
1. INLEIDEND 


Hoewel die verloop van gebeure in hierdie verhaal oor Afrikaans se 
stryd om oorlewing op 'n histories-Afrikaanse universiteit vol drama 
en intrige verloop het en inderwaarheid die aandag van `n wye 
leserspubliek verdien (in die woorde van een van die keurders), 
is dit in die eerste plek `n wetenskaplike, objektiewe ontleding 
van feitelike gebeure rondom `n verwikkelde taalstryd. By tye het 
dit tot hoogspanning gelei en die versoeking was inderdaad sterk 
om dit meer boeiend en populêr aan te bied. Die eise gestel aan `'n 
wetenskaplike navorsingspublikasie vir subsidievereistes moes egter 
hier voorrang kry. 


1.1 Bronne en metodologie 


Hierdie ontleding van die taalstryd! op die kampus van die Universiteit 
Stellenbosch (US) strek van 2003 tot Maart 2018 en put uit 'n verskeidenheid 
hoofstroom- (tradisionele) media. Namate nuwe diskoerse soos Facebook en 
Twitter ontwikkel en al sterker aangehang word, word die tradisionele media 
(koerante, radio en TV) wel gerelativeer, sodat hierdie bronne geensins meer 
alleenreg op inligtingverspreiding en die vorming of beïnvloeding van die 
openbaremeninghetnie (Froneman 2016:6). Vir diegene watbegerigisomagter 
die waarheid te kom het die tradisionele media egter belangriker geword weens 
die talle verdraaiings en fiktiewe nuus van Twitter en Facebook. Vir hulle bly 
koerante steeds ’n belangrike komponent van die mediawêreld. Ontledings het 
bevind dat die drie hoofstroom- Afrikaanse dagblaaie - Die Burger, Volksblad 
en Beeld - daagliks minstens 42,6% van die Afrikaanse leserspubliek bereik, 
wat getuig van die potensiële invloed wat die gedrukte media oor aktuele sake 


1 Die oogmerk is 'n wetenskaplike aanbieding en ontleding; nie 'n populêre werk vir 
die algemene gehoor nie. 

van die dag steeds op die leserspubliek uitoefen. Die belangrike invloed van 
veral koerante kan aan drie faktore toegeskryf word. Eerstens bied koerante `n 
belangrike bekendstelling- en voorstellingwyse van gebeure wat belangrik en 
gemeensaam in 'n samelewing is. Al is koeranttekste baie kortstondig van aard 
lê die belangrikheid van koerante tweedens daarin dat dit vir die meerderheid 
lesers die belangrikste en dikwels die enigste geskrewe inligtingsbron is en 
bly (Reah 1998). Derdens kan die beeltenisvoorstelling van koerante sekere 
oortuigings en idees in 'n gemeenskap laat posvat en verder stimuleer. Sulke 
idees kan tot bepaalde vooroordele en vereenvoudigde sienings lei, soos in die 
onderhawige geval waar die US se taalstryd soms vereenvoudig voorgestel is 
as enersyds `n stryd tussen bekrompe taalvegters vir Afrikaans, of andersyds 
as verraaiers wat die taal geheel en al in die steek gelaat het. Die blote keuse 
van wat as nuuswaardig geag word, veronderstel reeds 'n mate van sensurering 
deur `n redakteur of verslaggewer wie se eie ideologiese vooroordele 
lesers van ander belangrike(r) perspektiewe en verklarende gebeure kan 
ontneem en weerhou (Lubbe, Moll & Du Plessis 2011:4). Ook van belang 
in koerantnuusdekking is die dekkingsvoordeel van berigte wat dui op die 
prominensie (voor-, middel- ofagterblad, byvoorbeeld), grootte van lettertipes, 
lengte, aard van fotos, ensovoorts. Inhoudvoordeel waar die persoonlike 
oortuigings en sienings van joernaliste en medewerkers die oorhand kry, 
is ook moontlik. Onderskrywing van en simpatie teenoor 'n bepaalde saak 
(byvoorbeeld vir of teen die handhawing van Afrikaans op tersiêre vlak) kan 
die boodskap en persepsie wat berigte oordra, sterk beinvloed. Raadpleging 
uit 'n verskeidenheid van gedrukte media word gevolglik belangrik ten einde 
'n gebalanseerde en objektiewe ontleding te probeer vind en die geldigheid 
van sienings en interpretasies te probeer vasstel. 


Die waaksame navorser besef dat die verskillende media elk herkenbare 
politieke voorkeure daarop nahou. Boonop het die navorser self sy of haar eie 
voorliefdes en afkeure. Hoeveel onheile sal egter totaal versluier bly, opbouende 
nuus geignoreer en individue en gemeenskappe benadeel word indien die 
media nie vrylik oor goed en kwaad kan rapporteer nie? Meer as ooit tevore 
is akkurate, billike en gebalanseerde nuusverslaggewing “onontbeerlik vir ons 

demokrasie”, omdat dit meehelp tot “'n beskaafde openbare debat, gegrond op 
feite en behoorlike kontekstualisering” (Froneman 2016:60; Scholtz 2017a:8). 
Versigtige aanname van persberigte is belangrik (veral berigte wat anoniem 


verskyn) en die “ander kant” van die verhaal is dikwels `n belangrike 
korrektief wanneer daar oor die oorsake, verloop en gevolge van belangrike 
en kontensieuse gebeure navorsing gedoen word. In essensie is die eind-ideaal 
die vasstelling van “wie es eigentlich gewesen isť”? (Von Ranke) wat die 
voortdurende opweeg van feite om die waarheid te probeer vind, impliseer. 


Ekstremistiese individue en groepe selfbehepte intellektueles met selfvoldane, 
maar misleidende antwoorde is geneig om by tye 'n oorverdowende openbare 
rol te speel. Dit is dan wanneer opruiende lawaaimakers en beginsellose 
leiers smeerveldtogte en onverkwiklike intriges in die mou voer en nugter en 
rasionele denke die aftog blaas. In 'n wetenskaplike analise van mediadekking 
van `n taalkwessie en spesifiek `n omstrede en emosionele onderwerp soos 
moedertaalonderrig, of die al groter impak van Engels waardeur baie emosie 
ontlok word, moet die presiese rol wat die gedrukte media speel, sowel as 
die dekkingsvooroordele daaraan verbonde voortdurend verreken word. 
Die navorser het hier te doen met selfsensurering en vooroordele in die berigte, 
veral gegewe die feit dat taalaktivisme 'n sleutelrol speel. (Sien Lubbe, Moll & 
Du Plessis 2011.) Die aksies wat rondom die posisie van Afrikaans ter sprake 
kom, lewer baie duidelike voorbeelde van taalaktivisme in sy talle variante 
en tentakels: klagtelegging; drukgroepvorming; gemeenskapsmobilisering; 
litigasie of dreigemente van litigasie; selfs geweldpleging. Ander aktivistiese 
wapens wat in hierdie taalstryd uitgewys kan word, is appél op politici, driftige 
optogte en lokaalbesettings; dreigemente van ekondruk, boikot en selfs leuens 
en wanvoorstellings en uiteindelik skokkende geweldpleging, brandstigting 
en eiendomsvernietiging. Dikwels word dit dan 'n kwessie van die student se 
storie, die universiteitsbestuur se storie en die waarheid êrens tussenin. 


Uit die aard van die onderwerp het veral Afrikaanse koerante groot 
belangstelling getoon en talle berigte oor die US-taalstryd gehad, terwyl 


2 Vertaling: Hoe dit eintlik was. 

dekking daarvan in veral Mail é Guardian, The Star, The Cape Times en 
die Cape Argus soms kritieser, indringender en objektiewer ondersoek en 
standpuntstelling bevat het. Dikwels is die taalkwessies so belangrik geag dat 
dit voorblaaie gehaal het en volgens die oordeel van die redaksie, kommentaar 
in talle hoofartikels geregverdig het. Wat taalsake betref, was hierdie era een 
van onsekerheid oor die eise en gevolge van transformasie en dit was veral 
die Afrikaanssprekendes se taal en kultuur wat paradigma-verskuiwings 
ondergaan het, uitdagings moes trotseer en soms groot aanpassings moes 
maak. Die besef dat Afrikaanssprekendes sou moes saamstaan en self 
onwrikbaar vir hulle taal moes stry, het op tersiêre vlak sterk neerslag gevind 
in die mobilisering van veral alumni wat al driftiger rondom Afrikaans begin 
verenig het. 


In hierdie ontleding van `n taalkwessie wat reeds bykans twee dekades duur, 
word die histories-strukturele benadering gevolg, 'n metode in taalnavorsing 
wat deur verskeie gerespekteerde navorsers as belangrik uitgewys word 
(Toleffson 1991; Wiley 1999). In wese behels dit `n kritiese inhoudsanalise 
van berigte oor die verloop van die US-taalstryd. Baie van die kwessies 
wat hier aangeroer word, verdien sekerlik dieper analise, terwyl sekere 
vrae onbeantwoord bly veral weens die tekstuele afwesigheid oor bepaalde 
aspekte en oor die dieper konteks van gebeure, standpunte en verklarings. 
Ook van belang is agentskap - die persone aan die woord, hulle agtergrond, 
denkwêreld en motiewe - waaroor dikwels min gegewens in die berigte 
verskyn. Desnieteenstaande word 'n hele panorama van gebeure (strydende 
groepe, taalopsies, weerstand en versoening, mobilisering, kreatiewe taalopsies 
en taalbeleidsveranderinge, groep- en rasgebaseerde standpuntinnames 
en transformasie in sy wye veelhoekigheid, ensovoorts) juis deur die 
inhoudsanalise van berigte aan die orde gestel. In wese staan die historiese 
element in wat hier aangebied word, sentraal in wat hier aangebied word en 
bly dit 'n ontplooiende en voortstuwende verhaal waarvan die hoofmomente 
uitgelig word en belangrike rolspelers, denkers en akademici se sienings en 
uitsprake belig word. Ook die breër demokratiese ingebedheid daarvan soos 

vergestalt in 'n verskeidenheid van (soms onbeholpe, dikwels opruiende, maar 


dikwels eerlike) menings uit alle lae van die gemeenskap kom aan die orde. 


Hoe die taalverwikkelinge by US gedurende die kampus-taalstryd kan verloop 
het in terme van die heftiger-wordende aanslag teen Afrikaans in drie tydperke 
verdeel word (soos in die teks aangedui) wat saamval met die bewindstye 
van drie rektore: Chris Brink (2002-2006), Russel Botman (2006-2014) en 
Wim de Villiers (2014-). Rektorsperiode na rektorsperiode vertel die verhaal 
van die feller-wordende stryd teen verengelsing, die heftiger aandrang op 
transformasie en die driftiger mobilisering rondom Afrikaans. Waarskynlik 
is die belangrikste tendens en wesenlike werklikheid in die verhaal wat vertel 
word hoe Afrikaans gaandeweg en onomkeerbaar 'n kreeftegang op tersiêre 
vlak beleef het. Een van die belangrike uitvloeisels van die woelinge rondom 
Afrikaans was hoe die aard en opset van die vroeëre feitlik uitsluitlike wit, 
Afrikaanse HAU'S* eens en vir altyd radikaal verander het. Tydens Brink 
se rektorskap het die spanning tussen senaat en raad aan die een kant en 
die konvokasie aan die ander kant duideliker na vore getree met veral die 
onverbiddelike standpunt van die taalstryders (en die konvokasie in die 
besonder) vir die oorheersende posisie van Afrikaans deur streng monitering. 
Botman se veel langer rektorskap van bykans agt jaar is gekenmerk deur 
'n gestoei oor onderrigmediums, toenemende vrese oor die nadelige 
gevolge van dubbelmedium op die posisie van Afrikaans en die uiteindelike 
aanvaarding van parallelmedium. Sekere fakulteite het al sterker geluide vir 
'n groter rol vir Engels begin maak weens praktiese oorwegings asook groter 
sensitiwiteit en empatie vir die uitsluiting van studente vir wie Afrikaans 
'n geslote boek was. Ontstellender was die duidelike klanke en bewyse dat 
Afrikaans se posisie al meer weens die dwang van demografie en toenemende 
Engelse studentegetalle in die gedrang gekom het. Die teenreaksie op die groter 
toegeeflikheid teenoor Engels het al hoe heftiger geraak en gelei tot groter en 


3 Universiteit Pretoria (UP), Universiteit Stellenbosch (US) en voor hulle 
naamsverandering of -wysiging, Universiteit van die Oranje-Vrystaat, nou 
Universiteit van die Vrystaat (UV), Randse Afrikaanse Universiteit, nou Universiteit 
Johannesburg (UJ), Universiteit Potchefstroom, nou Noordwes-Universiteit (NWU). 

sterker mobilisering van Afrikaanses vir die taal. Veral die US$-konvokasie se 
protes het luider en dreigender geword. Die oorheersende kenmerk van die 
De Villiers-era was die groter aandrang van regeringskant op transformasie, 
die veldtogte van die Open Stellenbosch-beweging, gesterk deur die algemene 
studenteonrus in die land. Nogtans is daar voortgeveg vir Afrikaans en so 
moes De Villiers in een stadium die aftog blaas in sy onnadenkende poging 
om te midde van 'n bestaande taalbeleid Engels skielik oorheersend te maak. 
Uiteindelik het Afrikaans tog sy verskanste posisie in die taalbeleidsverklaring 
verloor, wat deur die stryders vir die taal as 'n groot terugslag beskou is. Die 
ironie is dat die wesenlike oplossing vir Afrikaans se status en posisie in die 
laaste instansie nie meer op kampusse en by hulle besture berus het nie, maar 
by die houding en werklike steun van ouers en studente en gemeenskappe self. 
Hulle het in toenemende mate die keuse vir Engels gemaak. Nogtans lê die 
finale uitsluitsel oor Afrikaans op tersiêre vlak steeds in die toekoms en tans 
duur die stryd vir Afrikaans voort. 


k2 Die grondwetlike bepalings rakende taalonderrig 
op tersiêre vlak: strydige sienings 


Die feit dat die aandrang op taal- en kultuurregte soos uiteengesit in 
die Grondwet vanaf 2006 al sterker na vore getree het, was 'n bewys van 
toenemende kommer oor die erosie van veral taalregte. As agtergrond vir 
die hewige US-taalherrie is dit verhelderend om daarop te wys in hoeverre 
taalregte een van die kerndoelwitte van die minderheidspartye gedurende 
die 1993-onderhandelinge oor die Grondwet was. Deurdat daar besef is 
dat Afrikaans slegs een van die talle minderheidstale in die nuwe bedeling 
sou wees, het FW de Klerk en sy mede-ondersteuners probeer verseker dat 
taalregte beskerm word. Dit was hierdie kommer ten aanskoue van Engels 
wat al hoe meer veld begin wen het, wat gelei het tot die erns om te verseker 
dat Afrikaans (op die rug van die argument van die bevordering van al Suid- 
Afrika se amptelike tale) op gelyke vlak erken en beskerm word. Alhoewel 
Afrikaans dus in die 1996-Grondwet as een van die 11 amptelike tale erken is, 
het die verloop van gebeure vanaf daardie datum getoon dat die ooreengekome 

beginsel van die nie-inkorting van taalregte gaandeweg ondermyn sou 


word. Afrikaans het as aanvanklike deel van die regering se gebruikstaal 
geleidelik feitlik verdwyn, selfs in provinsies waar dit die gebruikstaal van die 
meerderheid was (Steward 2007:13). 


Vanaf veral 2006 het die Histories Afrikaanse Universiteite (HAU’s) hulle 
vasgeloop in regeringsgesteunde pogings om Engels 'n groter houvas 
op kampusse te gee. Dit het gebeur ten spyte van die feit dat tydens die 
finalisering van die 1996-Grondwet taalregte só ernstig opgeneem is dat dit 
ingesluit is by die grondbeginsels in die Handves van Regte (Steward 2007:13). 
Hierdie grondbeginsels het ook voorsiening gemaak vir die totstandkoming 
van die Pan-Suid-Afrikaanse Taalraad (PANSAT) en ander liggame soos die 
Kommissie vir die Beskerming van die Regte van Kulturele, Godsdienstige 
en 'Taalgemeenskappe (KGT) om “agting vir die regte van kultuur, 
godsdiens- en taalgemeenskappe te bevorder” (Steward 2007:13). Hierdie 
rade het egter nooit behoorlik orent gekom nie en al hoe swakker gefigureer 
in die debat oor die inheemse tale en oor klagtes rakende die gebrek aan die 
erkenning van al die amptelike tale teenoor Engels. 


Universiteitsrade was bykans verplig om taalbeleid ooreenkomstig die 
beleidsrigting van die regering te bepaal en aan te pas. Presies hoe die regering 
die posisie van Afrikaans aan universiteite gevisualiseer het, was gevolglik van 
wesenlike belang. Teoreties gesproke kon elke nuwe minister van onderwys 
'n voorganger se beleid wysig of herroep en `n nuwe beleid aankondig 
en ten uitvoer bring. Die gevolg daarvan was dat selfs wetgewing “geen 
permanensie en geen langtermyn-voorspelbaarheid gebied het nie, 'n realiteit 
wat taalbeplanning vir universiteite ernstig bemoeilik het” (Grové 2006:13). 
Die November 2002-taalbeleid het wel die reg van universiteite erken om 
onderrig in Afrikaans aan te bied, maar afwysend teenoor die beginsel van `n 
Afrikaanse universiteit gestaan. 


Die departement van nasionale onderwys en die staat het ook oor ander 
beleidsraamwerk beskik met betrekking tot die posisie van Afrikaanssprekende 
studente. Universiteite kon nie aanspraak maak op finansiële hulp vir 
lesings in meer as een amptelike taal nie en Afrikaanse universiteite is in 

die subsidie-toekenningsmodel gepenaliseer weens te min swart studente. 
Universiteite moes dus noodgedwonge en in alle erns met die regering oor 
die langtermynvooruitsig van Afrikaans onderhandel. Soos die US-taalstryd 
aantoon, het die debat ongelukkig grotendeels ontaard en verval in kwaai en 
kwetsende woorde tussen Afrikaanssprekendes onderling en twisgeskille met 
die bruin sprekers van die taal. Dit het die nadelige uitwerking gehad dat in 
die afwesigheid van `n eendragtige en omvattende universiteitsplan onder 
al die belanghebbendes, Afrikaans vinniger verswak het. Ten spyte van die 
grondwetlike bepalings en die voorskrifte in die onderwysdepartement se 
beleidsdokument oor taal en hoër onderwys, was Afrikaans se rol deurentyd 
aan die afneem. By die regering was die kernbeginsel toegang tot onderwys en 
daaruit voortvloeiend totale ongeduld met enige taalvereistes wat individue 
(en veral jong swart mense) se toegang of aanspraak op universiteitstoelating 
op enige wyse kon belemmer. Die reg tot toelating het deurgaans veel 
swaarder geweeg as die uitbouing van die inheemse tale. Dit het tot gevolg 
gehad dat Engels toenemend die “verstektaal”* in die land geword het. Selfs 
al was dit in sommige gevalle `n bedryfsvereiste dat dosente in Afrikaans 
moet doseer, is dit nie in ag geneem in die beoordeling van universiteite 
se transformasieprestasies nie, met die gevolg dat die aantal dosente wat 
in Afrikaans kon doseer noodwendig aan die afplat was. Op nagraadse 
en navorsingsvlak is Engels bevoordeel deurdat Afrikaanse navorsing en 
publikasies byvoorbeeld min gewig by die liggaam wat navorsingsgradering 
bepaal het - die Nasionale Navorsingstigting (NRF) - gedra het. Die gevolg 
was dat Engels in 'n al groter mate die wetenskaplike taal in die land geword 
het. Veral die geesteswetenskappe het die verarming en ernstige gevolge 
daarvan begin voel en dra (Grové 2006:13). 


4 Ditis 'n woord wat los en vas gebruik word en wat in 'n juridiese sin eintlik“versuim 
om te verskyn” beteken; dit verskyn nie in Afrikaans nie en Engels neem die plek 
daarvan in. 


5 Algemeen as die NRF (die Engels afkorting vir die National Research Foundation) 
bekend. 

Aanvanklik het die protes teen verengelsing op universiteitskampusse eers net 


by die UP voorgekom, maar dit het vinnig ook na die US versprei. Aan die 
begin het die Federasie van Afrikaanse Kultuurverenigings (FAK) die leiding 
in die US-debat geneem, maar gaandeweg het die SA Akademie vir Wetenskap 
en Kuns, die Stigting vir die Bemagtiging deur Afrikaans (SBA) en al hoe meer 
ander Afrikaanse organisasies ook tot die debat toegetree. Wat van wesenlike 
belang sou word, was dat tydens die debat die belemmerende verdelingslyn 
tussen wit en bruin in Afrikaans begin vervaag het (Rossouw 2006:20). 


Die vraag duik onwillekeurig op watter beskerming daar op grondwetlike 
vlak werklik nog vir Afrikaans bestaan het. Een van die belangrikste 
dokumente in dié verband is die Language Policy for Higher Education 
(LPHE) van 2002. Daarvolgens is `n getransformeerde taalbestel vir hoër 
onderwys in die vooruitsig gestel wat wel erkenning aan Engels en Afrikaans 
by hoëronderwysinstellings verleen, maar 'n einde gebring het aan eentalige 
Afrikaanse instellings (Du Plessis, 2014:9). Alhoewel die behoud van 
Afrikaans binne verskillende taalmodelle soos parallel- en dubbelmedium 
aanvaar is, was dit met die duidelike voorbehoud dat Afrikaans nie 
'n uitsluitingsmeganisme vir studente-inname mag wees nie. Hierdie 
bepaling het ernstige implikasies ingehou vir die neiging by die regering en 
onder veral jong swart studente om 'n verband tussen Afrikaans en Afrikaanse 
identiteit te lê en om agterdog te saai dat uitsluiting (en moontlike bedekte 
apartheidstrewes) die ware motivering agter Afrikaanse taalbeywering 
is. Engels is as 'n neutrale en daarom as die aangewese universitêre taal 
voorgehou. Volgens Du Plessis het studente wel steeds die reg gehad om tussen 
twee amptelike onderrigtale te kies, 'n reg wat trouens in artikel 29(2) van die 
Grondwet gewaarborg word. Daar was egter 'n verskil van mening oor hierdie 
interpretasie. Wat Du Plessis betref, het die keuse oor onderrigtaal in die eerste 
instansie gegaan oor 'n keuse vir wat die medium van onderrig moet wees en 
moes dit nie sonder meer as 'n identiteitsimbool gesien of voorgehou word 
nie. Vanuit staatsdepartementele kringe is daar egter steeds 'n oningeligtheid 
geopenbaar oor die neergelegde taalbeleidsraamwerk en hierdie departemente 
se steun vir en selfs ophemeling van Engels het “eintlik hul onkunde (of 

moedswilligheid) oor hoe 'n taalgetransformeerde universiteit behoort te 
lyk”, verraai (Du Plessis 2014:9). Soos aangedui sal word, is die uitkoms van 
litigasie om Afrikaans staande te hou al hoe meer in die guns van Engels as 
primêre taal beslis. 


Wat ook van besondere belang was, was die rektore van die HAU’s se 
ooreenkoms met die minister van nasionale opvoeding dat dié universiteite 
Afrikaans in stand sal hou sodat die minister kon afsien van die aanvanklike 
idee van `n noordelike en 'n suidelike Afrikaanse universiteit. Diegene op die 
kampusse wat Afrikaans probeer beskerm het, is deur die regering met wantroue 
bejeën as voorstanders van `n strewe na eksklusiwiteit wat as `n oorblyfsel van 
die apartheidsindroom beskou is. Afrikaans as wetenskapstaal is in 'n krisis 
gedompel weens die toenemende prestige wat aan Engelse vaktydskrifte 
gekoppel is en al minder akademici het in Afrikaans begin publiseer (Du Plessis 
2014:9). `n Bydraende faktor volgens die yweraars vir Afrikaans was die swak 
en verdeelde weerstand van rektore in die beskerming van Afrikaans sodat 
daar selfs na hulle verwys is as “idiote in diens van die regering. 


In 'n aanvegbare stelling het minister Nzimande in Augustus 2015 in die 
parlement beweer sy departement van nasionale onderwys is in die proses 
van die hersiening van die taalbeleid vir universiteite soos in 2002 opgestel, 
maar dat Engels vir eers die hoofonderrigtaal bly (Felix 2015:7). Nzimande het 
daarop gewys dat daar nog vier universiteite (UV, UP, US en NWU) was waar 
studente graadkursusse in hulle moedertaal kon volg en dat dit nie prakties 
haalbaar was om behalwe vir Engels en Afrikaans, die ander Afrika-tale as 
hoofonderrigtale te identifiseer nie. Volgens sy siening was Engels die beste 
taal om as hoofonderrigtaal te gebruik. Hy het erken dat by die HAU’s waar 
vroeër net in Afrikaans opleiding gegee is, meertaligheid wel toegepas word, 
maar ook beklemtoon dat daarna gestrewe moet word om die inheemse tale te 
ontwikkel. Alhoewel sy departement volgens die voorskrifte van die Grondwet 
'n oorkoepelende nasionale taalbeleid vir alle instansies moes daarstel, was 
elke universiteit vir sy eie taalbeleid verantwoordelik (Felix 2015:7). 


In die parlement is daarop gewys dat die bestaande beleid onregverdig 
teenoor nie-Engelstalige studente sowel as teenoor swart inheemse 

moedertaalgebruikers is omdat hulle gedwing word om in Engels te studeer 


(Felix 20115:7). Alhoewel Nzimande se idee van beleidshersiening verwelkom 
is, is hy uit verskeie oorde aangevat oor sy stelling van Engels as dié 
universiteitstaal. Du Plessis het dit problematies gevind dat Nzimande Engels 
as hooftaal verklaar het, omdat daar binne die bestaande taalbeleidsraamwerk 
geensins so 'n bepaling was nie. By implikasie het dit dus studente se reg 
op die amptelike onderrigtaal van hulle keuse (artikel 29) verontagsaam en 
ingeperk. Dit het ook al groterwordende middelmatigheid in die hand gewerk, 
want studente moes voortsukkel in Engels as hulle nie-moedertaal, terwyl 
Engelssprekende studente steeds bevoordeel is. Du Plessis se hoop was daarop 
gevestig dat 'n nuwe beleidsraamwerk deur die minister taalkeusevryheid sou 
daarstel as teenvoeter teen middelmatigheid (Theo du Plessis 2015:6). 


Die grondwetkenner, prof. Pierre de Vos, se uitleg van wat artikel 29(2) van 
die Grondwet presies bepaal, was dat moedertaalonderrig slegs toegepas kan 
word indien dit redelik uitvoerbaar is en nie rassediskriminasie teweegbring 
nie. Taalregte was nie absoluut indien ander menseregte geskend word nie, en 
universiteiteisasnasionalebatesbeskou waar andertale en kulture nie uitgesluit 
mag word nie. Enkelmedium-instellings was dus per se diskriminerend 
(Krige 2011:4). Die vraag waar presies dit dan Engelse universiteite laat wat 
slegs in een taal funksioneer, is dikwels deur die taalstryders vir Afrikaans 
aangeraak. Hierop is nooit deur die regering gereageer nie. Een van die 
Oudregters van die Konstitusionele Hof, Johann van der Westhuizen, was 
ook van mening dat artikel 29 nie opweeg teen artikel 30 nie, wat bepaal 
dat taalregte nie toegepas of kan geld “op `n wyse wat met enige bepaling van 
die Handves van Regte onbestaanbaar is nie”. Hy het dit geinterpreteer as 'n 
verbod teen enige diskriminasie. Jonathan Jansen, voormalige UV-rektor, het 
Van der Westhuizen se siening gesteun deur daarop te wys dat die beskerming 
van Afrikaans as onderrigtaal vir baie swart mense steeds `n simbool van 
“rasse-uitsluitings, wit bevoorregting en marginalisering” is (Scholtz 2017:8). 
Hierdie menings het Scholtz onthuts, omdat hy van oordeel was dat 
bogenoemde “swaargewigkommentators” nie besef dat hulle standpunt die 
Grondwet-artikels wat taalregte beskerm totaal en al waardeloos en 

niksseggend maak nie. Scholtz het die geldige vraag geopper of 'n mens dus jou 
verwerping van diskriminasie toon deur teen Afrikaanstaliges te diskrimineer. 
Wat hom betref, was daar bewyse dat Afrikaans as onderrigtaal toegepas kan 
word sonder om nie-Afrikaanssprekendes uit te sluit. Die groot uitdaging was 
om met alle mag die idee te bestry dat Afrikaanse taalregte diskriminasie en 
neo-apartheid impliseer, of dat daar hoegenaamd weer daarna gestrewe word 
(Scholtz 2017:8). Scholtz se beswaar was dat die oudregter nie sy stelling met 
enige feite staaf nie. Die uitleg van Theo du Plessis was dat die oudregter se 
standpuntinname van `n “populistiese, moraliserende” standpunt getuig het en 
hy van die verdedigers van Afrikaans verwag het om 'n “weg met Afrikaans” 
standpunt in te neem, terwyl Scholtz se siening ooreengestem het met die 
“gevestigde internasionale regspraktyk (en literatuur)”. Scholtz was korrek 
dat Van der Westhuizen se siening oor taalregte in werklikheid die Grondwet 
ten opsigte van taalregte opgehef het sodat beskerming van taalregte geen sin 
meer gemaak het nie (Du Plessis 2017a:6). 


Die kwessie van minderheidsregte is telkens opgehaal en wel tot so `n mate 
dat selfs internasionale bepalings daaroor bygehaal is. Scholtz het aan die 
einde van 2015 heftig verskil met twee US-professore in die fakulteit regte, 
wat betoog het dat die Grondwet nie aan Afrikaanssprekendes die reg op 
moedertaalonderrig geenie en dat aandrang daarop verkeerd en onaanvaarbaar 
is weens die taal se verbintenis met apartheid (Scholtz 2015g:6). Hy het hulle 
beskuldig van angstigheid om politiek korrek te wees en kon nie begryp dat 
hulle nie kon insien en korrek peil presies wat artikel 29 van die Grondwet 
rakende moedertaalonderrig stipuleer nie. Dit het wel bepaal dat daar nie 
teen ander gediskrimineer kan word of dat hulle benadeel mag word nie, 
maar 'n onderwysinstelling kon wel hierdie hekkie oorkom omdat taal- en 
minderheidsregte wêreldwyd al hoe meer erken word, soos blyk uit verskeie 
internasionale bepalings daaroor: die Raad van Europa se Raamwerkkonvensie 
vir die Beskerming van Minderhede (1995), die Verenigde Nasies se 
Internasionale Konvensie vir Burgerlike en Politieke Regte (art. 27), Die 
Europese Handves vir Streek- of Minderheidstale (1992), die Verklaring oor 
die Regte van Mense wat tot Nasionale of Etniese Religieuse Minderhede 

behoort (1992), die Internasionale Konvensie oor Ekonomiese, Maatskaplike 


en Kulturele Regte (1966), die Creative Education Institute (CEI) se instrument 
vir die Beskerming van Minderheidsregte (1994), die Konvensie teen 
Diskriminasie in die Onderwys (1960), en die Oslo-aanbevelings betreffende 
die Taalregte van Nasionale Minderhede en Verklarende Nota (1998). Artikel 
1 van eersgenoemde dokument stipuleer byvoorbeeld dat die beskerming 
van nasionale minderhede en van die regte en vryhede van persone wat deel 
vorm van sulke minderhede ’n integrale deel van menseregte uitmaak en as 
sodanig binne die bestek van internasionale samewerking val. Wat Scholtz 
betref, het die pleidooi vir Afrikaans gevolglik op die volle krag van die 
volkereg berus en nie diskriminasie teen andere veronderstel nie. Om soos 
die twee US-professore te redeneer was vir hom niks minder nie as bewys dat 
hulle geensins omgee vir die verdwyning van Afrikaans by die US nie. Hulle 
redenasie was in werklikheid in stryd met die Grondwet, deurdat hulle teen 
Afrikaanssprekendes diskrimineer. Hulle argument om die apartheidskwessie 
weer na vore te bring het hy as “armoedig” bestempel weens hulle onvermoë 
om te besef dat onreg in baie tale geskied en veral ook in Engels, waardeur 
enorme koloniale stelsels orent gebring en geperpetueer is. Waarom moet 
“die klein taal Afrikaans uitgesonder word? Sou dit wees dat daar gekapituleer 
word onder die druk van studente wat met geweld dreig, of dat die intimidasie 
van die regerende ANC nie meer verduur kan word nie?” Sy driftige advies 
aan hulle was: “As jy nie wil hê `n wolf moet jou vreet nie, moet jy jou nie soos 
'n skaap gedra nie. (Scholtz 2015g:6) 


Die uitleg van wat presies die Grondwet voorskryf en nie voorskryf nie en 
die botsende verklarings daaroor was uiteindelik 'n saak waaroor net die 
Konstitusionele Hof van Suid-Afrika (KH) kon besluit, soos later sou blyk 
in 'n KH-uitspraak oor taalbesluite aan die UV (kyk p. 317). `n Interessante 
nuwe perspektief daaroor in daardie stadium was dat die deelnemers aan die 
onderhandelinge oor en finalisering van die Grondwet 'n “pakt” van swart en 
wit “elites” was en dat die gewone mense betrokke by die Struggle geen insette 


daarin gehad het nie. Baie van die grondwetlike kompromiëe was volgens 

Allan Boesak nie in belang van die swart meerderheid nie: 

“Die ooreenkoms was dat ons die wit mense die rykdom laat behou 
en neoliberale kapitalisme omarm, hulle die deur sal oopmaak vir 
'n klein getal mense om in te gaan in die nuwe kapitalistiese stelsel. 
Dié mense het die nuwe swart elite geword ... die nuwe politieke 
aristokrasie.” 


Daar het immers wêreldwyd skeptisisme oor neoliberale kapitalisme bestaan. 
Die versoening wat deur die WVK bereik is, was oppervlakkig, het steeds 
ongelykheid in stand gehou en geen deurdringende en aftastende gesprekke 
oor vergifnis is ooit gevoer nie (Kgosana 2017:2). 


ls Die “luislang van eentaligheid” 


Nog 'n nasionale faktor en uitdaging waarteen die US-taalstryd hom afgespeel 
het, was wat weens die toenemende gebruik en aanhang van Engels as die 
“luislang van eentaligheid” bestempel is (Steyn 2006:10). Die wyse waarop 
Engels teen Afrikaans veld wen, het van tyd tot tyd dringende waarskuwings 
uit verskeie oorde ontlok. Vir die bekende taalkenner Jaap Steyn was daar 
'n krisis aan die opbou, veral weens globalisering en die vyandige kulturele, 
ekonomiese en politieke optrede van magshebbers in die land. Dit het op baie 
terreine moeiliker geraak “vir Afrikaans om die honger van die verstand te 
versadig” en hy het na NP van Wyk Louw verwys met sy waarskuwing dat daar 
altyd gesorg moet word dat 'n volk 'n waardevolle taalbesit het wat die moeite 
werd is om te behou en voor te veg. Hy het dit as 'n krisis vir die taal voorsien 
indien Afrikaanstaliges al meer van hulle lewe in Engels voer (Steyn 2006:10). 


Dit was juis die verskraling van Afrikaans op tersiêre vlak wat bygedra het tot 
die versterking van die aansien en posisie van Engels. Die denke onder baie 
swart mense rakende onderrig in Engels is goed verwoord in `n hoofartikel 
in Gity Press (2006:22) met die beredenering dat Suid-Afrika 'n gemeenskap 
is wat in 'n oorgangsfase vanaf ontbering en verknegting tot suksesvolle 
bestaan binne 'n vry samelewing is. Die vermoë om suksesvol in Engels te 
kommunikeer was om die brug tussen die onderdrukking van die verlede 
en die geleenthede wat die nuwe demokratiese staat gebied het, oor te steek. 
Hiervan was “die ouers bewus, die staat het dit besef en die ekonomie was 

daarvolgens ingestel”. Baie jong swart (en ook toenemend wit) jongmense 


het hulle heil in Engels as paspoort tot die moderne lewe gesien en besef dat 
bedrewenheid in Engels noodsaaklik geword het. Die besef van die sleutelrol 
van Engels in die moderne samelewing was ook een van die belangrikste redes 
waarom Engels vir leerders op alle vlakke as die vernaamste komponent in 
alle kurrikulums beskou is. Ouers in die stede asook op die platteland het 
naarstiglik na vinniger en versekerde sukses vir hulle kinders gesoek asook, en 
veral, beter werksekerheid: “Hulle verkies om so 'n keuse ten koste van hulle 
geliefde moedertaal te maak maar doen dit met droefenis? (City Press 2006:22) 
Vir baie ouers uit alle ras- en kultuurgroepe was dit `n kwessie van 
moedertaalsentiment teenoor die praktiese eise van 'n vinnigveranderende 
en dinamiese Engelsgeoriënteerde lewe. Die argument van “egual misery” 
(eenderse ellende) het verdere impetus aan argumente vir Engelse onderrig 
op tersiêre vlak verleen. Hierin was die kernargumente dat omdat swart 
studente bereid is om deur medium van hulle tweede taal onderrig te word, 
Afrikaanse studente bereid behoort te wees om dit ook te doen en te aanvaar. 
Nog 'n argument was dat deur slegs Engels as onderrigtaal te gebruik, wit en 
swart studente verplig word om saam lesings in dieselfde lokaal by te woon, 
wat groter rasseharmonie in die hand sou werk (Govender 2006:6). 


Argumente gesteun deur syfers (2010) het die kommer oor Afrikaans by 
universiteite bevestig en verder aangeblaas. Die tendens dat ook voorgraadse 
studente aan HAU' toenemend verkies het om in Engels klas te loop en ook 
só deur hulle ouers aangemoedig word, het al duideliker geblyk. Dit was 'n 
tema wat deurgaans opgehaal en op uiteenlopende wyses gestel en beredeneer 
is, soos later aangedui sal word. In 2010 byvoorbeeld, het bykans 18% van 
die voorgraadse Afrikaanse UP-studente verkies om in Engels klas te loop, 
terwyl dit op nagraadse vlak tot 35% gestyg het (Peyper 2010b:1). By UNISA 
was beide Engels en Afrikaans nog die onderrigtaal, maar Engels was besig 
om heeltemal oor te neem, omdat Afrikaanse studente in Engels begin 
registreer het en ook hulle eksamens en werkopdragte in Engels gedoen het 
(Van der Merwe 2010:10). Teen 2010 is die hoop nog toenemend op veral die 
US, die UV en NWU gevestig om vas te skop vir Afrikaans. Dié aandrang 

het veral uit die geledere van die konvokasielede gekom, wat merendeels nie 
werklik insae gehad het of tred gehou het met die eise van die tyd, die praktiese 
situasie in die lesingsaal, die presiese taalbepalings deur die Grondwet of 
die neergelegde beleid van opeenvolgende ministers van onderwys nie. 
Desnieteenstaande sou die wrewel en protes van die alumni by veral die US 
hewiger en strydlustiger word, gesteun deur 'n klein minderheid van die 
doseerpersoneel. 


1.4 Enkele algemene kwessies oor Afrikaans 
in die tersiêre onderrigsfeer 


Vanweë die omvang, kompleksiteit en belangrikheid rondom die behoud 
van Afrikaans op tersiêre vlak het die taalstryd op die kampus van die US 
prominente en deurlopende media-publisiteit ontvang. Tydens die taaldebat 
sou die meeste van die politieke en ideologiese standpunte en argumente 
rondom die stand en toekoms van Afrikaans in die land na vore tree. Wat tog 
gaandeweg al sterker geblyk het, was dat Afrikaans darem gaandeweg sy 
apartheidsaanklag begin afskud het in ruil vir die persepsie van `n taal wat kan 
bevry, versoen en restitusie kan bewerkstellig. Die pleidooie vir 'n nie-rassige 
en eendragtige Afrikaanssprekende gemeenskap en verskerpte dialoog tussen 
wit en bruin was `n belangrike ontluikende ontwikkeling in Afrikaanse 
taalsake vanaf 2006. Onder sommige wit mense was daar egter nog `n strewe 
na taaleksklusiwiteit (ook in die verdediging van Standaardafrikaans) en is 
Afrikaans steeds op kragtige wyse as deel van hulle identiteit en van Afrikaner- 
nasionalisme voorgehou en beklemtoon. Wat belangrik is om te besef, is hoe 
talle bruin mense Afrikaans daarenteen veel eerder as 'n kommoditeit vir 
oorlewing en vir taalinklusiwiteit gesien het, ook wat betref die beoefening 
en uitlewing van hulle gesproke Kaapse Afrikaans. Wit taalstryders het veral 
grondwetlike regte bygehaal in hulle stryd vir die taal, terwyl bruin mense 
veral die sosio-ekonomiese ontwikkelingsrol van Afrikaans as taal van arm 
bruin mense beklemtoon het. 


Op tersiêre vlak het die “taaloorlog” op die kampus van Stellenbosch in 
'n stadium bykans alle ander kwessies oor moedertaalonderrig oorheers. 

Talle mediaberigte het die wydvertakkende aard en uiteenlopende gevolge 


daarvan blootgelê. Daar was deurgaans die verdeeldheid van wit Afrikaanses 
in ideologiese faksies met, aan die een uiterste kant, die onverbiddelike 
vegters vir Afrikaans, en aan die ander kant, diegene wat die teruggang van 
Afrikaans as onvermydelik beskou het en daarin wou berus. Ook bruin mense 
se toetrede tot die taaldebat het in soortgelyke versplinterende faksies geskied, 
met talle wat ambivalente gevoelens teenoor Afrikaans openbaar het. Wat ook 
'n rol sou speel, was die botsende persepsies en menings tussen bruin en wit 
oor die aard en oogmerke van die taalstryd met, soos reeds gesuggereer, die 
bruin instrumentalistiese teenoor die wit sentimentalistiese beskouing oor 
Afrikaans. Die moeilike en huiwerende deurbreek van die besef dat die US 
nooit weer `n uitsluitlik Afrikaans universiteit sal wees nie, het deel van die 
debat geword en die totaal pessimistiese klank van die onvermydelikheid oor 
die “sterfte van Afrikaans” het begin opklink. Die US-taalherrie het nuwe 
denke en inisiatiewe vir `n vrye Afrikaanse Universiteit losgewoel en selfs 
vanuit die buiteland is bewuswording van die bedreiging van Afrikaans en 
blyke van sterker steun vir die stamverwante taal getoon. 


In die debat oor moedertaalonderrig en veeltaligheid is Afrikaans en sy 
rassistiese verlede onverpoos bygehaal. In teenstelling met Engels moes 
Afrikaans die postapartheid-demokrasie in Suid-Afrika tegemoetgaan met 
die skuld en straf van 'n rassistiese verlede om die nek. Dit is telkens opgehaal 
en in baie van die debatte en onderhandelinge selfs op hoë akademiese 
vlak is beskuldigings daaroor gehoor en skuldgevoelens geopenbaar. 
Die transformasie wat al dringender opgeëis is, het al hoe meer rasgedrewe 
en gebaseer geword. Op die terrein van die sosiolinguistiek (dit wil sê, die 
sosiale funksie van Afrikaans) moes al die sprekers van die taal - wit, bruin en 
swart —- wat so in afsondering van mekaar geleef het, mekaar vir die eerste keer 
behoorlik probeer vind. Wantroue teenoor veral die wit sprekers moes afgeskud 
word en die uiteindelike besef moes deurbreek dat alle Afrikaanssprekendes 
sal moet saamstaan teen Engels wat reeds sy tentakels vinnig en wyd op die 
kampus ingeslaan het (Du Toit 2009a:2). 

Een van die hoofstryders in die taalherrie, prof. Pieter Kapp, het aan die begin 
van 2014 sy interpretasie van die taalstryd gegee in 'n publikasie, Kaap se 
Maties en Afrikaans, 1911-2011 (Kapp 2014). Soos die titel aandui, bespreek 
hy 'n hele eeu van Afrikaans by die US. Die eerste vier hoofstukke word gewy 
aan die voorgeskiedenis en die laaste vyf hoofstukke aan die taalherrie self 
(Giliomee 2014:25). As president van die konvokasie van US-alumni kon Kapp 
veral hulle standpunt oor die bevordering van Afrikaans belig en gevolglik die 
kwessie vanuit `n bepaalde en subjektiewe gesigspunt beoordeel. Die ander 
protagonis, Hermann Giliomee, het in sy outobiografie - Herman Giliomee: 
Historikus - `n Outobiografie (2017) aandag gegee aan die verloop van die US 
se taalgebeure en sy onvermoeide ywer om vir Afrikaans 'n prominente plek 
by die US te laat behou (Pike 2017:8). 


In teenstelling met die publikasies van Kapp en Giliomee, twee werke van 
vegters vir Afrikaans wat deurgaans midde-in die taalgebeure by die US 
gestaan het en intens daarby betrokke was, bied hierdie ontleding van die 
mediaberiggewing 'n wyer verrekening van standpunte aan, vergeleke met 
Giliomee en Kapp, wie se uitlegte van die taalstryd veral hulle persoonlike 
belewenis, siening en bydrae uitbeeld. Hulle insette vorm slegs deel van 
al die standpuntinstellings wat in die loop van meer as 'n dekade deur die 
media na vore gebring is. Hierdie ontleding maak daarom aanspraak op `n 
vollediger en wyer perspektief oor die onderwerp. Selfs Leopold Scholtz wat 
die stryd vir Afrikaans prontuit gesteun het, wys byvoorbeeld op nadele in 
Kapp se boek weens sy baie nou betrokkenheid by die gebeure. Scholtz lewer 
die kritiek dat Kapp ten minste in sy inleiding behoort te erken het dat hy te 
na aan die gebeure gestaan het. Gevolglik word sy publikasie 'n relaas van sy 
eie siening wat ander historici oor die US-taalstryd anders sal kan beoordeel 
(Scholtz 2014:6). Wat Kapp egter duidelik uitgewys het en ook in hierdie 
ontleding na vore tree, is hoe lank die stryd vir Afrikaans by die US reeds 
aan die gang was en hoeveel letsels deur al die venynige persoonlike aanvalle 
daardeur gelaat is (Scholtz 2014:6). 

1.5 Tiperings van die strydende groepe en 
regeringsaandrang op transformasie 


Die denkwyse en optrede van die teenstellende groepe oor die taalmedium 
by US is tydens die verloop van die taaldebat by herhaling krities deur die 
pers ontleed. Uit die talle berigte het duidelik geblyk hoedat die toon van die 
debat al aggressiewer en bitterder geword het. Die strydende faksies is in die 
loop van die stryd met baie name geëtiketteer. Enersyds is diegene wat hulle 
met erns vir die taal beywer het, bestempel as die “beskermers” en dapper 
bevorderaars - die “taalbulle” - in die stryd, maar ook as die bekrompenes 
met 'n “volkstaat of the mind”?-mentaliteit, die “regs-reaksionêres”, die “neo- 
Afrikaners". Aan die ander kant is diegene wat Afrikaans nie met “strakke 
reëls” wou probeer afdwing nie, maar vriende vir Afrikaans probeer maak 
het, beskryf as die “taalglyers", “taaltollies”, of “neoliberales” wat die “rustige 
middelgrond” betree. Daar was ook die tipering in terme van dinamiese 
jong dosente wat wou vernuwe, teenoor die geslag van ouer akademici, wat 
Afrikaans ten alle koste op die ou trant wou beskerm. Die US-taalherrie 
was in hierdie stadium geensins uniek in die tersiêre opset van die land 
nie. Herbesinning oor die posisie en gebruik van Afrikaans binne die nuwe 
demokratiese landsbedeling met sy al groterwordende eise vir transformasie 
het al die HAU'S in die spervuur van debatte tussen linkses en regses en 
middeweg-voorstanders laat beland. In die loop van die debat sou daar by US 
ook verwys word na die anti-Brinks, anti-opsioniste, anti-regstellers en anti- 
politiek-korrektes. Daar is selfs gepraat van die “taal-antis” wat Afrikaners 
met die “lyding van 'n Engelse taalhel probeer skrik maak, hopende dat hulle 
in 'n Afrikaanse taalhemel sal spring”. Dit was inderdaad `n emosiegedrewe 
magstryd waarin die groepe in al hulle akademiese welsprekendheid maar 
ook soms skreiende skeldtaal uitgebeeld is. 


Daar was dieperliggende elemente in die taalstryd wat deur baie van die 
vurige vegters vir Afrikaans buite rekening gelaat is en kennelik nie behoorlik 
verreken is nie. Dit was naamlik dat lank voordat die party mag en gesag oor 
Suid-Afrika verkry het, kultuur- en taalregte in die ANC se denke (en geskrifte) 
geen hoë prioriteit geniet het nie. Die idee van moedertaalonderrig en daarom 

ook die beskerming van Afrikaans is met groot agterdog bejeën “as 'n poging 
om die swartes te verdeel en agterlik te hou” (Scholtz 2007:14). Veral aan 
die begin sou die US-taalherrie as 'n oefening in neo-apartheid gewantrou 
word. Die belangrike aspek van groot agterdog teenoor moedertaalonderrig 
is duidelik deur Leopold Scholtz uitgewys, asook hoe, in wyer verband, 
koloniale tale soos Engels Frans en Portugees by bevrydingsbewegings in 
Afrika die vanselfsprekende taalkeuse in onderwys geword het. Namate 
die belangrikheid van moedertaalonderrig in die leerproses wetenskaplik 
bewys is en by herhaling beklemtoon is, het die ANC en sy aanhangers meer 
ontvanklik en sommige selfs oortuig begin raak van die belangrikheid daarvan 
(Scholtz 2007:14). 


Vir baie wit Afrikaners was taal meer as net 'n kommunikasiemiddel; dit was 
ook die draer van Afrikaner-nasionalisme. Hierdie beskouing het wel teen 
die 1990's sterk begin taan en na die vestiging van 'n ware demokrasie het 
sommige Afrikaners se geesdrif vir hulle taal begin verflou. Afrikaans het selfs 
weersin by hulle gewek omdat hulle nie daardeur met `n agtergehaalde en nou 
grootliks veragte ideologie geassosieer wou word nie. Die sigbare agteruitgang 
van Afrikaans onder andere op die Stellenbosch-kampus het hulle min geskeel. 
Scholtz maak die belangrike punt dat bruin Afrikaners die taal histories net 
as 'n kommunikasiemiddel gesien het. Veral die bruin middelklas het Engels 
aangehang as die taal van die bevryding en van die nuwe toekoms. Selfs talle 
bruin mense wat Afrikaans gepraat en nog gekoester het, wou aanvanklik nie 
met die taalstryd verbind word nie. Die herinnering aan die onderdrukkende 
en neerhalende wyse waarop hulle deur wit Afrikaanssprekendes en die 
Afrikaner-bewindhebbers behandel is, was nog vars in hulle geheue en dit 
wou voorkom asof dit 'n permanente letsel gelaat het (Scholtz 2007:14). 


Een van die meer filosofiese verklarings vir die oorsake van US se taaltwis was 
die siening van die US-filosoof Willie Esterhuyse, naamlik dat dit simptomaties 
was van die “worsteling onder Afrikaners om vir hulself 'n meer aanvaarbare 
identiteit, plek en funksie in die nuwe Suid-Afrika, te bemiddel” en van die 
moeilike proses om daaraan gestalte te gee (Esterhuyse 2010:14). Dit het 
saamgeval met die landswye worsteling om koers te probeer vind te midde 

van menigvuldige uitdagings en vraagstukke. Sy peiling en karakterisering 


van die situasie was dié van Afrikaners wat hulle in 'n oorgangsproses bevind 
het, omdat die “pilare van die fortagtige Afrikanertempel” ineengetuimel 
het en daar “nuwe, meer verrykende maatskaplike kapitaal” opgebou moes 
word wat “nie rassisties sou wees nie” (Esterhuyse 2010:14). Daarteenoor 
was van die verklarings vir die US-taalopskudding uit meer behoudende 
oord dat dit deel gevorm het van 'n taalstryd wat reeds in 2002 begin het 
toe nuwe taalbeleidsrigtings geformuleer is om deel te vorm van die steeds 
uitkringende transformasieproses, maar eintlik opsigself rasgebaseerd was. 
Vanuit laasgenoemde gesigspunt is die US se bestuur beskuldig van politieke 
gedienstigheid en “boedel oorgee”, terwyl Afrikaanssprekendes oor die kole 
gehaal is dat hulle afsydigheid en onverskilligheid oor Afrikaans self die 
grootste gevaar vir die taal ingehou het (Du Toit 2009:8). 


Tekenend van die standpunt in die hoogste leiersposisies in die onderwys was 
die nasionale minister van hoër onderwys, dr. Blade Nzimande se opmerking 
dat hy saamstem met die rektor van die UV dat sekere HAU's Afrikaans as 
'n verskoning voorhou om transformasie te ontsnap. Wat Nzimande betref, 
was daar nie Afrikaanse, Xhosa- of Zoeloe-universiteite soos in die era van 
apartheid nie, maar slegs nasionale Suid-Afrikaanse universiteite wat vir 
almal toeganklik moet wees. Hy het dit duidelik gestel dat die regering nie 
gekant is teen Afrikaans as 'n onderrigmedium nie, solank dit nie toegepas 
word om enige studente uit te sluit nie (Retief 2014:3). Hy het ook daaraan 
herinner dat daar talle Afrikaanssprekers was wat opleiding in Engels verkies. 
Wat Nzimande betref, was Afrikaans se voortbestaan nie afhanklik van `n 
“vooguniversiteit” nie en sy regeringsdepartement was bereid om Afrikaans as 
'n onderrigtaal te steun mits dit vorentoe hand aan hand met Engels gebruik 
word (Nel 2015b:9). 


1.6 Taalopsies in die taalstryd 


Die US-taalherrie het primêr gegaan oor die keuse en toepassing van 
uiteenlopende taalopsies. Ten opsigte van die presiese funksionaliteit en 
uiteindelike doeltreffendheid van die verskillende onderrigkeuses sou 

daar eers na 2006 met die praktiese toepassing daarvan duidelikheid kom. 
Die betrokke onderrig-opsies was: dubbelmedium, of die T-opsie, soos 
daarna verwys is (Afrikaanse en Engelse onderrig in dieselfde lesinglokaal 
op `n 50/50-grondslag); parallelmediumonderrig of die P-opsie (aparte 
Afrikaanse en Engelse klasse); die A-opsie (Afrikaans as uitsluitlike 
onderrigtaal); en ten slotte die tolk-opsie (die tolking van lesings uit Afrikaans 
na Engels en andersom) wat veel later begin oorweeg is. Verskillende 
kombinasies van hierdie opsies is in hierdie stadium (en later) ook as 
moontlikhede gestel. 


In die oorweging van en die gestry oor die wenslikheid van bogenoemde 
lesingopsies het dit wesenlik gegaan oor die uiteenlopende kontekste daarin 
verweef. Daar was groot verskille en dikwels onversoenbaarheid in die 
standpunte en benaderingswyses in die debat, terwyl persoonlikhede se 
sienswyses en egos sake dikwels erg vertroebel het. Een van die kernkwessies 
was watter taalkeuse die US as akademiese inrigting die verste sou bring: die 
fokus op onverbiddelike taalhandhawing wat deur sommiges as die enigste 
voortbestaan vir Afrikaans gesien is, of die fokus op veeltaligheid en selfs die 
hoofbeklemtoning van Engels met die oog op die groter prentjie van die totale 
Suid-Afrikaanse sowel as internasionale samelewing. Uit die staanspoor was 
dit duidelik dat hierdie uiteenlopende sienings feitlik onversoenbaar was. Soos 
reeds daarop gewys, was daar onderliggend ook die siening van die taalstryd 
as simptomaties van Afrikaners se stryd om hulle nuwe ondergeskikte rol 
in die nuwe Suid-Afrika te aanvaar en sinvol te verwerk. Wat gaandeweg 
al sterker sou manifesteer, was die besef dat bruin mense in die hele debat 
sou moes meepraat en na geluister sou moes word, omdat hulle getalsgewys 
op die lange duur die toekoms van Afrikaans in hulle hande gehou het. 
Die verskillende sienings en interpretasies in die debat het gaandeweg 
ontaard in `n emosiegedrewe “bekgeveg” met verkleinerende etikettering uit 
taalbehoudende en taalversoenende argumente, met toenemende bitterheid 
en onverdraagsaamheid teenoor mekaar. 


Met die aanbreek van 2006 het die US-taalkwessie in volle heftigheid na 
vore getree as gevolg van die naderende verkiesing van konvokasie- en 

donateurslede vir die US-raad. Een van die leiers in die debat wat deurgaans 


'n prominente en werklik opsienbare rol gespeel het, prof. Hermann Giliomee, 
het so ver gegaan om te beweer dat die jaar 2006 bepalend vir die toekoms van 
Afrikaans by US (en UP) sou wees (Giliomee 2006:8). Hy het die taalstryd 
aan tersiêre inrigtings wyer probeer aansny, asook die situasie by veral die 
UP uitgelig, waar 'n senaatskomitee op daardie tydstip aangestel is om die 
omvang van probleme rondom Afrikaans en veeltaligheid aan te spreek. Die 
kern van die polemiek voor die US$-verkiesing was die onaanvaarbaarheid 
van die T-opsie vir die taalstryderkringe. Kapp, president van die konvokasie, 
het laat blyk dat die genomineerde kandidate vir die verteenwoordiging van 
oudstudente op die raad gevra sou word om hulle standpunte ten opsigte van 
die kampusvoertaal aan die US openlik te verklaar en in die openbaar uiteen 
te sit (Giliomee 2006:8). 


Volgens Giliomee het die situasie geheers dat Afrikaanse studente 
klaarblyklik onwillig was om te kla oor dosente wat die 50/50-reël van die 
dubbelmediumstelsel oortree het. By die US het die vreemde en ongehoorde 
situasie bestaan dat die persoon wat taalklagtes moes aanhoor, nie vaardig 
in Afrikaans was nie. Boonop was die redes waarom studente huiwerig was 
om te kla ingewikkeld van aard. Omdat baie studente ewe vaardig in Engels 
en Afrikaans was, het van die swakker studente dit moeilik en vernederend 
gevind om te kla wanneer te veel Engels in lesings gebruik is, wat dan hulle 
swak kennis van Engels sou openbaar. Vrees vir viktimisasie was 'n ander 
rede waarom studente bevrees was om oor te veel Engels te kla (Giliomee 
2006:8). Giliomee het daarop gewys dat in taalkonflik die wyse waarop 
voertaalbeleid bestuur word, van deurslaggewende betekenis is. Dit was 
veral die geval waar dosente in die dubbelmediumsituasie veronderstel 
was om die twee voertale op `n 50/50-grondslag op bevredigende wyse te 
hanteer. Universiteitsbesture se houding was klaarblyklik dat tensy studente 
protesteer daar geen rede vir inmenging was nie. Wat volgens Giliomee aan 
die gebeur was, was dat universiteitsbesture wel ingemeng het ten gunste van 
Engels. Gebruik `n dosent 75% of 80% Afrikaans in dubbelmediumlesings, 
ontvang so `n dosent gou 'n aanmaning, terwyl dosente wat tot 100% Engels 

gebruik, totaal vry daarvan afkom. Sommige voorstanders van die T-opsie 
was ten gunste daarvan dat die A-opsie- en T-opsie-modules saamgegooi 
moes word om te toon dat Afrikaans nog in die meeste modules as voertaal 
gebruik word. Dit was wat Giliomee betref onoortuigende oëverblindery, 
veral indien daar agterdog was dat Afrikaans nie tot sy reg kom in die T-opsie- 
lesings nie. Sy bykans diktatoriale voorstel vir die oplossing van die probleem 
was dat die US `n deurlopende “taaloudit” moes doen waardeur persone 
onaangekondig in lesings sou insit om te kontroleer of Engels en Afrikaans 
werklik op `n 50/50-grondslag gebruik word. Dit het vreemd voorgekom 
binne `n universiteitsopset waar akademiese vryheid veronderstel was om 
hoogty te vier. Veel aanvaarbaarder was sy voorstel vir die aanstelling van `n 
onafhanklike taalombudsman by wie studente 'n anonieme klag kon indien 
(Giliomee 2006:8). Hierdie kontrolevoorstelle het egter soveel teenkanting in 
raads-, senaats- en selfs studentegeledere ontlok, dat Giliomee dit blykbaar 
nooit weer geopper het nie en tot die besef moes gekom het dat hy sy idees vir 
die oplossing van die taalvraagstuk moet heroorweeg. 


Vandieargumenteten gunstevan Afrikaans, wataan die begin sterkbeklemtoon 
is, was dat Afrikaans die moedertaal van die meeste Wes-Kapenaars is, twee 
universiteite in die provinsie reeds uitsluitlik in Engels onderrig gegee het en 
dit dus sinvol gelyk het om (soos `n mosie van die U$-konvokasie voorgestel 


(Té) 


het) ten minste een universiteit as n Afrikaanse universiteit wat meertaligheid 
bevorder” te behou en te ondersteun (Brand 2006:12). Die oorwig van 
die raad het in hierdie stadium die rektor in sy siening gesteun dat die US 
Afrikaans in `n meertalige opset moet bevorder. Dit was `n subtiele, maar 
belangrike klemverskuiwing: 'n Afrikaanse universiteit teenoor 'n universiteit 
met Afrikaans binne 'n meertalige konteks (Brand 2006:12). Laasgenoemde 
standpunt sou deurgaans deur die universiteitsbestuur ingeneem en by 
herhaling beklemtoon word. Die teenstanders daarvan het dit egter as 
'n dubbelsinnige formulering beskou, omdat Afrikaans daardeur nie meer 


'n ondubbelsinnige voorkeurposisie behou het nie. 


In die loop van die taaldebat is talle voorstelle aan die hand gedoen hoe 
Afrikaans steeds bevorder kon word. Só byvoorbeeld is dit beklemtoon dat 

kursusse wat baie studente lok in parallelmediumlesings aangebied kon word, 


wat nie noodwendig werkverdubbeling sou beteken indien nagraadse studente 
ingespan sou word om sulke klasse aan te bied nie. Taalvaardigheidskursusse 
vir personeel en studente sou in so 'n geval noodwendig 'n belangrike 
komponent van die US se taalbeleid moes uitmaak. Parallelmediumlesings 
sou die voordeel inhou om die aanstelling van voortreflike akademici wat 
Afrikaans nie behoorlik magtig was nie, toe te laat. Dit sou ook nie (soos die 
T-opsie) neerkom op die vermindering of halvering van Afrikaanse onderrig 
nie en sou gevolglik nie meewerk tot die geleidelike verengelsing van die US 
nie (Brand 2006:12). 


Politici sou uiteraard in die troebel waters van die taaldebat betrokke raak 
om politieke munt daaruit te probeer slaan. Reeds in Februarie 2006 het 
Tony Leon, leier van die DA, in `n toespraak voor US-studente die reeds 
emosiebelaaide kwessie van Afrikaans gebruik om steun vir sy party te werf 
deur 'n idee wat reeds in omgang waste herhaal: “Dit lyk vir my besonder redelik 
en reg dat ten minste een en indien moontlik meer van SA se universiteite 
Afrikaans as onderrigtaal behou. Dit lyk beslis in orde in 'n provinsie waar 
die meerderheid bewoners Afrikaans as eerste taal praat” (Blaine 2006:3). 
Hy het herhaal dat die Wes-Kaap reeds oor twee Engelsmedium-universiteite 
beskik het, terwyl 53% van die bevolking Afrikaans as huistaal gebruik het 
en 60,3% US-studente boonop Afrikaans as hulle huistaal aangedui het 
(Blaine 2006:3). Die leier van die Federale Alliansie, Louis Luyt, het Leon oor 
sy uitspraak aangevat en hom daarvan beskuldig dat hy Afrikaans misbruik om 
stemme te werf. Volgens hom was dit die einste Leon wat tydens die Kempton 
Park grondwetlike onderhandelinge in 1994 voorgestel het dat Engels die 
enigste amptelike landstaal behoort te word. Leon se skielike voorspraak vir 
Afrikaans het hy vreemd gevind en dit was ook in skerp teenstelling met die 
samestelling van die DA se grootliks Engelssprekende hiërargie. Vir Luyt 
was dit die “bokspringe van 'n desperate party wat in die moeilikheid is” 
(Smith 2006:5). Leon se reaksie op hierdie aantyging was dat hy nooit so iets 
tydens die onderhandeling gesê het nie en dat hy en sy party van die begin af 
vir die regte van Afrikaanssprekendes geveg het. Waarna Luyt inderwaarheid 

verwys het, was 'n interne beleidsvoorstel wat Dene Smuts binne die destydse 
DP gedoen het dat Engels om praktiese redes die lingua franca in Suid-Afrika 
word, maar met behoud van meertaligheid. Toe haar voorstel uitlek, het die 
verkeerde persepsie posgevat dat dit DA-beleid is (Jordaan & Joubert 2006:7). 


In die beginstadium van die taaldebat was Giliomee die hoofsegsman vir 
die groep wat Afrikaans deur die A-opsie as oorheersende taal aan die US 
wou behou. Hy moes in Februarie 2006 `n foutiewe berig regstel dat hy 
parallelmedium as uitweg vir die US sien. Soortgelyke beweerde verkeerde 
interpretasies, konflik oor wat presies gesê, bedoel en geimpliseer is, aandrang 
op verskonings en regstellings sou alhoe meer kenmerkend word van watalhoe 
meer in `n “taaloorlog” ontaard het. Só moes Giliomee sy presiese standpunt 
rakende die tipe onderrig verduidelik en beklemtoon dat volgens sy oortuiging 
die US “primêr in Afrikaans onderrig moet gee en sy ontwikkelingstaak teenoor 
die hele Afrikaanssprekende gemeenskap moet nakom” (Giliomee 2006a:13). 
Hy het dit veral gehad oor die dubbelmediumstelsel wat toenemend gebruik 
is. Sy beswaar daarteen was gegrond op getuienis en bewyse uit internasionale 
taalervaring dat kleiner tale uiteindelik voor globale tale swig. Giliomee het 
dit duidelik gestel dat sy eerste keuse Afrikaansmedium was en indien dit nie 
meer haalbaar was nie dan wel parallelmedium. Hy moes verskeie kere sy 
siening vir die oplossing van die taalvraagstuk aanpas, totdat hy uiteindelik 
parallelmedium volledig voorgestaan en bepleit het. 


Met verdrag het die bruin gemeenskap al sterker tot die taalgeskil toegetree, 
ten spyte van die persepsie wat bestaan het dat hulle onverskillig daarteenoor 
staan. Net soos onder die wit mense was daar ook onder hulle verdeeldheid 
en uiteenlopende standpunte oor die taalstryd. Die bekende joernalis Zelda 
Jongbloed (alhoewel sy erken het dat sy self sterk voel oor Afrikaans) wou 
byvoorbeeld nie geëtiketteer word as ondersteuner van die taal op `n wyse 
wat ander te na kom of ontstel nie. Jongmense moes die geleentheid kry 
om in Afrikaans te studeer, maar nie op 'n wyse wat hulle van Engels sou 
vervreem nie en veral nie op enige wyse wat die indruk sou skep van 'n nuwe 
soort taalapartheid nie. Wat haar gehinder het, was dat die vurige stryders 
vir Afrikaans die indruk gelaat het dat hulle weer taalapartheid voorstaan en 
najaag (Jongbloed 2006:12). 

In hierdie vroeë stadium van die taalgeskil het die US se rektor en bestuur 


nie daadwerklik tot die debat toegetree nie. Teen wil en dank sou hulle egter 
duideliker standpunt moes inneem en wal gooi teen veral drie persepsies: 
dat hulle onverskillig teenoor Afrikaans staan; dat hulle die pleitbesorgers 
daarvan as regressief en as persone wat hunker na die oorheersing van 
Afrikaans soos in die verlede beskou; en dat hulle die taalstryd as die kern van 
'n nuwe “neo-Afrikaner-agenda” beskou (Steenkamp 2006:17). Een van die 
briefskrywers in Die Burger het gewag gemaak van die feit dat twee Afrikaanse 
universiteite vroeër onder die voorste 200 universiteite ter wêreld was, maar as 
gevolg van groter verengelsing dit nie kon handhaaf nie. 


Jongbloed se stelling oor “n nuwe taalapartheid” het skerp reaksie uitgelok. 
Wit Afrikaners se beskerming van Afrikaans was geensins `n kwessie van 
hunkering na die verlede nie: 


“So dom is ons wit boertjies werklik nie! Enige Afrikaner wat dink 
ons sal weer regeer, moet sy kop laat lees. Vir 350 jaar het ons en 
ons voorsate hier rond die septer geswaai. Ons gun ander nou die 
geleentheid om te sorg dat die land gedy.” (Steenkamp 2006:17) 


By bruin Afrikaanssprekendes was daar die groeiende besef dat die situasie 
onder hulle eie behoeftiges dringende aandag verdien en verengelsing as 
eksklusief beleef word, omdat dit bruin en swart Afrikaanssprekendes soos 
buitestaanders laat voel het. Só het een van die bruin leiers, Lionel Philips, 
gepleit dat die bruin elite minder moet praat en voorskryf en meer na die 
noodkreet van die armoediges onder hulle moet luister (Steenkamp 2006:17). 


k7 Die faksies in die stryd 


Mettertyd was daar feitlik geen deel van die universiteitsgemeenskap en die 
belanghebbende en belangstellende Stellenbosch-publiek wat nie in een of 
ander stadium by die taaldebat ingetrek is nie. Vanaf die rektor en topbestuur, 
raadslede, dosente en voormalige dosente, oudstudente en studente, 
konvokasiebestuur en -lede, en studente-ouers tot selfs die dorpsbewoners en 
lede van die publiek en politici in baie dele van die land het hulle stemme by 

die debat oor Afrikaans gevoeg. Die voorhande verkiesing vir die US-raad 
het veral die debat op die kampus verder aangevuur, gekenmerk deur talle 
pogings wat aangewend is om uit te snuffel en te openbaar wie die werklike 
voorstanders van 'n Afrikaans-oorheersde instelling is. Vroeg in Maart 2006 
het raadslid dr. Gerhard Van Niekerk (sy broer was die bekende filosoof 
Anton Van Niekerk en in daardie stadium ook lid van die raad en voorsitter 
van die omstrede taalkomitee) vertel van die persoonlike aanval op hom 
tydens die US-raadsverkiesing deur `n bekende Stellenbosch-inwoner, Jacko 
Maree. Hy het dit as tekenend gesien van Maree se obsessie om as raadslid 
via die konvokasie verkies te word om sodoende 'n “regs-reaksionêre 
taalbeleid” op die universiteit af te forseer. Wat hom betref, sou so 'n taalbeleid 
veroorsaak dat die US `n “geisoleerde streeksinstelling” word (Van Niekerk 
2006:15). Van Niekerk het verduidelik hoe hy self op die raad beland het as 
verteenwoordiger van die donateurs op grond van sy finansiële kundigheid op 
bestuursvlak en hy het laat blyk hy was nie bereid om verder ingetrek te word 
by die “emosionele bekgevegte” nie. Volgens hom het hy en die meerderheid 
raadslede “die rustige middelgrond” in die taaldebat ingeneem om Afrikaans 
só op 'n nie-konfronterende wyse te probeer bevorder. In plaas van strakke 
reëls wou hulle vriende vir Afrikaans probeer wen. Hy was bewus daarvan dat 
hy beskuldig word van die verengelsing aan die US, wat hy as so verregaande 
geag het dat hy dit as lasterlik beskou het en selfs litigasie ter sprake gebring 
het. Sy belofte was dat indien hy herkies word hy sou voortgaan om saam 
met ander raadslede die US na uitnemendheid te probeer lei deur middel van 
'n toenemend diverse studente- en personeelkorps en 'n akademiese kultuur 
wat sou getuig van redelikheid, akkommodering en oop gesprekvoering 
(Van Niekerk 2006:15). 


As een van Maree se mederaadslede het Giliomee onmiddellik vir 
eersgenoemde in die bres getree. Hy het erken hy bevind hom saam met 
Christo Viljoen en Lina Spies (albei professore) en Maree in die dilemma dat hy 
op sy beurt weer beskuldig word as voorstander van 'n eksklusiewe Afrikaanse 
universiteit, pleitbesorger vir die heropkoms van Afrikanernasionalisme 
en `n “volkstaat van die gees". Soos Van Niekerk sou hy ook kon dink aan 

lastereise, maar hy wou eerder 'n meer konstruktiewe uitweg probeer vind 


en volg. Sy nie-onbillike voorstel was dat die agt kandidate in die komende 
twee verkiesings vir konvokasie- en donateursverteenwoordigers openlik 
moes aandui of hulle ten gunste daarvan is dat sittings van die US-raad en die 
stemme wat uitgebring word in die openbaar geskied. Hierdie oopstelling van 
raadsaangeleenthede sou egter slegs vir kwessies van openbare belang soos 
taalsake geld. Hy en Maree was ten gunste daarvan dat raadsittings oor veral 
taalsake in oop sittings in belang van “deursigtigheid en verantwoordbaarheid” 
behoort plaas te vind. Giliomee se argument was dat indien die besprekings oor 
taalsake reeds in 2005 oop was, almal sou geweet het wie vir verengelsing en wie 
daarteen gekant is, wat die sluier sou lig oor welke persone voorgee hulle steun 
en koester Afrikaans, maar nie daarmee erns het nie (Giliomee 2006b:19). 


Die US-taaldebat het algaande die kenmerke van 'n verbete ideologiese en 
selfs politieke stryd begin aanneem en bekende persone in die joernalistiek en 
taalkunde het ook na vore getree. In sy reaksie oor wat rondom Afrikaans by 
die US aan die gebeur was, het Max du Preez daarop gewys hoedat rektor Brink 
verwys het na diegene wat Afrikaans deur vaste reëls wou beskerm, teenoor 
diegene wat oortuig was Afrikaans moet bevorder word deur vriende vir die 
taal te maak. Hyself het hom geskaar by die Afrikaanse taalbevorderaars. 
Hy het spesifiek verwys na die opvlam van die US$-taaldebat as gevolg van 
die komende konvokasieverkiesing. Die kandidate in eersgenoemde kamp 
(die beskermers van Afrikaans) was volgens hom almal oudprofessore oor 60, 
terwyl die kandidate in die ander kamp (die bevorderaars) jong, dinamiese 
persone was. Beide groepe het gemeen die verkiesing kon deurslaggewend vir 
die toekoms van die universiteit wees (Du Preez 2006:4). 


Du Preez het nie gehuiwer om die verskillende faksies in die debat duidelik 
te probeer uitwys en te karakteriseer nie. Die een groep was volgens hom 
die “beskermers” of “neo-Afrikaners” en hulle strewe was `n Afrikaanse US 
met Afrikaans as amptelike taal. Onderrig vir voorgraadse studente moes 
in Afrikaans geskied en studente wat nie Afrikaans verstaan het nie, moes 
apart onderrig word sodat hulle Afrikaans in hulle tweede jaar kon beheer. 
Die “bevorderaars”, daarenteen, was tevrede met die bestaande onderrigstelsel 

in die fakulteite: dosente praat Afrikaans en Engels in dieselfde klas 
(die T-opsie) en die persentasie Afrikaans of Engels hang af van elke klas se 
samestelling. Volgens hom kon die verskille tussen die twee strydende groepe 
teruggevoer word na een groep se groot ontevredenheid met die demokratiese 
opset in die land en hulle pogings om 'n nuwe “Afrikaner-nasionalisme en 
etniese mobilisering” aan te wakker (Du Preez 2006:4). Die ander groep 
Afrikaners, daarenteen, was begerig om 'n integrale deel van die nuwe nasie 
te vorm en deur hulle positiewe gesindhede en optrede die steeds bestaande 
gegriefdheid onder swart Suid-Afrikaners verder probeer afbreek. Vir hom 
was die probleem dat indien die “beskermers”? sou wen, die US 'n Afrikaanse 
universiteit sou word wat dit nie-Afrikaanssprekendes moeilik sou maak 
om daar te studeer. Die US sou dan getipeer kon word as `n “konserwatiewe 
Afrikaner enklave” met selfs verdere etikettering as “rassisties”. Akademiese 
uitnemendheid sou daardeur benadeel en 'n US-kwalifikasie verlaag 
word. Hy het spesifiek verwys na Brink se publikasie (sien hieronder) en 
laasgenoemde se oortuiging dat Afrikaans steeds in 'n multikulturele opset, 
maar sonder dwang en uitsluiting, bevorder kan word (Du Preez 2006:4). 
Wat Du Preez volgens sy eie uitleg eintlik voorgestaan het, was om sy alma 
mater te red van verval in isolasie en afgeslotenheid, wat `n terugslag vir 
die Afrikaner sou wees. Kwaliteit vereis diversiteit en die probleem met 
“neo-Afrikaners”? was dat hulle meestal doof was vir logiese argumente en 
suiwer deur sentiment aangevuur is (Du Preez 2006:4). 


Alhoewel Ruda Landman en Michiel le Roux, twee van die genomineerde 
kandidate vir die konvokasie, hulself van enige drukgroep gedistansieer het, 
het hulle hul duidelik uitgespreek ten gunste van 'n Afrikaanse universiteit van 
wêreldgehalte. Hulle siening was dat geeneen verengelsing voorgestaan het nie, 
maar dat die kernkwessie was of Afrikaans met streng reëls en deur uitsluiting 
gehandhaaf moet word en of 'n vriendeliker weg met groter selfvertroue 
gevolg kon word om Afrikaans uit te bou (Landman & Le Roux 2006:17). 
Hulle het die voorbeeld van Mandaryns voorgehou wat by die US deur Amy 
Yu van Beijing aangebied is en wie se pos deur Naspers gewaarborg is. Ook 
'n tweede dosent is aangestel om hierdie grootste taal in die wêreld deur twee 

moedertaalsprekers aan die US te doseer. Vir sommige van die “taalstryders” 


was dit egter 'n ramp omdat die kursus in Engels aangebied is, juis omdat hulle 
elke dosent wou verplig om Afrikaans te leer en in Afrikaans te doseer. Na vyf 
jaar kon Yu egter nog nie Afrikaans praat nie, wat beteken het dat sy in hulle 
terme dus weggewys sou moes word. Hulle het ook die voorbeeld voorgehou 
van prof. Basil Moore, `n Amerikaner wat reeds jare lank vir tydperke van 
ses maande Stellenbosch besoek het om ekonomie te doseer. In ’n uitsluitlik 
Afrikaanse bestel sou ook hierdie internasionale kenner se dienste ontbeer 
moes word (Landman & Le Roux 2006:17). 


Landman en Le Roux het verskil van diegene wat geglo het dat Afrikaans en 
Afrikaanse studente met streng reëls teen vreemde invloede beskerm kon word. 
Wat hulle betref, moes drie doelstellings nagestreef word: “wêreldgehalte, 
Afrikaans en die bydrae van die universiteit tot Suid-Afrika as geheel”. Binne 
sodanige riglyne moes die taalopsies aan die fakulteite self oorgelaat word, 
omdat hulle die beste oor die meriete van die verskillende doseerdoelstellings 
en die voordele van lesinginsette deur oorsese dosente kon oordeel. Dié twee 
kandidate het ook gewys op die bestaande taalreëling dat daar normaalweg in 
Afrikaans gedoseer word, maar indien daarvan afgewyk word daarom aansoek 
gedoen moes word. Eers die betrokke fakulteit, daarna die taalkomitee en 
uiteindelik die senaat moes fakulteite se taalreëlings goedkeur voordat die 
raad die finale stempel daarop kon plaas (Landman & Le Roux 2006:17). 
Daar was meer bruin studente aan die Engelse universiteite van Kaapstad 
en die Wes-Kaap as aan die US weens ligging en koste, maar volgens hulle 
(en geen bewyse is daarvoor verskaf nie) ook omdat die US met rigiede reëls 
oor taalgebruik die bruin gemeenskap met teensin vervul het en nie gelok 
het nie. Hulle kon nie 'n risiko daarin sien dat die US sou verengels indien 
die huidige taalbeleid reg toegepas word nie. Die voorbeelde van skole soos 
Paul Roos Gimnasium en Greykollege wat reeds geslagte lank funksioneer as 
skole waar Afrikaans- en Engelssprekende leerlinge tuis is, is as voorbeelde 
voorgehou van hoe suksesvol 'n meer ontspanne beleid kon werk. Ten slotte 
het hulle herinner aan dr Anton Rupert se woorde: “Om te vertrou is 'n risiko. 
Om nie te vertrou nie, is 'n groter risiko” (Landman & Le Roux 2006:17) 

Steun vir Landman en Le Roux se standpunte het nie uitgebly nie. Skynbaar 
was Le Roux in die laat-sestigerjare een van die studente wat leiding geneem 
het om die aanslag van die “verregse verkramptes” af te weer. Hy en ander 
is destyds uitgekryt as “kommunistiese liberal” wat die Afrikanersaak 
ondermyn. Landman en Le Roux is vanuit die kamp van hulle teenstanders as 
“neoliberales” uitgemaak, maar hulle ondersteuners het hulle as uitnemende 
mense en slim bestuurders geloof uit wie se kringe reeds miljoene rande aan 
die US geskenk is om ook Afrikaans uit te bou. Kandidate soos Maree, Viljoen 
en Spies was nooit deel van die “neoliberale” groep nie, terwyl Giliomee “die 
Engelse weë van die UK verkies” het (Otto 2006:14). Landman en Le Roux is 
deur briefskrywer De la Bat daarop gewys dat beide Paul Roos Gimnasium 
en Greykollege nie dubbelmediumskole is nie, maar wel parallelmedium, 
waar Afrikaanse en Engelse leerlinge in verskillende klasse geplaas word en 
onderrig in hulle moedertaal ontvang. Hy het dit as frustrerend ervaar om 
'n debat te volg waarin die deelnemers nie hulle feite reg het nie en gepleit 
dat teenstanders se argumente feitelik weerlê word. Die bal, en nie die man 
nie, moet gespeel word. Die teenstanders van die T-opsie het hulle huiswerk 
deeglik gedoen; Landman en haar ondersteuners nie. Hulle was naief oortuig 
dat Afrikaans in die heersende omstandigheid sou kon voortleef (De la Bat 
2006:17). 

2. DIE BRINK-FASE (2002-2006) 


2.1 Rektor Brink se No Lesser Place - 
The taaldebat at Stellenbosch 


Chris Brink, wiskundige filosoof, was `n Rhodes-student wat sy doktorsgraad 
in Cambridge voltooi het en teen die tyd dat hy in 2001 as rektor aangestel 
is, was hy reeds oortuig dat studente meer en beter leer in 'n omgewing met 
sosiale diversiteit. Tydens 'n toespraak voor die konvokasie in November 2004 
het hy 'n gedagteprikkelende toespraak gelewer oor wie se plek die US is en 
laat blyk hy sien twee belangegroepe by die US: “'n ouer en 'n nuwer” een, met 
laasgenoemde wat ook bepaalde eienaarskap begin opeis. Met die taalstryd 
reeds in volle swang het Brink sy boek, No lesser Place: The Taaldebat at 
Stellenbosch op 5 Maart 2006 bekendgestel, of soos dit in Rapport beskryf is, die 
“bom oor die taalstryd” gelos (Malan 2006:16). Volgens hom is die US steeds 
“beskou as die kraamsaal van apartheid” en was die keuse daar om Afrikaans 
klein en geïsoleerd te hou, of om dit lewend te maak as 'n Suid-Afrikaanse taal 
te midde van veeltaligheid en multikulturalisme. Sy multikulturele standpunt 
is gesien as die totaal teenoorgestelde van die “proteksionistiese” siening van 
die “ekstreme taalstryders” wat van Afrikaans die primêre voertaal wou maak. 
Brink het verwys na die “meganismes van uitsluiting en dwang” en hoe hy en 
sy ondersteuners beskuldig word dat hulle die US op die pad na verengelsing 
plaas. Wat Brink betref, was so `n risiko klein “in vergelyking met 'n gevaarliker 
glybaan na parogialisme en akademiese isolasie” (Malan 2006:16). 


Max du Preez was een die eerste deelnemers aan die debat waarin Brink se 
publikasie meer uitdruklik aan die orde gestel en ontleed is. Hy het daarop 
gewys hoe Brink daarin die beskermers van Afrikaans aanvat en die leuens 
en wanopvattings van diegene wat Du Preez as die “neo-Afrikaners” uitmaak, 
ontbloot. Hy het gemeen Brink maak 'n sterk saak uit vir multikulturalisme 
en sy oortuiging was dat die US steeds 'n belangrike rol in die bevordering 

van Afrikaans kon speel. Terselfdertyd het Brink egter ook die belangrikheid 
van 'n inklusiewe toekoms vir die taal gebaseer op `n “waardetoevoegende 
benadering” beklemtoon (Du Preez 2006:16). Die taal kon steeds in `n 
multikulturele US-opset bevorder word sonder om 'n “reëlsgedrewe 
Afrikaanse universiteit” te word waar metodes van uitsluiting en dwang 
soos deur die taalstryders voorgestaan, toegepas word. Vir Brink was die 
idee van 'n volkstaat verby en sy oortuiging was dat diegene wat in die plek 
van `n ruimtelike volkstaat `n geestelike volkstaat vir hulself skep die agenda 
van die neo-Afrikaners daargestel het. “In a volkstaat of the mind, when the 
inhabitants cast their minds eye over the world, it would look the same to 
all of them. They would share the same beliefs, assumptions, views, opinions 
about themselves and about others” (Du Preez 2006:16) 


Gedurende die taalstryd sou daar herhaaldelik na Brink se publikasie, optrede 
en uitsprake verwys word en sy “volkstaat of the mind” sou telkemale deur 
beide die strydende groepe opgehaal word. Brink het die taaldebat deels as 
'n politieke veldtog uitgemaak wat Afrikaans inspan vir Afrikaneridentiteit 
en nasionalisme. Soos later aangedui sal word, het die geskille tussen Brink 
en Giliomee sê heftig geword dat dit uiteindelik selfs die bemiddeling van 
Van Zijl Slabbert sou noodsaak. 


In die hewige debat wat Brink se publikasie en uitsprake sou uitlok, het die 
diep kloof tussen Brink se ondersteuners en sy heftige teenstanders duidelik 
na vore gekom. Een van die oordele daaroor was dié van Cornia Pretorius, 
vryskutjoernalis van Johannesburg, wat prontuit beweer het sy praat namens 
die Afrikaanssprekendes wat “lankal van die huidige debat oor Afrikaans 
vervreemd geraak het. Sy het Brink se publikasie beskou as die eerste 

omvattende geskrif wat “'n stem gee aan die persone wat stilweg die hele 
herrie van die kantlyn af dophou” (Pretorius 2006:8). Hulle weier om deel te 
neem aan die argumente en manier van doen van die “taktlose” Afrikaanse 
taalvegters. Volgens haar het Brink op verskeie maniere in sy uiteensetting 
van die taalgeskil geslaag: hy vat Afrikaanssprekendes se standpunte saam 
en neem die strydbyl teen die taalstryders op; 'n ander denkwyse oor die 


kwessie word aan die orde gestel en 'n verduideliking gegee waarom nie baie 

Afrikaanssprekendes hulle met die stryders vereenselwig nie; die feit dat Brink 
se boek in Engels verskyn het, het die “taaldebat suurstof en beweegruimte” 
gegee om “te ontkom van die Afrikaanse pers”; dit was 'n rektor self aan die 
woord en universiteitsbestuurders se stemme is juis selde in die debat gehoor. 
Brink beklemtoon konsekwent die akademiese kant en sien dit nie as die US 
se taak om Afrikaans te red nie (kyk p. 33) (Pretorius 2006:8). 


Soos te verwagte was daar skerp kritiek teen Brink se boek en sienings. 
Die US probeer sy historiese skuld as “apartheidsuniversiteit” systap deur `n 
verengelsingsbeleid te wil volg, was die kras beswaar van Johann Rossouw van 
die FAK oor Brink se boek (Malan 2006:16). Hy het Brink daarvan beskuldig dat 
hy die argumente van sy teenstanders verdraai en die “roofsugtige markmodel” 
vir die universiteit voorhou, wat eintlik beteken dat enige argumente teen die 
rektor se vergrype “gelykgestel word aan dwang en uitsluiting” (Malan 2006:16). 
Brink was drie jaar lank besig om sy teenstanders as “potsierlike strooipoppe” 
uit te maak, net om hulle dan met “geesdrif en selfvoldoening” plat te skiet. 
Al wat eintlik gevra word, is dat studente oor voldoende vaardigheid moet 
beskik om in die tweede en derde jaar in Afrikaans te studeer. Vir hierdie 
standpunt word hulle uitgekryt as voorstanders van 'n “Taal-Orania of 
'n volkstaat van die gees” (Malan 2006:16). 


Die bekende skrywer George Weideman het die trant en inhoud van Brink se 
boek in baie opsigte as naief uitgemaak. Alhoewel akkoord gegaan kon word 
met sy siening van die veranderende rol van universiteite in 'n transformerende 
gemeenskap, was sy analise van die verloop van die taaldebat simplisties en 
eintlik foutief wanneer dit vergelyk word met die nuutste EU-dokumente wat 
in werklikheid toon dat Engels besig is om veld te verloor (Weideman 2006:14). 
Brink se propagering van Engels as “doelwittaal vir die US” en sy minagting 
vir die inheemse tale as “parogiale” tale laat geen ruimte vir `n sinvolle 
gesprek oor diversiteit, veeltaligheid en ander kulture nie. Hy bespeur geen 
bedagsaamheid teenoor Afrikaanssprekendes aan die US nie en Brink toon 
geen begrip vir die feit dat daar verdeeldheid onder Afrikaners bestaan nie; 
nog minder toon hy enige kennis van die stryd van skrywers soos Rabie, Small 
en Breytenbach teen apartheid en die misbruik van Afrikaans. Só ook negeer 

hy die bruin stryd vir die bevryding van Afrikaans en gebruik hy die terme 
'swart' en gekleurd' soos dit hom pas (Weideman 2006:14). Afrikaans was nie 
meer die onderdrukkertaal nie en daar was beslis teenstanders van die T-opsie 
wat nie die verlede wou terug hê nie. By hulle was daar 'n ernstige begeerte 
“om van Afrikaans (die enigste taal met 'n Europese stam waarop Afrika-lote 
geënt is) 'n ware koelteboom vir almal te maak”. Wat wel deur die beskermers 
van Afrikaans met erns betrag is, was 'n “waaksaamheid oor funksieverlies” 
en die eksperimentering van 'n verengelsingsklimaat onder die dekmantel van 
“vrye keuse” (Weideman 2006:14). 


Onder die briefskrywers in Die Burger was daar steun vir, sowel as kritiek teen 
Weideman se standpunt. J. Botha het Weideman se metafoor van Afrikaans 
as 'n “koelteboom” vir andere as veral gepas beskou (Botha 2006:17). Hy het 
Brink se boek waardevol gevind, omdat dit 'n goedberedeneerde invalshoek op 
die debat was, weliswaar vanuit 'n bepaalde gesigspunt. Dit was egter geensins 
waar dat daar by die teenstanders van die T-opsie geen bedekte agenda was 
nie, want `n sekere faksie - die neo-Afrikaners - het beslis `n politieke agenda 
daarop nagehou (Botha 2006:17). Brink het wel erken diegene wat besorg oor 
Afrikaans is nie noodwendig die neo-Afrikaner-agenda onderskryf nie en 
sommiges selfs teenstanders daarvan was. Vir hom het die jonger geslag geglo 
aan `n gemeenskaplike Suid-Afrikaanse geskiedenis waarin goeie lesse by wit 
en swart helde geleer kon word. Hyself was ten gunste van 'n US wat vir baie 
idees gestaan het en het geglo dat Afrikaans aan `n universiteit soos die UWK 
uitgebou moet word om Afrikaanses (van alle kleure) uit veral die platteland 
en die Vlakte te akkommodeer. Dit behoort nie te gaan oor 'n politieke verlede 
en agenda nie, maar suiwer om mense se tersiêre behoeftes. Afrikaans moet 
lok en nie afskrik nie, en selfs al is die Afrikanermentaliteit soms afstootlik, 
moet daar selfs vir diesulkes ruimte gelaat word (Botha 2006:17). 


Meerdere kritiek teen Brink se boek was dat sy argumente deur sy 
vooroordele en deur die faktore wat hy onverreken laat, ondermyn is. Wat hy 
heeltemal links gelaat het, was hoe tweetaligheid aan universiteite afgeskeep 
is, waarvan die uitskuiwing van Afrikaans by UJ, UPE en UWK getuig het. 
Ook sy siening van Afrikanerskap het neergekom op vooroordeel, omdat hy 

Afrikanerskap onlosmaaklik aan apartheid gekoppel het. Brink is bestempel 
as `n “moderniseringsfundamentalis” wat geheel en al die aansprake van 
gemeenskappe op “atavistiese” sentimente soos etnisiteit en taal geignoreer 
het. Sy boek het getuig van denke in die “gepolariseerde raamwerk van voor 
die val van die Berlynse muur: Afrikaners en apartheid teenoor bevryding, 
eksklusiwiteit teenoor inklusiwiteit". Siende dat sulke eensydige denke Brink 
se houding gekenmerk het, kon die toekoms van Afrikaans nie met veiligheid 
aan hom toevertrou word nie. Sy boek het bewys gelewer dat Afrikaans by die 
US onder hom nie gestabiliseer sou word nie, omdat hy in die greep van die 
magsbelange van die tyd beland het (John 2006:13). 


Die debatvoering oor die taalkwessie het een van sy laagste vlakke bereik 
met die opmerkings van Breyten Breytenbach in Rapport oor Brink se 
publikasie. Die agtergrond hiervan was dat US se studentekoerant, Die Matie, 
Breytenbach, Giliomee, Anton van Niekerk en verskeie studente gevra het om 
'n kort resensie oor Brink se boek te doen. Breytenbach het gereageer met, 
hy “lesie stront” nie; sy taalgebruik het sy lae dunk van Brink weerspieël. Sy 
presiese woorde was: 


“ek het ongelikig nie hn oopennie oor doktir brink se boek ni want 
ek lesie strond nie ook nie oor hom nie behalwte dat hy intelektaak 
(sorry) intelteel hn selftevrede fark is, my afferkaans is ook bieter as 
my ingils u kan hierie skreiwe gerus virom gie waner hy nie gesyp, is 
nie. Dis, my ressensie.” (Malan 2006a:8) 


Die SR-voorsitter, Pieter-Schalk Bothma, se oorwoë kommentaar vir 
die studentekoerant daarenteen was dat die verwagtings in die taaldebat 
heeltemal buitensporig was en die kwessies sê kompleks is dat `n enkele, 
duidelike antwoord nie te bedink is nie. Dit het gevolg op die beskuldiging 
dat die SR op die draad sit, omdat daar nie prontuit vir Brink of Giliomee 
kant gekies is nie. Bothma wou nie aanvaar dat daar net die twee opsies is 
nie en sy siening was dat Afrikaans wel beskerm kan word sonder om die US 
van die buitewêreld te isoleer. Hy het dit buitendien belaglik gevind om te 
sien hoe die taaldebat “in 'n intellektuele moddergooiery ontaard” het tussen 
die sogenaamde “neo-Afrikaners” en persone soos Breytenbach wie se reaksie 

totaal onaanvaarbaar was (Bothma 2006:17). Moet die SR aan so `n lae tipe 
debat deelneem, wou hy weet. Wat Bothma betref, moes die US 'n Afrikaanse 
universiteit met 'n Afrikaanse karakter bly, maar terselfdertyd 'n plek wees waar 
studente wat nie Afrikaans verstaan nie, welkom sal voel. “Dit beteken dat daar 
vir altyd in Afrikaans by die US klasgegee moet word, maar nie uitsluitend 
in Afrikaans nie. Dit is nodig om te verseker dat die US nie op `n glybaan na 
Engels beland nie.” (Bothma 2006:17) Hy kon getuig dat die SR se vergaderings 
steeds in Afrikaans plaasvind en bygevoeg dat daar gewaak sal moet word om 
nie Afrikaans dieselfde afwaartse gang te laat gaan as by die ander universiteite 
nie. Die US kon ook nie afgesonder word van aanpassings oral rondom hom 
nie. Wat die presiese meganismes moet wees om dit te verseker, het hy in die 
hande van US se taalwerkgroep gelaat (Bothma 2006:17). 


In hierdie stadium het Die Burger dit gepas geag om die US se raad te loof 
vir die wyse besluit om nie in die Die Matie-debat betrokke te raak nie. 
Laasgenoemde blad se redakteur, André-Pierre du Plessis, is geskors as redakteur 
(hy het wel apologie aangeteken) oor die plasing van die Breyten Breytenbach- 
artikel en die hele petalje het wel op die raad se agenda verskyn, maar is ter 
syde gelaat. Die gevoel was dat daar wel 'n meganisme bestaan om klagtes oor 
studentepublikasies te hanteer ten einde dit eties verantwoordbaar te hou. 
Geen klag is egter by die mediaraad ingedien nie en dit was onnodig vir die 
universiteitsraad om by so 'n beuselagtigheid betrokke te raak, siende dat daar 
meganismes was om so 'n aangeleentheid te hanteer (Die Burger 2006a:16). 


Breytenbach se beledigende woorde is deur prof. Anton van Niekerk met 
ongeloof begroet, asook veral die feit dat taalkundiges soos Coetzee en 
Hambidge Breytenbach se “bisarre resensie” in Die Matie as blote satire beskou 
het. Dit het hy skreiend gevind. Breytenbach het te kenne gegee dat hy nie 
die rektor se boek gelees het nie en dit ook nie wou lees nie. Kon Coetzee en 
Hambidge werklik dink dat sy tirade van belediging en veragting deel van die 
debat behoort uit te maak? Om te vloek, te skel en persoonlike beledigings 
ontdaan van 'n greintjie waarheid rond te slinger was “die uitweg van mense 
wie se argument opgedroog het”. Hy was bereid om te werk om Afrikaans as 
akademiese taal te behou, maar as hy moes kies tussen die verengelsing van die 

universiteit en 'n Afrikaanse universiteit waar uitinge soos dié van Breytenbach 
die norm van die diskoers word, sou hy eersgenoemde kies. Hy het sy skrywe 
afgesluit met: “Bravo aan die redakteur van Die Matie wat sy fout met die 
publikasie daarvan erken het.” (Van Niekerk 2006:15) 


Voor die verkiesing van nuwe US-raadslede is `n opname deur ’n 
konsultasiemaatskappy gedoen, wat getoon het dat alhoewel die meerderheid 
konvokasielede dit 'n eersteklas-universiteit wou hê, byna die helfte van die 
respondente hulle nietemin vir 'n uitsluitlik Afrikaanse universiteit uitgespreek 
het. Die opname het ook bevind dat 83% van die konvokasielede daarvan bewus 
was dat die US Afrikaans bevorder en dat steun vir die bestaande taalbeleid die 
sterkste onder vroue (81%) was. Terselfdertyd het die viserektor, Russel Botman, 
sy besorgdheid uitgespreek oor wat hy as die konvokasielede se ‘beperkte 
begrip van die kwessies ter sprake bestempel het (Breytenbach 2006:3). 


Die vurige gesprek oor taalmedium het ook wyer kwessies oor taal en 
taalgemeenskappe laat opduik. Só byvoorbeeld het die U$-sosiologiedosent, 
Koos du Toit, verwys na Nicholas Ostler se Empires of the World - A Language 
History of the World, waarin beweer word dat taalgemeenskappe die ware 
rolspelers in die wêreldgeskiedenis is; nie konings, state of ekonomieë nie. Du 
Toit het verwys na sy eie ervaring as dosent aan die US en UWK en vir hom was 
die taalkwessie op die lang termyn nie bloot 'n keuse tussen die T- of A-opsie 
om die voortbestaan van US as “ras-inklusiewe universiteit” te verseker nie, 
maar ook as die vasbeslotenheid “van wit, bruin en swart Afrikaanssprekende 
gemeenskappe om hulle moedertaal met akademiese uitnemendheid, prestasie 
en selfverwesenliking” te laat seëvier. Watter kans het inheemsetaleasakademici 
meen studente kan slegs in Engels presteer? Vir hom was die sosiopolitieke 
bedeling op alle terreine deurslaggewend, nie net op universiteitsvlak nie. In 
werklikheid was Brink reg; dit gaan om 'n “politieke veldtog en identiteit”. 
Ostler meen dat Afrikaans, in teenstelling met ander inheemse tale in Afrika, 
nie voor die “swept aside” verskynsel geswig het nie. Juis daarom, meen Du 
Toit, moes daar groter erns vir die bepalings in die Grondwet oor veeltaligheid 
getoon word (Du Toit 2006:10). 

2.2 Giliomee en Schlemmer se ‘n Vaste Plek vir 
Afrikaans - Taaluitdagings op die Kampus 
en die agteruitgang van Afrikaans 


Wat publikasies oor spesifiek die taalstryd betref, het Giliomee en Schlemmer 
se boek, 'n Vaste Plek vir Afrikaans - Taaluitdagings op die Kampus, in Julie 
2006 verskyn. Dit was die resultaat van `n ondersoek oor Afrikaans by HAU’s 
in opdrag van die Suid-Afrikaanse Akademie, en dit het baie kommentaar 
ontlok. Daarin het hulle `n debat oor die “kreeftegang van Afrikaans” op 
pedagogiese en polities-ideologiese vlak gevoer en daarop gewys dat taal en 
identiteit wêreldwyd faktore is wat verreken moet word, omdat mense daardeur 
bemagtig of benadeel word. Die boek open met taalsosiologiese beskouings 
oor taalverplasing, waarna die geskiedenis rakende die agteruitgang van 
Afrikaans sedert 1994 behandel word. Hulle steun veral op die bevindings 
van Neville Alexander, Philippe van Parijs, Jean Laponce, en Joshua Fishman 
en erken dat daar geen totale onpartydigheid oor taalaangeleenthede bestaan 
nie (Scholtz 2006:8). Die twee skrywers het sterk standpunt ten gunste van 
die behoud van Afrikaans as universitêre onderrigtaal ingeneem en kon wel 
“erosiewalle” teen die glybaan van Afrikaans by NWU en die UV vind, maar 
nie by UJ, UP of US nie. Alhoewel hulle besware teen Brink se sienings en 
optrede duidelik geblyk het, was die toon in hulle publikasie steeds beskaaf, 
met vermyding van verdagmaking. Hulle het onder andere `n virtuele 
Afrikaanse universiteit - dit wil sê, `n universiteit wat deur programmatuur 
funksioneer en nie fisies bestaan nie - voorgestel om Afrikaans te kan uitbou. 
Leopold Scholtz se oordeel was dat die boek 'n “indrukwekkende korpus 
van pedagogiese gegewens oor die nadele van die benadeling van Afrikaans” 
gee. Waaroor hy wel kritiek uitgespreek het, was hulle oorbeklemtoning van 
die ideologiese aspekte (Scholtz 2006:8). Nog `n resensent van bogenoemde 
publikasie, die bekende Afrikaanse skrywer Abraham de Vries, het uitgewys 
hoe Giliomee en Schlemmer aantoon dat daar nooit onafhanklike ondersoeke 
na die voorkeure en behoeftes van die US se wit en swart studente en dosente 
rakende die onderrigmediumkwessie was nie. Studenteregte is ook nie in 
die taaldebat verreken nie en geen ondersoek is gedoen oor hoe die T-opsie 

in die lesingsale funksioneer, asook of dit wel suksesvol verloop nie. Hy het 
pertinent na hulle stelling verwys dat die Afrikaanse studentetal landswyd 
tussen 1996 en 2005 met meer as 3 000 tot 'n verstommende 41 00 gestyg 
het, genoeg om drie universiteite te vul. Die universiteit wat die beste met 
betrekking tot die beveiliging van Afrikaans daarvan afgekom het, was die UV 
en NWU vanweë hulle onderrigsituasie rondom parallelmediumonderrig en 
tolkdienste. Hulle het die grondwetlike eise dat universiteite nie studente op 
grond van taal mag weier nie, beklemtoon, asook dat maksimale geleenthede 
aan voorheen-benadeelde studente beskikbaar gestel moet word. Vir hulle het 
parallelmedium en sy variasies na die enigste onderrigmetode gelyk waardeur 
die verskillende tale tot hulle reg sou kan kom. Dit is egter nie deur die staat 
gesubsidieer nie en of hierdie feit toegeskryf moes word aan doelbewuste 
verengelsing deur die staat of gebrek aan kommunikasie tussen die staat en 
die universiteite sou net die tyd uitwys (De Vries 2006a:13). Die kwessie of 
die regering transformasie wou bewerkstellig deur universiteite te verplig om 
die demografie van die land te weerspieël, is telkens geopper, maar daar was 
in daardie stadium nog geen duidelikheid daaroor nie. Dit was 'n kwessie wat 
veral ook deur die rektor van NWU, Theuns Eloff, by meer as een geleentheid 
aangeraak is en sy sterk standpunt dat universiteite nie sonder meer daarby 
moes inval nie, het tot gevolg gehad het dat die NWU Afrikaans veel sterker 
beskerm het. 


Reeds op hierdie tydstip is die waarskuwing gehoor dat die taalbakleiery oor 
Afrikaans en die toenemende verdeeldheid onder die US se oudstudente 
tussen diegene wat hulle vir of teen Afrikaans uitgespreek het, tot 
ernstige polarisering kon lei. Só `n verwikkeling is deur die letterkundige, 
Charles Malan, as sinneloos bestempel, want in werklikheid was nie een van 
die konvokasielede teen Afrikaans gekant nie. Hyself was een van dié wat teen 
die T-opsie beswaar gemaak het uit oortuiging dat dit “bewysbaar reeds die 
pad vir verengelsing” oopgemaak het. Hy wou weet hoeveel wetenskaplike 
bewyse daar na JC Steyn se bekroonde Tuiste in eie Taal nog nodig was om 

aan te toon dat “`n minderheidstaal wat nie weerstand bied nie, deur politieke 


oormag ondergeploeg kan word” (Malan 2006:30)? Dit was reeds lank 

duidelik dat Afrikaans se heil nie in eksklusiwiteit lê nie, maar in demokratiese 
inklusiwiteit. Malan het gewaarsku dat emosie besig was om die debat te 
beduiwel. Vir hom was die oplossing klinkklaar: “Moedertaalonderrig, veral 
in die vroeë jare, is die beste. Punt. 'n Student het die reg om hom/haar in die 
taal van keuse uit te druk. Punt. Daar moet redelik oor taal onderhandel word. 
Punt.” Sy indruk was dat mense hulle eintlik min gesteur het aan die taalstryd 
en geen toi-toi daaroor op tou wou sit nie, maar bloot wou keer dat Afrikaans 
baie sigbaar ondermyn word (Malan 2006:30). 


2.3 Die pro-Afrikaanse kandidate wen die 
raadsverkiesing (25 Maart 2006) 


Alhoewel die vier voorvegters vir Afrikaans as die primêre onderrigtaal 
uit die geledere van die konvokasie op 25 Maart met `n oorweldigende 
meerderheid as raadslede verkies is (8 761 lede het deelgeneem), sou dit nie 
'n onmiddellike uitwerking op die US se taalbeleid hê nie. Die vierjaartermyn 
van Christo Wiese, Ritzema de la Bat en Ruda Landman as konvokasielede 
op die raad sou eers op 1 April 2006 eindig. Bowendien sou die nuwe raadslede 
meer steun vir hulle standpunt oor Afrikaans in die raad moes verkry om 
hulle standpunt deur te voer. Giliomee, Lina Spies en Christo Viljoen het saam 
ongeveer 75% van die stemme getrek, terwyl Jacko Maree (die pro-Afrikaans 
yweraar) vir Gerhard van Niekerk (die raad se visevoorsitter) as die donateurs 
se raadslid verslaan het. Die vier suksesvolle kandidate het na hulle verkiesing 
laat blyk hulle besef hulle het `n sterk mandaat ontvang om Afrikaans as 
primêre akademiese en wetenskapstaal te bevorder, maar ook dat hulle as 
'n klein groepie meer steun van die raad sou moes vind om hulle oogmerke 
te probeer verwesenlik. Die resultaat van die verkiesing is nie deur hulle 
as 'n oorwinning vir bepaalde individue voorgehou nie, maar as 'n sege vir 
Afrikaans, vir transformasie in en deur Afrikaans en ook vir veeltaligheid. 
Die voorwaarde daaraan verbonde was egter dat “Afrikaans 'n sterk en 
onbetwisbare basis het waarvandaan dit kon ontwikkel en sodoende ‘kulturele 
pluralisme in die land kon versterk”. Intussen is die verslag van die universiteit 
se nuwe taalkomitee wat teen die middel van 2006 verslag moes lewer, angstig 

afgewag (Breytenbach 2006a:1). Die vraag wat nou opgeduik het, was oor die 
posisie van die dienende konvokasieverteenwoordigers wat nie met hierdie 
duidelike uitspraak vir Afrikaans saamgestem het nie. Kon hulle werklik nog 
die konvokasie eerbaar verteenwoordig en kon hulle eerlik en prontuit getuig 
dat hulle Afrikaans volledig en prontuit steun (Kotze 2006:14)? 


Die konvokasie se verkiesingsuitslag is vanselfsprekend met genoegdoening 
deur die beyweraars van Afrikaans begroet. Vir Jaap Steyn het die klinkklare 
oorwinning van die Afrikaanse “opsioniste” getoon hoe sterk baie mense se 
gevoelens teen Afrikaans ten opsigte van die dubbelmediumonderrig-opset 
was. Deel van die taaldebat was volgens Steyn die opvatting dat `n instelling 
wat nie Engels of half ver-Engels het nie, minderwaardig is. Dit was wat hom 
betref, onsin. Toe sy eie universiteit (UV) met 'n mediese fakulteit begin het, 
is uit Engelse geledere daarmee gespot, maar dit het van die beste geneeshere 
in die land gelewer. Hy het gehoop die Akademie neem die inisiatief om met 
'n Afrikaanse universiteit te begin (Steyn 2006:10). Dit was een van die eerste 
klanke en ook nie die laaste nie, oor die moontlikheid van 'n eie Afrikaanse 
universiteit. Die verkiesingsuitslag is bestempel as `n triomf vir Afrikaans op 
Stellenbosch en ’n klinkklare boodskap dat Afrikaans wyer moet uitkring. 
Die duidelike wekroep van die verkiesingsuitslag, so is gemaan, behoort ernstig 
deur die louhartiges en die jonges wat totaal sorgeloos teenoor Afrikaans is, 
opgeneem word (Van Deventer 2006:18). In `n hoofberig van die streek se 
invloedryke Die Burger is aangevoer die US se oudstudente het duidelik laat 
blyk hoe hulle oor die taalbeleid voel en dat dit `n sein is wat gerespekteer 
behoort te word. Die T-opsie sou egter die universiteit se amptelike beleid 
bly totdat die taalkomitee se verslag voltooi en in behandeling geneem is. 
Hopelik sou die taalprobleem teen daardie tyd gestroop wees van al die emosies 
waarmee die debat gepaard gegaan het. Die raad is daarop gewys dat dit nou 
die verantwoordelikheid gehad het om seker te maak dat almal ingesluit word 
en daar inklusief te werk gegaan word (Die Burger 2006:10). 


Soos te verwagte was daar onmiddellik kritiese reaksie teen wat gesien is 
as die “eksklusiwiteitsaanhang” van diegene wat 'n Afrikaanse US so sterk 
propageer. Vanaf die vroegste tye toon wit Afrikaners die neiging tot politieke 


Ad 


Universiteit Stellenbosch en die onverkwiklike taalstryd ) 


en taal-eksklusiwiteit, was een van die argumente wat in die briefwisseling in 
die pers daaroor gehoor is (Coetsee 2006:16). Daar is onder andere verwys 
na die Groot Trek en die 1914-rebellie, wat getoon het hoe problematies 
eksklusiwiteit in 'n multikulturele land kan wees. Deur die apartheidsbeleid is 
die eksklusiwiteit van die Afrikaner en sy taal op `n bedenklike wyse beoefen, 
wat uiteindelik sy verswakking sou bewerkstellig. De Klerk het in 1994 tot die 
Afrikaner se redding gekom deur die Afrikaner vir die eerste keer vry te maak 
van die aanklag van afsondering en eksklusiwiteit. Alle Afrikaanssprekendes 
in die land kon nou die taal as almal se besit opeis en die uitvloeisel daarvan 
was die versterking en groei van Afrikaans. Dit het die weg gebaan vir die 
kragtige groei en versterking van die Afrikaanse sprekers soos nog nooit 
vantevore gevisualiseer nie. Veral wit Afrikaners is genoop tot die besef dat 
samewerking met almal wat die taal praat, sou verseker dat dit voortbestaan 
en die uitbouing daarvan “n nuwe gees van inklusiwiteit ten opsigte van 
die hele Suid-Afrika” sou vereis en meebring. Afrikaans moes gepraat word 
sonder om aanstoot te gee en moes spreek van “inherente trots, en spontaan 
lei tot die nodige erkenning en respek” (Coetsee 2006:16). 


Ander briefskrywers wat ook die A-opsie gesteun het uit die oortuiging 
dat diegene wat daarvoor gestem het lankal rasse-apartheid afgelê het, het 
die interessante term “ras-inklusief in ons moedertaal” gebruik om hulle 
is standpunt te definieer (Du Toit 2006a:16). Soos in ander demokratiese 
samelewings, so is geredeneer, beskou eie-taal-ondersteuners hulle taal en 
kultuur as “ankers in `n onstabiele wêreld". `n Universiteit wat “ras-inklusief 
in ons moedertaal is, en die voedingsbron van ons denke en prestasies is, 
[is] `n absolute noodsaaklikheid” (Du Toit 2006a:16). Die konvokasielede is 
daarop gewys dat hulle dus eintlik Jan Figel, hoof van die Europese kommissie 
vir onderwys, opleiding, kultuur en veeltaligheid se diktum onderskryf dat 
dit tale is wat die mens menslik maak en dat Europa se taalverskeidenheid die 
kern van sy identiteit vorm (Du Toit 2006a:16). 


Die nuwe raadslede wat die stewige mandaat ontvang het om in belang van die 
Afrikaansprekendes op te tree, is wyd gelukgewens. Wat hulle ondersteuners 
wel gepla het, was dat die suksesvolle kandidate steeds voorgehou is as 

mense wat aan die apartheidsverlede vasklou en teen transformasie is, bloot 
omdat hulle voorstanders vir Afrikaans as primêre taalmedium is. In hulle 
teenargument het die verkosenes voor en na die verkiesing dit by herhaling 
beklemtoon dat waar dubbelmedium ingevoer is, Engels binne enkele jare 
Afrikaans verswelg het. Alhoewel parallelmedium `n duur opsie was, is die 
positiewe daarin gesien deurdat dit beide taalgroepe akkommodeer, en 
aangesien dit by ander universiteite suksesvol toegepas is, waarom nie ook by 
die US nie? (Du Plessis 2006:16). 


Die uitslag van die verkiesing het gemoedere en tonge losgemaak, maar in 
werklikheid is die drifin die argumentasie al hewiger en kwetsender aangeblaas 
en het dit gelei tot opmerkings en aanklagte deur een van die professors wat 
olie op die reeds knetterende debatsvuur sou gooi. Fanie Cloete, professor in 
beleidsanalise in die skool vir openbare bestuur en beplanning by die US, het 
pertinent gewys op wat hy die Afrikaner se historiese weersin in liberalisme 
genoem het (Cloete 2006:18). Daarvolgens het hy die taalstryd getipeer as 
'n aanslag uit konserwatiewe oord op die siel en gees van die Afrikaner en 
verwys na die NP se “troetelhaat” teen Engelse liberaliste, wat sou uitloop 
op die Afrikaner se monopolie in die apartheidstaat. In daardie jare was die 
wit bevolking in twee kampe verdeel, met `n meerderheid nasionalistiese 
Afrikaners wat die NP, en `n meerderheid Engelse wat die liberale partye 
gesteun het. Wat hom betref, was “'n hernude neokonserwatiewe aanslag 
op die psige van Afrikaanssprekendes” by die US weer in omloop, met 
as oogmerk om Afrikaner-nasionalisme te laat herleef in 'n “meer ras- 
inklusiewe vorm soos die retoriek van kulturele bemagtiging van sowel wit 
as bruin mense deur middel van inwaartsgerigte, Afrikaans-gesentreerde 
onderrig” (Cloete 2006:18). Hierop het hy voortborduur dat die konvokasie se 
verkiesingsveldtog in hoofsaak deur “invloedryke elites” in die SA Akademie, 
FAK, AB en Naspers gevoer is, met as een van die wapens die FAK-blad, Vrye 
Afrikaan (VA), asook met die redakteur en “selfaangestelde filosoof”, Johann 
Rossouw, as die “nuwe ideologiese veggeneraal”. Cloete het selfs die drastiese 
stelling gemaak dat Marxiste voorgestoot word om die “konserwatiewe dogma 
van bemagtiging deur slegs Afrikaans te probeer ondersteun, te legitimeer 

en selfs om transformasie aan die US wat dit na bewering sal teenwerk, te 
probeer vertraag’. In die VA word Marxistiese intellektueles gebruik om 
die “neoliberalisme” van die post-apartheidstaat te kritiseer. Hy het dit 
veelseggend gevind dat een van Rossouw se artikels die opskrif gedra het van 
“Die neoliberale kanker” en was oortuig die VA voer doelbewuste veldtogte 
teen die “verloopte liberale Afrikaners” wat Afrikaans skade berokken. 
Dit was dan ook vanuit hierdie oord dat die universiteit se raadsbesluit om 
dubbelmediumonderrig te steun, geëtiketteer is as die resultaat van die 
bose alliansie tussen “die Afro-nasionalistiese staat en sy neokorporatiewe 
bedmaat se elite pakt”. Diegene wat nie 'n “dogmatiese afdwing van Afrikaans 
aan die US steun nie, asook die nuwe geslag kunstenaars wat gemakliker 
met Afrikaans omgaan as vorige geslagte” word deur Rossouw uitgeskel as 
persone wat die Afrikanerdom in die steek gelaat het. Wat Cloete betref, het 
hierdie ingesteldheid en veldtog daartoe gelei dat vier neokonserwatiewes, 
waaronder Giliomee (ook lid van die VA se redaksionele komitee), tot die 
raad verkies is. Vir Cloete het dit neergekom op 'n onheilige alliansie tussen 
“siniese inwaartsgerigte Afrikaner-elites en Marxiste om hul gemeenskaplike, 
tradisionele liberale vyand nogeens te probeer stuit, alles in die naam van 
Afrikaanse taalpolitiek”. Die vraag was of die US-raad deur hierdie “drukgroep 
vir die Derde Vryheidsoorlog teen 'n mitologiese, liberale Engelse vyand” aan 
die neus gelei gaan word (Cloete 2006:18). 


Oor wat bestempel is as Cloete se ideologiese en daarom onwetenskaplike 
werkswyse is hy heftig deur Francois Viljoen aangeval, onder meer omdat 
Cloete sy intellektuele opponente stereotipeer en scenarios skets waarin hy 
hulle “karikatuuragtig” uitbeeld. Deur sy opsienbare en krasse etikettering en 
“verdagmakery” van die voorvegters vir Afrikaans het Cloete hom blootgestel 
aan hewige kritiek deur sy opmerking dat slegs 12% van die konvokasielede 
die nuwe lede gekies het, terwyl `n resente opname getoon het hoe die ander 
88% die bestaande taalbeleid steun (Viljoen 2006:16). Cloete is verwyt dat 
hy die steun van die nuwe raadslede bevraagteken oor die klein persentasie 
konvokasielede, naamlik 12% steun wat hulle verkies het, maar tog hoog 
opgegee het oor die twee verslane lede, Landman en Wiese, wat voorheen 

met slegs 5% steun van die konvokasielede verkies is. Cloete het verwys na 
'n opname dat die meeste konvokasielede die bestaande taalbeleid steun, 
sonder om te besef dat dit `n onwetenskaplike opname was (Viljoen 2006:16). 


Nog 'n kritikus het Cloete getakel omdat hy afkeurend na die verlede van die 
“konserwatiewe en nasionalistiese georganiseerde Afrikanerdom” verwys 
het, maar dat hy sowel as sy ondersteuners self nie kon loskom van dieselfde 
Afrikaner-paradigma nie (Stofberg 2006:16). Hy beweer dit is die oogmerk 
van diegene wat Afrikaans probeer beskerm om Afrikaner-nasionalisme 
binne 'n ras-inklusiewe opset te laat herleef, wat tot uiting kom in 
Afrikaansgesentreerde onderrig onder leiding van elites. Die oorsprong van 
argumente is van minder belang, solank hulle geldig en waar is. Cloete opper 
nêrens werklike teenargumente nie en verduidelik ook nie wie presies die 
elite is na wie hy verwys nie. Sy verwysing na slegs 12% steun dra ook nie 
gewig nie, omdat die geldigheid van argumente ook nie bepaal word deur 
hoe groot die steun is nie. Cloete se artikel is selfs bestempel as 'n aaklige 
belediging, wat die vraag ontlok van hoe 'n diskoers gevoer kan word wanneer 
jou gespreksgenoot jou by voorbaat verdoem as deel van 'n bose sameswering 
(Steenkamp 2006:16). 


Waarom heers daar by sommiges vrees wanneer daar op Afrikaans by 
die US aangedring word, is gevra. Dit, terwyl tye verander het en die 
Afrikaanssprekendes nooit weer polities die botoon sal voer nie. Afrikaans 
het as inheemse taal ontluik en gevorder tot 'n volwaardige universiteitstaal 
soos by die US en dit is onsinnig om te wil beweer dat dit as `n Afrikaanse 
universiteit geen werklike meriete verwerf het nie en die oplossing in 
“kruipende verengelsing” lê (Viljoen 2006:14). 


Die Cloete-debat sou heen en weer wentel en in sy reaksie op die fel kritiek 
teen hom het Cloete na die “emosionele lesersreaksie” op sy artikel verwys, 
asook hoe sy standpunte as “lae debatvoering” bestempel word, sonder dat 
sy argumente weerlê word (Cloete 2006:10). Hy glo vas taal bly 'n effektiewe 
politieke, sosiale en kulturele middel waardeur mense in- of uitgesluit kan 
word en dat taalkonflik as gevolg daarvan ontstaan, wat ook by US aan die 
gebeur is. Die ontleding van die kontekste waarbinne argumente en aksies 

gevoer word en wat presies die dieperliggende motiewe daaragter is, vorm 
belangrike aspekte in navorsingsondersoeke. Word dit egter geignoreer of 
ontken, beteken dit eintlik onderdrukking van vrye spraak en verarm dit 
enige wetenskapsbeoefening, wat nie strook met die ideale van 'n vrye pers 
nie. Cloete het dit jammer gevind dat sommige deelnemers aan die debat, 
insluitende persone uit die Afrikaanse media, so `n strategie volg om kritiese 
klanke te smoor en sodoende eerlike debat aan bande lê. Dit was juis sulke 
persone wat in die verlede in die pad van die US se transformasie gestaan 
het, deur 'n meer progressiewe taalbeleid en sodoende regstellende aksie te 
vertraag en verhinder het. Dit was ook die geval toe daar gepoog is om Bram 
Fischer te vereer. Cloete self was oortuig dat hy nie die peil van die debat 
verlaag nie; hy het slegs probeer om die vertolking van historiese feite te 
dekonstrueer (Cloete 2006:10). 


Alhoewel daar diegene was wat nie sonder meer aanvaar het dat die 
teenstanders van die T-opsie rassiste is nie, het hulle tog daarop gewys hoe 
die behoud van die US as Afrikaanse universiteit dit minder toeganklik vir 
veral swart studente sou maak. Een van die briefskrywers was verstom oor 
die duister motiewe wat aan die rektor toegedig word, maar wat sy veral 
nie kon aanvaar nie, was die nuwe uitbeelding van Afrikaanssprekendes 
as “slagoffers saam met ander rasgroepe wie se kultuur misken word in `n 
globale oorlog’ wat daarteen gevoer word” (Ferreira 2006:14). Die nawerking 
van apartheid sou nie uitgewis kon word deur `n nuwe sinistere vyand te vind 
om daardeur die speelveld tussen alle kleurgroepe in die land tot voordeel 
van Afrikaanssprekendes gelyk te maak nie. Die taaldebat se kwessies was 
kompleks, omdat dit besig was om binne 'n groter konteks wat op verskillende 
maniere verklaar en aanvaar word, af te speel. Die kernvraag was wat die US 
die verste sou bring: fokus op die kleiner terrein, of op die groter gemeenskap 
waaraan saam gebou kan word? (Ferreira 2006:14). 


Daar is van tyd tot tyd inderdaad wyer besin oor die rol van die 
Afrikaanssprekende en Afrikaans by die HAU'S binne die nuwe opset van 
veeltaligheid en nierassige vereistes en oor watter eise en opofferings dit 
impliseer. Dit was byvoorbeeld die onderwerp van die deelnemers aan die 

Stigting vir die Bemagtiging deur Afrikaans (SBA) se oop gesprek in Kaapstad 
in April 2006 (Jansen 2006:6). Aangesien die taalsituasie by die US in hierdie 
stadium die kwessie was wat in veral akademiese kringe die aandag getrek het, 
sou dit tydens dié gesprek ook ter sprake kom en die aandag het veral op die 
leidende bruin intellektueles se siening daarvan geval. Dr Neville Alexander, 
taalkenner by die UK, se standpunt het gesentreer om die deurslaggewende 
belang van Afrikaans, wat hy baie doelbewus ontkoppel het van Afrikaners se 
doen en late. Hy kon daarop wys dat Afrikaans se identiteit verander het deurdat 
almal wat die taal praat vir die eerste keer hul politieke en filosofiese opinies 
openlik kon betuig. Alle Afrikaanse sprekers het nou die verantwoordelikheid 
gehad om vir hulle eie taalregte asook vir die regte van die ander inheemse 
tale te stry. Op sy beurt het Van der Rheede, hoof van die SBA, saamgestem 
dat die samesprekings 'n nuwe betekenis en konteks aan Afrikaans gegee het 
en die belangrikheid van moedertaalonderrig ook vir tersiëre onderrig en 
akademiese sukses herbeklemtoon is. Op `n universiteit soos die US het die 
verpligting gerus om na die mense van sy streek se behoeftes om te sien en 
sy deure vir veral arm, bruin studente te open. Hierdie standpunt was een 
wat herhaaldelik en met al groter drif in die US-taaldebat ter sprake sou kom 
(Jansen 2006:6). 


Een van die briefskrywers wat ook die wyer konteks probeer aansny het, het 
hom uitgelaat oor hoe daar gepraat word van Brink se skitterende logika en 
hoe gepas en belangrik logika as ontledingsinstrument in die beskerming 
van kultuurwaardes word (Spaarwater 2006:11). Een van die onoplosbare 
groter probleme words egter gesien in die groteske verskansing van elf 
amptelike tale in die Grondwet, wat allermins om logiese, maar suiwer om 
akkommoderende en taktiese redes gedoen is. Die onderhandelaars was 
bewus van die belangrikheid van taal vir Suid-Afrikaners, omdat dit een 
van die grondliggende waardes verteenwoordig het en taalregte gevolglik 
grondwetlik beskerm moes word. As logiese uitvloeisel daarvan is 'n nasionale 
taalliggaam, met subliggame vir elke taal in die lewe geroep (Spaarwater 
2006:11), wat die sprekers van 'n taal gemagtig het om hul taal te bevorder. Op 
grond daarvan het die yweraars vir Afrikaans voorts gemeen die US is so 'n 

instelling waardeur Afrikaans uitgebou en in stand gehou kan word. Vir baie 
belanghebbendes was die taaldebat 'n saak van erns vir hulle eie, maar ook 
vir die menswees en selfbeeld van die nageslag. Dit is daarom te begrype 
waarom die taalyweraars angstig viserektor Botman se belofte om 'n presiese 
uiteensetting te verstrek van hoe die US Afrikaans gaan bevorder, afgewag 
het. Daar het kommer geheers dat koue logika mense sou “afstomp vir die 
fundamentele geesteswaardes en emosionele binding van taal”. Daar is verwys 
na Carlos Marighella, Frantz Fanon en ander wat reeds oortuigend aangetoon 
het dat, sodra onder andere en veral taalwaardes misken word, “vervreemding 
intree” (Spaarwater 2006:11). 


Uit die aard van die saak sou die kwessie van dubbelmediumonderrig sterk 
in die visier kom. Een van die hoofbesware daarteen is gesien in die feit 
dat dosente dubbel so hard moet werk, terwyl studente terselfdertyd slegs 
die helfte van die normale lesinginhoud kry en akademiese standaarde 
noodwendig daardeur geraak sou word. Dit het ook die finansiële implikasie 
gehad dat ouers steeds die volle prys vir drie jaar se halwe lesings moes betaal. 
Een van die briefskrywers het verbitterd die stelling gemaak dat “die rektor se 
spookstories en donguichotterie” aangevul word met Cloete se verdagmakery 
van die taalstryders. Ouers het besef wat by die US aangaan en het lankal 
reeds begin om hulle kinders na NWU en die UV te stuur, is gewaarsku 
(De Vries 2006:10). Een van die briefskrywers het vertel hoe daar in 2005 'n 
relletjie onder US swart studentegeledere was en hy deur die leiers vir advies 
genader is. Dit het vir hom uit die lang gesprekke duidelik geword dat daar by 
hulle geen sentiment oor Stellenbosch se tradisies was nie en dit net gegaan 
het oor wat hulle self wil hê. Die gevaar is daarin gesien dat indien hulle die 
oorhand kry, Afrikaans die aftog sal blaas. Daar is geglo dat die rektor kon keer 
dat die US verengels deur te vereis dat wie aan die US kom studeer, Afrikaans 
moet kan beheers (Van Zyl 2006:18). 

2.4 Die topbestuur se aanvanklike beloftes 
oor die posisie van Afrikaans 


In die loop van die debat is daar teruggegaan op vroeëre uitsprake en beloftes 
van die topbestuur in 2002 oor wat die posisie van Afrikaans vorentoe sou 
wees. Een van die briefskrywers, dr. Mauritz Vorster, het verwys na die rektor 
se toespraak voor die konvokasie in daardie jaar toe hy onder andere erken het 
dat daar groot getalle arm Afrikaanssprekendes is wat die beste deur Afrikaans 
gehelp kan word. Brink se presiese woorde is aangehaal: 


Ons wil graag die universiteit wees wat aan sodanige studente 
hierdie geleentheid bied. Ons wil Afrikaans gebruik om studente 
sodanig voor te berei dat hulle hul plek in `n globale gemeenskap 
kan vol staan ... Ons wil ons verbintenis met Afrikaans behou ... 
Eerstens, ons wil hoegenaamd nie op `n willekeurige glybaan van 
verengelsing wees nie” (Vorster 2006:18). 


Vir Vorster was die logiese wyse om die US te differensieer deur dit 'n instelling 
temaak watin Afrikaans klasgee om sodoende die oorsprong en geskiedenis van 
die instelling te bevestig en te weerspieël ooreenkomstig die streek waarin dit 
geleë is. Eers dan kon die doelwit van “Afrikaans is ons erns? verwesenlik word. 
Wat Vorster betref, het die rektor sebeleidgaandewegradikaalveranderas gevolg 
van 'n taalbeleid wat Afrikaans op `n syspoor laat beland het en uiteindelik as 
onderrigtaal sou laat verdwyn. Die foutiewe indruk is begin skep dat Afrikaans 
nie meer pas by die streek of by die US se geskiedenis en strategiese doelwitte 
nie. Brink se aanvanklike standpunt het nie meer gerym met die wyse waarop 
Afrikaans aan die US hanteer is nie. By statutêre vergaderings is Engels gebruik; 
sommige dosente was nie in staat was om in Afrikaans onderrig te gee nie; en 
bykans 43% eerstejaarstudente was reeds Engelssprekend. Sulke studente en 
dosente is wederregtelik toegelaat en het daarna op ondemokraties wyse op 
Engels as onderrigtaal begin aandring. Niks was in te bring teen die aanstelling 
van Engelssprekende dosente en studente nie, mits hulle ook in Afrikaans 
kon klasgee en studeer (Vorster 2006:18). Oor hoeveel dosente nie Afrikaans 
magtig was nie, sou die topbestuur namate druk toegeneem het, eers veel later 
presiese syfers bekendmaak. 

Die logika van die stelling dat almal, insluitende die rektor, daarna strewe om 
Afrikaans steeds `n beduidende rol aan die US te gun, maar terselfdertyd te 
beklemtoon dat 'n aansienlike deel van die bevolking nie uitgesluit kan word 
nie, is deur een van die briefskrywers sterk bevraagteken (Botha 2006:19). 
Indien dit sou beteken dat 'n aansienlike getal studente nie Afrikaans magtig 
is nie en daar taalkundig vir hulle voorsiening gemaak moet word, sou 
Engels immers onafwendbaar die oorhand kry en uiteindelik sou die US 
eentalig-Engels word. Hy het ook die stelling dat die US hom op morele gronde 
moes losmaak van die verlede toe swart mense op kleurgronde uitgesluit was 
eienaardig gevind, omdat die US lankal reeds swart studente begin toelaat het. 
Waarom moes Afrikaans laat vaar word terwyl die politieke regstelling reeds 
gedoen is? Swart mense is in die verlede uitgesluit, nie omdat die voertaal 
Afrikaans was nie, maar omdat swart studente om politieke redes nie daar kon 
studeer nie (Botha 2006:19). Engelse universiteite vereis dat studente sonder 
enige keuse eenvoudig by Engels moet aanpas, maar by die US moet hulle 
tegemoetgekom word. Dit was ook nie so dat alle swart studente in Engels 
sou regkom nie, want baie duisende kon Afrikaans goed gebruik. Die stelling 
dat die voertaal van 'n universiteit 'n akademiese kwessie is wat deur interne 
besluitnemingstrukture geneem moet word, is as arrogant bestempel. Ouers 
het immers groot belang by waarheen hulle hul kinders stuur en betaal die 
gelde waarmee universiteite in stand gehou word (Botha 2006:19). 


Dit is ontken dat Afrikaans as onderrigtaal aan die US dwang en diskriminasie 
veronderstel, aangesien die universiteit nog altyd taalvriendelik was en 
studente ook in die T-opsie hul vrae in Engels kon stel en toetse en eksamens 
daarin kon aflê. Weereens is die kwessie van Suid-Afrikaanse universiteite wat 
Engels-eentalig is, sterk aangespreek. Hoe anders kon dit vertolk word as dat 
hierdie universiteite ten opsigte van hulle onderrigtaal dwang toepas, veral as 
Afrikaanse onderrig by die US as dwang uitgemaak word (Viljoen 2006a:18)? 


Uit jong geledere is die stelling dat jongmense geen sê in die taaldebat het nie, 
ook ontken. Daar het immers 3 500 studente in Oktober 2005 hulle beswaar 
teen die T-opsie betoon deur `n beswaarskrif te onderteken wat aan Brink 
oorhandig is en boonop wye mediadekking ontvang het. Dit was juis mense 

soos Kapp, Giliomee en Viljoen wat na die stem van die jonges geluister het (Le 
Roux 2006:18). In 2002 is `n petisie deur meer as 3 000 studente onderteken 
om op klasse in Afrikaans aan te dring en in 2005 is die petisie teen die T-opsie 
deur selfs meer studente onderteken. Die probleem was dat albei petisies 
“vriendelik ontvang” maar “daarna totaal geignoreer” is (Van Zyl 2006:18). 


2.5 Giliomee se pleidooi vir groter 
onverbiddelikheid oor taalsake 


Giliomee het kort-kort en met groot erns tot die debat toegetree. 
Sy onverbiddelike houding oor die handhawing van Afrikaanse onderrig het 
deurgeskemer in sy aanhang van die sienings van die Europese taalsosioloog, 
Philippe van Parys.” Laasgenoemde het tydens `n belangrike Europese 
akademiese konferensie standpunt teen taalvriendelikheid ingeneem en sy 
standpunt gestaaf deur onder andere te verwys na die sogenaamde Laponces 
Law, wat neergekom het op “hoe vriendeliker mense teenoor mekaar optree, 
hoe barbaarser word die geveg tussen tale” (Giliomee 2006c:12). Volgens 
Giliomee moes taalaansporings en reëls aan die US dramaties versterk word 
om mense te oorreed om die oorheersende plaaslike taal aan te leer. Philippe 
het sover gegaan om te beweer dit is “noodsaaklik om die gebruik van die 
lokale taal af te dwing selfs in kontaksituasies waar dit nie die oorheersende taal 
is nie en sodoende die taal is waarin kommunikasie die vrylikste plaasvind”. 
Indien Philippe 'n Afrikaner was, sou hy volgens Giliomee beskuldig kon 
word van hunkering na 'n volkstaat of van outoritêre neigings. Giliomee se 
bykans tirannieke denke sou toon dat hy hierdie standpunt inderdaad ernstig 
opgeneem het en aan die US wou probeer toepas. Sy siening was dat die T-opsie 
aan die US absurd is en hy het voorspel dat indien die 50/50-benadering 
streng toegepas word, Afrikaans uiteindelik 'n blote “versiering” sal word 
(Giliomee 2006c:12). 


6 Die Laponce na wie Philippe verwys het, was Jean Laponce, outeur van Languages 
and Territories, 'n invloedryke publikasie oor die proses van taalverplasing. 

Verskeie keuses was, wat Giliomee betref, vir die US (en UP) moontlik 
om by 'n bevredigende taalsituasie uit te kom. Indien die US teen 
Afrikaansenkelmedium sou besluit, was die keuses die volgende: Engels 
as voertaal wat die US óf openlik kon verklaar, óf op bedekte wyses 
prosesse kon volg wat die US uiteindelik sou verengels; om te kies tussen 
parallelmedium wat aparte klasse beteken soos by die UV, of tolkdienste vir 
spesiale kursusse soos by die NWU. Albei was duur stelsels en in die geval 
van die UV het parallelmedium die drag van dosente (sonder bykomende 
vergoeding) verdubbel, wat opoffering geverg het, en inderwaarheid die 
UV se personeellede tot eer gestrek het. 'n Verdere moontlikheid was die 
instelling van omvattende tweetaligheid, wat wel aan die US toegepas is, soos 
in die ingenieursfakulteit, waar eerstejaars hulle sterkste taal gevolg het maar 
terselfdertyd by `n taalsentrum in leesvaardighede in die ander prominente 
taal opgelei word. Nog 'n moontlikheid was groter staatsubsidies om 
parallelmedium toe te pas, wat 'n verantwoordbare alternatief vir universiteite 
kon wees. Die probleem was dat die kanse vir groter subsidies van regeringskant 
baie skraal was. Wat Giliomee betref, is taalbelange by vroeëre Afrikaanse 
universiteite nie werklik voorop gestel nie, want aan die UP en US het baie 
dosente dubbelmedium verkies om van die ekstra las (sonder vergoeding) 
van parallelmedium te ontkom. Sy betekenisvolle slotwaarskuwing was: 
“Uiteindelik sal die toekoms van ons kwesbare tale van die beginselvastheid, 
eerlikheid en verantwoordelikheid van die taalgemeenskappe afhang.” 
(Giliomee 2006c:12) 


Dit was onvermydelik dat hierdie US-debat ook die aandag van die Engelse 
pers sou trek. So het die Cape Argus teen die einde van Mei berig dat ten 
aanskoue van die taalstryd die tyd sekerlik aangebreek het vir die US om 
sy konseptuele raamwerk rakende die toekomstige taalbeleid openbaar te 
maak (Mangxamba 2006:6). Vir hierdie koerant se ondersoekende joernalis 
was die merkbare vrees op die US-kampus dat persone in bestuursposisies 
die tradisioneel Afrikaanse universiteit in 'n Engelse kampus sou omskep, 
ooglopend. Botman se reaksie teenoor die Cape Argus oor die vrese rondom 
Afrikaans was dat dit totaal ongegrond is, omdat dit juis die oogmerk van die 

US se taalbeleid was om Engels op 'n kampus wat `n spesiale verhouding tot 
Afrikaans het te akkommodeer, deur sommige kursusse in Engels aan te bied, 
maar terselfdertyd Afrikaans as die oorheersende taal te behou. Die vurige 
voorstanders van Afrikaans as onderrigmedium het bly glo die invoer van 
Engels sal Afrikaans versmoor en uiteindelik tot die wegdoen van die taal 
lei. Daar was egter ook diegene wat geglo het daar is ruimte vir Engels by 
die US, en wat oortuig was die universiteitsowerheid in alle erns poog om 
die baie netelige probleem van Afrikaansheid en diversiteit te versoen 
(Mangxamba 2006:6). 


2.6 Die senaat se verwerping van 
die konvokasievoorstelle 


Vroeg in Junie 2006 het die senaat tydens een van die bes-bygewoonde sittings 
met 'n oorweldigende meerderheid (115 teen 15 stemme) die voorstelle van 
die konvokasie, soos gestel deur die voorsitter en ondervoorsitter (Pieter Kapp 
en Christo Viljoen) dat vaardigheid in Afrikaans verpligtend word vir alle 
dosente en studente, summier verwerp. Alhoewel dit beteken het dat die 
konvokasie nuwe taalonderrig-planne sou moes beraam, was die konvokasie 
onverstoord en steeds ernstig oor hulle bepaalde siening van 'n oplossing. 
Hulle het volgehou dat hulle verwag dat Engelssprekende akademici en 
studente Afrikaans binne `n bepaalde tyd moet bemeester en dat alle studente 
'n Afrikaanse taalvaardigheidstoets moet slaag (O'Connor 2006:4). Dit was 
bekend dat die invloedryke oud-matie, Van Zyl Slabbert, ook teen die T-opsie 
was, maar terselfdertyd nie die konvokasie se drastiese voorstelle gesteun 
het nie. Sy standpunt was dat niemand van oorsese akademici kan vereis om 
Afrikaans binne drie jaar baas te raak nie en die U$-gemeenskap sou gevolglik 
besluit of die instelling sonder bedrewe en knap buitelandse akademici kan 
vooruitgaan (O'Connor 2006:4). 


Die senaatslede se standpunt, soos bevestig deur hulle bykans eendragtige 
verwerping van die konvokasie se drastiese voorstel, is deur Cloete as 
rigtinggewend bestempel. Dit het die argument van die taalstryders dat die 
bestaande taalbeleid deur net 'n klein groepie akademici gesteun word, vir eens 

en vir altyd geheel en al geloënstraf. Vir Cloete het dit nie beteken dat Afrikaans 
vorentoe nie bevorder sou word nie, maar dat akademici beplan om studente in 
Afrikaans en, waar nodig, in Engels vanuit 'n stewige en dinamiese akademiese 
kultuur toe te rus (Cloete 2006a:19). Deur hierdie senaatsbesluit het die US 
nie slegs sy historiese pragmatisme bevestig nie, maar ook die universiteit se 
“strategiese visie van 'n internasionaal toeganklike en 'n uitnemende instelling 
met 'n sterk oorwegend Afrikaanse karakter” vooropgestel. Voorgraads was 
onderrig in Afrikaans die uitgangspunt, maar dit sou op buigsame wyse 
geimplementeer word deur ook onderrig in Engels toe te laat, mits behoorlik 
gemotiveer. Studente uit alle taal- en kultuuragtergronde sou gewerf word 
en die onderrigtaal sou dit vir hulle moontlik maak om suksesvol te studeer. 
Soos wat die Grondwet bepaal het, sou diskriminasie nie op grond van taal, 
kultuur- of rasse-agtergrond by US geduld word nie. Studente sou nie net 
onderrig in hul moedertaal ontvang nie, maar ook verder in Afrikaans en 
Engels geslyp word om die uitdagings in die nuwe Suid-Afrika tegemoet te 
gaan. Die US was nie `n skool waar net moedertaalonderrig plaasvind nie, 
maar `n universiteit wat wêreldgehalte nastreef deur onderrigmetodes wat 
ooreenstem dié van wêreldklas-universiteite (Cloete 2006a:19). 


Uit Engelse oord is die Afrikaanssprekendes wat Afrikaans met soveel 
luidrugtige 'benepenheid' beskerm het, deur Saunderson-Meyer selfs van 
“bloody-mindedness” beskuldig omdat hulle steeds voortgegaan het om 
voorkeur vir Afrikaans op te eis en vir die taal te veg (Saunderson-Meyer 
2006:7). Afrikaners is daaraan herinner dat Soweto 30 jaar tevore ontplof het 
oor die grootliks simboliese taalkomponent van apartheidsonderdrukking, 
naamlik die verpligte gebruik van Afrikaans as onderrigmedium in swart 
skole. Uiteindelik moes die Natte ingee, maar die vlam van onkeerbare 
weerstand teen apartheid was toe reeds aangesteek. Nou bly sommige 
Afrikaners deur luidrugtige en woedende individue voortgaan om te eis dat 
Afrikaans regsgeldig beskerm moet word en in die praktyk voorkeur bo die 
ander inheemse tale moet geniet (Saunderson-Meyer 2006:7). 


Wat Saunderson-Meyer betref, het die Afrikaanse taalstryders na die beeld van 
die apokalips gegryp om Afrikaans se verlies aan spesiale regte voor te hou as 

'n duiwelse komplot deur die ANC, gesteun deur Engelssprekende sakelui, om 
nie net hulle taal nie, maar ook hulle eiesoortige kultuuridentiteit te vernietig. 
Nog erger was die feit dat hulle selfs hul eie verligte en gematigde Afrikanerleiers 
wat bereid was om die nuwe politieke bedeling en omstandighede te aanvaar, 
as deel van 'n diaboliese komplot te wantrou. Hierdie kenmerk van broedertwis 
was vir hom `n leitmotif in die Afrikaner se geskiedenis wat uiteindelik ook 
implikasies vir Engels ingehou het. Al wat in werklikheid gebeur het, is dat 
die gevegsterrein na die US met sy Afrikaner-identiteit verskuif het. Dit het 
teruggestrek tot die totstandkoming van die taal wat 150 jaar vantevore deur 
Kitchener as 'n kombuistaal uitgemaak is. Wat by die US gebeur, kon bepalend 
wees of die gebruik van al die ander swart inheemse tale deur samewerking of 
deur dwang uitgebrei en bevorder kan word. Ten spyte van sy apartheidswortels 
het die US goed gevaar in die nuwe Suid-Afrika, want ten opsigte van die 
agt standaardaanduidings vir akademiese uitnemendheid was die US eerste 
ten opsigte van vier en tweede ten opsigte van vier ander aanduiders. Dit het 
die hoogste plaaslike navorsingsuitset vir sy grootte getoon en drie van die 
sewe nasionale Sentrums van Uitnemendheid was by die US - die hoogste aan 
enige universiteit - gesetel. Studente het uit alle rasgroepe gekom en dit is van 
hulle verwag om bedrewe in Afrikaans en Engels te wees (Saunderson-Meyer 
2006:7). Saunderson-Meyer het daarop gewys dat dit die US se oudstudente 
was wat die opruiende voorstel gemaak het dat alle studente en dosente en die 
hele akademiese korps verplig moet word om bedrewe in Engels en Afrikaans 
te word. Rektor Brink self het gewaarsku dat so `n skuif waarskynlik skerp 
negatiewe reaksie nasionaal en internasionaal sou ontketen. Baie korrek 
het Saunderson-Meyer voorspel dat alhoewel die senaat die oudstudente se 
voorstel verwerp het, dit nie die laaste bohaai oor die taalgeveg sou wees nie. 
Hy het die taaldebat as 'n plaasvervanger vir die herontwaking van Afrikaner- 
nasionalisme beskou, wat Brink so onder beleg geplaas het dat hy en sy 
gesin Stellenbosch verlaat het. Hy het sy skrywe afgesluit met die ernstige 
versugting: “Wouldnt it be a nice change if Afrikaners, 30 years after Soweto, 
pointed South Africa towards inclusive ways of solving touchy group issues?” 
(Saunderson-Meyer 2006:7) 

Daar is telkens op gewys dat almal wat vir Afrikaans stry, nie noodwendig 
neokonserwatief is nie en dat Afrikaans ten spyte van die negatiewe 
senaatsbesluit steeds steun verdien. Die soveelste poging om die US af te 
sonder as 'n Afrikaanse enklave het, wat Zelda Jongbloed betref, misluk as 
gevolg van die senaatsbesluit. Ook sy was onseker of dié besluit die debat in sy 
spore sou stuit en het gemeen die tyd het wel aangebreek dat diegene wat dit 
ernstig met Afrikaans bedoel dit op tasbare wyse toon. Mense met “energie en 
tjekboeke” was nodig om Afrikaans in sy voedingsgebied met 'n reddingsaksie 
te help bevorder. “Die US as universiteit kan dit nie doen nie, die rektor as 
rektor kan dit nie doen nie. Wat nodig is, is 'n ontwikkelingsinisiatief wat wyer 
en groter is as die US? (Jongbloed 2006:12) Wanneer al die opstandiges klaar 
lawaai het, was dit nog steeds die rektor en universiteit se plig om die US 
na uitnemendheid te lei, wat nie slegs op die weg van uitsluitlik Afrikaans 
kon gebeur nie. Dit was immers waarvoor die rektor betaal word; nie om 
Afrikaans te beskerm nie. Onder Brink was die US tweede op die ranglys van 
Suid-Afrikaanse universiteite en die verwagting was dat dit binne vier jaar 
nommer een kon wees. Jongbloed het ook nie gedink die oplossing is om 'n 
kompromie met die 'Giliomiete' aan te gaan nie, want daar moes breër gesprek 
gevoer word ook met mense soos Antjie Krog en Landman. Ten slotte het 
sy gepleit: “Los nou die universiteit om in vrede te doen en meet hom dan 
daaraan. Die toekoms van Afrikaans lê op stuk van sake nie by die US nie. Dit 
lê in die gemeenskap wat die taal praat.” (Jongbloed 2006:12) 


Dat die taalstryd ver van verby was, het geblyk toe die leiers onder die 
konvokasielede gereageer het met uitsprake dat die senaatsbesluit hulle met 
teensin vervul. Lina Spies se reaksie byvoorbeeld was dat, indien daar nie 
aansporing is om Afrikaans onder die knie te kry nie, geen Engelssprekende 
die moeite sal doen om dit te bemeester nie. Kapp weer het beweer Brink 
het in die senaat slegs twee van die voorstelle beklemtoon en tot in daardie 
stadium nie een van die konvokasielede oor die taalkwessie geraadpleeg nie. 
Wat hom betref, het die senaat die keuse vir eentaligheid aan die US gemaak. 
Op sy beurt het rektor Brink laat blyk die senaat is slegs om 'n mening gevra, 
wat hulle wel duidelik te kenne gegee het. Heel akkommoderend het hy daarop 

gewys dat verdere gesprekke gevoer sou word en hy het selfs 'n geskeduleerde 
vergadering met die konvokasiebestuur in die vooruitsig gestel. Kapp het egter 
laat blyk dat hy geen kennis daarvan dra nie (O'Connor 2006:4). 


Er Die `bewys-deur-syfer-fase” 


In die oë van Abraham de Vries het die US as gevolg van die taaldebat in sy 
grootste “geloofwaardigheidskrisis” beland. Hy het die rede daarvoor nie net 
in Afrikaans gesien nie, maar in veral die swak aanbeveling van die taalkomitee 
waardeur die senaat en die raad die T-opsie goedgekeur het (De Vries 2006:10). 
Indien Afrikaans aanhou afgeskaal word, kan dit 'n domino-effek hê: vanaf 
lesingsaal tot voertaal, tot die Afrikaanse uitgewerswêreld, tot die letterkunde 
en die koerante. Hy het verwys na FW de Klerk se reaksie in 'n toespraak in 
Nederland dat wat aan die US aan die gebeur was, hom met vrese oor die 
voortbestaan van Afrikaans vervul het en dat wat die behandeling daarvan 
betref daar teen die Grondwet ingedruis word. De Vries het gewonder hoe 
die US se beeld en moontlike akademiese samewerkingsooreenkomste geraak 
word deur 'n rektor wat voortdurend Afrikaans voorhou as 'n remskoen 
vir akademiese en internasionale voortreflikheid en erkenning. Die US het 
immers reeds goeie status en talle oorsese akkreditasies verwerf voordat Brink 
sy verskyning gemaak het (De Vries 2006:10). 


Die voorhou van en gespook met getalle om taalargumente te voer, te verdedig 
of teen te spreek was deurgaans aan die orde. Volgens Christo Viljoen het, 
soos Kapp ook reeds beweer het, die A-opsie na die senaatsbesluit nie meer 
by die US bestaan nie. Heel korrek het hy voorspel dat die volgende fase in 
die taaldebat gekenmerk sou word deur die bewys deur syfer-fase. Hy het 
beweer daar is telkens die versekering gegee dat die bedoeling nie was om 
die US te verengels nie en deur die staande taalbeleid is die versekering 
gegee dat die A-taal-spesifikasie outomaties vir alle voorgraadse modules 
sou geld (Viljoen 2006:14). Alhoewel die voorsitter van die taalkomitee dit 
as bog afgemaak het dat die US verengels of dat Engels die taal is wat die 
meeste in klasse gebruik word, was die waarheid egter dat die netto totale 
Afrikaanse voorgraadse aanbod in byvoorbeeld die fakulteit lettere teen 2006 

van 48,8% tot 35,3% gekrimp het. Studente wat Afrikaanse onderrig wou hê, 
kon dit slegs as onderdeel van die T-opsie, “of in die krummels van die aparte 
strome van Afrikaans (A) en Engels (E) vind. Die E-opsie het feitlik konstant 
gebly op 9,9%, terwyl die netto totale Engelstalige aanbod van 32,3% tot 
44,9% toegeneem het”. Engels was reeds die meerderheidstaal in die fakulteit 
lettere en die beloftes dat Afrikaans nie `n mindere plek teenoor Engels sal 
inneem nie, het nie gerealiseer nie (Viljoen 2006:14). 


Wat getalle en die afname van Afrikaanssprekende studente betref, het 
Die Burger die oplossing in eenvoudige terme gesien as die beklemtoning van 
moedertaalonderrig sowel as in die aanmoediging van Afrikaanstaliges om 
meer kinders te kry. Die vraag was waarom die “wyer span van die taalnet 
om ook bruin en swart leerlinge in te sluit”, nie die US se studentegetalle 
opgestoot het nie (Die Burger 2006b:14). Nog `n kwessie was hoe Afrikaans 
se sprekers hulle taal aantrekliker kon maak sodat meer studente gretiger sou 
wees om daarmee geassosieer te word. Dit was so dat Afrikaans en sy sprekers 
steeds gebuk gegaan het onder die meulsteen van 'n apartheidsverlede, 
hoewel die taal en sy gebruikers nie oor een kam geskeer kon word nie. Al die 
betrokkenes by byvoorbeeld die taaldebat op die US-kampus moes, aldus 
Die Burger, hulselfafvra in watter mate die verdagmaking van andersdenkendes 
en die afbrekende vlak van debatvoering daartoe bydra om die beeld van 
Afrikaans te skaad. Studente moes sekerlik onseker en ontsteld gevoel het ten 
aanskoue van twee groepe wat mekaar mateloos beveg en veragtend behandel 
en dit blykbaar so “geniet” “dat hulle later nie meer die vertrapte aarde sien 
nie. Die uitdaging is om Afrikaans weer aantreklik vir die jeug te maak” 
(Die Burger 2006b:14). 


Die idee dat die Afrikaner deur sy stryd vir Afrikaans steeds gesien word 
as strewend na die herwinning van verlore mag en na eksklusiwiteit is 
deur Willie Esterhuyse herbeklemtoon. Sy filosofiese siening was dat elke 
magstryd in Afrikanergeledere gewoonlik meedoënloos verloop, al beroep 
die strydendes hulle daarop dat hulle die stryd vanuit hoë morele beginsels 
voer. Hy was bekommerd oor hoe die “politieke stryd oor die US se taalbeleid” 
reeds wonde veroorsaak het “wat dringend ontsmetting vereis” (Esterhuyse 

2006:11). Die hoe en die wie in die magstryd “het reeds `n volhoubare toekoms 
vir Afrikaans polities in gevaar gestel. Ook die institusionele integriteit van 
die US en sy statutêre liggame, waaronder die konvokasie, is in gevaar” 
(Esterhuyse 2006:11). Giliomee en Viljoen se wyse van deelname aan die 
debat was vir hom voorbeelde daarvan. Viljoen laat hom uit oor versekerings 
deur die rektor en probeer met statistieke bewys dat daar niks gekom het 
van beloftes oor Afrikaans nie. Sy bedoeling was duidelik, naamlik dat die 
rektor nie met die toekoms van Afrikaans vertrou kan word nie omdat hy 
met leë beloftes kom. Viljoen se bewysmateriaal was selektief; hy het syfers 
oor net een fakulteit met ongeveer 4 000 voorgraadse studente uit 'n totaal 
van 22 000 voorgehou. Die vraag was watter beeld die statistieke rakende die 
hele universiteit verskaf het. Giliomee weer tas die integriteit van die raad, 
ouditkomitee en die bestuursprosesse van die US aan deur die ouditkomitee 
belaglik voor te stel. Mense is besig om vanweë die aard van hulle deelname 
aan die magstryd “gladde olie op die glybaan te gooi” (Esterhuyse 2006:11). 


Een van die argumente wat in die debat gehoor is, naamlik dat internasionale 
akademiese erkenning en prestasies die beste deur Engels geskied, is afgemaak 
as onkundigheid oor die prestasies van miljoene nie-Engelssprekendes 
wêreldwyd. Prof. Wannie Carstens, direkteur van die Skool vir Tale by NWU, 
se standpunt was dat sulke onwaarhede verkondig word deurdat Afrikaans 
nog steeds aanspreeklik gehou word vir die onderdrukking en foute van 
die verlede. Moedertaalonderrig bly steeds die regte weg en diegene wat 
Engels so opdring, begaan dieselfde flater as waarvan hulle die taalstryders 
beskuldig (Malan 2006b:4). Carstens se opmerkings was dat die senaat die 
saak nie reg begryp nie en dat hulle akademies oneerlik is. Brink het wat 
hom betref 'n ou taktiek toegepas deur eers sy teenstanders te etiketteer en 
hulle daarna te ignoreer. Hy het Brink op uitdagende wyse gewaarsku dat die 
konvokasie 'n beslissende punt oor die taalkwessie bereik het. Wat Carstens 
betref, was daar plek vir twee Afrikaanse universiteite, die US en NWU, en 
die US kon by NWU gaan kers opsteek hoe om die taalkwessie te hanteer 
waar tolkdienste met groot sukses toegepas is, Afrikaans nie in die spervuur 
beland het nie en die toekoms daarvan as ononderhandelbaar hanteer is. 

By die US was die mate van knievallery en inskiklikheid “lagwekkend”. Die 
eenvoudige waarheid was: “Engels is 'n groot taal wat `n kleiner een insluk.” 
(Malan 2006b:4) 


2.8 Versoeningsargumente en -optredes 


Teenoor Carstens se aanvallende standpuntinname het daar stemme 
opgeklink vir 'n veel ruimer en vredesoekende visie oor Afrikaans waardeur 
eenheid bevorder kon word. In die propagering daarvan is na die geskiedenis 
teruggegryp toe die dramatiese gebeure van 16 Junie 1976 momentum verleen 
het aan die drang om Afrikaans en Gereformeerdheid vry te maak, aldus prof. 
Nico Koopman van die US se teologiese fakulteit. Beide die taal en konfessionele 
tradisie is misbruik om apartheid in stand te hou en as heerserstaal is Afrikaans 
op ander afgedwing, terwyl Gereformeerdheid misbruik is om apartheid te 
regverdig (Koopman 2006:24). Hy het daarop gewys hoedat die Afrikaanse 
Nederduitse Gereformeerde Sendingkerk reeds in 1978 apartheid as sonde 
verklaar het en aangetoon het hoe die teologiese regverdiging vir apartheid 
in stryd met die evangelie is. Dit was een van die redes waarom die Belhar 
Belydenis opgestel is waarin beginsels opgeneem is waardeur Afrikaans toe 
reeds 'n helende en bevrydende rol in Suid-Afrika kon speel. Koopman het 
gepleit vir 'n Afrikaans wat eenheid onder die diverse bevolking kon bevorder 
deur die so “noodsaaklike interpatie, empatie, simpatie en solidariteit onder 
voorheen vervreemdes” Afrikaans moes as wetenskapstaal vooruitgaan en 
die taal moes weer geregtigheid teenoor die histories onderdrukte en verstote 
groepe nastreef en herstel. Hy het dit veral as ook betekenisvol beskou dat 
prof. Russel Botman, die US se viserektor, president van die multitalige en 
multikonfessionele Suid-Afrikaanse Raad van Kerke (SARK), Gereformeerd 
en Afrikaans was (Koopman 2006:24). 


Om misverstande in die taaldebat te probeer opklaar, het prof. Jakes Gerwel in 
hierdie stadium vir beide strydende groepe in die bresse probeer tree. Dit het 
hy gedoen deur daarop te wys dat, sover hy weet, niemand in die US-debat 
'n enkeltalige universiteit voorstaan nie, ook nie Giliomee nie. Gerwel het 
beweer dat die persepsie buite die US bestaan dat daar gepoog word om dit `n 

“eentalig Engelse enklave” te maak, asook dat die bemoeienis met Afrikaans 
“reaksionêr en teenstrydig met die nasionale strewe” is (Gerwel 2006:18). 
Hy het gesprekke gevoer met senior lede van die rektoraat en dit wou vir hom 
voorkom asof ook hulle standpunte misverstaan word. Sy indruk was dat 
Brink die volgehoue bevordering van Afrikaans as wetenskap- en akademiese 
taal ernstig bejeën het en Afrikaans bowendien ook een van die vyf hoofpunte 
in US se missiestelling was (Gerwel 2006:18). Gerwel moes erken Brink se 
boek het wel die indruk gewek dat die universiteitsbestuur Afrikaanstaligheid 
nie so ernstig opneem nie en selfs as `n struikelblok sien. Dit is egter nie wat 
geblyk het uit sy gesprekke met die topbestuur nie. Die strewe was eerder 
na 'n wêreldklasuniversiteit. Verder het dit ook geblyk dat sommige van die 
raadslede hulle nie in een van die kampe bevind nie, maar wel besorg was oor 
hoe ernstig die bestuur se langtermynverbintenis teenoor die bevordering van 
Afrikaans as akademiese taal was. Sy indruk was dat Brink waarskynlik hulle 
vertroue moes probeer wen eerder as om die strydbyl teen kleiner groepe op 
te neem (Gerwel 2006:18). 


'n Verdere probleem wat Gerwel geidentifiseer het, was dat die rektoraat 
moontlik onbewus die indruk by regeringskringe gewek het dat hulle omring 
en bedreig word deur “taalbehepte rassiste”. Vir hom was een van die oplossings 
dat die gesprek oor taal en transformasie geskei moes word van al die 
kwetsende Afrikanerkwessies en -gevoelens. Baie van die meer progressiewes 
het die indruk geskep dat hulle hul volkome wil distansieer van hulle verlede, 
selfs al moet dit beteken dat die taal eenkant geskuif word. Ander het weer 
die glorieryke era van Afrikaner-heerskappy en die destydse vername rol en 
status van Afrikaans bly aanhang en beklemtoon. Gerwel het dit goed gevind 
dat iemand soos Van der Rheede van die SBA al hoe meer by die debat betrek 
word sodat wanpersepsies oor Afrikaans se rol in die verlede reggestel kon 
word (Gerwel 2006:18). Hiermee is `n ander dimensie van die debat sterker 
op die voorgrond geplaas, naamlik die siening en bydrae wat bruin sprekers 
van die taal kon lewer, `n ontwikkeling wat algaande sterker na vore sou tree. 


Hierdie versoenender klanke het skynbaar tog in 'n sekere mate die gewenste 
resultaat van meer verdraagsaamheid en pogings tot groter onderlinge 

skakeling tot gevolg gehad. Teen Julie 2006 was daar byvoorbeeld `n mate 
van optimisme te bespeur oor Brink en Giliomee se groter toenadering tot 
mekaar, veral toe Brink sy plan laat vaar het om die konseptuele raamwerk vir 
die hersiening van die taalplan (wat opponente gemeen het die oorheersing 
van Engels sou vergemaklik) sonder verdere raadpleging voor die raad te 
bring. Terselfdertyd het hy die verrassende besluit geneem om Giliomee te 
vra om 'n taakspan byeen te bring ten einde 'n alternatiewe taalplan voor te 
lê, `n versoenende skuif wat Van Zyl Slabbert en Botman skynbaar agter die 
skerms help bewerkstellig het. Dit het nie noodwendig beteken die stryd was 
iets van die verlede nie, want die uiteenlopende oogmerke sou nog versoen 
moes word. Tog was dit positiewer verwikkelinge wat vir Die Burger getoon 
het dat “goeie en gesonde oordeel” die US nog nie heeltemal verlaat het nie. 
Wat hierdie koerant betref, was dit veral nadat die T- of dubbelmediumopsie 
deur die fakulteit lettere en wysbegeerte aanvaar is, dat die debat in venynige 
persoonlike aanvalle verval het, wat die US nie waardig was nie. Twee belangrike 
voorwaardes het egter steeds vasgestaan: Afrikaans moet die wenner wees, 
maar ander kultuurgroepe mag nie uitgesluit word nie (Die Burger 2006c:10). 


2.9 Brink se vertrek en die vooruitsigte 
vir 'n nuwe taalbeleid 


Juis op hierdie kritieke tydstip (Julie 2006) het dit bekend geword dat 
Brink die US gaan verlaat en daar is allerlei afleidings gemaak waarom hy 
juis op daardie tydstip besluit het om die rektorsamp neer te lê. Intussen is 
besluite oor taalopsies nog afgewag om te sien watter faksie aan die wenkant 
sou wees. Die Giliomee- of Brink-faksie, of soos ook daarna verwys is, die 
konserwatiewes of die progressiewes. Johan Maarman het gemeen Brink 
het sekere foute begaan, soos die indruk wat hy na binne en buite geskep 
het van iemand wat sy taalplan sonder behoorlik deurdagte besluite probeer 
deurvoer. Brink het nie genoeg waarde aan konsensusbesluite geheg nie en 
groot kritiek oor sy hoof laat losbars weens sy onwrikbare en hardkoppige 
aandrang op die dubbelmediumtaalplan, wat hom in direkte konfrontasie 
met die Giliomee-faksie gebring het. “En laat 'n mens maar toegee: die 

geesteswetenskaplike Giliomee se taalboodskap was soms net hoorbaarder en 
duideliker as Brink die natuurwetenskaplike sn.” (Maarman 2006:18) 


Erkenning is wel teenoor Brink betuig vir die wyse waarop hy die US op die 
weg van diversiteit en transformasie geplaas het. Die vraag was of die US sterk 
genoeg sou wees om hierdie belangrike komponente verder te voer, want die 
taaldebatte het so oorheersend en verdelend geword dat die kernsaak van 
diversiteit deur die onophoudelike woordestryd op die agtergrond gedwing 
is (Maarman 2006:18). Wat Maarman betref, was daar nog steeds baie 
onbeantwoorde vrae: sal Afrikaans as akademiese taal verdwyn indien mense 
wat nie Afrikaanse moedertaalsprekers is nie in groot getalle as studente 
toegelaat word; moet transformasie en diversiteit tot bruin en wit Afrikaanses 
beperk bly; en word swart studente dus van 'n nasionale bate uitgesluit indien 
hulle wel by die US toegelaat word, op voorwaarde dat hulle bedrewe in 
Afrikaans moet wees? Brink se oplossing was 'n “differensiële benadering 
tot die onderrigtaal” deurdat departemente en fakulteite self kon bepaal 
hoe Afrikaans gehandhaaf kan word. Sonder dwang moes die oogmerk van 
'n multikulturele gemeenskap op die kampus gestalte kry (Maarman 2006:18). 
Die Giliomee-faksie in die raad het volgens Maarman net lippediens aan 
die strewe na diversiteit gelewer, wat sterk herinner het aan “politieke 
fopdossery: sê die een ding vir die openbare galery, maar doen iets anders 
buite sig” (Maarman 2006:18). Die raad sou sy toegewydheid aan diversiteit en 
transformasie moes bewys, maar veral ook erns en empatie teenoor die treurige 
toestand van die oorgrote meerderheid Afrikaanssprekendes in die Wes-Kaap 
betoon. Een van die groot probleme was die opheffing van die agtergeblewene 
plattelanders en Maarman het een van die US se wit gegradueerdes aangehaal, 
wat hom soos volg oor die taaldebat uitgelaat het: “Ek was skaam om 'n wit 
Afrikaanssprekende te wees. Dit was afgetrede professore of mense wat veertig 
jaar terug by die Maties was wat steeds die rigting by die US bepaal het. Hulle 
het nog nie die draai gevat nie. Of hulle wou nie.” (Maarman 2006:18) 


Selfs Giliomee moes erken die US het onder Brink ten opsigte van navorsing, 
administratiewe en finansiële beheer sterk vooruitgegaan en dat die pas van 
transformasie versnel het. In sy poging om te probeer verklaar waarom Brink 

die universiteit verlaat, en dit juis na sy verkiesing vir 'n verdere termyn, was 
Giliomee se insigryke siening dat geeneen van die rektore in die land wat 
transformasie moes toepas, dit lank kon uithou nie. Die belangrikste redes 
hiervoor was die uiters moeilike situasie aan universiteite veral as gevolg van 
die vermindering van staatsfinansiering en die toenemende verdeeldheid 
van die studentebevolking in terme van klas, kultuur en etniese verskille. 
As hoogs begaafde individu het Brink eenvoudig nuwe uitdagings gesoek en 
Giliomee het gemeen dit sou verkeerd wees om sy vertrek oorsee as nuwe 
rektor van die Newcastle Universiteit in Brittanje aan die taalkwessie te koppel 
(Giliomee 2006d:8). 


Toe aan Brink gevra is waarom hy as rektor bedank terwyl hy in werklikheid 
besig was om die stryd teen die “taalbulle” te wen, was sy wyse woorde blykbaar: 
“Jy kan `n konvensionele oorlog wen, maar `n taalstryd is 'n guerrillaoorlog en 
dié sal jy nooit wen nie” Hy is bestempel as “geen groot vriend van Afrikaans 
nie”, veral omdat die dubbelmedium-onderrigmodel onder sy bewind staanplek 
gekry het. Wat hy wel besef het, was dat die taalstryd veel komplekser is as om 
dit bloot deur `n raadsbesluit te probeer besleg (Rapport 201722). 


In hierdie stadium is die verloop van die ontwikkeling en vasstelling van die 
US se taalbeleid deur Giliomee soos volg geskets: voor Brink 'n buigsame 
taalbeleid, maar tydens sy eerste termynjaar in 2002 die aanvaarding van 
'n nuwe taalbeleid waardeur Afrikaanse-onderrig (die A-opsie) as die 
outomatiese onderrigtaal aanvaar is, maar ruimte ook vir ander alternatiewe 
gelaat is. Die belangrike verandering was dat dosente voortaan met die nodige 
motivering van die A-opsie kon afwyk en dat beide Afrikaans en Engels in 
die eerste jaar op 'n 50/50-grondslag (die T-opsie) gebruik is. Die US was teen 
Julie 2006 egter weereens besig om `n omvattende nuwe taalbeleid te finaliseer 
(Giliomee 2006d:8). 


Siende dat daar nog geen finaliteit oor die taalbeleid bereik was nie, was 
voorstelle daaroor aan die orde van die dag. Een van die sinvolste en op die 
lange duur een van die akkuraatste ontledings van wat aan die gang was, 
die uitdagings wat voorgelê het en die moontlike taaloplossings is deur 
die toekomsanalis, JP Landman uitgespel. In sy soeke na oplossings om 

Afrikaans as onderrigtaal aan die US te behou, het hy vier moontlikhede 
teen mekaar opgeweeg: die afdwing van die aanleer van Afrikaans op nie- 
Afrikaanssprekendes; die aanbied van parallelkursusse in Afrikaans en Engels; 
die aanwending van twee tale (dubbelmedium) in een klas; en laastens die 
gebruikmaking van tolkdienste (Landman 2006:14). Die eerste moontlikheid 
van uitsluiting en dwang was vir hom tekenend van die Giliomee-groep seidee, 
waarop die reaksie oorweldigend negatief was. Nie alleen het leidende figure 
soos Van Zyl Slabbert daarteen gewaarsku nie, maar dit is boonop sterk deur 
die senaat afgewys en Landman het saamgestem met die verwerping daarvan. 
Vurige teenstand teen die dubbelmediumopsie het ook dit as oplossing 
geëlimineer, terwyl tolkdienste te duur was, dit klasbespreking aan bande 
gelê het en dit nie 'n opsie vir al tien fakulteite was nie. Parallelmediumklasse 
het gevolglik oorgebly, alhoewel dit as 'n lesingsmodel ook leemtes getoon 
het, soos oorbelading van dosente, roosterkomplikasies, ensovoorts. Nog 'n 
probleem was of universiteite beperkte fondse op tolkdienste en parallelklasse 
moes aanwend en of dit eerder op kernsake soos navorsing en onderrig 
gespandeer behoort te word. Die Giliomee-groep se dwangmodel was dood 
en begrawe en wat dus oorgebly het, was tweetaligheid (die T-opsie), wat die 
Giliomee-groep volstrek geweier het om te aanvaar. Hierdie groep was wat 
Landman betref besig om teen die langtermynbelang van die universiteit op 
te tree. 


Gooi tweetaligheid uit, en met die praktiese beperkings van tolk en parallelle 
klasse, is die langtermyngevolg onmiddellike verengelsing! Wat `n ironie. 
Waarom tree mense teen hul eie belang op? In hierdie geval omdat daar met 
'n valse aanname gewerk word dat reëls en raadsbesluite kan bepaal hoe taal 
gebruik word, (Landman 2006:14). 


Landman het duidelik uitgewys dat die keuse vorentoe nie Afrikaans of 
tweetalig was nie, maar tweetalig of Engels. Word tweetaligheid verwerp, 
eindig die US met `n bietjie tolkdienste en parallelklasse en baie Engels. 
Deurdat die Giliomee-groep vyande van raadslede, ander Afrikaners en die 
regering gemaak het, was polarisasie die eindresultaat (Landman 2006:14). 

Wat algaande sterker beklemtoon is, was die situasie van die arm 
Afrikaanssprekende werkersklasgemeenskap in die Wes-Kaap. Die beswaar is 
al hoe meer geopper dat hulle stem nie in die taaldebat gehoor of verreken 
word nie. Vir Van der Rheede het dit wesenlik gegaan oor die direkte 
verband tussen “moedertaal en maatskaplik-ekonomiese ontwikkeling 
en die negatiewe uitwerking wat politiek gedrewe transformasie daarop 
kan hé” (Van der Rheede 2006:19). Waarom moet besluite deur akademici 
wat oor “taalluukses kan besin” namens hierdie armes geneem word? 
Die belange van die elite strook immers nie met dié van die werkersklas 
nie en indien transformasie net op hoë vlak bedink en toegepas word, sal 
dit langtermyngevolge op die “arm Afrikaanse en anderstalige stem” hê 
(Van der Rheede 2006:19). Wat Van Rheede betref, was die eintlike vraag hoe 
die US moet transformeer en die probleem met die wyse van transformasie 
en die taalkwessie was dat die arm Afrikaanse stem gering geskat is en 
feitlik nie gehoor is nie. Vir laasgenoemde was die behoud van Afrikaanse 
onderrig kernbelangrik vir die opheffing van die arm bruin mense en die 
tot niet maak van die diskriminerende verlede. Volgens hom moes dit deel 
vorm van die onderbou van die “tradisionele historiese pragmatisme waarop 
US akademici hulle beroem", anders sou hy persoonlik, soos ook ander in sy 
gemeenskap verraai voel. Politiekgedrewe transformasie was besig om Suid- 
Afrika steeds, dieper in die moeras van armoede te dompel (Van der Rheede 
2006:19). Sy oplossing was transformasie deur gemeenskapsontwikkeling 
binne `n inklusiewe akademiese kultuur en die aksentuering en behoud van 
Afrikaans as onderrigtaal. Hierdie kultuur moes toeganklik wees vir die armes, 
maar ook verseker dat die US uitnemend en internasionaal mededingend sou 
wees. Die senaat en die raad moes eers kennis neem van die al groterwordende 
kloof tussen die armes en die rykes voordat die elite se posisie verdere aandag 
kry (Van der Rheede 2006:19). 

3. DIE BOTMAN-FASE (2006-2014) 


dl Die Stellenbosch-beraad (September 2006) 
oor Afrikaans op tersiêre vlak 


Tydens `n beraad by Stellenbosch aan die begin van September 2006 oor 
Afrikaans op tersiêre vlak, is politieke en akademiese leiers gekritiseer dat 
hulle voortdurend verwys na die noodsaaklikheid van moedertaalonderrig, 
maar steeds kolonialisties dink. Hulle aanvaar en steun die “oorrompelende” 
aanhang en gebruik van Engels waardeur hulle hul elitisme en bevestig van hoe 
die land se topstruktuur Engels as statussimbool aanhang (Malan 2006c:11). 
Intussen begryp 40% van die land se bewoners nie wat hulle leiers in Engels sê 
nie. In daardie stadium het minister Pandor na feitlik `n jaar nog nie gereageer 
op die rektore se verslag oor hoër onderwys, Meertaligheid en verwante 
kwessies in die hoër onderwys in Suid-Afrika nie, waarin sy versoek is om 
meertaligheidsprojekte te ondersteun. Dit het die indruk geskep dat Afrikaans 
en moedertaalonderrig nog steeds deur die regering se gesaghebbendes as 
skuifmeul vir apartheid gesien is (Malan 2006c:11). 


Vir Abraham Phillips, een van die sprekers op die beraad, was die voorstel by 
die US dat dosente en voornemende studente binne twee jaar Afrikaans moet 
praat en verstaan, “die dood in die pot” (Phillips 2006:14). Hy het gemeen daar 
behoort ten minste twee Afrikaanse universiteite te wees, oop vir almal ongeag 
ras, kleur of geloof, en wou weet wat vir die US die belangrikste was: wêreldwye 
aansien of die Afrikaanssprekendes se lot? Wat die taaldebat bemoeilik het, was 
oningeligtheid deurdat Afrikaanssprekende bruin mense hulle in armoedige 
omstandighede bevind het sonder dat Afrikaanse instansies daarby betrokke 
geraak het (Phillips 2006:14). 


Dat daar nie veel steun en simpatie van regeringskant oor Afrikaans en 
moedertaalonderrig verwag kon word nie, is deur Scholtz uitgewys. Kultuur- en 

taalregte het veel vroeër as 1994 lae voorrang in die ANC se denke en geskrifte 
ontvang, veral weens die agterdog dat propagering daarvan `n skuif was om 
“die swartes te verdeel en agterlik te hou” (Scholtz 2008:19). Oor die kruipende 
oorname van Engels en die belangrikheid van Afrikaans en die inheemse tale 
was verskeie kenners die mening toegedaan dat die mate waarin Afrika sy 
ekonomiese agterstand afskud, grootliks afgehang het van die mate waarop die 
inheemse tale op onderwys- en openbare vlak tot hulle reg sou kom (Giliomee 
2006e:18). PANSAT het vroeër daarop gewys dat skaars `n vyfde van Suid- 
Afrika se bevolking iets verstaan van Engelse politieke toesprake en dat 86% 
te kenne gegee het hulle word deur die oormaat Engelse beriggewing op TV 
benadeel. Die grootste gevaar vir Afrikaans was egter op universiteitsvlak 
en Giliomee was oortuig “dat die verswakkende posisie van Afrikaans aan 
universiteite baie te doen het met 'n gebrek aan `n eie, besondere saak. Wat is 
ons? Wie is ons deesdae?” (Giliomee 2006e:18). 


Die voorstanders van Afrikaans by die US het egter nie net akademiese 
teenkanting en nederlaag ervaar nie. Aan die einde van 2006 het die 
pleitbesorgers vir Afrikaans 'n sege behaal toe die Vereniging van Regslui (VRA) 
prof. John Mubangizi se onttrekking van sy aansoek vir die US-dekaanspos 
in die fakulteit regte as `n oorwinning vir die vereniging beskou het. 
Dit was nadat 'n storm losgebars het toe dit bekend geword het dat hy nie 
Afrikaans magtig is nie. Die woordvoerder vir die VRA het verklaar dat dit 
as vanselfsprekend aanvaar word dat die bestuurslede wat by die US betrokke 
is die tale van onderrig magtig moet wees. Verder is die hoop uitgespreek 
dat die US ook by toekomstige aanstellings sonder uitsondering Afrikaans as 
basiese vereiste sou stel, eerder as politieke korrektheid (Rademeyer 2006:13). 
Die rede waarom US 'n Afrikaanse dekaan in die betrokke vak moes hê, is 
deur Tim du Plessis met die sterk argument ondersteun deur te beklemtoon 
dat dit spesifiek en pertinent oor taal gaan, nie omdat Mubangizi 'n Ugandees 
is nie. Die US was immers die tuiste van “die oudste, tradisierykste Afrikaanse 
regsfakulteit in die land” en die behoud van Afrikaans het hy as kritiek 
belangrik vir die handhawing van Afrikaans se status in die regswêreld beskou 
(Du Plessis 2006:22). 

3:2 Hervatting van die taalstryd na die “wapenstilstand” 


Die jaar 2007 het bykans 'n totale stilstand in die US-taaldebat meegebring 
as gevolg van die aanstelling van prof. Russel Botman as nuwe rektor. 
Deur ooreenkoms tussen die strydendes is besluit om hom 'n jaarlange 
blaaskans ten opsigte van die taalstryd te gun sodat hy eers sy voete kon 
vind. In Februarie 2008 sou die stryd rondom Afrikaans na die verstryking 
van die “wapenstilstand” egter opnuut uitbars en selfs hewiger voortwoed 
(Malan 2008:2). Soos vroeër voorspel, sou 'n getalleoorlog nou een van die 
hoofkenmerke van die hernieude stryd word. Een van die eerste beskouings 
wat weer op die tafel geplaas is, was dat Brink se taalplanne konflik veroorsaak 
het en Afrikaans tydens sy ampstermyn weens die gebruik van Afrikaans en 
Engels in een klas verswak het. Op 12 Maart moes vyf lede van die UV-raad 
weer verkies word en die kampvegters vir Afrikaans het te kenne gegee dat 
hulle beoog om deur die uitkoms van die verkiesing `n duidelike boodskap 
aan Botman deur te gee. Die voorsitter van die konvokasie het by hernuwing laat 
blyk sy bestuur steun Afrikaans as hoofvoertaal steeds voluit. Giliomee, een van 
die konvokasieverteenwoordigers op die raad wie se termyn nog nie verstryk 
het nie, het na konsultasie die volgende kandidate aanbeveel: Koos Bekker, 'n 
besturende direkteur van Naspers, en twee opvoedkundiges, dr. Marié Heese 
en dr. Michael le Cordeur. Twee kandidate deur die donateurs benoem, 
is onbestrede herkies, naamlik Jannie Mouton, stigter van die PSG-groep en 
Capitec bank, en Paul Cluver, wynlandgoedeienaar. Beide Cluver en Mouton 
is beskou as ondersteuners van Afrikaans as onderrigtaal (die A-opsie). Die 
konvokasie het konsekwent daarop aangedring dat Afrikaans 'n vaste plek moet 
kry en het, soos reeds daarop gewys, daarin geslaag om in 2006 vier raadslede 
wat hierdie standpunt onderskryf het, verkies te kry. Hulle wou hê dat die US 
terugkeer na die oorspronklike taalbeleid van voor die Brink-era, omdat hulle 
gekant was teen Brink se verswakking van Afrikaans (Malan 2008:2). Die raad 
moes Afrikaans weer beskerm en Brink se oorspronklike belofte nakom dat 
Afrikaans as onderrig- en wetenskapstaal ontwikkel sal word. 


Botman het nie op hom laat wag nie en beloof dat die nuwe taalkomitee die 
taalkwessies weer dringend sou ondersoek. In hierdie stadium het een van 

die voormalige raadsvoorsitters, dr. Edwin de la H Hertzog, wat vir tien jaar 
raadslid was en intiem betrokke by die taalbeleid was, in duidelike trant sy 
stem duidelik laat hoor deur sy weergawe van die vasstelling en verloop van 
die taalbeleid. Vreemd genoeg was dit in hierdie laat stadium die duidelikste 
weergawe in die media van hoe die taalbesluite werklik geneem en verder 
hanteer is. Hy het verduidelik hoe daar aan die begin geen formele beleid 
was nie, waarna verskillende konsepte oorweeg en `n vaste beleid uiteindelik 
aanvaar is. Daarna het die taaldispuut na die verkiesing van enkele nuwe 
raadslede losgebreek. Aan die einde van 2007 het die raad eenparig aanvaar 
dat die oorspronklike taalbeleid herbevestig word, maar met twee wysigings: 
voorsiening vir die makliker implementering van parallelmediumonderrig en 
ook dat die viserektor (onderrig) voortaan as voorsitter van die taalkomitee sou 
optree. Hertzog het te kenne gegee dat hy altyd verras was oor hoe oningelig 
belangstellendes werklik oor die groter geheelbeeld rakende die hantering 
en implementering van die taalbeleid was. Die debat het wat Hertzog betref 
in werklikheid vasgesteek by slegs een kwessie, naamlik die bedreiging van 
Afrikaans en die meriete van die verskillende opsies wat gevolg kon word 
om meertaligheid te bevorder. Drie ander kritiek-belangrike komponente 
het nooit behoorlike aandag ontvang nie: (1) die rol van fakulteite, hulle 
uiteenlopende studente- en dosenteprofiele en -taalbehoeftes waarvoor 
die nuwe taalbeleid voorsiening wou maak; (2) die demokratiese verloop 
deurdat die taalbeleid van onder na bo gevoer is en nooit afgedwing is nie; 
(3) die duidelike omskrywing van die besluitnemingsproses van onder na 
bo; en (4) die noukeurige oorweging van die meriete van onderrigkeuses 
(Hertzog 2008:19). 


Hertzog het probeer verduidelik hoe die motivering en finale goedkeuring 
vir `n taalbeleid en die uiteindelike uitvoering daarvan verloop het, vanaf 
'n fakulteit se akademiese komitees na fakulteitsrade en uiteindelik daarna na 
die raad se taalkomitee. Die US se taalkomitee het bestaan uit 15 benoemde en 
verkose kundiges of belangstellendes uit die breër gemeenskap. Aanbevelings 
het vanaf die taalkomitee gegaan na die uitvoerende komitee van die senaat, 
vir aanbeveling daarna deur die volle senaat. Daarna is dit aan die uitvoerende 

komitee van die raad voorgelê vir aanbeveling na die volle raad, waarna die 
finale besluit geneem is. Dit was 'n tydsame proses wat net een keer per jaar 
sy loop geneem het, maar die belangrike daarin is was die deeglikheid van die 
proses en besluitneming met verrekening van alle feite. Of die US primêr `n 
Afrikaanstalige universiteit sou wees, het wat Hertzog betref, afgehang van 
die beskikbaarheid van Afrikaanssprekende studente en dosente, met ander 
woorde, van die demografiese markkragte in die US se geografiese streek. 
Dit was sy oortuiging dat die bestaande posisie van Afrikaans aan die US in 
die nabye toekoms nie veel sou verander nie. Die US kon egter nie Afrikaans 
as uitsluitingsmeganisme vir anderstaliges gebruik nie en na sy oordeel het die 
meeste mense dit so aanvaar. Dit was net by wyse van parallel- of dubbelmedium 
of groter tegnologiese steun dat anderstaliges werklik gehelp kon word. 
Hertzog se slotbetoog was 'n versoek dat die rektor en sy bestuurspan na lange 
laas die kans gegun moes word om die gekose onderrigmodel behoorlik te laat 
funksioneer. Daar moes ook besef word dat die topbestuur bo en behalwe die 
taalkwessie ook aandag aan baie ander belangrike akademiese kwessies moes 
gee (Hertzog 2008:19). 


Hertzog se standpunt en verduideliking het hewige reaksie uitgelok. Daar is 
op gewys hoe die debat eerder primêr gaan oor die bedreiging van Afrikaans 
en hoe talle lede van die publiek reeds van hulle laat hoor het. Só ook hoe 
3 500 dosente en studente 'n petisie onderteken het en vooraanstaande 
persone soos Van Zyl Slabbert, Giliomee, André P Brink, Richard van 
der Ross en ander gewaarsku het hoe die “rampspoedige” T-opsie tot die 
oorname van Engels sou lei, soos wat dit reeds by PU, UPE en U] gebeur 
het. Hertzog se idee van meertaligheid het beteken dat Afrikaans sy posisie 
met Engels moet deel. Waarom word slegs van die US verwag om Afrikaans 
nie as 'n uitsluitingsmeganisme te gebruik nie en nie ook van die UK en die 
UWK nie? Afrikaans se posisie sou beveilig word indien Afrikaanssprekende 
studente gelok word, veral van die benadeelde gemeenskappe in Wes-Kaap, 
maar juis daarom moes Afrikaans beveilig word (Scholtz 2008:19). 


Dit moes as `n vasstaande feit aanvaar word dat Afrikaans op tersiêre vlak 
teen 2008 al hoe meer aan die verswak was, was die trant van Giliomee se 


n 


Universiteit Stellenbosch en die onverkwiklike taalstryd ) 


toespraak tydens die FAK-konferensie oor Afrikaans se grondwetlike stand op 
17 Oktober 2008. Nadat dit in `n stadium gelyk het asof parallelmedium wel 
vir hom aanvaarbaar sou wees, het hy by hierdie geleentheid `n veel ekstremer 
standpunt ingeneem. Volgens hom het die posisie van die taal op tersiëre vlak 
reeds drasties verswak en by die UWK en by U] was dit vinnig aan die verdwyn 
(Kruger 2008:12). By die UP, UV NWU en US is parallel- en dubbelmedium 
wyd gebruik en dit was bekend dat sodanige onderrigwyses op die ou einde 
Afrikaans laat sneuwel. Die getal studente aan die UP en UV wat voorgraads 
in Afrikaans wou studeer, het met tussen 40% en 45% afgeneem. By die US 
het wit Afrikaanse studente tussen 2005 en 2008 van 68% tot 63% afgeneem, 
terwyl bruin studente op 11% gestagneer het. Hy het tereg gewaarsku dat 
indien planne nie beraam word nie, afname in getalle opsigself tot Afrikaans se 
verdwyning sou lei. Hy was van mening dat parallelmediumonderrig waarvoor 
dosente nie vergoed word nie, “'n onding” was. Dubbelmedium was minder 
van 'n las, maar dit was pedagogies onaanvaarbaar indien dosente nie in albei 
tale vaardig was nie. Sy aanvallende voorstel was dat 20 of 30 organisasies 
briewe aan universiteite skryf om te vra of 'n “spesiale pakket van Afrikaanse 
onderrig” aangebied kan word. Hierdie antwoorde moes dan aan hoërskole 
besorg word sodat voornemende studente ingelig en voorbereid sou wees vir 
universiteite se taalbeleid en -situasie. Insgelyks moes die regering daarvan 
bewus gemaak word dat Afrikaners vasbeslote is om te verhoed dat Afrikaans 
geleidelik uitgewis word (Kruger 2008:12). Wat Giliomee nie kon voorsien 
het nie, was dat sy oproep om Afrikaanse organisasies te monster om die 
taalprobleem op te los, suspisie oor die werklike oogmerke van die taalstryders 
sou verskerp. Dit sou die idee dat dit bloot weer slegs `n wit apartheidslenter 
was, versterk en veral bruin Afrikaanssprekendes se argwaan wek. 


3.3 Die raad aanvaar die parallelmedium- 
opsie: Februarie 2009 


Nadat die vuurwarm taaldebat tydelik stopgesit is sodat al die strydende 
groepe met meer kalmte oor sienings en standpunte kon besin, het die raad op 
23 Februarie 2009 eenparig besluit om die parallelmediumopsie (die P-opsie), 

pleks van die T-opsie voorgraads in die vier groot fakulteite toe te pas. Dit het 
gegaan oor die aanvaarding van die sogenaamde Arabella-taalmodel (genoem 
na die US-raadsbyeenkoms by die Arabella-hotel naby Hermanus) om in die 
eerste jaar voorsiening te maak vir parallelmediumonderrig in vyf fakulteite 
(Malan 2010c:8). Alhoewel die finalisering van die nuwe taalplan sonder 
groot geskal aangekondig is, is daar ongetwyfeld agter die skerms gestoei en 
hewig geargumenteer juis omdat taal soveel sterk emosies loswoel en ontlok 
(Die Burger 2009:16). Daar is na die UV verwys wat hierdie opsie reeds 
'n geruime tyd met groot sukses toegepas het, alhoewel die nadele daarvan 
verdubbeling van werk en meer klasse was sodat akademiese navorsing 
noodwendig nadelig geraak is. Die grootste voordeel daarin was die eenvoud 
daarvan, want dit het neergekom op aparte Afrikaanse of Engelse lesings. 
By die US was Afrikaans die moedertaal van die meeste Wes-Kapenaars en 
logieserwys moes die US in daardie behoefte voorsien. Alle studente kon 
nou voordeel trek uit onderrig in die keuse van hul moedertaal. Die Burger 
se pleidooi was dat wie dit erns het oor Afrikaans op akademiese vlak die US 
nou moes bystaan en ondersteun (Die Burger 2009:16). 


Die vlak waarop die US-taaldebat gevoer is, die wedersydse verdagmakery 
en die persoonlike aanvalle is in hierdie stadium as kommervol bestempel. 
Ditis beklemtoon dat waarop besluit is nie neergekom het op 'n nuwe beleid nie, 
maar die implementering van die 2002-taalbeleid. Parallelmediumonderrig 
het voorsiening gemaak vir studente wat nie vaardig in Engels is nie en die 
universiteit se deure vir hulle wawyd oopgemaak. Dit was immers 'n realiteit 
dat Engels `n wêreldtaal is wat internasionaal deure oopmaak en die besef en 
gevolg daarvan was reeds te bespeur in die afname van die persentasie studente 
wat in Afrikaans wou studeer (Dawie 2009:20). Botman is geloof dat hy die 
skerp kante uit die debat gehaal het deur die nuwe taalbesluit, min wetende 
dat die besluit tot 'n hewige twis sou lei oor wat die nuwe besluit presies behels 
en hoe dit tot hewige oor en weer beskuldigings tussen die faksies en selfs tot 
bedankings uit die raad sou lei. 


Dit het geblyk dat daar uit die fakulteit lettere (waar dubbelmedium 
oorheersend was) wel weerstand teen die raadsbesluit was met die klagte dat 

die fakulteit nie geraadpleeg is nie. Die raadsbesluit het oënskynlik behels dat 
fakulteite wat die parallelmedium-opsie in die eerste jaar gebruik, ook die 
uitbreiding van parallelmedium na die tweede jaar kon oorweeg of andersins 
dubbelmedium in die senior studiejare kon instel. Verder het die raadsbesluit 
gelui: “Waar parallelmediumonderrig nie haalbaar of bekostigbaar is nie in 
kleiner fakulteite of departemente ... sal dubbelmedium-onderrig gevolg 
word.” (Brand 2009:15) Dit sou beteken dat hoewel daar op eerstejaarsvlak 
afgesien word van die dubbelmediumopsie, dié opsie in later studiejare wel 
toegepas en uitgebrei kon word. Dit het gelyk na 'n besluit met 'n Janus-gesig, 
want dit sou beteken die A-opsie verdwyn in werklikheid heeltemal wat 
wesenlik in stryd met die laaste taalbesluit was. 


Raadslid Heese het ernstig verskil oor hoe presies die raadsbesluit 
geinterpreteer moet word. In haar brief aan Die Burger (Heese 2009:13) het sy 
beweer botsende standpunte heers oor die kwessie van die taalmedium en dat 
daar verdeeldheid onder die raadslede bestaan. Die foutiewe indruk is gewek 
dat 'n nuwe taalmodel skielik eenparig aanvaar is, wat naas parallelmedium 
in die eerste jaar by die groot fakulteite die pad vir dubbelmedium wyd 
oopgemaak het. Hiermee kon die onwrikbare voorstanders van Afrikaans as 
primêre voorgraadse taal hulle geensins vereenselwig nie. Volgens Heese is 
voor die raadsvergaderings ooreengekom dat twee taalmodelle voorgelê sou 
word - een van die bestuur en een van Giliomee. Op toegeeflike wyse is die 
Giliomee-model egter teruggehou met die verstandhouding dat 'n subkomitee, 
waaronder Giliomee en viserektor Fourie, verdere samesprekings sou voer 
ten einde 'n kompromis te probeer bereik. Heese en ook ander se indruk was 
dat die subkomitee terugvoering aan die raad sou gee oor 'n taalmodel vir 
die kleiner fakulteite en opsies vir tweede- en derdejaarstudente en `n finale 
besluit eers op die volgende raadsvergadering geneem sou word. Sy het dit 
betreur dat die besprekings oor `n onafgehandelde en delikate aangeleentheid 
voortydig openbaar gemaak is (Heese 2009:13). 


Die “nuwe” taalbesluit sou deur die yslike verwarring oor wat presies 
die raad se besluit behels en beteken het, beduiwel word en beeld van 


? 


n “Janus-gesig'-resultaat is telkens opgehaal. Dat die parallelmediumopsie 


L Die Botman-fase: 2006-201H 


in die vyf grootste fakulteite toegepas sou word, was wel duidelik. Een van 
die grootste knelpunte - en dit was reeds bekend - was dat die T-opsie 
nie transformasie bevorder het nie. Meer wit Engelssprekendes is gelok 
en die betrokke fakulteite het meer wit en elitêr begin word. Die fakulteit 
ingenieurswese wat in die eerste jaar die parallel-opsie en daarna hoofsaaklik 
die A-opsie gevolg het, asook die fakulteit ekonomiese en bestuurswetenskappe, 
wat hoofsaaklik die A-opsie gevolg het, was meer suksesvol met die lok 
van swart studente en Engelssprekende bruin studente. Ook Schlemmer 
het bevind dat nie net die meeste Afrikaanssprekende studente nie, maar 
ook sommige anderstaliges 'n voorkeur vir Afrikaanse onderrig getoon het 
(Brand 2009:15). Daar was steeds diegene wat gehoop het die bykomende 
besluite is verkeerd aan die raad toegedig en dat, soos Heese volgehou het, die 
subkomitee se voorstel eers oorweeg sou word. Een gedagtegang was dat die 
saak vereenvoudig kon word deur te besluit dat volle kursusse of `n persentasie 
daarvan in elke fakulteit in Afrikaans beskikbaar móét wees, maar dat kursusse 
ook in 'n ander taal aangebied mag word. Die voorvegters vir Afrikaans het 
onbeweeglik volgehou dat daar niks verkeerds en vreemd daaraan was om die 
US as primêr Afrikaans te beskou en te behou nie (Brand 2009:15). 


Onmiddellik na die raadsbesluit het die Afrikaanse Taalraad (ATR) onomwonde 
en heel voorskriftelik laat hoor dat die US as die voorste Afrikaanse universiteit 
in Suid-Afrika geposisioneer behoort te word deur sonder huiwering voorkeur 
aan Afrikaans as medium van onderrig te gee, Afrikaans lewenskragtig in die 
akademieuittebou,asookomtehelpomhoëronderwysvir Afrikaanssprekende 
studente te verseker en te vergemaklik (Malan 2009:13). Die ATR was hoopvol 
oor die besluit om vanaf 2010 die parallelmediumopsie in die eerste jaar in die 
grootste fakulteite in te voer, vergesel van `n taalwerwingskursus vir studente 
en personeel en/of die gebruik van tolkdienste. Dubbelmedium is tereg steeds 
as nadelig vir Afrikaans en sy sprekers beskou, omdat dit nie gepaard gegaan 
het met spesifieke taalvermoëvereistes vir doserende personeel nie en dus 
nie moontlike verengelsing uitgesluit het nie (Malan 2009:13). Verder is die 
US-raad deur die ondersteuners van Afrikaans versoek om ondersoek te doen 
en hulpbronne beskikbaar te stel ten einde te verseker dat die taalplan waarop 

besluit is nie Afrikaans sal benadeel nie. Die mening is ook uitgespreek dat die 
US as gevolg van sy geografiese ligging gereed moes wees om 'n sleutelrol te 
speel ten einde eerste- én tweedetaal- Afrikaanse sprekers se toegang tot hoër 
onderwys te vergemaklik. Duidelike voorkeur aan Afrikaans is as versoenbaar 
met diversiteit en akademiese voortreflikheid bestempel (Malan 2009:13). 
Die ATR se optimisme is egter getemper deur die moontlikheid wat oop gelaat 
is om die dubbelmediumopsie in sy bestaande vorm steeds in die tweede en 
derde jaar toe te pas. Volgens Carstens was die ATR ook besorgd oor die plek 
van Afrikaans ten opsigte van nagraadse kursusse, navorsing en administrasie. 
Heel aanmatigend vir 'n buite-instansie het die ATR die US-raad versoek 
om konkrete strategieë daar te stel ten einde Afrikaans akademies vooruit te 
help en die US as `n Afrikaanse universiteit te posisioneer. Sodoende kon die 
US 'n sleutelrol speel om toegang vir agtergeblewe Afrikaanse gebruikers te 
vergemaklik (Die Burger 2009b:14). Hierdie duidelike beklemtoning van die 
agtergeblewe Afrikaanssprekendes sou mettertyd selfs die debat oor die taal 
begin oorheers. 


Giliomee kon hom nie by die raadsbeluit berus nie en het te kenne gee dat die 
besluit oor parallelmedium ook die deur vir dubbelmedium geopen het en 
daarom 'n nekslag vir Afrikaans was (Malan 2010c:8). Ook wyer is die kwessie 
van parallelmedium nie sonder meer aanvaar nie, want vroeg in Mei 2009 is 
berig dat die US se SR gekant is teen die invoer van parallelmedium. Dit was 
een van die min kere dat die SR standpunt oor die taalbeleid ingeneem het 
en verskeie redes vir teenkanting daarteen is uitgestippel: kommer oor die 
praktiese uitvoerbaarheid daarvan, die groter skeiding (segregasie) van 
studente daardeur, en die feit dat navorsingstyd daardeur ingeperk sou word. 
Terselfdertyd het die SR hom uitgespreek ten gunste van ondersoek na ander 
moontlikhede soos die meer omvattende gebruik van tolkdienste en ander 
tegnologiese alternatiewe en hom opnuut verbind tot die bevordering van 
Afrikaans. AfriForum Jeug het die universiteitsowerhede by hernuwing 
herinner aan die belangrikheid van moedertaalonderrig om gehalte-onderrig 
en hoë akademiese standaarde te verseker (Venter 2009:10) 

Tog was die peiling van Die Burger oor die taalstryd in hierdie stadium dat 
'n skyn-rustigheid na Brink se vertrek ingetree het. Ervare en vooraanstaande 
persone het uit die US-raad verdwyn, waarvan sommige uitgestem is en ander 
net gewoon moeg geword het om hulle energie verder op die “taaltreitering” 
te vermors. Die konvokasie se stempersentasie is as pateties en oudstudente se 
getal verteenwoordigers in die raad as buitensporig bestempel. Daarteenoor 
is Botman en die universiteitsbestuur geloof vir die wenplan waarmee hulle 
vorendag gekom het deur Afrikaans te posisioneer om steeds 'n verrykende rol 
binne 'n multikulturele opset te speel. Terselfdertyd is erken dat die taalkwessie 
weereens vertroebel is deur raadslid Heese se bewering dat die US-bestuur die 
hele kwessie van die taalbesluit wanvoorgestel het (Die Burger 2009b:14). 


Intussen het politieke partye by hernuwing in die al driftiger-wordende 
taalstryd gevis en die DA het minister Pandor in April 2009 versoek om weer 
die Gerwel-verslag op die tafel te plaas. Die voorstelle hieroor soos vervat 
in ’n brief van Zille is `n geruime tyd tevore deur `n voorste akademikus 
opgestel en sonder sukses aan die meeste partye vir groter steun voorgelê. 
Mulder van die VF* het gereageer dat die plan oorspronklik eintlik sy party 
s'n was en deur die DA gekaap is. Die DA se plan het 'n vergadering tussen die 
staatshoof, rektore, verteenwoordigers van die Afrikaanse kultuurgemeenskap, 
onderwysverenigings en minderheidspartye voorgestel om oplossings vir die 
geskille oor taal en taalonderrig op die kampusse te probeer vind (Du 'Toit 
en Rademeyer 2009:5). Die idee om die Gerwel-plan weer op te rakel is nie 
entoesiasties deur almal begroet nie. Giliomee se groot kommer was dat indien 
die plan deur die regering in werking gestel word, die US waarskynlik nie sou 
kwalifiseer as een van die universiteite waar Afrikaans bevorder en uitgebou 
moet word nie. Indien gekyk word na universiteite se taalbeleidstoepassing 
sou slegs NWU en die UV kwalifiseer as die twee universiteite wat aangewys 
sou kon word om Afrikaans as wetenskap- en voertaal te bevorder. By NWU 
was Afrikaans die omgangstaal met lesings wat in Engels getolk word, terwyl 
die UV parallelmedium in byna alle voor- en nagraadse vakke toegepas het. 
Daarteenoor het die toekoms van Afrikaans bydie US vir hom donkerder as ooit 
tevore gelyk (Oosthuizen 2009:7). Wat die Gerwel-plan betref, het Giliomee 

daarop gewys hoe Afrikaans se situasie by die US verswak het. In die fakulteit 
lettere het die Afrikaans-aanbod tot 45% gedaal en in die fakulteit teologie, 
waar byna 90% Afrikaans as eerste taal gepraat het, tot 'n skamele 23% gedaal. 
Vir Giliomee was die beslissende vraag of die US wou kwalifiseer as een van 
die twee universiteite vir Afrikaanse onderrig, 'n kwessie waaroor die breë 
US-gemeenskap en die universiteit sonder versuim uitsluitsel sou moes gee 
(Giliomee 2009:17). 


34 Die mobilisering van Afrikaanses vir die 
taalstryd en voortgesette `bekgevegie” 


Teen Mei 2009 is `n nuwe fase in die taaldebat bereik met die mobilisering 
van Afrikaanses vir die taal in gesprekvoering en byeenkomste. Die uitslae 
van die landsverkiesing die vorige maand het gedui op 'n tree nader aan 
'n “nie-rassige meertalige demokrasie” (Du Toit 2009:8). Dit kon beteken 
dat gelykberegtiging volgens die letter en gees van die Grondwet ook ten 
opsigte van minderheidstale en -gemeenskappe sou geskied, wat sou kon 
beteken dat dit ook op universiteitsvlak van toepassing gemaak kon word. 
As die oudste Afrikaansmedium-universiteit in Suid-Afrika is die taalstryd 
by die US soms gekenmerk as die direkte gevolg van `n “taalbeleid wat spruit 
uit `n rasgebaseerde ideologie van transformasie en regstellende aksie” 
(Du Toit 2009:8). Volgens hierdie siening is die taalstryd by die US aangevuur 
deur dienstigheid en ywer om polities korrek te wees en op te hou stry vir 
Afrikaans, met talle Afrikaanssprekendes wat self die taal ondermyn het. 
Afrikaans-moedertaalsprekers moes wat JB du Toit betref, gesamentlik gesprek 
voer oor die US. Wat wel hoop laat ontstaan het, was dat die Taakgroep vir 
die Bemagtiging van Afrikaans (Tabema) en die Meertaligheidsgroep (iMag) 
onder leiding van die SBA in die nabye toekoms 'n byeenkoms by die US sou 
hou (Du Toit 2009:8). iMag is bestempel as die grootste koalisie van tale wat 
nog in Suid-Afrika tot stand gebring is met verteenwoordigers van meer as 
20 organisasies en met die doel om meertaligheid op alle lewensvlakke te 
bevorder en gemeenskappe daarvoor aan te wakker (Die Burger 2009d:9). 

Striemende wedersydsewoordtwiste sou teen Mei2009alhoe meer kenmerkend 
van die taalstryd word, soos onder andere geblyk het uit die skerp reaksie op 
'n oorsese toespraak van FW de Klerk. Tydens die opening van Afrinetwerk se 
Europese Buro in Brussel het hy 'n sensasionele, maar totaal foutiewe stelling 
oordie stand van Afrikaans by die US gemaak. As gevolg van die hewige reaksie 
daarop was die hoof van die De Klerk-Stigting, Dave Steward, genoop om 
te verduidelik dat De Klerk in 'n aanhaling tydens sy toespraak verkeerdelik 
'n stelling aan prof. Magda Fourie, US viserektor, toegedig het. De Klerk se 
Opsienbarende stelling was: “Volgens 'n kommerwekkende ontleding deur 
prof. Magda Fourie wat ek onlangs gelees het, is die Universiteit Stellenbosch 
besig om bo alle twyfel halsoorkop te verengels.” (Steward 2009:16) De Klerk 
het in sy toespraak beweer die US staan by 'n kruispad waar `n besliste keuse 
oor Afrikaans gemaak moet word. Na verdere ondersoek moes Steward erken 
Fourie het nie die spesifieke woorde gebruik nie, maar dat dit oorgeneem is uit 
'n ontleding deur Jaco Mare opgestel en aan Fourie gerig. Steward het erken 
dat hy die toespraak nagevors het en het volle verantwoordelikheid vir die fout 
waarvan De Klerk onbewus was, aanvaar. Hy het die aanhaling teruggetrek 
en verskoning aangebied vir enige ongerief wat dit kon veroorsaak het 
(Steward 2009:16). 


Hierby wou prof. Willie Esterhuyse dit nie laat nie en het hy hom gedronge 
gevoel om in sterk trant te verwys na die swak dienslewering wat landswyd te 
bespeur was en skynbaar nou ook die Stigting beetgepak het. Hy het te velde 
getrek teen Steward se “slordige omgaan met bronne” in die wyd-gepubliseerde 
toespraak van De Klerk oor die sogenaamde “verengelsing” by die US. 
Wat Esterhuyse betref, het De Klerk se dramatiese bewering oor die woorde 
wat aan Fourie toegedig is haar akademiese integriteit aangetas. Hy kon nie 
genoeë neem met Steward se “patetiese verduideliking” oor hoe dit eintlik moes 
gelees het nie, omdat De Klerk die toespraak gelewer het en laasgenoemde 
“gesaghebbendheid aan die toespraak gegee” het; nie Steward nie. Hy wou 
weet of De Klerk self met Fourie geskakel het om verskoning aan te bied. 
Dit het hom boonop verstom hoe lank dit geneem het om die regstelling te 


Hd 


Universiteit Stellenbosch en die onverkwiklike taalstryd ) 


doen. Was die Stigting vanweë sy doelstellings dan nie juis veronderstel om 
Fourie se integriteit en regte te beskerm nie? (Esterhuyse 2009:12) 


Hierop het Steward heftig reageer dat Fourie wel om verskoning gevra is en dat 
hy Esterhuyse se bewering dat dit haar regte en integriteit aangetas het, ietwat 
“vergesog” vind. Terselfdertyd het Steward 'n lansie vir Afrikaans gebreek deur 
te sê hy meen die wortel van die probleem is nie gebrek aan transformasie 
nie, maar die dramatiese toename by die US in wit Engelssprekende studente. 
Hyself het as Engelssprekende aan die US gestudeer en sy beskouing was steeds 
dat die US `n Afrikaanse instelling is en dit so behoort te bly. Sy bekommernis 
was dat sonder een oorwegend Afrikaanse universiteit, Afrikaans moeilik 
voor die stoomroller van Engels sou kon oorleef (Steward 2009:16). 


In desperaatheid het Giliomee, wat in geen opsig sy sin oor Afrikaanse 
onderrig by die US kon kry nie, in hierdie stadium 'n ontmoeting met die 
Wes-Kaapse adjunkminister van onderwys, André Gaum gehad. Dit het 
gegaan oor die wenslikheid van ingryping deur Zuma se administrasie 
rakende die voortslepende US-taalgeskil. Gaum het onderneem om die 
kwessie met die minister van onderwys in die inkomende Zuma-regering 
te bespreek. Hy was van mening dat die regering, en nie die howe nie, 
'n oplossing rakende gedinge oor enkelmediumonderrig moes vind, asook dat 
taalkwessies indringende ondersoek regverdig ten einde te verseker dat al die 
amptelike tale regmatig behandel word (Barnard 2009:4). Gaum het kommer 
uitgespreek oor bewerings dat Afrikaans by die US die kreeftegang gaan en dat 
verskeie belanghebbendes van mening was dat die tweetalige onderrig-opsie 
Afrikaans benadeel. Die groot beswaar daarteen was dat heelwat klasse in 
Engels aangebied is en die ure waarin studente deur medium Engels onderrig 
ontvang het, aan die toeneem was. Daar is ook beweer dat dosente wat nie 
Afrikaans magtig is nie, toenemend aangestel word. Die toename in Engelse 
studente het nie bygedra tot transformasie nie, omdat hulle oorwegend wit was. 
Gaum het spesifiek verwys na die mosie van die US se SR oor parallelmedium 
(kyk bo) en was van mening dat gedagtes spoedig gewissel sou moes word 
hoe om die probleem van die onderrigtaal op te los. “Onderhandelings oor 
die instel van `n minimum-aanbod van Afrikaans tussen 50% en 85% kan 

dalk 'n vertrekpunt wees, so ook die SR se voorstel van die wyer gebruik van 
tolkdienste” (Gaum 2009:2) 


Die politieke dimensie van die taalstryd is al hoe meer ingesien. Ook vanuit 
ouergeledere is die taalstryd as 'n politieke kwessie uitgemaak, veral omdat 
klaarblyklik net Afrikaanse universiteite met tweetaligheid geteiken is. Was 
daar ooit tolke by Wits, is onder andere gevra? Een opstandige moeder van 
'n US-student het dit as bog bestempel dat studente beter sal vaar in die 
sakewêreld indien hulle Engelse onderrig ontvang. Haar seun het aan die US 
studeer en het hom oral in die wêreld aangepas. 


Hierdie taalbeleid van die US is niks anders as 'n politieke storie nie. 
Moenie vir my sê dat Engels sy plek moet kry by die US nie, want nie 
een Engelse universiteit het ooit moeite gedoen of doen nog steeds 
moeite om Afrikaanse studente te akkommodeer soos wat die US 
tans met sogenaamde Engelssprekendes wil doen nie. 


Haar besliste opinie was kort en kragtig: die ANC-regering wil die Afrikaner 
van alles ontneem en ook sy taal probeer uitroei (Truda 2009:14). 


3.5 Botman se gerusstelling oor Afrikaans 


Te midde van hierdie groeiende pessimisme en kommer oor Afrikaans, ten 
spyte van en deels ook juis vanweë die nuutste raadsbesluit, was die rektor in 
Mei 2009 genoop om meer uitvoerig daaroor in Die Burger te reageer (Botman 
2009:13). Hy het veral een aspek benadruk waarop hy konsekwent sou 
terugkom, naamlik gerusstelling oor die bevordering van Afrikaans by die US, 
maar in ’n meertalige konteks, veral omdat die universiteit kon hom nie kon 
afsonder van die ekonomiese en sosiaal-politieke landsomstandighede nie. 
Volgens hom het die US reeds bewys gelewer dat dit as akademiese instelling 
met die veranderende tye kon voortbeweeg deur voortdurend die universiteit 
se strategiese denke te heroorweeg en aan te pas. Behalwe universele 
uitdagings soos internasionale mededinging op die gebied van navorsing 
en relevante onderrig, was daar ook eiesoortige probleme soos diversiteit en 
toeganklikheid, studentesukses en gelyke geleenthede vir jong mense wat 

vroeër uitgesluit was. Botman het die versekering gegee dat die US nie die pad 
van verengelsing wou volg nie. Die US se vaste oogmerk was om Afrikaans 
binne 'n meertalige konteks op wetenskaplike en akademiese vlak te bevorder. 
Hy het erken dat dit besondere uitdagings stel weensdie voortdurende spanning 
tussen eksklusiwiteit en toeganklikheid, veral omdat die US `n opvallende 
agterstand ten opsigte van demografiese verteenwoordiging en diversiteit in 
vergelyking met ander universiteite getoon het. Botman was veral sensitief 
oor die moontlikheid dat taaleksklusiwiteit vorms van ras-eksklusiwiteit kon 
aanneem, wat in stryd sou wees met die universiteit se beleid van inklusiwiteit 
en oop toegang vir almal (Botman 2009:13). 


Een van die groot probleme in sy oë was die aandrang op “transformasie in 
Afrikaans", met die implikasie dat US 'n plek moes word waar studente uit alle 
gemeenskappe kan studeer, maar op voorwaarde dat hulle Afrikaans moet 
bemeester. Afgesien van probleme daarmee met regeringsbeleid, het dit nie 
heersende tendense in die studentemark verreken nie. Demografie het getoon 
dat wit studentegetalle weens die laer bevolkingsgroei besig was om af te plat, 
terwyl `n bykomende faktor die klein getal bruin Afrikaanse skoolverlaters 
was wat in hoër onderwys beland het en gevolglik nie gou die US se getalle 
uit daardie oord sou kon voed nie. Die belangrike kwessie van die universiteit 
se groei was afhanklik van die bruin stedelike studente wat verkies het om in 
Engels te studeer (Botman 2009:13). Die universiteit se verpligting teenoor die 
groter Suid-Afrikaanse samelewing het vereis dat swart en Indiër-behoeftes 
in aanmerking geneem moes word, met die gepaardgaande uitdaging om 
die onderrigtaal sê te struktureer dat voorheen benadeelde groepe nie weer 
daardeur uitgesluit word nie. Op hierdie wyse moes die universiteit ook sy 
verpligting teenoor die groter Suid-Afrikaanse samelewing nakom. Hy het 
verduidelik en verseker dat die raad se goedkeuring van die onderrigtaalmodel 
waarop besluit is nie toekomstige en voortgesette gesprekke sou uitsluit nie. 
Die einddoel was die “soeke na ’n verdedigbare middelgrondsituasie', waar 
Afrikaans se leefruimte verseker sou word met 'n onderrigmodel wat ook 
ruimte vir Engelse en Afrikaanse onderrig en blootstelling aan beide tale 
sou bied. Die oplossing hiervoor was die aanwending van parallelmedium 

in die eerste studiejaar in groot fakulteite en Afrikaans en Engels as 
onderrigtale in “verskillende variasies” in die senior studiejare. Hy het erken 
die taaluitgangspunt was pragmaties, maar vinnig bygevoeg dat deur die 
toepassing van `n onderrigtaalmodel wat “verantwoordelik, billik en redelik is 
teenoor al ons studente”, dit steeds inklusief was (Botman 2009:13). 


Min kon Botman besef watter wye en hewige reaksie sy vollediger 
uiteensetting van die taalplan uit hoofsaaklik konserwatiewer oord sou uitlok. 
Die argumente uit daardie oord teen sy stelling dat “Afrikaans sal bly staan” 
was konkreet, goed beredeneerd en moeilik te weerlê. Die eerste salvo is 
afgevuur deur Johann Rossouw, wat op die man af dit veral gehad het oor 
die “gevaarlike, naiewe politiek” wat die rektoraat besig was om te volg deur 
die US te “verengels” (Rossouw 2009:5). Hy het sy argument ver teruggevoer 
deur aan te toon hoe twee Afrikaanse skrywers, Jan Rabie en Van Wyk Louw, 
reeds in die vyftigerjare beswaar teen die “verstaatliking van Afrikaners en 
Afrikaans” gemaak het. In daardie jare het Van Wyk Louw ontevredenheid 
oor die verwydering van bruin mense van die kieserslys uitgespreek met die 
woorde: “Die bruinmense hoort by ons” Afrikaner-nasionaliste het tussen 
1948 en die 1960's hulle “ideaalbeeld” van Afrikaners ook op “ander taal- en 
etniese gemeenskappe geprojekteer". As gevolg daarvan het die “misplaaste 
verstaatliking van taal, etnisiteit en gemeenskap” daartoe gelei het dat die 
“natuurlike merkers van kollektiewe en individuele identiteit deur die 
apartheidstaat omskep is in instrumente van verdeling”. Hy het tereg daarop 
gewys en herinner aan die tradisionele opvatting in die geledere van die 
ANC - “ taal, etnisiteit en gemeenskap is taboe” omdat dit “mense verdeel” 
(Rossouw 2009:5). 


Rossouw se argument was dat dit ironies is hoe die ANC die apartheidstaat 
se mites nagevolg het deur Engels in te span om die eenheid en verbintenis 
van die ANC met die staat daardeur te verseker. Sy pleidooi was dat die 
valse idee van die staat se absolute gesag aan die kaak gestel moes word en 
universiteite in die bresse vir tale moet tree. Dit moes gaan oor hoe die staat 
die gemeenskappe kon reflekteer en nie hoe hulle in diens van die staat moet 
wees nie. Hy was egter pessimisties dat so 'n gesprek op redelike wyse gevoer 

kon word, omdat te veel “intellektueles met uitvoerende mag” nog gely het aan 
“'n uitgediende staatsverknogtheid” en siening van die land se geskiedenis. 
Daarbenewens was daar “te veel mag en geld vir die huidige elite betrokke”. 
Moontlik sou dit eers reggestel kon word, het hy gewaarsku “wanneer die 
gewone, brandarm lede van Suid-Afrika se taal- en etniese gemeenskap, wat 
die land se 60% armes uitmaak, oplaas tot blinde geweld en opstand oorgaan. 
Hy het dit veral gehad oor die US-bestuur wat “gevaarlike, naiewe politiek” 
bedryf (Rossouw 2009:5). 


Oor sy standpunt en uiteensetting is Botman ook deur Jan Bosman, direkteur 
van die Afrikanerbond, en Steward aangevat. Hulle kernargument was dat 
Afrikaans wel bedreig word en dat die US ook in Afrikaans kon transformeer. 
Alhoewel Botman die versekering gegee het dat Afrikaans aan die US sal 
voortleef, was hulle van mening dat sy uiteensetting en verduideliking juis 
die vermoede versterk dat Afrikaans tog voor Engels sal wyk. Sensusgegewens 
het getoon dat daar `n afplatting van wit Afrikaanse studentegetalle te 
wagte kon wees. Hulle het veral Botman se stelling dat die US ook vorentoe 
taalgewys in die studiebehoeftes van swart en Indiërstudente wat nie vaardig 
in Afrikaans is nie, sal moet voorsien, sorgwekkend gevind. Die 2001-sensus 
vir die land het getoon dat Afrikaans deur 5,9 miljoen mense as eerste taal 
gepraat word. Dit het beteken Afrikaans-eerstetaalsprekers neem die derde 
plek in na Zoeloe en Xhosa, met Engelstalige sprekers in die vyfde plek met 
'n totaal van 3,6 miljoen sprekers. Die prentjie was egter dramaties anders in 
die Wes-Kaap, waar uit `n totaal van 4,5 miljoen meer as 2,5 miljoen Afrikaans 
eerstetaalgebruikers was, met ander woorde 55,27%. Hierteenoor het Xhosa- 
eerstetaalsprekers 23,4% van die bevolking uitgemaak en Engels 19,3% 
(Bosman & Steward 2009:9). 


Hulle het dit benadruk dat Afrikaanse onderrig (die A-opsie) wat vir jare 
die de jure besluit was, die aard van die US bepaal het. In die praktyk het 
taalonderrigtoepassings egter Engels as die hoof- onderrigtaal ten koste 
van Afrikaans verhef. Die druk op dosente is verhoog sonder dat hulle 
bykomende vergoeding vir die gepaardgaande dubbele lesingdrag ontvang 
het. Die argument is dikwels gehoor dat Afrikaans `n struikelblok vir 

transformasie was, maar indien die vermindering van wit studente ten gunste 
van swart studente daarmee bedoel is, het die US gefaal. Vanaf 2003 tot 2008 
het die getal swart studente van 462 tot 875 toegeneem. Wat wel grootliks 
vermeerder het, was die getal wit Engelssprekende studente van 2 570 (2003) 
tot 3 246 (2008). Die getal bruin studente het vermeerder van 473 (2003) tot 
972 (2008). Transformasie was besig om tot nadeel van die bruin landelike 
studente, wat meestal Afrikaanssprekend was, plaas te vind. Die verengelsing 
was tot nadeel van die grootste groep Afrikaans-eerstetaalgebruikers 
(1,9 miljoen teenoor 454 408 Engels-eerstetaalgebruikers). Hulle het dit veral 
ironies gevind dat daar meer swart Afrikaans- eerstetaalsprekers as Engels- 
eerstetaalsprekers in die Wes-Kaap was (Bosman & Steward 2009:9). 


Bosman en Steward se gevolgtrekking was dat die US se oogmerk om 
uitnemend te word soos gestaaf kon word deur syfers, nie gerealiseer het 
nie. In 2008 het 50,57% van die Afrikaanse studente al hul modules geslaag, 
teenoor 30,53% van die Engelssprekende studente en dit ongeag die feit 
dat meer modules in Engels aangebied is, wat die Afrikaanse studente in 
werklikheid benadeel het. Hulle was oortuig Afrikaans word bedreig, ten 
spyte van al die versekerings dat die T-opsie nie die taal sal benadeel nie, 
want indien die tien fakulteite in oënskou geneem word, het dit geblyk dat 
581 modules in Afrikaans, 336 in Engels en 684 dubbelmedium aangebied 
is. Afrikaanse studente het gemiddeld 39% lesings deur dubbelmedium en 
21% in Engels ontvang, alhoewel geen monitering oor die aanbieding van 
lesings gedoen is nie. Die onrusbarende terugvoering was dat modules wat 
as Afrikaans aangedui is, dubbelmedium geword het en die modules wat as 
dubbelmedium aangedui is, Engels geword het, bloot vir enkele studente wat 
nie Afrikaans geken het nie (Bosman & Steward 2009:9). Wat die situasie 
vererger het, was die aanstelling van dosente wat nie Afrikaans magtig was 
nie. Dit was vir hulle duidelik dat die afskaling van Afrikaans deur die bestuur 
word onder die dekmantel van velerlei opsies en modelle dig gehou is In die 
praktyk was Afrikaans besig om sy status as wetenskap- en akademiese taal te 
verloor, soos dit reeds by (die destydse) UPE en RAU gebeur het, terwyl die 
ander HAU's vinnig besig was om dieselfde weg te gaan (Bosman & Steward 

2009:9). Hulle onomwonde eis was dat die US-bestuur in duidelike terme en 
sonder verdere enige versluiering aan studente, dosente, alumni, donateurs en 
Ouers presiese waarborge oor Afrikaans se stand, status en toekoms moet gee. 
Afrikaans is `n inklusiewe taal en die wit, bruin en swart studente kon hulle 
op 'n grondwetlike reg beroep om onderrig in Afrikaans te ontvang. Alhoewel 
hulle bereid was om aan Botman se opregtheid te glo moes hy tot die duidelike 
besef kom dat sy herhaaldelike versekering oor Afrikaans se veiligheid nie 
meer geglo of aanvaar word nie, omdat die US onbetwisbaar besig was om 
te verengels. Die bestuur moes presies verduidelik hoe Afrikaans aan die US 
gered gaan word en hulle moes die moed aan die dag lê om eerlik te erken dat 
die US reeds geswig het “voor die onvermydelike vloedgolf van transformasie 
en verengelsing” en onafwendbaar “sy tradisionele Afrikaanse karakter sal 
moet prysgee” (Bosman & Steward 2009:9). 


Ook Rapport het na Botman se kontroversiële uiteensetting baie ruimte 
afgestaan aan die standpunte en uitsprake oor die stand van Afrikaans aan 
tersiêre instellings, en meer spesifiek aan die US-debat. Opmerkings tydens 
e-poswisselings sou 'n yslike herrie onder wit en bruin taalstryders tot gevolg 
hê. Dan Roodt was van oordeel dat daar wegbeweeg moet word van die 
“beneweling van en die ywer om polities korrek te wees” ten einde logies oor 
Afrikaans te kan besin. Sy stellings het daarop neergekom dat die Afrikaner op 
grond van sy getalle, belastingbydrae, geskiedenis en aandeel in die oprigting 
van Afrikaanse universiteite die reg het om 'n universiteit in die noorde en die 
suide te hê. Dit sou buitendien ook in ooreenstemming met die Grondwet en 
die internasionale reg wees. 


Om vir 'n universiteit of skool in Afrikaans te vra, al geskied dit 
kruiperig, oë-op-die-grond, ekskuserend en huiwerig, verteenwoordig 
'n eis om selfbeskikking, vir die reg om self te mag bepaal in watter 
taal jou kind opgevoed word of waarin jy self lesings gaan bywoon. 
(Roodt 2009:20) 


Roodt het uitgevaar teen bruin leiers wat by HAU-universiteite, deur Afrikaners 
tot stand gebring en deur hulle gefinansier, in hoë bestuursposte aangestel is 
en “volmaakte Trojaanse perde” geword het om die HAU's “op die glybaan 

na haas onstuitbare verengelsing te plaas” (Roodt 2009:20). Hy het ook die 
verrassende stelling gemaak dat hy meen die tyd aangebreek het om direk met 
die ANC oor Afrikaanse onderwysinstellings te onderhandel (Prince 2009:8). 


Die rektor van UV, prof. Jonathan Jansen, se totaal afwysende bydrae tot die 
Roodt-polemiek was dat hy nie in debat met iemand soos Roodt wil tree nie 
wat hy as `n polemis beskou het wat mense vir die plesier daarvan aanhits. 
Hy was nie bereid om tot sy vlak te daal nie. Hy het Roodt daarvan beskuldig 
dat hy dit moeilik maak vir diegene wat nie Afrikaans-eerstetaalsprekers 
is nie om te fokus op hoe Afrikaans in die samelewing en by universiteite 
gehandhaaf en uitgebrei kan word (Jansen 2009:20). Ook Van der Rheede 
het die uitsprake uit regse oord as 'n georganiseerde poging beskou om sake 
vir Botman te bemoeilik, asook as optrede wat die delikate verhouding en 
brose eenheid tussen wit, bruin en swart Afrikaanssprekendes vertroebel 
(Prince 2009:8). 


3.6 Die Zevenwachi-byeenkoms-herrie 


In werklikheid het Roodt se kommentaar gevolg nadat Van der Rheede sy 
verontwaardiging te kenne gegee het oor die feit dat net sekere wit organisasies 
na ’n gespreksgroep (begin Junie 2009) oor die toekoms van Afrikaans aan 
universiteite genooi is. Onder die genooide swaargewigte vir die byeenkoms 
by Zevenwacht buite Kuilsrivier was Giliomee, Maree, Viljoen en Schlemmer, 
terwyl lede van die US-konvokasie, Solidariteit, ATKV en Adam Tas ook 
genooi is. Die oogmerk was om te probeer uitpluis hoe die US se strewe 
na uitnemendheid met transformasie en die bevordering van Afrikaans 
versoen kan word. Heel verstaanbaar was daar onmiddellike beroering en 
eintlik ongeloof omdat geen bruin of swart mense genooi is of teenwoordig 
was nie. Dit was ook die rede waarom die vergadering kortgeknip, en die 
besluit geneem is om die kwessie van breër gesprek na die ATR te verwys 
(Prince 2009:8). Die bruin taalleiers se baie luide en opstandige reaksie 
was `n ondubbelsinnige aanduiding dat bruin mense se geduld oor die 
miskenning van hulle belangrikheid in die taaldebat breekpunt bereik het en 

Die voorsitter van die Afrikanerbond (AB) in daardie stadium, prof. Pierre 
Theron, het in 'n e-pos te kenne gegee Botman se uitspraak dat “Afrikaans sal 
bly staan” ernstige bedenkinge by die AB en ander uitgelok het. Eintlik het 
Botman meer redes aangevoer waarom Afrikaans as medium van onderrig 
moet wyk as wat hy `n saak uitgemaak het hoe Afrikaans beskerm en in stand 
gehou sal word. Theron se mening was dat Afrikaans ter bevordering van 
Engels uitgerangeer gaan word (Theron 2009:20). Tesame met bogenoemde 
proteste in Rapport het Botman se verdere reaksie daarop ook verskyn waarin 
hy probeer wal gooi het teen die verbete en kwetsende stryd tussen die 
verskillende groepe. Hy het sy vroeëre opmerking dat sensusgegewens daarop 
dui dat wit Afrikaanse studentegetalle oor die volgende dekades weens 'n laer 
bevolkingsgroei sou krimp, herhaal. Die meeste kenners was dit ook eens dat 
die verwagting dat Afrikaanssprekende bruin mense uit landelike gebiede sou 
help om die voorgenome diversiteitsoogmerke by van die US te bereik, vir 
eers nie haalbaar was nie (Botman 2009a:20). 


Saam met al bogenoemde bydraes in Rapport het die koerant in sy hoofartikel 
die verwyt laat hoor dat die uitsprake van die voorsitter van die AB en Roodt 
van die Pro-Afrikaanse Aksiegroep (Praag) `n “opwelling van taal-emosie” 
veroorsaak. Dit het meer gelyk asof die woordestryd eintlik gegaan het oor 
verlies van mag sedert 1994. met sterk rassistiese en ideologiese klanke by die 
anti-Botman-faksie (Rapport 2009:20). Dit het voorgekom asof die beswaardes 
die US wil herower en die rem eintlik deur hulle aangedraai word oor bruin 
Engelssprekende studente wat die US bo al die ander universiteite verkies: 
“Ja vir bruin, maar nee vir Engels bruin. Sulke progressiewe treë is te dik vir 
'n daalder vir die Roodt-kartel” Rapport het daaraan herinner hoe Afrikaans 
in die verlede as amptelike taal misbruik is en gepleit dat die taal nie weer vir 
eksklusiewe afsondering gebruik mag word nie. Dit gaan vir die beswaardes 
nie suiwer oor Afrikaans nie, was die verwyt maar om die uitsluiting van 
sekeres en dit terwyl “toeganklikheid” swaarder as “taaleksklusiwiteit” moet 
weeg (Rapport 2009a:20). 


Giliomee het op sy beurt skerp op bogenoemde hoofartikel gereageer, met die 
verwyt dat die hele kwessie van die Zevenwacht-byeenkoms weereens tot `n 

rassekwessie herlei word. Hy het erken dit was `n fout dat geen bruin of swart 
mense teenwoordig was nie, maar volgehou dat dit geensins die idee by die 
vergadering was om Afrikaans vir die Afrikaners te probeer “terugvat” nie. 
Hy was ook nie bewus van enigeen op Stellenbosch wat gemeen het die US 
moet bruin of swart of wit studente weier omdat hulle Engelssprekend is nie. 
Waaroor dit vir hom gegaan het, was watter taalvaardigheidsvereistes die US vir 
Afrikaanse bestendiging sou moes stel. In daardie stadium was die US ongeveer 
64% Afrikaans (Giliomee 2009a:17). Bruin Engelssprekendes was volgens 
hom oor die “algemeen taalgewys beter voorberei as wit Engelssprekendes om 
aan die US met sy hoofsaaklik Afrikaanse aanbod te studeer”. Van die bruin 
mense het 75% hulle huistaal as Engels aangedui, maar hulle het ook Afrikaans 
aan huis gepraat, terwyl in die geval van die wit Engelssprekendes die syfer 
in albei gevalle 40% was. Waar Afrikaans die oorheersende voertaalkeuse by 
vier fakulteite was, het die proporsie Engelssprekendes tussen 2006 en 2008 
onderskeidelik met 31%, 33%, 89% en 85% gegroei. Sy afleiding was dat 
statisties bewys kon word dat Afrikaans nie `n belemmering vir transformasie 
was nie. Die aandrang vir meer Engels in klasse was nie afkomstig van bruin 
studente nie, maar van wit Engelssprekendes en van slegs een helfte van hierdie 
groep. Geen bewyse het bestaan dat Afrikaanssprekende studente meer Engels 
in klasse wou hê nie (Giliomee 2009a:17). 


Asof sake nie reeds troebel genoeg was nie, het Nzimande teen die middel van 
2009 duidelik laat blyk hy sou geen teenstand teen transformasie meer duld nie 
en dat die regering `n nuwe liggaam beplan om transformasie by universiteite 
te monitor (Du Toit 2009:2). Alhoewel dit vir hom veral gegaan het oor 
transformasie in die algemeen, het hy die media, die regbank en universiteite 
uitgesonder waar daar nog te min ten opsigte van transformasie gedoen is. Hy 
het aangedui dat hy verskeie aanbevelings van die ministeriële taakspan wat in 
2008 na die omstrede Reitz-voorval by die UV tot stand gekom het, aanvaar het. 
Die verslag van hierdie taakspan het hom hewig ontstel en die voorkoms van 
diskriminasie en rassisme by universiteite het hy bestempel as `n aanduiding 
van soortgelyke probleme in die breë samelewing (Du Toit 2009:2). Nzimande 
het spesifiek na die US verwys en die vertroue uitgespreek dat die universiteit 

wys genoeg sou wees om self op te tree en nie ’n taalbeleid te volg waardeur 
Afrikaans gebruik word om ander uit te sluit nie. Hy het spesifiek ook die 
UV genoem waar die voorkoms van rassisme nog erger was. Die presiese 
funksies van die oorsigliggaam wat die regering in gedagte gehad het, moes 
nog uitgestippel word en alhoewel hy die versekering gegee het daar nie 'n 
heksejag gevoer sou word nie, sou die regering universiteite vir transformasie 
verantwoordbaar hou. Sy waarskuwing was dat die toedeling van finansies 
gebruik kon word om te verseker universiteite wend dit vir dringende kwessies 
aan. Alhoewel hy toegegee het universiteite moet vry en outonoom wees, kon 
hulle nie “hindernisse in die strewe na transformasie” wees nie. Daarsonder 
sou universiteite uiteindelik net “akademiese vryheid vir die elite” beteken 
(Du Toit 2009:2). 


Hierdie geluide wat van die kant van die regering gehoor is, is in politieke 
kringe nie onbeantwoord gelaat nie. Die DA het die taalbeleid van 
oorheersend Afrikaanse universiteite verdedig en die regering gewaarsku om 
nie in te meng met universiteite se taalkeuse of outonomie nie. Op hierdie 
tydstip is die DA se alternatiewe beleidstuk oor hoër onderwys deur die 
skadu-minister, Wilmot James, voorgelê waarin die gedagtegang was dat 
US alle reg het om voort te gaan om Afrikaans as onderrigmedium in die 
Wes-Kaap aan te bied. Die bevolking daar was 60% Afrikaanssprekend en 
kommentaar soos dié van die minister sou beslis nie bydra tot die oplossing 
van die taalstryd nie. Zille se reaksie was dat studente wat Engels verkies, nie 
toegelaat kon word om taalbeleid by Afrikaansmedium-universiteite voor te 
skryf nie (Kgosana 2009:5). 


d./ Reaksie oor die mobilisering van Afrikaner- 
Organisasies teen die raad 


Teen Junie 2009 het die US-bestuur heftig gereageer teen wat die rektor 
bestempel het as die mobilisering van Afrikanerorganisasies teen die raad. 
Dit was na aanleiding van `n e-pos van Giliomee waarin hy beweer het die 
saak van Afrikaans by die US groot skade berokken word. Terselfdertyd het 
hy die “enorme krisis” waarin die taal verkeer het, uitgelig en versoek dat 

organisasies betrokke moet raak, “al moet hulle spesiaal vir die doel gestig 
word” (Maarman 2009:2). Die taaldebat het in hierdie stadium veral om die 
rektor se kop losgebars en tot hewige redetwis gelei. Toe geluide selfs begin 
opklink dat die rektor moet bedank, het Botman onverskrokke gereageer 
dat hy geensins van plan was om so iets te oorweeg nie. Indien daar mense 
was wat gemeen het hy doen die saak van Afrikaans skade aan, moes hulle 
die US-raad versoek om die saak te ondersoek. “As hulle bevind dat ek dit 
wel doen - dan moet ek afgedank word. Maar intussen gaan ek nêrens nie? 
(Maarman 2009:2) 


Só erg het die geskil begin word dat Botman in hierdie stadium 'n besoek aan 
Maleisië vir 'n Statebondsberaad vir rektore moes kanselleer. Onverstoorbaar 
en bykans uitdagend het Botman laat hoor die taaldebat gee hom in werklikheid 
baie energie, veral vanweë die steun wat hy uit studentegeledere vir sy siening 
en standpunte ontvang het. Uit daardie oord het hy die versekering gekry 
dat die US se studente “nie taal-apartheid op Stellenbosch [soek] nie en ook 
nie segregasie van watter aard ook al nie. Hulle wil net vorentoe beweeg” 
(Maarman 2009:2). Hy het belowe dat die top-leierskap op die eerskomende 
raadsvergadering terugvoering sou gee oor die hantering van en die teikens 
gestel vir Afrikaanse onderrig in die senior studiefases. Daarbenewens sou 
'n onderrigtaalmodel weer voorgelê word met as oogmerk 'n plan vir die 
heropbou van Afrikaans, asook om studente wat Afrikaans goed magtig is, te 
lok. Intussen is die ATR deur ontevredenes die verantwoordelikheid opgelê 
om die taalkwessie met die raad op te neem, terwyl die konvokasiebestuur 
'n minimum van 75% vir Afrikaans as voertaal geëis het (Maarman 2009:2). 


Nog 'n wending in die herrie op daardie moment was Jannie Mouton se 
bedanking uit die raad. Hy was een van die ses raadslede wat uit die raad 
gestap het terwyl raadslid Francois Groepe van Media24 telefonies uit Londen 
deelgeneem het aan 'n gesprek oor `n mosie teen Heese. Dit het gehandel 
oor haar beweerde verbreking van protokol deur raadskwessies in die media 
openbaar te maak. Sy het dit erken, maar beweer sy het dit ter wille van die 
“groter saak” gedoen (Pienaar-Brink 2009:7). Terwyl Groepe in die raad op 
haar kommentaar gereageer het, het Mouton, Giliomee, Spies, Viljoen en 

dr. Adelbert Scholtz uitgestap weens hulle beswaardheid oor prosedurereëlings. 
Wat Botman se verwyt oor die mobilisering van Afrikaner-organisasies betref, 
het Giliomee dit beklemtoon dat hy reeds tydens `n informele byeenkoms van 
dekane en raadslede op 5 Junie waar Botman teenwoordig was, dit kategories 
gestel het dat die FW de Klerk-stigting se Zevenwacht-byeenkoms gekanselleer 
is. Daarna is die taalkwessie in die hande van die ATR gelaat, terwyl die 
De Klerk-stigting se oogmerk gewysig is om ook “die breë, inklusiewe 
Afrikaanse taalgemeenskap” betrokke te kry. Die beplande vergadering was 
van die baan en daar is verder verduidelik dat daar nooit “enige sprake van 
mobilisering teen die raad” was nie. “Dit sou waansin wees. Die raad moet tog 
die taalbesluit in oorleg met die senaat neem.” (Pienaar-Brink 2009:7) 


Net soos Giliomee het Le Cordeur van die ATR ook verwys na die Rapport- 
berig dat “wit en bruin baklei oor Afrikaans” (Le Cordeur 2009:17). Hy het 
dit betreurenswaardig gevind dat die koerant dit as 'n stryd tussen bruin en 
wit voorstel en dat almal wat Afrikaans wil bevorder met 'n soort rassisme 
vereenselwig word. Die ATR het tot stand gekom om wit en bruin kragte saam 
te snoer. Die leuse daarvan was “beskerm, bevorder, bemagtig” en dit het reeds 
die “mees verteenwoordigende, diverse en nie-rassige Afrikaansgroepering” 
geword. Die meerderheid Afrikaansgebruikers oor alle grense heen was besig 
om saam te staan en Le Cordeur het gewaarsku dat diegene wat poog om 
Afrikaans weer net vir wit mense op te eis nooit die ATR se steun sou ontvang 
nie. Die taalkwessies kon nie weer oor kleurskeidslyne gaan of 'n geveg 
tussen bruin en wit word nie. By die ATR was daar eensgesindheid dat 
Afrikaans bevorder en beskerm moet word, maar terselfdertyd moes Engels 
ook sê aangewend en hanteer word dat dit Afrikaans se posisie kon versterk 
(Le Cordeur 2009:17). 


3.8 Die faaldebaf kry ‘n “totaal ideologiese inslag” 


Lina Spies (2009:17) het tereg daarop gewys dat die taaldebat in die media 
gedurende 2009 `n “totaal ideologiese inslag” gekry het: 


dit draai om strewes en sentimente, om persoonlikhede en organisasies, 
terwyl die pedagogiese belangrikheid van taal as onderrigmedium nie meer 

ter sprake kom nie. Dit het gegaan oor die taal en kultuurgroepe waaruit die 
US studente werf en wat die oorsaak van die wantroue was veral omdat bruin 
Afrikaanstaliges nie die wit stryders vir die taal vertrou het nie weens agterdog 
dat hulle poog om die “Afrikanersaak” te bevorder en nie die belange van 
Afrikaanstalige studente as sodanig nie. 


Sy kon nog nooit begryp wat presies die “Afrikanersaak” is waarna verwys 
word nie. Sy is as Afrikaner gebore en haar ouers en grootouers het hulle as 
sodanig geïdentifiseer. As kind het sy die minderwaardigheidsgevoel jeens 
Engelssprekendes leer ken, maar sy het dit afgeskud toe Afrikaans een van die 
amptelike tale word en Afrikaanse letterkunde ook bevry word (Spies 2009:17). 
Spies het wel die donker apartheidskant van die taal se verloop en geskiedenis 
erken toe “geassimileerde bruin Afrikaanstaliges in ghetto’s buite dorpe forseer 
is en poskantore afgeskort is waar wit en bruin apart sake moes doen, iets wat 
nog vars in die geheue van gevoelige blankes en soveel te meer by verontregte 
bruines teenwoordig is”. 


Sy het weldeeglik besef die apartheidsverlede kon nie in 15 jaar (1994 tot 2009) 
afgeskud word nie en die Afrikaner was steeds besig om sy apartheidskuld te 
verwerk. Nogtans het sy gewaarsku: “Talente wat sluimer in Afrikaanstalige 
kinders van agtergeblewenes, wat daardie talente net kan verwesenlik deur 
in Afrikaans te studeer, sal vernietig word as Afrikaans, sedert 1976, nog 
steeds in die beskuldigde bank moet staan” Die kernvraag was of dit waar 
was dat die wit stemme in die US-taalstryd steeds van apartheid beskuldig 
kan word en of bruin Afrikaanssprekendes die “Soweto-etiket” van Afrikaans 
kan agterlaat sodat geloofwaardigheid onder alle groepe in die debat bevestig 
kan word. Eers dan sou werklik sinvolle onderlinge gesprekke kon plaasvind 
(Spies 2009:17). 


Die Burger het sy kommer uitgespreek oor die “reuse-onverkwiklikheid” 
waarin die debat besig was om te ontaard en by name die mobilisering van 
Afrikaanse organisasies vir die taalstryd skerp veroordeel. Die ingesteldheid 
van hierdie koerant was dat dit nog altyd voorstander vir Afrikaans was 
en dat daar 'n vaste plek by die US vir Afrikaans verseker moet word. Wat 
onaanvaarbaar geword het, was hoe die taalherrie in verdagmakery en 

persoonlike aanvalle ontaard het en werklike “konstruktiewe gesprek” begin 
verongeluk het. Indien die kwaadstekery sou voortduur, kon daar geen 
wenners wees nie (Die Burger 2010a:8). 


Die Burger isonmiddellik oorval metbriewe van wisselende standpuntinnames. 
Een van die belangrike stemme in die debat, Anton van Niekerk, het gekla 
dat die gewone dosent se perspektief nooit in die taaldebat gestel word nie. 
Hy het getuig hy doseer 'n derdejaarmodule vir sowat 65 studente waarvan 
54% se huistaal Afrikaans was, maar wanneer dit by opstelle, toetse en 
eksamens gekom het, het hoogstens 20% Afrikaans gebruik en die res Engels. 
Sy kursus was 'n module waarin die voorgeskrewe werke feitlik almal in 
beide tale beskikbaar was en waar daar vir 50% van die tyd Afrikaans in 
die klas gebruik is. Afrikaanssprekende studente is dikwels deur hul ouers 
aangeraai om liefs Engels te gebruik omdat dit die “taal van die toekoms is” 
(Van Niekerk 2009:11). Die tendens was ook dat meer Afrikaanssprekendes 
Engelse skole bywoon en alhoewel hy nie daarmee saamgestem het nie 
en studente aangemoedig het om terug te keer na Afrikaans, het hy dit as 
'n “verlore stryd” beskou. Voordat die meerderheid Afrikaanssprekende 
studente nie self aan Afrikaans begin glo nie, sou Engels in die universiteitswese 
in Suid-Afrika, soos ook wêreldwyd, aanhou veld wen (Van Niekerk 2009:11). 


Die taaldebat het nie net by oppervlakkige aantygings gebly nie, maar ook 
besinning gebring oor wesenlike akademiese en wetenskaplike kwessies. 
Vir Fanie Cloete was dit belangrik om in die debat weer te besin oor 
die werklike sin en betekenis van universiteite. Universiteite behoort 
verantwoordelik te wees vir die “wetenskaplike skep van nuwe kennis 
en vaardighede, die oordrag daarvan aan studente en die oplossing van 
bestaande probleme deur die toepassing van daardie kennis” (Cloete 2009:9). 
Transformasie moes daarom meewerk om die status guo te verbeter, maar by 
die US het sekere akademici en drukgroepe ongelukkig juis die teenoorgestelde 
houding openbaar. Dit was as gevolg van openlike pogings om op enige wyse 
en agter `n akademiese fasade politieke en kulturele oogmerke te probeer 
bereik wat met die akademie weinig te make gehad het. Cloete het verwys 
na hoe die uitstap van raadslede ook deur Die Burger gesien is as teenstand 

teen transformasie en as pogings om die protesteerders se “nie-akademiese 
kulturele vooroordele” by die US op ’n twyfelagtige wyse te probeer afdwing. 
Wat Cloete betref, moes drie aspekte weer in die taaldebat herbeklemtoon 
word: die beginsel van institusionele outonomie; die besef dat individue en 
drukgroepe Afrikaans die beste kan bevorder deur studente te werf; en dat 
individue geld kan skenk, maar wanneer hulle terselfdertyd probeer voorskryf 
watter beleid toegepas moet word, het dit `n teenproduktiewe reaksie tot 
gevolg. Hy het ook pertinent herinner aan minister Nzimande se ongeduld 
met die trae pas van universiteite se transformasie (Cloete 2009:9). 


As gevolg van die US-taalstryd was Afrikaans besig om vriende te verloor, wat 
die taal groot skade berokken het, was die mening van 'n joernalis, Bigalke. 
Giliomee se oproep dat 'n organisasie gestig moes word om die optrede 
van die De Klerk-stigting, SA Akademie, Solidariteit en ander te steun is 
as oneerlik en opportunisties bestempel (Bigalke 2009:4). Die vroeëre wit 
byeenkoms te Zevenwacht het reeds hond se gedagtes laat ontstaan oor `n 
nuwe soort “etniese mobilisasie”, wat veroorsaak het dat die Giliomee-groep 
se pogings “alle geloofwaardigheid verloor” het (Bigalke 2009:4). Daar was 
Afrikaners wat hulle gedistansieer het van enige optrede wat “hul geliefde taal 
opnuut onder verdenking” kon bring en dit het verbintenis met persone soos 
Roodt ingesluit. Dit het egter nie beteken hulle is “taalglyers” soos hulle uit 
daardie oord bestempel word nie; hulle het bloot hul eie siening dat Afrikaans 
deur opbouende optrede bevorder kan word. Die “infantiele uitstappery uit 
vergaderings, agterbakse planne, sameswerings en aggressiewe houding” het 
Bigalke as verwerplik en vervreemdend bestempel. Daar moet konstruktief en 
met beheersde emosies met die universiteit se bestuur in gesprek getree word 
om agterdog teenoor mekaar te verminder. By die Afrikaners wat hulle van 
kleinlike optrede gedistansieer het, het die simpatieke besef geheers jeens die 
rektor en sy bestuur se enorme taak om `n kampuskultuur te skep waarbinne 
die totale universiteitsgemeenskap behoorlik kon funksioneer en tuis kon voel 
(Bigalke 2009:4). 


Met die aanbreek van 2010 was die politieke en kulturele debat volgens 
Anton van Niekerk besig om radikaal links en regs te beweeg. Dit het hy 

afgelees uit die feit dat die idee van `n Afrikaner-tuisland besig was om veld te 
wen en die stryd oor Afrikaans aangegryp en verwring is as tekenend van 'n 
totale aanslag teen Afrikaners en wit mense. Juis daarom het die “middelgrond” 
vir hom al belangriker en noodsaakliker geraak met “as spilpunt die besef 
van `n gemeenskaplike lotsbestemming onder almal en van saam voortleef of 
ondergaan". Daar sou besef moes word dat die grootste deel van Suid-Afrika 
se bevolking uit Afrikane bestaan en wit mense sou dit vir hulself moes 
uitmaak hoe hulle aan hulself as Afrikane dink. Die land kon werk indien 
almal menswaardig leef, wat sou beteken moord en korrupsie, sowel as 
grootskaalse persoonlike verryking en gulsigheid, afname in emigrasie en 
'n ekonomie wat groei om armoede hok te slaan moet aan bande gelê word 
(Van Niekerk 2010:19). Middelgrond-soekers weier om te aanvaar alles is net 
swak en sleg en glo daar is wel ook goeie nuus. Hy het dit beklemtoon dat die 
middelgrond ongewild en moeilik is om te betree en te handhaaf te midde van 
toenemende ekstremisme en pogings om ekstreme standpunte af te dwing. 
Vir “linkses is jy te regs, en vir die regses is jy te links”, maar vir hom was die 
middelgrond die ware oplossing “as ons mekaar nie wil vernietig op grond 
van ekstremiste se destruktiewe sekerhede op die rante van die spektrum nie” 
(Van Niekerk 2010:19). 


3.9 Bekendstelling van die nuwe taalplan (Junie 2009) 


Uiteindelik het US se nuwe taalplan die media op 20 Junie bereik toe prof. 
Leon Stadler, direkteur van die US Taalsentrum, die taalplan uiteengesit 
het, met die besef dat die reaksie en die opskudding oor die taalplan 
driftiger as ooit tevore geword het (De Stadler 2009:17). Soos te verwagte 
sou die hersiene taalplan poog om Afrikaans in `n meertalige konteks te 
bestendig met verrekening van die land se diversiteit en binne die visie dat 
die ideale profiel van `n US-student meertaligheid moes insluit. Omdat dit 
SO 'n uitdagende opdrag was, was eenvoudige oplossings vir die regte tipe 
taalonderrig by die US net nie te bedink nie. Volgens Stadler is daar in die 
formulering op verbeeldingryke wyse gekyk na op welke wyse verskillende 
taalopsies soos parallel- en dubbelmedium gekombineer kon word. Alle 

fakulteite sou vorentoe eie taalplanne moes voorlê, terwyl viserektor Fourie 
reeds indringende gesprekke met leiers in elke fakulteit gevoer het. Stadler 
was oortuig die US was besig om 'n “revolusionêre era van taalbeplanning” 
te betree, wat verrekening van fakulteitsplanne sou moes insluit. Die 
uitgangspunt was dat taalsteun en -bevordering ook oor die belange van 
studente gaan. Om dit alles te verwesenlik het die US die Taalsentrum 
tot sy beskikking gehad, bestaande uit vyf eenhede wat taalkursusse in 
Afrikaans en Engels kon aanbied, Xhosa deur kortkursusse kon bevorder, 
skryfvaardighede in Afrikaans en Engels kon aanbied en kundigheid op die 
gebied van professionele kommunikasie en vertaaldienste kon ontwikkel. 
'n Omvattende eksterne evaluering het die Taalsentrum as `n “wêreldklas- 
entiteit wat beduidende taalsteun bied in eie omgewing” bevind. Die raad 
het ook toestemming verleen spesifiek vir `n bevorderingsplan vir Afrikaans 
en 'n navorsingsprogram wat taalbemagtiging en ontwikkeling behels het. 
Na Stadler se wete was daar geen ander Suid-Afrikaanse universiteit waar 
taalbeplanning op so 'n omvattende skaal gedoen is nie. Hy het hom egter 
gedronge gevoel om te waarsku en daarop te wys hoe die heftige taaldebat 
Afrikaans en die US in gevaar gestel het en dat “aktivistiese kragte” en die heel 
dikwels “oningeligte diskoersvoering die saak van die universiteit en les bes 
ook die saak van Afrikaans oneindige skade berokken” (De Stadler 2009:17). 


In hierdie stadium is daar belangrike punte van ooreenstemming tussen 
die US en die ATR bereik, wat in 'n gesamentlike verklaring bevestig is 
(Die Burger 2009c:2). Die rektor het die toekomstige fokus op volhoubare 
akademiese uitnemendheid en groter toeganklikheid en transformasie 
aangekondig en dit verder verduidelik aan die hand van die universiteit se 
uitgebreide eerste stappe vir plattelandse opleidingsgeleenthede in die Wes- 
en Suid-Kaapland, die Kaapse Weskus en die Boland. Daar is ook wedersyds 
ooreengekom dat: 


— Afrikaans as onderrigtaal bestendig en ook op nagraadse vlak bevorder sal word; 


— haalbare oogmerke vir die berekening van die voorgraadse aanbod in Afrikaans 
oorweeg sal word; 

— die US inklusief maar geen akademiese “volkstaat” wil wees nie en Afrikaans nie 


gebruik sou word om studente uit te sluit nie; 
— diversiteit bevorder sal word sonder om Afrikaans te benadeel; en 
— deurlopend gepoog sal word om wêreldgehalte te bereik. 


Hierdeur is die ATR tevrede gestel dat die US alles in werking sou stel “om 
met meetbare en moniteerbare ondernemings Afrikaans as onderrigtaal se 
posisie aan die US te verseker” en dat die bestuur op daadwerklike wyse arm 
Afrikaanssprekendes sal bemagtig. Van die ATR se kant is die US verseker 
van steun en die beskikbaarstelling van die ATR se netwerke en kundigheid. 
Daarbenewens is steun aan die rektor toegesê en 'n beroep op die gemeenskap 
gedoen om die rektor die geleentheid te gee om die taalkwessie te bestuur 
(Die Burger 2009c:2). Die akademiese gemeenskap het van viserektor Fourie 


CO), 


die versekering gekry dat “'n minimum Afrikaans-aanbod” aan die US 


nagestreef sal word. 


Al bogenoemde taalreëlings is deur die raad goedgekeur en daarna ook deur 
die senaat. Laasgenoemde het ook die publiek versoek om die US vorentoe die 
geleentheid te gun om sy werk te kan doen en sodoende ook die toekoms van 
Afrikaans te verseker. In 'n eenparige mosie het die senaat verder nie gehuiwer 
nie om dit duidelik te stel dat daar saam gespook word om Afrikaans aan die 
US toerekenbaar te bestuur. Die senaat het ook sy misnoeë te kenne gegee 
oor die wyse waarop “sommige raadslede, individue en buite-instansies die 
rektor en bestuurspan se bona fides in die openbaar in twyfel trek”. Dit was 
'n harde akademiese en openbare hou in die rigting van die Giliomee-faksie 
(Malan 2009a:8). 


3.10 De Klerk se pleidooi: `Bêre die lang messe” 


Met 'n opskrif wat sterk herinner het aan het die gruwelike episode teen die 
Jode tydens die Nazi-bewind bekend as die ‘Nag van die Lang Messe is in 
Rapport berig oor De Klerk se pleidooi oorsee dat die “lang messe” in die US- 
taaloorlog liefs gebêre moet word (De Klerk 2009:17). Tydens `n toespraak 
(wat groot applous uitgelok en wyd aandag getrek het) einde Junie 2009 

met die honderdjarige bestaan van die SA Akademie het De Klerk daaraan 
herinner dat dit rondom Afrikaans was dat Afrikaners aangevuur is om op te 
staan uit die ellende en verwoesting na die Anglo-Boereoorlog (ABO). Dit sou 
die grondslag vorm vir `n nuwe Afrikaner-identiteit en trots. Alhoewel onreg 
teenoor ander groepe in die naam van die taal gepleeg is, was Afrikaans nou 
gereed en begerig om ook 'n beduidende rol in 'n nuwe, regverdige Suid-Afrika 
te speel. Hy het verwys na die jare toe die Afrikaner ook erg verdeeld was: 
sommige het geswig onder die druk om te verengels; ander wou vaskleef aan 
Hooghollands; terwyl nog ander gekies het om Afrikaans as taal te ontwikkel. 
Vir De Klerk het dit gedui op die kernrol van taal by mense en gemeenskappe 
en dat wanneer individue van hulle taalregte weerhou word, dit in werklikheid 
'n aanval op hul “menswaardigheid en hulle reg op gelykheid” word. De Klerk 
het daarop gewys dat dit om dié rede was dat die grondliggende bepalings van 
die Grondwet taalregte so nadruklik bevorder en beskerm (De Klerk 2009:17). 


Ongelukkig is Afrikaans in die loop van die Afrikaner se geskiedenis binne die 
raamwerk van kleur en ras verpolitiseer en het baie bruin mense se ervaring 
van die taal met pyn en bitterheid gepaard gegaan. Dit het geskied ten spyte 
van die feit dat bruin mense 'n belangrike bydrae tot die ontwikkeling van 
Afrikaans gelewer het en “hulle dikwels verstote en verwerp gevoel [het] deur 
hul wit Afrikanerbroers en -susters" De Klerk (2009:17) het op aangrypende 
wyse bely: 

Ons moet in skaamte en skande erken dat apartheidswetgewing 

gebore en getoë is in Afrikaans. Afrikaans was egter ook die taal 

waarin ons begin worstel het met die noodsaaklikheid om apartheid 

te beëindig. Uiteindelik was Afrikaans ook die taal waarin 

ons 'n nuwe visie van 'n regverdige en nie-rassige grondwetlike 

demokrasie gedefinieer het, die taal waarin Suid-Afrika uitgereik 

het na 'n nuwe daeraad. Miskien sal die geskiedenis verhaal dat die 

kwantumsprong van 1990 en daarna `n kruinoomblik vir Afrikaans 

was - die omdraai van Afrikaans tot bevrydingstaal. 


Na 15 jaar was Afrikaans weer onder groot druk deurdat Engels die de 
facto amptelike taal geword het, Afrikaans uitgeskuif is op nasionale vlak 

en al hoe minder deur provinsiale administrasies aangewend is. Suid- 
Afrika se tale word nie gelyk behandel nie en baie min word gedoen om 
die inheemse tale te ontwikkel. Talle enkelmediumskole was ook onder 
kwaai druk (De Klerk 2009:17). Die organisasies wat daargestel is om die 
landstale en -kulture te ontwikkel was finansieel aan die sukkel en boonop 
het die Asmal-kommissie aanbeveel dat PANSAT en die KGT ontbind en 
hul funksie deur `n Menseregtekommissie oorgeneem word. Afrikaans op 
universiteit was onder druk en daarmee saam Afrikaans as wetenskaptaal. 
Wat die US-taaldebat betref, het De Klerk die hoop uitgespreek dat die 
onverkwiklikheid daarvan uit die weg geruim sou word omdat die hele 
Afrikaanse taalgemeenskap enorme belang in die positiewe uitkoms van 
Afrikaans as tersiêre taal gehad het. Suid-Afrika behoort net soveel aan 
Afrikaanssprekendes as aan enige ander Suid-Afrikaner; Afrikaanssprekendes 
as die derdegrootste taalgroep sluit almal in wat Afrikaans praat (wit, swart en 
bruin) op `n gelyke en inklusiewe grondslag; Afrikaner-identiteit is net soseer 
deel van die breër identiteit as alle ander identiteite en daar is nie meer ruimte 
binne die grondwetlike stelsel vir ras- en kulturele hegemonieë nie; Afrikaans 
staan steeds sterk soos onder andere die Afrikaanse musiek en teater getuig, 
ongeag die regering se mislukking om alle taal- en kultuurregte te verseker 
(De Klerk 2009:17). 


De Klerk was uiters bekommerd oor Afrikaans se agteruitgang as gevolg van 
die ignorering van taalregte en daarom het die onderrig daarvan op tersiêre en 
skoolvlak voortdurende aandag verdien. Dit was in die hande van Afrikaans se 
eie sprekers om te besluit of die taal voortleef. Dit was immers 'n grondwetlike 
reg om Afrikaanssprekende kinders in die taal van hul keuse te onderrig. 
Daar moet genoeg enkelmediumskole met Afrikaans as grondslag wees, 
maar waar Engels as wêreldtaal ook bemeester word. In gemeenskappe waar 
daar nie genoeg Afrikaanssprekende kinders is nie, moet aangedring word 
op dubbel- en parallelmediumonderrig. Minstens twee universiteite moet 
'n oorheersend Afrikaanse karakter behou, maar Afrikaanssprekendes sou 
moes saamstaan, dit self moet “lat gebeur”. Daar moet verder hande gevat 
word en brûe gebou word in plaas van die heen en weer slinger van verwyte 

en onderlinge beskuldigings. “Deur opbouende en inklusiewe dialoog moet 
ons konsensus bereik oor werkbare strategieë gerig op sinvolle doelwitte”. 
Daar moet egter aangedring word op grondwetlike regte. “Laat ons hande vat 
en vir mekaar sê: Daar's werk! Bêre die lang messe en verenig agter kreatiewe 
oplossings en redelike doelwitte. Pak die bul by die horings en aanvaar die 
uitdagings van 'n nuwe eeu blymoedig.” (De Klerk 2009:17) 


3.11  “Versmoring” van ander standpunte 


Ten spyte van die positiewe planne en nuwe besluite oor Afrikaans op die 
US-kampus, het spanning in die raad daaroor onverpoos voortgeduur 
en in September het Heese en Mouton uit die US-raad bedank. Hierdie 
onaangename insident is beskou as die manifestasie van `n ernstigerwordende 
krisis. In 'n artikel in By (Beeld) het Heese meer besonderhede verskaf oor die 
bedanking en laat blyk dat nie sy of Mouton beskuldig wou word as lede wat 
die US laat verengels het nie. Sy het geglo die geskiedenis sou uitwys dat die 
bestuur die US geleidelik laat verengels het, terwyl Mouton laat blyk het hy 
bedank omdat US “te wit en te Engels raak” (Malan 2009b:10). Die presiese 
redes wat Mouton later aangevoer het vir sy bedanking was dat hy ontuis 
gevoel het in 'n raad waar Afrikaanssprekendes met suspisie bejeën word en 
die US al meer verengels. Hy het hom verset teen die idee dat transformasie 
nie in ’n Afrikaanse omgewing kan plaasvind nie en daarop gewys dat die 
rektor intussen `n voorlegging voor die parlementêre portefeuljekomitee oor 
hoër onderwys moes doen en voor stok gekry is oor US se onbevredigende 
“transformasiedoelwitte”. Mouton was ook geskok oor die wyse waarop Heese 
behandel is (Malan 2009c:2). 


In haar reaksie oor haar bedanking het Heese haarself probeer regverdig 
deur te verwys na uitsprake oor bestuurstendense. Sy het dit veral gehad oor 
die tendens om universiteite te bestuur asof hulle sakeondernemings is en 
verwys na Marianne Jennings se The Seven Signs of Ethical Collapse (2006), 
wat sy oortuig was ook op universiteite van toepassing gemaak kon word 
(Heese 2009a:2). Jennings raak verskeie aspekte aan soos vrees en stilswye 
uitvoerende hoofde wat soos ikone behandel word en ook so optree, swak 

rade en konflikvermyding, asook uitmuntendheid op sommige gebiede om te 
vergoed vir tekortkominge elders. Wat haar betref, was die heersende kultuur 
op die kampus een van onverdraagsaamheid teenoor ander standpunte. 
Toe Giliomee byvoorbeeld daarop gewys het dat die fakulteite se taalplanne 
strydig was met die aanvaarde beleid, het die taalkomitee hom stilgemaak as 
“moeilikheidsoeker” en uiteindelik van hom ontslae geraak op die taalkomitee. 
Net soos Rhoda Kadalie meen sy dat “wit universiteite met `n swart rektor” in 
die land nie meer oop en vry debat duld nie en “akademici terroriseer wat 
dit waag om vrae te stel”. Die US-rektor word blindelings gevolg “op pad na 
'n afgrond". Die US-raad gee geen sterk leiding nie want “hulle volg, hulle lei 
nie”. Die senaat lei aan die verskynsel van groepdenke en daar is weinig tekens 
van robuuste debat. Die idee word geskep dat die universiteitsorganisasie so 
besonders is dat “gewone realiteitsbeginsels nie vir hulle geld nie”. Die US 
meen veeltalige onderrig is bekostigbaar, die dominante taal sal nie oorneem 
nie en “risiko-studente sal nie druip weens mindere begrip in `n gedwonge 
tweede taal” nie. Sy erken die US is in sekere opsigte uitmuntend, maar dit 
vergoed nie vir die taalkrisis in die lesingsale nie en indien die US daar misluk, 
relativeer dit uitmuntende prestasies op ander terreine (Heese 2009a:2). 


Veral Heese se aanklag van versmoring van ander standpunte het weerklank 
gevind en is byvoorbeeld deur die redakteur van Rapport Weekliks, Pieter 
Malan, verder gevoer. Na sy oordeel het dit mode geword om die “klein 
bende taalbulle” op Stellenbosch as rassiste af te maak, te beskuldig van anti- 
transformasie en pogings om US wit te hou. Na sy gesprekke met hierdie 
taalstryders was sy gevolgtrekking hulle is nie rassisties ingestel nie, maar 
akademici wat hulle sienings op empiriese navorsing grondves en op rasionele 
wyse Afrikaanse onderrig bepleit (Malan 2009c:2). Malan het 'n halsstarrigheid 
van universiteitskant gevind om inligting bekend te maak en verwys na 
Giliomee en Schlemmer se 'n Vaste plek vir Afrikaans waarin hulle uitwys dat 
slegs 1 uit 72 Engelstalige dosente wat tussen 1994 en 2005 vir 'n kursus by 
US ingeskryf het om hul Afrikaanse vaardighede te verbeter dit bevredigend 
voltooi het. Die bestuur se traagheid om inligting vrylik beskikbaar te stel 
het hy uiters vreemd gevind en as tekenend beskou van 'n onwilligheid om 

openlike en rasionele debat te voer. Blykbaar was Botman te besig met ander 
dinge as om volledig op Heese se kritiek te reageer, wat hom genoop het 
om reguit te vra: “Hoeveel dosente op Stellenbosch kan of wil nie meer in 
Afrikaans klasgee nie?” (Malan 2009c:2) 


As raadslid, maar in sy persoonlike hoedanigheid het Giliomee wie se 
koppigheid dikwels groot irritasie veroorsaak het, in Oktober 2009 vir die 
soveelste keer, maar tog met duidelike bewysvoering oor die aandrang op 
Afrikaans by US uit verskeie oorde, tot die debat toegetree in ’n artikel in 
die Mail é Guardian (Giliomee 2009b:19) met die tekenende opskrif, “A 
deadly war of languages”. Hiermee het hy sy siening helder en onverskrokke 
in Engels uiteengesit, maar hom terselfdertyd blootgestel om deur veral die 
US se Engelse dosente aangevat te word. Hy het sy ontleding begin deur na 
'n bewering deur een van die raadslede te verwys dat die regering vir swart 
studente by alle universiteite deur medium van Engels toegang eis. Om 
hieraan gehoor te gee, maar nog steeds Afrikaanse studente te behou, het die 
US gereageer deur al meer kursusse in dubbelmedium en parallelmedium 
in stede van Afrikaans-enkelmedium in te stel. Die idee dat die US `n 
oorheersend Afrikaans- enkelmedium-universiteit moet bly, het volgens 
Giliomee wye steun geniet en in 1996 het selfs Mandela verklaar dat die US 
se besondere taak is om die “voortgesette ontwikkeling van Afrikaans as 
'n akademiese medium” te behou. Hierdie idee is ook in die Gerwel-verslag 
van 2001 te berde gebring toe aanbeveel is dat twee universiteite, waaronder 
die US, `n besondere rol behoort te speel om Afrikaans- enkelmediumonderrig 
en -navorsing doelbewus te bevorder. Opvoedkundiges soos Alexander en 
Heugh, die uitvoerende komitee van die US se konvokasie, 'n versoekskrif 
deur 3 500 studente, en feitlik elke vooraanstaande Afrikaanse skrywer, 
insluitende André Brink, Breyten Breytenbach en besigheidsleiers soos 
Koos Bekker het ook hierdie idee gesteun. Giliomee het daaraan herinner 
dat selfs Van Zyl Slabbert, die uittredende kanselier, dubbelmedium as `n 
“akademiese absurditeit” bestempel het. Hy kon daarop wys dat bykans 80% 
Afrikaanssprekende studente en byna die helfte Engelssprekende studente te 
kenne gegee het hulle aanvaar Afrikaans as onderrigmedium. Giliomee het 

nie net Afrikaans voor oë gehad nie, maar ook transformasie verreken en 
veral 'n sterk saak uitgemaak dat US weens sy geografiese ligging aanspreeklik 
was om groot getalle bruin Afrikaanse studente te lok en klinkklaar te bewys 
Afrikaans staan nie in die pad van transformasie nie. Wat hom betref, het 
US die bruin Afrikaanssprekende gemeenskap in die steek gelaat, want bruin 
studente se deelname aan tersiêre onderwys was in 2009 die laagste van alle 
gemeenskappe naamlik 'n miniskule 2%. Die persentasie bruin studente op 
voorgraadse vlak het gewissel van 13% tot 15%. Om meer te lok sou hulle 
oorbruggingskursusse vir universiteitsgereedheid moes kry, wat groot koste 
geimpliseer het. Die US het nie daarin geslaag om swart studente deur 
dubbelmedium te trek nie, omdat hulle parallelmedium verkies het. Daar was 
ook bruin Engelssprekende studente uit gemeenskappe waar Afrikaans meer 
geredelik gepraat en geskryf is as in wit Engelssprekende huise en daar was 
geen bewyse dat dubbelmedium hulle sou lok nie. Wat Giliomee betref, het 
dubbelmedium in werklikheid juis studente gelok waarvoor die universiteit 
nie veronderstel was om voor voorsiening te maak nie, naamlik groot getalle 
wit Engelssprekende studente. Tussen 1998 en 2009 het die persentasie 
Engelssprekende voorgraadse studente van 18% tot 36% gestyg, omdat 
sommige uitgewyk het van wit Engelse universiteite weens groterwordende 
swart getalle of omdat hulle nie daar toelating kon kry nie. By die US het 
Afrikaanse studente in alle fakulteite behalwe in een beter as Engelssprekendes 
gevaar. Die skuif vanaf Afrikaans-enkelmedium na dubbelmedium het 
Giliomee toegeskryf aan die feit dat parallelmedium nie deur die staat 
befonds is nie en dat dosente op bykomende vergoeding vir die bykomende 
lesingherhalings aangedring het. Giliomee het sy aanvallende standpunt 
herhaal dat universiteitsrade en -besture die wil verloor het om dosente deur 
'n streng taalbeleid te dwing om Afrikaans te handhaaf en die taal magtig te 
wees. Die werklike wenners was die dosente wat nie lesings wou dupliseer 
nie en Engelssprekendes wat nie Afrikaans wou aanleer nie. Transformasie 
by die US het vasgeval en Afrikaans het die slagoffer geword: “Dit is 'n groot 
kulturele tragedie wat hom afspeel. Nie slegs die universiteit nie, maar die hele 
Suid-Afrika sal oneindig armer wees indien Afrikaans op Stellenbosch fataal 
verswak word.” (Giliomee 2009b:19) 

Dit was asof geduld met Giliomee se siening en driftige uitsprake om kragte 
vir Afrikaans te mobiliseer vanuit dosentegeledere 'n breekpunt bereik het. 
Hierdie keer is hy uit verskeie oorde bitsig en ongenadig aangeval. Eerstens 
is hy in die persoon van prof. C Walker getakel wat sy artikel as “bykans 
ignoreerbaar” bestempel het, maar nogtans beantwoording verdien. Eerstens 
is die druk op akademici opgehaal wat nie slegs in beide Afrikaans en Engels 
moet klasgee nie, maar boonop die akademiese vereistes moet nakom van 
relevante navorsing van publiseerbare internasionale gehalte asook die 
lewering van professionele dienste. Sy het Giliomee verwyt vir sy bohaai oor 
eerbied vir taalregte en kulturele diversiteit wat hy op 'n “steriele en verhewe 
vlak van hoë beginsels” voer sonder enige verrekening van die daaglikse 
uitdagings wat aan dosente in die lesingsaal gestel word. Hy reduseer dosente 
tot blote “kliënte en boonop gekategoriseer deur oppervlakkige aanvaardings 
van maatstawwe oor witheid, moedertaal en akademiese vermoë” 
(Walker 2009:18). Giliomee se siening van die opset by die US bestaan 
uit verskillende kategorieë: swart mense; studente wat voor akademiese 
uitdagings te staan kom; bruin Afrikaanssprekendes; bruin Engelssprekendes 
wat moontlik minder akademiese uitdagings ervaar; en die belangrikste - die 
wit Afrikaanse studente - wat veral goed presteer en aan die US studeer weens 
redes wat niks met ras te doen het nie; asook laastens Engelse studente wat 
minder goed presteer en aan die US studeer omdat hulle rassiste is en omdat 
dit die tweedebeste universiteitsopsie vir hulle is. Wat Giliomee geensins 
verreken nie, is die intellektuele inhoud en voorbereiding van lesings, die 
verhouding tussen onderrig en navorsing en die vak-eie kwalifikasies van 
personeel. Sy ideale akademie word bedryf deur dosente wat in Afrikaans kan 
doseer. Hy verontagsaam kundigheid op gespesialiseerde terreine, innovering 
in onderrig, insluitende die bereidwilligheid maar groot uitdaging om met 
individuele studente uit verskillende agtergronde intellektuele projekte aan 
te pak en deur te voer. Sy beskouing wentel om 'n groot samevoeging van 
“akademies-uitruilbare Afrikaanse moedertaal-dosente” wat die plek kan 
inneem van die 

lui, weerbarstige en taalkundig onbekwame indringers wat moet 
padgee sodra die bestuur `n doeltreffende moniteringstelsel kan 
daarstel om van hulle ontslae te raak. Vermoedelik sal van sy 
doserende klone ook verwag word om nasionale en internasionaal 
erkende navorsing te lewer en nagraadse studente in alle dissiplines 
dwarsoor die wêreld te lok en terselfdertyd die nasionale uitdagings 
van die tyd aan te spreek. Dit alles raak hy egter nie aan nie (Walker 
2009:18). 


Walker was selfs van mening dat Giliomee se standpunt besig was om die 
integriteit van die US as `n instelling van innovering en nuwe idees te bedreig. 
Afrikaans het wel 'n toekoms as medium van kommunikasie en as onderwerp 
vir akademiese bestudering. Wat werklik noodsaaklik geword het, was meer 
verdraagsaamheid, aanpasbaarheid en verbeelding wat beleid betref en 


meer bedagsame sienings deur senior persone ten opsigte van die talle 
wyses van tegemoetkoming, uitdaging, aanpassing, improvisasie, 
skikking, hoflikheid, ondersoek en wisselwerking wat reeds daagliks 
rondom taal in verskillende opvoedkundige ruimtes dwarsoor die 
land beoefen word (Walker 2009:18). 


Giliomee sou in dieselfde koerant nog erger aangevat word deur agt ander US- 
professore” in `n skrywe met die opskrif, Language of division and diversion 
(Mail & Guardian 2009:21). Hulle het daarop gewys dat hoër onderwys 
'n kosbare hulpbron is wat nie op “identiteitspolitiek vermors behoort te word 
nie”. Vir hulle was van kernbelang wanneer Afrikaans in hoër onderwys ter 
sprake kom, die uitdagings van 'n multikulturele samelewing van 'n toenemend 
globaliserende wetenskaplike samelewing en die sosio-ekonomiese behoeftes 
in Suid-Afrika. Giliomee ontken die moontlikheid dat die stryd oor die 
toekoms van Afrikaans rassehaat aanwakker en waarvoor hy hom beywer is 


7 Kees van der Waal, sosiale antropologie; Christine Antonissen, algemene 
taalkunde; Amanda Gouws, politieke studies; Ashraf Kage, Tony Naidoo en Leslie 
Swartz psigologie; Sandra Liebenberg, menseregte-wetgewing; Steven Robins, 
sosiale antropologie. 

'n Afrikaans-enkelmedium US. Deurdat hy konflik en die onmoontlikheid van 
gemeenskaplike gronde tussen tale uitlig en propageer, betree hy die terrein 
van linguistiese nasionalisme wat hulle as `n verlenging van Suid-Afrika se 
onrusstokende verlede beskou. Hulle meen baie taalaktiviste ignoreer die 
veranderde omstandighede by universiteite landswyd en hulle vernietigende 
taalstryd verreken nie die historiese konteks en eietydse uitdagings wat 
universiteite in die gesig staar nie (Mail & Guardian 2009:21). 


Bogenoemde professore se uitleg oor die ontstaan van Afrikaans was dat dit as 
'n Kreoolse taal ontstaan het en deur kontak tussen Hollandse koloniste, slawe 
en Khoi-Khoi tot stand gekom het. Met verloop van tyd is die taal egter in 
diens van Afrikaner-nasionalisme gestel en vir die rassistiese apartheidsplan 
misbruik. Afrikaans is ter wille van uitsluitlike wit Afrikaanse taalgebruik 
gestandaardiseer en vir ideologiese doeleindes in politieke projekte misbruik. 
Die hoër funksies van Afrikaans is polities deur regstellende aksie, enorme 
beleggings in Afrikaanse universiteite en die ineenstrengeling van ras- en 
taalprojekte verwesenlik. Die afskaling van Afrikaans in die openbare sfeer was 
juis in reaksie op en die resultaat van hierdie histories destruktiewe taalbeleid. 
Enige historikus behoort hierdie feite te erken en deur universiteite nou te 
beskuldig dat die wil ontbreek om diegene wat nie die streng proteksionistiese 
siening oor Afrikaans wil steun of onderskryf nie, beteken eenvoudig dat 
Giliomee Afrikaner-nasionalisme deur taalbeskerming steeds in stand 
probeer hou (Mail é Guardian 2009:21). Giliomee probeer `n scenario skep 
waarin Afrikaanssprekende bruin mense as die volgende geslag US-studente 
uitgebeeld word, maar hy verloor uit die oog dat 60% Afrikaanse sprekers as 
bruin geklassifiseer word en dat baie van hulle `n nie-standaard- en gemengde 
vorm van Afrikaans gebruik. Bruin mense is deur die Afrikaanse elite as gevolg 
die taalstandaardisering wat hulle daargestel en streng afgedwing het van die 
taal gemarginaliseer. As historikus het Giliomee self die gedwonge verwydering 
van gekleurde Stellenboschers wat moes plek maak om die US se kuns- en 
sosiale wetenskap-gebou op te rig, uitgewys. Sy metafore van die weerwraak, 
slagofferskap en sterfte van Afrikaans en sy aanklag teen Engels as die roofdier 
is potsierlike oordrywing. Tale is nie vasstaande biologiese verskynsels nie, 

maar fluktueer voortdurend en pas aan na gelang van veranderende kontekste 
en immerveranderende sosiale prosesse. Giliomee gee te kenne sy standpunt 
word deur akademici soos Gerwel en Alexander gesteun, maar in werklikheid 
pleit beide van hulle vir alle Afrika-tale in die land. Alexander het reeds openlik 
te kenne gegee vrae behoort gevra te word hoe Afrikaans as `n Afrika-taal 
ingespan kan word om `n veeltalige en multikulturele nasie tot stand te bring 
waardeur diegene wat uit apartheid gebaat het, bereid sal wees om toestande 
te skep om slagoffers van die rassistiese beleid en praktyke in die verlede was, 
te bemagtig. Dit kan sekerlik nie geinterpreteer word as steun vir Giliomee 
se standpunt nie. Afrikaans kan nie verdedig en gehandhaaf word asof die 
politieke konteks nie verander het nie. Die US het internasionaal-uitstaande 
akademici nodig om nuwe geslagte geleerdes vir die land en die kontinent 
te lewer en Giliomee se voorstelle strek tot nadeel van die verwesenliking 
daarvan. Wanneer taalkeuses gemaak word, behoort respek getoon te word 
vir menswaardigheid, diversiteit verreken en wesenlike samelewingsprobleme 
getakel te word (Mail é Guardian 2009:21). 


As dosent by politieke studies het prof. Amanda Gouws dit vreemd gevind dat 
Giliomee stellings gemaak het oor die regsfakulteit sonder om hoegenaamd 
gesprek te probeer voer met enige van die fakulteitslede. Sy het die standpunt 
van haar kollegas herhaal dat Giliomee duidelik weinig begrip het vir die 
probleme van dosente wat midde-in die doseer-spervuur staan. Die vraag was 
wie presies die Afrikaners is na wie hy so dikwels verwys. Ideologiese verskille 
was nog altyd onder hulle te vinde en geen kultuur is staties nie. Vir haar was 
daar arrogansie te bespeur by diegene wat namens Afrikaners wil praat en haar 
versoek was dat hulle dit gerus kan staak, want sy en baie ander Afrikaners kan 
hul eie woord doen. Die verskil was egter dat laasgenoemde nie so “behep” 
was om dit in die openbaar te doen nie (Gouws 2010:14). 


Selfs uit verregse oord is dit as “surrealisties” bestempel “hoe `n klomp slim 
mense hulle kan verbeel die toekoms van Afrikaans en die Afrikaners hang 
van hulle af” (Afrikaner 2010:12). Politici het Afrikaans vir hulle eie oogmerke 
probeer misbruik en die nuwe regering was net so magteloos om die taal se koers 
te bepaal. “Ironies, die ooreenkomste tussen die nuwe geslag wat Afrikaans wil 

red van ondergang en die plaaslike nederlandici van amper 120 jaar gelede wat 
hul verfynde taal teen die kombuistaal Afrikaans wou verdedig? Wat by US 
aan die gebeur was, was ook die gevolg van besluite wat 20 jaar tevore geneem 
is. “Dit is op die Kaapse Vlakte waar die toekoms van Afrikaans gesetel is, nie 
op Stellenbosch [nie]? (Afrikaner 2010:12). Een van die talle briefskrywers 
het verwys na `n township-Matie se opmerking: “Julle Afrikaners met julle 
taalstryd lyk soos `n gedierte wat vir homself kwaad is en homself van binne 
af opvreet” In sy “taalwoede” teen meertaligheid en ter regverdiging van sy 
geheimhouding oor sekondante, het Giliomee erken dat hy “geen besondere 
moeite gedoen [het] om `n goeie verspreiding van sekondante in terme van 
ras, geloof of geslag te kry nie” (Oubaas 2010:13). Was sy veronderstelling dus 
dat hy meen die beginsel van diversiteit kan opgeskort word? Giliomee was 
waarskynlik bang dat hierdie name bekend moes word; so werk dit wanneer 
'n mens 'n gevangene word van 'n magstryd en daar selektief met beginsels en 
feite gewerk word (Oubaas 2010:13). 


Die stortvloed van kritiek en genadelose aanvalle het hoegenaamd nie beteken 
dat die taalstryders hulle kommer oor en stryd vir Afrikaans sou laat vaar nie. 
Een van die briefskrywers het die sleutelkwessie gesien in die vraag hoe ver 
die voorstanders van transformasie met verengelsing wou gaan. Vae begrippe 
soos “etiese uitdagings, “akademiese uitnemendheid” en “'n regverdige 
samelewing” het geen duidelikheid daaroor gebring nie. Sou 'n Afrikaanse 
universiteit nog in Stellenbosch vir die nageslagte voortbestaan? Afrikaans was 
die huistaal van die meerderheid bewoners in die Wes- en Noord-Kaap, maar 
blykbaar was “etiese uitdagings” en wat daarmee saamhang nie 'n probleem 
by die aanskoue van die ontoeganklikheid van Engelse universiteite nie. 
“Dit wil dus voorkom asof Engelssprekendes `n groter aanspraak het op 
'n gevoel van uitgeslotenheid as Afrikaanssprekendes” Die uiteindelike 
sleutelkwessie bly steeds: “Gaan Afrikaans `n volhoubare landstaal bly?” 
(Dink vir jouself 2010:13) 


m 


Universiteit Stellenbosch en die onverkwiklike taalstryd ) 


3.12 Nuwe denke oor onderrig en reaksies daarop 


Intussen het die topbestuur bly skaaf aan die taalbeleid en in Oktober 2010 het 
viserektor Fourie die US se nuwe denke oor onderrig op die kampus volledig 
probeer uiteensit. Ten aanvang het sy verwys na “moreel-etiese gronde vir 
die verbreding van toeganklikheid", asook die sterk druk op universiteite 
van regeringskant om student- en personeelsamestellings te diversifiseer 
(Fourie 2009:6). Laasgenoemde het `n beleidsvereiste geword, soos geblyk 
het uit die verslae van die ministeriële taakgroep rakende transformasie, 
die uitwissing van rassisme en die bevordering van sosiale samesyn by 
hoëronderwysinstellings. Die getalle swart, bruin en Indiërstudente by die US 
was die laagste aan al die Suid-Afrikaanse universiteite, met die gevolg dat meer 
studente uit hierdie groepe eenvoudig gelok sou moes word. Terselfdertyd sou 
die verbreding van toegang ook rekening met sukseskoers moes hou. Omdat 
toegangshindernisse moes verdwyn, het die US sekere strategiese mikpunte 
op pad na 2015 daargestel om die aantal swart, bruin en Indiërstudente van 
24% na 34% op te skuif en die studente-sukseskoers vanaf 82% tot 84% te 
verhoog. Nuwe denke was nodig en die onderrigtaal kon geen studente 
uitsluit nie. Dit het die US met vyf opsies vir meertalige onderrig gelaat: 


1) Klassevolledigin Afrikaans, watproblematieswasomdatditnie-Afrikaanssprekende 
studente sou uitsluit en onrealisties was, siende dat Afrikaans nie meer as eerste of 
addisionele taal in matriek vereis word nie. 


2) Onderrig uitsluitlik in Engels, wat strydig was met die US se nismark van meertalige 
studente. 


3) Parallelmediumonderrig, wat risikos ingehou het vir navorsingsuitsette deurdat 
lesings sou verdubbel. Die voordeel daarin was dat studente van die Afrikaanse 
na die Engelse stroom kon oorskakel indien hulle oortuig begin word dat dit hulle 
beter vir die beroepswêreld voorberei; weens finansiële en personeelimplikasies 
was parallelmedium egter nie in alle fakulteite en vakke moontlik nie. 


4) Dubbelmedium se nadeel was die aanvaarding dat studente `n bepaalde 
vaardigheidsvlak in albei tale het. 


5) Gelyktydige tolking kon slegs op klein skaal toegepas word en was duur. 

Na oorweging van al bogenoemde opsies waarvan nie een volkome ideaal 
was nie, is 'n meertalige opsie bestaande uit 'n kombinasie van parallel- en 
dubbelmedium ontwikkel om Afrikaanstalige studente in staat sou stel om wel 
moedertaalonderrig te ontvang, maar terselfdertyd ook Engels te bemagtig 
(Fourie 2009:6). 


Hierdie uiteensetting van Fourie en die nuwe denke daarin weerspieël is deur 
'n briefskrywer summier as die “doodskus vir Afrikaans aan die US” bestempel 
(Quo vadis Afrikaans? 2009:2). Die “A-opsie is uitsluitend, die E-opsie is die 
Heilige Graal tot toeganklikheid van alle kennis, alles volgens ‘moreel-etiese 
oorwegings”. Hierdie skrywer was daarvan oortuig dat die “nuwe denke” en 
interpretasie van die taalbeleid slegs Engelstalige studente bevoordeel deurdat 
'n vaste voorgraadse Afrikaanse aanbod nie vir voornemende studente verseker 
kon word nie en waarsonder verengelsing sou voortstu. Die US-beleid het 
geen sekerheid teen verengelsing gebied nie en die neiging om “ongemagtigde 
de facto-afwykings van die taalbeleid ‘reg te stel deur dit a posteriori goed te 
keur, soos die oorskakeling van die fakulteit regsgeleerdheid na die T-opsie was 
steeds aan die gang ('n alias vir dubbelmedium)”. Deurdat US se bewilliging 
van R28m uitsluitlik aangewend sou word om Engelse onderrig uit te brei, het 
die vraag ontstaan hoe van Afrikaanse donateurs verwag kon word om die 
nuwe taalbeleid te steun (Quo vadis Afrikaans? 2009:2). 


Weens die volgehoue kwaai kritiek teen die US-bestuur in die media was 
Botman genoodsaak om na vore te tree en weereens US se standpunt oor 
taalmedium breedvoerig te stel en te verdedig. Sy verweer was dat die US sy 
kernbedrywighede indringend ontleed het om hulpbronne so goed as moontlik 
vir innoverende denke vir taalontwikkeling en -onderrig aan te wend. Dit was 
vir hom die klinkklare bewys van 'n bestuur wat probleemoplossend te werk 
gaan om aan US se “filosofie van hoop” gestalte te gee (Botman 2009b:2). 
Die US se bestuur en raad moes ook wyer realiteite verreken in besluite 
oor die universiteit se akademiese taak. Met bravade het hy selfs beweer die 
nuwe taalbesluite het onder andere plaasgevind teen die agtergrond van die 
lansering van Suid-Afrika se tweede satelliet. Daardeur het die land die leier in 
Afrika op die terrein van ruimtetegnologie geword, wat danksy navorsing en 

voorste kundigheid aan die US bewerkstellig en bereik is (Botman 2009b:2). 
Verder het die Afrika Unie (AU) planne bekend gemaak vir `n Pan-Afrika- 
universiteit met vyf sentra van wêreldleierskap in Afrika, waarvan die eerste 
sentrum vir ruimtetegnologie en ruimtestudies by die US ontwikkel sou word. 
Eiesoortige behoeftes by US en veral ook die uitdagings van akademiese 
uitnemendheid, waaronder “toeganklikheid, diversiteit, studentesukses en 
die bydrae wat die US lewer om gelyke geleenthede te bied aan mense wat 
voorheen van die universiteite uitgesluit was” Botman het die kwessie van 
onderrigtaal bygehaal wat al groter uitdagings gestel het vanweë die inherente 
spanning tussen eksklusiwiteit teenoor die strewe na toeganklikheid vir almal. 
Wat demografie en diversiteit betref, was die US “beduidend agter” en die 
gevaar was daarom groter dat taaleksklusiwiteit in enige vorm maklik die 
vorm (en aanklag) van ras-eksklusiwiteit kon aanneem, wat geensins te rym 
was met die US se inklusiewe kultuur nie (Botman 2009b:2). 


Idealisties en bykans ontroerend het hy die US se afspraak met die toekoms 
uitgespel en ondersteuning gevra. 


Die keuse oor die toekoms by die US is duidelik: jy kan die 21ste eeu 
binnegaan met die vrese van 'n gemartelde taalervaring of met die 
selfvertroue van 'n amptelike taal wat deur die grondwet beskerm 
word. Ons nooi alle toekomsgerigte mense om die US te vergesel op 
die pad van 'n gedeelde visie in die moderne tydvak waar ons intens 
aandag gee aan hoëvlak-kennisontginning, terwyl ons gelyklopend 
werk aan transformasie in geregtigheid sodat Stellenbosch so 
toeganklik sal wees vir die dogter van die plaaswerker soos wat dit is 
vir die seun van die boer. Ons strewe is 'n Stellenbosch wat staan vir 
die idee van hoop in geregtigheid. (Botman 2009b:2) 


Vir die eerste keer het Botman inligting verskaf oor die taalvaardigheid van 
dosente in Afrikaans: die US het 75 dosente in agt fakulteite wat aangedui het 
dat hulle nie taalvaardig in Afrikaans is nie en van die meer as 576 voltydse 
dosente in agt fakulteite was daar talle wat hul eerste taal as Frans, Duits of 
'n Afrika-taal aangedui het. Nog 'n perspektief wat verreken moes word, was 
dat die US heelwat kursusse aangebied het wat nêrens anders in die land 

aangebied word nie: bosbou en houtkunde, wyn-biotegnologie, akademiese 
ruimte vir verskeie kerkgemeenskappe in die fakulteit teologie, ensovoorts. 
Die teenwoordigheid van Engelssprekende dosente was derhalwe ’n 
“verantwoordbare realiteit” (Botman 2009b:2). 


Oor sy verduideliking en uiteensetting is Botman skerp aangevat deur 
Charl-Pierre Naudé en daarvan beskuldig dat hy die besware en klagtes teen 
hom ontwyk. Al wat Botman oor sy “ondemokratiese bestuur” te kenne 
gee, is dat sy bedoelings vertrou kan word. Naudé het die sinvolle vraag 
gestel waarom die US se nasionale prestasies en getalsverhouding die land 
se demografie moet weerspieël. Universiteite is eerstens streeksgebonde 
en dra in baie gevalle die naam van ’n streek of stad. Verder is dit in die 
eerste instansie 'n “kulturele ruimte” en eers daarna 'n nasionale instelling. 
Die US moet eerder die demografie van 'n “oorweldigend Afrikaanse streek 
weerspieël” waarna Botman self verwys het en wat ook bevestig is deurdat 
sekere vakke slegs by US aangebied word (Naudé 2009:6). Die vraag vir 
Naudé was wat presies “demografiese verteenwoordiging” behels. Daar 
is mense wat ander interpretasies het as dié van die staat, maar hulle word 
doodgeswyg. Botman opper die argument dat die US internasionale studente 
trek, maar dit doen Nederland ook sonder om die taal deur die akademie te 
laat ondermyn. Europeërs het nog altyd aan US gestudeer en gedoseer, en 
dit was not nooit nodig om die universiteit te verengels nie. Sy slim vraag 
was: “Moet taalvaardigheid en die beginsel van 'n Afrikaanse kultuurruimte 
totaal opgeoffer word omdat Stellenbosch help om `n ruimtestasie te bou?” 
Hy het dit benadruk dat daar eers druk op Botman uitgeoefen moes word om 
einde ten laaste bekend te maak hoeveel dosente nie Afrikaans magtig is nie 
(Naudé 2009:6). 


Botman sevreesvirrassisme was wat Naudébetrefeintlikselfsrassisties wanneer 
hy beweer die raad se oogmerk is om voorgraadse studente die geleentheid te 
bied om in die onderrigtaal van hulle keuse te kan studeer “sonder dat dit tot 
rasseskeiding lei”. Hy stel dus rasseskeiding gelyk aan rassisme. “Waar kom 
hy daaraan? Volgens watter manifes of definisie of presedent of moraliteit op 
enige plek ter wêreld kan die blote feit van rasseskeiding op sigself geneem 

word as rassisme? Net in Suid-Afrika” (Naudé 2009:6) Indien Botman so 
behep is oor streeksverantwoording, moet tog besef word die streek het `n 
apartheidsverlede en daar kan slegs sprake van rassisme wees indien dit op 
rasseskeiding berus. Indien die skeiding met taal te doen het en dit neerkom op 
wit en bruin groepe, watter fout kan daarmee gevind word? Ander oplossings 
is moontlik en wat Naudé betref, het die gebrek aan kreatiewe oplossings 
“Eskom [laat] lyk soos Nobelprysmateriaal". Naudé se oplossing was: “Kry `n 
burgerlike denkskrum met internasionale oorlegmoontlikhede op die been 
en laat ons saam uit die boks dink. Nie in die ruimte nie, professor” (Naudé 
2009:6) 


Teen die einde van 2009 het ook die Suid-Afrikaanse Onderwysunie 
(SAOU) weer sy stem in die taaldebat laat hoor deur kommer uit te spreek 
oor die stand en tanende posisie van Afrikaans by US sedert 2002. Volgens 
die SAOU was hy met sy meer as 27 000 lede in meer as 3 300 skole die 
enigste onderwysvakverbond wat die posisie van Afrikaans formeel in die 
Suid-Afrikaanse skolesektor bevorder het. “Sonder slag of skroom is ons 
aanbeveling dat dit in die beste belang van die voornemende student is om 
tersiêre studies in Afrikaans voort te sit” (Rademeyer 2009:6) Die SAOU 
was vas oortuig dat daar by die US `n “vaste en voorspelbare aanbod in 
Afrikaans moet wees” en was terselfdertyd besig om 'n openbare veldtog te 
voer oor die belangrikheid van moedertaalonderrig en om die akademiese 
suksesse van Afrikaans onder die aandag van ouers, onderwysers en leerlinge 
te bring (Rademeyer 2009:6). Voordat die SAOU egter enige universiteit by 
voornemende studente kan aanbeveel, moes daar die versekering wees dat 
volgens grondwetlike reg studente hulle tersiêre onderrig in een van die 
landstale sal kan ontvang. Gerugte het die rondte gedoen dat die US Afrikaans 
as enkelmedium wil afskaal en dat die gedeelte van voorgraadse modules wat 
net in Afrikaans aangebied word tot 38% gedaal het. Op heel aanmatigende 
wyse het die SAOU laat blyk dat dit oorweeg word om vorentoe 'n sosiale 
kontrak oor Afrikaanse onderrig met 'n bepaalde universiteit te formuleer en 
in te stel. So `n universiteit moes dan 'n waarborg verskaf dat Afrikaans vir 
'n ooreengekome tydperk beskerm sal word (Rademeyer 2009:6). 


Nó 


L Die Botman-fase: 2006-201H 


In sy reaksie op hierdie voorskriftelike standpunt van die SAOU het die 
US se topbestuur “sy stem dik gemaak” en tereg laat blyk dat hy hom nie 
van buite sou laat voorskryf nie. Onbevange is te kenne gegee dat die US 
'n universiteit van “akademiese uitnemendheid en gesogte kwalifikasies” 
is wat altyd sy kwota uitmuntende studente sal lok (Rademeyer 2009:6). 
Die universiteit was oop vir samewerking met welmenende organisasies 
wat Afrikaans as taal in 'n meertalige konteks wil bevorder, maar afdreiging 
en dwang sou allermins geduld word. Vennootskappe sou wel met graagte 
aangegaan word met organisasies wat 'n belangrike invloed op bruin en swart 
Afrikaanstaliges skoolverlaters se inskrywingsgetalle aan die universiteit sal hê 
(Rademeyer 2009:6). Botman het geensins genoeë geneem met die sinspeling 
dat indien die US nie doen soos die vakbond sê nie, studente afgeraai sal word 
om daar te studeer (Peyper 2010:2). 


Dit was te verwagte dat die konvokasiebestuur weer tot die debat sou toetree. 
Tydens US se jaarlikse alumni-ete aan die einde van 2009 het die president van 
die konvokasie, Pieter Kapp, die geleentheid gebruik om die US se taalbeleid 
by te kom. Hy het Engels vergelyk met monstertrokke op die pad: bruikbaar en 
'n noodsaaklikheid, maar gevaarlik indien buite beheer. Wat hom betref, moes 
die US nie 'n veeltalige universiteit word wat Afrikaans bevorder nie, maar `n 
Afrikaanse universiteit bly wat veeltaligheid bevorder. Hy het die beeld gebruik 
van die Afrikaanse eikeboom wat onherkenbaar op die US teruggesny word 
sodat geen lafenis meer in sy skadu gevind kan word nie. Gelukkig is die wortel 
daarvan nog nie aangetas nie en sou dit weer kon groei indien die wil daartoe 
daar is. Hy het die konsep van 'n 60% Afrikaans-veeltalige fakulteit misleidend 
gevind, omdat dit nie op elke fakulteit nie van toepassing was nie. Dit was dus 
moontlik vir `n klein fakulteit om geen Afrikaans aan te bied nie, waarvoor 
'n groot fakulteit met `n 100% parallelmedium-opset kon vergoed. Minder 
as 20% van nagraadse onderrig waar werklike wetenskaplike ontwikkeling 
plaasvind, was in Afrikaans. Dit was duidelik dat die US gekies het vir `n 
minimale posisie vir Afrikaans en 'n maksimale posisie vir Engels. Die sein 
wat die universiteit daardeur uitgestuur het, was dat Afrikaans 'n belemmering 
vir hoër onderwys en nutteloos as wetenskapstaal is (Cape Times 2009:3). 

3.13 Die Vredenheim-debakel (Januarie 2010) 


Die jaar 2010 sou wat die US se taalstryd betref, oorheers word deur veral 
twee nuwe strydpunte: die furore rondom die De Klerk-stigting se growwe 
fout in die reëling van 'n selektiewe taalgesprek en die skerp reaksie van 
bruin taalsprekers oor hulle eie aandeel in Afrikaans. Toe dit in Januarie 
2010 bekend word dat De Klerk na aanleiding van die taalstryd by die US 
'n gesprek oor Afrikaans (dit is beplan vir 28 Januarie) sonder uitnodiging 
aan die rektor of die US-bestuur wil fasiliteer, was daar onmiddellik hewige 
reaksie. Selfs Rapport het in sy hoofartikel hieroor die voorgenome aksie 
as “kommerwekkend” bestempel, omdat dit sou beteken dat daar geen 
sprake van `n oop gesprek kon wees nie. Dit het dus die indruk geskep van 
'n “mobiliseringsgesprek” wat die deelnemers “nie tot eer strek nie”. De Klerk 
se inisiatief en deelname is wel waardeer as voortspruitend uit sy diep gevoel vir 
Afrikaans, maar wat skerp veroordeel is, was dat die Stigting weereens by die 
US-taalsituasie betrokke geraak het sonder om die US-bestuur daarin te ken. 
Worsteling oor die taal was aanvaarbaar mits daar saam oor besin en gestoei 
kon word (Rapport 2010:16). Alhoewel Van der Rheede van die SBA tereg 
reeds met die eerste en vroeëre taalgesprek van die Stigting by Zevenwacht 
beswaar gemaak het oor die selektiewe deelname van gespreksgenote was dit 
vir hom verstommend en vreemd dat presies dieselfde weer aan die gebeur 
was. “Die opvallende prentjie is een van ‘gesprek oor die UŞ en ‘rondom die 
UF pleks van gesprek met die US.” Indien De Klerk werklik begerig was om 
vas te stel “hoe klop die taalhart op Stellenbosch is die aangewese deur om aan 
te gaan klop vir seker aan die deur van die rektor. Ons indruk is dat die deur 
vir gesprek oop is. De Klerk en die ander ‘belanghebbers’ het nie nodig gehad 
om “'n oop deur oop te skop nie.” (Rapport 2010:16). 


Eintlik het die hele aksie gelyk asof dit die US en Botman weereens onder 
verdenking oor Afrikaans wou bring, al het die Stigting die versekering gegee 
dat dit nie net oor die US gaan nie. Die ironie was dat die meeste organisasies 
wat by Afrikaans betrokke is na die beraad genooi is, maar dié wat die nouste 
daarby betrokke was daarvan uitgesluit is. Al was die verduideliking van 
die Stigting dat universiteite as instellings nie genooi is nie, maar wel enkele 

individue verbonde daaraan, moes wat Die Burger betref, Botman juis genooi 
gewees het. Waarmee Die Burger veral 'n probleem gehad het, was dat die 
leierskorpse van universiteite uitgesluit is, `n benadering wat slegs “tot 
vervreemding en konflik kon lei” (Die Burger 2010:16). 


Van Rheede het reguit laat blyk dat, indien De Klerk wou hê dat die 
samesprekings vrugte moet afwerp, moes hy sy fout regstel deur wel die rektore 
in te sluit. Steward, uitvoerende hoof van die Stigting, se verweer was dat die 
Organisasie eers oor die situasie wou besin en standpunte wou formaliseer met 
die oog op verdere besinning. Onoortuig hierdeur het Van Rheede vasberade 
laat blyk hy sou die kwessie van uitnodiging aan die rektore verder voer ten 
einde te verseker dat die gesprek nie in neerhalende aantygings ontaard nie 
sou die organiseerders weier om van plan te verander. Ook die departement 
van hoër onderwys het laat blyk hulle hou die beraad fyn dop en terselfdertyd 
bekend gemaak dat die departement self later die jaar `n beraad beplan met die 
uitgangspunt dat al die inheemse tale die reg tot bevordering het, mits dit nie 
aangewend word om studente uit te sluit nie (Azzakani 201022). 


Die stortvloed van kritiek oor hoe eksklusief die Stigting se taalgesprek vir 
28 Januarie beplan is, het De Klerk verplig om Botman in 'n kort telefoniese 
gesprek persoonlik gerus te stel dat dit nooit die bedoeling was om konflik 
met die US of enige ander universiteit te veroorsaak nie. Die doel van 
die taalberaad was om die situasie in oënskou te neem vir “toekomstige 
konstruktieweinteraksiemet Afrikaanstaligeuniversiteite” (Azzakani2010a:2). 
Op 22 Januarie het Botman tog De Klerk se uitnodiging na die beraad (wat 
intussen wel aan verskeie rektore gerig is) van die hand gewys, alhoewel hy 
steeds die gesprek as belangrik beskou het. Hy was wel bereid om 'n senior 
afvaardiging in sy plek te stuur in die persone van professore Magda Fourie 
en Leon de Stadler. Hy het wel sy jammerte uitgespreek dat rolspelers soos 
die vakbonde, die Nasionale Professionele Onderwysersorganisasie (Naposa) 
en die Suid-Afrikaanse Demokratiese Onderwysersunie (Sadou) nie ook 
genooi is nie. Hulle afwesigheid sou wat hom betref die omvang van opinies 
oor Afrikaans in die onderwys aansienlik en nadelig beperk. Die rektor van 
NWU het laat blyk hy kanselleer afsprake omdat hy die beraad belangrik 

ag, terwyl Jansen van die UV laat weet het dat hy dit ook sou bywoon 
(Azzakani 2010b:1). 


Tydens `n gesprek met Hanlie Retief oor die hele aangeleentheid het De 
Klerk ontken dat Stellenbosch se taalstryders hom oorreed het om tot die 
taalstryd toe te tree om hulle saak te versterk. Sy heftige (en volgens Retief 
“supergladde”) reaksie tydens die onderhoud oor hierdie aantyging was: “Ek 
besluit wat ek doen en wat ek glo. My lewe deur kry ek eers al die feite, maak 
'n gevolgtrekking en besluit dan op 'n plan van aksie.” Hy was vererg oor die 
sinspeling dat die beraad oor die US-leiers sou gaan en nie met hulle nie. Sy 
verduideliking was: “As eerste stap wou ons 'n konsensusstandpunt ontwikkel 
en dit dan later in konstruktiewe gesprekke met die rektore verder voer.” Hy het 
nie gedink hy en Steward het die “bal laat val nie” en het uiteindelik besluit “ons 
moet hulle nou maar nooi ten einde omstredenheid uit te skakel. Die nadeel 
is dat ons nou die voorbereiding vir onderhandelinge én die onderhandelinge 
alles op een dag moet probeer inprop” (Retief 2010:18). De Klerk het in sy 
onderhoud met Retief nie die kwessie aangeraak van die onbegryplike faux 
pas om aanvanklik iemand soos Giliomee te nooi wat so openlik standpunt 
teen die rektor ingeneem het en nie die rektor self nie. 


Retief wou van De Klerk weet waarom hy as oud-Puk betrokke raak by die US- 
stryd en hoegenaamd tot die debat toetree? Sy antwoord was dat hy nog altyd 
betrokke was by Afrikaans en omdat die US beskou word as `n “soort laaste 
bastion” vir die taal. Hy het die indruk gekry dat die regering spesifiek teen 
Afrikaans diskrimineer en het dit jammer gevind dat daar soveel onderlinge 
twis onder Afrikaners te bespeur was. Hy het 'n “besondere persoonlike 
verantwoordelikheid” gevoel “om die Grondwet wat ek help onderhandel 
het en wat ek aan Afrikaanses “verkoop het te ondersteun, insluitende die 
reg van alle Suid-Afrikaners op onderwys in die taal van hul keuse” (Oppelt 
2010:6). Veral nadat vooraanstaande persone hom genader het om persoonlik 
betrokke te raak, het hy begin besef dat daar by die US baie rolspelers was wat 
toenemend bekommerd begin raak het oor die toekoms van Afrikaans. Hy was 
van mening dat hulle nie uitgekryt behoort te word as “randstandige figure 
uit die oude doos, wat nie die beste belange van die US op die hart dra nie” 

(Maarman en Malan 2010:1). Op Retief se vraag oor kritiek dat bruin mense 
weer weggelaat is, veral persone soos Gerwel en Alexander, het hy steeds in 
onoortuigende trant herhaal dat die idee nie was om individue te nooi nie, 
maar organisasies wat hulle vir Afrikaans beywer. Sy laaste stelling teenoor 
Retief dat bruin mense lief is vir hom en sy hand kom skud, sou snedige 
kommentaar uit bruin geledere ontlok. Hy het laat blyk hy voel gekrenk oor 
die gerug dat sy houding teenoor bruin mense skepties bejeën word. “Twee 
derdes van die bruin mense het in 1994 vir die NP gestem. Die bruin mense 
van die Wes-Kaap noem my papa. Nou nog. As ek by `n vulstasie stilhou, kom 
skud hulle my hand. As ek in Adderleystraat afstap, oorval hulle my. Ek is lief 
vir hulle” (Retief 2010:18) 


De Klerk se sinspeling dat hy geliefd is onder bruin mense het Johann 
Maarman rooi laat sien. Hy het verduidelik dat hy in 'n stadium lid was van 
De Klerk se broer se Rapport-redaksie en dat hy nie glo aan oop briewe in 
die pers nie omdat dit geneig is om “te familiër te wees. En ons ken mekaar 
nie werklik nie” (Maarman 2010:16). Hy het dit veral gehad teen FW se 
opmerking teenoor Retief dat bruin mense hom “oorval” en hom “pappa” 
noem. Hy hoop nie De Klerk bedoel alle bruin mense nie omdat hy die 
“oor-dieselfde-kamskeerdery” onaanvaarbaar vind. “U klink vir my al te 
veel na daardie groep mense wat die storie nou melk dat hulle nooit eintlik 
rassisties was nie”. Dit is hulle wat vertel hoe hulle saam met bruin seuns kleilat 
gespeel het en hoe hul “pa hulle gebliksem het as hulle saam met die bruines 
in die plaasdam geswem het; hoe hulle askoek uit Siena se hand geëet het. 
Eerlik meneer, ek eet langtand aan sulke stories. Skielik was niemand meer 
rassisties nie. Skielik was daar geen apartheid nie en almal het happily ever 
after gewoon”. 


Indien dit die geval was, waarom is Suid-Afrika van wie De Klerk die 
“nommer-een burger” was, nou so 'n “geknelde, onversoende en verdeelde 
land?” Alles was nie “dooddollies? nie en hy het De Klerk nog nooit “pappa 
genoem of oorval nie”. Hy het daarop gewys dat dit geboekstaaf is hoe tuiniers 
en skoonmakers by die presidensiële woning Genadendal vir De Klerk en 
ander voormalige wit presidente weggekruip het (Steyn met Patta 20000:49). 


121 


Universiteit Stellenbosch en die onverkwiklike taalstryd ) 


As hulle De Klerk so goedgesind was, waarom die wegkruipery? En wat is 
die ereskuld wat aan bruin mense verskuldig is? En is die eerste paaiement 
daarvan al ooit betaal? Bruin mense bly nie meer stil nie en hulle stemme 
word veral by die US gehoor. Met die woorde “lets roer, meneer”, het hy sy 
prontuit brief afgesluit (Maarman 2010:16). 


Spyt is deur Die Burger uitgespreek dat Botman vanweë die feit dat hy nie 
aanvanklik genooi is nie, steeds nie sy weg oopgesien het om tog die taalgesprek 
by te woon nie. Die gevoel was egter nietemin dat daar begrip behoort te 
wees vir sy besluit. Die indruk is immers gelaat dat die US se taalbeleid die 
belangrikste rede vir die gesprek was. “Die relletjie rondom die taalgesprek 
bevestig net weer hoe sensitief die taalkwessie is en hoe belangrik dit is om dit 
so oop as moontlik te maak. Ditis beter om te veel belangstellendes te betrek as 
te min.” Ook die weglating van Sadou en Naposa moes as 'n vergissing beskou 
word. Daar het egter steeds optimisme geheers dat die beraad waardevol kon 
wees (Die Burger 2010:10). 


Toe Botman en Steward deur Wyngaard van Die Burger uitgevra is oor die 
presiese stand van sake rakende die voorgenome taalgesprek, was hulle reaksie 
soos volg. Wat Botman betref, was daar twee wyses om die taalkwessies te 
benader, vreesagtig of hoopvol. Die vreesagtigheid het gegaan oor 'n klein taal 
wat deur die groot taal verdruk sal word en die hoopvolheid dat Afrikaans 
sy “veerkragtigheid sal behou in Suid-Afrika en by die US in die besonder” 
(Wyngaard 2010:3). Volgens Botman was daar `n onwilligheid by sommige 
taalstryders te bespeur dat US as instelling net so besorg as ander oor die 
posisie van Afrikaans was. Wat die politieke redakteur by Die Burger, Heinrich 
Wyngaard betref, kon daar geen twyfel wees “dat Afrikaans agteruitgegaan het 
nie; en as ons nie `n Afrikaanse universiteit in die Wes-Kaap behou nie, waar 
gaan jou oorgrote meerderheid bruin Afrikaners? Dit het ook `n implikasie vir 
Afrikaanse skole; dit is wat mense bekommer” (Wyngaard 2010:3). Steward 
se reaksie was dat die beraad plaasvind weens die groot kommer onder 
Afrikaanssprekendes oor die toekoms van die taal op akademiese gebied. 
Dit was juis die entoesiastiese reaksie op die uitnodiging vir die taaldebat wat 
bewys gelewer het van hoe wyd die kommer oor die Afrikaans was. Hy het 

verduidelik dat die Suid-Afrikaanse Onderwysunie (SAOU) genooi is omdat 
die vakbond in Afrikaans belangstel, terwyl Sadou nie spesifiek ingestel 
was op Afrikaans nie. Die doel van die beraad was “om grondwetlikheid te 
bevorder” en juis daarom kon hy nie begryp “waarom daar agterdog is nie” 
(Wyngaard 2010:3). Stewart se verduideliking het gegaan oor die Stigting se 
ewe groot besorgdheid oor die taalsituasie by die UP, NWU, UV en UJ, maar 
geen van hierdie instellings is genooi nie; wel individue soos Giliomee van die 
US en Verhoef van NWU. Volgens die uitnodiging het die Stigting en die ATR 
“'n gemeenskaplike belang by die bevordering van Afrikaans in die algemeen 
en die handhawing van Afrikaans aan die US in die besonder” (Maarman & 
Malan 2010:1). 


Botman het by sy aanvanklike, beswaar gebly oor die sleutelrolspelers wat oor 
die hoof gesien is. Wat hy veral ontstellend gevind het, was dat hy in 2009 `n 
“volledige voorlegging” aan De Klerk gemaak het oor die situasie van Afrikaans 
aan die US met `n ope uitnodiging om verder te skakel. Hierdie uitnodiging 
het nog steeds gestaan, maar klaarblyklik wou De Klerk nie daarvan gebruik 
maak nie. 


“Dit lyk of hy verkies om liewer op sterkte van die persoonlike 
standpunt van prof. Pieter Kapp, bereid is om die wettige besluite 
van die US-raad onder verdenking te bring. As dit so is, is dit 'n 
aantasting van die integriteit van die US-raad.” 


Stewart het teen hierdie beskuldiging wal gegooi met die versekering dat 
dit allermins De Klerk se oogmerk was om met die US in stryd te tree. Alle 
Afrikaners is daarby betrokke en het die volste reg om daaroor te besin 
(Maarman & Malan 2010:1). 


Teen die einde van Januarie het Die Burger met De Klerk se komende 
Vredenheim-beraad op 28 Januarie 2010 in gedagte, tydig gewaarsku 
dat gesprekke oor Afrikaans “meer dikwels as nie gekenmerk word deur 
omstredenheid en meningsverskille tussen mense wat almal hoog opgee oor 
die bevordering van die taal” (Die Burger 2010b:18). Die indruk het bestaan 
dat die Vredenheim-beraad dieselfde pad volg en die hoop is uitgespreek dat 

dit met die regte gesindheid en benadering wel `n “vertrekpunt vir die diskoers 
oor Afrikaans en sy plek in die breë samelewing” kon wees. Dit was eenvoudig 
so dat sommige Suid-Afrikaners die beraad met agterdog bejeën het “as nog 
'n onverkwiklike veldslag in eie geslote geledere”. Om dit te bekamp sou daar 
strategies te werk gegaan moes word ten einde te verseker dat “Afrikaans en 
sy sprekers oor alle gemeenskappe heen, die fokus sal wees en inklusiwiteit 
sal seëvier”. Hopelik kon die beraad die saak van Afrikaans vooruit help met 
De Klerk self teenwoordig om 'n belangrike rol as “staatsman en versoener” 
te speel (Die Burger 2010b:18). 


Die vernaamste besluite wat uiteindelik uit die taalberaad voortgespruit het, 
was dat 'n amptelike ondersoek oor Afrikaans op kampusse gedoen en `n 
taakspan op die been gebring sou word om taalkwessies met die regering op 
te neem. Die besluite het behels dat `n werkkomitee waarop soveel moontlik 
organisasies wat hulle vir Afrikaans beywer verteenwoordiging sou kry, die 
saak met die regering sou opneem. Hierdie werkkomitee moes voorbereid 
wees om minister Nzimande se beraad oor transformasie later die jaar by te 
woon en Afrikaans se saak daar te stel (Peyper 2010b:1). 


Uit die besprekings tydens die Vredesheim-beraad in Januarie 2010 is die 
situasie by die verskillende universiteite onder die loep geneem. Dit het ook 
die US se onderrigsituasie in 'n breër raamwerk geplaas toe die situasie rakende 
Afrikaans by die HAU's van nader toegelig is: 


US: `n Vaste plek is vir Afrikaans in die vooruitsig gestel en R42 miljoen vir 
'n nuwe taalmodel beskikbaar gestel. In die taalbeplanning van elke fakulteit 
is erkenning gegee aan meertaligheid en die bevordering van Afrikaans deur 
middel van parallel- en dubbelmedium-opsies. Dit is nie `n keuse tussen 
Afrikaans en meertaligheid gesien nie, maar blootstelling van studente aan 
meertaligheid. 


UP: Sowat 18% van die voorgraadse Afrikaanse studente het onderrig in 
Engels verkies wat op nagraadse vlak tot 35% gestyg het. UP se aandrang by 
die regering was dat staatsfinansiering vir die meertaligheidsopdrag van die 
owerheid dringend geword het. 

UV: Parallelmedium-klasse is aangebied, maar was tydrowend en duur. 
Lesings wat vanaf 07:00 tot 22:00 saans geduur het, het al groter weerstand 
teen lang werksure ontlok. Tolking is in nagraadse klasse en koshuise se 
jaarvergaderings toegepas, maar was moeilik uitvoerbaar in groot megaklasse 
soos ekonomie en sielkunde. 


NWU: Suksesvolle tolking in Afrikaans, Engelse en Tswana is toegepas 
met die voordeel dat verskillende ras- en taalgroepe in dieselfde lesingsaal 
gesit het. Tolking het dosente se werksdruk verlig sodat meer navorsingstyd 
beskikbaar was en ook heelwat goedkoper was as dubbel- en parallelmedium 
(Peyper 2010b:1). 


Van die ander menings wat tydens die beraad uitgespreek is, was dié van 
Giliomee dat US se aanbod van Afrikaans die laagste van al die voormalige 
HAU's was en dat wat dubbelmedium betref, US geïsoleerd was. Die UV en 
UP het te kenne gegee dat dit nie slaag nie en vir Giliomee was die verrassende 
die bekostigbare tolking van NWU. Carstens het namens die ATR verduidelik 
hoe sy organisasie agter die skerms werk en die metodes van oorreding 
en samewerking verkies het. Die kommer was egter dat slegs Afrikaanse 
universiteite onder druk was om meertalig te wees en dat die Engelse 
universiteite “onaantasbaar” gelyk het in hulle eng taalaanbod. Van der Rheede 
se standpunt was inheemse tale behoort beskou te word as “hulpbronne vir 
ekonomiese bemagtiging” en ouers moes oorreed word om die belangrikheid 
van moedertaalonderrig in te sien (Peyper 2010c:5). 


In sy eie bydrae na afloop van die agtuurlange gesprek het De Klerk 
gewaarsku gevaarligte flikker vir die onderwysopset in die land, maar die 
hoopvolle was dat die beraad tog wegbeweeg het van onderlinge vyandige 
konfrontasie. In werklikheid was daar onder die deelnemers aan die gesprek 
ooreenstemming dat Afrikaans binne 'n meertalige konteks `n billike staanplek 
in die landsopset verdien (Peyper 2010c:5). Hy moes erken dat meer uitreiking 
en inklusiwiteit nodig was wanneer daar oor Afrikaans se posisie besin word 
en dat die beraad nie voldoende verteenwoordigend van die breër Afrikaanse 
gemeenskap was nie. Onder die ongeveer 60 belanghebbendes uit burgerlike, 
akademiese en kultuurkringe was daar slegs drie bruin afgevaardigdes. 

In aansluiting by hierdie leemte het Van der Rheede groter betrokkenheid 
by 'n groter spektrum van Afrikaanssprekendes bepleit. De Klerk het ook 
erken dat die beraad groot omstredenheid ontlok het. “Ek het ook klappe 
gekry - sommige was ook verdiend”. was sy bekentenis met verwysing na die 
feit dat rektore aanvanklik nie genooi is nie. Oor wat presies bereik is, het hy 
ter opsomming gesê: “Ek was bang dat ons sou met `n gevoel van frustrasie 
huis toe gaan, maar ek meen ons het almal eerder nuwe moed geskep.” 
(Peyper 2010b:1) 


Daar was egter ook ander sienings oor wat presies in die debat na vore gekom 
en bereik is. Scholtz byvoorbeeld het verwys na rasondertone en skerp 
oordele wat uit sommige van die gesprekke geblyk het. Aan die een kant was 
daar suggesties van die waardeloosheid van sekere Afrikaners se bydrae en 
andersyds van Afrikaners wat terughunker na apartheid en `n “ideologiese” 
agenda daarop nahou. In hierdie aanklag het wel hy 'n mate van waarheid 
en geldigheid bespeur. Daar was veral taalvegters wat die skyn gewek het dat 
hulle nog nie apartheid agtergelaat en die prysgawe van politieke mag aanvaar 
het nie. Dit het veroorsaak dat taalstryders soos Van der Rheede, Le Cordeur 
en Ton Vosloo met 'n inklusiewe ingesteldheid wat niks van apartheid wou 
weet nie, dit onaanvaarbaar gevind het om deel te wees van die groter gesprek. 
Scholtz het gewaarsku en gepleit dat rasionele en oop gesprekke en respek vir 
teenstanders en vir die feite oor Afrikaans noodsaaklik geword het. Dit was 
asof wit en bruin Afrikaans verskillend benader het: vir eersgenoemde was dit 
deel van hulle identiteit en vir laasgenoemde 'n kommunikasie-kwessie wat 
veral bevestig is deur hulle beduidende verengelsing. Die wedersydse agterdog 
weens die verloop van die geskiedenis was wel te begrype, “maar dit saboteer 
die oorlewing van ons gemeenskaplike moeder, Afrikaans” (Scholtz 2010:14). 


Sy oortuiging was dat die ANC onverskillig staan teenoor Afrikaans en 
dit selfs probeer marginaliseer. Dit was ook vir hom onweerlegbaar dat 
US onder Botman vinniger verengels het, veral as Giliomee se “kliniese 
ontleding” van die verbroke beloftes sedert 2002 voor oë gehou word en die 
US-owerheid se “kop in die sand steek”-houding daarteenoor. Scholtz het 
egter gemeen die taalstryders behoort die voorbeeld van die ATR te volg 

waar wit en bruin mekaar steeds getakel het maar met die groter besef die 
taal se welsyn is baie belangriker as “eie magspeletjies, ego's en dun velletjies”. 
Scholtz was wel hoopvol dat die Vredenheim-beraad kon meewerk om groter 
taaltevredenheid te bewerkstellig (Scholtz 2010:14). Scholtz se standpunt het 
die indruk gewek hy speel vernuftig deur voor te gee hy oordeel objektief, 
maar dat hy op bedekte wyse wel Giliomee se standpunt steun sonder om op 
laasgenoemde se eiesinnige, voorskriftelike en bra ondemokratiese oplossings 
vir die taalprobleem te wys. 


In sy bydrae tot die Vredenheim-taalgesprek het Dawie van Die Burger 
tot die belangrike gevolgtrekking gekom dat die debat die sterk besef van 
die noodsaaklikheid van groter inklusiwiteit in die ondersteuning van 
Afrikaans losgewoel het. Net dit het reeds die debat die moeite werd gemaak. 
Geen volledige debat kon oor Afrikaans gevoer word “deur in dieselfde ou 
botterkan rond te krap nie. Dit is eerder 'n debat wat gevoer moet word 
binne hoorafstand van almal wat `n belang daarby het” (Dawie 2010:14). 
Hy het dit beklemtoon dat nie almal wat Afrikaans wou bevorder hulle 
aan etniese mobilisering skuldig gemaak het nie, maar ongelukkig was dit 
die wit Afrikaner mobiliseerders wat hulle stemme die luidste laat hoor 
het en genuanseerder stemme verdring het. In plaas van om inklusiewer 
vir Afrikaans te ywer het etniese mobilisering hulle die kans gegee om die 
taalkwessies vir eie belang te kaap. 'n Sprekende voorbeeld hiervan was vir 
hom die randfiguur, dr. Dan Roodt, en die probleem was dat hy dikwels deur 
die Engelse media oor Afrikanerkwessies uitgevra en aangehaal is asof hy as 
die spreekbuis vir die wit Afrikaanse gemeenskap is. Solank dit voorgekom 
het asof die saak vir Afrikaans gevoer word deur diegene wat nog vasklou aan 
apartheid was daar nie veel hoop dat Nzimande die taalrumoer ernstig sou 
opneem nie. Die sprekers en leiers van die inheemse taalgemeenskappe asook 
swart en bruin Afrikaanssprekendes moes ook hulle stemme laat hoor met die 
voorvereiste dat daar steeds weggestuur word van etniese mobilisering sodat 
die ANC en die regering nie daardeur vervreemd word nie (Dawie 2010:14). 
Dawie het die vereistes vir die suksesvolle beywering vir Afrikaans duidelik 
probeer uitspel: die voorstanders vir groter inklusiwiteit en nierassigheid 

vir Afrikaans, sou hulle stemme sterker moes laat hoor teen die “etniese 
tamboerslaners.” Duidelike bewyse en uitsprake was nodig dat apartheid iets 
van die verlede was en die nuwe demokrasie gesteun en erken word en daar 
ywer heers om 'n bydrae daartoe te lewer. “Wat dit betref, is die tyd vir beraad 
nou lankal verby.” (Dawie 2010:14) 


Word die Vredenheim-voorstelle en kommenaar per slot van rekening ontleed, 
aldus die hoofartikel hieroor in Die Burger, het die verskuiwing in denke 
veral op “meertaligheid as ankerpunt”, hetsy tweetaligheid, parallelmedium, 
dubbelmedium of tolkdienste gekonsentreer. “Die haastige gebabbel op 
Vredenheim sal egter nou in tasbare dade omgesit moet word”. Daar was nie 
meer plek vir “taalkonkelaars of taalfopdossers met verskuilde en geheime 
agendas nie”. Rapport het dit goed saamgevat: Die gesprek moes oop wees 
en die oorlewing van Afrikaans was nie te vertrou in die hande en luide 
monde van klein groepies wat Afrikaans wou afsonder en bewaar nie. Dit was 
dikwels in “alternatiewe ruimtes - ver verwyderd van stugge binnekamers, 
rektorskantore en raadsale - waar die taal floreer” (Rapport 2010a:16). 


Die bekende letterkundige, Joan Hambidge van UK het gewys op die 
strydende elemente in die taaldebat en hoe dit in media-opskrifte uitgebeeld 
is: “Verdeling en verskeuring. Broedertwis. Verdagmakery. 'Taalbulle” 
(Hambidge 2010:11) Sy het gemeen Giliomee het 'n punt beet deur met feite te 
werk en die verloop van die universiteit se beleid te verduidelik, maar sy kon 
nie glo Afrikaans sal sterf nie, omdat die taal steeds op talle vlakke lewend en 
sterk verteenwoordig was. Wat wel bekommer het, was die sekondêre funksies 
van Afrikaans en wat haar betref, het dit `n deurmekaar-debat geword omdat 
appels met pere vergelyk is. Op straat was Afrikaans veilig, maar in die klas- en 
lesingkamer en as wetenskapstaal moes op beveiliging aangedring word. Sy 
het voorbeelde van die situasie by UK gegee waar Afrikaans saam met Xhosa 
aangebied is omdat jong dokters beide tale moes kan hanteer wanneer pasiënte 
ondersoek word. 


Dis nie nodig om skaam vir jou taal te wees nie. As jy in Kaaps 
wil praat en soms lekka Engelse woorde wil ingooi, met 'n hoë 
Pretoriase aksent wil prot, is dit piekfyn. Of 'n lekka bggy of plat 

Namakwalands ... Afrikaans het 'n reg om sy (haar?) wetenskaplike 
status te bewaar. (Hambidge 2010:11) 


In haar reaksie op wat aan die gebeur was rakende die US-taalkwessie, het 
die rubriekskrywer van The Times, Oppelt, haar irritasie uitgespreek oor die 
Afrikaanse taalstryders wat nie die verlede kan afskud nie. Sy het dit veral 
gehad oor die meestal wit mans se op- en af-springery oor hoe Afrikaans uit die 
nuwe Suid-Afrika uitgeforseer word. Meeste Afrikaanssprekendes was nie wit 
nie en sy kon die patetiese gemor dat Afrikaans in gevaar staan om permanent 
uitgedoof te word, glad nie meer uitstaan nie. Waarom sien sy nog rakke vol 
Afrikaanse romans by Exclusive Books en waarom bied Johan Stemmet nog 
Noot vir Noot aan, die langsdurende vermaaklikheidsprogram op televisie? 
Sy was ook totaal verstom dat die De Klerk-stigting daaraan kon dink om 
’n Afrikaanse beraad te reël sonder om Botman uit te nooi (Oppelt 2010:6). 


3.14 Drie uitvoerende- konvokasiebestuurslede bedank 


In hierdie stadium (Januarie 2010) het drie lede van die US- uitvoerende 
konvokasiebestuur - Michael le Cordeur, Sanette Nowers en Johann 
Aspelin - as gevolg van die konvokasiepresident, Kapp, se “skerp aanval” teen 
Botman die vorige jaar, bedank. Wat hulle betref, het dit `n finale wig tussen 
die bestuur van die konvokasie en die universiteitsbestuur ingedryf. Kapp 
het onder andere beweer die bestuur “mislei” mense met die versekering dat 
Afrikaans `n vaste plek aan die universiteit het. Die drie lede het aangevoer 
Kapp se optrede was onaanvaarbaar omdat hy die bestuur nie vooraf oor sy 
standpunt ingelig het nie. Nowers, uittredende hoof van die Hoër Meisieskool 
Bloemhof, het `n noodvergadering van die uitvoerende raad aangevra, maar 
Kapp en die ondervoorsitter Christo Viljoen was nie “op kort kennisgewing 
beskikbaar nie” (Peyper 2010a:2). Sy het Kapp reeds vroeër gevra om as 
president te bedank. In reaksie het Botman sonder omhaal van woorde laat 
hoor sy indruk is die twis in die geledere van die konvokasie hou verband 
met die spanning veroorsaak oor die brutale wyse waarop die kwessie van 
Afrikaans hanteer word wat die waardigheid van die konvokasie geraak en 
Afrikaans skade berokken het (Peyper 2010a:2). 

3.15 Die dwang van demografie: 
US se dae as Afrikaanse universiteit getel 


Na die jarelange taaldebat oor Afrikaans op US het, volgens JR Landman, 
die tyd aangebreek om die waarheid oor Afrikaans aan US in brute terme 
te probeer verwoord. In een van die skerpsinnigste en treffendste ontledings 
oor die taalkwessie het Landman die waarheid daaroor in konkrete en finale 
terme probeer uitspel. “Dit gaan nooit weer `n Afrikaanse universiteit wees 
nie. Die US is gebore en getoë in Afrikaans en was tot aan die begin van die 
1990's oorweldigend Afrikaans. Dit is nie meer nie” (Landman 2010:18) Alles 
het onherroeplik verander met studentegetalle wat vanaf 1995 dramaties 
toegeneem het waarvan meeste nie Afrikaanssprekend was nie, “Vir elke een 
ekstra Afrikaanse student het 2,5 Engelse studente Stellenbosch toe gekom en 
hierdie tendens het begin lank voor Chris Brink en Russel Botman. In 2009 
was 53% Afrikaanssprekend in vergelyking met 62% in 2004. Gaan dit so 
voort, sal Afrikaanse studente minder as 50% teen 2012 wees.” Hy het daarop 
gewys dat selfs Steward van die FW-Stigting erken het dat niemand meer van 

n “all-Afrikaans institution” kon praat nie (Landman 2010:18). 


Die vraag was tot welke mate die US Afrikaans moet bly? Vir hom was die 
enigste antwoord dat getalle dit sou bepaal. Al vyf HAU’s was onder Engelse 
druk en was dit nog net NWU wat hierdie druk gedeeltelik kon vryspring. Die 
getal Afrikaanse studente was eenvoudig nie genoeg om die kampusse te vul 
nie. Indien die FW-Stigting en wie ook al nie hierdie feit voor oë hou nie, sou 
hulle pogings ter wille van Afrikaans op niks uitloop nie. Die belangrikste wat 
Afrikaanssprekendes veral moes doen, was om te besef dat Afrikaans geklee in 
ideologie nêrens sal kom nie. Landman het indirek na Giliomee verwys met sy 
stelling dat daar taalideoloë was wat getalle wou beheer deur voor te skryf dat 
studente net by US kan studeer indien hulle Afrikaans bemeester. Afrikaans 
is dus gebruik as instrument van uitsluiting wat in die nuwe Suid-Afrika 
hoegenaamd nie meer gedoog sou word nie. 


Uitsluiting op grond van taal is uit. Ideoloë vervreem ook mense. 
Botman is so ondersteunend as wat kan kom en het amptelike 
vergaderings met die konvokasiebestuur en oorlegpleging met 

raadslede gehad en vir dit alles is hy in die tande geskop deur prof. 
Kapp op die algemene vergadering van die konvokasie [in 2009]. 


Afrikaans kon wel bevorder en gedien word deur “self-help” in die vorm van 
organisasies soos Afriforum en Solidariteit, die ATKV, ondersteuning van 
Afrikaanse tydskrifte, boeke en koerante. Suid-Afrikaanse universiteite se dae 
van net Afrikaans wees, was finaal verby. “Ons kan dit aanvaar en werkbare 
maniere soek om Afrikaans te bevorder, of ons kan in ontkenning leef. As die 
taalideoloë wil voortgaan met Don Quiote-stormlopies, is dit goed so. Laat die 
res van ons die taal bevorder deur self-help? (Landman 2010:18) 


Ten opsigte van demografie is 'n ietwat ander aksent deur Solidariteit 
se Helpende Hand (SHH) met betrekking tot Afrikaans as onderrigtaal 
in hoër onderwys geplaas, maar eintlik met dieselfde eindresultaat 
(Rademeyer 2010:15). Afrikaans was slegs volhoubaar indien meer 
Afrikaanssprekendes op universiteite beland. Volgens dr. Danie Langner, SHH 
se uitvoerende direkteur, het navorsing getoon dat slegs 16% matrikulante in 
Afrikaanse skole vrystelling tot universiteitsopleiding verkry het en ten einde 
Afrikaans volhoubaar te maak, sou dit moes verdubbel. Volgens hom was 
daar `n behoefte onder jongmense om in Afrikaans te studeer en uit die 1 
100 beursaansoeke wat die SHH se Afrikaanse Beursinstituut in 2009 gekry 
het, het 97% van die voornemende studente aangedui hulle wil graag in 
Afrikaans studeer. Wat nagraadse studente betref, was die syfer 93%, terwyl 
84% Afrikaanse jongmense aangedui het hulle gaan nie verder studeer nie 
en 70% het geldelike probleme as rede daarvoor voorgehou. Sowat 67% 
hoërskoolleerlinge was onseker watter beroepe hulle in Afrikaans kan volg 
en onder hulle was baie wat verkeerde vakkeuses gemaak het en gevolglik nie 
toegang tot tersiêre opleiding kon kry nie. Volgens Langner was 16% van die 
Afrikaanse skole se matrikulante wat wel toegang tot universiteitsopleiding 
gehad het, te min om selfs net een Afrikaanse universiteit te regverdig. 
Sy pessimistiese toekomsblik was: “Dit is selfs te min om Afrikaans se 
langtermyn-volhoubaarheid as wetenskapstaal aan enige universiteit te 
verseker.” (Rademeyer 2010a:15) 

Desnieteenstaande was Afrikaanse studente 'n beduidende groep en die 
16% van matrikulante uit sowat 21 000 voornemende studente per jaar sou 
in die bestek van drie jaar meer as 60 000 beteken. Verwesenliking van `n 
teiken van 32% Afrikaansprekende universiteitstudente sou `n omvattende 
benadering van die bevordering van Afrikaans op alle skoolvlakke vereis. 
Daarvoor was geldelike steun noodsaaklik. Een standpunt was dat Afrikaanse 
organisasies se bystand noodsaaklik geword het om 'n minimum-aanbod 
ten opsigte van die getal kursusse wat in Afrikaans aangebied word, met 
universiteite te beding. Die SHH het ook gewaarsku dat die groeiende armoede 
in die Afrikaanse gemeenskappe ernstige aandag verdien. 'n Peiling by ses 
laerskole in verarmde gemeenskappe het getoon 78% leerlinge nie toegang 
tot enige Afrikaanse boeke behalwe skoolboeke het nie, terwyl 73% ouers 
van minderbevoorregte graad 1’s nie Engels magtig was nie. “As daar nie in 
die toekoms vir dié groter wordende groep kinders opleidingsgeleenthede op 
tersiêre vlak in Afrikaans gaan wees nie, gaan hulle nie werk kry nie en móét 
verengels om 'n werk te kry.” (Rademeyer 2010a:15) 


Meer spesifiek wat die US betref, was die US se studenteprofiel volgens 
raadslid Maree wat taalvoorkeure betref aan die begin van 2010 soos volg: 61% 
Afrikaans, 31% Engels, 3% Afrikaans en Engels, terwyl 5% ander taalvoorkeure 
getoon het. Alhoewel die meerderheid studente Afrikaanssprekend was, 
het modules in Afrikaans van 60,7% tot 55,4% in 2010 gedaal, terwyl 
modules in Engels van 39,2% tot 44,5% gestyg het. Vanaf 2003 het die 
getal Afrikaanssprekende studente konstant gebly, maar Engelssprekende 
studentegetalle het gestyg sodat hulle teen 2007 in die meerderheid was. 
Volgens Maree is Afrikaans aan die US met Engels vervang, sonder dat dit die 
verwagte magneet geword het wat die bruin en swart komponente vinniger 
sou opstoot (Rademeyer 2010a:15). 


3.16 Die nuwe US-kanselier se standpunt 
oor Afrikaans: 'n “yskoue stort” 


Tydens sy inhuldiging as nuwe U$-kanselier in Februarie 2010 het Johann 
Rupert na vore getree om die rektor en sy bestuur sterk te steun rakende hulle 


132 


L Die Botman-fase: 2006-201H 


siening en hantering van Afrikaans. Volgens Rupert wou hulle Afrikaans 
“verdiep en verskans binne die konteks van 'n meer komplekse nuwe realiteit”. 
Hulle taak het egter veel moeiliker geword as dié van hulle voorgangers 
(Jeffreys 2010:18). Na sy wete wou US die fokus van die debat verskuif vanaf 
Afrikaans per se na die identifisering van hoe dit die beste relevant sou kon 
bly en uitnemendheid bereik kon word, eerder as om oor Afrikaans te stoei 
en te stry. Sy opmerkings het die reaksie uitgelok dat sy woorde oor Afrikaans 
“waarskynlik vir baie in die gehoor soos 'n yskoue stort” was wat waarskynlik 
presies sy bedoeling was. Rupert het ook beweer dat dit lyk asof die US “byna 
alleen verantwoordelikheid gekry het vir Afrikaans”. Dit was duidelik dat hy 
“sy streep in die sand getrek” het, wat ook geimpliseer het dat hy sy visie op 'n 
hoër strewe en 'n universiteit van wêreldklas vir Afrikaanses en die res van die 
wêreld gestel het (Jeffreys 2010:18). 


Tydens Rupert se inhuldiging het minister Nzimande in sy toespraak 
as uitgenooide gasspreker dit as 'n foutiewe persepsie bestempel dat die 
regering met Afrikaans as 'n taal van onderwys en geleerdheid wil wegdoen. 
Die regering se standpunt was immers deurgaans dat alle amptelike tale 
insluitende Afrikaans gelyke aansien soos in die Grondwet voorgeskryf, 
moet geniet. Afrikaans word deur die regering erken as 'n taal van navorsing 
en wetenskaplike kennis en word as 'n nasionale bate beskou. Waarteen die 
regering egter in verset gekom het, was enige beleid wat kon veroorsaak dat 
Afrikaans as 'n struikelblok en uitsluitingsmeganisme teenoor die nie-sprekers 
daarvan gebruik word. Hy het toegegee dat die US reeds veel bereik het ten 
opsigte van transformasie, maar ook daarop gewys dat die universiteit voor 
die wesenlike probleem te staan gekom het om sy inisiatiewe en prestasies in 
'n eg Suid-Afrikaans institusionele kultuur te omskep wat ten volle inklusief 
moes wees deur diversiteit te weerspieël. (Meyer 2010:7). 


Soos te verwagte is Rupert aangevat oor sy uitsprake en veral oor sy 
opmerking dat, hoewel hy lief is vir Afrikaans, uitnemendheid en nie taal as 
sodanig nie, die hooffokus by die US moet wees. CP Naudé wou weet waarom 
hy uitnemendheid teenoor taal wil stel, want hy behoort te besef kennis en 
uitnemendheid gaan hand aan hand met behoorlike taalhandhawing. Kennis 

word deur middel van taal geproduseer en die kommer oor Afrikaans het 
eerstens gegaan oor die agteruitgang van die taal. Daar moes besef word dat 
in kennisverwerwing die “verbeelding” [die beeltenisvoorstelling] verbonde 
aan tale wat reeds voldoende ontwikkel was dringend noodsaaklik is en bly 
(Naudé 2010:16). Rupert het in sy toespraak nuwe tegnieke beklemtoon, 
maar geen erkenning gegee aan dit wat meer fundamenteel is, naamlik dat 
die gemeenskap se hele onderbou verander het. Indien aanvaar word, soos die 
postmoderniteit wel uitwys, dat kennis verbeelding is en nie feite daarbuite 
nie, word “elke taal wat die wêreld opgelewer het ongelooflik belangrik. Want 
elke taal is `n produserende, aanvullende verbeeldingstelsel. In elke taal lê, 
hipoteties gesproke, ander, daadwerklike wyses om `in die ruimte” te kom 
(Stellenbosch is mos trots op sy rol as ruimtenavorser?)” (Naudé 2010:16). 


Naudé was ook nie te vinde vir Rupert se gelykstelling van kennis aan die 
utilitêre nie. Ware uitnemendheid moet ook die ander strewes van verbeelding 
wat “sluimer in die wêreld se verfynde denk- en gevoelstrukture” verreken. 


Die utilitêre is nie die belangrikste betekenisdraer nie. Die 
onderhouding van taal, die vernaamste draer van daardie hoë 
strukture, is kardinaal. Ware uitnemendheid bespied voortdurend 
die alternatiewe, nie slegs die spoed van dit wat vanselfsprekend 
op hande is nie. `n Noodsaaklike beskermer van diversiteit van 
uitnemendheidsvorme was nog altyd universiteite. (Naudé 2010:6) 


Daar moet deeglik besef word dat die aftakeling van Afrikaans ook diversiteit 
sal aftakel (Naudé 2010:6). 


3.17  Gilomiete teen Hertzogiete: 
die Maart 2010 raadsverkiesing 


Voordieraadsverkiesingvan Maart2010 hetdiebeweringdierondtebegin doen 
dat US se raad wanfunksioneel is (Van Niekerk 2010:11). Die ondervoorsitter 
van die raad, dr Gerhard van Niekerk, het in 'n artikel in Rapport vertel hoe 
een van die vorige raadslede, Francois Groepe, 'n persoonlike e-pos aan 
sy mede-konvokasielede gestuur wat as 'n “skerp teregwysing vir die raad” 

gesien is en deur voormalige raadslede as “bevestiging” beskou is dat die raad 
“wanfunksioneel” is. Van Niekerk het toe reeds vir vyf termyne as raadslid 
gedien en kon die versekering gee dat die “raad sy korporatiewe oorsigrol en 
-funksie na behore nakom en met die grootste mate van verantwoordelikheid 
en professionaliteit die beste belange van die universiteit op elke terrein 
dien” (Van Niekerk 2010:11). Hy het dit veral gehad teen aantygings deur 
Christo Viljoen dat die ministeriële aanwysings op die raad saam met US- 
amptenare 'n “stemblok vorm”. Van Niekerk het die versekering gegee dat 
baie van die raadslede mekaar buite die raad feitlik glad nie geken het nie 
en daar was nog nooit sprake van 'n onheilige sameswering onderling deur 
hulle nie. Behalwe Viljoen en enkele ander raadslede was daar konsensus oor 
die strategiese rigting waarop US besluit het. Die aanklag dat die ministeriële 
raadsaanstellings lakeie van die minister is, was volgens Van Niekerk totaal 
ongegrond en daar was in vier jaar geen kommunikasie tussen hom en die 
minister nie. In werklikheid was dit die konvokasieverteenwoordigers wat 'n 
belangegroep met 'n enkele mandaat verteenwoordig het. Hy het ook verwys 
na Viljoen se bewering dat die voorsitters onder wie Viljoen gedien het nie in 
staat was om die vergaderings behoorlik te lei nie. Tog was dit ironies dat albei 
die voorsitters na wie hy verwys het moeite gedoen het om konsensus ook oor 
taalsake te bereik. Selfs Viljoen se eie voorstel dat 'n minimum-aanbod van 
60% tot 2014 gehandhaaf behoort te word, is deur die raad gesteun en aanvaar. 
Van Niekerk het te kenne gegee dat hy persone soos Mouton en Heese wat 
uit die raad bedank het, respekteer omdat hulle dit nie eens is oor strategiese 
besluite nie, maar nie soos ander raadslede optree wat op die raad bly, maar 
nogtans die raad onder verdenking bring nie (Van Niekerk 2010:11). 


As gevolg van die vurige taalstryd het die naderende US-raadsverkiesing van 
2010 feitlik in `n “nasionale verkiesing” ontaard. Botman is van “onbehoorlike 
inmenging” beskuldig en 'n voormalige raadsvoorsitter, dr. Edwin Hertzog, 
het Giliomee verwyt dat hy die taalbeleid tot die enigste faktor in die US- 
opset verhef (Malan 2010:6). Ook die sekretaris van die konvokasie, Johan 
Aspeling, het Giliomee daarvan beskuldig dat hy “kreatief met die waarheid 
omgaan” (Malan 2010:6). Die nuwe rusie het gegaan oor die bekendmaking 

al dan nie van die voorstellers en sekondante van die 18 benoemings vir die 
raad waaruit ses raadslede verkies moes word. Volgens 'n regsmening sou 
bekendmaking daarvan wel `n inbreuk op privaatheid beteken. Onder die 
benoemdes was dr. Rhoda Kadalie (menseregteaktivis), prof. Wannie Carstens 
(voorsitter van die ATR), Francois Groepe (uitvoerende hoof van Media24), 
advokaat Jan Heunis (regsgeleerde), prof. Pierre de Vos (grondwetkenner), 
dr. Hans Heese (historikus) en Natalia da Rocha (sanger en aktrise). 
Onder die naam van Giliomee, Marié Heese, Lina Spies en Jacko Maree het 
die FAK `n brief uitgestuur ter ondersteuning van sekere kandidate. Sommige 
taalkenners het gemeen die raad kelder Afrikaans vanweë die bestaande 
taalbeleid, terwyl die Hertzog-ondersteuners van mening was die taalkwessies 
word oorbeklemtoon. Die uitvoerende hoof van Naspers, Koos Bekker, een 
van die sittende en onverbonde raadslede, het vol humor beweer: Stellenbosch 
is 'n “klein dorpie en by gebrek aan vermaak vorm mense graag faksies en 
beledig mekaar”. Dit het hom herinner aan die dae toe hy kleilat gespeel het en 
bendes gevorm is om modder na die ander bende aan die ander kant van die 
rivier te gooi. “Almal geniet dit, maar nou-nou word iemand se oog uitgegooi. 
Dan gaan almal huil” Kadalie weer het beweer “vuil politiek” word gevoer 
(Malan 2010:6). 


Anton van Niekerk, bekende US-filosoof en broer van Gerhard, het erken 
dat Afrikaans aan die US histories `n belangrike rol gespeel het en moeite 
gedoen behoort te word om die taal nie te laat verdwyn nie. Wat egter ook 
besef moes word, was dat hoe belangrik dit ook al mag wees, taalbeskerming 
as sodanig nie die universiteite van Stellenbosch se “kernbesigheid” 
was nie (Van Niekerk 2010a:11). Hy wou ook weet wat presies met die 
versugting wat gehoor word, naamlik van ’n Afrikaanse universiteit, bedoel 
word. Wat hom betref, het dit waarskynlik verwys na `n universiteit waar 
Afrikaans die oorheersende onderrigmedium en die omgangstaal vir 
algemene kommunikasie sal wees. In die taaldebat was daar volgens hom 
nie meer werklik persone wat meen daar kan in Suid-Afrika nog so 'n tipe 
universiteit bestaan nie. Wesenlik het hy Landman se argument herhaal dat 
die Afrikaanse taalgemeenskap te klein en versplinter was om 'n “eentalige 

wêreldklasuniversiteit te onderhou". Indien enige universiteit sou afgesonder 
word van Engels word dit geisoleer van die “hoofstroom- akademiese 
bedrywighede” in die land sowel as van die “internasionale universiteitswese” 
waar Engels primêr is (Van Niekerk 2010a:11).Ditsouredeliker wees om te dink 
aan 'n Afrikaanse universiteit waar die taal `n beduidende rol in die onderrig 
speel en die taal steeds die oorheersende medium van administratiewe en 
bestuursake bly. So gesien, was die US steeds `n Afrikaanse universiteit, want 
in Van Niekerk se 30 jaar aan die universiteit is bitter min vergaderings ooit in 
Engels gehou. Weliswaar is Engels al hoe meer in lesingsale gebruik, maar daar 
was steeds net een fakulteit (krygskunde) wat uitsluitlik in Engels gedoseer 
het. Parallelmedium is al hoe meer toegepas, waardeur Afrikaans steeds `n 
staanplek behou het. Binne sy departement is ongeveer 50% Engelssprekende 
studente en al hoe meer Engelssprekende dosente, maar in wese is die opset 
steeds nie minder Afrikaans nie (Van Niekerk 2010a:11). Taalvoorkeure is 
landswyd aan die verander, so ook by die US, sodat Afrikaans die voorkeurtaal 
van slegs 47,8% van 2010 eerstejaars geword het en die Afrikaanse komponent 
dus vir die eerste keer in die minderheid is. Nuwe bruin studente in die 
fakulteit het in 2010 met 23,3% toegeneem vanaf die vorige jaar, maar die 
meeste van hulle se taalvoorkeur was Engels. Indien die fakulteit na die 
A-opsie sou terugkeer, sou die fakulteit dus die helfte van sy studente verloor. 
Die belangegroepe wat so sterk ywer vir Afrikaans, skep by hom die indruk dat 
dit vir hulle oor 'n versugting gaan na `n “verlore paradys” waarin “Afrikaans 
oorheersend en gemeenskaplik was: 'n plek waar 'n mens aan die ongemak 
van die bevolkingsdiversiteit kon ontsnap en ontspan tussen mense nes jyself, 
en waar diegene wat ‘anders was, eenvoudig moes aanpas en inpas”. Hierdie 
strewe het ook gepaard gegaan met 'n oormatige ontsag vir gesag, vandaar die 
idee dat `n taalbeleid deur die raad neergelê en dan eenvoudig afgedwing kan 
word (Van Niekerk 2010a:11). Wat hom betref, moes die US se karakter nie 
aan `n bepaalde taal gekoppel word nie en die feit dat 'n universiteit 'n bepaalde 
taal as onderrigmedium en omgangstaal gebruik, kan nooit deurslaggewend 
vir gehalte of identiteit wees nie. Die taalstryders wil 'n universiteit hê in 
diens van die gemeenskap maar werklike voortreflike, moderne universiteite 
beoefen wetenskap as deel van 'n “internasionaal-beoefende kennisbedryf wat 

gerig is op en ter sake is vir alle mense wat in intersubjektief kontroleerbare en 
daarom betroubare kennisaansprake belangstel". Dit is nie 'n kwessie dat hy en 
ander dosente nie Afrikaans waardeer nie, maar hulle beskou nie beskerming 
en stryd vir `n taal as hulle belangrikste verantwoordelikheid nie. Dosente 
dien die wetenskap en taal word ingespan om kennis oor te dra en maksimale 
kommunikasie te bewerkstellig. Daar moet dus ruimte gelaat word vir alle 
tale wat kommunikasie bevorder. Afrikaans is weliswaar geskik om feitlik alle 
aspekte van die wetenskap te dien en oor te dra, maar die beskerming van die 
taal kan nie as die hoofdoel van US uitgemaak word nie. Indien die US op die 
voorpunt van die wetenskap met sy voortdurende verandering en toenemende 
uitdagings wil kom, lyk die geweldige energie wat aan die taalstryd gewy word, 
nie werklik sinvol nie (Van Niekerk 2010a:11). 


Van Niekerk se standpunt en uiteensetting is deur Giliomee as 'n “verdraaiing 
van die feite” bestempel (Giliomee 2010a:15). Hy het erken sy eie standpunt 
gaan wel oor `n “volwaardige plek” vir Afrikaans, maar primêr het dit vir 
hom vir hom gegaan het oor die “historiese feite en `n verklaring van die 
feit dat die US-raad aan die einde van 2009 besluit het om `n minimum- 
aanbod van 60% in Afrikaans te handhaaf (met die helfte daarvan in 
dubbelmedium)”. Hierdie taalbesluit was vir hom 'n “nekslag” vir Afrikaans. 
Hy het die taalproses meegemaak deurdat hy vanaf 2006 raadslid was en 
ook in daardie jaar lid van die raad se taalkomitee geword het. Giliomee het 
homself beskryf as waarskynlik die enigste persoon wat al die raad en senaat 
se taalkomitee-notules sedert 2002 deurgewerk het om die taalbesluite na 
te gaan. Hy het ook moeite gedoen om van die registrateur data oor ras- en 
taalprofiele in te win. Verder was dit deur sy inisiatief dat Schlemmer opdrag 
ontvang het om 'n wetenskaplike ondersoek te doen oor die taalhouding 
van studente, wat Schlemmer in April 2008 voltooi het. Giliomee was die 
enigste lid van die taalkomitee wat nie amptenaar of dosent was nie en het 
die komitee probeer bewus maak van die feit dat die taalkomitee nie `n blote 
rubberstempel behoort te wees vir die fakulteite se versoeke om weg te beweeg 
van Afrikaans as onderrigtaal nie. “Die komitee het die raad nege maande 
lank feitlik eenparig gevra om my as lid te vervang omdat ek as ontwrigtende 

invloed beskou is? Uiteindelik het die komitee homself ontbind, want die 
taak was voltooi: Afrikaans-enkelmedium is voorgraads vanaf 2005 tot 2010 
van 75% tot 35% afgeskaal en die dubbelmedium-opsie het vanaf 24% tot 
51% gestyg. Volgens sy siening kon Afrikaans nie in so `n situasie oorleef 
nie (Giliomee 2010a:15). Die vreemde in Giliomee se uitsprake was dat hy 
skynbaar nooit dosente se reg om via fakulteite bepaalde opsies te kies, ernstig 
verreken of aanvaar het nie. 


Breedweg het Giliomee veral Van Niekerk se siening dat universiteite 
se hoofopdrag nie taalbeskerming is nie, bevraagteken. Indien dit oor 
doeltreffende kennisoordrag gaan, glo hy studente het wel inspraak. 
Die Schlemmer-verslag (2008) het getoon dat 83% van die Afrikaanse studente 
Afrikaanse onderrig verkies en dat bruin studente, van wie tweederdes 
Afrikaans was, ook Afrikaansmedium verkies. Die US was egter “ingestel op 
die bruin Engelssprekendes wat Engels verkies”, sodat minderheidsbelange 
voorop gestel is. Bykans 50% van die Engelssprekende studente het aangedui 
dat hulle nie probleme het met `n oorwegend Afrikaanse universiteit nie, 
maar 40% het erken hulle Afrikaans is swak. Om hulle ter wille te wees, 
het in werklikheid US se taalbeleid bepaal en daar was geen behoorlike 
taalmonitering in die meeste fakulteite nie (Giliomee 2010a:15). 


Die verengelsingsbeleid kon wat hom betref eintlik verklaar word in die sin 
dat die US se taalstelsel as sodanig verkeerd bedryf is en dit as gevolg van 
die optrede en invloed van enkele individue (hy laat hom nooit uit oor 
die senaat se oorweldigende steun nie). Die deurslaggewende besluit is 
reeds vroeg in 2005 deur vier raadslede aangevoer en uiteindelik toegepas: 
Hertzog as raadsvoorsitter, dr. Gerhard van Niekerk ondervoorsitter, Chris 
Brink rektor, Anton van Niekerk taalkomiteevoorsitter (Giliomee 2010a:15). 
Omdat hulle dit problematies gevind het, het hulle hul doof gehou vir die 
2002-taalbeleidsbesluite wat entoesiasties ondersteun is en onder andere 
bepaal het dat Afrikaans-enkelmedium die vanselfsprekende opsie is en dat 
die T-opsie slegs in die eerste jaar toegepas sal word. Die Hertzog-groep het 
toe die taalkomitee oorreed om die taalbeleid te verander en die voorsitter 
van die taalkomitee het bekend gemaak dat die raad se uitvoerende komitee 

versoek het die taalbeleid hersien moet word. Die besluit om te wysig het van 
'n klein groepie senior raadslede en die rektor gekom, en dit was die fakulteit 
lettere wat eerste besluit het om alle voorgraadse modules in die T-opsie aan te 
bied. Hierdie wysiging het ingedruis teen die letter en gees van die 2002-beleid. 
Van Niekerk verswyg dat die getal Afrikaanssprekendes in die fakulteit lettere 
tot onder 50% gedaal het as gevolg van die besluit waaraan hy meegedoen het. 
Giliomee het die indruk gekry dat Hertzog, Brink en Van Niekerk daarop uit 
was om die US uiteindelik Engels te maak, met die idee dat swart studente 
daardeur gelok sou word. Daarvan het niks gekom het nie. Die T-opsie het 
wel uitgebrei as gevolg van meer Engelssprekendes en tussen 2005 tot 2010 het 
hierdie opsie vanaf 28% tot 36% gestyg (Giliomee 2010a:15). 


Giliomee se uitsprake is deurgaans gekenmerk deur navorsing met feitlike 
gegewens en gevolglik was hy altyd in staat om konkrete statistiese gegewens 
voor te hou. Hy kon daarop wys dat, gemeet aan sommige van die ander 
HAU's, US in 2010 `n Afrikaanse aanbod van 60% gehad het, terwyl NWU en 
UV meer as 90% gebied het. Dit het hy as “skandalig” beskou en die afskaling 
van Afrikaans was vir hom die kernpunt waaroor die 2010-raadsverkiesing 
moes gaan. “Aan die een kant wil Hertzog die US se swaai in die donker’ na 
Engels bestendig; aan die ander kant is daar die kandidate wat aan Afrikaans 
'n volwaardige plek wil gee saam met parallelmedium en tolkdienste sover die 
US dit kan bekostig” Vanaf 2005 tot 2010 is Afrikaansmedium van 75% tot 
35% afgeskaal terwyl dubbelmediumonderrig vanaf 24% tot 51% gestyg het. 
Sy probleem met Anton van Niekerk se uitlatings was veral dat laasgenoemde 
die indruk probeer skep dat Engelse studente skielik die US oorstroom het en 
dat hulle ten alle koste geakkommodeer moet word. In werklikheid moet die 
verengelsingsbeleid toegeskryf word aan die feit dat enkele individue besluit 
het om verengelsing deur te dryf soos blykbaar ook by UP gebeur het. Volgens 
hom is die kritieke besluit aan die begin van 2005 geneem, nie deur 'n bepaalde 
komitee nie, maar deur bogenoemde individue. Giliomee vertel dat een van 
hulle aan hom sou gesê het: “Moet die hekkie vir Engels as voertaal effens of 
wyd oopgemaak word? Ons besluit was om dit wyd oop te maak.” Hulle het 

probleme gehad met die taalbeleid van 2002, wat in daardie jaar entoesiasties 
ontvang is (Giliomee 2010a:15). 


Ook uit ander oorde is Van Niekerk se standpunt as misleidend en eensydig 
uitgemaak en daar is op gewys dat die US in die beginjare ontstaan het ter 
wille van hoër onderwys aan Afrikaans-Nederlands-sprekendes. Alhoewel 
universiteite wêreldwyd se kernopdrag inderdaad kennisoordrag en navorsing 
is, word dit immers gedoen in die moedertaal van die studente wat hulle bedien. 
Afrikaans sou nie as moderne inheemse en wetenskapstaal ontwikkel het as dit 
nie vir die HAU’s was nie (Du Toit 2010:13). Die universiteite wat Van Niekerk 
noem se voertaal is almal Engels, maar daar is talle ander uitmuntende 
universiteite wat in die heersende moedertale funksioneer. Van Niekerk maak 
gruwelike stereotiperings en diegene wat besorgd is oor Afrikaans het beslis nie 
net Afrikaners in gedagte nie en begeer ook nie 'n “paradys” nie. Dit gaan wel 
oor die strewe na `n demokratiese samelewing waarin “volgens eties-morele 
beginsels, en ingevolge ons Grondwet en taalwetgewing, die onvoorwaardelike 
voortbestaan van veelrassige instellings in taal- en kulturele verband aanvaar 
word. Soos `n Afrikaans-medium universiteit” (Du Toit 2010:13). 


Dit was duidelik dat die voorhande raadsverkiesing spannend en veel 
erger as die aanvanklike stryd vir Afrikaans sou verloop. Voordat dit sou 
plaasvind, het Die Burger die raad se kandidate die geleentheid gebied het 
om hulle standpunte oor die kwessies in die openbaar te stel (Die Burger 
2010d:3). Een van die kandidate, die bekende juris, professor Pierre de 
Vos, het dit jammer gevind dat die taalkwessie so oorheersend beklemtoon 
is ten koste van die veel belangriker eietydse praktiese en etiese uitdagings. 
Wat hom betref, het die meerderheid voornemende studente uit veral 
sekere rassegroepe nog nie oor die nodige vaardighede beskik om op hulle 
eie 'n sukses van hulle studies te maak nie. Gevolglik het hy die bestaande 
universiteitstelsel nog baie onregverdig gevind, omdat baie jongmense weens 
hulle ras nooit die geleentheid gegun is om hul werklike potensiaal te bereik 
nie. Universiteite sou planne in werking moes stel om voorheen-benadeelde 
studente beter tegemoet te kom en te akkommodeer, want slegs 'n regverdiger 
samelewing sou politieke stabiliteit verseker. Hy het die belangrike stelling 

gemaak dat juis omdat Afrikaans vir hom belangrik was, hy geen veldtog 
kon steun waarin taalkwessies belangriker as geregtigheid geag word nie (Die 
Burger 2010d:3). Op sy beurt weer was advokaat Jan Heunis van mening die 
US moet helderheid verkry oor wat presies uitnemendheid behels en ook 
deeglik besin oor die onderrigtaal: indien dit Afrikaans is, moes dit duidelik 
en helder uitgespel word of, indien dit nie die geval is nie, moet ook dit reguit 
erken word. Sy siening was dat die tyd aangebreek het vir die raad om reguit te 
sê die US “is Afrikaans en sal Afrikaans bly” (Die Burger 2010d:3). 


Marié Heese se bydrae was dat mense oral in Suid-Afrika juis deur taal 
ontmagtig word, wat 'n bron van kommer vir almal behoort te wees. Die 
Grondwet beskerm wel minderheidstale, maar die de facto-situasie was dat 
Suid-Afrika onverbiddelikindierigtingvan 'n eentaligeopsetbeweeg, waardeur 
baie mense ontmagtig word. Haar oortuiging was dat taalvaardighede, ongeag 
velkleur, 'n belangrike rol by studenteprestasies speel. Moedertaalonderrig is 
van kardinale belang en wanneer kinders vanaf 'n vroeë ouderdom in 'n taal 
anders as hulle moedertaal onderrig word, word dit `n resep vir mislukking. 
Juis daarom was die US se taalstryd `n geveg wat die moeite werd was om te 
voer. Dit word selfs gesê moedertaalonderrig is Suid-Afrika se “missing link” 
(Heese 2010:11). 


3.18 Litigasie kom ter sprake 


Dit was eintlik te verwagte dat litigasie oor die posisie van Afrikaans aan die 
US wel een of ander tyd ter sprake sou kom. Reeds in Junie 2009 het De Klerk 
hierdie idee in sy toespraak tydens die eeufees van die SA Akademie begin 
propageer: “Vergeet van die regering en eis self jul taalregte op as julle die 
toekoms van Afrikaans wil help verseker.” (Coetzee 2009:1) Hy het reguit 
gepraat oor die moeilike drukgang waarin Afrikaans vasgevang was en 
Afrikaanssprekendes aangemoedig om uit die greep te kom van verskoning 
aanbied vir alles wat Afrikaans is. Grondwetlike regte oor taal behoort ook vir 
Afrikaans in terme van moedertaalonderrig toegepas te word, en wat De Klerk 
betref, moes minstens twee van die universiteite 'n Afrikaanse karakter behou. 
Sy siening was dat al die taalwaarborge in die Grondwet verontagsaam of 

verwater word. Hy was veral uitgesproke oor Afrikaans se handhawing in 
skole en aan universiteite (Coetzee 2009:1). 


In Maart 2010 is die moontlikheid dat die stryd om die status van Afrikaans 
by die US dalk in die hof kan beland vir die eerste keer gehoor. Raadslid Maree 
het as raadslid bedank oor wat hy bestempel het as valsheid oor Afrikaans. 
Hy het gemeen dat wat sekere kardinale beslissings oor taalsake betref die raad 
onwettig en onregverdig optree. Wat hom veral ontstel het, was die “uiters 
onbillike wyse” waarop daar teen Giliomee opgetree is deur wanvoorstellings 
en beswaddering en die beskuldiging dat hy nie by die waarheid bly nie. 
Maree het sy bedanking voorgehou as protes teen die “dubbelpratery” van 
mense soos Hertzog en die Van Niekerk-broers (Malan 2010a:10). Volgens 
Maree is Giliomee daarvan beskuldig dat hy nie ten gunste van `n oop 
proses was nie, terwyl Hertzog en die broers Van Niekerk voorgegee het dat 
hulle Afrikaans wil bevorder terwyl hulle meegehelp het aan besluite om 
verengelsing aan te help. Die US was besig om 'n Engelse instelling te word, 
want vier fakulteite het feitlik geheel en al die dubbelmedium-opsie aanvaar 
en sommige kursusse kon slegs deur medium Engels gevolg word. Binne sewe 
jaar sou die aantal Engelssprekende studente in die meerderheid wees. Maree 
het te kenne gegee dat hy bedank om buite die raad wyses te probeer vind om 
die ongeldigheid van die argumente waarop in die stryd vir Afrikaans gesteun 
word, aan die kaak te stel (Maree 2010:2). 


Die idee van litigasie is ook wyer gehoor. Afrikaans groei wel op grondvlak en 


CO) 


die vraag was, waarom dan die kommer? Naudé se argument was: “'n Taal is 


soos 'n ekologie, 'n biososiale veld waarin betekenisse van 'n oorkoepelende 
samehang afhanklik is”, 'n beskouing wat volgens hom deur feitlik alle 
taalkundiges en filosowe onderskryf word (Naudé 2010:6). Die gehalte van 
kollektiewe deelname was bepalend vir die voortbestaan van taal. “Dis die 
middelpuntvlietende samehang, oftewel integriteit, van `n taalveld wat `n 
taal se bruikbaarheid as betekenisdraer bepaal.” Vir hom het die argument 
gegaan oor Afrikaans se voortbestaan as moderne taal, want indien `n taal 
nie aktief bedryf word nie, onttrek die sprekers hulle daaraan, net soos diere 


'n area verlaat wanneer die ekologie ineenstort. Afrikaans se onafhanklikheid 

was aan die verbrokkel en taalsamehang was op streeksvlak besig om ineen 
te stort vanweë mense wat oor taalgrense heen trou en Afrikaanssprekendes 
wat die land verlaat. Waarom kan ten minste een universiteit in die land nie 
“onversnyde en onverknoeide Afrikaans doseer nie?” Naudé het erken niemand 
kan presies aandui of verduidelik wat presies goeie bereddering van 'n taal is 
nie, maar wat wel nadelig was, was die T-opsie van “brabbeltaal/Engels” wat 
toenemend ontwikkel is en die “Afrikaanse taalveld stelselmatig en met vaste 
doel voor oë skaad”. Vir hom was dit juis die beweegrede vir litigasie teen die 
US en dit was `n kwessie “wat die toekoms van die betekenisstelsels van die 
hele vasteland ten nouste raak” (Naudé 2010:6). 


In hierdie stadium het Giliomee en Maree sover gegaan om 'n regsmening 
in te win oor wat hulle as US se taalbeleid van geleidelike verengelsing 
beskou het. Indien die geldende beleid nie gestuit en hersien word nie, kon 
'n hooggeregshofaansoek volg, omdat die taalbeleid volgens twee senior 
regslui (advokate Jeremy Gauntlett en Frank Pelser) “onreëlmatig” en 
“gevolglik nietig” was (Malan 2010c:8). Hierdie regslui se mening was gegrond 
op prosedurefoute deur die raad en die bestuur begaan tydens die aanvaarding 
van die nuwe taalmodel. Hulle mening was dat die raad se taalbesluit van 
21 Februarie 2009 oor parallelmediumonderrig onreëlmatig aanvaar is. 
Volgens Giliomee het die raadsbesluit die deur geopen vir dubbelmedium, 
met Afrikaans en Engels as onderrigtaal in dieselfde klas, wat deur talle as 
`n doodhou vir Afrikaans beskou is (Malan 2010c:8). 


In Maree en Giliomee se brief aan die voorsitter van die raad, Paul Cluver, is 
melding gemaak van die feit dat die Afrikaanse taalkwessie aan die US ook 
groot belangstelling ver buite die kampus uitlok. Hulle het gewaarsku dat as 
die regsposisie van die taal nie deur US eerbiedig word nie, 'n aansoek aan 
die hooggeregshof gerig sou kon word vir “'n verklarende bevel tot dié effek” 
(Malan 2010c:8). Cluver het kalm en vasbeslote vasgeskop en te kenne gegee 
die US sou self regsadvies inwin “in die lig van die belang en kompleksiteit 
van die saak en die verreikende implikasies van 'n besluit hieroor”. Maree en 
Giliomee het wel te kenne gegee hulle sou eerder litigasie vermy, maar ook dat 
die raad kennis behoort te neem van die uitslag van die raadsverkiesing en 

die openbare debat. Wat hulle betref, was die US nou in die goeie posisie om 
uitvoering te gee aan die US se missiestelling ter bevordering van Afrikaans as 
wetenskap- en onderrigtaal (Malan 2010c:8). 


Advokaat Gauntlett het die feit onder die registrateur se aandag gebring dat 
die raad met die aanvaarding van die Arabella-beleid (kyk p. 74) nie behoorlik 
uit die vereiste aantal eksterne lede naamlik 60% (nadat Heese en Mouton 
uit die raad bedank het) saamgestel was nie. Volgens US se direkteur vir 
kommunikasie was hierdie interpretasie van die 60/40-verhouding in die raad 
egter foutief, want die kernbepaling of ’n raadsvergadering kan voortgaan, was 
slegs of daar 'n kworum teenwoordig was. Vanweë die litigasie-dreigemente 
en geskarrel het die nuwe raad die rektor versoek om 'n vergadering te belê 
waar die US se visie vir 2015 uiteengesit sou word. Giliomee het ook toegegee 
die taalstryd behoort eerder deur gesprek opgelos tee word (Gerber 2010:6). 


Kommer is deur Die Burger uitgespreek oor die regsadvies wat deur sekere 
raadslede oor die wettigheid van US se taalbeleid ingewin is. Daar was selfs 
gerugte dat swart Afrikaanses by die UWK `n beraad sou hou oor hoe ander 
stemme teen Giliomee in die debat gemobiliseer kon word. Dit weer het die 
gevaar laat ontstaan dat wat by die US aan die gebeur was as `n wit aksie, en 
dit wat by die UWK gemobiliseer word, as 'n swart aksie gesien sou word. 
Die beginsel moes veel eerder inklusiewe denke en optrede wees ter wille van 
die breë bevordering van Afrikaans oor rasgrense heen (Die Burger 2010£:10). 


3.19 Botmon se idee van 'n “linguistiese ubuntu” 


Tydens sy optrede as gasspreker by die Kaapse Persklub in April 2010 het 
Botman die geleentheid gebruik om te verduidelik en die versekering te 
gee dat graadkursusse by US ook in Engels aangebied word om hofsake te 
vermy. Ouers kon die US dagvaar, siende dat die Grondwet stipuleer onderrig 
moet vir almal oop wees en die universiteit wou hom nie kwesbaar stel vir 
hofgedinge nie. Hy het beklemtoon dat Afrikaans steeds die hoofonderrigtaal 
is, maar ook met blootstelling aan Engels, omdat Afrikaans slegs beskerm 
kon word in `n meertalige opset, dit wil sê binne die konteks van 'n soort 
“linguistiese ubuntu”. Wat die kritiek oor dubbelmedium betref, het Botman 

vertel dat hy ook briewe van Engelssprekende ouers ontvang het wat hom 
daarvan beskuldig het dat hy bruin Engelssprekende studente wil de-angliseer. 
Die US moes bereid wees om voorsiening te maak vir plattelandse arm, bruin 
studente en Schlemmer se navorsing het getoon dat 75% Wes-Kaapse bruin 
studente Engelse onderrig verkies (Peyper 2010d:2). Botman se toespraak 
oor multitaligheid is entoesiasties deur die Persklub-gehoor ontvang, veral 
sy verwysing na die universiteit se poging om studente uit benadeelde 
gemeenskappe te lok deur 100 studente te neem vir 'n intensiewe 10-maande 
program met klem op wiskunde, wetenskappe en tale, waarvan 99% deelnemers 
uiteindelik vir toelating gekwalifiseer het (Smook 2010:9). 


Christo Viljoen se reaksie oor die hofdreigemente waarna Botman verwys 
het, was dat die spook van hofverrigtinge nooit tydens sy termyn as raadslid 
in die raad geopper is nie. Hy wou weet volgens welke wetgewing US hof 
toe geneem kon word indien daar nie Engelse kursusse aangebied word nie. 
Wat was byvoorbeeld die regsposisie by NWU waar sulke vrese nie bestaan 
het nie? Ouers van Afrikaanssprekende studente sou Botman ook hof toe 
kon neem oor die reg van moedertaalonderrig, weliswaar onderworpe aan 
sekere voorwaardes soos onder andere uitvoerbaarheid. Viljoen wou weet: 
“Is dit onbillike diskriminasie om voorgraads oorwegend Afrikaanse lesings 
aan 'n tradisioneel Afrikaanse universiteit aan te bied?” (Viljoen 2010a:15) 
Botman se opmerkings is verder verdag gemaak toe Schlemmer in 'n brief 
aan Die Burger daarop gewys dat hy onbewus was van die bevinding soos 
deur Botman beweer, naamlik dat 75% van Wes-Kaapse studente onderrig 
in Engels verkies. Botman was wel reg dat die kwessie van onderrigtaal 

gekompliseerd is en dat “onder-middelklasouers in die stede se keuse 
toenemend na Engels swaai”. Afrikaanssprekende plattelandse bruin studente 
was egter in die mees benadeelde situasie en van hulle kon nie verwag word 
om by alle ander hindernisse ook nog Engelstalige onderrig te bowe te kom 
nie (Schlemmer 2010:13). 


3.20 Kapp se siening van 'n volwaardige 
Afrikaanse US en reaksie daarop 


As president van die UV-konvokasie was Kapp se amptelike standpunt steeds 
dat die US in die gunstige posisie is om 'n volwaardige Afrikaanse universiteit 
te bly en hy kon gevolglik nie insien waarom die universiteit nie 'n maksimum 
van 60% voorgraadse onderrig in Afrikaans kan waarborg nie. Voorts het hy 
daarop gewys hoedat die konvokasie in die vorige agt jaar 'n sentrale plek in die 
taaldebat ingeneem het en reeds in 2002 'n voorlegging aan die taaltaakgroep 
voorgelê het. Dit was die “enigste US-instansie wat `n onafhanklike standpunt 
vir Afrikaans ingeneem het” (Kapp 2010:19). Hy het daaraan herinner dat 
van die kant van die konvokasie onomwonde nee gesê is vir 'n meertalige 
universiteit wat Afrikaans bevorder en ja vir `n Afrikaanse universiteit wat 
meertaligheid bevorder. Raadsverkiesings sedertdien het verder bewys 
gelewer dat oudstudente hierdie standpunt sterk steun. 


Kapp het stap vir stap probeer aantoon hoedat Afrikaans by die US gaandeweg 
verskraal is. Volgens hom is daar aan die einde van 2002 grootliks konsensus 
bereik oor verskeie aspekte rakende Afrikaans: dit sou as verstektaal beskou en 
hanteer word, wat in werklikheid Afrikaans se posisie verskans het; niemand 
sou vetoreg hê oor die gebruik van die taal nie; en die US sou tegemoetkomend 
teenoor studente wees wat nie Afrikaans voldoende magtig was nie, maar 
nie tot so `n mate dat hulle beleid sou bepaal nie (Kapp 2010:19). Vanaf 2002 
is hiervan weg beweeg en Afrikaans is afgeskaal om vir meertaligheid plek 
te maak. Die konvokasie het toe planne voorgelê om die onbillikheid van 
die T-opsie uit te skakel wat sou meebring dat fakulteite verplig word om 
voorgraads 'n minimum van 75% Afrikaanse onderrig aan te bied, maar enige 
fakulteit kon egter meer as 25% Engels ook aanbied. Die T-opsie het egter 

“volledige meertaligheid” van studente en dosente vereis. “So 'n beleid laat 
geen student of ouer in enige onsekerheid wat om aan die US te verwag nie.” 
(Kapp 2010:19) Einde 2009 is 'n voorstel voor die raad gelê dat US daarna 
moet strewe om 60%-aanbod in Afrikaans op voorgraadse vlak te handhaaf, 
maar die raad het die woord “strewe” met “waarborg” vervang. Die “waarborg” 
sou egter vir die universiteit as geheel geld, nie vir elke fakulteit nie, wat sou 
beteken `n fakulteit wat volledig Afrikaans toepas 'n ander fakulteit kon help 
om slegs 20% Afrikaans aan te bied. Ten einde die 60% te bereik sou die 
groot fakulteite na parallelmedium oorskakel en in Maart 2010 was vyf van 
die tien fakulteite reeds ver onder die 60%-merk. Dit het duidelik geword dat 
parallelmedium voorlopig slegs vir eerstejaars bedoel was en dat daar later oor 
die voortsetting daarvan besluit sou word. Dit, ten spyte van die versekering 
dat US-studente in die taal van hulle keuse kan studeer (Kapp 2010:19). 
Kapp het dit beklemtoon dat die US bepaalde visiestandpunte uitspel, onder 
andere “diversiteit, uitnemendheid, dienslewering en die bevordering van 
Afrikaans", en al vier oogmerke was veronderstel om gelykwaardig te wees. 
Die praktyk het egter getoon dat die bevordering van Afrikaans nie dieselfde 
gewig dra nie. In die raadsverkiesing voorhande sou konvokasielede kon kies 
watter kandidate hulle meen 'n volwaardige plek vir Afrikaans wil verseker 
(Kapp 2010:19). 


Hertzog, raadsvoorsitter vanaf 2004 tot 2008, het in reaksie op Kapp se 
uiteensetting weer tot die debat toegetree. Hy was destyds ten nouste by die 
uitvoerende komitee (UK) van die raad, die raad self en die aanbevelings van 
die taalkomitee betrokke. Sy insiggewende perspektief in hierdie stadium 
was om weereens te verduidelik presies hoe die US se taalbeleid deur 'n lang 
konsultasie- en goedkeuringsproses gaan en van onder na bo gekonstrueer 
is. Hy het toegegee dit is korrek dat die 2002-taalbeleid as outomatiese opsie 
beskryf is. Hyself het nooit `n probleem daarmee gehad nie en kon ook nie 
Giliomee se stelling begryp dat hy (Hertzog) dit problematies gevind het 
nie. Na 2002 was daar verskeie departemente wat gemotiveer het waarom 
hulle nie by die verstekbeleid wou of kon bly nie. Die UK van die raad en 
die raad self het besef dit sou moeilik wees om van die aanbevelings van 

die taalkomiteelede te verskil. Hulle het immers veel meer kennis en insae 
gehad oor wat in die praktyk in die lesingsale aan die gang was rakende 
afwykings van die verstekopsie en daarom is hulle aanbevelings ondersteun 
(Hertzog 2010:19). 


Hy het vir die tweede keer verduidelik hoe demokraties en deursigtig die 
taalproses van bo na onder verloop het: departementshoofde, fakulteitsrade, 
UK van die senaat, UK van die raad met finale besluitneming deur die raad. 
Volgens hom het Giliomee niks van hierdie langsame proses gehou nie en 
sou verkies dat besluitneming van bo afgedwing word met taalmonitors 
wat inspeksie moes doen om te verseker dat die voorgeskrewe beleid 
stiptelik uitgevoer word. Boonop sou oortreders gedissiplineer word 
(Hertzog 2010:19). Giliomee en sy ondersteuners was egter nie sterk genoeg 
om die raad se taalaanbevelings te stuit nie. Waarteen Hertzog veral ernstige 
beswaar gemaak het, was teen die bewering dat hy en die mederaadslede wat 
hom gesteun het, beoog het om US te verengels. Die UK van die raad het wel 
nadat die 2002-taalbeleid reeds in swang was, die taalkomitee gevra om `n 
meer “buigsame” beleid te volg, met die bedoeling dat parallelmedium ook 
as verstekopsie oorweeg moes word. Die gevolg was dat die taalbeleid met 
die raad se volle goedkeuring wel so aangepas is. Hertzog was steeds oortuig 
dat die uiteindelike besluit oor Afrikaans in belang van die universiteit was 
(Hertzog 2010:19). 


Dink Hertzog departementshoofde is die onderste vlak, was een van 
die studente (“student sonder stem”) se reaksie in `n brief aan Die Burger 
op eersgenoemde se uiteensetting van die historiese verloop van die US- 
taalbesluite. Is studente dan te “onder” om oorweeg te word? Dit was die rede 
waarom hy die debat eintlik as 'n binnegeveg tussen raadslede beskou het, eerder 
as 'n stryd oor die belange van die universiteite en veral die studente. Dit was 
vir hierdie student ook nie duidelik of die SR byvoorbeeld hoegenaamd `n 
rol in die beleidvorming gespeel het nie. Hy het erken hyself is Afrikaans, 
maar verkies om in Engels onderrig te word omdat dit meer deure vir hom 
oopmaak en hy het parallelmediumonderrig beskou as die akademiese weg en 
wyse om “te inkorporeer en te groei” (Student sonder stem 2010:13). 

In reaksie op “Student sonder stem” se beswaar het Viljoen daarop gewys 
dat studente wel in die taalkwessie geken is. Dit het byvoorbeeld gebeur 
toe Schlemmer deur die US-raad gekontrakteer is om 'n omvattende 
meningspeiling onder studente te doen, waarvolgens geblyk het dat 
91% Afrikaanssprekendes en 75% Engelssprekendes teen die verandering 
van US se “kultuur en karakter” is (Viljoen 2010:18). Wat die opsie van 
Engels en Afrikaans in een lesing betref, was sy siening van die kernprobleem 
dat studente uit veral minderbevoorregte agtergronde probleme met die 
T-opsie ervaar het, in die sin dat die afwisseling van tale hul konsentrasie 
verbreek en die herhaling van inhoud waardevolle tyd in beslag geneem het. 
Dit het ook geblyk dat 83% van Afrikaanssprekendes en 43% Engelssprekende 
studente ten gunste van 'n oorwegend en deurlopende Afrikaanse 
lesingaanbod was. Hoofsaaklik Afrikaans met herhaling in Engels is deur 
87% Afrikaanssprekende en 72% Engelssprekende studente voorgestaan, 
terwyl parallelmedium deur 79% Afrikaanssprekende en 94% Engelssprekende 
studente ondersteun is (Viljoen 2010:18). 


Een aspek van die taalstryd is goed deur Leopold Scholtz raakgevat in 
sy tipering van die kernkwessie van die taaldebat: uitnemendheid versus 
waarborge vir Afrikaans. Die twee taalkampe was besig om mekaar genadeloos 
te takel met wedersydse beskuldigings van verdraaiings en onetiese optrede. 
In werklikheid het die bitsige taalstryd die aandag van die kern van die stryd 
afgetrek, naamlik of die US 'n seker plek vir Afrikaans moet bied en of taal 
slegs sekondêr in vergelyking met die strewe na akademiese voortreflikheid 
behoort te wees (Scholtz 2010a:18). Kort tevore het hy 'n simposium by die 
Universiteit Antwerpen bygewoon oor “Beter Engels of beter Nederlands” 
waartydens besin is oor die vraag of die opmars van Engels geduld moet 
word. Verskillende menings is gelug, maar die oorwegende konsensus was dat 
Engels in ’n globaliserende wêreld 'n nuttige rol as akademiese lingua franca- 
wêreldtaal kan speel, op voorwaarde dat dit nie ten koste van Nederlands 
moet geskied nie. Die Vlaamse denkers het hulle ook heftiger oor die behoud 
van Nederlands as hulle noordelike kollegas uitgespreek. Soos by die US was 
een van die kernvrae tydens die simposium was of universiteite uitnemende 


150 


L Die Botman-fase: 2006-201H 


wetenskap kan beoefen sonder om te verengels? Een argument het hom sterk 
beïndruk, naamlik dié van professor Jozef Devreeze, naamlik dat Engels wel 
'n plek verdien, maar dat dit insigself nie noodsaaklik is om internasionale 
dosente en studente te lok nie. Eers moet 'n universiteit uitnemend word, dan 
sal daar uitnemende akademici en studente belangstelling toon en hulself 
aanmeld. Daar was ook taamlike konsensus oor die Vlaamse wetgewing (2003) 
rakende universiteitstaal, naamlik dat die gebruik van Engels as voorgraadse 
onderrigtaal op 10% vasgepen word. Die meeste deelnemers het erken dat 
wanneer 'n vreemde taal in voorgraadse lesings gebruik word, die akademiese 
peil daaronder lei, deurdat dosente so 'n vreemde taal nie so goed beheer as 
hul eie moedertaal nie en wanneer daar geimproviseer moet word, probleme 
opduik. Daarbenewens is die nie-Engelse studente benadeel omdat hulle 
Engels swakker beheer het en indien die dosent met die taal gesukkel het, was 
dit erg problematies. Navorsing het getoon dat sulke taalprobleme studente 
se eksamenprestasie met tot 12% benadeel. In Vlaandere en Nederland word 
Nederlands se hoër funksies volgens Scholtz nie bedreig nie. Wat voorstanders 
van Engels aan die US en elders nie begryp nie, is, dat die hoër funksies van 
Afrikaans uiteindelik daardeur benadeel sal word. Scholtz se pessimistiese 
slotopmerking was: “Dis 'n ope vraag of die US nog vir Afrikaans gered gaan 
word” (Scholtz 2010a:18) 


3.21 Botman oordie stand van Afrikaans 
by die US (Maart 2010) 


As gevolg van die komende raadsverkiesing het die taaldebat weer ernstig 
opgevlam en vurige en kwetsende kommentaar ontlok. Uit kommer oor die 
weerstand teen die bestaande taalbeleid is die rektor met geen keuse gelaat 
as om weer standpunt oor die taalkwessies in te neem en opnuut en verder 
te verduidelik nie. Hy het prontuit en tereg daarop gewys dat die posisie van 
Afrikaans verpolitiseer geraak het en reeds die US se kernvraagstukke oorskadu 
het. Vir die soveelste keer het hy benadruk dat die verklaarde strewe van die 
US die volgehoue ontwikkeling en gebruik van Afrikaans binne 'n meertalige 
konteks is. Die US-raad het na uiteenlopende gesprekke aan die einde van 

November 2009 die voorstel vir die handhawing van `n minimum van 60% 
Afrikaans op voorgraadse vlak aanvaar. Dit is met deelname van raadslede 
sowel asdie visepresident van die konvokasie geformuleer, waardeur die posisie 
van Afrikaans op voorgraadse vlak vasgepen en die universiteit in staat gestel 
is om die versekering te kon gee dat studente wel voorgraads in Afrikaans kan 
studeer. Dit is en word steeds deur teenstanders daarvan as 'n “minimalistiese 
plek vir Afrikaans” gereken en mense word met die verkeerde feite verwar, soos 
byvoorbeeld dat die posisie van Afrikaans agteraf deur die bestuur ondermyn 
word asof alles in die geheim geskied (Botman 2010:15). 


Die rektor het verduidelik dat wat die bevordering van toeganklikheid betref, 
stedelike bruin skoolverlaters meestal Engels verkies en min studente uit die 
platteland waar Afrikaans sterk gestaan het, afkomstig was. Wat Botman 
betref, het die wyse waarop taalhandhawing in lesingsale plaasgevind het, 
verantwoordelik geskied. Internasionaal was daar 'n neiging in die rigting 
van meertaligheid, veral as uitvloeisel van die Bologna-ooreenkoms van 1999 
waarin 'n eenvormige raamwerk vir hoër onderwys in Europa gevestig is om 
groter studentemobiliteit te vergemaklik. Meertalige onderwysmodelle het 
studente die geleentheid gebied om in hul moedertaal of hoofskooltaal te 
studeer, wat ook kognitiewe voordele ingehou en denkvaardighede bevorder 
het. Meertaligheid se toepassing by die US kon die duidelikste geillustreer 
word deur die toepassing daarvan in twee fakulteite - lettere en sosiale 
wetenskappe. Dit het in die praktyk beteken dat `n dissipline se hooflesings 
in Afrikaans en Engels aangebied word met `n minimum van 50% Afrikaans 
sodat Engelse en Afrikaanse studente hulle “reseptiewe luistervaardighede” 
kon ontwikkel. Daarbenewens is tutoriale klasse en seminare in 
parallelmedium vir afsonderlike groepe in Engels en Afrikaans (en waar 
moontlik in Xhosa) deur `n tutor aangebied, waartydens die vakinhoud van 
die week bespreek en hersien is (Botman 2010:15). Een van die belangrike 
kwessies wat hy beklemtoon het, was dat onderrig in Afrikaans gegee kan 
word mits daar 'n aanvraag voor was. Daar was egter 'n kommerwekkende 
daling in die aanvraag vir Afrikaans te bespeur. Die redes daarvoor was onder 
andere dat skole wat Afrikaans as onderrigmedium gehad het al meer aan 

die verdwyn was. In teenstelling daarmee het die persentasie bruin en wit 
Afrikaanse studente wat in Engels en Afrikaans wou studeer, sterk toegeneem 
omdat hulle uit parallel- en dubbelmediumskole gekom het. Botman se 
gerusstelling was dat die US erns maak met die “herstel van sosiale geregtigheid 
én die bevordering van Afrikaans”. Wat hom betref, was dié twee strewes wel 
versoenbaar (Botman 2010:15). 


Ter ondersteuning van die rektor het prof. Willie Esterhuyse die kwessie op 
filosofiese wyse veel wyer en dieper aangesny deur daarop te sinspeel dat die 
taalstryd by US eintlik simptomaties van iets anders was - die “worsteling 
onder Afrikaners om vir hulself ’n meer aanvaarbare identiteit, plek en funksie 
in die nuwe Suid-Afrika, wat self sukkel om homself te vind, te bemiddel” 
(Esterhuyse 2010:14). Afrikaners was in `n oorgangsproses omdat die “pilare 
van die fortagtige Afrikanertempel” ineengetuimel het. Daar moes nou “nuwe, 
meer verrykende maatskaplike kapitaal” opgebou word wat nie rassisties sou 
wees nie. Die positiewe element in die taalstryd was vir hom die idee van 
parallelmediumonderrig wat deur die raad en die senaat gesteun word. Dit 
het selfs gelyk asof Giliomee nie daarteen gekant was nie. Esterhuyse het erken 
dit was nie `n onderrigmodel sonder probleme nie, omdat dit meer geld en 
onder andere tolkdienste en `n taalaanbod- of slagboom-persentasie van 60%, 
75% of 50% vereis het. Die parallelmediummodel is aanvaar om verengelsing 
hok te slaan en nuwe demografiese tendense suksesvol te probeer bestuur. Vir 
hom was dit egter nie duidelik of die taalherrie inderwaarheid oor ego's, mag 
of parallelmedium gaan nie (Esterhuyse 2010:14). 


Een van die briefskrywers (Heydenrych 2010:10) het laat blyk Esterhuyse se 
idee dat parallelmedium 'n einde aan verengelsing moet bring, vir hom geen 
sin uitmaak nie. Hy begryp nie wat Esterhuyse met verengelsing bedoel nie, 
omdat dit blykbaar vir hom iets anders beteken as vir Heydenrych en mense 
wat soos hy dink. Hulle siening is dat die oorspronklike invoering van Engels 
by die US deur die uitbreiding van die dubbelmediumopsie plaasgevind het. 
Was die verengelsing wat die US nou moes “hokslaan” iets anders as die meer 
Engels wat vroeër nie vir Esterhuyse gevaar ingehou het nie? Die rektor gee 
die versekering dat voornemende Afrikaanssprekende studente steeds in 

Afrikaans kan studeer, maar sê in dieselfde asem dat meer blootstelling aan 
Engels gegee word. Dit was ook bekend dat Esterhuyse `n heftige teenstander 
van die taalstryders was (Heydenrych 2010:10). 


In hierdie stadium en gedurende 'n perskonferensie by die parlement 
(Maart 2010) het minister Nzimande laat blyk die US behoort sy verdedigende 
houding oor Afrikaans te laat vaar en eerder te kyk hoe daar `n bydrae tot 
die ontwikkeling van Afrika-tale gelewer kan word. Die US was immers in 
die posisie om voorpunt-navorsing oor die ontwikkeling van tale te doen 
(Kgosana 2010:5). Nzimande se opmerking is in `n RGN-verslag waarin 
tersiêre instellings onder die loep gekom het, bevestig en gesteun. Daaruit het 
dit geblyk dat twee faktore - Afrikaans as voertaal en geldelike beperkings - die 
belemmernisse vir swart studente was om by die US te studeer. In vergelyking 
met ander universiteite was die US 'n “unieke eiland van bevoorregting” en 
die meeste voorgraadse studente was wit Afrikaanssprekendes wat self kon 
betaal, goeie skoolonderrig geniet het en afkomstig was uit families met `n 
middel- en hoër inkomste (Kgosana 2010:5). 


3.22 Uitslag van die Maart 2010 raadsverkiesing: 
triomf vir die voorstanders vir Afrikaans 
en die reaksie van die rektor 


Kort na Botman se uiteensetting van die stand van taalonderrig, het die uitslae 
van die raadsverkiesing op 31 Maart in die pers bekend geword en 'n sterk sein 
uitgestuur dat Afrikaans aan die US nie verswak moet word nie. Al die kandidate 
wat die paal gehaal het, het hulle vooraf onomwonde vir die handhawing van 
Afrikaans as akademiese taal uitgespreek. Die nuwe raadslede was: advokaat 
Jan Heunis, dr. Rhoda Kadalie, prof. Wannie Carstens en dr. George du Toit. 
Nie een van die kandidate wat deur die “Matie-kiesersgroep” wat deur Hertzog, 
Desmond Smith en Gerhard van Niekerk gesteun is, kon die paal haal 
nie, terwyl al die kandidate gesteun deur Giliomee, Spies, Heese en Maree 
ingestem is. Meer as 5 000 konvokasielede en 612 donateurs het aan die 
verkiesing deelgeneem. Die Hertzog-faksie het deurentyd beklemtoon hulle 
nie vir die redding nie, wel vir die bevordering van Afrikaans staan. Intriges 

het die verkiesing voorafgegaan toe die Hertzog-faksie die name bekend 
gemaak het van die sekondante wat deur hulle gesteun is, terwyl die Giliomee- 
faksie dit geweier het omdat dit nie vooraf binne die konvokasie uitgeklaar 
en goedgekeur is nie. Kadalie weer het beswaar gemaak dat haar kandidatuur 
deur die Giliomee-faksie bevorder is, terwyl sy onafhanklik wou bly. Die nuwe 
raadslede se termyn sou vanaf 2 April 2010 tot 1 April 2014 strek (Kruger 
en Venter 2010:1). In 'n hoofartikel het Die Burger dit beklemtoon dat die 
kandidate wat verkies is, was pro-handhawing van Afrikaans was en die 
koerant bevoorreg was om vooraf baie ruimte aan die hele debat af te staan ten 
einde sodoende die demokratiese proses te bevorder. Dit is ook beklemtoon 
dat die uitdaging wat voorgelê het, sou wees om die verdelings en spanning te 
oorbrug en verbeeldingryke oplossings vir die komplekse taalprobleem te vind 
wat deur sowel voor- as teenstanders gesteun kon word (Die Burger 2010e:22). 


Na die afhandeling van die raadsverkiesing het dit geblyk dat die konvokasie 
se stemgeregtigdes vanuit `n spesiale “oorlogskamer” en deur e-posse 
aangemoedig is om vir bepaalde kandidate te stem. Hierdie kwessie van 
werwing het bo-aan die sakelys van die raadsvergadering beland en volgens 
die gedragskode van die raad sou daar `n “indringende gesprek” met die 
skuldige(s) gevoer word. Die US wou ter beskerming van dié wat uitgeval het 
(en in ooreenstemming met hulle neiging tot inligting-weerhouding) nie die 
stempersentasie of stemgetalle bekend maak nie. Wat die ondersteuners van 
die seëvierende kandidate betref, het die uitslag `n helder boodskap aan die US 
oor taalvoorkeur oorgedra. Die gevoel was dat Botman die boodskap behoort 
te kry dat “sy belaglike gemiddelde voorgraadse aanbod van 60% eenvoudig 
nie aanvaar word nie”, veral omdat dit nie op elke fakulteit van toepassing 
was nie. Vyf fakulteite het nie die 60% Afrikaans gehandhaaf nie, naamlik 
regsgeleerdheid, teologie, gesondheidswetenskappe, lettere en sosiale 
wetenskappe, en krygskunde. Die gemiddelde handhawing van Afrikaans 
in daardie fakulteite was 40% (Malan 2010b:14). Daar was vanselfsprekende 
reaksie op die raadsvergadering uit die geledere van diegene wat nie so sterk 
oor Afrikaans gevoel het nie. In 'n brief aan Die Burger het “JS’ beweer 
mense is ontevrede en bitter en taalbesluite word agterdogtig bejeën, maar 

Suid-Afrika was nie meer die plek van 'n eeu tevore nie en wou kennelik nog 
nie transformasie behoorlik begryp en aanvaar nie. Mense moet Jonathan 
Jansen se Knowledge in the Blood lees om te probeer besef dat die “voortbestaan 
van universiteite ... in die hedendaagse Suid-Afrika gaan oor baie meer as die 
persentasie blootstelling aan Afrikaans in die eerste jaar. Wakker word, dit is 
Suid-Afrika in 2010 - die spel en die reëls het verander” (JS 2010:10). 


In 'n verklaring in Die Burger na die raadsverkiesing moes Botman uit sy pad 
gaan om die bestaande beleid te verdedig. Hy het sy nuwe sleutelwoord om 
die kernbeleid te tipeer - “linguistiese ubuntu” - herhaal. Hy het erken dat 
daar teen 2010 nog nie veel in Suid-Afrika tereg gekom van veeltaligheid nie, 
veral omdat Engels bo die ander tale verhef is. Afrikaans as onderrigmedium 
het egter nog sterk gestaan in vergelyking met ander inheemse tale, alhoewel 
maar Afrikaans van skurk tot held beweeg het, maar weer van held tot skurk 
teruggeval het. Die les van 16 Junie 1976 was dat Afrikaans nooit weer gebruik 
mag word om ander uit te sluit nie, wat ook die rede was waarom nie een 
van die HAU's meer uitsluitlik wit was nie. By die US word Afrikaans nie 
ondergeploeg nie, want Afrikaanssprekendes kry daar nog steeds toegang 
tot tersiëre onderwys (Botman 2010a:13). Ongelukkig was die deelname 
van bruin mense aan hoër onderwys op die platteland baie laag. In die 
ouderdomsgroep van 20 tot 24 het slegs 5% van die Afrikaanssprekende bruin 
hoërskoolleerlinge op universiteit beland. Daarteenoor was die deelname van 
swart leerders 12%, Indiërs 48% en wit leerders 57%. Wat die rektor betref, het 
die US `n morele plig gehad om Afrikaanssprekende bruin studente te werf. 
Enkelmedium- Afrikaanse skole was besig om al minder te word, terwyl bruin 
mense al hoe meer Engels as huistaal gekies het. 


Botman het daarop gewys dat die US dié veranderende situasie op verskeie 
maniere probeer hanteer: Die universiteit se Eerstejaars-akademie help om 
die slaagsyfer by eerstejaarstudente te verbeter en die SciMathUS-program 
het deure geopen vir studente uit benadeelde gemeenskappe wat nie aan 
universiteittoelatingsvereistes voldoen het nie. Verder is heelwat beurse aan 
bruin studente voorsien. Deur skoolvennootskappe was die US by 24 skole 
betrokke, met onder andere bekwaamheidsontwikkeling van hoofde en 

onderwysers. Die afdeling Interaktiewe Telematiese Dienste het oor naweke 
in samewerking met die onderwysdepartement lesings deur top-onderwysers 
na 120 skole gebeeldsend en daar was reeds versoeke om dit uit te brei na die 
Vrystaat en Oos-Kaap (Botman 2010a:13). 


Die rektor het die versekering gegee dat die US verbind is tot die 
volgehoue ontwikkeling en gebruik van Afrikaans as akademiese taal binne 
'n meertalige konteks en dat dit die hoofonderrigtaal bly (Botman 2010a:13). 
Die 60%-syfer vir Afrikaanse gebruik is nie as 'n maksimum vasgepen nie en 
het die posisie van Afrikaans in die voorgraadse leerplan gewaarborg. Studente 
kon in die voorgraadse onderrigsituasie in hulle moedertaal studeer, maar 
tesame met Engels. Afrikaans word beskerm as `n taal tussen ander tale in 
'n “soort linguistiese ubuntu”; dus Afrikaans as “taal deur ander tale” Botman 
2010a:13). Afrikaans was nie in kompetisie met ander tale nie en moes 'n tuiste 
tussen die ander tale vind. Suid-Afrika kon nie vergelyk word met Europese 
lande nie, omdat dit nie 'n enkeltalige land is nie en selfs in Nederland het 
“internasionalisering” van universiteite al meer die wagwoord begin word. 
Botman het by hernuwing die versekering gegee dat die US meertaligheid 
verantwoordelik aanpak en waarskynlik die verfyndste taalbeplanning van 
alle tersiêre instellings in die land het met `n unieke taalsentrum en met die 
ingesteldheid om kundigheid te deel. Dit alles het aansienlike hulpbronne 
geverg en in 2010 het dit R28-miljoen beloop (Botman 2010a:13). 


Selfs Botman se idee van `n “ubuntu van tale” is indringend bevraagteken en 
'n briefskrywer in Beeld wou weet of hy dus `n voorstander daarvan is dat 
studente in meer as een taal in vakke onderrig moet word? Beteken dit dat 
studente gelyktydig in twee of drie tale in `n spesifieke vak met behulp van 
tolke onderrig moet ontvang? Of bedoel hy Engels, Afrikaans, Zoeloe en 
Xhosa moet as vakke gedoseer word om studente die geleentheid te gee om 
in meer as een taal geslyp te word? Die probleem was dat daar subtiel van 
moedertaalonderrig wegbeweeg word, wat daartoe kon lei dat Afrikaans 
as onderrigtaal uitgefaseer word, terwyl die oplossing eintlik 'n meertalige 
US met Afrikaans as hoofonderrigtaal behoort te wees (Christof 2010:17). 
Wat `n verdere skaduwee oor Botman se ware gesindheid teenoor Afrikaans 

gewerp het, was 'n brief in Rapport waarin Smit vertel het hoe hy in Mei 2010 
deel van 'n groepie by die Reform Club in Pall Mall, Londen was waar Botman 
en prof. Gerhard Lubbe gepraat en aanhou praat het en hy tevergeefs gewag het 
vir een enkele woord in Afrikaans. Dit het vir hom gevoel soos `n uitvoering 
van Hamlet sonder die prins van Denemarke (Smit 2010:7). 


3.23 Die kwessie van meer bruin studente 
en die aandrang op Engels 


Die probleem van die klein getal bruin studente by die US was een van die 
kwessies wat vanaf 2011 al hoe meer uitgewys en beklemtoon is. In April 2011 
het Van der Rheede gereageer op die US se hoof van bemarking en publikasies 
se skriftelike bevestiging dat die persentasie bruin eerstejaarstudente met 
Afrikaans as huistaal in die vorige jare dramaties van 57,9% tot 38,8% gekrimp 
het (Van der Rheede 2011:12). Hy wou weet wat die rede daarvoor was en 
wat presies die US doen om meer Afrikaanssprekende studente uit die Wes-, 
Noord- en Oos-Kaapse platteland en stedelike gebiede te lok. Hy kon na die 
UK verwys, wat ’n strategie aangekondig het om jaarliks vir 100 studente uit 
Khayelitsha plek by dié universiteit te verseker, 'n strategie wat reeds in graad 
10 op skool begin het ten einde begaafde leerlinge akademies en sielkundig 
in die loop van drie jaar vir die universiteit voor te berei. Alhoewel hy begrip 
gehad het vir die toelatingsvoorkeur van veeltalige studente wat vinnig in 
die Afrikaanse omgewing by die US kan aanpas, het Van der Rheede dit as 
dringend noodsaaklik geag dat die US ook planne beraam en in werking 
stel om meer talentvolle bruin Afrikaanssprekendes en swart studente te 
lok: “Afrikaanssprekende studente in al hul kleure en geure behoort by die 
Universiteit Stellenbosch eerste prioriteit te wees.” (Van der Rheede 2011:12) 
Wat Van der Rheede betref, kon die UWK, UK en die Kaapse Skiereiland vir 
Tegnologie (KSUT) fokus op die studente wat Engels verkies. Terselfdertyd 
het hy gewaarsku dat die bevordering en beklemtoning van Engels sosiale 
binding skaad en dat die breuk tussen arm en ryk daardeur al groter word. 
Die aksentuering van Engels was voordelig en aanvaarbaar vir die elite en 
hulle kinders, maar vir die meerderheid jong mense het aanhang van Engels 

hul toegang tot ekonomiese, kulturele en onderwysgeleenthede bemoeilik. 
Sy oortuiging was dat die herposisionering en versterking van die inheemse 
tale in onderwys en opleiding kreatiwiteit kon versterk met positiewe gevolge 
vir indiensneming, innovering en mededingendheid, om sodoende 'n beter 
bestaan vir almal te skep (Van der Rheede 2011:12). 


Van der Rheede het ook duideliker probeer uitwys hoe die bevoordeling 
en oorbeklemtoning van Engels tot nadeel van nasiebou en 
gemeenskapsontwikkeling is en die meeste Suid-Afrikaners daardeur 
ontmagtig word, met `n gepaardgaande gevoel van minderwaardigheid. 
Engels was immers die moedertaal van slegs 10% van die bevolking en 
bevoorregtes in die samelewing kon by private Engelse skole inskryf. 
Ouers het dikwels op Engelse onderrig aangedring, maar met haglike 
gevolge. Die korrelasie tussen die herhaling van `n standerd (graad) en 
moedertaalonderrig het getoon dat Engelssprekende leerlinge wat in Engels 
onderrig word `n onbetwisbare voorsprong het. Slegs 9% van hulle druip een 
keer en 2% twee keer. Ten opsigte van die meerderheid wat nie so bevoorreg 
is nie, druip 22% een keer en 15% meer as een keer. Engels vorm die hart 
van Suid-Afrika se kreatiewe sektore soos die pers- en advertensiewese, die 
elektroniese media, toerisme en verwante beroepe, wat die idee versterk 
dat die inheemse tale geen ekonomiese waarde het nie. Die opvatting dat 
'n eentalige benadering meer koste-effektief as `n veeltalige benadering 
is, het wat Van der Rheede betref net op eng ekonomiese aanwysers berus 
(Van der Rheede 2011:12). 


Toe die getal Afrikaanssprekende studente by die US in 2011 vir die eerste keer 
deur Engelssprekendes oortref word, het Piet le Roux, (in daardie stadium 
'n onafhanklike kommentator en later lid van US se raad) sy verbasing 
uitgespreek dat, veral in die lig van die Afrikaanse ontstaansgeskiedenis 
van die US, daar nie een keer op die universiteit se webblad melding van 
Afrikaans gemaak word nie (Le Roux 2011:14). Hy het herinner aan Landman 
se voorspelling van 2010 (kyk p. 129) dat die Afrikaanse studente binne drie 
jaar minder as 50% sou wees as gevolg van demografiese faktore buite die 
US se beheer. Mits die US werklik die wil daartoe openbaar, kon daar egter 

wel besluit word om die US Afrikaans te hou deur die aantal voorgraadse 
studente en selfs die proporsie Engelstalige studente te beperk. Indien die US 
sy studentegetalle aanpas om die nasionale geografie te weerspieël, sou dit wees 
omdat doelbewus so besluit is. Die US het in tien jaar van 20 000 tot 28 000 
studente gegroei, in plaas daarvan om te hou by die besluit van die US-raad 
in 2004 om nie verder voorgraads uit te brei nie. Geleidelik is meer T-opsies 
as A-opsies aangebied, alhoewel die versekering telkens gegee is dat dit die 
uitsondering sou wees. In 1911 en daarna was dit “doelbewuste besluite wat 
'n Afrikaanse universiteit tot stand gebring het, nie omstandighede buite die 
US-bestuur se beheer nie” (Le Roux 2011:14). 


Le Roux is deur die universiteit gekorrigeer met sy stelling dat die meeste 
eerstejaars nie meer Afrikaanssprekend is nie deur te wys op die studente 
se huistaalsyfers tydens registrasie: Afrikaans 47,46%; Engels 36,93%; Xhosa 
1,76%, ander inheemse tale 2,67% en ander tale 2,41%. Ook interessant was 
dat die persentasie eerstejaars wat beide Afrikaans en Engels as huistale 
aangedui het, aansienlik toegeneem het, van 1,36% in 2007 tot 8,77% in 
2011. Word dit bygetel by die Afrikaanse groep, was 56,3% Afrikaans- en 
45,7% Engelssprekend. Die getal bruin studente wat beide Afrikaans en 
Engels as huistaal aangedui het, het in 2011 van 1,41% tot 12,93% gegroei 
(Van der Merwe 2011:12). 


Die rektor het geen keuse gehad as om op Van der Rheede en Le Roux se 
argumente en besware te reageer nie. Hy het sy stelling herhaal dat die 
US verbind is om Afrikaans as “volwaardige wetenskapstaal” te behou 
(Botman 2011:17). Sy verweer was dat al die universiteite aanpassings moet 
maak weens die breër nasionale behoeftes en dat groter diversiteitsbevordering 
en groter toeganklikheid nie (soos Le Roux beweer het) bestempel kon word 
as akkommoderende politieke gedienstigheid ten koste van die Afrikaner 
nie. Die US moet die hele Suid-Afrikaanse gemeenskap ten dienste wees. 
Sensusgegewens het aangetoon dat die getal Afrikaanssprekende studente 
aan al die universiteite vanaf 2002 tot 2008 met slegs 3 199 tot 'n totaal 
van 17 802 gegroei het, terwyl die Afrikaanssprekende wit studente met 
2 040 verminder het. Laasgenoemde syfer was `n aanduiding dat `n plafon 

bereik is en getalle verder sou daal. Bruin Afrikaanssprekendes se deelname 
aan tersiêre onderwys het min gestyg, wat wyd as sorgwekkend beskou is. 
Meer Afrikaanse skole was besig om na parallelmedium oor te skakel, en 
al hoe meer leerders het Engels begin verkies. Volgens Botman het die US 
se verbintenis tot Afrikaans talle uitdagings gelewer, onder andere die 
verrekening van nuwe realiteite in huise en skole, wat besig was om Afrikaans 
wesenlik te beïnvloed. Hy het ook uitgebrei oor wat presies die US in breër 
konteks vir Afrikaans doen en gewys op die meer as 60 jaar se bevordering 
van die Woordeboek van die Afrikaanse Taal (WAT). Daarbenewens was 
daar ook die instandhouding van die grootste Taalsentrum in die land 
teen `n jaarlikse koste van R30 miljoen. Die Afrikaanse Woordfees was `n 
verdere projek ter verryking van die taal. Ook belangrik was die navorsing 
oor onderrigtaalmodules en 'n skolevennootskapsprojek by 30 geselekteerde 
skole in die Boland en op die Kaapse Vlakte om veral Afrikaanse skole by 
die US se opvoeding te betrek. Dit is onderneem spesifiek met die oog op 
hierdie skole se potensiaal om bruin Afrikaanssprekende studente te lewer. 
In `n nog wyer konteks is 360 skole landswyd betrek met die fokus op 
77 voorheen benadeelde skole. Opleiding aan onderwysers en skoolbesture 
is ook nie nagelaat nie, omdat die belangrikheid daarvan ingesien is. Wat Van 
der Rheede se verwysing na die UK-projek betref, kon Botman dit vergelyk 
met die US se SciMathUS-program vir studente wat nie universiteitstoelating 
kon kry nie. Die meeste van die 100 deelnemers wat elke jaar ondersteun 
is, was Afrikaanssprekend, om uiteindelik presteerders op terreine soos 
ingenieurswese, geneeskunde en die handelswetenskappe te word. Vervolgens 
het Botman die universiteit se meertaligheidsonderrigmodel uitgesonder, wat 
hy erken het dalk nie die ideale oplossing was nie, maar voorsiening gemaak 
het vir enkel-, parallel- en dubbelmediumonderrig, tolkdienste, vertaling en 
studentesteun, taalontwikkeling en steun aan nagraadse studente. Die algehele 
oogmerk was om meertalige studente te lewer, juis omdat meertaligheid deur 
die universiteit ernstig bejeën is. Ten slotte het hy die oortuiging uitgespreek 
dat dit tyd geword het om die kwessie van finansiële steun vir meertaligheid 
op tersiêre vlak met die nasionale onderwysdepartement op te neem. 

Oorkoepelend beskou, word en is Afrikaans inderdaad by die US bevorder, 
maar steeds binne 'n meertalige konteks (Botman 2011:17). 


Vir die soveelste keer het Kapp die rektor aangevat oor laasgenoemde se 
siening en verduideliking van die posisie van Afrikaans. Alhoewel hy erken 
het Botman wys op positiewe dinge oor Afrikaans se stand en status, was die 
vraag steeds waarom so baie persone steeds ontevrede of onentoesiasties oor 
die stand van Afrikaans was as alles so goed gaan (Kapp 2011:13). Vir hom 
was daar `n verskil tussen wat gewaarborg word en statistieke wat uitwys 
dat Afrikaans onteenseglik besig is om te verswak. Moet die belangrikste 
wat die US vir Afrikaans lewer die WAT en navorsing oor onderrig wees, 
of veel eerder “die ontwikkeling van Afrikaans en die aflewer van duisende 
goed gekwalifiseerde professionele mense wat die taal as onderrigtaal, 
wetenskapstaal en professionele taal op alle vlakke van die samelewing 
kan gebruik en terselfdertyd met gemak ook in Engels kan funksioneer?” 
(Kapp 2011:13) 


Wat hom betref, was die oordra van fyn “beskaafde gekultiveerde Afrikaans” 
wat die US oor soveel jare help opbou het, in gedrang. Hy het die geldigheid 
van statistieke oor die demografiese veranderinge erken, maar was van mening 
dat vollediger statistieke 'n meer optimistiese beeld bied om die toename in 
Afrikaanse getalle te illustreer. Die getal wit studente in Suid-Afrika het gedaal 
van 223 000 in 1999 tot 178 140 in 2008; hiervan was 110 000 Afrikaans, 
waarvan 55 000 aan HAU’s gestudeer het; NWU se Afrikaanse studente het 
van 7 150 (1999) tot 14 666 (2008) toegeneem, die US van 11 262 tot 13 523; 
die UV van 5 169 tot 8 375 en die UP van 15 157 tot 15 805. UJ het van 
6 010 tot 3 386 gedaal, terwyl UPE volledig Engels geword het. Waarom groei 
die UV en NWU se Afrikaanse getalle sterker as dié van die US? Statistieke 
toon dat baie bruin Afrikaanssprekendes uit die US se hartland verkies om na 
NWU te gaan: die US se getal bruin studente het vanaf 25,2% tot 23,5% gedaal 
voordat dit in 2005 weer begin styg het en in 2008 op 28,3% te staan gekom 
het. NWU se meertaligheidsdiens deur tolkdienste kos R12 miljoen en dié van 
die US R30 miljoen. Daar was 'n dalende tendens van lesings aan die US in 
Afrikaans en Kapp wou weet of 60% werklik die maksimum is wat die US bereid 

was om in Afrikaans aan te bied? Wat van die diskriminasie in vergelyking 
met studente aan ander universiteite wat 100% in Engels kan studeer? 
Hoeveel proefskrifte word nog in Afrikaans geskryf en hoeveel intreeredes en 
gepubliseerde artikels word in Afrikaans gelewer? Hoeveel interne dokumente 
op die kampus is slegs in Engels beskikbaar? Die tendens was reeds te bespeur 
by SR-kandidate wat hulle verkiesingsverklarings in Matie feitlik uitsluitlik 
in Engels gedoen het. Volgens Kapp het sulke analises getoon dat deur die 
heersende denkwyse van die topbestuur, Afrikaans op die agtergrond geskuif 
word, omdat die leiding en uitsprake van die bestuur dit aanvaarbaarder maak 
om Afrikaans as struikelblok vir transformasie en aanpassing by die politieke 
opset en klimaat van die land voor te hou. Is die gebruik van net Engels by 
sekere universiteite nie strydig met die Grondwet nie? Kapp se slotbetoog was: 
“Dit is duidelik dat die teorie van US se meertaligheidsmodel en hoe dit in die 
praktyk lyk, nie klop nie. Dit kan net klop as die model op alle terreine aan 
Afrikaans reg laat geskied” (Kapp 2011:13) 


3.24 Die konvokasie-ingryping: Afrikaans 
“verdwyn sonder monitering” 


3.24.1 Jong Maties se eis vir 'n volwaardige plek vir 
Afrikaans en steun uit Afrikaanse geledere 


Vroeg in November 2011 het `n berig in Rapport verskyn dat die US 
taalklagtes nie ernstig opneem nie (Malan 2011a:4). Omdat dit baie jong 
Afrikaanssprekendes se erns was om moedertaal- tersiêre onderrig te ontvang 
en te beskerm, het 'n aantal hoofsaaklik jong oud-Maties besluit om vir 
Afrikaans vas te skop en hulle vir die beskerming daarvan op die Grondwet te 
beroep. Hierdie jonges was van plan om dit as mosie te stel by die November 
2011-konvokasie se jaarvergadering wat voorhande was. Die leiding in die 
opstel van die mosie waarin Afrikaans as volwaardige onderrig- en voertaal 
en die reg op onderrig in Afrikaans opgeëis is, is deur 'n US doktorale student, 
Ernst Marais, geneem (Venter 2011:2). Een van die hoofbesware vervat in 
die mosie was dat die US nie die dubbelmedium-opsie, wat veronderstel 
is om 'n Afrikaanse aanbod van 50% in elke lesing te verseker, behoorlik 

monitor nie. Hierdie stand van sake het geblyk uit 'n ondersoek deur die 
FW de Klerk-stigting, saamgestel deur Piet le Roux. Dit het geblyk dat slegs 
in die fakulteite ingenieurswese, ekonomiese en bestuurswetenskappe en 
opvoedkunde die meerderheid van lesings in Afrikaans aangebied word. By 
die oorblywende ses fakulteite was die Afrikaanse opsie in die minderheid en 
die dubbelmediumopsie is in sekere van dié fakulteite tot 100% aangewend. 
Baie van die T-opsie-lesings is meestal in Engels aangebied, omdat heelwat 
studente Afrikaans swak of glad nie kon hanteer nie. Uit vrees dat Afrikaans 
gaan verdwyn, was die mosie se versoek dat `n volwaardige plek vir Afrikaans 
by die US verseker word. As ideaal is gestel: “Ons as jong Afrikaanssprekendes 
wil graag die transformerende en versoenende potensiaal van Afrikaans 
`n werklikheid laat word” (Venter 2011:2) Die woordvoerder oor AfriForum 
se taalsake, Bailey, het gemeen die mosie kon van groot belang wees. 
Sy het beweer sy het tevore reeds verskeie kere die kwessie skriftelik met die 
US-bestuur probeer opneem, asook 'n afspraak met Botman gehad, wat hy nie 
nagekom het nie. Wat haar betref, het die US 'n “baie geslote houding” teenoor 
enige poging om hieroor te kommunikeer ingeneem en kritici dan daarvan 
beskuldig dat hulle uitsprake die US se beeld skade berokken (Venter 2011:2). 
Studenteklagtes is nie ernstig genoeg gehanteer nie en die belangrikheid van 
die mosie sou juis wees die jonger stemme wat vol vuur tot die debat toetree. 
Hoe die US daarop reageer, sou 'n aanduiding vir voornemende studente 
wees of Afrikaans ernstig bejeën word. AfriForum se steun vir die mosie 
was om bevestiging te kry oor wat vir US die swaarste weeg - “Afrikaans en 
akademiese uitnemendheid deur moedertaalonderrig, of gehoorsaamheid 
aan die ideologie van die regerende party” (Venter 2011:2). Die president van 
die SAOU met 'n mandaat van 32 000 lede se reaksie op die mosie was dat die 
toekoms van die taal ook afhang van beurse vir Afrikaanssprekendes omdat 
slegs 54% van die leerlinge wat vir universiteit kwalifiseer uiteindelik daar 
tereggekom het. Verdwyn Afrikaans op tersiêre vlak, sou daar geen aansporing 
meer vir leerlinge wees om na Afrikaanse skole te gaan nie (Malan 2011a:4). 


Die konvokasiemosie is deur Rapport in `n hoofartikel met bytende 
kommentaar en onverbloemde kritiek teen die US se bestuur gesteun as 'n 
“tydige alarm oor die volgehoue verswakking van Afrikaans as 'n akademiese 

taal aan die US” (Rapport 2011:2). Daar is op gewys hoe die mosie wyd deur 
die Afrikaanse gemeenskap gesteun word en hoe belangrik dit was dat dit uit 
die geledere van die jonges afkomstig was. “Die leierskorps van die universiteit, 
raad en bestuur is ten beste aktief ongeërg oor Afrikaans, eintlik vyandig. 
Hulle het die kuns vervolmaak om hul boodskap te kalibreer na gelang van 
die gehoor? Vir diegene wat dit te Afrikaans vind, word die US se Afrikaanse 
karakter onderspeel; vir dié wat vir Afrikaans wil optree, is die dubbelsinnige 
reaksie dat daar geen rede vir kommer is nie omdat die bestuur Afrikaans 
belangrik ag. Die werklike “tragedie is dat die verwatering gedoen word in 
die naïewe geloof dat dit die US sal laat inpas by die ras-ideologie hegemonie 
wat die ANC aan die land probeer opdwing”. Boonop word steeds foutiewelik 
voorgehou dat Engels 'n voorvereiste vir akademiese uitnemendheid is. Die 
bestuur is daarvan beskuldig en verwyt dat hulle tot in daardie stadium nog 
nooit op die vraag gereageer het waarom daar nie een volwaardige Afrikaanse 
universiteit kan wees in `n landstreek waar die meeste mense Afrikaans praat 
nie. Die kampus het histories sterk bande met Afrikaans en daar kon talle 
opvoedkundige, morele en praktiese argumente oor die belangrikheid van 
Afrikaans geopper word. Al wat ontbreek het, was “'n bietjie ruggraat”. Die 
raad is gewaarsku om ag te slaan op die vrese en eise soos gestel in die mosie, 
of dit kon dalk te laat wees vir Afrikaans se voortbestaan by die US (Rapport 
2011:2). 


Op die voorblad van dieselfde Rapport was die opskrif “Gee terug ons taal”, wat 
gehandel het oor die “inploffing van Afrikaans” (Malan 2011:1). Daar is berig 
hoe toonaangewende burgerlike organisasies die universiteitsbestuur beskuldig 
van 'n “sleepvoethouding” oor Afrikaans en dat die taal blykbaar besig was 
om vanaf 6% tot 11% per jaar in die verskillende fakulteite te verskraal. Die 
gemiddelde aanbod van Afrikaans het onder Botman met 10% gedaal en het 
in daardie stadium (2011) op 38% gestaan. Die bestuur by name is vir hierdie 
drastiese daling verkwalik. Steun vir die jong studente se protesmosie het wye 
weerklank gevind en wel vanuit die oord van die ATR, die SA Akademie, die 
SAOU, die SBA, die FW de Klerk-stigting, AfriForum, die FAK, die Regslui 
vir Afrikaans en die Voortrekkers. Almal het die mosie belangrik geag uit 
oortuiging dat die agteruitgang van Afrikaans by die US verreikende gevolge 

vir die hele Afrikaanse leefwêreld, onder andere die media, kunste, boekbedryf, 
ensovoorts, sou meebring. Bewerings is ook gemaak dat die taalbeleid van 
2002 nog net in teorie bestaan, parallelmedium nooit ingevoer is nie en daar 
geen deeglike ondersoek na tolkdienste gedoen is nie (Malan 2011:1). 


Ook oorsee is belangstelling getoon oor wat met Afrikaans by die US aan 
die gebeur was. In Nederland het die voorsitter van die Interparlementêre 
Kommissie van die Nederlandse Taalunie, Martin Bosma (lid van die mees 
regse party, die Partij voor de Vryheid, wat in die vorige jare al meer steun 
begin wen het) 'n versoek tot die regering gerig om hulle te beywer vir die 
behoud van Afrikaans by die US. Bosma was van mening die US-studente 
die entoesiastiese steun van die Taalunie vir hulle beywering vir Afrikaans 
verdien het, omdat die oorlewing van die taal op tersiêre vlak van enorme 
belang vir die oorlewing van Afrikaans (so nou verbonde aan Nederlands) 
as minderheidstaal was (Scholtz 2011:4). 


'n Briefskrywer in Die Burger het spesifieke voorbeelde genoem van hoe 
dubbelmediumonderrig by die US nie behoorlik gemonitor word nie 
(André 2011:11). Sy bewerings was: wanneer daar net een Engelssprekende in 
die klas is, word daar na Engels oorgeskakel, omdat van die Engelssprekendes 
onredelik is en wanneer hulle kla, slaan die dosent oor na Engels; van die 
sekretaresses en personeel dring daarop aan om in Engels te kommunikeer; 
fakulteite en departementshoofde is afsydig teenoor Afrikaans; van die notules 
en agendas is periodiek in Engels; en die bestuur is oningelig oor die werklike 
situasie op grondvlak (André 2011:11). 


Op al bogenoemde bewerings en aantygings het die US deur sy 
woordvoerder uitvoerig reageer deur te verduidelik dat elke fakulteit 
'n “taalimplementeringsplan” het wat “oorhoofs aan die taalbeleid en taalplan 
van die universiteit uitvoering gee” (Krige 2011:4). Dekane moes dit monitor 
en daaroor rapporteer; die bestuur moes jaarliks aan die raad verslag lewer 
daar is meganismes geskep om studente se taalprobleme te hanteer; en ingeval 


van ontevredenheid was daar geleentheid vir appél na 'n ombudsman. 


Die US het verder ontken dat parallelmedium nie ingestel is nie en dat dit 
wel in die fakulteite natuurwetenskappe, ingenieurswese, ekonomie en die 

bestuurs- en agriwetenskappe toegepas word, Dit sal gaandeweg ook na die 
senior studiejare uitgebrei word. Dit is ook as onwaar uitgewys dat tolkdienste 
nog nie behoorlik ondersoek is nie, aangesien 'n ondersoek reeds met die 
hulp van die NWU gedoen is waarna `n navorsingsprojek as deel van die 
onderrigmodel afgehandel is. Die berekening van hoe Afrikaans nog net 
38% uitmaak, is ook bevraagteken, want vir 2012 en volgens 'n formule wat 
deur die raad aanvaar is, was dit 62% (Malan 2011:1). Die woordvoerder van 
US het ook twyfel uitgespreek oor die syfers van die De Klerk-stigting waarop 
die mosie gebaseer is en dit as 'n “aanklag teen US se bestuursintegriteit” 
bestempel omdat US se eie syfers betroubaar verklaar is (Krige 2011a:4). 


Die grafiese voorstelling vir 2011 van die onderrigaanbod in Afrikaans en 
Engels volgens fakulteit het soos volg daar uitgesien (Krige 2011b:4.) 


Onderrigtaal aan die US 

2004 73.7% 4.8% 17.8% 3.7% 
2006 54.1% 5.8% 36.1% 4.0% 
m 2010 36.5% 4.9% 45.0% 13.5% 
A-opsie: Klasse net in Afrikaans 
E-opsie: Klasse net in Engels 
T-opsie: `n minimum Afrikaanse aanbod van 50% in die klas 


A&E opsie: Engelse en Afrikaanse klasse apart aangebied. 


167 


Universiteit Stellenbosch en die onverkwiklike taalstryd ) 


3.24.2 Reaksies op die mosie 


Die konvokasie se mosie is op 10 November na “robuuste debat” in die 
HB Thom-teater aanvaar en van die persone wat onder andere 'n spreekbeurt 
gekry het, was professore Lina Spies en Amanda Gouws en raadslede Adelbert 
Scholtz en Jan Heunis (Krige 2011b:4). Heunis se opmerking was dat die 
Afrikaanssprekendes wat aandui dat hulle in Engels onderrig wil ontvang tog 
sekerlik by baie ander universiteite geholpe kan raak. Spies se argument was 
dat Afrikaans nie baat by die T-opsie nie omdat 'n dosent wat van een taal na 
'n oorslaan deur baie studente as baie irriterend ervaar word. Aanvanklik is 
net 20 minute vir die mosiedebat beplan, maar toe daar versoek is vir meer 
tyd sodat meer studente hulle saak kon stel, is dit deur Kapp as president 
geweier, waarop sowat 40 mense die saal verlaat het. By hierdie geleentheid 
het Botman ook sy rektorsjaarverslag te berde gebring en te kenne gegee dat 
die parallelmediumopsies uitgebrei moet word. Hy het ook tolking in die 
vooruitsig gestel. Tydens die vergadering het Kapp uitgetree en is hy deur prof. 
Christo Viljoen as president vervang (Krige 2011b:4). 


Botman het in sy spreekbeurt sy bes gedoen om te probeer verduidelik dat 
die US lankal reeds nie meer uitsluitlik Afrikaans is nie, dat die Afrikaanse 
aanbod 60% is en dat hy tevrede is probleme wat betref dubbelmedium is 
uitgestryk. Hy het ook tolkdienste in die vooruitsig gestel en onderneem dat 
ondersoek weer ingestel sou word na die stand en verloop van onderrig in 
Afrikaans, alhoewel daar geen blyke van klagtes by die bestuur aangemeld 
is nie. Die studente wat Engels verkies het, het dit gedoen omdat dit “in die 
mode” was en hulle “skaam kry vir hulle Afrikaans". As rektor moes hy studente 
se vryheid van keuse respekteer asook die geleentheid om hulle studies in 
meertalige konteks te beoefen. Sy sinvolle standpunt was: “Die toekoms lê in 
diverse tongvalle, in uitnemendheid en relevansie” (Malan 2011c:10) 


Die konvokasie se mosie is verwys na die rektoraat wat in daardie stadium uit 
Botman as rektor, die drie viserektore - Julian Smith, Magda Fourie-Malherbe, 
Arnold van Zyl - en Leopoldt van Huyssteen bestaan het. Alhoewel Botman 
tydens die bespreking van die mosie beklemtoon en herhaal het dat Afrikaans 
nie by die US tot uitsluiting van ander studente gebruik kan word nie, is die 

konvokasiemosie nogtans met 'n oorweldigende 181 teen 26 stemme aanvaar. 
Die mosie het gelui dat by die US: Afrikaanssprekendes 'n grondwetlike reg 
op moedertaalonderrig het en die US “by uitstek” die universiteit is waar dit 
kan geskied; 'n volwaardige tuiste vir Afrikaans in alle fakulteite geskep moet 
word en indien Engels ook aangebied word dit deur middel van tolkdienste of 
parallelmedium gedoen moet word; die agteruitgang van Afrikaans omgekeer 
moet word (Malan 2011c:10). 


Die protes van die konvokasie het so wyd en luid steun uitgelok en prominente 
aandag getrek dat die rektor verplig gevoel het om 'n hand van vriendskap na 
die konvokasie te reik (Malan 2011c:10). Hy het onderneem om beter saam 
te werk oor die toekoms van Afrikaans, veral ten opsigte van die bestuur 
daarvan as onderrig-, voer- en wetenskapstaal. Soos reeds daarop gewys 
het Botman twee jaar tevore (kyk p. 129) alle bande met die konvokasie se 
uitvoerende bestuur verbreek na Kapp se “kettingsae wat die eikeboomtakke 
terugsnoei-toespraak” voor die konvokasie toe Botman summier die 
bestuur se kwartaallikse ontmoeting met die konvokasie opgeskort het 
(Malan 2011c:10). 


3.25 Die De Vos/Heese-woordherrie: ‘n “nuwe laagtepunt” 


Juis op hierdie moment het 'n hernieude en nog feller taalgeveg die US getref. 
Prof. De Vos, bekende grondwetkenner en UK-dosent wat in 'n stadium een van 
die kandidate in die verkiesing van die U$-universiteitsraad was, het vroeg in 
November 2011 sonder omhaal van woorde op sy blog beweer dat die taalbulle 
besig was om Afrikaans te skaad. Sy aanklag was vanweë die indruk wat hulle 
geskep het dat hulle agter Afrikaans skuil om die universiteit oorheersend 
wit te hou (Krige 2011:4). Hy het daarop gewys hoe hulle argumenteer dat 
hulle reg op Afrikaanse onderrig gewaarborg word deur artikel 29 van die 
Grondwet, `n bepaling wat in werklikheid stipuleer dat dit slegs kan gebeur 
“waar sulke opleiding redelik uitvoerbaar is? en met die belangrike voorbehoud 
dat rassediskriminasie nie teruggebring kan word deur agter taal te skuil nie. 
Indien die vegters vir Afrikaans hul wit voorregte wou behou, “moes hulle 
jare terug gesorg het dat effens minder stompsinnige mense namens hulle by 

die Grondwet-vergadering gepraat het” (Krige 2011:4). De Vos het daaraan 
herinner dat taalregte nie “absoluut” is indien ander menseregte geskaad 
word nie. Omdat die US 'n nasionale bate was, kon dit nie ander tale of 
kulture uitsluit nie en indien dit wel nie diskriminerend was nie en prakties 
moontlik en uitvoerbaar was, kon daar op moedertaalonderrig aangedring 
word. Die kernprobleem was egter dat 'n enkelmediuminstelling noodwendig 
diskriminerend is en Afrikaanse eksklusiwiteit het noodwendig diskriminasie 
teen nie-Afrikaanse sprekers veronderstel. Ten slotte het hy erken hy weet self 
nie presies hoe `n “multikulturele, multilinguistiese universiteit” daar moet 
uitsien nie (Krige 2011b:4). 


Die bykans moedelose reaksie van Scholtz op De Vos se stellings was dat 
die debat nie 'n “enkele millimeter gevorder” het in vergelyking met 'n paar 
jaar vantevore nie (Scholtz 2011b:10). Hy het daaraan herinner hoe hy reeds 
met die aanvang van die taalstryd in 2002 herhaaldelik daarop gewys het dat 
die twee groepe wat mekaar teenstaan by mekaar verby praat met “starre en 
onbeweeglike standpuntinname aan beide kante”. Werklike kommunikasie en 
oop gesprek tussen hulle het inderwaarheid onmoontlik geword. Diegene wat 
vir Afrikaans veg, het hy verdedig deur sy oortuiging uit te spreek dat hulle 
dit op “praktiese, akademiese en pedagogiese gronde” fundeer en deurgaans 
die wetenskaplik-bewese belangrikheid van moedertaalonderrig aksentueer. 
Reeds in 'n vroeë stadium (Augustus 2003) het die destydse voorsitter van die 
US-taalkomitee beloof die Afrikaanse opsie sal 70% uitmaak, wat hoegenaamd 
nie gerealiseer het nie. Verder het 'n opname reeds in 2006 die ontstellende 
bevinding gemaak dat kursusse wat veronderstel was om dubbelmedium te 
wees, eentalig aangebied is. 


Scholtz se vertolking van die taalgebeure was dat die teenstanders van diegene 
wat die US oorwegend Afrikaans wou hou, ideologiese argumente na vore haal 
en hulle opponente daarvan beskuldig dat hulle taal as 'n rookskerm gebruik 
vir hulle eintlike oogmerk, naamlik om die US 'n wit universiteit te hou. De 
Vos het dit pas weer gedoen sonder enige klinkklare bewyse. Wanneer die 
teenstanders van die taalstryders daaraan herinner word dat leiersfigure soos 
Van der Ross, André Brink, Breytenbach en ander leiersfigure ook Afrikaans 

steun, volg daar doodse stilswye. Scholtz moes met De Vos saamstem dat 
artikel 29 van die Grondwet eentalige onderwysinstellings wettig, mits dit nie 
rassediskriminasie veronderstel nie, maar wou hy weet: “Wat is dan verkeerd 
met 'n Afrikaanse Stellenbosch wat inklusief is en nie diskrimineer nie?” 
(Scholtz 2011b:10) 


Ook Marié Heese het heftig reageer op De Vos se kritiek teen die taalstryders, 
wat tot 'n hewige, en een van die venynigste woordetwiste in die loop van 
die hele taalstryd sou lei, asook wyer 'n tamaai polemiek sou ontketen. Sy 
het onbeteueld haar woede betuig teenoor “Peertjie de Vos wat klasgee by 
daardie befaamde tweetalige inrigting die Universiteit van Kaapstad” vir sy 
stelling dat indien die taalbulle weens hulle stompsinnigheid maar net wil 
verdwyn, Afrikaans beter daaraan toe sal wees (Heese 2011:3). Sy het hom 
as 'n akademiese liggewig bestempel, wat nie eens Engels reg kan gebruik 
nie (“Taalbulle argues [sic]”) en wat die beyweraars vir Afrikaans by die US 
as uitsluitlik spierwit uitbeeld asof Afrikaans slegs deur wit mense gepraat 
word. Hy beweer dat hulle probeer teruggryp na 'n volkstaat en almal wil 
“deporteer wie se hare krul” en weer vir Verwoerd “laat opgrawe, balsem en 
ten toon stel in ’n glaskas voor die parlement". Sy het onbeskaamd haar steun 
vir die pasaanvaarde konvokasiemosie betuig en daaraan herinner dat dit ook 
deur baie ander wat nie “lelieblankes” is nie, ondersteun word. Vir haar was 
die mosie nie letterlik 'n mosie van wantroue in die U$-bestuur nie, maar 
eerder 'n gebaar van algehele wanhoop. In 'n reaksie-konvokasiemosie het die 
bestuur teengekap deur te beweer die mosie was op foutiewe veronderstellings 
gebaseer, maar sy was om verskeie redes steeds oortuig Afrikaans is aan die 
agteruitgaan: al die basiese B-grade by US kon nie meer in Afrikaans voltooi 
word nie; die Afrikaanse aanbod het sedert 2004 al hoe kleiner geword; as 
gevolg van die T-opsie het Engels al hoe meer oorgeneem, wat in stryd was 
met die US-raad se taalvoorskrifte; by sommige departemente soos sielkunde, 
wiskunde en aktuariële wetenskap swaai Engels die septer; Afrikaans se 
agteruitgang word nie deur die bestuur gestuit nie, en hulle optrede skep nie 
vertroue dat daar sterk opgetree word om Afrikaans se agteruitgang te probeer 
keer nie. Ten slotte het Heese gewaarsku sy sou bly veg en nie stilgemaak word 

nie. “Beter manne as jy [De Vos] het al probeer. En die gras groei groen op hul 
grafte” (Heese 2011:3) 


In ’n striemende teenaanval het De Vos op Heese se “ernstig die bliksem” -in 
wees oor die miskenning van mede-Suid-Afrikaners se regte gereageer. Hy het 
haar aangeraai om hom eerder oor “ware ongeregtigheid” so te ontstel: oor 
die honger in die land terwyl korrupsie seëvier; oor hoe sommige Afrikaners 
met die hulp van Engelse kapitaliste swart Suid-Afrikaners onderdruk weens 
hulle velkleur of omdat hulle nie Afrikaanssprekend is nie (De Vos 2011:2:2). 
“Maar nee, die welvarende wit mense kerm luid dat Afrikaans nie meer as 
die “baas van die plaas en hou jou bek-taal” op die U$-kampus kon koning 
kraai nie”. Tot sy skok moes hy uitvind hoe Heese die “bliksem in is oor die 
huigelary en morele geheueverlies van sommige Afrikaners”. Sover sy kennis 
strek, het sy nooit haar stem verhef teen die onderdrukking in die “naam van 
Afrikaner-Nasionalisme (en met goedpratery uit Matiegeledere) teenoor die 
meerderheid Suid-Afrikaners” of teen die koshuise se rasse-apartheid nie. 
Volgens hom het sy nou haar stem verhef omdat die eertydse onderdrukkers 
dalk die lydendes kan word wanneer hulle dalk deels in Engels onderrig moet 
word. “Ag, sou hulle kon uitroep, wie gee tog om vir die ses miljoen Jode wat ons 
vermoor het as selfs een Duitser dalk gedwing word om in Engels of Hebreeus 
klas te loop.” Heese was in die “apartheidsjare” (toe 'n tweederangse skrywer 
nog `n geldjie daaruit kon maak) 'n tweederangse Afrikaanse romanskrywer 
en om ekstra geld te verdien, nou in haar oudag 'n Engelse romanskrywer. 
Hy het erken sy beheer die Rooitaal beter as hy, want hy het Engels geleer 
by 'n Broeder-Afrikaner wat hulle gewaarsku het om ywerig te leer sodat 
die “zotters” nie hulle werk afvat nie. Van eerlikheid en geregtigheid weet sy 
kennelik bitter min (De Vos 2011:2:2). 


De Vos het onder andere daarna verwys dat daar meer as 35 000 swart 
studente by die UK en UWK is, terwyl daar sowat 8 000 swart studente by 
die US is, waarvan minder as die helfte “African” is. Sy afleiding was dat 
talle swart studente nie kans sien om by die US te studeer nie, omdat dit 
steeds 'n oorwegende Afrikanerinstelling is, en omdat “ongure karakters 
soos Heese in die US se raad gedien het” (De Vos 2011:2:2). Volgens hom 

sê sy en die taalbulle “te moer met die swart nerwe wat nie aan ons eertydse 
onderdrukkende taal onderdanig wil wees nie”. Om slegs die handvol bruin 
Afrikaanssprekendes in aanmerking te neem en jouself te probeer wysmaak 
dat die taalbeleid nie die meerderheid swart Suid-Afrikaners vervreem nie, is 
“absurd en onlogies”. Die meeste van hulle onthou nog dat Malan, Verwoerd, 
Vorster en Botha kanseliers van “daardie eertydse bakermat van fascisme” was. 
Eintlik is hy bly oor haar woede, want dit kan die begin wees van haar bekering 
tot 'n “meer eties regverdigbare bestaan”. Hopelik sal sy dan begin besef hoe 
onaanvaarbaar en onregverdig dit is dat “'n nasionale bate soos die US `n 
taalbeleid volg wat dit vir die meeste Suid-Afrikaners (wie se ouers dalk deur 
Afrikaner-polisiemanne gemartel of vermoor is of in opstand gekom het teen 
die gedwonge aanleer van Afrikaans in Soweto) onmoontlik maak om daar te 
gaan studeer”. Elkeen behoort eers sy eie aandadigheid in die onderdrukking 
te erken voordat `n mens geloofwaardigheid kan bereik. “En dalk sal dit help 
om te begin deur mens se bek en mens se beursie te laat praat deur romans te 
skryf in die taal wat mens voorgee om so innig lief te hê” (De Vos 2011:2:2) 


Hierdie aanval het Heese in siedende woede laat losbrand oor De Vos se 
“Afrikaner-bashing” waarin 'n karikatuur geskep word van die stryders vir die 
taal asof hulle wit rassiste is. In `n gesprek tussen Heese en Hanlie Retief is in 
groot opskrifte op die voorblad van Rapport berig hoe Heese te kenne gee dat 
De Vos niks van taalnavorsing of linguistiek weet nie (Retief 2015c:1). Heese 
het verskeie taalkenners aangehaal wat ontkenning, verwaarlosing van en 
gebrek aan moedertaalonderrig selfs `n “misdaad teen die mensdom” noem. 
Wat betref sy neerhalende opmerkings oor haar publikasies kon sy hom driftig 
weerspreek dat sy al werk in “beautiful Afrikaans en in beautiful Engels” 
gelewer het en selfs daarin geslaag het om haar werkwoorde reg in te span. 
Volgens Retief is Heese se goeie literêre bydrae bevestig in haar bekroonde 
werke, Die uurwerk kantel en Double Crown, waarvoor laasgenoemde `n 
Statebondsprys verower het, asook in Heese se kort- en reisverhale. Heese se 
vaste oortuiging was dat studente se taalkennis op universiteit ontoereikend 
is en wanneer sy die argumente hoor dat studente en hulle ouers Engelse 
onderrig eis terwyl hulle moedertaal Afrikaans is, weet sy dat om Engels 

vanaf eerstejaarsvlak te wil neem, 'n resep vir akademiese mislukking is. Wie 
bevoordeel word, is die rykes se kinders in private skole, maar wat steeds 
ontmagtig bly, is hulle wat dit nie kan bekostig nie, veral die Afrikaanssprekende 
jeug op die platteland. Vir haar was die antwoord tolkdienste. Sy was ook nie 
bewus van enige navorsing by die US oor die werklike effektiwiteit en voor- of 
nadele van dubbelmediumonderrig nie. Ten spyte van die positiewe dinge wat 
vir Afrikaans op die kampus gedoen is, was daar geen sterk wilsbesluit by die 
US-bestuur om Afrikaans kragtig te ondersteun nie. Sy kon haar stellings oor 
die agteruitgang van Engels by die US met feite staaf en op wye front het sy 
'n male fide teenoor Afrikaans by die regering waargeneem. Vir haar was die 
laaste strooi toe die taalbesluite op die Arabella-landgoed (kyk p. 74) “sommer 
tjop-tjop en ongekonstitueerd deurgedruk is” en sy na haar protesbrief in die 
koerant “onder sensuur geplaas is” (kyk p. 76). Sy het wel om verskoning 
gevra dat sy `n raadsbespreking openbaar gemaak het, maar is steeds oortuig 
dat sy dit tot voordeel van die studente gedoen het. Omdat sy in haar jare 
van onderrig min met wit studente gewerk het, begryp sy die probleem van 
oorlopens toe vol klasse en gebrekkige hulpmiddels. Verder toon en die 
geskiedenis van opvoedkundige stelsels wêreldwyd die problematiek wat 
ontstaan wanneer groot getalle jongmense skielik onderrig moet ontvang. Selfs 
die politikus dr. Mamphela Ramphele het erken Bantoe-onderwys was beter 
as die huidige skoolonderrig, maar Heese onthou ook Verwoerd se “absoluut 
horribale” toespraak dat bruin kinders nie hoef te leer nie, maar houthakkers 
en waterdraers moet bly. Haar siening was dat rektor Brink die US-skip reeds 
aan die begin (2002) op die “Engelse glybaan” gedraai het (Retief 2015c:1). 


Indien die demokratiese Grondwet as die groot kantelpunt in die geskiedenis 
van die land beskou word, behoort juis die bepalings daarvan die grondslag 
van openbare taalbeleid te vorm, was Heunis se reaksie op die De Vos/Heese 
onverkwiklikheid (Heunis 2011:2). Hy het dit jammer gevind dat De Vos kom 
nie by die grondwetlike kwessies waarvan hy 'n kenner is, bepaal het nie. Hy 
moes sy vertolking van artikel 6(2) van die Grondwet gegee het waarin die 
verpligting op die staat geplaas word om “praktiese en daadwerklike maatreëls” 
te vind om die status van die inheemse tale te verhoog en hul gebruik te 

bevorder. Volgens artikel 6(4) moet Afrikaans gelyke status met al die ander 
tale gegun word en artikel 29(2) stel die reg van almal om in die taal van hulle 
keuse onderrig te ontvang. Die staat is onder die verpligting om “alle redelike 
opvoedkundige alternatiewe” te oorweeg insluitende enkelmediuminstellings. 
De Vos toon homself onbewus van die US se tegemoetkomende beleid 
van voorgraadse lesings ook in Engels. Die inperking van Afrikaans by 
die US sou nie die ander swart tale bevorder nie en slegs Engels - die 
“mees on-Afrika-taal” - bevoordeel. In sy aanval op Heese het De Vos hom 
met beuselagtighede bemoei. Hy sou 'n veel beter bydrae gelewer het as hy 
grondwetlike kwessies goed deurtrap het en minder skeltaal teenoor Heese 
kwytgeraak het (Heunis 2011:2). 


In die oë van die nuwe president van die konvokasie was De Vos se bydrae 
'n “nuwe laagtepunt in 'n debat wat in die verlede dikwels gekenmerk is deur 
neerhalende, persoonlike aanvalle, etikettering en kleinering” (Viljoen 2011:3). 
Viljoen se versugting was dat “beide kante van die taaldebat-skeurvallei” 
hulle ongure aanvalle op mekaar moes staak. Die rektor het kort tevore 
in 'n TV-onderhoud verklaar dat hy ouers waarborg dat hulle kinders 
Afrikaanse onderrig by die US sal ontvang. Verder wou Viljoen probeer 
opklaar waarom, ten spyte van so 'n duidelike versekering, die taaltwis steeds 
voortwoed. Volgens hom kon dit toegeskryf word aan vyf wetenskaplike 
ondersoeke wat almal die agteruitgang van Afrikaans oopgevlek het, sowel 
as wetenskaplike taalsosiologiese bewyse waarop die taalstryders hulle kon 
beroep. Hulle teenstanders het nie sulke vaste gronde het nie gehad nie; 
daarom het laasgenoemdes hulle na bitsige skeldwoorde soos “taalbulle” en 
“ou omies” gewend om eersgenoemde se standpunte te probeer verkleineer. 
Hulle argumente wentel hoofsaaklik om die belangrikheid van Engels as 
'n wêreldtaal en hoe studente deur Engels bevoordeel word wanneer hulle werk 
in die arbeidsmark moet probeer vind. Hierdie sentrale en sterk argument het 
Viljoen probeer weerlê deur daarop te wys dat baie Maties wat in Afrikaans 
afgestudeer het daarin geslaag het om selfs op internasionale vlak groot 
sukses te behaal. Die teenstanders staan sterk krities teenoor tersiëre studie 
in Afrikaans omdat ’n inklusiewe Afrikaanse universiteit blykbaar steeds 

ongrondwetlik is. Maar wat dan, wil hy weet, van die uitsluitlik Engelstalige 
universiteite? Telkens gryp hulle die morele argument aan deur na die US 
se geskiedenis van steun vir die apartheidsregering van destyds te verwys 
en beweer (wat hom betref foutiewelik) dat Afrikaans gebruik word om die 
US wit te hou en swart studente te verhoed om daar te studeer. Vir Viljoen 
was die “elementêre waarheid” dat Engels nie `n universeel-verstaanbare 
taal in Suid-Afrika is nie en die sowat 20 Engels-eksklusiewe universiteite 
nie toeganklik is vir baie studente wat Engels nie behoorlik beheer nie 
(Viljoen 2011:3). 


Volgens Viljoen het die taaldebat weens veral twee redes voortgeduur: die 
universiteit se belofte en waarborg van 60% gemiddeld Afrikaans, asook die 
feit dat die helfte van die fakulteite nie daaraan voldoen het nie; en verder 
die ontevredenheid oor die dikwelse verbreking van die 50% Afrikaanse 
minimum. Een van die ligpunte was darem dat tolkdienste oorweeg word 
en die hoop dat die alumni-mosie met erns betrag sal word. Viljoen het die 
versekering gegee dat die konvokasie se welwillendheid teenoor die rektor 
betoon sal word en daarom sou hy `n persoonlike gesprek met die rektor bo 
openbare debat in die media verkies (Viljoen 2011:3). 


Die eskalerende woordetwis tussen Heese en De Vos het wyer uitgekring, 
sodat selfs een van die vooraanstaande politici in die Wes-Kaap, André Gaum, 
tot die debat toegetree het. Hy het daarop gewys dat diegene wat vir Afrikaans 
stry, uitgemaak word as “hiperkonserwatief ... die teenpool van redelikheid 
en verligtheid” (Gaum 2011:11). Die teenstanders gebruik “onverdraagsame 
retoriek” en een van hulle is nogal De Vos in diens van 'n universiteit wat 
geensins veeltaligheid nastreef nie. Gaum was van mening Suid-Afrika het 
reeds verby die punt beweeg waar mense deur sulke aantygings afgeskrik 
word. Botman se toespraak tydens die konvokasievergadering het nie oortuig 
nie en nie gestrook met ander getuienis nie, maar wat wel waar was, was sy 
stelling dat die US `n plek moet wees waar plaasboere se kinders ook tuis 
kan voel en in Afrikaans kan studeer. Hy meen sulke studente moet meer 
aktief gewerf en die nodige beurse vir hulle gevind word. Die argument 
dat sommige studente skaam is vir hul Kaapse aksent, oortuig ook nie. 

Die US kon inderdaad `n belangrike rol speel om ook negatiewe persepsies 
oor Kaapse Afrikaans te besweer (Gaum 2011:11). 


Vir Gaum was die wesenlike vrees daarin geleë dat wanneer dubbelmedium 
nie voldoende gemonitor word nie, dit tot Engelse oorheersing kan lei. Dit het 
egter nie gelyk of US die bedreiging wat Engels inhou ernstig opneem nie. 
Hy moes selfs hoor dat die US se oogmerk om `n wêreldklasuniversiteit te 
word deur Afrikaans gekortwiek word. Indien die US dan deur dubbelmedium 
moet verengels, wonder hy: “Ruik ons lont hier, professore?” Die UK en Wits is 
eentalig en het nie juis veel beter as die US op die jongste universiteitsranglys 
gevaar nie. Die Franssprekende Sorbonne het wel die top 100 gehaal en 
blykbaar is die Nederlandssprekende Leiden net so 'n goeie universiteit. 
Deur parallelmedium en tolkdienste kan die US “die mees nierassige, 
inklusiewe universiteit in die land word", maar dit verg “visie, verligtheid, 
leierskap en wilskrag om dit na te streef” (Gaum 2011:11). 


Hoeveelkeer nog, was C-P Naudé se moedelose reaksie, moet die wetenskaplike 
feite voorgelê word dat Afrikaans by die US besig is om ten gronde te gaan en 
dat die T-opsie talle nadele inhou soos dat dit nie transformasie ten goede 
kom nie, uitgestotenes benadeel, geensins “politiek struktureel bevorderlik of 
genuanseerd is? nie en nie bevorderlik vir “regverdigheid, taal-inheemsheid, 
kennisuitbreiding, vrye denke, menseverhoudings, ware demokrasie, 
Afrika-identiteit of trots” is nie? (Naudé 2011:16). Volgens Naudé het die 
tyd aangebreek dat die stryd vir inheemse taalontwikkeling hom op die 
Verenigde Nasies (VN) moet beroep. 


3.26 Bruin leiers tree in die bresse vir Afrikaans: US se 
“spiritus op die bloeiende kleintoontjie van Afrikaans” 


In sy steun vir Afrikaans het Maarman vertel hoe hy tot sy verbasing 
'n uitnodiging na die Afrikaanse “high tea” ontvang het om saam te besin oor 
Afrikaans en dat hy moes vind hoe “hierdie wêreldklasplek van uitnemendheid 
in die Eikestad só vinnig aan die verengels is dat jy die Afrikaanse ribbekas 
al kan sien” (Maarman 2011:12). Om die “taal-anoreksie te stuit” het die 
uitnodigingaandie “kombuistaalsprekers? gekom om Afrikaans weer “spekvet” 

te maak (Maarman 2011:12). Hy het verwys na Heunis se uitlating dat die US 
'n belangrike bydrae kan lewer om die neerkyk en negatiewe opvattings oor 
Kaapse Afrikaans uit die weg te ruim. Maarman het Botman aan sy belofte 
herinner dat US ook 'n plek vir die plaasarbeider se kinders moet wees en 
kon hoegenaamd nie begryp dat die universiteit nie die “taaltameletjie kan/ 
wil oplos nie”. Dit was tog deel van die demokratiese proses toe besluit is dat 
Afrikaans nie sy plek sal verloor nie. 


Hoekom voel dit dan vir my hierdie oefening is presies die resiprook 
van die ooreenkoms wat gesluit is. Kortom: Dit kan net verneukery 
wees as daar nou iets anders kom as wat op die spyskaart gedruk 
is. Baie van daai studentekorps se identiteit, se kern, se alles lê 
opgesluit in Afrikaans. Hulle kan niks anders wees nie. Maar dit lyk 
of die US-bestuur aspris spiritus op die bloeiende kleintoontjie van 
Afrikaans gooi. (Maarman 2011:12) 


Van der Rheede se bydrae in hierdie stadium was dat hy dit as onsin beskou 
dat Afrikaans as onderrigtaal swart studente uitsluit (Van Wyk 2011:21). 
Duisende bruin en swart studente in Afrikaanse skole sal die geleentheid te 
baat wil neem om aan 'n Afrikaanse universiteit van hoë kwaliteit te studeer 
indien hulle beurse ontvang. Hulle is egter nie die residensiële universiteit 
se “voorkeurstudente” nie, want hulle kom nie uit die middelklas nie en 
is nie finansieel daartoe in staat om universiteit toe te gaan nie. Dit is nie 
Afrikaans wat uitsluit nie, maar die ekonomiese faktor en hy glo Afrika sal 
in `n “bakhand-mentaliteit” vasgevang bly solank dit van Engels afhanklik 
is. Afrika “sal bevry word die dag as ons die inheemse kennispraktyke op `n 
wetenskaplike wyse begin benut en ontsluit vir menseontwikkeling”. Afrikaans 
behoort by ten minste die US en NWU as volwaardige onderrigtaal behou te 
word. Sou dit nie realiseer nie, het tale soos Sotho, Zoeloe en Xhosa geen 
kans om ooit as volwaardige wetenskap- en onderrigtale op universiteitsvlak 
te ontwikkel nie. Van der Rheede se argument was dat daar meer bruin en 
swart as wit Afrikaanse moedertaalsprekers is en indien Afrikaans op tersiëre 
vlak verdwyn, word ook hulle verontreg (Van Wyk 2011:21). 

'n Mens skryf `n verhandeling vinniger in jou eie taal as in Engels en dit kan dan 
vertaal word, was Heilna du Plooy, prof. in Afrikaans by NWU se standpunt. 
“Dis 'n politieke argument om te sê taal sluit mense uit, want as alle universiteite 
in Engels funksioneer, sluit jy per definisie alle Afrikaanssprekendes uit. Wie 
is geregtig daarop om nié uitgesluit te word nie en wie moet dit verduur?” wou 
sy weet (Van Wyk 2011:21). Die meeste HAU's help studente ruimskoots in 
Engels. Dit is net by die NWU dat Afrikaans nog die enigste onderrigtaal is, 
en ook daar word studente deur tolking bygestaan, het Visagie, hoof van UP se 
departement Afrikaans, beklemtoon. Ook Brand, senior lektor in sistematiese 
teologie by die US, was van mening dat Engels “'n eksklusiewe en klasgegronde 
taal” is. “Dis die lingua franca van die middel- en hoër klas en nie van die arm, 
landelike Suid-Afrikaners nie.” Daar is nie een enkele taal wat almal insluit nie 
(Van Wyk 2011:21). 


Wanneer die groter prentjie in ag geneem word, is dit onafwendbaar dat 
studente wel sekere lesings in Engels sal moet neem, was Le Cordeur se 
siening, maar Afrikaans het die reg om as onderrigtaal gebruik te word, veral 
ook omdat dit die ander tale kan bemagtig (Van Wyk 2011:21). Steve Hofmeyr 
het ook laat hoor hy meen daar wêreldwyd universiteite bestaan waar taal 
'n toelatingsvoorwaarde is en waarsonder slegs enkele tale sal oorbly en 
minderheidstale hul hoër funksies sal verloor. Volgens Hofmeyr het Afrikaans 
reeds geruime tyd “op presies daardie afgrond” gestaan. “Dis houding en 
gedrag wat swart studente van sekere universiteite weghou, definitief nie taal 
nie” was die digter Ronelda Kamfer se standpunt (Van Wyk 2011:21). Wat 
haar betref, was die aandrang op Afrikaans sinvol en geregverdig, siende 
dat die meeste mense in die Wes-Kaap Afrikaanssprekend is en twee ander 
universiteite in die provinsie se primêre voertaal Engels is. Dit het vir haar 
gevoel asof Afrikaans algaande uitgeskuif word en om dit net aan wit mense te 
koppel was rassisties. Dit was immers die taal van ses miljoen en die US was 
“polities al te korrek, die skoothondjie van die regering” in plaas daarvan om 
outonoom te bly ten einde Afrikaans op akademiese en wetenskaplike vlak te 
bly bevorder (Gaum 2011a:18). 

3.27 Die raad se afkoelmosie en die senaat 
se weerspreking van die bestuur 


Ten aansien van die taalherrie wat eenvoudig nie wou bedaar nie en al 
hoe skerper en onverkwikliker geword het, het die raad aan die einde van 
November 2011 `n “afkoelmosie” oor die taalkwessie aanvaar (Krige 2011d:4). 
Die redes hiervoor was dat die twis oor Afrikaans te belangrik geag is om 
vinnig af te handel en veral ook om die oud-Maties kans te gee om die 
taalkwessie behoorlik te deurtrap. Die idee was om die hele aangeleentheid op 
'n spesiale vergadering in Februarie 2012 deeglik te bespreek sodat taalsake 
op die geskeduleerde Mei-raadsvergadering gefinaliseer kon word. Intussen 
het die raad in reaksie op die bestuursverslag oor taal, tolking as bykomende 
opsie aanvaar, terwyl minister Nzimande van sy kant 'n versoek gerig het 
om bykomende mense in die US-raad aan te stel en wel soveel as waarop hy 
geregtig was. Die nuwe raadsvoorsitter was George Steyn (Krige 2011d:4). 


Weerspreking van die US-bestuur se aannames oor die T-opsie is stil-stil 
deur die senaat aanvaar en later ook deur die raad as standpuntdokument 
goedgekeur. Dit het gegaan oor die feit dat die T-opsie nie `n waarborg vir 
50% Afrikaans was nie en die taalstryders inderdaad daaroor korrek was, 
hoofsaaklik omrede baie Engelssprekende dosente nie in staat was om 50% 
Afrikaanse lesings aan te bied nie. Die reaksie van een van die taalstryders was: 
“Hierdie druis natuurlik in teen die verontwaardiging van US$-bestuurskant, 
al die jare en tot vandag toe nog, dat dit hoegenaamd denkbaar sou wees dat 
die T-opsie nie minstens 50% Afrikaans beteken nie.” (Krige 2011e:4) Dit was 
inderdaad 'n weerspreking en ontkenning van al die versekerings deur die 
bestuur dat die T-opsie kan werk en wel behoorlik gemonitor word. Die senaat 
hetegternetdaarvankennisgeneem. Botman se reaksie was: “Die standpunt van 
die senaat verwoord die haalbaarheid al dan nie van 'n 50-50 taalhandhawing 
tussen Afrikaans en Engels in elke klas waar die T-opsie van toepassing is” Hy 
het daarop gewys dat dit ter sprake gekom het voordat tolking wat sou help 
om die wanverhouding grootliks uit te skakel, aanvaar is (Krige 2011e:4). 


In reaksie op die berig dat die T-opsie nie 50% Afrikaans waarborg nie, het 
Viljoen herhaal dat Afrikaans steeds op `n afdraande koers is en ter stawing 

die volgende syfers herhaal: die A-opsie daal van 65% in 2004 tot 33% in 2009; 
die gemiddelde Afrikaanse aanbod daal van 64,33% in 2011 tot 62,85% in 
2012, baie naby aan die 60% grens. Sy hoop was dat die raad die moed sou 
hê om te doen wat reg is en sodoende die “taalbeleid-Rubicon oor te steek” 
(Viljoen 2011a:12). 


Heese het weer haar stem laat hoor en volgehou dat moedertaalonderrig 
opvoedkundig nie onderhandelbaar was nie (Heese 2011a:13). 
Ter ondersteuning van haar stelling het sy na navorsing oor kernaspekte 
daarvan verwys: Basic interpersonal communication skills (BICS), met ander 
woorde, alledaagse sosiale kommunikasievaardighede vir konkrete sake 
wat dui op `n relatief lae vlak van taalvermoë; Cognitive academic language 
proficiency (CALP), wat te make het met die bemeestering van abstrakte en 
moeilike begrippe en kritiese denke moontlik maak, wat veral in die akademie 
ter sprake kom. Alledaagse vaardighede veronderstel nie ook vaardigheid 
in akademiese taalgebruik nie en indien studente goed is in alledaagse 
vaardigheid, maar swak is in die gebruik van abstrakte en moeilike begrippe in 
die taal wanneer hulle dosente moeilike begrippe in Engels verduidelik, raak 
hulle verward en verlore (en uiteindelik aggressief en opstandig). Hulle moet 
daarom eerstens moeilike begrippe in hulle eie taal bemeester, wat dan in die 
tweede taal oorgedra kan word. Indien beide dosent en student swak is in die 
onderrigtaal word dit “seinteorie” en volgens navorsing verg dit vyf tot sewe 
jaar met behulp van spesiaal-opgeleide dosente vir studente om van alledaagse 
taalvaardigheid na die bemeestering van abstrakte en moeilike begrippe en 
kritiese denke in die betrokke taal oor te gaan. Studente sal Engels wel later 
nodig kry, maar in die land is dit so algemeen en oorheersend dat hulle dit met 
verloop van tyd self sal kan bybring. Wanneer die tweede taal die moedertaal 
vervang, benadeel dit studente weens die verskralende en negatiewe 
uitwerking daarvan op selfbeeld en denkvermoë. Baie Afrikaanssprekendes 
uit die gegoede klas is vaardig in Engels, maar studente uit die werkersklas 
met min kennis daarvan voer `n stryd daarmee en voel skaam en dom daaroor. 
Navorsing lewer bewyse dat 'n oorheersende taal in `n dubbelmediumopset 
die ander taal binne twee jaar verplaas (Heese 2011a:13). 

3.28 “Laai US-raad met Taalbulle” (Giliomee) 


Aan die een kant is die pleidooi gehoor dat die US die geleentheid gegun 
moet word om outonoom oor sy eie beleid te besluit, want slegs dan kan dit 
'n top- internasionale universiteit word. Taalstryders moet die US uitlos en 
op hulle eie en buite die universiteit voortgaan om die ideaal van 'n totaal 
Afrikaanse universiteit tot stand te bring. Hulle is daarvan beskuldig dat 
daar agter hulle taalstryd die begeerte skuil om beheer oor die US te behou 
“as die laaste buitepos van wit Afrikanermag” (Pro-US$-outonomie 2012:8). 
Aan die ander kant, ongeag bogenoemde argumente, is oud-Maties vroeg in 
2012 landswyd versoek om vir drie raadskandidate te stem wat sonder skroom 
bereid sou wees om die belange van Afrikaans te bevorder (Malan 2012:4). 
In `n ope brief het Giliomee versoek dat gestem word vir Koos Bekker, 
uitvoerende hoof van Naspers, Ainsley Moos redakteur van Volksblad, en Piet 
le Roux, senior navorser by Solidariteit. Die stemmery sou op 15 Maart sluit 
en die diensperiode was vir vier jaar. Bekker en Adelbert Scholtz se termyn 
het verstryk, maar hulle was weer beskikbaar. Kadalie het intussen bedank. 
Die ander kandidate was Omar Henry, uitvoerende hoof van Boland krieket, 
Le Roux van der Westhuizen, uitvoerende hoof van Millennium Trust, 
dr. Prieur du Plessis, voorsitter van Plexus Batebestuur en me. Sanet Nowers, 
direkteur by die Wes-Kaapse onderwysdepartement. Volgens Giliomee sou 
Bekker, Moos en Le Roux uitstekend as raadslede vaar, veral ten opsigte van 
die voertaalkwessie, juis omdat Afrikaans se plek wankelrig geword het en 
verseker moes word. Giliomee se standpunt was dat die stryd vir Afrikaans 
voortgaan en hy was optimisties dat 'n keerpunt bereik is vir die taal om sy 
“regmatige plek” te vind, asook die US se plek onder die top-universiteite 
in die land te verseker en sy “internasionale aansien” verder uit te bou 
(Malan 2012:4). In dieselfde berig is statistiek verskaf oor: 

Inskrywings aan die US volgens huistaal 


1995 2005 2010 2011 
Afrikaans 73,5% 60,37% 50,54% 47,89% 
Engels 20,33 31,80 36,90 37,11 
Afr/Eng 1,75 1,63 3,57 4,49 
Xhosa 0 1,78 2,19 4,02 


2011: Studente uit Wes-Kaap 63, 1; buitelandse studente 9,1% (Malan 2012:4) 


De Vries het by hernuwing sy steun aan Afrikaans toegesê en daarop gewys 
hoe dit taalsosiologies vasstaan dat in `n multitalige opset die oorheersende 
taal oorheers en bevoordeel word, soveel te meer die bevoorregte groepe in 
die oorheersende taal (De Vries 2012:9). Die parlement was 'n goeie voorbeeld 
waar Engels die spreektaal geword het en die Engelse moedertaalsprekers 
dus die meeste bevoordeel word. Taal het te doen met menswaardigheid, 
kreatiwiteit en eerbied en “met die ruimte van die volledige lewe (Lucebert)”. 
Hy het herinner aan Jan Rabie se uitspraak, “Sonder my taal is ek niks,” en 
die oortuiging uitgespreek: “Hoe dieper menslik, hoe weerloser iets lê, hoe 
meer laat die argumente van mag en misbruik dit altyd na domheid klink.” 
(De Vries 2012:9) 


Die konvokasielede het op die ou end twee nuwe lede en een herverkose lid tot 
raadslede verkies wie se dienstydperk op 1 April 2016 sou verstryk: Bekker is 
herverkies en die twee ander suksesvolle kandidate was Le Roux en Du Plessis 
(Malan 2012a:10). Die vurige voorstanders vir Afrikaans het dus twee van 
die drie vakatures ingepalm. Le Roux se siening was dat die toekoms van 
Afrikaans afhang van die steun van die groter gemeenskap buite die US sowel 
as die groepe daarbinne. Die US se taalbeleid moes verantwoording kon doen 
aan die historiese gemeenskap wat hom steun, “nie aan die arbitrêre staatlike 
ideale met eenduidige definisie van nasionale belang - naamlik Engels” nie. 
Sy oortuiging was Afrikaanssprekende studente moet steeds hulle voorgraadse 
studies in Afrikaans kan ontvang en hulle administratiewe kwessies in hulle 
moedertaal kan hanteer (Malan 2012a:10). 

3.29 ‘n Stormloop teen 'n fakultêre transformasievoorstel 


3.29.1 Die Yach-verslag 


Vroeg in April 2012 het die fakulteit gesondheidswetenskappe 'n verslag 
uitgebring op inisiatief van die dekaan, prof. Jimmy Volmink, oor diversiteit, 
gelykheid en transformasie. Die verklaarde oogmerk daarvan was om almal in 
die fakulteit welkom telaat voel, hulle vaardighede en talente te ontwikkel en te 
benut asook gemotiveerdheid te bevorder ten einde produktiwiteit te verhoog 
(Volmink 2012:19). Volgens die dekaan is opnames in die fakulteit oor 'n wye 
front gedoen, met insluiting van dosente en studente, waarna 62 aanbevelings 
geformuleer is waaronder twee oor taalkwessies. Wat laasgenoemde 
betref, is eerstens die algemene stelling gemaak dat die fakulteit verbind 
is tot die voortgesette ontwikkeling van Afrikaans as akademiese taal in `n 
meertalige konteks. Die twee spesifieke taalaanbevelings het gehandel oor die 
noodsaaklikheid van sterker en duideliker kommunikasie, tesame met die 
besef dat die fakulteit binne 'n meertalige konteks funksioneer wat Afrikaans, 
Engels en Xhosa insluit; die tweede aanbeveling het spesifiek verwys na die 
taalgebruik by die Tygerberg-hospitaal (deel van die US-kampus) met die 
onomwonde aanbeveling dat Engels daar die primêre kommunikasietaal 
behoort te wees. Die motivering ten opsigte van laasgenoemde was dat al hoe 
meer geneeshere en ander gesondheidspraktisyns nie Afrikaans as moedertaal 
het nie en dat 'n inklusiewe omgewing by die hospitaal geskep moes word sodat 
gesondheidspraktisyns met pasiënte in hulle voorkeurtaal kon kommunikeer 
(Volmink 2012:19). Teen die agtergrond van die plofbare taalsituasie was 
hierdie aanbevelings oor Afrikaans in die verslag `n plofbare kruitvat. 


In die Yach-verslag is onder andere daarop gewys dat die fakulteit erken word 
as 'n wêreldleier op die gebied van navorsing oor MIV/Vigs en tuberkulose. 
Die stelling is gemaak dat die fakulteit saamstem met die rektor dat vernuwing 
by US slegs bewerkstellig sal word deur “aktiewe burgerskap, transformerende 
leierskap en bowenal deur 'n kampuskultuur aan te moedig wat 'n diversiteit 
van mense en idees verwelkom” (Volmink 2012:19). Wat die fakulteit self 
betref, is die drastiese aanbeveling gemaak dat die onderrig- en voertaal Engels 

moet wees ten einde te verhoed dat dit “stagneer tot `n geisoleerde Afrikaanse 
universiteit”. Die studie, slegs in Engels opgestel en ook so op US se webwerf 
geplaas, is deur dr. Dianna Yach, voorheen 'n bestuurskonsultant in Londen, 
gedoen. Dit het geblyk dat sy 100 studente en dosente ondervra het. Sy het 
self verduidelik hoe die raamwerk en uitgangspunt van haar studie gewentel 
het om die strewe na die transformasie van Suid-Afrikaanse universiteite om 
sodoende die apartheidsgeskiedenis te oorkom en 'n inklusiewe leerkultuur te 
skep waarin die waardes van die verskillende kulture gereflekteer kon word. 
Die enigste verwysing na veeltaligheid was dat veeltaligheid by Tygerberg 
moes geld en die gebruik van Afrikaans, Engels en Xhosa aangemoedig moet 
word (Volmink 2012:19). Yach het bevind baie respondente was bekommerd 
dat die US aan bande gelê word deur sy taalbeleid, naamlik dat Afrikaans by 
verstek die institusionele taal is. Die US ding mee om studente uit die vasteland 
te lok en sy het gemeen tolkdienste met oorfone versterk die idee dat studente 
buitestaanders is. By Tygerberg was studente ongelukkig oor saalrondtes wat 
in Afrikaans gedoen is wat kliniese aktiwiteite bemoeilik het, asook oor die feit 
dat die swart meestersgraadstudente hulle in 'n span bevind het wat uitsluitlik 
Afrikaans praat (Malan 2012b:14). 


Die president van die konvokasie het onmiddellik sy onsteltenis oor 
bogenoemde “onwetenskaplike verslag” en die “ongebreidelde aanval op 
Afrikaans as onderrig- en kommunikasietaal” in die betrokke fakulteit 
uitgespreek (Malan 2012b:14). Dit is as verstommend beskou dat sulke 
uitsprake gemaak word in 'n gebied soos die Wes-Kaap waar 61% van die 
bevolking se huistaal Afrikaans is. Yach moes erken dat haar verslag nie 
'n wetenskaplike ontleding was nie, omdat dit slegs op mense se ervaring 
gebaseer was (Malan 2012b:14). Van die universiteitsbestuur se kant is 
ook beklemtoon dat dit nie 'n wetenskaplike verslag per se was nie, maar 
“eerder `n verslag oor kwalitatiewe aspekte van die institusionele kultuur” 
(Krige 2012:4). Die koste van die verslag was R150 000, wat as baie billik 
bestempel is vir 'n projek wat ses maande geduur het. Dit is nie deur die 
universiteitsraad in behandeling geneem nie, omdat dit beskou en gehanteer is 
as 'n werksdokument ten einde sensitiewe sake binne 'n bepaalde fakulteit aan 

die orde te stel. Die universiteitsbestuur het dit as jammer bestempel dat die 
hele verslag tot 'n aanval op Afrikaans gereduseer is. Hierdie opmerkings het 
raadslid Le Roux gruwelik ontstel, omdat volgens die bestuur se aanvanklike 
nuusverklaring dit as 'n “toonaangewende navorsingsverslag in aanloop tot 
die fakulteit se strategie vir gelykheid, diversiteit en transformasie” bestempel 
is, nie slegs as `n gespreksdokument nie. Wat hom betref, het die verslag 
“verleentheid” veroorsaak en “stellings wat besonder roekeloos voorkom” 
bevat. Boonop het dit gelyk na oorskryding op raadsterrein (Krige 2012:4). 
Vir Le Roux was die aanbevelings daarvan nie slegs onversoenbaar met die 
bestaande beleid nie, maar het boonop “die verkeerde en onaanvaarbare 
indruk gelaat dat studente wat verkies om in Afrikaans te studeer verkramp 
is” en hulle na die vorige “apartheidsbedeling” terugverlang. Robbertse, 
voorsitter van Tygerberg se Behoud van Afrikaans in die Klaskamer (TBAK), 
het die stellings in die verslag skokkend gevind, asook die feit dat Afrikaans 
alreeds selde in klasse op die Tygerberg-kampus gebruik is, beslis minder as 
die voorgeskrewe en vereiste persentasie (Krige 2012:4). 


Ander raadslede het ook skerp gereageer en dit as `n eensydige en 
onverbloemde aanval op Afrikaans veroordeel (De Wee 2012:1). Raadslid Du 
Toit het selfs sover gegaan as om dit te bestempel as 'n “fabelagtige feëverhaal 
van 'n fanatikus met 'n vooropgestelde agenda” wat boonop van die belangrike 
rolspelers soos byvoorbeeld die pasiënte totaal geignoreer het. Hy wou weet 
watter etiekkomitee haar stellings goedgekeur het. Die dekaan se verweer was 
dat die verslag 'n wyse was om gesprek te stimuleer en vas te stel kyk hoe die 
akademiese funksionering verbeter kon word (De Wee 2012:1). 


Die uitvoerende komitee van die konvokasie (UKK) het dit betreur dat die 
verslag nie in die eerste instansie eers deur die bestuurspan met die UKK 
bespreekisnie (Viljoen 2012:9). Algaande hetdiebedenkinge oordie ondersoek 
al groter geword. Volgens welke kriteria is die ondervraagdes geselekteer? 
Waarom was die vraelys uitsluitlik in Engels? Waarom is pasiënte nie ook 
betrek en ondervra nie? Alhoewel die dekaan beweer het die verslag handel 
nie oor taal nie, is “Afrikaans” 33 keer en meestal met negatiewe konnotasie, 
en “Engels” 19 keer feitlik deurgaans in positiewe verband geopper. Viljoen 

het daarop gewys dat Afrikaans in werklikheid elke aspek van die verslag 
oorheers en die taal op subtiele wyse afgekraak word deur opmerkings soos 
dat daar min wetenskaplike tydskrifte in die taal is en dat Afrikaans prakties 
gesproke nie buite die land gebruik word nie. Afrikaanse studente is negatief 
gekarakteriseer as plattelanders, ongeneë om te meng en nie progressief in 
hulle denke nie. Daar is ook neerhalend verwys na afgetrede akademici wat 
“moet aanbeweeg” en dit ten spyte van die feit dat hulle verantwoordelik was vir 
“aansienlike internasionale inkomste” (R7 miljoen per jaar) deur onder andere 
hulle navorsingspublikasies (Viljoen 2012:9). Om by die Tygerberg-hospitaal 
aan te dring om in Afrikaans te antwoord op prosedureversoeke is in die 
verslag as “ongemanierd as opponerend” bestempel. Yach se aanmerkings het 
volgens Viljoen eintlik neergekom op uitdaging van raadsgesag. Geen klagtes 
van Afrikaanse studente waarvan Yach kennelik onbewus was, is verreken nie. 
Daar word drie keer aanbeveel dat Engels die primêre kommunikasiemedium 
by Tygerberg-hospitaal moet wees en die kwetsende stelling word gemaak dat 
hospitaalrondtes “sowaar nog in Afrikaans” gedoen word. In werklikheid was 
die hospitaal se taalbeleid die prerogatief van die Wes-Kaapse departement 
van onderwys. Yach is op hierdie fout gewys en haar verweer in `n Engelse 
oggendblad was dat haar opmerking oor taalgebruik tussen studente en 
dosente slegs na saalrondes verwys. Viljoen se raak reaksie hierop was dat 
hierdie rondtes deel van die taalplan is wat duidelik voorskryf dat die taal in 
dieselfde klas Afrikaans en Engels moet wees en dat die gebruik van Afrikaans 
ten minste 50% moet wees. Afrikaans is dus deur haar as 'n groot hindernis vir 
transformasie uitgemaak en aangekla (Viljoen 2012:9). 


In sy heftige aanval het Viljoen die dekaan wat regulasiegewys persoonlik vir 
die toepassing van taalbeleid in sy fakulteit verantwoordelik was, summier 
uitgedaag om die uiters kontensieuse kwessies in die Yach-verslag te bevestig. 
Hiermee het hy die bal volledig in die dekaan se hande geplaas. Sy pertinente 
vrae oor die fakulteit se opset was: 


— behels onderrig en leer minstens 50% Afrikaans? 
— is klasnotas volledig in Afrikaans en Engels, of afwisselend in dié twee tale? 


— is mondelinge kommunikasie van dosente in lesings tweetalig? 

— is daar kontrole dat Afrikaans minstens 50% uitmaak? 


— is eksamen en toetsing tweetalig? 


geskied die beantwoording daarvan volgens studente-voorkeur? en 


— word die T-opsie toegepas waar studente oor voldoende taalvaardigheid in 
Afrikaans en Engels beskik? 


Agter die “rookskerm” van `n ondersoek na diversiteit, transformasie en 
gelykheid het Viljoen die verslag in werklikheid as 'n openlike aanslag op 
Afrikaans bestempel (Viljoen 2012:9). Sterk standpunte is uit verskeie oorde 
oor die verslag ingeneem. Só, byvoorbeeld, het die hoof van die departement 
anestesiologie en kritieke sorg, prof. Coetzee, die verslag verdoem as 
waardeloos, weens die feit dat daar soveel vrae oor die onpartydigheid 
en korrektheid daarvan uitgewys is. Dit is as 'n yslike verleentheid vir die 
universiteit bestempel (Krige 2012a:7). 


Vanselfsprekend sou die rektor in 'n stadium op al die besware moes reageer. 
In 'n mediaverklaring het Botman laat blyk hy steun volkome die strewe 
na diversiteit op die Tygerberg-kampus soos uiteengesit deur Yach. Hy het 
ook beweer Viljoen het apologie aangeteken dat hy onnodig skerp was, wat 
laasgenoemde op sy beurt ontken het. Viljoen het wel laat blyk dat indien 
hy te kras en skerp teenoor die rektor en sy bestuurspan was en dit aan 
hom uitgewys kon word, hy die gewraakte woorde onvoorwaardelik sou 
terugtrek. Hy respekteer wel die rektor as hoof, maar sy vaste oortuiging was 
dat gelykheid, transformasie en diversiteit in die slag bly wanneer Afrikaans, 
Afrikaanse studente en dosente subjektief beoordeel word en op onbillike 
wyse as struikelblokke in transformasie aangeval word (Krige 2012a:7). 
Oor die gerugte dat Yach as assistent vir die dekaan aangestel is sonder dat die 
pos geadverteer is, het die universiteit volgehou dit was `n tydelike kontrakpos 
waarvoor adverteer nie 'n vereiste was nie. Alhoewel daar blykbaar nie tenders 
vir die verslag aangevra is nie, is haar aanstelling as “buite-diensverskaffer” 
wel deeglik deur die dekaan gemotiveer (Krige 2012a:7). 


Viljoen het geensins bes gegee nie en prontuit daarop aangedring dat 
Yach uit haar posisie wat veronderstel was om transformasie en harmonie 

te bevorder, behoort te bedank. Sy was kennelik nie in staat om weens 
haar vooroordele, rassistiese houding en onwetenskaplike benadering tot 
veeltalige universiteitsonderrig hierdie prosesse te bevorder nie (Jones 
2012:5). Oor die opmerkings rakende die gebruik van Engels by Tygerberg 
was dekaan Volmink se verweer dat veeltaligheid in die fakulteit deurgaans 
beklemtoon word, terwyl Yach self laat blyk het daar `n misverstand was oor 
die taalonderrig by die onderrighospitaal. Sy het wel volgehou taal bly 'n 
hoof- uitsluitingskwessie vir diegene wie se moedertaal nie Afrikaans is nie, 
maar sy het nooit bedoel dat Engels gebruik moes word as kommunikasietaal 
tussen personeel en pasiënte nie. Hierdie verduideliking wou raadslid 
Du Toit egter nie aanvaar nie en hy wou weet waarom die aanbeveling 
aan die departement van gesondheidsdienste gemaak is indien dit nie ook 
kommunikasie met pasiënte in die oog het nie (Jones 2012:5). 


Indien 'n nagraadse student so 'n swak stuk werk soos die Yach-verslag vir 
hom ingedien het - so was Scholtz se genadelose kritiek - sou hy die persoon 
gedruip het. Dit was daarom vir hom uiters vreemd dat Botman en die dekaan 
hulle nie gouer van die verslag gedistansieer het nie. Ook Scholtz was van 
oordeel Yach se standpunt het daarop neergekom dat “Afrikaans 'n teken van 
agterlikheid is”, terwyl Engels daarenteen “progressief, vooruitstrewend en 
toekomsgerig is” (Scholtz 2012:8). Met sy wyer Europese kennis en belewenis 
kon Scholtz daarop wys dat die ophemeling van Engels by herhaling in die 
20ste eeu geartikuleer is, maar Scholtz het nuus gehad vir Yach. Saam met 
Hindi, Hebreeus en Maleis was Afrikaans die enigste taal wat “vanaf kombuis 
tot universiteit ontwikkel het. Ook in die geneeskunde het Afrikaans 
'n fenomenale woordeskat ontwikkel en daar behoort duidelik besef te word 
dat Afrikaans veel groter is en wyer as net Afrikaners strek (Scholtz 2012:8). 
Robbertse, mediese US-student en voorsitter van TBAK, het daaraan herinner 
die hospitaal is veronderstel om die omliggende gemeenskap te dien en dat 
pasiënte met Afrikaans as moedertaal ver in die meerderheid is. Dit het hom en 
sy komiteelede genoop om 'n eie verklaring uit te reik en te waarsku dat indien 
Engels as kommunikasietaal afgedwing word, dit sal “oorspoel na die fakulteit 
se lesinglokale wat reeds oorwegend Engels is” en studente uiteindelik gedwing 

sal word om slegs onderrig in Engels te aanvaar. Van die ander akademici het 
laat blyk hulle was geskok oor die gehalte van Volmink se Afrikaans in sy 
e-pos, waarin hy gepoog het om die strekking en die vordering rakende die 
verslag te verduidelik en die talle besware daarteen te weerlê (Malan 2012c:8). 


Die US se bestuur het bly vasskop en herhaal dat die media se beriggewing 
onakkuraat is. Yach se verslag beveel wel aan dat Afrikaans nie in die fakulteit 
afgeskeep moet word nie en dat Engels slegs by Tygerberg die voer- en 
onderrigtaal moet wees. Die media seberig het dus neergekom op 'n “selektiewe 
lees van die verslag” waarin die nodige konteks nie aangedui of verreken is 
nie. Boonop is die fakulteit nooit die kans gegun om te reageer nie (Malan 
2012c:8). Terwyl die bestuur gekla het oor onakkurate mediaverslaggewing, 
het die media teruggekap oor die universiteit se power terugvoering oor die 
hele aangeleentheid. Al inligting wat op navraag van US verkry kon word oor 
die “omstrede, peperduur verslag” was 'n standaard- mediaverklaring waarin 
die belangrikheid van transformasie en gelykheid geloof is (Malan 2012d:6). 
Volgens Rapport het die bestuur botweg geweier om op direkte navrae oor die 
aangeleenheid te reageer, terwyl Botman ook nie boodskappe op sy selfoon 
beantwoord het nie. Op spesifieke vrae het die universiteit se segspersoon 
bloot net laat blyk dat die doel en aard van die verslag uiteengesit is in Volmink 
se reaksie en dat die rektor by die eersvolgende raadsvergadering feitelik oor 
die verslag sou reageer. Die Afrikaner se reaksie was dat in die verslag met 
sy “baie sterk politieke inslag” Afrikaans afgeskiet word “deur die Kleurling 
dekaan” en sy uitvoerende assistent, omdat dit in die pad van transformasie 
staan (Die Afrikaner 2012:1). 


Een van die dosente wat meer as 50 jaar by US se gesondheidswetenskappe 
betrokke was, prof. Jan Lochner, het dit jammer gevind dat die teenstanders 
teen die behoud van Afrikaans hul opponente van “hunker na die ou dae” 
en “verstokte denke” beskuldig. Vir hom was die regte keuse dié een wat 
'n tuiste vir almal skep (Lochner 2012:14). Die US se taalreëls sowel as die 
Grondwet gee aan Afrikaanssprekendes die reg op moedertaalonderrig, mits 
dit binne bepaalde voorwaardes plaasvind. Afrikaans as mediese vaktaal is 
oor 90 jaar deur baanbrekers opgebou, terwyl Engels weer die internasionale 

literatuur ontsluit, sodat ook dit bemeester moet word. Tygerberg kry veral 
pasiënte uit die Wes- en Noord-Kaap en meer as 80% van die pasiëntprofiel 
is Afrikaanssprekend. Dosente en studente moet volgens erkende 
etiekbeginsels enkele sleutelwoorde in Afrikaans aanleer en dieselfde geld vir 
Afrikaanssprekendes ten opsigte van Engels en Xhosa. Hy het dit as 'n tragedie 
beskou dat sekere Afrikaanssprekende dosente en studente luidkeels bereid 
was om die voorreg van Afrikaanse onderrig op te hef. Tensy drasties opgetree 
word, sou Afrikaans as vaktaal by Tygerberg binne een of twee dekades tot 
niet wees. Lochner het gemeen die aanvalle op Afrikaans was onvanpaste 
welwillendheid en om almal ter wille te probeer wees was nadelig, veral die 
opvatting dat kultuurerfenisse, waaronder ook Afrikaans, daarvoor opgeoffer 
moet word en dalk verdwyn (Lochner 2012:14). 


Volmink en die bestuur het natuurlik ook hulle ondersteuners gehad. Een 
van die anonieme briefskrywers en lid van US se personeel het van sy eie 
verleentheid getuig omdat sy mede-Afrikaners 'n taalrede aangryp en 
voorhou vir hulle verborge oogmerke (Alumnus 2012:8). Hy was bereid om 
almal hul plek in die son te laat toekom, maar kon dit nie regverdig om toe 
te sien dat Afrikaans sekere studente uitsluit nie. Volmink het sy bes gedoen 
om `n omgewing te skep waar almal ongeag taalvoorkeur of kultuurafkoms 
tuis en deel van die fakulteit binne 'n meertalige konteks te voel. Die raads- en 
konvokasielede wat so vrylik en heftig gekritiseer het, het nie net die betrokke 
fakulteit nie, maar ook die universiteit benadeel. Transformasie en gelykheid 
was nie vir hulle 'n prioriteit nie en hulle optrede het die indruk geskep dat 
nie-Afrikaanssprekendes onwelkom was (Alumnus 2012:8). 


Teen die einde van April 2012 het hierdie konflik wat tussen senior akademici 
en raads- en konvokasielede oor transformasie aan die broei was, duideliker 
sigbaar en heftiger geword (Nkosi 2012:19). Aan die een kant was daar die 
transformasie-voorstanders wat meer swart studente by US wou sien en 
aan die ander kant diegene wat beskryf is as die “bitterbek taalstryders” 
wat vir die behoud van Afrikaans veg (Nkosi 2012:19). In 'n vlymskerp 
brief van beswaar aan die rektor is vanuit die departement interdissiplinêre 
gesondheidswetenskappe ernstig beswaar gemaak teen wat gesien is as die 

ongeregverdigde en georganiseerde aanval teen dekaan Vlamink. Vlamink 
se fakulteit is voorgehou as een wat die ander voor was wat transformasie 
betref, veral ten opsigte van swart voorgraadse studente. Botman het bevestig 
dat hy die brief ontvang het en dat dit na die raad verwys sou word. Op sy 
beurt het Viljoen ontken dat die negatiewe kommentaar oor die verslag 
deel was van `n georganiseerde aanval teen die dekaan en personeellede 
in die gesondheidsfakulteit. Dit was spesifiek gemik teen die eensydige 
en onwetenskaplike aard van die Yach-verslag. Wat Viljoen betref, kon die 
dekaan die saak vinnig besleg het deur die versekering te gee dat Afrikaans 
en Afrikaanssprekende studente `n inherente deel van die fakulteit is en nie as 
struikelblokke beskou word nie (Nkosi 2012:19). 


Kadalie, kleinkind van die legendariese anti-apartheidsvegter Clements 
Kadalie, het in hierdie stadium te kenne gegee dat sy Suid-Afrika verlaat 
omdat sy “siek en sat is” om die nuwe demokrasie te probeer verdedig en 
te probeer geniet (Malan 2012:5). Sy het as raadslid bedank, omdat luidens 
berigte 'n swart dekaan van krygskunde by US aangestel is met publikasies 
van weinig akademiese meriete, teenoor 'n wit kandidaat met 'n uitstekende 
navorsingsrekord. Was dit nodig vir Kadalie om te bedank terwyl haar 
ondersteuners gehoop en van haar verwag het om onverpoos sulkebelaglikhede 
aan die kaak stel en 'n voortdurende waaksame oog te hou? Vuurvreters soos 
sy kon 'n verskil maak, net soos Van Zyl Slabbert dit destyds ook kon gedoen 
het om PW Botha te bly konfronteer indien hy as parlementslid aangebly het 
(Malan 2012:5). Die skrywer van die berig, Pieter Malan, een van diegene wat 
hulle beywer het om haar as raadslid verkies te kry, het hom sterk uitgelaat 
oor “opeenvolgende universiteitsleiers” wat veral Afrikaanssprekendes en 
Afrikaans in die Wes-Kaap, maar ook in die res van die land “in die steek 
laat". Die grootste aanhangers van Engels was nie onder ANC-lede te vinde 
nie, maar onder 'n “invloedryke groep Afrikaanse akademici met 'n historiese 
gebrek aan selfvertroue in die aanskyn van alles wat blink en Engels is”. Hulle 
is ondersteun “deur ruggraatlose universiteitsbestuurders”, wat besluit het 
om Afrikaans te versaak ter wille van die eise om te transformeer en “die 

misplaaste siening dat 'n universiteit nie tegelyk uitmuntend én Afrikaans kan 
wees nie” (Malan 2012:5). 


3.30 Onmin oor ‘n koshuistoelatingsplan 


Kommer oor Afrikaans by die US was nie beperk net tot die stand van 
onderrig in die taal nie, maar ook deel van baie ander fasette soos rassisme 
wat direk en indirek aan Afrikaans gekoppel is. Juis daardeur is die groter 
prentjie van transformasie voortdurend in gedrang gebring. Só, byvoorbeeld 
is in Mei 2012 berig dat Afrikaans verder sal verswak deur ’n nuwe 
US-koshuistoelatingsplan waardeur minder as die helfte van alle koshuise 
Afrikaans as voertaal sou hê (Malan 2012e:9). Dit het gevolg op die rektor se 
opdrag om 'n nuwe koshuisbeleidsraamwerk daar te stel met as uitgangspunt 
om die plasingsbeleid in lyn met die universiteit se missie en strategiese 
doelwitte te bring. Die leefwêreld van alle studente moes ook op die hele 
kampus en buite die lesingsaal kontak tussen diverse gemeenskappe bevorder 
en weerspieël (Malan 2013:13). 


Bogenoemde plan het meegebring dat 55% van alle koshuisinwoners 
nie-Afrikaanssprekend moes wees en hoogstens 45% Afrikaans as huistaal 
kon hê. Van die plasings sou 60% op akademiese gronde toegeken word 
en 40% op grond van “meetbare diversiteitskategorieë soos huistaal, 
ras en eerstegeslag Maties” (Malan 2012e:9). Ander bepalings was dat 
40% eerstejaars en 10% vierde- en vyfdejaars moet wees (Malan 2012e:9). 
Van die studente het kommer uitgespreek oor die plan en gemeen dat dit basies 
verkeerd en onaanvaarbaar was vanweë die rasdiversiteitstempel daarvan, wat 
as onderdanigheid aan die regering uitgemaak is. Dit het die indruk geskep 
dat daar met persentasies rondgespeel word in plaas daarvan om eerder 
die taalprobleem eens en vir altyd behoorlik te takel en op te los. Wat ook 
problematies was, was die onderskeid tussen “meetbare” en “onmeetbare 
diversiteitskategorieë", asof ras byvoorbeeld wel gemeet kon word, maar nie 
geloofsoortuiging en seksuele oriëntasie nie (Malan 2012e:9). 


Die nuwe plan vir koshuisplasing ten einde die koshuisdemografie meer in 
ooreenstemming met dié van die land te bring, het vinnig begin dreig om in 

'n nuwe konflik te ontaard (Malan 2013:13). Die beleid sou einde April 2013 
aan die raad voorgelê word en het in daardie stadium reeds voor die UKK en 
Institusionele Forum (IF) gedien. Nadat een van die konvokasielede `n mosie 
van beswaar oor die taal- en raskwotas en die dramatiese persentasieverhoging 
na 40% daarvan ingedien het, het die konvokasielede ook 'n debat daaroor 
aangevra. Een van die belangrike besware was die diskriminasie daarvan op 
etniese afkoms en kultuur. Altesaam 104 beswaardes het `n debat daaroor 
aangevra, maar 'n bykomende mosie met 112 handtekeninge is ontvang ter 
ondersteuning van die beleid, omdat dit “groter diversiteit, inklusiwiteit en 
toeganklikheid” sou bewerkstellig en in ooreenstemming met die Grondwet 
was (Malan 2012e:9). 


Volgens die SR-lid vir transformasie het verskeie foute ingesluip met 
beriggewing oor die koshuistoelatingsplan, onder andere “dat slegs 45% van 
studente aan die US Afrikaans mag wees”, waardeur die indruk geskep is 
dat toegang tot die US as sodanig daardeur gereguleer word, terwyl dit slegs 
oor plektoewysing in koshuise gegaan het (Venter 2013:4). Daar is gepleit 
dat die nuwe reëling nie as `n aanval op Afrikaners of enige ander groep 
beskou moes word nie, omdat die oogmerk slegs was om koshuisbewoning 
so doeltreffend moontlik te maak ter bevordering van akademiese sukses en 
sodoende die kwesbaarste studente beter te ondersteun. Statistieke het bewys 
dat koshuisbewoners beter akademies vaar as studente wat privaat bly. Omdat 
dit nog slegs 'n konsepbeleid was, is die mediaverslaggewing oor “45%” as 
onverantwoordelik gekritiseer. Die beleid wat deur die konvokasievergadering 
aangehaal is, was verouderd en daar was intussen ses ander voorgestelde 
beleide. In 2012 was Afrikaans die moedertaal van ongeveer 46% van die 
studente (12 843 uit 27 823) en sou die syfer van 45% nie onbillik wees nie 
en in ooreenstemming met die US se demografie. Om hierdie redes het die 
SR die beleid in belang van US ondersteun (Visser 2013:6). Op 21 April is 
die plasingbeleid deur die raad aanvaar, wat volgens die rektor bewys gelewer 
het dat die US in ooreenstemming met die eise van die tyd vir gelykheid en 
diversiteit te bevorder getransformeer word (Venter 2013:4). 

Dit het geblyk dat die grootste klagte gewentel het om die feit dat die nuwe 
skuif geen numeriese riglyne verstrek het nie en die US-bestuurspan die 
vryheid sou hê om sulke riglyne te bepaal. Die konvokasie het by monde van 
Viljoen te kenne gegee dat die oopstelling van die debat daaroor verwelkom 
word en hy kon verwys na nog 'n mosie waarin geëis is dat die konsepbeleid 
verwerp moet word, omdat daar onbillik teen die regte van persone uit sekere 
kultuur- en taalgemeenskappe gediskrimineer word. Die bestuur is weereens 
gekritiseer vir die wyse waarop daar telkens te kenne gegee is dat daar vir 
Afrikaans ruim plek is binne `n veeltalige konteks en hulle nie oor die toekoms 
daarvan bekommerd is nie (Oud-Matie 2013:12). Een van die oud-Maties het 
die topbestuur se versekering as `n mite afgemaak, wat dalk goedgelowiges 
kon sus, terwyl die onderrigpraktyk by die universiteit `n gans ander beeld 
uitgedra het. Tweedejaar- geologiestudente se chemieklasse het byvoorbeeld 
in Engels plaasgevind, alhoewel studente wel toetse daarin in Afrikaans kon 
aflê; geografie en omgewingstudies is net in Engels aangebied, alhoewel die 
dosent Afrikaans was; geologie is gedoseer deur `n dosent uit die buiteland 
wat glad nie Afrikaans magtig was nie. Die vraag wat onwillekeurig opgeduik 
het, was hoeveel lewensruimte Afrikaans nog in so `n opset het? Skynbaar was 
die studente versigtig om klagtes aanhangig te maak, omdat hulle onder die 
indruk gebring is dat, indien op Afrikaans aangedring word, dit onbedagsaam 
en ondemokraties is. Omdat daar so lank met tolkdienste gesloer is, het die 
agterdog teenoor die bestuur groter geword en is hulle nog erger verkwalik vir 
voete sleep oor Afrikaans (Oud-Matie 2013:12). 


Stemme dat US te stadig transformeer, is egter voortdurend gehoor, veral 
oor die werklikheid van die min swart studente by US (Mkhwanazi 2014:7). 
Die universiteit het in 1977 vir die eerste keer sy deure vir swart studente 
geopen, maar vyftien jaar later was daar nog slegs 151 swart uit 'n totaal van 
14 387 studente. Die ANC se provinsiale voorsitter in die Wes-Kaap, Marius 
Fransman, het in 'n lesing by US in Maart 2014 beweer pogings is aan die 
gang om US as 'n “Afrikaner nasionalistiese bastion” te beskerm en te versterk. 
Hy was van mening dat die US nog nie die eksklusiewe erfenis en gedaante 
van die verlede afgeskud het nie en die taalbeleid het nog trou aan Afrikaans 

betoon, wat steeds as die uitsluitlike besit en terrein vir Afrikaanssprekendes 
beskou is. Pogings word aangewend, so was sy oortuiging, om dit as kragpunt 
vir Afrikanernasionalisme te behou, met die gevolg dat swart mense steeds 
benadeel word. Hy het 'n beroep op navorsers en akademici gedoen om hulle 
te vereenselwig en deel van die transformasieagenda in die land te word 
(Mkhwanazi 2014:7). 


3.31 Nuwe faaleëlings (8 Mei 2013) 


In April 2014 is bekend gemaak dat volgens die US se nuutste institusionele plan, 
die voorgraadse program teen 2018 uit 43,7% Engels sou bestaan. Die raad het 
die bestuur se strategie vir 2013 tot 2018 goedgekeur, wat voortgespruit het uit die 
raad se versoek in September 2012 dat die bestuur taalplanne moes uitwerk en 
voorlê ten einde die US in staat te stel om “'n verwelkomende kultuur, gelykheid, 
diversiteit, en transformasie na te jaag en te verwesenlik” (Venter 20134). Die 
universiteit se doelwit is gestel as “meer inklusief, innoverend en toekomsgerig. 
Dit is in die vooruitsig gestel dat die opsie vir afsonderlike Afrikaanse en Engelse 
klasse (die P-opsie) betreklik konstant op ongeveer 10% sou bly. Sommige van 
die raadslede se pessimistiese reaksie was dat die gestelde persentasie insigself 
reeds getoon het hoe Afrikaans as onderrigtaal aan die sneuwel was. Hulle vrees 
was dat die US binne 'n dekade 'n Engelse instelling sou wees, in plaas van om sy 
Afrikaanse karakter binne `n meertalige konteks te probeer behou. Hierteenoor 
was die meerderheid van die raad se pleidooi dat “uiters sensitiewe prosesse” aan 
die gang gesit is en alle partye hulle daarop moes instel om akkommoderend en 
nie “onbuigsaam” te wees nie (Rademeyer 2014:1). 


Die interessante was dat die stand van Afrikaans by die US in hierdie 
stadium blykbaar nie so donker was as wat sommige van die doemprofete 
voorspel het nie. Die US se woordvoerder het verduidelik dat dit geensins 
die idee was om Afrikaans te verswak of opsy te skuif nie. Inderwaarheid is 
die Afrikaanse lesingaanbod as gevolg van die P-opsie en tolking sedert 2013 
tot 62,3% verhoog, wat in werklikheid hoër was as die beoogde 60% deur 
die raad gestel. Ook die Xhosa-aanbod is verhoog en in 2014 het die US 
'n rekord van 34,2% bruin, swart en Indiër-studente gelok. Ook dit was hoër 

as die raad se gestelde teiken van 30,6% (Rademeyer 2014:1). Die deels 
positiewe reaksie van die konvokasie op hierdie nuwe syfers was gedeeltelike 
tevredenheid en erkenning dat die US sy gemiddelde Afrikaanse lesingaanbod 
deur die P-opsie wel bo 60% kon opstoot. Waaroor daar egter steeds kommer 
in konvokasiegeledere bestaan het, was dat, volgens berekening, die hoop 
dat dit in die komende jare verder sou verhoog, nie sou realiseer nie. Die 
konvokasiebestuur wou hê die US moes duidelik aandui waar hulle die 
universiteit in die land se markopset geposisioneer sien. Studente moes 
sekerheid kry van die presiese opset en keuses wat uitgeoefen kon word en 
volkome duidelikheid verkry oor wat die universiteit van studente verwag. 
Die daarstelling van `n 60% minimum Afrikaanse voorgraadse aanbod het 
'n verkeerde verwagting geskep omdat dit nie in elke fakulteit van toepassing 
was nie (Rademeyer 2014:1). 


Landswyd het dit duidelik geword dat die HAU's in die toekoms al minder 
wit en al minder Afrikaans sou word. Dit kon beteken dat universiteite teen 
2050 min of meer demografies verteenwoordigend van die landsopset sou 
wees, met Engels as die oorheersende taal en met al die ander kulture wat 
gelyke behandeling en aanhang sou geniet. Hierdie scenario is deur Pelser 
as 'n “ontwerpte eendersheid” en `n “distopiese drogbeeld” bestempel (Pelser 
2014:6). Die idee dat elke akademiese onderdeel die geheel moet weerspieël, 
was na sy oordeel ’n resep vir “'n kookpot waarin alles en almal later dieselfde 
dink en klink” sodat “karakterlose klone” voortgebring word, eerder as 'n 
“mengelslaai wat lekker is omdat elke happie anders smaak” (Pelser 2014:6). 
Die US-taalstryd was 'n duidelik bewys van die weerstand wat verwek word 
sodra die minderheid verplig word om deel van die meerderheid te word. 
Die taalopstandigheid het gegaan oor die feit dat Afrikaans sneuwel en die 
sprekers daarvan die taal steeds beskerm en verdedig, aldus die leier van die 
VF* (Mulder 2015:9). 


Die idee om parallelmedium en tolkdienste uit te brei sodat `n hoër 
persentasie onderrig in Afrikaans en Engels kon plaasvind, was volgens 
Schoonwinkel (viserektor leer en onderrig) een van die kwessies wat tydens 
die raadsvergadering op 8 Mei 2013 bespreek is (Venter 2013a:9). Dit het egter 

nie gedui op `n nuwe taalbeleid nie, maar op die feit dat die aanvraag vir lesings 
in die T-opsie wel sou verminder namate die belegging in personeel gestalte 
gekry het en tolking uitgebrei word. Volgens die nuwe model wat aan die raad 
voorgelê is, is die optimistiese moontlikheid gestel dat daar bo die bestaande 
60% in die Afrikaanse lesingaanbod beweeg kon word. Dit kon selfs uitloop 
op 'n 100% Afrikaans en 100% Engelse aanbod wat binne die bestaande 
beleid op verskillende maniere toegepas kon word. Klasgroepe van 250 en 
meer kon in die eerste en tweede jaar in parallelmedium verdeel; klasgroepe 
van 250 en minder kon vanaf die eerste tot vierde jaar in die taal waarin die 
dosent die gemaklikste is, aangebied word en die lesings dan oorgetolk word. 
Engelse lesings kon ook na Afrikaans getolk word, maar siende dat die meeste 
senior studente voldoende akademies geletterd in Engels in hul vakgebiede 
was, het Afrikaanse studente meestal nie van die aanbod gebruik gemaak 
nie. In die besef dat taal ook buite die akademie 'n belangrike rol in sosiale 
interaksie speel, is taalontwikkelingsondersteuning vir studente en dosente 
beskikbaar gestel ten einde hulle aan te spoor om meertalig gemakliker tuis te 
word in Afrikaans, Engels en selfs Xhosa (Venter 2013a:9). 


Uit 'n navorsingsverslag sou blyk dat dekane tevrede was met die terugvoering 
oor die toepassing van parallelmediumonderrig omdat doeltreffende 
taalbestuur en die vermindering van konflik in die lesingsaal daardeur 
bereik kon word (Venter 2013b:3). Alhoewel hulle Afrikaans as 'n belangrike 
wetenskaptaal beskou het, was daar tog by hulle kommer oor Engels wat al 
meer aangehang is, maar ook die besef van die besondere belangrikheid van 
Engels in die wêreld van die wetenskap. De Stadler, direkteur van die US se 
taalsentrum, se oop en ontvanklike siening was onder andere: “Taalbeplanning 
is moeilik en morsig", en die erkenning dat voortdurende navorsing daaroor 
met belangrike insette deur dosente en studente steeds noodsaaklik was 
(Venter 2013b:3). 


3.32 Einde van die Bofman-era: 27 Junie 2014 


Die skielike heengaan van Botman op 27 Junie 2014 sou weer die hele debat 
van transformasie by US na vore bring, veral vanweë die opvatting dat “wit 

nasionalisme” die lewe vir die rektor ondraaglik gemaak het. Pierre de Vos 
het op sy bekende blog, Constitutionally Speaking, sulke stellings kwytgeraak, 
maar gemeen die US is tog vinniger aan die transformeer, omdat alle 
kursusse in Engels en Afrikaans in die fakulteite aangebied word. Hierdie 
transformasie het De Vos in hoë mate toegeskryf aan die werk en ywer van 
Botman self. UV se rektor, Jansen, kon getuig van die geweldige spannende 
persoonlike uitmergeling vir rektore rakende transformasie en het beweer 
onder die persone wat dit moes aanpak “you will often find a battered and 
disillusioned spirit. It is an impossible task” (TimesLIVE - 2015/08/28). 
Volgens Jansen was daar swart kollegas wat onomwonde beweer het dit was 
die weerstand teen transformasie wat genadelose druk op Botman geplaas 
het en hoe meer hy daarop aangedring het, hoe meer genadeloos is hy 
deur regsgesinde alumni beswadder, aangehits deur die Afrikaanse pers, in 
webtuistes, alumni-organisasies en informele byeenkomste op die kampus 
(TimesLIVE - 2015/14/1). Skynbaar was Botman se groot sondes in die oë 
van sy teenstanders drieërlei van aard: sy buigsamer taalbeleid ten einde 
meer swart studente te werf; die naamsverandering van geboue vernoem na 
“wit baasskapfigure” soos byvoorbeeld DF Malan; en die verandering van 
die US tot groter inklusiwiteit ten einde rassisme, seksisme en homofobie af 
te breek. Jansen se siening was dat blanke Afrikaanse universiteitsleiers taal 
aangryp as `n ideale verskoning om transformasie te probeer ontduik deur 
toevlug te neem tot die Grondwet se taalregtebepalings. Sulke kampusleiers 
moes ingelig, oorreed en tot die besef kom dat, in die voetspore van die 
land se afgryslike rassistiese verlede, wit oorheersende kampusse nie slegs 
moreel onaanvaarbaar en demografies onregverdig geword het nie, maar ook 
opvoedkundig gevaarlik. Afrikaans as taal was wel lewensbelangrik vir die land 
se demokrasie, maar in die rol van diensbaarheid aan sosiale geregtigheid, nie 
deur skryende eksklusiwiteit nie (TimesLIVE - 20/14/11). 

A. DIE DE VILLIERS-FASE (2014) 


Vir die US het `n nuwe era met 'n nuwe rektor aan die einde van 2014 
aangebreek. Prof. Wim de Villiers, oud-Matie en dekaan van UK se 
fakulteit gesondheidswetenskappe, het die ongemaklike nalatenskap 
van die “taaldebat-skeurvallei” wat soveel onmin veroorsaak het, geërf. 
Die kampus was steeds verdeel in onversoenbare faksies en veral gekenmerk 
deur 'n gespanne verhouding tussen die konvokasie en die rektor. Hy is 
op 1 Desember met groot eenstemmigheid deur die raad as opvolger van 
Botman aangestel, maar sou eers op 1 April 2015 die rektorspos begin beklee 
(Van den Berg 2014:6). De Villiers is as 'n briljante medikus beskryf wat vir 
18 jaar in Amerika by hospitale en universiteite werksaam was. Hierdie feit 
is later deur sy kritici gebruik is om te probeer verklaar waarom hy nooit 
werklik die ingewikkeldheid van die Suid-Afrikaanse landsopset en veral die 
taalomgewing korrek kon peil nie, alhoewel hy aan die heel begin korrekte 
geluide rakende die US se taalopset laat hoor het (Rapport 2017:2). Hy was 
egter ook nie onomstrede nie; hy is onder andere gekritiseer dat hy in die 
twee dekades nadat hy sy doktorsgraad behaal het slegs vir vier studente as 
promotor opgetree het (Eybers 2017:3). De Villiers is deur iemand soos prof. 
Tim Noakes (self `n aanvegbare akademikus) bestempel as 'n “alfaman” met 
'n “tropmentaliteit” wat gedurende sy tydperk as dekaan by die UK alles in sy 
vermoë gedoen het om Noakes te diskrediteer oor laasgenoemde se aanhang 
en promosie van die Banting-diëet. De Villiers was een van die aanvoerders 
van wat Noakes as `n “georkestreerde komplot” teen homself bestempel 
het. Noakes se vrees was dat De Villiers se “mandaat” was “om enigiemand 
te neutraliseer wat verskil van konvensionele menings oor mediese sorg” 
(Dit het onder andere gelei het tot 'n “lasterlike” brief in die Cape Times deur 
De Villiers en drie UK-kollegas, wat die oorsaak was dat Noakes deur die 
Raad vir Gesondheidsberoepe in Suid-Afrika aangekla is.) (Eybers 2017:3). 

Hierdie eienskap van wrewel teen teenkanting sou meermale De Villiers se 
later optrede veral in die taalkwessie kenmerk. 


Heel aan die begin het hy hom duidelik uitgespreek oor hoe hy die 
taalsituasie sien, en laat blyk hy besef verdelende interne politiek is deel 
van sy uitdaging. Wat transformasie betref, het hy hom positief betuig oor 
byvoorbeeld die naamsverandering van die DF Malan-gedenksentrum na 
die Coetzenburg-sentrum. Die onmiddellike vraag wat by hom opgeduik 
het, was waarom die beskerming van Afrikaans skielik universiteite se 
verantwoordelikheid geword het, want skole, ouers en die media het immers 
dieselfde verantwoordelikheid. Sy prontuit en saaklike verklaring met die 
intrapslag was dat hy die kerntaak van universiteite sien as onderrig, navorsing 
en gemeenskapsdiens. Met die intrapslag het hy onomwonde te kenne gegee 
dat hy die meertalige taalbeleid ondersteun het wat enkelmedium-Afrikaans 
vervang het, veral omdat studente so internasionaal moontlik voorberei 
behoort te word en die taalbeleid só behoort te funksioneer dat wetenskaplikes 
en top-studente so goed moontlik toegerus word om so uitmuntend moontlik 
te presteer (Retief 2014a:12). Hyself is nie as student deur Afrikaans 
teruggehou toe daar 10 000 studente was nie, maar die situasie het grootliks 
verander met die aanwas van die studente tot 'n totaal van 28 000, van wie 
meer as die helfte Engelssprekend was. Sy oortuiging was dat daar weggebreek 
moet word van insulariteit na die rykheid van diversiteit. Oor die kommer van 
die stryders vir Afrikaans het hy gereageer met die gerusstelling dat daar `n 
vaste taalbeleid is met `n verbintenis tot gelyke status vir Afrikaans en Engels 
en meertaligheid wat deur parallelmedium en tolking toegepas moet word, 
met die moontlikheid voortdurende aanpassings. Indien dosente kortpad sou 
probeer vat met te veel Engels het hy hom bereid verklaar om teen hulle op te 
tree (Retief 2014a:12). 


Die kernboodskap van sy intreerede in November was dat die US nie 
'n Afrikaanse, Engelse, of Xhosa-universiteit is nie, maar `n meertalige 
Suid-Afrikaanse universiteit. Volgens Dawie van Die Burger het hierdie 
belangrike uitspraak van De Villiers die taalbeleid verwerklik, waardeur 
die US verbind word om Afrikaans as akademiese taal te handhaaf, maar 

dat Engels ook vir breër wetenskaplike toegang en vorming gebruik en 
benut word. Waar doenlik, sou Xhosa bevorder word om uitvoering aan 
die grondwetlike meertalige beginsel te gee (Dawie 2015:6). Die rektor sou 
weldra herinner word aan sy uitsprake oor taal en taalbeleid toe hy later `n 
oorhaastige verklaring oor die aanpassing van die taalbeleid sonder voldoende 
oorlegpleging aangekondig het. 


4.1 Die al sterkerwordende eise vir transformasie 


Teen Junie 2015 is `n ongemaklike en uitdagende taalgeluid gehoor toe die 
fakulteit lettere en sosiale wetenskappe aangekondig het dat daar oorweeg 
word om Engels in dié fakulteit tot verstektaal te verhef (Malan 2015:8). 
Volgens die voorstel ter tafel sou dit beteken Engels word die taal van al die 
bedrywighede binne die fakulteit. Die dekaan, prof. Johan Hatting, het in 
'n brief aan al die departementshoofde insette gevra oor die prosesse wat gevolg 
moet word om die voorstel van prof. Jan Botha, voorsitter van die Sentrum 
vir Navorsing oor Evaluasie, Wetenskap en Tegnologie (INB) te oorweeg 
om Engels as verstektaal te aanvaar (Malan 2015:8). Die woordvoerder van 
die US se reaksie op hierdie aankondiging was dat fakulteite se taalplanne 
steeds moes voldoen aan die beginsels van die oorkoepelende taalbeleid en 
dat fakulteite nie 'n mandaat het om veranderinge aan te bring wat strydig 
is met die heersende taalbeleid nie. Engels kon sodoende nie die uitsluitlike 
verstektaal word nie en die US se taalbeleid was juis op meertaligheid gerig. 
Die fakulteit se taalgesprek moes egter ook gesien word teen die gerusstellende 
agtergrond dat 4% van die fakulteit se kursusse net in Engels aangebied is, 
75% in Engels en Afrikaans, terwyl 21% van die kursusse aparte Engelse en 
Afrikaanse strome was (Malan 2015:8.). 


Die vrees is egter weer gewek dat sulke fakulteitsgesprekke net nog ’n tree 
nader aan verengelsing was en die uiteindelike einde kon beteken vir 
Afrikaans in die kursusse waar Afrikaans en Engels nog gelyktydig gebruik 
is. Een van die raadslede se kommentaar was dat die nuwe taalbeleid skaars 
ses maande oud was en “die jagseisoen is al weer oop” (Malan 2015:8.). 
Hatting se brief is as die eerste groot taaltoets vir die nuwe rektor beskou 

wat in sy inhuldigingstoespraak die gelyke status van Engels en Afrikaans 
bevestig het (Malan 2015:8.). Vir Scholtz was dit duidelik dat Afrikaans as 
onderrigtaal sedert 2002 'n onrusbarende patroon van agteruitgang getoon 
het. Hy het die verhaal rondom Afrikaans by die US weer teruggevoer na waar 
die taalstryd eintlik in 2002 begin het. Aanvanklik het rektor Chris Brink beloof 
Afrikaans sal die “eerste onderrigtaal” wees, maar weldra is Afrikaans die 
“verstektaal” gemaak, terwyl dubbelmedium slegs na behoorlike motivering 
toegelaat sou word (Scholtz 2015:6). In Augustus 2003 het die voorsitter van 
die taalkomitee aangekondig dat 70% van die modules in Afrikaans sou wees 
en 24% in Afrikaans en Engels. In 2015 het dit uitgelek dat die fakulteit lettere 
en wysbegeerte besluit het om deurgaans dubbelmedium te gebruik, maar in 
werklikheid is Afrikaans in die praktyk ongemerk uitgegooi en is talle lesings 
ten spyte van die beleid gedeeltelik of in die geheel in Engels gegee. Volgens 
Scholtz was al hoe meer professore nou openlik oor die feit is dat hoe gouer 
die US Engels word, hoe beter. 


Hy het 'n bepaalde patroon in die agteruitgang van Afrikaans gesien. Dit begin 
eers met tweetalige klasse, maar die studente wat Engels verkies, raak dikwels 
opstandig en begin eis dat alles wat in Afrikaans gesê word ook in Engels 
herhaal moet word (Scholtz 2015:6). Daardeur word die lesingtyd gehalveer 
en mettertyd slaan die dosent om “vredesonthalwe uitsluitlik oor na Engels”, 
wat weer die opening laat vir die argument dat die fakulteit hoofsaaklik Engels 
is en dat praktyk en teorie moet klop. Stap vir stap verdwyn Afrikaans uit die 
lesinglokaal soos dit die geval by U], UP en die UWK was. Selfs by die UV 
word die druk groter om van Afrikaans ontslae te raak, terwyl NWU onder 
die nuwe rektor, Kgwadi, ook in dieselfde rigting beweeg. Gesaghebbende 
taalsosioloë soos Fishman, Laponce en Grin het reeds duidelik aangetoon dat 
'n swakker taal onvermydelik oorrompel word wanneer dit op gelyke vlak met 
'n sterker taal wedywer. Scholtz het daaraan herinner hoe hy vroeër gewaarsku 
het dat indien daar nie by die US ingegryp word nie, dit binne 15 tot 20 jaar 
eentalig Engels kan word. Sy pessimistiese gevolgtrekking was: “Dit lyk my 
ek was hopeloos te optimisties. Dit kan reeds binne vyf jaar die geval wees” 
(Scholtz 2015:6) 


203 


Universiteit Stellenbosch en die onverkwiklike taalstryd ) 


4.1.1 Die belangrikheid van Engels: die `verengelsde 
en verengelsende” Suid-Afrika 


Indien Afrikaanssprekendes nie Engels leer nie, gaan hulle in die toekoms 
'n ellendige bestaan voer, was een van die standpunte oor Afrikaans se 
relatiewe belangrikheid. Dit mag onaangenaam wees om daarop attent gemaak 
te word, maar die “verengelsde en verengelsende” Suid-Afrika het mense 
agtergelaat indien hulle dié taal nie goed kon hanteer nie, was Waldimar 
Pelser se siening (Pelser 2015:6). Bevoegdheid in Engels was onontbeerlik 
vir ekonomiese bemagtiging, waarsonder Afrikaanses onsuksesvol sou wees, 
omdat ekonomiese en politieke oppermag vir die Afrikaner in Suid-Afrika 
vir altyd verby was. Die nuwe bedeling het nuwe uitdagings meegebring en 
diegene wat die gouste daarby aangepas het, het die vinnigste vooruitgegaan. 
Pelser het daaraan herinner dat Afrikaners wat in hulle ekonomiese 
bedrywighede Engelse in die sakesektor kon oorreed om hulle te steun, die 
suksesvolste was. Indien die Afrikaner ekonomies voorspoedig was, het die 
taal ook gedy en juis daarom was dit van die uiterste belang om bruin mense 
wat die taal praat, maar onder groot armoede gebuk gaan, by te staan. Dit 
moes as die langtermynbelegging beskou word om Afrikaans kragtiger te 
laat groei (Pelser 2015:6). Hy het die voorbeeld van die Atlantis-woongebied 
geneem waar Afrikaanse skole vinnig besig was om te verengels, ook omdat 
privaatskool-onderrig in Afrikaans vir bruin ouers te duur was. Pelser 
se oplossing vir meertaligheid was om 'n omvattende koalisie te vorm wat 
wyer as slegs Afrikaanssprekendes strek en vanuit so `n breë samewerking 
meertaligheid, asook Afrikaans te ondersteun en te bevorder (Pelser 2015:6). 
Waarop hy nie uitgebrei het nie, was in welke mate dit die “hoër Afrikaans” 
wat die meeste wit mense gepraat het, sou beinvloed en verander. 


In antwoord op 'n parlementêre vraag in Augustus 2015 het Nzimande 
te kenne gegee dat die departement van hoër onderwys besig was om sy 
taalbeleid te hersien, maar dat Engels voorlopig die “hoofonderrigtaal” sou bly 
(Felix 2015:7). Hy het egter gemeen dit is onprakties om behalwe vir Engels 
en Afrikaans die ander tale as tersiêre onderrigtale in te stel en daarop gewys 
dat elke tersiêre inrigting vir sy eie taalbeleid verantwoordelik is. Die US is pas 

vantevore ernstig deur die Open Stellenbosch-groep (OS) vir die volgehoue 
gebruik van Afrikaans gekritiseer, omdat dit studente wat die taal nie verstaan 
of praat nie, vervreem het Slegs UP, US, UV en NWU het nog graadkursusse 
in Afrikaans aangebied (Felix 2015:7). 


Kritiek het onmiddellik op Nzimande se parlementêre uitlating gevolg. 
Theo du Plessis kon hom wel by die idee van gereelde beleidshersiening skaar 
en kon verwys na die LPHE se 2002-raamwerk, waarin bepaal word dat Engels 
en Afrikaans die enigste twee voertale aan universiteite is, en die ander tale 
akademies ontwikkel sal word, maar dat daar nie meer so iets as 'n uitsluitlik 
Afrikaanse universiteite mag bestaan nie. Hy het dit daarom vreemd gevind 
dat Nzimande skielik verklaar dat Engels die tersiêre hooftaal is, omdat die 
bestaanderaamwerk geen voorsiening vir so 'nbepalinggemaakhet nie. Boonop 
sou dit studente se reg tot taalkeuse-uitoefening verontagsaam. Na Du Plessis 
se mening sou dit middelmatigheid aanhelp en die eintlike rookskerm wat 
hom betref, was: alle studente moet eerder saamsukkel in ’n nie-moedertaal 
as wat sekere studente voordeel uit hulle moedertaal trek. Hy het egter steeds 
positief en hoopvol gebly dat Nzimande se nuwe taalbeleidsraamwerk groter 
taalkeusevryheid sou beteken, taaldwang sou uitskakel en uitnemendheid 
sou bevorder om die enorme probleem van toenemende middelmatigheid te 
bekamp (Theo du Plessis 2015:6). 


4.2 Die landswye studenteopstande: Oktober 2015 


42.1 Algemene oorsake: finansiële faktore 
en transformasie-eise 


Die stryd op kampusse (die #FeesMustFall-veldtog wat in Oktober 2015 
begin het) van veral jong swart studente om universiteitstoegang te kry, het in 
werklikheid 'n lang aanloop gehad. Dit sou geleidelik al feller en gewelddadiger 
word (Rapport 2015:2). Die meeste van hulle wou by die naaste instelling of 
by die HAU' probeer inkom, verkieslik een van gehalte waarvan die graad 
werklik iets beteken het. Aanvanklik het hulle blykbaar geen besware teen 
Afrikaans gehad nie en hulle opstandigheid was daarop gemik om gehoor en 

ernstig opgeneem te word, veral uit frustrasie om net fisies te probeer oorleef 
met genoegsame kos en bekostigbare verblyf. Die erns en omvang van die 
opstande het geen twyfel gelaat nie dat hierdie jonges se “rasionele en redelike 
versugting na selfverbetering” ernstig opgeneem en op die een of ander 
wyse dringend opgelos sou moes word. Universiteite is gesien as openbare 
instellings wat die hele land moet dien en Afrikaans het in toenemende mate 
onder beleg gekom, omdat baie swart studente begin vermoed het dat dit 
tussen hulle en `n universiteitskwalifikasie staan. Die belangrikste eis van die 
#FeesMustFall-veldtog was egter ten diepste gratis tersiëre onderrig, omdat 
talle dit geensins kon bekostig nie (Rapport 2015:2). 


Opruiende optrede oor Afrikaans as onderrigtaal. 
(Foto: Denzil Maregele, Volksblad, 24 Junie 2016:7) 


Ook die studente-opstande en ontevredenheid by die US kan nie los gesien 
word van die algemene redes vir die studente-ontvredenheid in die land nie. 
Een van die studente se hoof-eise tydens die opstande was dat hulle die reg het 
op goedkoper universiteite, al is hulle daarop gewys dat universiteitstudie duur 
isas gevolg van die hoë koste van veralakademiese personeel en infrastruktuur 
(Rapport 2015a:2). Wat sake vererger het, is dat universiteite sedert 1994 self die 
uitgawes van oorbruggingsopvoeding moes dra, wat al noodsaakliker geword 

het weens haglike skoolonderwys en totaal ontoereikende standaarde om 
werklik enige graadstudie aan te durf. As gevolg van die daling in standaarde 
deur die toelating van studente wat hoegenaamd nie Engels taalvaardig was 
nie, is universiteite geforseer om duur middele aan te wend ten einde studente 
enigsins op 'n gangbare akademiese standaard te probeer kry. Een van die 
groot probleme was dat studente reeds in hulle eerste studiejaar frustrasie en 
woede beleef het omdat hulle weens hulle skoolagterstand akademies nie die 
mas kon opkom nie, en boonop moes sukkel om die nodige geld bymekaar te 
kry bloot vir kos en klere. By die US sou klasgeld in 2016 met 11,5% styg en by 
Wits was die voorgenome styging 10,5%. 


Die opposisie het hulle aanvalle op Nzimande toegespits en “#BladeMustFall” 
is meermale gehoor. Uit ANC-geledere was die beskuldiging dat universiteite 
agter hulle outonomie skuil en dit as wapen en verskansing teen transformasie 
gebruik. Die USindiebesonderis geteikenenheftig gekritiseer. Diekernbeswaar 
was dat Afrikaanssprekendes se regte, taal en kultuur nie hoër aangeslaan 
mag word en groter beskerming mag geniet as die regte van anderstaliges nie. 
Die tyd was verby dat enige universiteit in die land die behoud van slegs een 
kultuur kon voorstaan, was een van die ANC-parlementslede se onversetlike 
eis. Die “wit instellings” en “wit media” het herhaaldelik onder skoot gekom 
(Gerber 2015:2). 


4.2.2 Toenemende woede oor die onreg van 
die verlede en trae transformasie 


Swartjongmense se woede oordie onreg vandie verlede hetalhoe groter geword 
en gemanifesteer in die onrus en opstand op kampusse. Hierdie magtelose 
woede was volgens Max du Preez die rede vir die kampus-opstande (Du Preez 
& Smith 2015:7). Hy het gepleit dat wit mense empatie moes probeer toon vir 
hulle swart landgenote en hulle indink hoe hulle as swart studente Suid-Afrika 
se universiteitsinstellings by Stellenbosch, Potchefstroom en Bloemfontein 
sou ervaar het (Du Preez & Smith 2015:7). Daar was 'n bewustheid dat daar 
in hierdie stadium belangrike onderhandelinge oor Afrikaans by die US aan 
die gang was en De Villiers is gesien as die regte persoon vir die rektorsamp. 

Die situasie onder jong swart studente op kampusse het egter al dreigender 
geword, met geweldenaars ook van buite die kampusse wat met kieries en 
swepe en brandstigting begin het. Selfs topbestuurslede is gyselaar gehou 
en topbestuursvergaderings en lesinglokale is binnegedring, beset en met 
dreigemente ontwrig. Die woede is veral toegespits op die klem wat veral by die 
US nog op Afrikaans geplaas is. Uit wit geledere is die geweld en intimidasie 
as onaanvaarbaar in 'n demokratiese staat bestempel, want daar moes ruimte 
vir almal - ook vir Afrikaners en Afrikaanssprekendes - gelaat word om hulle 
eie siening te huldig en hulle ideale te verwoord, ongeag ander meer radikale 
sienings (Du Preez & Smith 2015:7). 


I 
For 


L 
UsToFindR2,6billion 


'n Beangste minister moet `n dreigende storm ontlont. (Zapiro, The Times, 20 September 2016:13) 


Selfs uit swart oorde was daar kritiek oor die wyse van optrede deur jong swart 
studente. Dit wou voorkom asof swart jongmense besig was om hulle swart 
bewussyn te herdefinieer, maar hulle arrogansie en eiewysheid is selfs in eie 
geledere veroordeel as verloëning van iemand soos Steve Biko se standpunt 

en ideale, wat in swart bewussynsgroepe as navolgenswaardig voorgehou is 
(Msila 2015:15). Die OS se Luister-video oor rassistiese gebeure by die US is 
in swart kringe geloof, omdat die video uitgebeeld het waarvoor Biko hom 
beywer het, naamlik weerstand teen die gebruik van 'n taal by byvoorbeeld 
die US om swart studente uit te sluit. Biko en sy volgelinge het tale as uiters 
belangrik in die inperking en onderdrukking van swart studente beskou, 
omdat dit veroorsaak het dat studente nie hulle saak behoorlik kon stel nie 
en die klem op en die gebruik van Afrikaans verhinder het dat hulle hulself 
behoorlik kon uitdruk. OS is ondersteun, omdat dit waardigheid en die 
herwinning van menseregte en sosiale geregtigheid by die US voorgestaan 
het. Daar was talle klagtes dat baie swart studente uitgesluit en apart gevoel 
het op grond van die dominante Afrikaanse taal en kultuur op die kampus 
(Msila 2015:15). 


Afrikaanse studente is gemaan om wakker te word deur hulle self vir 
die behoud van Afrikaans by die HAU'S te beywer. Die agteruitgang van 
Afrikaans aan universiteite is aan veral drie faktore toegeskryf: Afrikaans het 
die “slagoffer van universiteitsbesture” geword wat 'n “marklogika” aanhang; 
dit is “een van die nagevolge van die isolasie deur apartheid veroorsaak”; 
en dit spruit uit die optrede van 'n regering wat alles wil beheer en beheers 
waarvan “militante studente-energie” deel gevorm het (Janse van Rensburg 
2015d:7). Die opstandelinge by die US, UV en UP was nie verteenwoordigend 
van die meeste swart studente nie en die besture by universiteite is 
vasgevang “in `n knyptang tussen die Fascistiese, ongrondwetlike 
regering se eis vir demografiese verteenwoordiging en militante studente- 
energie”. Universiteite was besorgd oor wêreldranglyste, terwyl hulle die 
belangrikheid van hulle bydrae op plaaslike vlak van mindere belang geag het 
(Janse van Rensburg 2015d:7). 

4.3 Die US-opstand (September 2015) 


A 


Van die studente wat in die video Luister te sien is, spreek studente op die Rooiplein toe. 
(Foto: Leánne Stander, Volksblad, 2 September 2015:2) 


43.1 Getuienis van skreiende rassisme: opskudding 
oor die dokumentêre video Luister 


'n Nuwe salvo oor die voorkoms van rassisme by die US is in Augustus 2015 
afgevuur in berigte dat die ANC self by die US wil ingryp ten einde die pas 
van transformasie te bespoedig weens die al groter wordende bewerings van 
swart studente oor rassistiese praktyke. Die studente wat in 'n optog hierteen 
geprotesteer en met luide stemme besware geopper het, was skynbaar almal 
lede van OS (Janse van Rensburg 2015:7). OS se optrede het die regering 
aangevuur om groter druk uit te oefen sodat die US se transformasieplanne 
so gou as moontlik aan die parlementêre portefeuljekomitee oor hoër 

onderwys voorgelê en verduidelik kon word. Die groot beswaar was dat 
die US se taalbeleid `n struikelblok in sommige studente se opleiding was. 
Ook die DA het te kenne gegee dat die rassespanning nie daargelaat kon 
word nie en dat ondersoek na die presiese feite noodsaaklik was. De Villiers 
het nie teruggedeins nie en te kenne gegee dat die US die geleentheid sou 
aangryp om die portefeuljekomitee in te lig oor watter vordering gemaak 
word deur wat hy as die US se omvattende transformasieplanne bestempel 
het (Janse van Rensburg 2015:7). Op 1 September 2015 het 'n US-betoging 
van bykans 1 500 studente onder aansporing van OS vreedsaam verloop. 
Verskillende rasgroepe, politieke partye, instansies en verenigings het daaraan 
deelgeneem. Verskeie sprekers het op US se Rooiplein die woord gevoer en 
een van die studente het dit beklemtoon dat die protes nie teen mense van 
'n sekere ras gemik was nie, maar teen die stelsel wat wit bemagtiging beskerm. 
Die hoofteiken was Afrikaans, wat volgens die protesterendes gebruik is 
om ander groepe wat dit nie verstaan nie, te onderdruk. Die duidelike 
waarskuwing is gehoor dat die tyd aangebreek het om die “wittebrood van wit 
bevoorregting” te beëindig (Moses 2015:2). Daar is deurgaans 'n beroep op die 
betogers gedoen om vreedsaam te betoog en die hoofoogmerk was om by die 
bestuur op kragtige wyse aan te dring op transformasie. As voorsorgmaatreël 
is baie van die geboue tydens die optog gesluit en die hoofgebou van die 
universiteit is met staalversperrings afgesluit (Moses 2015:2). 


Die aanleiding tot die ontevredenheid was 'n dokumentêre video met die titel 
Luister, waarin die ervarings van rassisme deur swart studente en 'n US$-dosent, 
en veral hulle gevoel van uitsluiting as gevolg van Afrikaans, uitgebeeld is. 
Die video het onmiddellik groot opspraak verwek en is meer as 200 000 keer 
van YouTube afgelaai (Gouws 2015:6). Tydens `n latere kampusdebat het `n 
lid van OS op `n vraag of transformasie nie in `n deeglike debat uitgepluis 
moet word nie, gereageer dat dit nie swart studente se taak is om wit studente 
oor rassisme op te voed nie. Daarmee het prof. Amanda Gouws saamgestem 
en gemeen OS het beslis “baie mense uit hul gemaksone” geruk en selfs 
met angs vervul. Sy het daarop gewys dat die woord ‘transformasie los en 
vas gebruik word, maar dat dit wou voorkom asof niemand werklik leiding 

wou gee of presies geweet het hoe dit verwesenlik moet word nie. Wat haar 
betref, sou rassisme slegs verander indien die US se institusionele kultuur 
meer inklusief word en vooroordele teen swart mense, vroue, gays, ensovoorts 
hoegenaamd nie meer geduld word nie. Tog het sy gepleit dat die positiewe 
wat die US doen om transformasie te bevorder erken word om sodoende 
diegene wat die dapperheid toon om daarvoor op te staan en transformasie 
te bevorder, te ondersteun en te erken (Gouws 2015:6). Wanneer OS egter 
plakkate rondswaai met die woorde “One settler one bullet”, word hulle eie saak 
daardeur benadeel en het dit vir haar begin lyk na 'n wye sameswering om alle 
kampusse te destabiliseer. Die US het lankal reeds nie meer vir 'n uitsluitende 
“idee” gestaan nie en behoort toegespits te wees op die skepping van kennis, 
die stoei met kritiese kwessies en 'n strewe na uitnemendheid. Dit kon slegs 
deur diversiteit bereik word sonder om enigeen op enige gronde uit te sluit. 
Sy het gewaarsku daar moet na die stemme van die jong “born-frees” geluister 
word, want hulle was die “barometer” vir “die ongeduld met die slakkegang 
van transformasie” (Gouws 2015:6). 


De Villiers se siening het basies ooreengestem met dié van Gouws, naamlik 
dat die US-opstande deel van 'n algemene opwelling van studente-onrus 
dwarsoor die land was (Retief 2015:3). Oor die kritiek dat hy agteroorbuig 
om OS ter wille te wees, het hy verduidelik dat kennisname van OS se besware 
deel gevorm het van sy siening van die oop gesprek en van geldige vrae wat 
na 21 jaar van demokrasie gevra behoort te word. “Die born-free-generasie 
is nou oud genoeg om ongelykheid, armoede en korrupsie en werkloosheid 
te bevraagteken, maar jonk genoeg om die probleem te wil aanpak. 
(Retief 2015:3) Ruimte moes gelaat word vir gesprek en die uitdaging was om 
toegang vir die jeug tot die US te gee, maar steeds `n suksesvolle instelling 
te bly. Die Luister-video was ook vir hom 'n slegte ervaring wat hy met erns 
bejeën het, maar terselfdertyd met die besef dat dit nie alle elemente verreken 
nie en deels onakkuraat was deur byvoorbeeld Elsenburg-landboukollege, 
waar dit veel erger gegaan het toe sambokke en swepe gebruik is tydens die 
studente se betoging om Afrikaans as onderrigtaal te verwyder, verkeerdelik 
as deel van die US uit te maak. Die universiteit kon nie verantwoordelikheid 

aanvaar vir rassistiese insidente wat in kroeë op Stellenbosch plaasvind nie, 
maar kon dit ook nie goedpraat nie. Hy was bewus van die kritiek teen hom 
dat hy wit, Afrikaans en 'n man is en byvoorbaat `n teiken vir agterdog en 
verdenking is. Juis daarom wou hy sensitief wees vir wit bevoorregting 
sonder dat dit beteken het dat hy homself 'n teiken gevoel het. Hy het herhaal 
dat die US vir hom nie `n Afrikaanse of Engelse universiteit is nie, maar 'n 
“wêreldklas-meertalige” universiteit met 'n taalbeleid van gelyke status vir 
Afrikaans en Engels. Hy was vol vertroue dat die US op pad was om dit 
100% te verwesenlik, met die volle besef dat die uitdaging in die praktiese 
uitvoering en verwesenliking daarvan gelê het. Hy kon nie onverdedigbare 
dinge soos seksisme, rassisme, diskriminasie verdedig nie, maar wanneer 
onaanvaarbare optrede soos klasontwrigting plaasvind, was dissiplinêre 
optrede onvermydelik en noodsaaklik. Die aanklag oor die wit US-raad het hy 
ook in breër verband gesien as 'n weerspieëling van hoe maatskappydireksies 
landswyd lyk. Die raad moes belis meer divers saagestel word. Die situasie 
vorentoe was dat die raad self drie lede kon aanwys, te wete 'n bruin man 
en twee swart vroue. Die toenemende polarisasie in die land, wat neerslag 
gevind het in ekstreme standpunte soos weerspieël in die sosiale media en die 
rassistiese kommentaar wat daarin tot uiting gekom het, het groot kommer by 
hom gewek (Retief 2015:3). 


De Villiers het vertel hoe hy en sy vrou na die Luister-video gekyk het, hoe 
ontstellend dit was om na die swaarkry van studente te kyk en hoe diep dit 
hom geraak het (Loots 2017:6). Hy het vinnig op dié verleentheid vir die US 
gereageer en reeds 'n dag nadat die video uitgereik is skerp afkeur teenoor 
wat daarin blootgelê word, uitgespreek. Hy is egter verwyt vir sy trae en 
afsydige reaksie oor 'n kontra-video, Die ander kant, wat deur die bestuur 
“met dawerende stilte begroet” is. Dit is opgeneem op inisiatief van Mercy 
Kannemeyer, een van die US se knap nagraadse studente, waarin die rektor en 
sy bestuur getakel is oor die miskenning van Afrikaans, die feit dat Engels die 
oorhand het, die bestuur se leë woorde oor hoe hulle Afrikaans steeds `n plek 
gun, en oor die wyse waarop “veral arm swart en bruin Afrikaanssprekendes 
daardeur benadeel word” (Loots 2017:6). Die enigste reaksie van die bestuur 

op alles was om net nog 'n meningspeiling te loods. Tydens die 2017 Woordfees 
op Stellenbosch in die Van Zyl Slabbert-gespreksreeks het De Villiers op 
'n vraag wat sy opinie van Die ander kant-video is, na Kannemeyer verwys 
as 'n “bondeltjie energie”, maar met 'n verkeerde standpunt. In haar gereelde 
rubriek in Rapport het Sonja Loots hierdie reaksie as chauvinisties en oneerlik 
bestempel, omdat die rektor en sy studente en almal wat by laasgenoemde 
gesprek teenwoordig was, besefhet dat Afrikaans as onderrigtaal meedoënloos 
uitgefaseer” word. Sy het daaraan herinner hoe 2017 begin het met die 
dekaan van die mediese fakulteit se aankondiging (sien hierbo) dat lesings 
voortaan slegs in Engels aangebied sou word. Haar verwyt was dat De Villiers 
een ding sê en dan presies die teenoorgestelde doen, wat weereens geblyk 
het toe `n student tydens 'n gespreksgeleentheid geprotesteer het dat haar 
ervaring nie rym met wat die rektor beweer nie, siende dat haar Afrikaanse 
chemievraestel minder gedetailleerd was as die Engelse vraestel. Die rektor 
se reaksie was kortaf dat hy nie op bewerings kan reageer nie; so ook was 
sy reaksie “knorrig” op 'n vraag van 'n oudstudent tydens die konvokasie se 
jaarvergadering oor Afrikaanse beregtiging. Indien die rektor dit werklik erns 
het met sy versekering oor Afrikaans, behoort hy hom ook te steur aan reaksie 
van “die ander kant”, en wat Loots betref, moes sy reaksie eintlik gewees het: 
“Ek isjammer om te hoor dat die beloftes wat ek pas gemaak het nie eerbiedig 
word nie. Kom sien my sodat ons dit kan oplos” De Villiers was wel bereid 
om na “anekdotes? van OS te luister, maar vir die ander kant se anekdotes was 
hy kennelik “allergies”. Oor die video Luister was sy reaksie dat hy dit jammer 
vind dat studente meen dat hy nie na hulle klagtes luister nie en hy het hulle 
uitgenooi om met hom en die bestuur te praat. Sy optrede en reaksies het 
egter van hierdie uitnodiging 'n bespotting gemaak en volgens Loots het die 
rektor by herhaling getoon dat “sy woord nie sy eer is nie” en sy hantering 
van `n “formidabele” student soos Kannemeyer waarskynlik Botman en Van 
Zyl Slabbert in hulle grafte sou laat omdraai het. Die leiers van hulle kaliber 
wat nog leef, kon maar net hulle “koppe in ongeloof skud” oor die rektor se 
optrede en reaksies (Loots 2017:6). Daar is later beweer dat De Villiers wel 
vroeg in 2017 in gesprek met Kannemeyer getree het en te kenne gegee het 
dit “sleg” sou wees om Afrikaans te sien verdwyn: “Dit is glad nie wat ons 

voorstaan nie. Ek dink daar is `n baie belangrike plek vir Afrikaans. Ek dink 
Afrikaans differensieer ons van ander universiteite” (Malan 2017:6) 


Met die aanbreek van 2010 was die politieke en kulturele debat volgens Anton 
van Niekerk besig om in twee pole radikaal links en regs te beweeg. Dit het 
hy afgelees uit die feit dat die idee van `n Afrikaner-tuisland besig was om 
veld te wen en die stryd oor Afrikaans verwring en aangegryp is as tekenend 
van `n totale aanslag teen Afrikaners en wit mense. Juis daarom het hy die 
middelgrond bepleit en al noodsaakliker geag met as spilpunt die besef van 
'n gemeenskaplike lotsbestemming onder almal en van saam voortleef of 
ondergaan. Daar sou besef moes word dat die grootste deel van Suid-Afrika 
se bevolking uit Afrikane bestaan en met die gepaardgaande kwessie hoe 
wit mense aan hulself as Afrikane dink. Die land kon werk indien almal 
menswaardig leef, wat sou beteken dat moord en korrupsie aan bande gelê 
moet word, so ook grootskaalse persoonlike verryking en gulsigheid, 'n 
afname in emigrasie en 'n ekonomie wat groei om armoede hok te slaan 
(Van Niekerk 2010:19). Van Niekerk se belangrike bydrae was sy sobere 
pleidooi vir in-die-middel-denke en -optrede. Middelgrond-soekers weier om 
te aanvaar dat alles net swak en sleg is en glo daar is wel ook goeie nuus. Hy het 
dit beklemtoon dat die middelgrond ongewild en moeilik is om te betree en 
te handhaaf te midde van toenemende ekstremisme en pogings om ekstreme 
standpunte af te dwing. Vir “linkses is jy te regs, en vir die regses is jy te links”, 
maar vir hom was die middelgrond die ware oplossing “as ons mekaar nie wil 
vernietig op grond van ekstremiste se destruktiewe sekerhede op die rante van 
die spektrum nie” (Van Niekerk 2010:19). 


Daar is op die ironie gewys dat beide Solidariteit en selfs die “morsige aktivisme” 
van die studente-aktiviste op uiteenlopende wyse en vir verskillende groepe die 
hoop brandend gehou het dat “iemand vir hul saak veg, terwyl ons uitgevrete 
leiers die brandende land ongeërg in sy peetjie stuur” (Pelser 2015a:6). Pelser het 
spesifiek verwys na die optrede van Flip Buys van Solidariteit, Khule Duma van 
OS en Breytenbach, wat by verskillende geleenthede hulle menings gelug het 
oor wat in die land haper en verkeerd loop. Solidariteit het sy Helpmekaarplan 
2020-aksieplan bekend gestel om almal wat hulself Afrikaners noem, deel te 

maak van 'n aksie teen staatsverval en hulle tot selfstandigheid en kreatiwiteit 
op kultuurgrondslag aan te spoor. Kommer en frustrasie is egter uitgespreek 
dat bruin mense nie spesifiek genoem of inherente deel van Solidariteit se 
aksie gesien of gemaak is nie en dat mobilisering op wit “etniese” grondslag 
weer van vooraf vyandigheid teenoor Afrikaners kon ontketen. Dit het nie 
beteken dat laasgenoemde aksie volgens Pelser afgeskryf moet word nie, veral 
omdat dit so sterk deur Afrikaanse gemeenskappe gesteun is en dit soveel 
sou benadeel indien dit geskrap word. Duma self het ook gestrewe na swart 
“selfverwesenliking” en die behoefte om op die kampus te “behoort”. Talle 
studente vir wie OS in die bresse getree het, het bloot die begeerte gekoester 
om nie soos vreemdelinge uitgesluit te voel nie deurdat lesings by een van 
die beste universiteite in die land in Afrikaans aangebied word. Hulle voel 
dat hulle op 'n kampus leef en beweeg waar verskeidenheid en andersheid te 
oormatig benadruk word. Duma se grootste besware was dat staatsgeld ter 
sprake was en dat die US Afrikaans voor kennis stel, terwyl dit net “lippediens” 
aan transformasie betuig. Vir Duma het die reg om te studeer eerste gekom 
en daarna eers die reg om in Afrikaans te studeer. Pelser het ook verwys na 
Breytenbach as een van diegene wat die hede net so veragtend as die verlede 
veroordeel het. Hy het die “eendimensionele fokus op ras” verafsku, uitgesien 
na die “hibriede resultate” wat uit die verlede en die toekoms kon voortspruit 
maar was veral uiters besorgd oor die “kanker van neerslagtigheid” wat 
reeds die land beetgepak het en die rede vir die hoë emigrasiesyfers was 
(Pelser 2015a:6). 


Teen 23 Oktober was die US reeds deel van die landswye betogings en twee 
van die voorste segspersone vir die aktiviste was Marc Rudolph, sekretaris van 
die SR, en Mathume Majaletje, lid van OS (Rudolph & Majaletje 2015:31). 
Beide het erken dat betogings as sulks emosioneel uitputtend en tydrowend 
is, maar dat protesteer noodsaaklik geword het omdat tersiêre onderrig by 
die US en elders die beginsels wat deur die land se demokrasie gewaarborg 
en in die vooruitsig gestel is, geloënstraf het. Toegang tot onderrig en die 
voorsiening daarvan vir diegene wat dit die meeste nodig het - die armes - was 
vir hulle 'n sentrale kwessie. Die protesterende studente se siening was dat die 

US se voorgestelde fooiverhoging van 11,5% primêr op `n samelewing van 
bevoorregte gelykes ingestel was en sou bydra om die status quo van diegene 
wat deur afkoms en geboorte ryk of arm is, te laat voortduur. Die stelselmatige 
meerderwaardigheid en onderdrukking van geslag- en rassegroepe wat die 
land verdeel en verdruk het, is wat hulle betref tot in daardie stadium nooit 
aangespreek of reggestel nie. Die eis van die betogers by die US was dat gelde by 
die US nie verhoog moet word nie, veral omdat die US soveel reserwekapitaal 
gehad het. Breër beskou, en indien die regering werklik ernstig was oor die 
land se ontwikkeling, moes meer geld aan universiteite voorsien word, anders 
sou betekenisvolle transformasie nooit 'n werklikheid word of bewerkstellig 
kan word nie en die nie-bevoorregtes nooit die kans kry om te deel in die land 
se vooruitgang en ontwikkeling nie (Rudolph & Majaletje 2015:31). Hiervoor 
was die regte kampusleierskap noodsaaklik, en wat hierdie studente betref, 
was die US se raad in die hande van bejaarde wit mans wie se denke nog in 
die verlede vasgevang was. Die ouer geslag het te min begrip vir die land se 
armes gehad om die bestaande situasie behoorlik te begryp en ook te vasgeval 
in hulle verstarde denke om na die jonges te luister. Studente het nog steeds 
geworstel en nie genoeg geleentheid gehad om van die pyn van die verlede te 
verwerk nie. Daarom moes universiteite gesien en bedink word as plekke van 
kennisheling. “Ons vertrou nie die ou stelsel nie: die is inherent uitsluitend.” 
(Rudolph & Majaletje 2015:31) 


Die oproer by die US sou weereens aanleiding gee tot 'n openbare debat oor 
hoe Afrikaans geteiken word en wie die eintlike skuld daarvoor moet dra. 
Max du Preez het vertel hoe hy aan die begin van Oktober die betogers van 
die ANC-geaffilieerde Sasco by die US hoor sing het: “Een land, een taal!” 
(Du Preez vs. Bosman. 2015:7) Hy het op die ironie gewys dat die taal wat die 
jong mense in gedagte gehad het, die taal van die Britse Ryk was - Engels - die 
taal waarin Suid-Afrika en talle ander lande gekoloniseer is. Afrikaans waarvan 
hulle ontslae van wou raak, daarenteen, was nie net 'n inheemse taal nie, 
maar ook die derdegrootste in die land. Hy was op soek na antwoorde en 
'n logiese verklaring oor swart mense se aanhang van Engels wat deur 'n 
onderdrukkende koloniale owerheid na Suid-Afrika gebring is. Engels is 

nie slegs deur hulle aanvaar nie maar grootliks bewonder. Was die redes: 
“'n Minderwaardigheidskompleks? Opportunisme? Onkunde?” Die studente 
se protesbeweging het veral in die beginfase Afrikaans uitgekryt en gelykgestel 
aan “rassisme, wit bevoorregting, `n simbool van apartheid en 'n hunkering 
na die verlede” (Du Preez vs. Bosman 2015:7). Die rede hiervoor was vir 
Du Preez geleë in die feit dat wit Afrikaners deur die jare Afrikaans selfsugtig 
vir hulself toegeëien het sodat dit meerderwaardige en uitsluitende etniese 
nasionalisme versimboliseer het. “Ons het dit die taal van die wit baas, die 
hovaardige dominee en die rowwe poliesman gemaak, dit 'n apartheidsbaadjie 
laat aantrek, kapstewels en 'n sambok gegee” (Du Preez vs. Bosman 2015:7) 
Enige ander variante van die taal is met minagting verwerp en Afrikaans en 
die aanleer daarvan is op ander kultuurgroepe afgedwing. Juis daarom was 
die koms van demokrasie in 1994 so 'n enorme bevryding en die aanbreek 
en dagtekening van die persoonlike vryhede en regte van die onderdruktes. 
Daarna het Afrikaans weereens in die vaarwater beland, omdat wit Afrikaners 
hulle verbeel het hulle verdien lof vir die ommekeer in die land en dat hulle 
sondermeer die afgryslike verlede kan afskud en vergeet. Nogtans behoort 
1994 steeds aangegryp te word as 'n nuwe begin om die verlede reg te stel 
en ongedaan te maak. Dit kan onder andere gedoen word deur die oopstel 
van universiteite en deur almal in dieselfde moontlikhede om prestasies en 
sukses te behaal te laat deel. Daar moes veral nie weer besitlik om Afrikaans 
“begin kloek” word nie, maar Afrikaans se gemeenskaplikheid, inheemsheid 
en vriendelikheid moet beklemtoon en so bemark word (Du Preez vs. 
Bosman 2015:7). 


In reaksie op Du Preez se stellings het die hoofsekretaris van die AB, Jan 
Bosman, spesifiek verwys na die term “taalbulle” wat so negatief wyd en 
syd en veral uit eie Afrikanergeledere in die US-taaldebat rondgegooi is om 
stryders vir Afrikaans te probeer kwets en die swye te probeer oplê. Omdat 
Afrikaanssprekendes nie self die taal verdedig het nie, is “die deur toe wyd 
oopgemaak vir `n deesdae raserige geskreeu oor Afrikaans” en die voorhou 
van beskuldigings oor wat in die verlede gebeur het. Die oplossing was nie 
om oor Afrikaans te swyg en uit skuld en gedienstigheid te verengels nie. 

Hy het Mandela se eie woorde voorgehou, naamlik dat die instandhouding 
en beskerming van Afrikaans nasionaal eerder as seksioneel is en Afrikaans 
op wetenskaplike, akademiese en algemeen intellektuele terrein uitsonderlik 
presteer het en beskerming verdien. Bosman kon geen laertrekkery bespeur 
nie; Afrikaans het immers gevorder van die taal van die onderdrukker tot 
versettaal teen `n regering wat korrup en tot nadeel van Suid-Afrika aan 
bewind is. Die grootste vyande van Afrikaans was politieke gedienstigheid 
en stilswye. Afrikaners is nie “taal se vyand nie - stilswye is” (Du Preez vs. 
Bosman. 2015:7). 


4.3.2 Open Stellenbosch (0S) se aandrang op transformasie 


Die groep Open Stellenbosch betoog teen onder meer die gebruik van 
Afrikaans op die US-kampus. (Foto: Edrea du Toit, Beeld, 1 Oktober 2016:8) 


Tesame met die gewelddadige betogings by Elsenburg aan die begin 
van September 2015 het die US ook skerp onder skoot gekom 
(Germishuys & Van den Berg 2015:1). Die OS-groep het kapsie gemaak teen 
die 21 “leliewit mans-raadslede” en wou weet wat die presiese program en 
oogmerke vir transformasie was. Tesame daarmee is 'n drastiese ultimatum 
aan die bestuur gerig dat as daar nie binne 'n dag gereageer word nie, 

OS genoodsaak sou wees om te eis dat die ongetransformeerde raad bedank. 
OS wou ook die taalbeleid op 'n buitengewone raadsvergadering hersien hê. 
Op hierdie drastiese eise het die US se bestuur gereageer met `n verklaring 
dat die raad al die verwikkelinge en eise op 'n raadsvergadering reeds die 
einde van die maand in behandeling sou neem. Terselfdertyd is `n oop 
uitnodiging aan OS gerig om konstruktief met die bestuur in gesprek te tree 
(Germishuys & Van den Berg 2015:1). 


Intussen was daar toenemende besware oor studente wat Afrikaans as 
'n taalstruikelblok (weens swak onderwys op skool) ervaar het en as gevolg 
daarvan nie die mas kon opkom nie. Hierdie beswaar is inderdaad deur die 
bestuur met erns bejeën en sou een van die klagtes wees wat `n US$-taakspan 
moes ondersoek (Van den Berg 2015:2). Verdere studentegriewe en 
aanbevelings sou ook tydens die komende raadsvergadering ter tafel gelê 
word. Voor die parlementêre komitee is gewag gemaak van die feit dat so `n 
taakspan reeds in Junie saamgestel is om aanbevelings oor taal (wat nie as 
die enigste faktor wat studentesukses bepaal, uitgewys is) en transformasie te 
doen, asook om verdere en verbeterde metodes om swak geletterdheid aan te 
spreek, te ondersoek. Verswarende faktore wat genoem is vir swak prestasie 
was knypende persoonlike finansies, haglike huislike omstandighede en 
swak en gebrekkige skoolonderrig. Hiervoor het die universiteit reeds 
eerstejaar- ondersteuningshulp vir taal asook mentorprogramme in plek 
gehad. Omdat van die studente ook sosiaal vervreemd en uitgesluit gevoel 
het weens Afrikaans, moes planne beraam word om studente wat ander tale 
praat in staat te stel om, ongeag Afrikaans, beter en nouer met mekaar te 
kommunikeer (Van den Berg 2015:2). 

Studente van die beweging Open Stellenbosch hou bordjies met die ou vlag wat 
doodgetrek is in die lug op die geleentheid waar 'n plaket ter ere van voormalige 
eersteminister dr. HF Verwoerd verwyder is. (Foto: Denvor de Wee, Volksblad, 2 Junie 2015:7) 


Die eensydigheid wat Scholtz in die taalstryd by die US en NWU opgeval 
het en veral OS se dreigemente, het hom genoop om te pleit dat beide kante 
van die Afrikaanse taalsaak aangehoor en verreken moes word. Te veel van 
die opstandiges wat die strydbyl opgeneem het, het subjektief net hulle eie 
standpunte ingeneem en gepropageer (Scholtz 2015a:6). Hy het verwys na die 
Video Luister waarin US-studente vertel het hoe ontuis hulle weens die gebruik 
van Afrikaans voel en waarin ander afgryslike rassistiese insidente ook aan die 
lig gebring is. Sulke rassisme en barbaarse optrede kon hoegenaamd nie geduld 
word nie, was sy reaksie, maar aan die ander kant was daar ook die minagtende 
optrede van sommige swart mense teenoor wit mense. Die ontwrigting van 
klasse by die US, asook geweldpleging by NWU en Elsenburg was vir hom 
'n duidelike bewys dat nie net een kant die blaam kon dra nie. Scholtz het 
iemand soos Du Preez verwyt dat hy steeds afgesaagde en niksseggende terme 
soos “taalbulle” gebruik en selfs twyfel uitspreek of Afrikaans-georiënteerde 
universiteite hoegenaamd nog aanvaarbaar behoort te wees. Scholtz het 
probeer verduidelik dat die taalstryders eintlik van identiteit praat, nie taal 
nie. Hy kon homself daarmee vereenselwig en sonder skaamte erken dat hy `n 

Afrikaner is. Afrikaner-identiteit het in die loop van die geskiedenis heelwat 
verskuiwings ondergaan en hy dink nie sy eie Afrikanerskap is “geleë in my 
pienk vel ... en my gelaatstrekke nie. Dis inklusief en sit tussen my ore, daar 
waar dit saak maak” (Scholtz 2015a:6). Scholtz het verwys na dr. JA Heese 
se bevinding dat 7% Afrikaners afstammelinge van ingevoerde slawe is, wat 
Afrikaners bloot “minder bruin as die bruines? maak. Die saambindende 
faktor was die Grondwet, en indien agter Afrikaans geskuil word om swart 
studente uit die US te weer, het dit nie slegs teen die Grondwet ingedruis nie, 
maar was dit ook onregverdig en verwerplik. Die probleem was egter dat talle 
van die OS$-aanhangers geheel en al vyandig teen Afrikaans was en daardeur 
in werklikheid self die Grondwet geminag het. Een kant in die rasseherrie 
sê “rassisme” en die ander kant “Afrikaans” en “Grondwet” en steeds word 
daar verby mekaar gepraat. Die US was reeds verby die “kantelpunt om ooit 
weer oorheersend Afrikaans te bly en sou nooit meer slegs Afrikaans wees 
nie”. Dit alles het beteken dat De Villiers reeds `n “agterhoedegeveg” voer 
om Afrikaans nog `n staanplek te laat behou. Indien albei kante se sienings 
nie verreken word nie, het Scholtz gewaarsku, sal die US totaal verengels 
(Scholtz 2015a:6). 

4.4 Verduideliking oor US se transformasie 
in die parlement 


Prof. Nico Koopman, waarnemende viseroktor vir maatskaplike impak, transformasie 
en personeel aan die Universiteit Stellenbosch (US), en prof. Wim de Villiers, rektor 
en visekanselier, verduidelik US se konseptaalbeleid om groter inklusiwiteit teweeg 

te bring namate die “taaldemografie en -voorkeure” verander, voor die parlement. 
(Foto: Lulama Zenzile, Volksblad, 24 Maart 2016:7) 


In die parlement het Nzimande die versekering gegee dat die US gesteun sal 
word, op voorwaarde dat daar verandering kom en transformasie sterker 
deurgevoer word, want daar sou nie meer universiteite geduld word wat 
hoofsaaklik wit is nie. Hy was veral geskok en gebelgd oor die bewyse van 
rassisme soos in die Luister-video bevestig. Volgens Nzimande was deel 
van die probleem die “konserwatiewe belangstellendes rondom die US wat 
hulle teen transformasie verset en dit `n eksklusiewe Afrikaanse universiteit 
wil hou ... soos in die 1980's. Ons moet hulle aan die kaak stel” (Van den Berg 
2015a:2). In sy aanbieding voor die parlement en voordat hy die belangrikste 

aspekte van US se transformasie uitgelig het, het die rektor erken die 
Luister-video het hom ontstel en uiters ongemaklik laat voel. Hy het daarop 
gewys dat die US 30 000 studente het, waarvan 62% wit was en net 38% uit 
bruin, swart in Indiër-gemeenskappe kom. Slegs 17% van die akademiese 
personeel was uit hierdie gemeenskappe afkomstig. Die US glo transformasie 
is noodsaaklik en hy het erken dat die instelling se volle toepassing daarvan 
nog geensins bereik is nie. Terselfdertyd het hy die versekering gegee dat 
die toewyding om dit te verwesenlik daar was en met erns voortgesit sou 
word. Die viserektor in beheer van transformasie, prof. Nico Koopman, 
het vertel dat bykans R70m bestee sou word om twee professore spesifiek 
vir versoening, transformasie en geregtigheid aan te stel. Wat die taalbeleid 
betref, is uitgewys en herbevestig dat die US 'n veeltalige beleid volg, omdat 
diversiteit erken word en die taalbeleid ook toegang vir bruin, swart en Indiër- 
studente nastreef. Tweederdes van die modulekrediete sou in 2016 in Engels 
aangebied word en tweederdes in Afrikaans, terwyl die teiken vir 2020, 75% 
elk was (Van den Berg 2015a:2). 


Die dokumentêre video het wyd reaksie uitgelok en in haar rubriek het Loots US 

berispe dat daar te lank gesloer is om aan klagtes van verontregting behoorlike 
aandag te gee. Die dokumentêr was 'n hartseer saak, want die sogenaamde 
vrygeborenes was reeds veronderstel om meer verdraagsaamheid te openbaar 
(Loots 2015:6). Nzimande was korrek om die gebeure by die US as skokkend 
te bestempel, maar dit het oor meer as net Afrikaans as onderrigtaal gegaan. 


Sommige wit, Afrikaanse studente aan die Universiteit Stellenbosch is 
rassisties om dieselfde redes as wat sommige Engelssprekende studente van 
Kaapstad en Wits rassisties is: hulle is dom en dikvellig omdat hulle ouers hul 
nie behoorlik opgevoed het nie en omdat hulle die produkte is van 'n siek land 
met 'n traumatiese verlede. (Loots 2015:6) 


Sy kon egter nie glo Engels as voertaal sou rassisme beëindig nie en het 
met Nzimande saamgestem dat die rassisme by die US bemoeilik word 
deur die rassistiese ingesteldheid binne die breër sosiale milieu rondom 
die US. Rassistiese voorvalle het egter ook by Wits en die UK onder swart 
studente teenoor Indiër- en bruin studente voorgekom. Rassisme onder 

studente moet bestry word, maar sy het gemeen Nzimande “speel vuil 
wanneer hy hom - onder die dekmantel van verontwaardiging oor rassisme 
op Stellenbosch - self tot stereotipes en diskriminasie wend. As jy oor die 
meriete van Afrikaans as voertaal wil debatteer, doen dit asseblief met meer 
intelligensie en logika as Nzimande” (Loots 2015:6). 


Loots was geneig om in baie sterk trant kommentaar en genadelose kritiek 
te lewer en algaande sou sy in haar gereelde rubriek in Rapport die rektor se 
lastigste en grootste nemesis word - die ongenadige kritikus teen wie hy keer 
op keer te staan sou kom. 


Wat soos 'n paal bo water gestaan het, was dat rassisme by tersiëre instellings 
totaal onaanvaarbaar geword het en streng optrede daarteen noodsaaklik 
geag en wyd ondersteun is. Daar is egter ook op die gevaarlike wanopvatting 
gewys dat, omdat Afrikaans een van die onderrigtale by US is, die universiteit 
vanselfsprekend rassisties moet wees (Volksblad 2015:6). Die gelyke status 
van al die inheemse tale is immers in die Grondwet vasgelê. Die rassistiese 
voorvalle by US het nie beteken dat die US nie aandag aan transformasie gee 
nie, of dat die instelling nie transformeerbaar is nie. Die uitdaging was om 
rassespanning sê te hanteer dat die universiteit toenemend verdraagsaam 
teenoor alle groepe sou wees, 'n plek waar respek teenoor mekaar geleer en 
gehandhaaf kon word. Vir die soveelste keer is die vaagheid van transformasie 
geopper en hoe noodsaaklik dit geword het om uit te klaar wat transformasie 
aan tersiêre instellings presies behels (Volksblad 2015:6). 


4.5 Die beveiliging van studente en die stigting 
van 'n vereniging van oudstudente vir die 
behoud van Afrikaans: September 2015 


Selfverdedigingskursusse vir studente asook die wetlike aspekte daarvan was 
deel van AfriForum Jeug se inisiatief om Afrikaanse kampusse en studente 
weens toenemende gewelddadige betogings te beskerm. Die studenteverset 
en -onluste het daartoe gelei dat 'n “voorkomingsplan” deur hulle bekend gestel 
is om studente paraat te maak (Germishuys 2015:7). Dit het die opleiding van 
studente in selfverdediging ingesluit, beter veiligheidstrukture in samewerking 

met kampusowerhede, en die huur van veiligheidswagte. Veral laasgenoemde 
was problematies, omdat rektore ongeneë sou wees om private sekuriteit op 
kampusse aan ander oor te laat. Elsenburg se bestuur het byvoorbeeld geweier 
om aan AfriForum toegang tot die kampus te verleen (Malan 2015a:4). 


Die omvattende plan was om beskermingsdienste by sewe universiteite in te 
stel, maar navraag by onder andere die UP en NWU het negatiewe kommentaar 
ontlok, soos dat dit totaal onaanvaarbaar is dat die universiteit “met private 
veiligheidsmense gemilitariseer word” (Van Zyl 2015:7). Die standpunt was 
dat universiteite die veiligheid van hulle studente ernstig opneem en volle 
vertroue in hulle eie veiligheidsdienste het. As gevolg van die negatiewe 
terugvoering is die idee van kampusbeveiliging deur AfriForum blykbaar 
laat vaar, maar die drif vir die beskerming van Afrikaans het as gevolg van 
die gewelddadigheid en die toenemende fisiese geweld teen wit studente net 
verder verskerp. 


Die plan was om vir die behoud van Afrikaans deur optogte, memorandums 
en versoekskrifte te stry en te betoog. As gevolg van die “doodsklokke” wat 
vir Afrikaans op tersiêre vlak begin lui het deurdat Afrikaans op al drie 
onderwysvlakke al hoe meer uitgeskuif is, het 'n groep Afrikaanse akademici 
en oudstudente aan Afrikaanse universiteite laat besluit die tyd het aangebreek 
om meer daadwerklik op te tree. Dit was die rede agter die aankondiging in 
September 2015 van die stigting van 'n landswye oudstudentevereniging vir 
die behoud van Afrikaans as onderrigtaal by universiteite. Die stigterslede 
was Le Roux (ekonoom by Solidariteit), Giliomee (historikus), Venter 
(regsgeleerde), Geldenhuys (politokoloog), Van der Elst (letterkundige), 
Herman (Solidariteit) en Colditz (onderwyskenner). Die oogmerk was om die 
nuwe organisasie oorkoepelend te struktureer en dinamies te laat funksioneer 
om sodoende die transformasie-beheptes se verwerping en aftakeling van 
Afrikaans teen te staan en te ontmasker en hulle “morele bankrotskap” voor 
die jonger geslag aan die kaak te stel (Venter 2015:7). 


Die geleidelike inperking van Afrikaansisopnuutook deur Scholtz beklemtoon 
deur sy uitwysing hoe daar aanvanklik by die US geredeneer is dat dit onnodig 
was om Afrikaans formeel as onderrigtaal te veranker; daarna die idee dat dit 

as verstektaal sal geld; toe die uitsondering oor verstektaal wat gaandeweg die 
reël geword het; totdat die amptelike beleid van gelyke status vir Afrikaans en 
Engels aanvaar is. Blykbaar is die 50/50-beginsel in klasse nie streng toegepas 
nie en al meer ten gunste van Engels oortree. Nogtans moes hy ook erken 
dat die “rassistiese optrede van `n klomp dom Afrikanerstudente 'n wapen 
op `n skinkbord” gebied het vir diegene wat geheel en al met Afrikaans wou 
wegdoen (Scholtz 2015b:6). Sy vermoede was dat wanneer De Villiers se 
rektorskap tot `n einde kom, dieselfde sal gebeur as by die UV onder Jansen. 
Eers was daar parallelmedium, maar Jansen het getoon dat hy min omgee 
vir Afrikaans en hy is deur UV se SR-voorsitter gesteun in sy oortuiging dat 
Afrikaanse klasse die studente verdeel. By NWU het Kgwadi uitnemendheid as 
rede vir afskaling van Afrikaans gestel en hy het die indruk gewek dat Afrikaans 
uiteindelik moet verdwyn. Struikel Afrikaans op tersiêre vlak, sou dit ook die 
uiteindelike dood van Afrikaans op skool beteken. Hy het herhaal dat wat 
egter nie mag gebeur nie, was om agter Afrikaans te skuil om universiteite wit 
te probeer hou en dat dronk Afrikaanse studente hulle taal 'n nekslag toedien 
deur onbeskofte en rassistiese optrede. In ernstige trant het Scholtz gewaarsku 
as daar verder gedraal word om vir die behoud van Afrikaans op te staan, dit 
die uiteinde van die taal kan beteken (Scholtz 2015b:6). 


As gevolg van die “doodsklokke” wat begin lui het vir Afrikaans op tersiêre 
vlak deurdat Afrikaans op al drie onderwysvlakke (primêr, sekondêr, tersiër) 
al hoe meer uitgeskuif is, het 'n groep Afrikaanse akademici en oudstudente 
aan Afrikaanse universiteite besluit dit het tyd geword om meer daadwerklik 
op te tree. Scholtz het die geleidelike inperking van Afrikaans uitgewys deur 
aan te toon hoe daar aanvanklik by die US geredeneer is dat dit onnodig is 
om Afrikaans formeel as onderrigtaal te veranker; toe die idee dit sal die 
verstektaal bly; daarna het die uitsondering gaandeweg die reël geword totdat 
die amptelike beleid bepaal het Afrikaans en Engels geniet gelyke status. 

4.6 Die raad se omstrede taalbeleidbesluit: 
30 September 2015 


Toe die US-raad op 30 September `n omstrede besluit aankondig vir die 
verwydering van die bepaling in die amptelike beleid dat Afrikaans beskerm 
word, het OS daarop aanspraak gemaak dat dit aan hulle te danke was dat dié 
besluit geneem is (Jansen van Rensburg 2015a:4). 'n Prominente lid van OS 
en dosent in Engels, dr. Kylie Thomas, het beweer die nuwe taalbesluit was 
die gevolg van OS se opstand en eise. Reeds vier maande tevore het hulle die 
nadelige gevolge van die spesifieke woord “beskerming” uitgelig en gevolglik 
was hulle oortuig dat die OS 'n sterk impak op die besluitneming gehad het. 
Die weglating van die woord het soos te verwagte in kringe wat Afrikaans 
probeer beskerm het, groot ontevredenheid veroorsaak, juis omdat daar die 
vorige jaar lank daaroor gedebatteer is. Ook die raad se aanvanklike voorneme 
om Xhosa waar doenlik op sinvolle wyse te ontwikkel het gesneuwel. In 
die besef dat die verandering uitkringende gevolge sou hê, het een van die 
raadslede anoniem die wysiging as kommerwekkend beskryf, want sneuwel 
Afrikaans eers by universiteite, sou die skole op die lange duur ook in die 
taalgedrang kom (Janse van Rensburg 2015a:4). 


Intussen het OS 'n skrywe aan minister Nzimande gerig waarin gevra is dat 
die US se raad ontbind moet word. As motivering is genoem dat baie van 
die raadslede teen transformasie is en twee raadslede, Carstens en Le Roux, 
is by name genoem. Verder is daar beweer “wanbestuur” kom voor omdat 
“onbehoorlike finansiële verhoudings” tussen raadslede soos Durand (hoof van 
Remgro), Bekker (voorsitter van Naspers) en Theron (van die prokureursfirma 
Werksmans) bestaan (Jansen van Rensburg 2015a:4). Hierdie brief van OS was 
nie onderteken nie, maar dit het geblyk afkomstig te wees was van Thomas se 
rekenaar. Sy het dit nie ontken nie, maar verduidelik dat dit nie onderteken 
is nie omdat dit 'n gesamentlike aksie was. Sy het daarop gewys dat ander 
gesamentlike ondernemings soos die Treatment Action Campaign (TAC) 
ook sulke onondertekende briewe uitstuur. Alhoewel sy erken het dat OS nie 
konkrete bewyse vir die aantygings oor wanbestuur het nie, was daar volgens 
haar voldoende redes om te glo dat daar “erge korrupsie” onder die raadslede 

voorkom. Die besware is aan Nzimande gerig, omdat nie sy of die opstandige 
studente die magsmiddele gehad het om die aantygings te ondersoek nie, 
maar die minister wel (Janse van Rensburg 2015a:4). 


Carstens se reaksie op hierdie persoonlike aanval was dat hy regstappe oorweeg 
omdat sy naam beswadder word, dit onwaar is dat hy teen transformasie 
gekant is, en dat Thomas haar aan “selektiewe uitsprake” skuldig maak 
(Jansen van Rensburg 2015a:4). Die US wou nie op die aangeleentheid reageer 
nie, omdat die skrywe nie aan die bestuur gerig is nie en dit is herhaal dat 
die taalbeleid op die November 2015-raadsvergadering gefinaliseer sou word. 
Op haar beurt het Thomas laat blyk sy val nie die reg van mense aan om 
Afrikaans te praat nie en dat universiteite vir sprekers van alle tale oopgestel 
moet word. In 'n onderhoud met Retief het sy te kenne gegee dat OS geweld 
verwerp en nog nooit die woorde “One settler, one bullet” gebruik het nie, 
maar volgens Retief het Facebook die teendeel getoon (Retief 2015a:3). Vir 
Thomas was Carstens 'n voorbeeld van 'n persoon behorende tot `n bepaalde 
belangegroep (die ATR), wat sy as strydig met die wet op universiteitsrade 
beskou het. Sy het talle besware uitgelig rakende die raad en die onderrig- 
situasie: wapennavorsing word steeds by US gedoen en Van der Walt, 
buitengewone professor in ingenieurswese, is'n stigter van Reutech, een van die 
grootste wapenvervaardigersmaatskappye in die land; van die ander raadslede 
het talle sakeverbintenisse met mekaar en niemand ontken haar bewerings 
nie, behalwe om vir bewyse te vra; OS het genoeg geweet om seker te wees 
van korrupsie en van die feit dat raadslede oor en weer op mekaar se rade 
dien (soos die raadsvoorsitter wie se vader ook op die US-trust dien); dit is as 
problematies beskou dat Mediclinic 'n ooreenkoms met die mediese skool het 
en dat Media 24 `n mediaskool by US ingestel het; OS wou vir alle studente in 
die land toegang verseker in 'n taal wat hulle verstaan; baie studente het Engels 
verkies en wit studente behoort soos swart studente ook Engels te aanvaar 
omdat dit as bindende faktor tussen studente dien en buitendien die wêreld se 
internasionale kommunikasietaal is; in parallelmediumlesings het studente uit 
verskillende kultuurgroepe apart gebly, wat nadelig op transformasie ingewerk 
het; die min studente wat nie Engels verstaan het nie, was nie 'n geartikuleerde 

groep op die kampus nie; en ten slotte het Thomas die versekering gegee die 
oogmerk was nie om Afrikaans opsy te skuif of tot niet te maak nie. Sy het dit 
ook duidelik gestel dat sy nie beweer of geglo het dat alle Afrikaanse mense 
teen transformasie gekant is nie, want onder hulle was en is daar byvoorbeeld 
mense soos Beyers Naudé, Bram Fischer en Antjie Krog (Retief 2015a:3). 


Carstens het heftig reageer met die stelling dat die feit dat OS erken hulle 
beskik nie oor bewyse vir hulle stellings het nie, baie duidelik hulle “uitermate 
lae taktiek” blootlê (Carstens 2015:7). Hy het vertel hoe hy as konserwatief 
uitgemaak is omdat hy die eerste voorsitter van die ATR was waarvan VE* 
en die Orania-beweging ook lede is. Wat egter verswyg word, is die 41 ander 
lidorganisasies wat lidmaatskap van die ATR het en die belangrike feit dat dié 
liggaam nie op politiek ingestel was of iemand probeer uitsluit het nie. Hy sou 
graag onthou wou word as iemand wat die foute van die verlede probeer regstel 
het. Wie het in elk geval vir OS die reg gegee het om links en regs eise te stel, 
en wat van die regte van meer as 100 000 konvokasielede wat hy in die raad 
verteenwoordig? Hy is wit en 'n man omdat hy so gebore is en die verband wat 
getrek word van wittman-#Afrikaans—anti-transformasie (en ook rassis) kan 
hy hoegenaamd nie begryp nie. OS se politieke agenda behoort ontmasker te 
word, want dit is “die bedenklike opportunisme van 'n klompie randfigure” 
Hy was onder die diep besef dat die raad se uiteindelike taalbesluite 'n groot 
impak op Afrikaans se hoër funksies sou hê (Carstens 2015:7). 


230 


L Die De Villiers-fase: 2014- 


4.7 Die problematiek van transformasie 


Polisie bewaak `n universiteitsgebou by Maties tydens die #FeesMustFall-veldtog. 
(Foto: Jonathan Lestrade, Volksblad, 7 Desember 2016:3) 


“Kolonialisme en eurosentrisme” is deur Thomas gesubjektiveer en haar 
idees is lankal nie meer van toepassing op Suid-Afrika nie, was Loots se 
beswaar teen eersgenoemde se standpunte en beskuldigings (Loots 2015a:6). 
Met Thomas se stelling dat Engels die taal is waarin mense internasionaal 
kommunikeer, het sy die indruk geskep asof groot wêrelddele en baie ander 
lande vir haar glad nie bestaan nie. Thomas het geredeneer dat swart studente 
reeds 'n agterstand het met die nie-moedertaal waarmee hulle gekonfronteer 
word en dat Afrikaanse studente derhalwe voor dieselfde uitdaging in terme 
van die gebruik van Engels gestel behoort te word. Haar voorstelle bevorder 
egter hoegenaamd nie 'n gedekoloniseerde US nie en bevoordeel sy net 
uiters subjektief haarself met die taal waarin sy bedrewe is. Sy gee voor dat 
Engels gedepolitiseer is en maak valse aannames oor Engels se “sogenaamde 
inklusiwiteit en bemagtigingspotensiaal;, maar in werklikheid is sy totaal 

kolonialisties in haar denke en afwysend van alles wat daarbuite gedink en 
verbeeld word. Sy leef volkome in 'n wêreld van haar eie van waar sy haar eie 
opvattings op aanmatigende wyse en trant as die “meesternarratief” beskou 
en verhef. Loots se beswaar was dat haar subjektiewe, kolonialistiese siening 
geen gewig behoort te dra of deel behoort te vorm van die gedagtewisseling 
oor hoe die US se universiteitsomgewing behoort ná apartheid en koloniale 
oorheersing te funksioneer nie (Loots 2015a:6). Sy was verstom om te dink 
dat Thomas werksaam is in 'n geesteswetenskaplike fakulteit, wat veronderstel 
is om studente te leer onderskei tussen wat van kernbelang en wat periferaal 
is. Haar eenogige en eensydige beskouings loënstraf dit egter totaal. Indien 
sy OS se belangrikste segspersoon is, dra sy die beeld uit van “internalisering 
van kolonialisme en eurosentrisme”; beslis nie pro-transformasie nie 
(Loots 2015a:6). 


In die soeke na die ware redes vir die studenteopstande was ene Van Eeden se 
antwoord (na die ervaring wat sy opgedoen het deur na studente te luister), 
dat transformasie waaraan die oproere gekoppel is wesenlik oor “deelname, 
eienaarskap” en 'n begeerte “om-te-behoort” gegaan het, nie oor “getalle of 
teenwoordigheid” nie (Van Eeden 2015:6). Sy het 'n gesprek met drie jong 
aktiviste by US gevoer: 'n wit Afrikaanssprekende man, 'n swart vrou wat reeds 
afgestudeer het en `n swart Xhosasprekende man, al drie OS-ondersteuners. 
Die swart student het aangevoer dat die US se beursaanbiedings aan swart 
studente slegs gebruik word om die regering tevrede te stel en dat die US se 
interpretasie van transformasie weinig meer is as die bevestiging dat daar `n 
diverse groep studente op die kampus is. Dit behoort egter oor veel meer te 
gaan, naamlik volle deelname van alle groepe aan kampusaktiwiteite en die 
gevoel dat almal tuis voel en op hulle gemak is. Die krisis ontstaan wanneer die 
vervreemde groep se getalle so groot geword het dat hulle suksesvol in opstand 
kan kom omdat hulle weliswaar universiteitstoelating verkry het, maar steeds 
uitgesluit voel en bly. Nog 'n oorsaak is wanneer die universiteitsbestuur se 
beleid nie tred hou met die veranderende studentedemografie nie; iets wat 
ook kenmerkend geword het van Amerikaanse universiteite soos Princeton 
en Stanford. Daar word studente uit ryk families bevoordeel, terwyl arm 

studente uit minderheidsgroepe bykans geen kans het om as studente aanvaar 
te word tensy hulle beurse verower nie. Die gevolg is verskillende dat groepe 
mekaar nie deur deelname aan 'n gedeelde waardestelsel kan vind nie en 
onderlinge bande kan vanweë die aanwesigheid van rassisme nie gesmee word 
nie (Van Eeden 2015:6). 


Van die driftigste argumente van die arm swart studente was dat hulle reg 
op onderrig elke dag op verskillende maniere gekompromitteer word vanweë 
'n stelsel wat deur besigheidsbeginsels gevorm en gedryf word. Terselfdertyd 
het studente daarop begin aandring dat die wat en die hoe wat geleer word, 
verander moet word, omdat dit steeds koloniale en apartheidskulture se 
onderrigwyse weerspieël. Hulle drastiese optrede was gemik om die normale 
en bestaande funksionering van die bestaande stelsel te verander omdat dit 
studente “geweld aandoen” (Naidoo 2015: 30). 


Een van die witsentriese beskouings van transformasie was dat die regering met 
'n “briljante propaganda-greep daarin geslaag het om 'n inhoudlose konsep van 
transformasie tot stand te bring” en verwagtinge by swart mense geskep het 
waaraan nie voldoen kan word nie (Venter 2015:7). Venter omskryf die begrip 
transformasie baie sinies as “kaderontplooiing, die uitwissing van Afrikaanse 
invloed en die Afrikanisering van alles” en in die proses die vernietiging van 
dit wat werk en produktief is, net omdat dit nie onder swart beheer staan 
nie. Hy beskryf dit as destruktief, omdat medemenslikheid en versoening plek 
maak vir “vergelding, viktimisering en wraaksug. Kortom, dit is rassisties”. 
Dit lei ook daartoe dat Afrikaans op tersiêre vlak geteiken word en rassisme 
volgens Venter aan die gebruik van Afrikaans gelykgestel word. Die opvatting 
in ANC-geledere was blykbaar dat indien die presterende Afrikaanse 
onderwysinstellings gekaap word, hulle sal aanhou presteer, “nie meer tot 
voordeel van die nageslag van die gehate ontwerpers van diskriminerende 
apartheid nie, maar tot die gewaarborgde wins van die seëvierende swart 
massa”. Venter was oortuig kampusse se strukture en fasiliteite kon weliswaar 
ingepalm word, maar nooit prestasievermoë nie. Deur Afrikaans te verwyder 
word `n sleutelmiddel wat versoening en transformasie kan bewerkstellig, 
vernietig (Venter 2015:7). 

Vir Scholtz het die taaldebat onder andere ook gegaan oor die “karakter en siel” 
van die Suid-Afrikaanse universiteite. Die debat is hoofsaaklik gekenmerk deur 
“swart akademici en studente wat die inrigtings blameer vir hulle Westerse en 
kolonialistiese benadering”, in plaas daarvan dat universiteite hulle toespits op 
die kultuur van hulle eie Afrika-kontinent (Scholtz 2015c:6). Die eis dat daar 
van Afrikaans ontslae geraak moet word, het hy as slegs deel van die opstand 
en onrus gesien. Indien daar aan die geskiedenis van Afrikaans gedink 
word, kom daar by hom inderwaarheid meer begrip vir die swart ongeduld 
en opstandigheid. Honderd jaar tevore het die Engelse neergesien op alles 
Afrikaans, terwyl Engels opgehemel is as die sleutel tot vooruitgang. Hy meen 
swart mense ervaar 'n soortgelyke houding onder wit mense, wat hulle intens 
grief en net soos die Afrikaners van vroeër laat oorreageer. Hy het hom 
onverskrokke uitgelaat oor wat die wese en kenmerke van ware wetenskap 
en die “akademiese gemors” is wat uit sommige swart oorde as wetenskap 
gedefinieer word. Wat hom betref, is goeie wetenskap universeel en verhewe 
bo taal- en kultuurgrense en kan daar nie `n verskil tussen Afrika- of Westerse 
wetenskap getrek word nie. Die wette en reëls van die wetenskap word nie deur 
geografiese grense beperk nie, want “goeie wetenskap is goeie wetenskap en 
basta, ongeag of dit vanuit Afrika of Europa bedryf word” (Scholtz 2015c:6). 
Hy het toegegee dat die kulturele agtergrond van 'n navorser wel 'n rol speel 
in die vrae wat aan bronne gestel word en die gevolgtrekkings wat gemaak 
word, waarmee hy nie fout te vind het nie. Swart Suid-Afrikaanse historici sou 
eerder belangstel in gebeure wat met hulle eie kultuur en agtergrond te make 
het, soos byvoorbeeld die Zoeloes se reaksie op die koms van wit mense, as 
wat temas uit die Westerse Europese geskiedenis hulle sou interesseer. Die eis 
dat universiteite egter van hulle Westerse en koloniale benadering ontslae 
moet raak, het hy onomwonde en blatant as onakademies en “reguit gestel, 
akademiese gemors” afgemaak (Scholtz 2015c:6). 

4.8 US word betrek by die landswye 
studente-betogings: Oktober 2015 


48.1 Agtergrond van die #FeesMustFall-veldtog 


Die studente-protesbeweging wat in 'n historiese week vanaf 21 Oktober 
losgebreek en die hele land oorspoel het, en tot betogings na sleutelpunte 
soos die parlement gelei het, het binne dae reggekry wat ander protesaksies 
in jare nie kon bereik nie. Dit is daarom as 'n keerpunt beskryf, wat veral 
getoon het dat studente nie langer die wyse van finansiering en die bestaande 
universiteitstrukture sou duld nie. Dit is ook bestempel as slegs die vonk in 
die kruitvat van die skreiende armoede, werkloosheid onder veral die jong 
mense en ongelykheid in die land (Calland 2015:21). Vir die skerpsinnige 
ontleder, Richard Calland, was die opstande en protesbeweging `n toetssteen 
vir 'n hele aantal fundamenteel belangrike sosiale kwessies. Die krag en sukses 
van die studenteprotes het hy beskryf as `n “catalysing, shake-the-place-up 
wake-up call” (Calland 2015:21). Alhoewel dit gepaardgegaan het met 
“polisieknuppels, skokgranate en betogende massas studente”, het veral een 
ding getref, naamlik die “gedemptheid daarvan’, aldus die rektor van Wits 
(Retief 2015b:13). Universiteite het voor die dilemma te staan gekom van 
immergroeiende studentegetalle en terselfdertyd akademiese gehalte wat 
gehandhaaf en verhoog moes word, terwyl die finansiële uitgawes in hierdie 
stadium handuit geruk het deur die verswakking van die rand. Alhoewel 
vingers ook na die universiteitsbesture gewys is, kon die opstandigheid 
waarskynlik verhoed gewees het indien die regering betyds ag geslaan het op 
die aandrang van universiteite op groter subsidiëring en die ontevredenheid 
van studente (Calland 2015:21). Die minister van finansies het in sy 
mediumtermynbegroting op 21 Oktober nie hoër subsidies aan onderwys 
bewillig nie, maar twee dae later moes president Zuma aankondig dat geen 
klasgelde in 2015 verhoog sou word nie. 

4.9 Die nuwe rektor se “alles Engels”-bom 
en die dramatiese ommeswaai in die 
taalbeleid: 12 November 2015 


i 
l 
i 
i 


Prof. Wim de Villiers, rektor van die Universiteit Stellenbosch, in sy kantoor, en in 
die spervuur oor sy “alles Engels”-bom (Foto: Leánne Stander, Rapport, 15 November 2015:6) 


Teen die agtergrond van die algemene opstande en studente se aggressiewe 
eise het die rektor op 12 November onverwags `n verklaring uitgereik 
waarvolgens alle onderrig by die US vanaf Januarie 2016 in Engels gefasiliteer 
sou word. De Villiers het die betrokke dokument aan die senaatslede gestuur 
net kort voordat dit op `n buitengewone senaatsvergadering bespreek en ook 
aanvaar is (Van den Berg 2015b:7). Die verklaring van die rektor aan die 
senaatslede het verduidelik dat klagtes van onder meer OS ontvang is oor 
die gebruik van Afrikaans en aangesien “Engels die gemeenskaplike taal in 
Suid-Afrika” is, sou alle onderrig by die US voortaan in Engels gedoen word. 
Sy presiese aanbevelings was: in alle onderrig en kommunikasie in koshuise, 
huisvergaderings, amptelike geleenthede en ander leefomgewings sal Engels 
die gemeenskaplike taal wees; alle onderrig geskied in Engels met bykomende 

akademiese ondersteuning volgens behoefte in ander tale; die uitbouing van 
Afrikaans en Xhosa as akademiese tale is in die vooruitsig gestel; die toepassing 
van parallelmediumonderrig vir modules met baie studente; onderrig in 
kleiner klasse slegs in Engels met bykomende ondersteuning in Afrikaans en 
Xhosa vir begrip van die lesings; alle studiemateriaal en evaluering, eksamens 
en toetse moet steeds in Afrikaans en Engels wees; met Engels as amptelike 
taal van kommunikasie en administrasie. Die voorstelle sou op 30 November 
aan die raad voorgelê word en ook aan studente, personeel en ander 
belanghebbendes gekommunikeer word. Die oogmerk was om bogenoemde 
uitgangspunte vanaf Januarie 2016 toe te pas (Van den Berg 2015b:1). 


4.9.1 Die rektor “speel nie oop kaarte nie” 


Vreemd genoeg het die rektor sy dramatiese aankondiging gedoen voordat dit 
aan die raad voorgelê is of werklik vooraf ter inligting met alle belangegroepe 
uitgeklaar is. Die vraag was waarom die rektor nie twee weke daarmee gewag het 
sodat voorlegging aan en goedkeuring daarvan eers deur die raadsvergadering 
gedoen kon word nie. Die rektor se argumente dat daar wyd daaroor 
gekonsulteer is, het geensins oortuig nie; dit is ook aangekondig voordat 
De Villiers sy eerste vergadering met die konvokasie kon hê. Sy aankondiging is 


CO). 


deur Die Burger beskryf as sprekend van “'n besluit wat reeds in 'n binnekamer 
geneem is óf van bedenklike advies oor hoe professionele oorlegpleging en 
kommunikasie behoort te geskied” (Dawie 2015:6). Die ernstige aanklag was 
dat Afrikaans nie sonder meer as `n hindernis vir toeganklikheid bestempel 
behoort te word nie. Veral in die lig van die demografie van die streek waar 
die taal 'n groot bate is en die US sekerlik ook daardeur sy gemeenskap gedien 
het. Die onbeholpenheid van die bestuur se vorige veeltaligheidsaksies is 
ook in die nuwe aankondiging bespeur en die bestuur is sonder omhaal van 
woorde aangeraai om vinnig 'n “beter greep op optrede” te vind en toe te pas 
(Dawie 2015:6). 


Soos te verwagte was groot ontevredenheid onmiddellik na die rektor se 
bekendmaking van sy nuwe taalreëlings onder die Afrikaanse taalstryders 
merkbaar. Carstens het die gevolge daarvan as 'n groot terugslag vir Afrikaans 

bestempel, want indien Afrikaans by tersiëre instellings sou wyk, sou dit 
'n “domino-effek” tot gevolg hê en ook elders begin verdwyn. Die ATR het 
te kenne gegee dat dit as 'n “ernstige terugslag” vir Afrikaans as volwaardige 
wetenskaptaal beskou word (Nel 2015:2). Onder die treffende opskrif 
“Slim Wim het sy baas gevang” (Rapport 2015c:2), het Rapport gesuggereer 
dat die jammerlike in die jongste taalgebeure was dat dit skietgoed verskaf 
aan diegene wat begin wanhoop het of rasionele debat oor die kwessie enige 
aanvaarbare resultate hoegenaamd meer kon lewer. Die geskiedenis van die 
taaldebat by die US is gekenmerk as een van kompromieë en toegewings 
waarin Afrikaans telkens die aftog moes blaas en ter wille van die vrede 
terugtree. Al wat uiteindelik bereik is, was De Villiers wat trompop in Engels 
verklaar het die primêre taal van administrasie en kommunikasie by die 
US sal Engels wees, met die skamele troosprys van Afrikaans en Xhosa as 
bykomende tale. Wie kon vorentoe nog die rektor vertrou dat Afrikaans nie 
sal verdwyn nie? (Rapport 2015c:2). Terselfdertyd het Rapport erken OS kan 
nie weggewens word nie en dat daar geen eenvoudige oplossings was nie. 
Veral Afrikaanse slagspreuke soos “Praat Afrikaans of hou jou bek” het geen 
antwoord gebied nie. Die koerant het prontuit bygevoeg dat die raad “waaragtig 
nie die plan wat De Villiers op die tafel plaas net sito-sito” kan aanvaar nie, 
want `n uitkoms waar “Open Stellenbosch totaal triomfeer en Afrikaans as 
akademiese taal alles verloor, sal geen oplossing vir blywende vrede bied nie” 
(Rapport 2015c:2). Die rektor het by die senaat duidelik laat blyk dat hy sy plan 
aan OS vir goedkeuring voorgelê het, maar die logiese vraag is onmiddellik 
gevra wie dan werklik die septer by die US swaai - die raad of `n “amorfe 
studenteorganisasie”? De Villiers is daarvan beskuldig dat hy die maklike 
uitweg gekies het deur OS, wat nog nooit bereid was om enige toegewings te 
maak nie, tevrede te stel. By universiteite behoort kultuurverskille bespreek 
en geduld te word en moet pogings om net die meerderheid of markkragte 
tevrede te stel, krities bejeën word. Dit is as ironies beskryf dat die US wat 
wêreldgehalte nastreef met 'n “slim Wim” as rektor, nie kreatiewer oplossings 
kon prakseer nie. “Jammer Wim, maar werklike wêreldklasuniversiteite is 
slimmer as dit.” (Rapport 2015c:2) 

In reaksie op die voorstel dat Engels die primêre taal word, het die SR in 
'n verklaring laat blyk hulle steun die rektor en vir die soveelste keer herhaal 
dat die US se taak nie die beskerming van Afrikaans is nie, maar wel die 
versekering dat studente die beste onderrig ontvang. Die SR hetsy tevredenheid 
en trots betuig oor die “historiese stap” om onderrig op gelyke vlak vir almal te 
verseker en by die raad en die konvokasie gepleit om dit nie as 'n aanval teen 
Afrikaans te vertolk nie, maar as die korrekte besluit vir die US se toekoms 
(Barnard & Van Rensburg 2015:2. 


4.10 Die raad bekragtig die bestaande beleid: 
15 November 2015 


Op 15 November het De Villiers se eerste groot toets oor sy omstrede 
taalverklaring aangebreek met die noodvergadering van die UKR om sy 
“alles-Engels-bom” in behandeling te neem (Malan & Rooi 2015:6). Sommige 
raadslede het pessimisties hulle weifel laat blyk of die raad De Villiers se 
optrede sou teengaan en het gemeen die uitkoms sou Afrikaans laat wankel en 
sodoende die druk op ander Afrikaanse universiteite verhoog om Afrikaans 
staande te laat bly. Ander stemme het egter daaraan herinner Afrikaans by die 
US nog nie heeltemal in `n totaal gevaarlike posisie was nie, want die rektor 
kon nie sy planne implementeer voordat die raad dit as beleid goedgekeur het 
nie. Intussen het OS by monde van Thomas hul vreugde oor De Villiers se 
optrede te kenne gegee, omdat dit sou lei tot groter akademiese toeganklikheid. 
Terselfdertyd is daar ontken dat bruin studente in die Wes-Kaap daardeur 
benadeel sou word. Indien almal Engels deel en dit die primêre taal word, 
sou dit 'n gesamentlike institusionele kultuur bevorder en die US vir almal 
toeganklik maak. OS se verdere argument was dat hulle deur navorsing 
vasgestel het studente wat onder apartheid as “kleurlinge” geklassifiseer is, 
op die kampusse en in die koshuise uitgesluit voel. Afrikaans op sigself was 
nie vir hulle die probleem nie, maar wel die totale kultuursituasie op die 
kampus (Malan & Rooi 2015:6). In hierdie kritieke stadium het Thomas laat 
blyk dat sy om verskeie redes besluit het om as lektor te bedank, maar die 
hoofrede was blykbaar omdat US geweld goedgekeur het toe polisie en private 

veiligheidsbeamptes ingebring is, alhoewel die optog tog vreedsaam verloop 
het. Of is die ware redes vir haar bedanking dalk om een of ander duister 
rede verswyg? 


As president van die konvokasie het Viljoen daaraan herinner dat die 
fakulteitkomitees gebonde is aan die raadsbesluit om “die aanbod van 
voorgraadse lesings in Afrikaans op te stoot, en om mettertyd die meerderheid 
van voorgraadse lesings ook in Engels aan te bied” (Viljoen 2015:7). Hy het 
gemeld dat die goedgekeurde lesingaanbod vir 2016 vir Engels en Afrikaans 
65% sou wees, wat as haalbaar beskou is. In die fakulteite ekonomiese en 
administratiewe wetenskappe sou die voorgraadse kursusse vir 100% in beide 
tale aangebied word. Volgens Viljoen was die oogmerk van die konvokasie 
geensins om US eksklusief Afrikaans te probeer maak, of om Afrikaans of 
Engels as uitsluitingsmeganisme te gebruik nie, omdat daar besef is dat 
politieke druk ook verreken moet word. Hy het gemeen dit was tyd vir kalm 
en beredeneerde optrede en 'n oop akademiese gesprek om 'n werkbare en 
suksesvolle oplossing te beding. Juis dit is as die taak van die US-raad beskou, 
naamlik om beleid te bepaal, waarna verseker moes word dat dit uitgevoer 
word. Hy het tereg op die noodsaaklikheid gewys om langtermyn-finaliteit 
oor die taalbeleid te kry (Viljoen 2015:7). 


Ook die voorsitter van die raad het beklemtoon dat enige verandering 
van die taalbeleid aan `n vasgestelde proses onderworpe was, wat ook wye 
raadpleging vereis het. Enige taalbesluite het na insette deur die senaat steeds 
finaal by die raad berus. Hy het bygevoeg dat die UKR begrip het dat taal 
wel as `n uitsluitingmeganisme ervaar kan word, soos deur die bestuurspan 
uitgewys (Van den Berg 2015:7). Die bestaande taalspesifikasies sou egter 
nog steeds vir 2016 geld en so toegepas word. Tydens die spesiale UKR- 
vergadering bestaande uit die rektor, professors Van der Walt, Du Plessis, Van 
Huyssteen, Knoetze en dr. George du Toit, is die wye reaksie van verskillende 
belangegroepe en mediaberigte oor die rektor se drastiese stap deeglik 
bespreek. Dit sou weer op die raadsvergadering van 30 November ter tafel 
geneem word. 

Die situasie was dus dat die amptelike taalbeleid voorlopig nie verander 
sou word nie, maar intussen sou die bestuur voortgaan met sy plan om 
Engels as onderrigtaal in 2016 uit te brei (Janse van Rensburg 2015b:4). 
De Villiers het te kenne gegee dat daar 'n belangrike onderskeid tussen 
“taalinwerkingstelling” en “taalbeleid” bestaan. Die aanvanklike oogmerk was 
om teen 2020 'n 75%-aanbod in Afrikaans en Engels te verseker, maar in 2015 
het dit aan die lig gekom dat die belange van die US-studente vereis het dat die 
proses verhaas sou moet word. Die veel vinniger inwerkingstelling van beter 
wyses vir taaltoepassing het inderdaad noodsaaklik en spoedeisend geword 
Die rektor se aanvanklike aanbeveling kon vorentoe nog steeds deur die raad 
goedgekeur word, maar die presiese formulering daarvan kon nog geruime 
tyd duur (Janse van Rensburg 2015b:4). 


4.11 Die ANC en senior akademici se steun vir 
die rektor se nuwe taalplan 


Intussen het die ondersteuners van die rektor se drastiese nuwe taalplan nie 
stilgesit nie en in November 2015 is dit uit twee belangrike oorde gesteun; die 
ANG en talle van die senior akademici op die kampus. Die ANG het in reaksie 
op die DA en VF* se bevraagtekening van die rektor se verklaring sy steun 
aan die voorstelle gegee, terwyl 226 top US-akademici en senior personeellede 
in 'n sterkbewoorde skrywe steun aan die rektor se taalplan betuig het. In 
sy reaksie het die bestuur kwaai na die DA en VF* gekap, naamlik dat hulle 
standpunt die “inherente rassistiese praktyke in dié partye” weerspieël wat 
inklusiwiteit propageer wanneer die regering ter sprake kom, maar teenstand 
bied vir pogings om eksklusiwiteit rondom en deur Afrikaner-nasionalisme 
te beëindig (Janse van Rensburg 2015b:4). Die akademici en personeellede se 
steun vir die rektor is beskou as die sterkste nog en sy ondersteuners uit hierdie 
oord was onder meer 62 professore en 60 doktore, waaronder swaargewigte 
soos Fourie-Malherbe, vroeëre viserektor, Gouws van politieke wetenskap 
en Karaan, dekaan van die fakulteit landbou. Hulle verklaring in Engels het 
gelui dat hulle die bestuur steun omdat dit op die grondslag van inklusiwiteit 
en maatskaplike geregtigheid berus en aan die US die geleentheid sal bied 

om 'n “ware Suid-Afrikaanse universiteit te word” met volle toegang vir alle 
personeel en studente, nie net in Suid-Afrika nie, maar op die kontinent en 
wêreldwyd (Nel & Janse van Rensburg 2015:2). 


Die inhoud van die steunbrief vir die rektor se besluit vir Engelse oorheersing 
het die betrokke personeellede se denkwyse en diepste gevoelens oor die 
taalkwessie duidelik openbaar: 


Die voorgestelde nuwe taalbeleid word uitdruklik aangedryf weens 
die kommer om die toegang van die universiteit vir studente 
van diverse agtergronde te bevorder en te verseker dat hulle nie 
gemarginaliseer voel deur die feit dat hulle nie Afrikaans praat of 
verstaan nie. Hierdie kommer het veral in 2015 verdere steun gekry 
en sigbaarder geword in die vorm van byeenkomste en protesoptogte 
deur studente en personeel en die senior bestuur moet geloof word 
dat hierdie griewe ernstig opgeneem word. 


Die negatiewe reaksie teen die voorstelle wat bestempel is as 'n vasskop 
om Afrikaans as belangrikste taal van onderrig en kommunikasie 
te behou, is as kommerwekkend bestempel. Dit is as `n teenreaksie 
om die eksklusiwiteit van Afrikaans op te hemel veroordeel en veral 
skerp gekritiseer omdat dit terselfdertyd die deure vir die US se 
moontlikheid om mense van alle taalgroepe en kulture in te sluit, 
sou toemaak. 


Die raad is aangemoedig om te verseker dat die US 'n ware inklusiewe 
onderrigomgewing vir alle personeel en studente sal wees. 


Indien Engels die taal word waarin die US sake doen en kommunikeer, 
sal dit ook 'n bydrae lewer om die universiteit van sy politieke verlede 
te bevry (Nel & Janse van Rensburg 2015:2). 


Die woordvoerder van die US het die ontvangs van die akademici se steun erken 
en laat blyk dat dit ingesluit sou word in die besprekings- en konsultasieproses 
met belangegroepe. Die ondertekenaars van bogenoemde verklaring is 
weldra “geteister en gedemoniseer” en prof. Gouws kon getuig dat sy daarvan 
beskuldig is dat sy Afrikaans uitverkoop het en die universiteit tot niet maak. 

Sy het erken dat sy aanvanklik ambivalent was om die verklaring te steun, 
omdat Afrikaans as haar eie taal vir haar belangrik is. Wat haar egter oortuig 
het om die rektor te steun was haar vaste oortuiging om groter inklusiwiteit te 
verseker en voortgesette onrus te vermy. “As ons nie hierdie Rubicon oorsteek 
nie, dan sal die destabilisering van die universiteit voortgaan. Ons wil nie 
werklik konstante ontwrigting hê nie? (Nel 2015a:7) Sy het egter saamgestem 
en beklemtoon dat dit nie die taak van die US is om Afrikaans te beskerm 
nie. Nog 'n ondertekenaar, Van Waal, het laat blyk dat hy dit onderteken het 
om te verhoed dat taalgebruik en vrye akademiese toegang teen mekaar stry. 
Die sterkste Suid-Afrikaanse professionele taal in die akademie, die politiek en 
die ekonomie is Engels en by die US het dit reeds 'n stewige staanplek, dat dit al 
hoe meer die studente se voorkeurtaal word en die medium is waardeur almal 
bereik kan word (Nel 2015a:7). Die verlies van bevoorregting wat Afrikaans 
mag beleef, kon in `n bate vir die taal omskep word en die versekering van 
'n onbelemmerde en dinamiese wisselwerking met al die ander dialekte en tale 
op die kampus bring. Die bevryding van bevoorregting en beskerming kon 
Afrikaans in al sy vorms net tot groter wasdom laat kom, was Gey van Pittius 
se verduideliking vir sy steun. Hy bly trots Afrikaans en `n Matie, maar hy wou 
Afrikaans vir die eerste keer vry beleef en sonder dwang sien ontwikkel, veral 
sonder die “swaar bagasie van die verlede en sonder om 'n strooipop te wees 
wat voos geslaan en mildelik gebruik word om politieke gevegte mee te wen” 
(Nel 2015a:7). 


Bogenoemde deurdagte argumente van steun vir die rektor was weer die 
vonk in die kruitvat vir die taaldebat om vir die soveelste keer op te vlam. 
Die dekaan van die fakulteit lettere en wysbegeerte, Johan Hattingh, het 
perspektief probeer bring oor die nuwe stand van sake, deur die aanloop van 
die voorstelle te probeer verduidelik en hoedat dit nie 'n keuse teen Afrikaans 
of vir verengelsing impliseer nie (Hattingh 2015:10). Hy het vertel hoe hy 
reeds vroeër op sy eie besluit het om sy fakulteit se vergadering van 13 Mei 
in Engels te lei, omdat heelwat kollegas nie Afrikaans magtig was nie en daar 
die noodsaak was om almal te laat deel in die gewigtige aangeleentheid van 
'n rassistiese voorval op die kampus. Hy is daartoe gemotiveer toe daar twee 

uur voor die vergadering 'n massavergadering op die universiteit se Rooiplein 
plaasgevind het waartydens 'n memorandum aan die rektor oorhandig is 
waarin onder andere die ernstige probleme met Afrikaans as onderrigtaal 
uitgelig is. Daar is ook gekla dat tolking meer frustrasie veroorsaak as wat 
dit probleme uit die weg ruim. Studente het ook uitgesluit gevoel wanneer 
onderrig 50/50 in beide tale aangebied word. Een van die studente het 
op treffende wyse vertel dat sy as gevolg van die taalbeleid, vergeleke met 
Afrikaanssprekende studente, twee keer so hard moet werk. Dit het ook 
duidelik geword dat dit nie net 'n klein groepie was wat probleme ervaar 
het nie (Hattingh 2015:10). Nog 'n rede was dat Hattingh 'n paar uur voor 
die vergadering berig ontvang het dat van die personeel 'n georganiseerde 
protes reël om die fakulteitsvergadering te verlaat indien hy as dekaan nie die 
taalkwessie bevredigend hanteer nie en dit net in Afrikaans voer. Afrikaans 
sou dus “tot 'n politieke speelbal verhef word, of Afrikaans nou in feite wel in 
die administratiewe konteks as uitsluitingsmeganisme gefunksioneer het al 
dan nie” (Hattingh 2015:10). Hy wou nie Afrikaans waarvoor hy lief is omdat 
dit sy eie taal is op so 'n manier 'n teiken van protes laat word nie. Hattingh was 
oortuig die bestuurspan se verklaring van 12 November is voor dieselfde keuse 
gestel want hy was deel van die gesprekke tussen die gefrustreerde studente 
en die bestuur. Hy het die bestuur se voorstelle nie gesien as 'n “keuse téén 
Afrikaans of vir verengelsing nie", maar as `n uitdaging om US toeganklik vir 
die jeug te maak, te sorg dat die universiteit werklik 'n nasionale bate is en geen 
seksionele belange voorkeur kry nie. Nogtans moes hy erken “dit verander 
die konteks waarin Afrikaans as akademiese taal” tot in daardie stadium by 
die US ontwikkel het, maar die uitdaging vir Afrikaanssprekendes was nou 
om nie die rug te draai nie maar eerder Afrikaans meer as ooit voorheen te 
ondersteun (Hattingh 2015:10). 


Verdere steun vir die rektor het gekom van die joernalis André le Roux, 
wat in `n skerpsinnige ontleding laat blyk het dat hy die “binnedebat oor 
Afrikaans” van die vurige taalstryders as te beperkend beskou het en bevrees 
was Afrikaners “muf in dié klein dampkring” (Le Roux 2015:6). Wat hom 
betref, het die visie oor die toekoms van Afrikaans soos dit in daardie stadium 

gevoer is, nie veel verder gestrek as wit Afrikaners wat mekaar beledig en 
kwets en eintlik mekaar self vernietig nie. Hy het op Afrikaans se relatiewe 
onbelangrikheid in die land se besigheid- en arbeiderswêreld gewys soos 
byvoorbeeld dat Afrikaans gewoon nie op die “hoofspeelveld” gehoor word 
nie. Afrikaans is byvoorbeeld geen agendapunt by Cosatu nie en daar kan 
geen verband tussen Afrikaans en Suid-Afrika se terugval in `n ekonomiese 
resessie getrek word nie. Die stryders en ondersteuners van Afrikaans moet 
aanpas by die snelle ekonomiese en politieke omwentelinge. Die taaldebat 
was vir Le Roux steeds kleinlik en het getuig van “kleinburgerlikheid” en 
'n “kleindorpse” mentaliteit. Hy het die idee van `n rondetafelgesprek gesteun 
om kompromieë oor die taal te probeer vind, waarin diegene wat hulself as 
“ware Suid-Afrikaners” sien, mekaar in die middel ontmoet. Die vraag was 
watter kompromisvoorstel die uiteenlopende sienings en standpunte in so 
'n samespreking sou kon saamtrek om aan die gesprek deel te neem. Daar was 
talle Afrikaanssprekende professionele persone soos onderwysers, regslui, 
wetenskaplikes, medici, ekonome en joernaliste wat onbelemmer hulle bydrae 
binne die normale verloop van sake in die land gelewer het. Hulle tree kalm 
en nugter op, is bereid om taalkompromieë aan te gaan, indien nodig, sonder 
om bedreig te voel en sonder die vertoon en grootpratery van die eertydse 
Afrikaner-arrogansie en die huidige “taalbulheethoofde” se hartstogtelike 
aansprake. Afrikaans het voldoende inherente krag en sterkte om vorentoe 
te floreer mits dit inklusief en aktief meespeel op alle terreine van die 
Suid-Afrikaanse samelewing. Wat hom bekommer het, was hoe Afrikaans 
al hoe meer deur te veel wit sprekers “met woede, frustrasie en rasseweersin 
gepraat word”, mense wat die verlede romantiseer, sonder enige empatie en 
begrip vir die onderdruktes en nie kan insien en probeer inleef hoe wreed en 
gruwelik hulle die verlede ervaar het nie, asook oor hoe dit aan die “born-free”- 
nageslag oorgedra is. Hy het gemeen die studenteproteste teen Afrikaans en 
Suid-Afrika se koloniale erfenis vloei veral voort uit “botsende stereotipes wat 
in drog-karikature van wit en swart omsit” (Le Roux 2015:6). Die ergste was 
dat dit uit eie bodem kom. “Aan die een kant hunker apartheid bittereinders 
na ’n soort selfverordende kloosterdom deur lewe te probeer blaas in `n 
nuwe slagoffer - nasionalismee ... Daarteenoor staan die wanregering en 

die gevolglike verdere radikalisering van ANC-leiers wat deur die Economic 
Freedom Fighters (EFF) op sleeptou geneem word. Die neweproduk van 
hul magsmisbruik is dat alle swart mense onverdien gestereotipeer word as 
onbevoegde, korrupte afbrekers”. Le Roux het (soos Willie Esterhuyse en 
Anton van Niekerk) die middelgrond tussen die twee rasgebaseerde politieke 
uiterstes as die oplossing vir saamleef en meeleef bepleit. Afrikaans se 
voortbestaan op kampusse kon slegs verseker word deur dit inklusief saam 
met Engels, wat in elk geval verreweg meeste Suid-Afrikaners se tweede taal 
was, te beoefen en uit te bou. Dit was duidelik dat die nuwe geslag wit en swart 
kampusstudente op soek was na `n nuwe geskiedenis waarin geen groep of 
kultuur verheerlik of afgekam word nie (Le Roux 2015:6). 


4.12 Heftige reaksie op die rektor se verklaring en optrede 


4.12.1 Knievallery voor die regering 


Teenoor hierdie positiewe sienings was daar skerp kritiese stemme en Eben 
Dommisse het namens die Helpmekaar-studiefonds `n ope brief aan die 
raad gerig met die kernargument dat dienstigheid aan wat polities korrek en 
aanvaarbaar beskou word, onaanvaarbaar is (Dommisse 2015:10). Dommisse 
het die rektor se taalskuiwe as `n gevaar vir alle Afrikaanssprekendes se 
opvoeding bestempel. Hy was ook onthuts dat dit so in die geheim geskied 
het en nooit openlik bespreek is nie. Erkenning is deur die bestuur aan 
OS en Sasco gegee, maar daar is nooit geraadpleeg met die talle instellings 
wat ook ten nouste daarby betrokke was soos die raad, die personeel, die 
konvokasie en die Adam-Tas-studentevereniging nie. Die aankondiging is as 
“diep beledigend” beskou en as die rede gesien waarom die UKR inderhaas 
moes vergader. Kenners het tevore reeds uitgewys wat die oorsaak van die 
taaldilemma was - die toeloop van Engelssprekendes na die US (sien onder). 
Alhoewel die rektor gemeen het die universiteit is nie daar om Afrikaans te 
beskerm nie, was die US medeverantwoordelikheid vir die taalgemeenskap 
in die streek. Stort Afrikaans in duie, wat gaan van Afrikaanse departemente 
by universiteite word, waarheen wend dramaturge en skrywers hulle, hoe 
raak dit die Afrikaanse skole? Die aksentuering van Engels sou op die lange 

duur beteken dat (soos Pelser ook probeer uitwys het) eenselwigheid op almal 
afgedwing word, wat totaal in botsing met die land se leuse van 'eenheid in 
verskeidenheiď’ was (Dommisse 2015:10). 


Die dwingende opskrif van Tim du Plessis se rubriek in Rapport oor die 
verloop van die US se taalbeleid-ontsteltenis was: “Moord op Afrikaans kan 
nooit reg wees” en heel dramaties het hy verklaar dat Afrikaans by die HAU’s 
“met die stadige gif van verwaarlosing en stigmatisering om die lewe gebring” 
is (Du Plessis 2015a:6). Alhoewel die UKR tog vir De Villiers voor stok gekry 
het en laat blyk het hy gaan oorhaastig te werk deur vinnige taaluitsprake te 
maak, het laasgenoemde geensins enige verskoning aangeteken of te kenne 
gegee hy neem die teregwysing ernstig op nie. Sy verklaring oor Engels as 
primêre taal het nie slegs onreg teenoor Afrikaans gepleeg nie, maar teenoor 
die hele land. Afrikaanssprekendes het regte, is belastingbetalers en was deel 
van die onderhandelde skikking, en hulle taal het die reg om behoue te bly. 
In sy beleidsverklaring onderskryf die US taaldiversiteit en Du Plessis het 
gemeen die pro-Afrikaanses hoef hulle hoegenaamd nie aan die belaglike 
verwyte te steur dat dit weer wit mense se taktiek is om Afrikaans te gebruik vir 
eksklusiwiteit nie. Niks verhoed swart studente om hulle by die US in te skryf 
nie. Daarteenoor aanvaar die UK slegs studente wat die versekering kan gee 
dat hulle Engels magtig is. Sy sterk aanklag was: “Dalk is dit nie só bedoel nie, 
maar in werklikheid tjap die verheffing van Engels tot Stellenbosch se enigste 
ampstaal duisende Afrikaanssprekende Maties as tweedeklas-burgers? 
(Tim du Plessis 2015a:6). Baie Afrikaanssprekendes glo saam met die 
Wits-filosoof, prof. Mbembe, dat die studente opstandig geraak het omdat 
hulle geglo het 'n “leuen is aan hulle verkoop”. Net so glo die Afrikaanse 
gemeenskap ook “'n kat in die sak” is aan hulle verkoop met die beloofde 
en gewaarborgde beskerming van inheemse tale in die 1996-Grondwet. Du 
Plessis se slim vraag was: “As die ANC, die EFF, Open Stellenbosch en die US 
se topbestuur en dosente wegstap van inklusiwiteit, nie-rassigheid en ware 
diversiteit, hoekom sal die Afrikaanse gemeenskap 'n dooie baba bly abba?” 
(Du Plessis 2015a:6). 

Ook die Adam-Tas-studentevereniging het hom nie onbetuig gelaat nie en 
die voorsitter, Frederik van Dyk, het na vore getree met die fyn argument dat 
Afrikaans op sigself “nie `n onreg is nie, dit is misbruik” (Van Dyk 2015:3). 
Sy groot beswaar was ook die beperkte raadpleging van die rektor en dat sy 
vereniging byvoorbeeld nooit betrek is nie. Die verslag oor die nuwe taalreëling 
is oorhaastig “ingesmokkel in eksamentyd” en selfs die bestuurspan het nie 
almal met De Villiers saamgestem nie. Hy het gedink OS is studente nes hulle 
en hy het dit bevredigend en verstaanbaar gevind dat hulle sekere kwessies 
oopgekrap het. Hy was deeglik bewus van die baie woede, vooroordeel en haat 
op die kampus, want sy onrusbarende waarneming was dat rasseverhoudings 
aan die versleg was en polarisasie besig was om te vergroot. Nydige 
medestudente het van sy kennisse geintimideer en selfs een van sy swart 
vriende was verstom oor hoe studente mekaar “ontmens” oor taal, terwyl 
'n bruin student in trane was omdat sy weens haar akkommoderende houding 
as 'n “sell-out” uitgeskel is. Van Dyk se beswaar was dat sodra enige kritiek 
oor taalsake of die hantering daarvan uitgespreek word, word sulke studente 
met die rassekwas getakel. Die breër prentjie is nooit voldoende verreken nie, 
want verskillende tale op 'n kampus behoort tog juis kennisverwerwing en 
debatvoering te verryk. Dit was onregverdig dat Afrikaans keer op keer aan 
sy stereotipes gekoppel is net omdat onregte jare tevore in Afrikaans gepleeg 
is. Sy vereniging was nie ten gunste van die ou taalbeleid nie en het geglo dit 
moet aangepas word, omdat dit Engelse studente wat Afrikaans nie magtig 
was nie, uitgesluit het. Nogtans moet daar steeds gelyke verteenwoordiging 
van alle tale wees en daarom was hulle gekant teen eentalige universiteite soos 
die UK. Parallelmediumonderrig was moontlik by die US. Daar was reeds 
veeltaligheid in die koshuise en daar behoort innoverend gedink te word soos 
byvoorbeeld `n HK-pos vir Xhosa. “Vorentoe, nie terug nie. Veeltalig, nie 
eentalig nie.” (Van Dyk 2015:3) 

4.12.2 “Roemlose kapitulasie” 


Die Trojaanse perd vol taalondermyners word deur die rektore van die UV, U$ en UP 
en met `n selftevrede minister agter die stuur van die Engelse koloniale lawaaiwa, na 
Afrikaans se ondergang gelei. (Niel van Vuuren, Volksblad, 24 Junie 2016:6) 


In `n ongebreidelde aanval op die “drywers van Engels? by die US, UV en 
NWU het Scholtz in November in bykans lasterlike trant verwys na die 
“nuttige idiote” in die hande van die regering, met verwysing na die rol van 
die rektore (Scholtz 2015e:9). Sy skerp reaksie was van drieërlei aard: Engels 
is nie 'n gemeenskaplike taal wat mense insluit nie want deur die optrede van 
die ANC het dit Engelse oorheersing geword; Engels word geensins so wyd 
verstaan nie en volgens 'n PANSAT-ontleding van 2002 kon slegs 22% van die 
bevolking die regering se uitsprake in Engels begryp; en Nzimande misbruik 
Afrikaanssprekendes as middel in sy offensief teen Afrikaans. Scholtz het 
vertel van `n Afrikaner-politikus wat aan hom vertel het minister Pandor 

(toe minister van nasionale opvoeding) het laat blyk dat sy nie 'n vinger 
verroer het om Afrikaans te ondermyn nie omdat die rektore self Afrikaans se 
voete onder die taal uitgeruk het. Dit was ook die rede waarom hy na “nuttige 
idote” verwys, `n frase wat Lenin gebruik het om sy minagting teenoor 
die weifelende kapitulerendes uit te druk. By die rektore het Scholtz ook 
“professore en verloopte joernaliste” ingesluit. Wat hom betref, het die US en 
die UV reeds onherroeplik die Rubicon na Engelse oorheersing oorgesteek en 
in die US se geval was Nzimande en De Villiers nou besig om die “doodsvallei 
van Afrikaans se ondergang” - die Styx - oor te steek. Scholtz het gesuggereer 
bogenoemde kampusse behoort in die hof te beland weens skending van 
demokrasie en menseregte. Sy slotwoorde was: “Dalk is die Afrikaanse 
toekoms tog Solidariteit se Akademia.” (Scholtz 2015e:9) 


Wat Giliomee betref, het die US reeds vir alle praktiese doeleindes “`n 
Engelse universiteit” geword as gevolg van die “roemlose kapitulasie” deur 
die bestuur se wyse van die hantering van Afrikaans. Hy het daarop gewys 
dat die rektor se verklaring spesifiek die bydrae van OS noem om die US 
vir almal toeganklik te maak, maar die werklike rede was die fenomenale 
toename van Engelssprekende studente wat gewyk het van kampusse wat aan 
die transformeer was. Hy het tabelle verstrek om te toon hoe Engelssprekende 
studentegetalle by die US gestyg het: 1995 - 74% Afrikaans en 20% Engels; 
2005 - 59% Afrikaans en 32% Engels; 2015 - 44% Afrikaans en 44% Engels. 
Meer as 85% van die Engelssprekende studente was wit en juis daarom het 
Afrikaans toenemende druk ervaar as gevolg van die viervoudige toename in 
Engelssprekende studente en die vermeerdering van Engelssprekende studente 
het steeds voortgeduur. Die aanvanklik plan in 2000 was om nie meer as 15 000 
studente by die US toe te laat nie, maar dit is mettertyd geignoreer. Daar was 
ook geen toename in die proporsie swart studente nie maar bruin studente 
het wel met die helfte vermeerder, van wie baie goed vaardig in Afrikaans was 
(Giliomee 2015:2). 


Giliomee het ook die ontstaan en ondersteuning van die T-opsie verduidelik 
en hoe Engels vanaf 1998 in die fakulteit lettere en sosiale wetenskappe 
Afrikaans al hoe meer oorskadu het. Van die departemente was bevrees dat 

krimpende studentegetalle tot die besnoeiing van poste kon lei, met die gevolg 
dat dosente volgens hom al hoe meer Engels “taalvriendelik” geword het en 
al hoe meer verduidelikings ook in Engels begin gee het. Swart studente het 
deurgaans parallelmedium aangevra, maar dosente het dit probeer vermy 
omdat dit 'n ekstra werkslading sonder bykomende vergoeding beteken het. 
Die meeste raadslede het taalmediumbesluite goedsmoeds aan die bestuur 
oorgelaat, wat dit weer na fakulteite afgewentel het (Giliomee 2015:2). 


Al hoe meer Engels is toegelaat soos wat die dekane mekaar opgevolg het, 
maar nie een wou verantwoordelikheid daarvoor aanvaar nie. Al drie 
rektore - Brink in 2002; Botman in 2007; De Villiers in 2014- het aan die begin 
van hulle termyn beloof dat Afrikaans sy regmatige plek sou behou. Vanweë 
die eise vir “transformasie en politieke gedienstigheid” het die US se bestuur 
die beskermde en versekerde posisie van Afrikaans verwater. Die onbetwisbare 
feit dat moedertaalonderrig die grootste akademiese sukses verseker, is geheel 
en al verontagsaam en in al die jare is slegs een onafhanklike meningsopname 
in 2008 daaroor in die Schlemmer-verslaggedoen. Sy bevinding in daardie 
stadium was dat 83% van die Afrikaanse en 43% van die Engelssprekende 
studente die US as `n hoofsaaklik Afrikaanse enkelmedium-universiteit wou 
handhaaf. Hierdie belangrike bevinding het die raad met min erns hanteer. 


Giliomee het `n duidelike beeld gegee van hoe die taal in drie fases 
agteruitgegaan het: 


— van amptelike onderrigtaal tot “verstektaal” in 2002; 
— beskerming vir Afrikaans, maar gelykgestel aan Engels in 2014; 
— uiteindelik gelyke status sonder beskerming in 2014 (Giliomee 201522). 


Met die groot instroming van studente wat binne 20 jaar verdubbel het, was dit 
vir die US onmoontlik om sy oorspronklike Afrikaanse karakter te behou. Die 
voorgestelde beleid het uiteindelik uitgeloop op die toepassing van Afrikaans 
in klasse van 250 en meer as deel van die parallelmedium-opset. Die nuwe 
reëling was dat Engels in alle kleiner klasse sou geld en, afhangende van die 
taalvaardigheid van dosente, Afrikaans ook gebruik sou mag word. Die raad 
sou op 30 November besluit wat die presiese aanbod van Afrikaans sou wees 

en sy oortuiging was dat indien dit verder verskraal word, dit die finale sterfte 
van Afrikaans as US-onderrigtaal sou beteken (Giliomee 2015:2). 


Op De Villiers se vraag waarom daar van die US verwag word om Afrikaans te 
red, het Scholtz gereageer met die argument dat 'n universiteit nie 'n “neutrale 
ivoortoring” behoort te wees waar net “suiwer” akademie beoefen word nie. 
Enige universiteit staan volledig binne die bepaalde gemeenskap waarin hy 
hom bevind (Scholtz 2015d:6). Hy het die voorbeeld van Montreal-universiteit 
in Kanada binne die Ouebec-gemeenskap genoem waar Frans die onderrigtaal 
was en waar Frans nie as uitsluitingsmeganisme gesien is nie, maar gewoon 
gebruik is om die gemeenskap te dien “en basta". Die UK en UWK het egter 
in die Wes-Kaap Engels verkies om hul hoofsaaklik Afrikaanse gemeenskap te 
dien. Hy het verwys na die Wes-Kaap se taalsprekende persentasies vir 2011: 
50% Afrikaans, 25% Xhosa, 20% Engels en waar die US geleë was, was die 
Afrikaanssprekende getalle selfs hoër. De Villiers en die voorstanders van 
Engels se argument was egter dat Afrikaans swart mense uitsluit. Scholtz het 
herhaal dat hy dit onaanvaarbaar vind en gekant is teen 'n geveg vir Afrikaans 
indien daardeur gepoog word om van die US `n Afrikaner-enklave te probeer 
maak. Die grashalm waarna hy gegryp het om die US steeds as `n primêre 
Afrikaanse instelling te behou, was deur die aanwending van tolkdienste en 
om studente wat die taal nie goed kon hanteer nie, met 'n voorbereidende 
Afrikaanse kursus te bemagtig. Hy het egter wanhopig verklaar dat “Slim 
Wim” dit nie kon insien nie en dit hom kennelik min geskeel het dat Afrikaans 
sonder steun en redding 'n noodlottige einde tegemoet gaan (Scholtz 2015d:6). 


Wanneer OS-lede hulle teen Afrikaans as primêre taal by die US uitspreek, 
klink dit logies en aanvaarbaar; veral in die lig van 'n universiteit se strewe 
om markverwante kwalifikasies aan te bied, was een van die opmerkings van 
'n briefskrywer. Wat egter nie verreken word nie, is dat die voortbestaan van 
enige universiteitstaal altyd samehang toon met die behoud van so 'n taal 
se kultuur, of dit nou dié van wit mense of bruin mense is. Die verrekening 
daarvan lê dieper en is belangriker as om net die markkragte van die 
sakewêreld of die eise van politieke ingesteldhede of oogmerke te eerbiedig 
(Fourie 2015:6). Die rektor is verwyt dat hy grootliks vasgekyk het en beinvloed 


252 


L Die De Villiers-fase: 2014- 


is deur korporatisering (met ander woorde, om universiteite soos besighede 
te bedryf en besigheidsbeginsels eerste te stel). Sy argument dat markkragte 
teen Afrikaans inwerk, het die vermoede laat ontstaan dat sy belewenis 
by Amerikaanse universiteite hom verblind het vir belangrike dimensies 
buite markkragte en besigheidsbeginsels. Indien hy dit te veel aanhang, 
wat sou van departemente soos Duits, Frans, Latyn, Afrikatale en musiek 
word en sal die US nog 'n ware universiteit sonder sulke dissiplines wees? 
(Van der Merwe 2015:10). Hoewel Amanda Gouws alles behalwe ’n Afrikaanse 
taalstryder was, het sy hierdie argument gesteun en verder voortborduur op 
die nadelige gevolge van die idee van korporatisering en die miskenning of 
onderwaardering van die menswetenskappe, wat studente juis tot kritiese 
denke lei om probleme te identifiseer en kreatief met oplossings worstel. Die 
druk om studente net bloot vir 'n beroep op te lei was 'n verskraling van die 
wesenlike waarde van kennisoordrag (Gouws 2016). 


Jammerte is uitgespreek dat so min op die kampus gedoen is om sosiale 
samehang tussen selfs die verskillende groepe wat Afrikaans praat te bevorder 
(Wyngaard n2015:4). Wyngaard het vir Kaapse Afrikaans gepleit en gemeen 
wit bevoorregting moet eers verdwyn voordat die taal op gelyke vlak 
doeltreffend beoefen kon word en gedy. Ook sy wou van OS weet waarom hulle 
in die taal van die aartskoloniseerder onderrig wil word en of hulle so totaal 
gekoloniseer en gekondisioneer geword het dat hulle nie meer daarvan bewus 
was nie? Een van die mistastings van die rektor se taalplan was die verkeerde 
aanname dat Afrikaanssprekende dosente Engels met dieselfde vaardigheid 
as Afrikaans kan hanteer, want kennisoordrag verg taalvaardigheid. Sy het 
voorspel groot probleme lê voor indien die US nie aandag daaraan en aan die 
onderliggende magstrukture gee en dit verander sodat die tale op `n gelyke 
vlak kan funksioneer nie (Wyngaard 2015:4). 


Daar is telkens teruggekom op die belangrike feit dat Afrikaans die hooftaal 
van die Wes-Kaaplanders en Bolanders is en deur 50% gepraat word, teenoor 
Engels en Xhosa beide in die 20% (Bezuidenhout 2015:10). In die US-taaldebat 
het dit dus gelyk asof die stert die hond swaai en ’n stert wat die leiers met 
vandalisme en ander vernietigende metodes intimideer om die betogende 

studente hulle sin te gee. Wat het van die leiers met “ruggraat” geword, want dit 
lyk asof 'n “kompromitterende manipulasie plaasgevind het wat die ruggraat 
van die leierskap herdefinieer het” (Bezuidenhout 2015:10). 


Omdat taal deel van identiteit is, het Marnus Kok op sinvolle wyse 
geargumenteer dat dit `n emosionele saak bly; daarom is die aanvalle op 
Afrikaans ook as baie emosioneel ervaar (Kok 2015:10). Uit die aanval op 
en “beleëring” van die taal kon die afleiding gemaak word dat daar vir die 
sprekers van Afrikaans nie plek in die reënboognasie is nie. Dit het beelde 
van Zimbabwe opgeroep waar wit Zimbabwiërs van plase verjaag is. Indien 
Afrikaans 'n vaste staanplek in die land kry, sou dit 'n teken kon uitstuur 
dat Afrikaners/Afrikaanssprekendes steeds welkom in Suid-Afrika is en die 
demokratiese bestel van 1994 nie 'n hersenskim was nie (Kok 2015:10). Indien 
die raad vir OS en De Villiers hul sin sou gee oor Engels, “seëvier strooipop- 
argumente, halwe waarhede, politieke leuens en wanpersepsies” het Loots 
gewaarsku (Loots 2015b:6). De Vos het valslik beweer die taalkwessie gaan 
ten diepste oor die begeerte om Afrikaans as hoof-onderrigtaal te behou. 
Max du Preez is ook verkeerd om te beweer die stryd gaan in die eerste plek 
om die US `n Afrikaanse universiteit te hou. Indien met werklike insig en 
eerlikheid oor die taalkwessie gedebatteer word, word dit baie duidelik dat dit 
basies gaan oor die gelykwaardigheid en behoud van Afrikaans as akademiese 
taal naas Engels. Mense soos Gouws en Kylie kla dat hulle gedemoniseer 
word, maar dit is net so waar vir diegene wat vir Afrikaans opkom. So word 
Giliomee as “regs” uitgekryt en die DA se steun word as totaal stompsinnig 
veroordeel en verwyt dat dié party teen inklusiwiteit is. Die ander valse 
argumente vir Loots was dat Engels 'n waarborg vir uitnemendheid is en dat 
alle bruin mense Engels kies. Sy het een saak in die taaldebat aangeraak - die 
standpunt en optrede van fakulteite - wat inderdaad selde na vore gekom 
het. Wat sy veral vreemd gevind het, was OS se doodse stilte met betrekking 
tot die taalproblematiek: die regsfakulteit oor die onontbeerlikheid daarvan 
as hoftaal; die fakulteit opvoedkunde oor die belangrikheid en waarde van 
moedertaalonderrig; die mediese fakulteit oor hoe wesenlik belangrik dit vir 
kommunikasie tussen geneesheer en pasiënt is. Vir Loots was dit skandalig dat 

die geesteswetenskaplikes sonder enige kritiese debat deur die departemente 
wat ingenieurs en rekenmeesters opgelei, voorgesê en oortuig is dat Engels 
en Afrikaans noodwendig `n rookskerm is. Dit lyk asof De Villiers wat die 
grootste deel van sy akademiese loopbaan in die VSA deurgebring het, daarin 
gaan slaag om verkeerdelik die tipe opset en onderrig wat hy in die VSA beleef 
het, sonder verrekening van die unieke Suid-Afrikaanse omstandighede ook 
by die US te wil toepas (Loots 2015b:6). 


In 'n toespraak het Steve Hofmeyr beweer dat “transformasie, regstellende 
aksie en alles wat van die Afrikaner weggeneem word” die “onrusbeheer” 
van Suid-Afrika geword het. “Bloeddorstige, barbaarse mense word beheer 
deur aan hulle eise te voldoen deur die erfgoed van die Afrikaner, soos `n 
standbeeld van Totius van 'n kampus te verwyder.” (Van der Walt 201522) Is 
dit te veel gevra dat net een Afrikaanse universiteit in die land oorbly? Hy 
het veral De Vos, Du Preez en Croucamp aangevat oor alles wat hulle van die 
Afrikaner in die naam van versoening wou prysgee (Van der Walt 2015:2). 


4.12.3 “Die skrif vir Afrikaans reeds lank aan die muur” 


In die mediabriefwisseling is daarop gewys dat die skrif vir Afrikaans reeds 
lankal aan die muur was, ten spyte van pogings na 1994 om opvoedkundige 
inrigtings eksklusief Afrikaans te hou. Dat dit grootliks misluk het, is toegeskryf 
aan die rol wat politiek in taalkwessies gespeel het en veral die rol van die 
Afrikaner se apartheidsverlede en die hunkering en opvattings op kampusse 
oor hernieude Afrikaner-eksklusiwiteit. Dit alles is gekompliseer deur die 
problematiek van elf amptelike landstale (Jacobs 2015:6). Die taalkwessies 
op tersiêre vlak was veel ingewikkelder as bloot pro- of kontra-Afrikaans. 
Die meeste handboeke was in Engels en een van die briefskrywers het vertel 
hoe alles in sy studentedae en in sy werksomstandighede geleidelik meer 
Engels geword het. Daar is gewaarsku dat die persepsies en gesindheid in die 
land se samelewingsopset sê verander het dat enige indrukke van en pogings 
tot opvoedkundige taaleksklusiwiteit opstand ontketen en in die proses 
Afrikaans se status en aanhang al kleiner sou laat word (Jacobs 2015:6). 

Veel krasser was die onverbloemde siening dat Afrikaans tot 'n val moet kom 
omdat dit betaaldag geword het vir die jong wit mense wie se voorgeslagte 
rassisties was en teen anderskleuriges en anderstaliges gediskrimineer 
het (Bergh 2015:6). Die voorreg van Afrikaans moet weggeneem word 
om te probeer vergoed vir die vernederende behandeling as gevolg van 
wit eksklusiwiteit wat so baie van die vrygeborenes se nie-wit grootouers 
moes ervaar. Dit het tyd geword het vir die wit Afrikaanses om self iets van 
hierdie vernedering te ervaar om te probeer vergoed vir hulle voorgeslagte se 
verwaandheid. “Dit het niks te doen met rassisme of etniese vooroordele nie, 
dis doodgewone, noodsaaklike transformasie” (Bergh 2015:6) 


Afrikaans by die US moet onvermydelik verdwyn weens die brute realiteit 
van studentevoorkeure, was die standpunt van een van die US-dosente in 
ekonomie, Johan Fourie (2015a:5). In sy klas van 50 waarin die geskiedenis 
van ekonomie behandel is, was net tien Afrikaanssprekend, waarvan 
slegs drie in Afrikaans onderrig wou word. Dit was slegs die wit en swart 
Engelssprekendes vir wie baie van hulle Engels nie hulle eerste taal was nie, wat 
die kursus lewensvatbaar gemaak het. Baie van hierdie studente het uitstekend 
gevaar, hulle studie binne die minimumtydperk voltooi, verder gestudeer en 
uiteindelik navorsing gedoen en begin publiseer. Fourie het nog steeds 'n 
Afrikaanse klas in makro-ekonomie gehad, maar sy ervaring was dat “die 
dinamiek van 'n Engelse klas? by die klas in Afrikaans ontbreek het. Daar was 
wel Engelse universiteite waarheen Engelssprekende studente kon gaan, maar 
die US behoort toonaangewend in Afrika te word en die room van studente 
te lok. In baie gespesialiseerde vakgebiede was daar nie Afrikaanssprekende 
kenners nie en sy departement se vergaderings het in Engels plaasgevind om 
die Chinese, Amerikaanse, Malawiese en Suid-Afrikaanse kollegas wat nie 
Afrikaans magtig was nie, te akkommodeer. Minder Afrikaanse lesings word 
by die UV en UP gegee, maar volgens hom het Afrikaans steeds in Pretoria 
en Bloemfontein gefloreer. Ook in Nederland het universiteite besef hulle sal 
moet verengels om wêreldklas te word en te bly en die uitkoms was duidelik. 
Op die OS World University Rankings was daar vyf Nederlandse universiteite 
onder die top 100, terwyl van die Duitse en Franse universiteite met veel 

groter bevolkings slegs vier en twee onderskeidelik dié rangorde kon haal. Die 
Nederlandse taal het steeds gefloreer en studente het gekuier, geoefen en gevry 
in die taal. By die US sou Afrikaans nie oorleef deur dit voorgraads op `n 
paar duisend studente af te dwing nie, “maar omdat dit 'n pragtige, vriendelike 
en veelsydige taal is. Fourie was oortuig die rektor se nuwe taaldokument 
behoort ondersteun en aangegryp te word, omdat dit die geleentheid geskep 
het om die US nie deur die bevoordeling en aanhang van Afrikaans te isoleer 
nie (Fourie 2015a:5). 


Fourie is deur prof. Rudie Botha daarop gewys dat sy stelling dat 
Nederlandse universiteite besluit het om na Engels oor te skakel, misleidend 
is (Botha 2010:10). Botha moes wel erken dat Nederlandse universiteite al 
hoe meer Engels gebruik, maar nie in voorgraadse programme nie, terwyl 
gegewens vir vyf van die groot universiteite getoon het dat Nederlands nog 
bykans 90% van die voorgraadse programme uitmaak. Dus, by die US sou 
die gebruik van Afrikaans in voorgraadse programme die moontlikheid om 
internasionaal te presteer geensins benadeel nie (Botha 2010:10). 


Die gekerm oor Afrikaans behoort end te kry en Engels moet die voertaal word, 
was die bondige oplossing van nog `n briefskrywer (Van der Merwe 2015:10). 
Dit is nie omdat Afrikaans nie bestaansreg het nie, maar baie mense is 
moeg daarvoor dat eers apartheid en nou Afrikaans die skuld moet kry vir 
studente se mislukkings en onvermoë om akademiese sukses te behaal. Indien 
Afrikaans verdwyn, sal van die beste oorsese akademici aangestel kan word 
om navorsing van internasionale gehalte te lewer en sal die US nie dieselfde 
weg gaan as ander universiteite in die land nie (Van der Merwe 2015:10). 

Op 1 Desember het die raad in weerwil van die senaat en die SR se instemming 
en talle ander dosente en persone uit die publiek se skriftelike steun vir die 
rektor se nuwe taalskuif, met `n oorgrote meerderheid die bestaande beleid 
wat gelyke status aan Engels en Afrikaans gee, herbekragtig (Nel 2015b:9). 
Die presiese besluit van die raad was: 


Die raad bly verbind tot die taalbeleid soos aanvaar op 22 November 
2014 en die interpretasie daarvan deur prof. Wim de Villiers (die 
rektor) in sy inhuldigingsrede dat Stellenbosch 'n meertalige Suid- 
Afrikaanse universiteit is - een van min in hierdie kategorie, wat 
bitter nodig is in 'n land met 11 amptelike tale. 


Die raad se besluit is uit die voorstanderkringe vir Afrikaans as reg en dapper 
bestempel (Volksblad 2015:6). 


Dit het dadelik geblyk dat daar groot verdeeldheid oor die raadsbesluit tussen 
personeel, studente en alumni geheers het. Terwyl die OS ernstige kommer 
daaroor uitgespreek het, het die Afrikaanse Alumni-vereniging (AAV) die 
raadsbesluit verwelkom. Een van die ondertekenaars van die dokument ter 
ondersteuning van die rektor, Gouws, het besorgdheid oor die behoorlike 
inwerkingstelling van die bestaande beleid uitgespreek, veral weens die 
finansiële implikasies daarvan en die moontlike opstandige reaksie van 
talle studente wat uitgesluit gevoel het (Nel 2015b:9). Vir die AAV weer was 
die besluit `n oorwinning vir Afrikaans en Engels as amptelike tale en `n 
oorwinning vir inklusiwiteit en meertaligheid. Dit is ook duidelik gestel dat 
daar nie aanspraak gemaak word op 'n enkelmedium-universiteit of 'n US wat 

nie oop is vir alle rasse en studente in die land nie. Dit was immers logies en 
prakties in die Wes-Kaap, waar Afrikaans die oorhand het, dat die taal beskerm 
moet word as gelyke administratiewe taal en gelyk aan Engels (Nel 2015b:9). 
Die SR se reaksie was dat daar groot kommer by hulle en onder baie studente 
oor die raad se beleidsherbevestiging geheers het, wat in werklikheid beteken 
het dat daar geen verandering betreffende taal sou kom nie en baie studente 
sodoende steeds uitgesluit sou bly en vervreemd voel. `n Strydlustige OS het 
beloof om nie te rus voor `n nuwe taalbeleid aanvaar word of die raad ontbind 
nie. Die raad is weereens as 'n “white boys club” getipeer, wie se uitgangspunt 
steeds uitsluiting was as oorblyfsel van die apartheidsideologie. OS het hom 
daarop beroep dat hy 'n veel beter taalbeleid opgestel het en steeds gereed hou, 
waarop die raad, indien nodig, kon verbeter (Janse van Rensburg 2015c:9). 


Dit was vanselfsprekend dat baie van die akademici wat die rektor gesteun 
het uiters teleurgesteld was en hulle houding was dat die rektor deur die raad 
ondermyn word. Kommer is uitgespreek oor die toekoms van die rektor se rol 
as leier. Prof. Patman van die departement sosiologie en antropologie het die 
verloop daarvan vergelyk met 'n Kersgeskenk wat gegee en toe teruggeneem 
is. Hy het gemeen dat dit ook onsekerheid veroorsaak het oor waar die gesag 
setel en wie die besluite neem (Nel 2015:7). Meertaligheid kon die idee skep 
dat diversiteit omarm word, maar in werklikheid het dit ruimte gelaat vir 
uitsluiting. Patman en diesulkes het kort en kragtig verklaar dat 'n universiteit 
een taal moet hê wat almal praat en niemand uitsluit nie. Van Waal het weer as 
ondersteuner van die rektor na vore getree met die blatante stelling dat die raad 
se besluit slegs die noodwendige toekomstige oorgang na Engels as hooftaal 
vertraag, omdat die aanvraag vir Afrikaans afneem as gevolg van demografiese 
verandering en dat studente Engels vir hulle professionele vorming benodig. 
Sy oortuiging was dat die US opnuut weer as deel van die identiteitspolitiek 
van ouer, wit Afrikaanssprekendes misbruik sou word. Hy het ook Gouws 
se waarskuwing herhaal van die moontlikheid van groter opstandigheid en 
aktivisme onder studente. Groter verwydering en polarisasie onder studente 
sou verder aangevuur word en juis daarom was 'n pragmatiese beleid nodig, 
nie die verstokte handhawing van uitgediende simboliek nie (Nel 2015:7). 

Die positiewe raadsbesluit ten gunste van Afrikaans en die opstandigheid 
daarteen het Scholtz gemotiveer om 'n pleidooi te rig vir die versoening tussen 
wit en bruin Afrikaanssprekendes. Sy treffende woorde was: “Ons het dieselfde 
moeder. En haar naam is Afrikaans in al haar variante” (Scholtz 20156) 
Hierby het Wyngaard aangesluit en gemeen die tyd het inderdaad aangebreek 
dat daar oor die ekonomiese belangrikheid en uitdagings van Afrikaans 
gepraat word. Die belangrikste was hoe die bruin Afrikaanssprekendes gehelp 
kon word om ekonomiese selfbemagtiging te verkry (Wyngaard 2015:7). 
Ander ondersteuners van die raadsbesluit weer het die vertroue uitgespreek 
dat die besluit “stabiliteit sal bring in `n situasie wat aan meer as een front 
nie in bedwang was nie” (Volksblad 2015a:6). Die rektor se beleidsaanpassing 
het nie gerym met die amptelike beleid nie, wat groot ongelukkigheid in die 
Afrikaanse gemeenskap veroorsaak het. Indien parallelmedium doeltreffend 
toegepas word, kon dit daartoe lei dat Afrikaans sonder enige klagtes van 
uitsluiting as onderrigtaal gehandhaaf word. Meertalige kampusse was in 
ooreenstemming met die Grondwet en het die beskuldiging dat dit ongewens 
is, ander taalgroepe uitsluit en hulle regte skend, weerlê (Volksblad 2015a:6). 


Wat wel herhaaldelik as 'n probleem oor die gebruik van parallelmedium 
en tolkdienste uitgelig is, was die finansiële koste daaraan verbonde en 
of voldoende fondse beskikbaar sou wees. Dit is as die morele plig van 
die regering beskou om volgens die grondwetlik-verskanste beginsel van 
meertaligheid universiteite tot parallelmedium en tolkdienste te verplig. 
Die US is aangemoedig om meertaligheid met erns aan te pak en tot 
voordeel van sy voedingsgebied en die land as geheel suksesvol deur te voer 
(Volksblad 2015a:6). 

Baie ongewoon juis omdat die opvatting dat US vir 'n bepaalde idee staan 
waarmee die apartheidsverlede van die universiteit verbind is en meermale 
heftig gekritiseer is, is dié pleidooi weer gehoor. Lizette Rabe het gepleit dat US 
vir `n “nuwe idee” moes staan en wel na aanleiding van DF Malan (die “eerste 
eersteminister van apartheid”) se destydse uitspraak dat Stellenbosch vir 
'n idee staan (Rabe 2015:9). Sy het pertinent na Malan se toespraak verwys 
wat sy as emosionele lawaai en hoogklinkende taal gekritiseer het en wat 
sy gemeen het plek moet maak vir 'n nuwe, maar eenvoudige slagspreuk 
om al die faksies en slagspreuke oor die hele spektrum saam te snoer. 
Deur eenvoudig te verenig rondom die spreuk - die US staan vir 'n nuwe 
idee - kon `n “poolster” geskep word vir `n werklik nuwe ontdekkingsreis vir 
die nuwe geslag in Suid-Afrika. Dit moes gesien word in die lig van 'n nuwe 
soort Kodesa waar die botsende groepe bymekaar saamgebring kon word 
omdat die situasie veel ingewikkelder as `n “helde-en-skurke-verhaal” was 
(Rabe 2015:9). Stellenbosch met sy pragtige natuurskoon was vir haar die 
ideale plek om aan 'n ware multikulturele omgewing gestalte te gee waar al 
die tale en kulture op die kampus op inklusiewe wyse erkenning en respek 
kon ontvang, met Afrikaans as deel daarvan. So kan Afrikaans as inherente 
deel van die ruimer kultuuropset ontslae raak van sy duister bagasie van die 
verlede. Die “kwetsende gevegte moes stopgesit word omdat Afrikaans vir die 
streek waarin dit geleë is belangrik bly en die taal nie opgeoffer mag word ter 
wille van politieke korrektheid nie. Slegs binne 'n veeltalige benadering kan 
Afrikaans uitgebou en versterk word” (Rabe 2015:9). Haar goeie voorstel het 
blykbaar min steun ontvang, waarskynlik omdat dit te veel van 'n naklank van 
die gehate apartheidsbedeling gehad het. 

7.  “PURPLEGAIE: 
DIE “BLACKFACE-DEBAKEL” 


Poekie Briedenhann op die Heemstede-partytjie waaroor sy van “blackface” beskuldig is. 
(Foto: Verskaf, Volkblad, 9 Februarie 2016:3) 


Hoe delikaat die rasseverhoudings op die kampus in werklikheid was, sou 
na vore tree met 'n onskuldige voorval wat hemelhoog opgeblaas sou word. 
Dit het met 'n klein beriggie begin oor twee Maties (Poekie Briedenhann en 
Jo-Anne Cloete) wat geskors is omdat hulle met “swartgesmeerde gesigte” by 
'n byeenkoms van die Heemstede-vrouekoshuis op 6 Februarie 2016 opgedaag 
het. Briedenhann het 'n foto van hulle op haar Instagram-profiel gedeel en 
dit het blitsig op sosiale media versprei. Nadat klagtes daaroor gelê is, het die 
US-owerheid in `n formele verklaring bekend gemaak dat die twee studente 
uit die koshuis geskors en ook as studentementors onthef is (Jansen & Burger 
2016:2). Verskeie faktore het die onskuldige insident hemelhoog aangevuur 
en US se bestuur genoop om die saak ernstig te bejeën: die verklaring van 
die huiskomitee- en SR-lede wat die betrokke byeenkoms bygewoon het; 

die “woede, misnoeë en seerkry?” van sommige studente oor die voorval; 
'n soortgelyke geval in 2014; die nasionale debat oor rassisme wat op daardie 
oomblik landswyd aandag getrek en vurig gedebatteer is. Briedenhann het 
kort na die voorval verskoning aangebied en verduidelik wat die konteks 
daarvan was. Veral OS het 'n groot bohaai opgeskop alhoewel die voorval van 
die heel begin af deur meer nugterdenkendes as `n “rashisterie” uitgemaak is 
oor twee “pers gesiggies op 'n koshuispaartie”. Kon almal dan nie sien dit is 
in werklikheid bloot pers gesigte met blinkertjies nie, is gevra. Een van die 
briefskrywers het laat hoor: “Dit is hierdie soort Jannie Jammergathouding 
wat veroorsaak dat ‘rassisme met soveel sukses geopper kan word elke keer 
as iemand te na gekom voel.” (Marais 2016:6) Dit sou gaandeweg blyk dat 
die US inderdaad `n groot bohaai oor `n nietigheid gemaak het, wat helaas 
ernstige gevolge sou hê. Op 8 Februarie moes OS verskoning aanbied aan 
Heemstede se studente, by name Briedenhann en Cloete, nadat dit geblyk het 
dat dit inderdaad nie 'n kwessie van swartgesigsmeerdery was nie. Wat presies 
gebeur het, is dat die betrokke twee studente hulself donkerpers geverf het vir 
'n verwelkomingspartytjie waar die tema Interstellar was. In `n verklaring het 
OS nou hulle oorspronklike standpunt teruggetrek en die twee betrokkenes 
om verskoning gevra het maar hulself tog probeer regverdig het hulle lede se 
misplaaste reaksie die gevolg was van “volgehoue rasse-ongelykheid” by die 
US en in die hele land. Hierdie OS-verklaring is egter spoedig van Facebook 
verwyder, met die verskoning dat dit nie met konsensus van die hele groep 
geskied het nie (Janse van Rensburg 2016:3). 


Kort daarna het OS verder en sterker teruggekabbel met die eienaardige 
argument dat dit nie saak maak of dit pers was nie want dit was steeds 
“blackface” en aangevoer: 


Ons besef dat die voorval nie meer algemeen (deur die media en 
die gemeenskap van die Universiteit van Stellenbosch) as 'n geval 
van ‘blackface aanvaar word nie. Ons hou egter vol dat die feit dat 
die student `n filter op die foto geplaas het sodat dit swart lyk, en dit 
willens en wetens op sosiale media geplaas is, dit wel `n geval van 
‘blackface maak. (Van den Berg 2015a:7) 

OS het nou geëis dat die twee studente geskors en die huismoeder en 
huiskomitee verwyder word. Wat OS betref, was dit belangrik om te besef dat 
die voorval in `n tyd van ernstige rassespanning plaasgevind het en dit naief 
van wit studente was om so `n foto op te laai sonder om te voorsien dat dit 
moontlik as ‘blackface beskou kon word (Van den Berg 2015a:7). 


Die insident is gesien as 'n toonbeeld van Maties se ernstige rasdilemma 
toe selfs `n universiteitsondersoek daaroor noodsaaklik geag is. Reaksies 
het gewissel vanaf verontwaardiging oor die groot bohaai oor onskuldige 
studentepret tot gekwestheid oor rasmeerderwaardigheid. Dit was ook gou 
duidelik dat daar buitendien baie moeilik eenvormige reëls - wat almal 
tevrede sou stel - vir optrede rondom dié saak gevind sou kon word. Selfs 
nie die Menseregtekommissie sou daarin kon slaag om as voorsorgmaatreël 
'n stel voorbeelde en reëls daar te stel om sulke tipe raskwetsende voorvalle te 
vermy nie. In vergelyking met die wrede geweldsmisdade in die land was dit 
moeilik om die heftige reaksie op pers-verfery van gesigte en die bestuur se 
soortgelyke reaksie heeltemal te begryp. 


Die hele insident het eintlik elemente van die teater van die absurde bevat, 
want daar kon ook verwys word na ander voorbeelde soos die deelnemers aan 
inisiasieskole wat hulself wit werf, spelende kinders wat hulself met allerlei 
kleure bemors en veral sportondersteuners wat moeite doen om hulle op te 
tooi in die kleure van die spanne wat hulle ondersteun. Wat die ondersoekspan 
oor die insident sou moes probeer vasstel, was wat die ware bedoeling van 
die twee studente was, watter blyke en presiese bewyse van rassisme daar 
wel was en die werklike erns en egtheid van die aanstoot wat gegee is. Net so 
belangrik was die regte van die betrokke “skuldige” studente en die trauma 
wat hulle moes deurmaak (Volksblad 2016:6). Die rektor se reaksie in `n brief 
aan personeel en studente was dat die US wel 'n verantwoordelikheid het om 
die saak te ondersoek en die proses begin is met die skorsing van die twee 
studente uit hulle koshuis solank die ondersoek aan die gang was. Dit moes 
egter volgens die bestuur nie as 'n skuldigbevinding beskou word nie. Oor die 
wyse waarop die universiteitsowerheid die saak hanteer het, is onmiddellik 
ernstige kritiek uitgespreek en die vakbond Solidariteit het aangedui dat hy 

’n “mosie van wantroue” in die bestuur beplan weens die “onaanvaarbaarheid” 
van die “ondeurdagte, ongenaakbare optrede? teen die twee studente 
(Van den Berg 2015a:7). 


Dat daar polarisasie oor die insident was, het geblyk toe 'n week nadat die 
universiteit erken het dat dit nie “blackfacing” was nie, die SR nog steeds 
gedebatteer het of die gesigte pers of swart was (Marais 2016:7). Volgens die 
SR-woordvoerder sou daar gewag word vir die uitslag van 'n ondersoek omdat 
dit beskou is as 'n sensitiewe en ideologiese strydpunt. Baie studente het dit as 
'n comedy of errors bestempel, terwyl beswaardes van mening was die studente 
is op 'n tegniese punt vrygespreek. Op 10 Februarie het AfriForum Jeug op die 
Rooiplein vergader om 'n versoekskrif aan die US te oorhandig waarin gevra 
is waarom die twee studente skuldig bevind is voordat die saak behoorlik 
ondersoek is en watter versekering vorentoe gegee sal word dat dit nie herhaal 
word nie. Die versoekskrif-oorhandigers was in pers gesigte en het met die 
oorhandiging daarvan 'n inkleurboek aan die direkteur van studentestrukture 
oorhandig. Dit is gedoen om hom te leer om binne die lyne te bly wanneer dit 
by onskuldige studentepret kom. Briedenhann se pa, dr. Joggie Briedenhann, 
was uiters ontstoke dat die SR en bestuur so vinnig veroordelend opgetree het 
maar daarna in doodse stilswye verval het (Marais 2016:7). 


7.1 Die betekenis van “blackface”; 
verwyte teenoor die rektor 


“Blackface” is afkomstig van 'n teater-tradisie in die 18de eeu van witttes wat 
hulle gesigte swart smeer vir die genot van wit kykers waardeur swart mense 
dikwels verkleineer is en negatiewe stereotipes oor hulle geskep en versterk 
is. Die idee agter die swart teatergesigte is vernederend omdat dit heenwys 
na die mees rassistiese periode in die Amerikaanse geskiedenis en veral die 
uitbuiting en onderdrukking van swart mense in die Suide. Hedendaags 
word gesigswartsmeerdery gesien as `n deel van verontmensliking en is 
“nooit `n neutrale vorm van vermaak nie, maar `n gelaaide manier om 
skadelike stereotipes te skep” (Nel 2016:7). Een van die briefskrywers se 
reaksie daaroor weer was dat daar net sowel ernstige beswaar gemaak kan 

word teen die witgesmeerde gesigte van Afrika-seuns tydens hulle inisiasie 
(De Lange 2016:6). 


Enkele dae na die twee studente se skorsing en nadat US se Eenheid vir 
Gelykwaardigheid `n omvattende ondersoek gedoen en die opheffing 
aanbeveel het, was die twee aangeklaagde studente terug in hulle koshuis en 
Briedenhann weer as senior mentor in die koshuis aangestel (Potgieter 2016:2). 
Die bevinding was dat daar “geen regstreekse of onregstreekse bedoeling was 
om enige studente of personeellede aanstoot te gee of skade te berokken nie” 
en dit nie as `n “blackface”-voorval uitgemaak kon word nie. Die twee studente 
wat onskuldig pret wou maak, is dus valslik as rassiste uitgemaak. Rektor 
De Villiers het die “trauma” wat deur die betrokke studente, Heemstede se 
huiskomitee en die inwonende hoof beleef, is betreur en die belangrikheid 
van opbouende gesprekke beklemtoon. Hy het veral die woordelikse slegsê 
en beledigende optrede van sommige studente teenoor medestudente en 
personeellede as onaanvaarbaar bestempel. Die SR was egter nog steeds in 
tweespalt of daar verskoning teenoor die studente gemaak behoort te word 
(Potgieter 2016:2). 


Hiermee was die debakel geensins op 'n einde nie, want op 15 Februarie het 
Solidariteit verklaar dat daar met 'n regsaksie teen die US begin word op grond 
van Pepuda (Promotion of Eguality and Prevention of Unfair Discrimination) 
se aandrang op keuring van mediese studente op grond van ras en die 
reservering van 67% mediese plekke vir swart, bruin en Indiër-aansoekers 
(Potgieter 2016a:2). Dit is in dieselfde lig beskou as Solidariteit se mosie van 
wantroue weens die “blackface'-insident. Uit verskillende oorde is die rektor 
skerp gekritiseer, onder andere vir sy lafhartigheid om nie dadelik stappe 
te gedoen het om die onreg te herstel nie; onderdanigheid aan OS; en sy 
wyse van optrede as “voorbok-keffertjie? om sy “eiegeregtige magte” op die 
onskuldige damestudente af te dwing (Maties 2016:6). Woeste woorde is na sy 
kant geslinger soos dat hy `n “Jannie Jammergat” en 'n “regte boelie” is vir wie 
die universiteitsbestuur na die hele herrie steeds beskerm. Hy word kamtig 
as slim bestempel, maar openbaar min wysheid en emosionele intelligensie 
(Maties 2016a:6). 

`n Satiriese blik op die onbesonne optrede van die die bestuur in die 
“black face”-debakel. (Niel van Vuuren, Volksblad, 17 Februarie 2016:6) 


Die verskillende groepe het mekaar heftig die stryd aangesê en dit was duidelik 
dat `n wyer “blackface”-katgeveg aan die opbou was. AfriForum het te kenne 
gegee dat hulle met 'n dissiplinêre klag teen die US en Mathew Smorenburg 
van die universiteit se sentrum vir studentestrukture begin het oor die wyse 
waarop die situasie hanteer is, ten einde enige soortgelyke herhaling te verhoed. 
Intussen het die VF* reeds 'n klag daaroor by die Menseregtekommissie 
ingedien (Marais 2016a:2. Met foto van die twee studente). Blykbaar het 
Smorenburg op sosiale media die studente geintimideer en hewig aangeval 
sodat die woordvoerder van VF* selfs gewaarsku het dat as hy “hierdie klein 
verskoning van 'n mens op straat moet raakloop, sal sy gesig ook pers raak. 
Maar nie van verf nie” (Marais 2016a:2). In Rapport is beweer dat hy die 
studente geintimideer en gedwing het om verskoning op hul Facebook-bladsye 
te plaas. Smorenburg se weergawe was dat hy toestemming van die US gekry 

het om op sosiale media te reageer. Hy het ook 'n ontleding van sy SMS aan 
Briedenhann en Cloete op Twitter geplaas waarin hy onder andere aangevoer 
het dat: die tema van die partytjie duidelik in die SMS genoem word; daar 
aangedui word hulle was donkerpers geverf; dat dit vir sommige soos swart 
gelyk het; sy SMS duidelik aangedui het dat hulle bedoeling nie kwaadwillig 
was nie; en ondersteuners gevra is om nie verdere kwetsende opmerkings te 
maak nie in 'n poging om die twee aangeklaagdes te steun (Marais 2016b:2). 


7.2 Is die rasbril by Maties uit fokus? 


In sy kommentaar oor die hele brouhaha het Scholtz daarna verwys hoe vinnig 
OS gereageer het en hoe venynig en liggeraak hulle was met hulle dreigement 
dat as die US nie optree nie, hulle dit self sal doen. Die bestuur het die indruk 
geskep dat hulle angsbevange was. Die studente is inderdaad onmiddellik uit 
die koshuis gesit sonder dat hulle hoegenaamd kans gekry het om hulle eie 
saak te stel. Vir Scholtz het dit voorgekom asof die “rasbril” by US “heeltemal 
uit fokus” is en die bestuur wanhopig, maar op bespotlike wyse en tot elke 
prys hulle teensin teen rassisme wou bewys. Die vraag wat by hom opgekom 
het, was of 'n mens vryheid van spraak slegs aan menings toeken wat jou 
aanstaan, maar nie vir menings wat jou in die krop steek nie? (Scholtz 2016:7). 
Die Suid-Afrikaanse reg trek die grense van vryheid van spraak wyd en dit is 
slegs by haatspraak waar die Grondwet die element van geweld as grens stel en 
waaraan geen beskerming verleen word nie. “Blackfacing is walglik. Maar dis 
nie haatspraak nie en mag dus nie verbied word nie. Purplefacing is gewoon 
studentepret. Hou tog op om alles deur die bril van rassisme te sien, was sy 
siniese versoek (Scholtz 2016:7). 


In ’n lang onderhoud met Hanlie Retief is die rektor met vrae gepeper oor 
die hangende regsgeding tussen hom en die ontstoke vader van Briedenhann 
oor die hele herrie. Briedenhann, wat met litigasie gedreig het, wou van De 
Villiers weet waarom hy “links en regs verklarings uitgereik” het en hom 
eers agt dae later persoonlik gekontak het om verskoning aan te bied (Retief 
2016:11). Teenoor Retief het die rektor erken dat die gesigte duidelik pers was 
op die eerste fotos wat hy gesien het, maar toe was die ondersoek reeds aan die 

gang. Na sy oordeel was die Afrikaanse woord “skorsing” ’n kras woord vir die 
Engelse uitdrukking, “temporary suspension pending an investigation”. Hy het 
die hele episode gesien as deel van die baie stormagtige en ingewikkelde jaar vir 
al die universiteite in die land. Uiteindelik het die US heel goed gevaar deurdat 
dit die enigste universiteit was waar eksamens en gradeplegtighede tydens die 
landswye onluste op die gesette tye kon plaasvind. Sy verduideliking was dat hy 
nie die ouers self gekontak het nie, want toe die reg en regsgeleerdes betrokke 
raak, is die saak bemoeilik en is hy persoonlik geadviseer om nie met hulle in 
verbinding te tree nie. Uiteindelik het hy besef dié advies was “belaglik” en hy 
en Briedenhann, wat gemeenskaplike kennisse het, het 'n goeie gesprek gehad. 
Die ouers van die studente is wel deur viserektor Schoonwinkel ontmoet, 
maar De Villiers erken hyself moes vroeër met die ouers kontak gemaak het. 
Terselfdertyd het hy gewaarsku sy persepsie is dat die heersende Zeitgeist 
onder blankes is om hulself baie vinnig as wit Afrikaanssprekende slagoffers 
van oordrewe politieke korrektheid te beskou. In groot erns was sy woorde: 
“Dis 'n gevaarlike en onbehulpsame narratief waarin ons betrokke raak as 'n 
groep.” (Retief 2016:11) 


Rakende sy hantering van die “blackface”-debakel is die rektor vanuit die 
publiek as so “insiggestremd” bestempel dat gesuggereer is hy eerder sy 
Amerikaanse handboeke moet vat en verkas, want soos die Franse uitdrukking 
sê: “Début du message réexpédie.” (Vertrek liewers en word elders gehoor.) 
Dit sou seker nie Ikeys toe kon wees nie, want daar het studentewoede dit net 
so haglik gemaak, maar êrens “behoort daar darem `n heenkome te wees vir 
'n insiggestremde” soos die rektor (Blackface. 2016:6).] 

8. DREIGENDE REGSAKSIE OOR 
DIE VERHEFFING VAN ENGELS 
TOT PRIMÊRE TAAL 


Die dramatis personae in Gelyke Kanse se litigasie oor die taalbeleid. 
(Foto: Lerato Maduna, Rapport, 6 Augustus 2017:2) 


Dit het duidelik geword dat stormagtige tye uit regse maar veral linkse 
oord vir die US voorgelê het. Dit sou van 2016 een van die moeilikste jare 
in die geskiedenis van US maak. Die onstuimige studente-opstande van 
2015 onder die #FeesMustFall-vaandel was aan die begin van 2016 kennelik 
nog geensins besweer nie en dwarsoor die land het universiteite hulle op 
'n gereedheidsgrondslag geplaas vir verdere onluste, studente-dreigemente 
en veral ook kampusbeveiliging. Vir die US was die veiligheid van sy 
dosente en studente 'n hoë prioriteit en ononderhandelbaar (Van den Berg 
2016:9). Veiligheid op die verskillende US-kampusterreine is deurlopend 
gemonitor en aanvullende veiligheidsdienste moes gekontrakteer word. 
Daar was gerugte dat die 2016-registrasieproses moontlik ontwrig kon 
word (soos wel op ander kampusse gebeur het) en op 21 Februarie sou 

die eerstejaarverwelkomingsprogram plaasvind. Veiligheidsmaatreëls het 
patrollies, 'n reaksie-eenheid en alarmstelsel ingesluit (Van den Berg 2015:9). 


Metdieaanbreekvan 2016 hetdie Matie-tak van AfriForum Jeug begin dreigom 
die US met 'n hofinterdik te verplig om klasse in Afrikaans aan te bied. Dit was 
na aanleiding van die besluit van die fakulteit ingenieurswese om Afrikaanse 
klasse drasties te verminder en die fakulteit regswese se Juridiese Vereniging 
se verklaring op Facebook dat Engels voortaan die hoof- onderrigtaal sal 
wees. Lesings sou egter wel nog in Afrikaans saamgevat en ingelei word en 
studente sou nog steeds vrae in Afrikaans kon vra (Malan 2016:1). AfriForum 
Jeug se standpunt was dat sulke besluite is teenstrydig met US se amptelike 
taalbeleid sowel as met die kontraktuele verhouding tussen studente en US 
met betrekking tot die beleid is. Die ernstige versoek was dat die bestuur die 
bepaalde fakulteite tot orde moes roep en in hulle prokureursbrief aan die 
registrateur is summier geëis: 


Tensy ons voor op of Dinsdag 2 Februarie van u 'n onomwonde 
versekering ontvang dat die bestuur stappe sal doen om die 
implementering van hierdie afwykende besluite te verhoed, 
sal ons kliënt sonder verdere verwysing na u `'n dringende 
hooggeregshofaansoek teen die US bring om die implementering van 
hierdie besluite te voorkom en die implementering van die taalbeleid 
af te dwing. (Malan 2016:1). 


Die regsfakulteit het blykbaar reeds geruime tyd tevore op 'n informele 
vergadering besluit om voortaan hoofsaaklik Engels in lesings te gebruik. 
Die ironie was dat die rektor slegs `n dag later in `n toespraak voor 
2 000 konvokasielede beloof het om parallelmediumonderrig uit te brei. Na die 
onophoudelike en driftige teenstand teen eensydige Engelse besluite was dit 
totaal vreemd en totaal onduidelik of fakulteite skynbaar toegelaat sou word om 
die aanbod van Afrikaanse kursusse wat amptelik in die jaarboek uiteengesit 
is en deur die raad goedgekeur is, te verander. Uiters vreemd wou die bestuur 
aanvanklik geen vrae daaroor beantwoord nie en bloot laat blyk daar sou op 
die dreigende regsaksie gereageer word nadat gesprek daaroor gevoer is. Die 

voorsitter van die raad sou op 1 Februarie met die rektor samesprekings voer 
en wou ook voorlopig geen kommentaar lewer nie (Malan 2016:1). 


Oor die eienaardige en ondemokratiese optrede van die bestuur is daar selfs 
gevra of “slim Wim dan eintlik slinkse Wim” geword het, want tydens die 
jongste konvokasievergadering is die konvokasielede nooit ingelig oor die 
feit dat daar reeds besluit is om Afrikaans as onderrigtaal in die fakulteit 
regte te skrap nie (Loots 2016:6). Die besluit was blykbaar ook klaar geneem 
om Afrikaans in ander fakulteite op te skort, maar ten spyte van hierdie 
finalisering het die rektor selfs daarna nog sekere positiewe waarborge oor 
Afrikaans gegee, naamlik dat daar groot aanvraag vir Afrikaans by die US is, 
die Afrikaanse aanbod sou voortgaan en dat die US verbind is tot meertaligheid 
en parallelmediumonderrig uitgebrei word. Kort hierna het Afrikaans in die 
meeste fakulteite gesneuwel, nieteenstaande die November 2015-raadsbesluit 
dat Afrikaans gelykwaardig is en as onderrigtaal sy posisie naas Engels sou 
handhaaf. Die demokratiese proses waaraan die raad ook deel gehad het, 
is nou as 'n klug en bespotting uitgemaak omdat De Villiers juis tydens sy 
konvokasietoespraak 'n oop en eerlike gesprek bepleit het. In haar rubriek wou 
Sonja Loots weet hoedat die rektor dit kan verklaar dat sy konvokasietoespraak 
nie met gebeure daarna gerym het nie en hoe hy op deursigtigheid kon 
aanspraak maak deur nie vir die konvokasielede die volle waarheid te vertel 
nie. Dit was sy plig en dure verantwoordelikheid om spoedeisend sy optrede 
te verduidelik, anders kon duisende oudstudente begin glo dat hy hulle 
doelbewus onder 'n wanindruk probeer bring het. Die “versoeking sou dan 
groot wees om nie meer van Slim Wim te praat nie maar eerder van Slinkse 
Wim of Wolhaarwim', met gepaardgaande ernstige wantroue in sy integriteit. 
In skerp trant het Loots die openlike aanklag gemaak dat met die skraping 
van Afrikaanse lesings, die US se uitvoerende gesag openlik geminag word 
en dit niks anders beteken het nie as dat “sekere belangrike besluitnemers, 
ondanks die bedrieglike sjarmante aanslag en kastige beroepe op eerlikheid ... 
hulle soos rampokkers gedra” (Loots 2016:6). Net so vreemd was dit vir haar 
dat iemand soos prof. Anton Van Niekerk “een van De Villiers se getrouste 
hosannasingers nou verwytende opmerkings maak oor die hofstryd, wat 

dreig en sonder meer die skuld op die beswaarmakers pak”. Eintlik moes die 
“korporatiewe kultuurvernielers” as die agitators uitgewys en aangekla word. 
De Villiers kon nie meer die luukse bekostig om hom in sy kantoor skuil te 
hou nie en hy moes tot verantwoording geroep word vir gebeure of anders 
erken die taaldebat is nek omgedraai. Indien hy nie integriteit bewys nie, 
“laat hy sy universiteit se studente, raad en konvokasie met `n dialoog tussen 
doofstommes, pleks van 'n debat” (Loots 2016:6).] 


So luid was die protes uit talle oorde dat binne 'n week na die rektor se 
verklaring en na `n besluit van die UKR die amptelike versekering gegee is 
dat die bestaande taalbeleid in Desember 2014 soos deur die raad goedgekeur 
steeds van krag bly. Die finale oordeel oor die rektor se verklaring en die 
bekragtiging van die UKR-besluit sou egter deur die raad gefinaliseer moet 
word. Dit het later aan die lig gekom dat daar tydens die vergadering van 
die UKR “n helse botsing” tussen De Villiers en die UKR plaasgevind het 
waartydens die rektor gedwing is om verskoning te vra dat hy gefouteer het om 
Engels eensydig as “primêre” taal te verhef en aan te kondig (Malan 2016:1). 


Skaars was bogenoemde geskil buite die hof besleg en hiermee nog nie tevrede 
nie, het twee studente, Bernard Pieters, meestergraadstudent in geologie en 
'n bruin student, Mortimer Bester, `n landbou-ekonomie-student, saam met 
AfriForum hul inderdaad op 6 Februarie tot die hooggeregshof gewend om 
die US te dwing om sy bestaande taalplan te eerbiedig (Malan 2016a:7). Hulle 
saak het op twee motiverings berus: die US verontagsaam sy eie taalbeleid 
“eensydig en op groot skaal” en moet gedwing word om sy bestaande beleid 
te eerbiedig; die US het 'n kontraktuele verpligting teenoor studente om die 
kursusse in die taal aan te bied soos in die jaarboek uiteengesit. Volgens die 
hofstukke het die dekaan van die regsfakulteit aan studente te kenne gegee 
die nuwe taalbeleid geld totdat die US-bestuur die taalplan verander. Dit het 
daarop gedui dat die bestuur die reg voorbehou om self die taalbeleid te 
verander, omdat geglo is die regsfakulteit se besluit waarskynlik op “inisiatief” 
van die bestuur geneem is. Bester het in sy ondersteunende verklaring vertel 
hoe hy as bruin student 'n beperkte kennis van Engels het en juis by die US 
kom studeer het vir Afrikaanse onderrig. Sedert die begin van 2016 was die 

lesings egter alles in Engels en hy was in 'n verleentheid omdat hy dit nie 
kon volg nie. “Ek word wesenlik benadeel omdat ek nie meer in Afrikaans 
onderrig ontvang nie en ek word by die dag meer gefrustreerd omdat ek agter 
raak weens my gebrekkige begrip van Engels. (Rapport 2016: 2) 


Dit het nou aan die lig gekom dat die regsfakulteite se nuwe beleid wat twee 
weke vantevore geneem is, geinspireer is deur 'n sogenaamde nuwe M-taalopsie 
wat in die kantoor van die viserektor geformuleer is. Hiervolgens sou alle 
lesings uitsluitlik in Engels wees met `n inleiding en opsomming in Afrikaans. 
Volgens Rapport se inligting is dekane aangemoedig (deur die bestuur?) om 
die nuwe taalopsie toe te pas met die versekering dat dit nie in stryd met die 
amptelike taalbeleid was nie. Die US se woordvoerder het die bestaan van 
die M-opsie erken, maar dit bestempel as deel van 'n gespreksdokument wat 
nooit formeel goedgekeur is nie, maar het die stilswye bewaar of die bestuur 
'n regsmening oor die geldigheid daarvan ingewin het. Die voorsitter van 
die Adam Tas-vereniging het die situasie as 'n fiasko bestempel, omdat daar 
by niemand duidelikheid was oor wat die presiese stand van sake was nie. 
Buite die kampus is die hele debakel as komies beskou, wat kommer gewek 
het oor die negatiewe beeld wat dit oor die beleid en bestuursoptrede na buite 
uitgedra het. Ook die raadsvoorsitter moes erken dat hy bekommerd was 
oor die moontlike skade wat die hofsaak die US kon berokken, omdat daar 
klaarblyklik afgewyk is van die amptelike beleid. Hy het die versekering gegee 
dat die rektor versoek is om dringende aandag aan die saak te gee. Volgens 
hom het die raad nie onmiddellik vergader om die dreigende interdik te 
bespreek nie, maar geensins omdat die saak nie ernstig opgeneem is nie, want 
die raad was in die proses om sy komende vergadering van 9 Mei te vervroeg 
(Malan 2016a:7). 


In sy hoofartikel oor die aangeleentheid onder die opskrif “Ons sidder oor 
situasie met taal by Maties” het Rapport dit duidelik gestel dat AfriForum 
Jeug se optrede nie soos beweer word 'n poging is om die US 'n Afrikaanse 
instelling te hou nie, maar eenvoudig om die US te dwing om neergelede beleid 
te respekteer en toe te pas (Rapport 2016: 2). Wat die saak kommerwekkender 
gemaak het, was dat selfs die raadsvoorsitter erken het daar van die neergelegde 

beleid afgewyk is en die US nie 'n hofsaak daaroor behoort te trotseer nie. Wat 
as veral ongelooflik beskou is, is dat `n aksie van minagting en verontagsaming 
van eie gevestigde bestuursreëls uit die universiteit se regsfakulteit (een van 
die land se bekendste regsfakulteite) gekom het. Verbystering is uitgespreek 
dat die dekaan van die fakulteit en privaatregkenner, prof. Sonia Human, 
waarlikwaar van die land se voorste mede-regskenners oorreed het om 'n 
hoofsaaklik Engelse taalbeleid te aanvaar. Skynbaar het sy nie geweet of besef 
dat verandering aan 'n universiteit se taalbeleid deur `n nasionale wet bepaal 
word nie. “Almal vir wie Stellenbosch na aan die hart lê, behoort te sidder” 
(Rapport 2016: 2) 


Ter elfder ure het US egter met AfriForum Jeug geskik nadat die regspanne in 
'n lang onderhandelende gesprek gewikkel was (Janse van Rensburg 2016:4). 
Die skikkingsooreenkoms het bepaal dat die US steeds die bestaande taalplan 
soos op 22 November 2014 deur die raad aanvaar, sal toepas sodat Afrikaans 
en Engels steeds gelykberegtiging sal geniet. Die klasse in beide tale in die 
regs- en ingenieursfakulteite is reeds dae vantevore weer ingestel. Die US het 
ook onderneem dat elke module se spesifieke riglyne toegepas sal word soos in 
die 2016-jaarboek uiteengesit. AfriForum het dit as 'n oorwinning nie slegs vir 
US-studente nie, maar ook vir die Afrikaanssprekende gemeenskap bestempel 
en die hoop is uitgespreek dat so 'n dreigaksie nie in die toekoms weer nodig 
sou wees nie. Heunis se reaksie namens die konvokasie was dat AfriForum 
opgetree het in ooreenstemming met die konvokasie se siening van Afrikaans 
as 'n primêre onderrigtaal en dat daar groot tevredenheid was dat die US 
onderneem het (en eintlik daartoe verplig is) om die bestaande taalbeleid 
“gestand te doen”. OS het wel aansoek gedoen om as tweede respondent toe te 
tree en sou onderandere met die interessante argument na vore kom dat die raad 
nie eksklusiewe jurisdiksie oor die hersiening van taalbeleid het nie en dat die 
twee fakulteite se taalkeuse-uitoefening in ooreenstemming was met die Wet 
op Hoër Onderwys se siening dat die verlede se ongeregtighede reggestel moet 
word. Die US-raad sou op 'n spesiale vergadering die toepassing van die beleid 
vir die soveelste keer weer in oënskou neem (Janse van Rensburg 2016a:4). 

Hierdie spesifieke raadsvergadering is angstig afgewag en alhoewel die 
agenda nie vooraf bekend was nie, is van buite die provinsie daarop gewys 
dat die besluite deel sou wees van `n groter werklikheid buite die raadsaal 
en dat 'n verkeerde besluit tot 'n vertrouensbreuk tussen US en die breër 
gemeenskap kon lei. Talle kritiese vrae is oor die optrede van die rektor gevra: 
beweeg hy te vinnig vir die raad?; por `n faksie van die raad hom aan?; is 
hy te eiesinnig?; was daar 'n “kopknik” van goedkeuring deur die bestuur 
teenoor die twee departemente; is die rektor omring met swak adviseerders? 
(Volksblad 2016a:6). Dit is ook duidelik uitgewys dat die geloofwaardigheid 
van die bestuur, die raad en die rektor in die gedrang was en dat die gelyke 
status van Engels en Afrikaans nie ongedaan gemaak mag word nie. Kommer 
is veral uitgespreek of die rektor en die raad werklik oortuig was van die 
bestaande taalbeleid en dit daadwerklik gesteun het. Indien dit nie so was nie, 
is dit voorsien dat wantroue teenoor die rektor en bestuur sou toeneem en sou 
die US heel waarskynlik nie sy verklaarde ideaal van `n wêreldklas meertalige 
universiteit kon verwesenlik nie. “Sonder goeie trou is dit `n reis na wie weet 
waar. (Volksblad 2016a:6) 


In 'n onderhoud in Februarie en op 'n vraag waarom dit nodig was om deur 
'n interdik die US te dwing om sy eie beleid toe te pas, was De Villiers se 
reaksie dat die antwoord eintlik eenvoudig is: taal mag nie uitsluit nie, 
parallelmediumonderrig moet uitgebrei word, en kennisoordrag in die lesings 
moes minstens ook in Engels geskied. Sommige van die fakulteite het egter 
sekere bepalings van hulle modules verander en AfriForum was korrek dat 
dit nie binne die bestaande bepalings gedoen kon word nie (Retief 2016:11). 
Waarom het hy as rektor nie die betrokke dekane summier stopgesit nie? 
Sy antwoord hierop was dat akademici graag hulle eie kop volg en jaloers 
waak oor hulle outonomiteit en daar dikwels agterdog teenoor die bestuur 
bestaan. Volgens hom het die bestuur wel sy les geleer, in die sin dat 'n taalplan 
nie te veel detail moet bevat nie en aan dosente ruimte gegun moet word 
omdat hulle die beste weet hoe om met verskillende taalgroepe betreffende 
kennisoordrag te handel. Hy het erken die taalkwessie het reeds so kompleks 
geword dat selfs hy sukkel om dit aan sy vrou te verduidelik, maar hy het 
volkome met die raad saamgestem dat Afrikaans en Engels gelyke status 

moet geniet en dat veeltaligheid strategiese voordele inhou. De Villiers het 
die onomstootbare argument gebruik deur daaraan te herinner dat daar 
reeds 'n meerderheid Engelse studente op die kampus is, 'n neiging wat sou 
voortduur en die Engelse aanbod gevolglik groter sou word. Hy het egter 
die versekering gegee dat, solank daar 'n aanvraag vir Afrikaans was, daarin 
voorsien sou word. Op die beskuldiging dat hy doelbewus Engelse studente 
werf om Afrikaans se posisie te verskraal, was sy standpunt dat daar nie aan 
ouers voorgeskryf kan word nie. Die vorige drie jaar het Afrikaans egter as 
huistaal vanaf 48% tot 44% afgeneem en die terugvoering van dekane was 
dat waar daar geleentheid vir parallelmediumonderrig geskep is, 75% van die 
studente Engelse onderrig verkies het, waarskynlik veral omdat Engels die 
gebruikstaal in die arbeidswêreld was. De Villiers se argument was verder 
dat Stellenbosch nie in 'n lugleegte bestaan nie en diegene wat verwag dat 
die US transformasie moet teenstaan ten einde die US die laaste vesting vir 
Afrikaanse kultuur en tradisies te wil maak en verder totale misdaadvryheid 
en ononderbroke orde op die kampus verwag, strewe na geluksaligheid 
wat nie meer te bereik of te beding is nie. Hy het die insigryke argument 
aangehaal dat die “moontlikheid bestaan dat `n universiteit homself so kan 
laat annekseer deur die partikuliere sosiale en kulturele aansprake, eise en 
strewes van sy ondersteunersgemeenskap dat daar geen sprake meer is van 
kulturele horisonverruiming nie” (Retief 2016:11). Hy was nie oortuig OS, wie 
se ledetal slegs ongeveer 80 was, per se teen Afrikaans was nie. Verder het hy 
dit beklemtoon dat OS se persepsie verkeerd is dat die raad teen transformasie 
is. Vir De Villiers was die US se toekoms belowend en solank die “presiese 
hoofweg nog nie gelê is nie, moet sypaadjies soms gevolg word” ten einde 
die US uiteindelik `n nasionale bate met internasionale aansien te maak 
(Retief 2016:11). 


Hierdie reaksie van die rektor het nie almal tevrede gestel nie en daar is hardop 
gesuggereer dat De Villiers eintlik maar dieselfde koers as sy twee voorgangers 
inslaan. Ook hulle het hul onophoudelik verbind tot die bevordering van 
Afrikaans binne `n meertalige opset, terwyl dit gaandeweg al duideliker 
geword het dat hulle in werklikheid Engels deur hulle standpunte en optrede 

bevorder het en dat dit uiteindelik reeds te laat was om die oorheersing 
van Engels om te keer (Heydenrych 2016:10). Wat die oudstudent Carolus 
Heydenrych betref, het die rektor reeds bewys gelewer dat hy weinig omgee vir 
die “Afrikaans-goedgesinde” beleid wat in November 2015 aanvaar is en was hy 
in werklikheid doelbewus besig was om Afrikaans te verswak en daarmee weg 
te doen. De Villiers het immers reeds “'n vlieër opgestuur” dat hy beoog om 
Engels die “primêre onderrigtaal” te maak. Die taktiek word gevolg om kritiek 
teen die taalbeleid as verdagmakery uit te maak, terwyl die ironie is dat die 
bestuur hulself reeds verdag gemaak het deur hulle voortgesette aftakeling van 
Afrikaans. `n Empiriese waarneming van hulle hantering van Afrikaans kon 
tot slegs een gevolgtrekking lei, naamlik hulle voorneme om Afrikaans by die 
“agterdeur uit te vee”. Die bestuur het hulle handeling met allerlei sogenaamde 
“akademiese en wetenskaplik verantwoordbare” argumente gemotiveer, wat 
terugstrek tot by rektor Brink se argument dat Afrikaans die US sal isoleer 
en daartoe sal lei dat die US 'n plattelandse universiteit van mindere status en 
swakker standaarde sal word. Ook is die “pseudo-akademiese onsin” bygehaal 
dat dit nie die US se verantwoordelikheid is om akademiese Afrikaans wat om 
voortbestaan stry, te red nie. Heydenrych glo dat indien De Villiers vir verdere 
argumente gevra sou word, hy waarskynlik na OS sal verwys, wat nie hulle 
eise vir “Weg met Afrikaans” sal laat vaar nie, 'n dreigement wat die bestuur 
kennelik met groot erns bejeën het (Heydenrych 2016:10). 


Die taalsituasie het al komplekser geword, want juis in hierdie stadium is 
die hoogste studentegesag aan die US - die Matie-parlement - ontwrig oor 
die EFF se beswaar dat dit heeltemal te wit is (Die Burger 2016:4). `n Sitting 
is gehou om `n mosie van wantroue in die SR-voorsitter te bespreek na `n 
verklaring deur hom en 'n mede-SR-lid waarin hulle die universiteitsowerheid 
versoek het om `n hofbevel te kry teen lede van die #FeesMustFall-beweging 
wat een van die administrasiegeboue beset het. Die klagte was dat hulle nie 
die res van die SR in die saak geken het nie. Die parlement se byeenkoms 
het chaoties begin toe te veel studente by die vergaderplek opgedaag het en 
die byeenkoms na die Ou Hoofgebou verskuif moes word. Beskuldigings 
is deur die EFF na wit studente geslinger deur na hulle as “mayonnaise” te 

verwys wat altyd beangs word wanneer swart mense vryheidsliedere sing. 
Die chaos het vererger toe die EFF-lede se leiersbevel op die banke begin 
ronddans het, met een wat die woorde “fuck your church” geskreeu het en 
ander wat herhaaldelik die verrigtinge onderbreek het. Toe die waarnemende 
speaker se gesag nie eerbiedig word nie, het die vergadering verdaag. Ook 
op die kampus het rassespanning weer voorgekom toe EFF-lede AfriForum- 
lede uittartend voorgekeer het nadat laasgenoemde 'n versoekskrif oor 
Afrikaans as onderrigtaal aan die hoof van studentebehuising oorhandig het 
(Die Burger 2016:4). 

9. DIE NUWE KONSEPTAALBELEID 
(MAART 2016) 


Die rektor en sy span het reeds op 16 Maart aan die parlementêre 
portefeuljekomitee laat blyk die taalbeleid sou in die loop van die jaar 
hersien word (Marais 2016c:12). Die belangrikste oogmerk sou wees om 
toegang vir meer studente sowel as gelyke geleenthede vir almal te verseker 
en tekortkominge rakende studente wat nie Afrikaans kon hanteer nie, uit te 
skakel. In weerwil van die US se aankondiging het die studenteraadslid vir 
transformasie met ongeduld gereageer op die trae pas van die taalbeleid se 
hersiening: “Ons ervaar glad nie `n dringendheid om die taalbeleid te verander 
nie - veral nie van die US-raad nie. Daar is studente wat vandag in klasse sit 
wat eenvoudig nie verstaan wat die dosente sê nie” (Marais 2016c:12) 


Uiteindelik is die US se hersiene konseptaalbeleid op 22 Maart bekendgemaak, 
wat ’n verbintenis tot meertaligheid behels het, maar terselfdertyd die 
handhawing van, en nie meer die beskerming van Afrikaans nie voorop gestel 
het. Die belangrikste wysiging was die weglating van die US se belofte om 
die akademiese potensiaal van die taal te bevorder en te beskerm soos in die 
vroeëre beleid gestipuleer. Die nuwe konsep het nou bepaal dat die US slegs 
verbind bly om die status van Afrikaans vir akademiese, administratiewe en 
kommunikasiedoeleindes te handhaaf. Wat Engels betref, sou dit saam met 
ander tale op akademiese en institusionele vlak gebruik word, omdat sprekers 
van verskillende tale dit in sosiale kommunikasie gebruik het. Afrikaans en 
Engels bly die onderrigtale en op voorgraadse vlak word Afrikaans en Engels 
tot by die derde jaar gebruik. Verder sou modules met groot getalle studente in 
taalvoorkeurgroepe vir parallelmediumonderrig verdeel word, terwyl kleiner 
groepe dubbelmedium sou gebruik waar deurgaans in Engels gekommunikeer 
sou word (Marais 2016e:4). Hiermee was die vegters vir die Afrikaans soos te 
verwagte geensins tevrede nie en die voorsitter van ATR, prof. Anne-Marie 

Beukes, se afleiding was dat die “subteks” kennelik “pro-Engels” geword het. 
Dit wou voorkom asof die US “hom onttrek van die verdere ontwikkeling van 
Afrikaans as wetenskapstaal” (Marais 2016e:4). 


Die konseptaalbeleid is onmiddellik op US se webtuiste bekendgemaak 
met as hoofoogmerk om inklusiewe deelname te bevorder en die publiek 
die geleentheid te bied om ook daarop te reageer voordat die bygewerkte 
konsepbeleid aan die fakulteitsrade voorgelê word (Janse van Rensburg 
2016c:7). Die kern van die beleid het groter inklusiwiteit in die vooruitsig 
gestel, wat ook aanpassing sou verg na gelang dat taalvoorkeure en -demografie 
verander het. Ten spyte van geldelike beperkings sou die universiteit alles 
in sy vermoë doen om alle taalgroepe te akkommodeer. Dit is wel duidelik 
bepaal dat ten spyte van die US se verbintenis tot groter inklusiwiteit, dit 
nie ten koste van die ooreengekome minimum -teiken vir die Afrikaanse 
aanbod toegepas sou word nie. Indien die nodige fondse verkry kon word, 
sou die Afrikaanse aanbod verder verhoog word. In hierdie stadium (2015) 
was die meerderheid eerstejaars Engels (45%) teenoor 42% Afrikaans. Die 
ondervoorsitter van die raad het tydens die raadsvergadering laat blyk dat 
dit in die loop van 2015 duidelik geword het dat die bestaande taalbeleid nie 
die uitsluiting van sekere studente uitskakel nie. Studente wat nie Afrikaans 
magtig was nie, het benadeel en uitgesluit gevoel. Die SR se reaksie was dat 
hulle parallelmedium en die gebruik van Engels as omgangstaal steun sodat 
alle studente ten alle tye kan begryp wat gekommunikeer word. Die SR het 
ook twee verteenwoordigers op die taalkomitee wat die proses bestuur het, 
gehad (Janse van Rensburg 2016c:7). 


9.1 Amptelike ondersoek na die afwyking van die beleid 


Die feit dat litigasie en `n juridiese ondersoek weer ter sprake gekom het, 
het veroorsaak dat druk uit meer as een oord toegeneem het, selfs vir US- 
bestuurslede se “koppe om te rol” (Malan 2016c:2). Op 11 Maart moes 
die voorsitter van die US-raad `n beëdigde verklaring voor die Kaapse 
hooggeregshof aflê in erkenning dat die US “onregmatig” gehandel het in 
die toepassing van die beleid waardeur Afrikaans en Engels “gelyke status” 

as onderrigtaal ontvang het, soos in 2014 deur die raad aanvaar. Dit was 
'n raadsbesluit wat toe met net twee teenstemme aanvaar is. Die president 
van die konvokasie, adv. Jan Heunis, het gemeen dit was duidelik dat die 
bestuur met opset hierdie besluit geignoreer het, al het dit op wetverbreking 
neergekom. Boonop het die rektor se adjunk, prof. Schoonwinkel, die bestuur 
se optrede agterna probeer wettig deur middel van 'n mosie dat die bestuur die 
beleid “met buigsaamheid” moet toepas. Die voorsitter van die raad het voor 
regter Jeanette Traverso erken dat gemelde mosie “regtens aanvegbaar” was, 
siende dat dit 'n wysiging van die taalplan behels het en die wetlike voorskrifte 
nie nagekom is nie (Malan 2016c:2). 


Hierdie erkenning het Heunis tot die oortuiging gebring dat dit voldoende 
gronde verskaf om sekere van die bestuurslede dissiplinêr te kan aankla. 
Daar is ook op die regskoste gewys wat sowat R500 000 sou beloop indien 
'n kostebevel toegestaan word. Al hierdie maneuvrerings en erkennings het 
die meeste van die raadslede se geduld met die voortslepende taalprobleem so 
beproef, dat hulle op `n onafhanklike ondersoek deur 'n afgetrede appélregter 
aangedring het (Malan 2016c:2). 


Diegene wat verantwoordelik was vir afwyking van die taalbeleid, so is in 
Maart 2016 berig, sou deur `n onafhanklike kommissaris ondersoek word. 
Die voorsitter van die raad het te kenne gegee daar sou eers gewag word op 
die bevindinge van hierdie kommissaris voordat enige verklaring oor die 
aangeleentheid uitgereik word (Janse van Rensburg 2016b:6). Reeds op 'n 
buitengewone raadsvergadering in Februarie is die besluit geneem om op 
'n kommissaris se bevinding te wag, wat onder andere sou moes vasstel hoe 
afwykings ontstaan het en hoe dit in die toekoms hanteer behoort te word. 
Die besluit is geneem ondanks 'n vroeëre ooreenkoms van die bestuur met 
AfriForum Jeug dat die bestaande beleid vorentoe korrek toegepas sal word. 
Laasgenoemde het intussen 'n interdik teen die US bekom om die US te 
dwing om die bestaande taalbeleid met gelyke status vir Afrikaans en Engels 
te handhaaf. Die kommissaris sou ook die verontagsaming van die US se 
ooreenkoms met AfriForum Jeug ondersoek en diemoontlikheidofbestuurlede 
wat die taalbeleid willens en wetens verontagsaam het, gedissiplineer 

behoort te word. Die raad het in hierdie stadium die versekering gegee dat 'n 
deelnemende proses gevolg sal word met, wye geleentheid vir insette (Janse 
van Rensburg 2016b:6). Aan die parlementêre portefeuljekomitee het die 
rektor te kenne gegee dat die US se taalbeleid gedurende 2016 hersien sal 
word om hopelik in Junie weer voor die raad te dien (Marais 2016d:13). Die 
keuse van `n onafhanklike ondersoekkommissaris het uiteindelik op die baie 
gerespekteerde regter Craig Howie, afgetrede regterpresident van die appèlhof, 
geval. Hy is in Maart aangestel en sy uiteindelike 24 bladsy-bevinding was dat 
US korrek opgetree het deur sy eie taalbeleid in belang van die universiteit te 
verontagsaam en te oortree deur daardeur veral te voorkom dat geen studente 
taalgewys uitgesluit word nie (Janse van Rensburg 2016e:1). Hy het bevind dat 
die US se bestuur die “werkinge, reputasie en welstand” van die US beskerm 
het toe daar op sekere punte van die taalbeleid afgewyk is. Indien hulle nie 
so besluit het nie, sou die US “hom aan 'n grondwetlike uitdaging” deur 
studente wat nie Afrikaans magtig is nie, blootgestel het. Hy het dit ironies 
gevind dat die bestuur deur sy oortreding hom aan regstappe deur Afrikaanse 
studente uitgelewer het. Met al die dokumente tot sy beskikking was Howie 
die mening toegedaan dat almal betrokke begerig was om die welstand van 
die universiteit te handhaaf sonder om ander studente se grondwetlike regte 
te oorskry (Janse van Rensburg 2016e:1). 


Een van die raadslede, Jannie Durand, het kort daarna as genooide spreker by 
die Helpmekaar-studiefonds se prestige-toekenning op Stellenbosch te kenne 
gegee dat daar `n verkeerde persepie oor Afrikaans bestaan. Meertaligheid 
was vir hom een van die groot bates in die land, wat benut behoort te word. 
Hy was 'n voorstander van parallelmediumonderrig. Hy het dit self as skolier 
beleef en nooit gevoel sy Afrikaanse identiteit word daardeur aangetas of van 
hom weggeneem nie (Marais 2016d:13). Die voorsitter van Helpmekaar het 
in sy repliek Durand se siening van Afrikaans gesteun en gemeen daar heers 
inderdaad die verkeerde opvatting dat diegene wat dink Afrikaans is belangrik, 
die US daarom `n uitsluitlik Afrikaanse universiteit wil maak. Al wat nagestreef 
en beoog is, was gelyke status vir die twee tale, maar juis omdat daarin gefaal 
word, het dit op minagting en miskenning van tweetaligheid en oortreding 
van die neergelegde beleid neergekom (Marais 2016d:13). 

10. BEWEGING VIR DIE 
BEHOUD VAN AFRIKAANS BY DIE US: 
DIE GELYKE KANSE (GK)-INISIATIEF 


Soos te verwagte het die nuwe verwikkelinge en die bevinding van Howie 
'n stroom van reaksie uitgelok. Leidende geeste in die Afrikaanse en selfs 
Engelse letterkunde in die samelewing het luid vir Afrikaans opgestaan. 
AfriForum Jeug het onmiddellik laat weet dat hulle besig is om die nuwe 
wysiging met die bestaande te vergelyk en ongegag die Howie-bevinding 
regstappe te oorweeg omdat Howie se siening steeds en weereens studente 
uitsluit. Wat US se bestuur en raad blykbaar nie na behore kon begryp nie, 
was dat meertaligheid beteken studente het die reg op moedertaalonderrig 
en bowendien was Engels nie die belangrikste taal in die Wes-Kaap nie 
(Marais 2016f:6). 


In April het `n nuwe drukgroep vir Afrikaans - Gelyke Kanse (GK) - sy 
verskyning onder leiding van Breyten Breytenbach gemaak om vir Afrikaans 
se behoud by die US te veg (Janse van Rensburg 2016d:8). Van die stigterslede 
was Giliomee, Flip Smit (oud- UP-rektor), Viljoen, De Vries en Dommisse. 
Die kerndryfveer daaragter was dat `n “vaste, volwaardige en volhoubare 
aanbod in Afrikaans aan die US” ononderhandelbaar is. In `n ope brief 
aan die rektor het Breytenbach dit as 'n “kwade dag” bestempel dat daar 
in die openbaar “gepleit moet word om die erkenning en versterking van 
diversiteit en vir die behoud van veelvuldigheid as onderskraging van die 
gedeelde, oorkoepelende waardes waarop Suid-Afrika se Grondwet berus” 
(Janse van Rensburg 2016d:8). Sy oortuiging was dat die US leiding behoort 
te neem om in die behoefte van die bevordering en ontwikkeling van die 
inheemse tale te voorsien en veral die tale wat in die streek gepraat word. 
Wat dringend gedoen moes word, was om met moed en deeglike planne 
objektief en inklusief te dink en op te tree. Die nuwe groep het 'n beswaarskrif 

opgestel wat op die nuwe aksie se webwerf onderteken kon word. Talle ander 
bekendes het die inisiatief gesteun, soos byvoorbeeld die Nobelpryswenner 
JM Coetzee, Fritz Brand (n voormalige appélregter), RW Johnson, 
Tony Leon, David Welsh, Rhoda Kadalie, John Miles, Sonja Loots en talle 
ander (Janse van Rensburg 2016d:8). Hulle het die voorgenome taalbeleid 
as vol gebreke bestempel. Coetzee het dit veral gehad oor die feit dat daar 
nêrens na kultuur verwys is nie, wat die indruk geskep het asof die bestuur taal 
bloot as 'n instrument vir kommunikasie sien en die kulturele belangrikheid 
daarvan negeer. Fedsas weer het gewaarsku dat die wetenskaplike ontwikkeling 
van Afrikaans moet voortgaan in die lig van die verengelsing van die land se 
universiteite en veral ter wille van die behoefte van Afrikaans op skool. Vanuit 
die GK-platvorm is die mening uitgespreek dat die US elke jaar 50% plekke 
vir eerstejaars vir Afrikaanse studente behoort te reserveer (Malan 2016:2). 


Op 14 April het Breytenbach `n ope brief aan die rektor gerig wat opspraak 
sou verwek, maar ook sterk steun sou ontvang. Die oomblik toe hierdie 
taalswaargewig sy verskyning maak, is die taaldebat weer tot een van die 
belangrikste kwessies in die media verhef. Sy redenasie was dat Engels wel die 
wêreld se voertaal mag wees, maar dat groot aanhang van Engels die mens se 
bestaan kultureel verskraal en dat die wêreld interessanter en veel wyer is as 
die US se “eenvlerkige, visielose” taalbeleid wat in die vooruitsig gestel word 
(Van Staden 2016:8). Die US behoort die werklikhede van sy omgewing en 
van Afrikaans wat inheems is te verreken, want die uitbouing daarvan kon 
eenheid en vooruitgang in die land bevorder. Universiteitsbesture moes eintlik 
hul koppe in skaamte laat hang oor die inperking en verskraling van Afrikaans 
en die politieke aanhitsers teen Afrikaans moes in die openbaar gekonfronteer 
word, sodat gelyke kanse vir Afrikaans 'n werklikheid kan word en tot sy reg 
kan kom (Van Staden 2016:8). 

11. AFRIKAANS BY DIE US: 
`N “STERWENDE PERD” 


Anton van Niekerk se reaksie in 'n ope brief aan Breytenbach was dat om 
Afrikaans aan studente aan die US “op te dwing is soos om `n sterwende perd 
te looi om regop te bly” (Van Niekerk 2016:12). Die “pragtige ideale” waaroor 
Breytenbach skryf, het doodeenvoudig nie meer gerym met die realiteite op 
die US-kampus nie en alhoewel hy self gehoop het dat Afrikaans staande 
sal kan bly, het die tanende belangstelling vir Afrikaans onder studente vir 
hom 'n heel ander verhaal vertel. Die groep wat Afrikaans verstaan en die 
studente wat dit as onderrigtaal kies, word al minder. Sy versugting was: 
“Hoekom beveg ons mekaar nie minder en praat liewer konstruktief saam 
oor hoe om daardie perd sonder geweld nuwe lewe te gee nie?” Van Niekerk 
het erken Afrikaans lewer 'n bydrae tot konstruktiewe diversiteit, maar die 
noodsaaklike hersiening van die taalbeleid was in sy oë 'n gans ander kwessie 
(Van Niekerk 2016:12). 


In sy reaksie wou Breyten van Van Niekerk weet hoe hy dit regkry om 
steeds aan die retoriese en leë argument van transformasie vas te klou. 
Ook Tim du Plessis het transformasie aangevat, omdat dit vir hom `n 
staatsideologie geword het wat vir die ANC eenvoudig slegs een ding beteken 
het: “Wees redelik, word soos ons jou wil hê.” (Du Plessis 2016:6) Dit het egter 
nie beteken dat hy gekant was teen transformasie en dit verwerp het nie. Hy 
het geglo Breytenbach anker die begrip transformasie binne die konsep van 
diversiteit en het gemeen dat ware progressiewes diversiteit voorstaan, terwyl 
neo-verkramptes die politieke dwangstrukture van die verlede wou terugbring. 
Afrikaans was weer besig om nuwe lewe te toon en die “stigmatisering van die 
taal, veral deur Afrikaanse neo-hensoppers, is minstens gestuit”. Hy het verwys 
na die woorde van die Gautengse ANG-sekretaris, Hope Papo: “Ons verstaan 
nie hierdie onlogiese redenasie om 'n koloniale taal soos Engels voor te trek 

nie, selfs al word dit in die sakewêreld gebruik. Afrikaans is 'n inheemse taal 
nes Zoeloe, nes Noord-Sotho, nes die ander” (Du Plessis 2016:6) 


In `n skreiende aanval op Breytenbach se siening het Piet Croucamp, in 
daardie stadium politieke wetenskaplike by UJ, hom beskuldig dat wat hy 
oor Afrikaans te sê het altyd met meerderwaardigheid en skerp sarkasme 
gepaard gaan (Croucamp 2016:8). Vir dekades het Breytenbach Afrikaans 
“soos 'n hoer behandel” en net soos dit hom gepas het die taal beswadder, 
wat hy as uitgeweke “Fransman” blykbaar heel maklik gevind het. Nou het 
sy rol verander en tree hy skielik as segsman daarvoor op. Sy onbegryplike 
gedigte wat eers meineed was, word nou opgehemel en waarom moet na 
sy stem geluister word? Die “taalbulle” hunker nog terug na die wonderlike 
verlede en dit is vir Croucamp vreemd dat mense nie wil insien universiteite 
in die land is nasionale besit en behoort aan almal, nie net Afrikaners nie. 
Vir hom was dit 'n mite dat kulturele verskeidenheid onvermydelik kwaliteit 
veronderstel en dat ingewikkelde denke en belangrike uitvindings en 
lewensbeginsels slegs voortspruit uit kultuur- en taalverskeidenheid. Hy het 
Breytenbach aangeraai om weg te kom uit die AfriForum-dampkring en die 
misleidende idees wat oor Afrikaans se posisie en roeping kwytgeraak word. 
Hy moes en eerder na jongmense luister wat nie Breytenbach se “duursame 
Paryse verblyf” en “benepenheid met Afrikaans” gedeel het nie. Ook by UP 
het meningsopnames aangedui dat Afrikaans nie meer genoeg aanhang geniet 
nie. “Taal en kultuur soos ander ismes het 'n morsige verlede en hoe ook al jy 
die geskiedenis van Afrikaans wil oorskryf, jy sal nie die bloed van die mure af 
kry nie.” (Croucamp 2016:8) 


Ook die rektor van die UV het gemeen dat Breytenbach eintlik nie die reg 
het om vanaf `n veilige afstand in Parys op tone te trap nie (Waldeck 2016:9). 
Hierop het Breytenbach per e-pos uit Frankryk gereageer en te kenne gegee hy 
dat nie in 'n polemiek met Jansen wil betrokke raak nie, want die vorige keer 
toe hy direk met hom probeer skakel het, is hy deur 'n UV-woordvoerder in 
swak Afrikaans geantwoord. Wat hom betref, het Jansen nie die moed van sy 
oortuiging nie, of sien hy nie kans om te reageer op al die lawaai nie, waarvoor 


hy hom nie verkwalik nie. Sarkasties het Breytenbach te kenne gegee hy begryp 

die moeilike situasie van universiteitsbesture, want hulle voorland is om van 
universiteite “bush colleges” te maak en voor te gee goeie standaarde word 
nog gehandhaaf. Dit alles het geskied onder owerhede wat niks anders begryp 
as om aan mag vas te klou en ou griewe uit te buit nie (Breytenbach 2016:9). 


Croucampisopsybeurtaangevatdeur Rudievan Rensburg, Afrikaanse skrywer 
en joernalis, vir sy afgesaagde argumente oor “taalbulle” en oor hunkering na 
die verlede. Wat hom veral gegrief het, was die talle Suid-Afrikaners wat nie 
meer ordentlik en beskaaf van mekaar kon verskil nie (Van Rensburg 2018:6). 
Geen persoon met normale verstand het nog daaraan gedink dat die HAU's 
hulle eertydse Afrikaanse karakter moet behou nie. Croucamp gee geen bewyse 
vir sy vae uitspraak oor die onbelangrikheid van diversiteit en kreatiwiteit nie 
en ignoreer totaal die bewyse van die waarde van moedertaalonderrig. Die 
vegters vir tersiëre onderrig wil nie laer trek of Afrikaans op ander afdwing nie, 
maar slegs verseker dat toekomstige geslagte hulle nog in keurige Afrikaans 
sal kan uitdruk (Van Rensburg 2018:6). 


Volgens Willie Spies was een van die grootste foute wat die Afrikaners gemaak 
het, was nie apartheid nie, maar die wyse waarop sienings uit eie geledere 
wat nie in ooreenstemming was met die heersers nie “met brute boeliegedrag 
stilgemaak is”, en hy het die voorbeelde van Beyers Naudé en Breytenbach 
voorgehou (Spies 2016:6). Hy het Croucamp se reaksie op Breytenbach as 
“opspraakwekkend” beskryf en gewonder of eersgenoemde weer in “'n ou 
Afrikanergat” val. Croucamp takel nie Breytenbach se opvattings en die 
“dinamika waarbinne dit afspeel” nie, maar kom hom met venyn as persoon 
by en skep selfs die indruk dat hy hom met ruwe geweld wil platslaan 
(Spies 2016:6). 


Breytenbach sou later nog heftiger reageer en beweer dit is nie die ANC 
wat Afrikaans vermoor nie. “Dit is die Universiteit Stellenbosch wat 
Afrikaans doodmaak” en die “hol mense” wat “veronderstel is om die morele 
leiers te wees, wat menings moet vorm. Die mense wat beweer hulle is 
postmoderniste ... Hulle is gekke, lafaards en verraaiers. Hulle is kruipers? 
(Prince 2017:2) 

Fedsas (Federasie van Beheerliggame van SA Skole) se reaksie was dat die 
US `n nuwe taalbeleid behoort neer te lê waarin Afrikaans die ankertaal 
bly (Anthony 2016:2). As rede hieroor is die belangrikheid en omvang van 
die gebruik van Afrikaans as onderrigtaal in Wes-, Oos- en Noord-Kaapse 
skole voorgehou: van die 1460 openbare skole in die Wes-Kaap was 
560 enkelmedium-Afrikaans of skole wat Afrikaans in dubbel- of 
parallelmedium aanbied; die Noord-Kaap het 235 skole met Afrikaans 
as onderrigmedium gehad en die Oos-Kaap 336. Die belangrikheid van 
moedertaalonderrig vir jonger kinders is weereens as ononderhandelbaar en 
onontbeerlik voorgehou, veral vir benadeelde gemeenskappe waar Afrikaans 
die taal is wat feitlik uitsluitlik gebruik word. Fedsas was nie daarop uit om vir 
'n uitsluitlik Afrikaanse US te pleit nie, maar dit was onaanvaarbaar dat Engels 
die studente wat in Afrikaans onderrig wil ontvang, uitsluit (Anthony 2016:2). 
Kritiek is uitgespreek dat die US se taalbeleid die belangrikheid van 
moedertaalonderrig misken en dat die universiteit juis leiding behoort te gee 
oor die voordele daarvan (Smuts 2016:4). 


Tydens die Rapportryersbeweging (RRB) se byeenkoms in April 2016 is besin 
oor Afrikaans by HAU'. Die algemene siening was dat universiteitsrade 
moet toesien dat Afrikaans beskerm word en onderrig daarin voortduur 
(Roos 2016:6). US het immers 'n gemeenskap bedien wat hoofsaaklik 
Afrikaanssprekend is en Afrikaans was `n hoogs ontwikkelde wetenskaplike 
taal met 'n ryk letterkunde en wat deur die Grondwet beskerm word. Die RRB 
het die “meerderheidsdoelwit” van die US verwelkom, maar ook besorg gebly 
oor Afrikaans se toekoms as akademiese en hoëfunksietaal (Roos 2016:6). 

12. AFRIKAANS SE VERSKANSING IN 
DIE WEEGSKAAL: `“DEURLOPENDE 
AANWENDING VAN ENGELS” 
(RAADSBESLUIT 21 MEI 2016) 


d 


Op 21 Mei het Afrikaans `n groot terugslag as onderrigtaal by US beleef 
toe die raad met 13 teen 8 'n mosie gestel deur advokaat Jan Heunis 
(verteenwoordiger van die US se konvokasie van 150 000 lede) dat Afrikaans 
en Engels gelyke status as onderrigtale moet geniet, verwerp het. Dit het 
die deur geopen om Engels “deurlopend (maar nie uitsluitlik nie) in sy 
akademiese, sosiale, administratiewe en professionele kontekste” by US aan 
te wend (Burger & Malan 2016:2). Kritici het gemeen dit sou Afrikaans tot 
'n tweederangse posisie verskraal, alhoewel Afrikaanse lesings en tolkdienste 
steeds sou voortgaan. Daar is aan herinner hoe die aksie rakende Afrikaans 
as 'n poging binne die raad begin het om Afrikaans 'n hupstoot te gee, maar 
presies die teenoorgestelde toe gebeur het toe Afrikaans deur die verwerping 
van die Heunis-mosie in 'n baie swakker posisie gelaat is. Die voorstanders 
vir Afrikaans het die verswakking van Afrikaans se stand en status gesien 
as veroorsaak deur die US-raad, wat sy rug gekeer het op die beginsel van 
meertaligheid en die onbetwisbare voordele daarvan vir die US (Rossouw 
2016:4). 


Heel neerslagtig het Viljoen, voorsitter van die konvokasie, laat hoor dat 
bogenoemde mosie veroorsaak het dat die US sy eeufeesviering “tegemoet 
gaan as Engelstalige universiteit waar Afrikaanssprekendes, wat akademiese 
Engels nie magtig is nie, uitgesluit word” (Burger & Malan 201622). Die nuwe 
konsepbeleid sou eers deur die senaat bespreek word voordat dit binne 
`n maand weer voor die raad sou dien, om daarna vanaf Januarie 2017 as 
nuwe beleid te geld. Bogenoemde raadsvergadering het na AfriForum Jeug se 

hofaansoek om die hersieningsproses van die taalbeleid te keer, plaasgevind. 
Dié organisasie het tog laat blyk dat daar meer tevredenheid daarna gekom het 
weens die groter mate van sigbare raadsmonitering oor taalhersiening. Danie 
Rossouw, prokureur vir AfriForum, het te kenne gegee dat indien die nuwe 
aanbeveling wel deur die raad goedgekeur word, hulle weer die hof sou nader. 
Die drukgroep GK se reaksie was dat die konsepbeleid bruin mense se belange 
ignoreer, 'n groep van besondere belang in enige skuiwe om transformasie te 
verwesenlik. Ook die SA Akademie was krities en het gekla dat die Afrikaanse 
weergawe van die beleidstuk `n swak weergawe is van die besluit in Engels, 
wat insigself reeds vrese geskep het van hoe Afrikaans minderwaardig hanteer 
word (Burger & Malan 2016:2). 


In die oortuiging dat die stryd vir Afrikaans moet en sal voortgaan (en dit 
net nadat 'n inklusiewe ATKV-meertaligheidsweek in Soweto plaasgevind 
het), is die stryders vir Afrikaans aangemoedig om te volhard en nie tou op 
te gooi nie (Rapport 2016a:2). Die verengelsing wat by die US aan die gang 
was, kon wel die voorstanders van Engels verbly, maar die groot probleem 
en nadeel daaraan verbonde was die verskraling van toegang tot Afrikaanse 
tersiêre onderrig vir bykans 50% van die Wes-Kapenaars wie se moedertaal 
dit was. Indien Afrikaans se posisie op universiteitsvlak, wat oor bykans 
'n eeu met geweldige inspanning en koste opgebou is, ingeperk word, sou die 
taal op die ou einde slegs in huise en bepaalde omgewings gepraat word, het 
Rapport gewaarsku. Baie Afrikaanssprekendes was egter steeds positief in die 
oortuiging dat daar veel is wat nog gedoen kan word “om Afrikaanssprekendes 
se grondwetlike regte te beskerm en verder uit te bou en Afrikaans lewendig 
en dinamies te hou” (Rapport 2016a:2). 


29) 


13. BEKENDMAKING VAN DIE FINALE 
KONSEPBELEID (22 MEI 2016) 


Op 23 Mei is die finale konsepbeleid soos dit aan die senaat en raad 
voorgelê sou word, gepubliseer (Janse van Rensburg 2016f:4). Hierin is die 
meertaligheid by die US as “belangrike onderskeidende eienskappe van die 
US en sy gegradueerdes” sterk beklemtoon, asook die feit dat daar nog steeds 
veel ruimte vir Afrikaans as akademiese taal gelaat word. Veel positiefs oor 
Afrikaans is in die dokument gestel, onder andere dat dit as akademiese taal 
groot en wye seggingskrag ontwikkel het, waarin die US in die verlede `n 
belangrike rol gespeel het. Erkenning word ook daaraan gegee dat Afrikaans 
'n instrument is wat die diverse gemeenskap op en om die kampus help 
bemagtig. Terselfdertyd is dit in die nuwe beleidsdokument baie duidelik 
gestel dat Engels veral belangrik is omdat dit die onderlinge kommunikasietaal 
tussen die studente op die kampus is, wat uiteenlopende tale praat. Vanweë 
Engels se verdere belangrikheid as internasionale akademiese en beroepstaal 
sou dit in hoofsaak en deurlopend, hoewel nie uitsluitlik nie, in akademiese, 
professionele en administratiewe kontekste op die kampus gebruik word. 
Parallelmedium sou voortaan in voorgraadse kursusse aangewend word en 
waar praktiese oorwegings dit vereis, sou dubbelmedium steeds toegepas 
word. In laasgenoemde klasse sou inligting in Engels gegee word en indien 
die tyd dit toelaat, in Afrikaans herhaal word. Opsommings van belangrike en 
beklemtoonde dele sou ook in Afrikaans beskikbaar wees en vrae sou in die taal 
vandie vraesteller beantwoord kon word. Saam met dubbelmediummodules vir 
eerstejaars sou tolkdienste in elke fakulteit na gelang van behoefte beskikbaar 
gestel word. Indien alle studente in `n klasgroep in `n geheime stemming 
daartoe instem, sou die module slegs in Afrikaans of Engels aangebied word. 
Die beleid het verder bepaal dat Afrikaans se akademiese potensiaal versterk 
moet word deur “onderrig, navorsing, simposiums, kortkursusse en steun aan 
taalonderwysers en gasdosente in Afrikaans” (Janse van Rensburg 2016f:4). 

Afrikaans sou ook bevorder word deur parallelmediumonderrig en die gebruik 
van Afrikaans in dubbelmedium, sowel as onderrighulp in Afrikaans en die 
beskikbaarstelling in Afrikaans van leermateriaal en taalverwerwingskursusse. 
Daar sou ook voortgegaan word met “Afrikaanse akademiese en professionele 
ontwikkelingsgeletterdheid” en verpligte leesstof wat in kursusse vereis word, 
sou in Afrikaans en studiegidse in beide Afrikaans en Engels beskikbaar 
wees. Toetse en vraestelle sou in beide tale beskikbaar wees en afgesien van 
Afrikaans en Engels, sou Xhosa ook deur die ontwikkeling van onder andere 
meertalige woordelyste gesteun en bevorder word (Janse van Rensburg 
2016f:4). `n Verdere bepaling was dat die omgangstaal op die kampus en in 
die koshuise oordeelkundig gekies moes word. Op die eerste konsepbeleid is 
meer as 500 kommentare van belanghebbendes en die publiek ontvang en ook 
die raad het insette gelewer. Die finale dokument sou op 3 Junie aan die senaat 
voorgelê word. 


Dit sou spoedig blyk dat nie een van die strydende groepe tevrede gestel 
is deur die konsepbeleid nie. Die SR, wat van die begin af parallelmedium 
gesteun het, se reaksie was deels positief, maar kommer is uitgespreek of al 
die planne finansieel volhoubaar sou wees. Heunis van die US-konvokasie het 
buite die raad steeds die ontevredenheid uitgespreek dat die raad hom nie 
aan gelyke status vir Afrikaans en Engels wou verbind nie, met die gevolg dat 
Afrikaans sy gelyke status met Engels sou verloor. Wat AfriForum Jeug betref, 
kon Afrikaanse studente se reg op moedertaalonderrig nie meer gestand 
gedoen word nie, terwyl die ATR van mening was dat die konsepbeleid nie 
voldoen aan die “basiese vereistes vir die volhoubare bestuur van Afrikaans 
of Xhosa” nie. Engels word die verstektaal in verskeie opsigte, veral weens 
die verdere bepaling dat dit jaarliks uitgebrei sal word, met volle akademiese 
aanbod binne vyf jaar. Afrikaans, daarenteen, sou slegs “bevorder” word 
(Janse van Rensburg 2016g:3). 


Op 9 Junie het die senaat die gewysigde konsepbeleid met 113 stemme 
teen 10 aanvaar, nadat dit vroeër versoek het dat die raakvlakke tussen die 
Grondwet en die konsepbeleid duideliker uiteengesit en taaltoepassing verder 
toegelig word. Hierdie wysigings is voor die senaat se sitting aangebring en 

die konsepbeleid sou op 22 Junie aan die raad vir finale goedkeuring voorgelê 
word (Janse van Rensburg 2016h:2). 


13.1 “Swart Woensdag": Afrikaans se beskerming 
word beëindig (22 Junie 2016) 


13.1.1 “Vervreemding deur 'n imperiale taal” 


Op 22 Junie 2016 het die US se raad met 'n oorweldigende meerderheid die 
nuwe taalbeleid soos bo uiteengesit aanvaar na 'n bespreking van slegs twee 
uur, ten spyte van besware dat die beleidsdokument nie aan die ministeriële 
siening of die Grondwet voldoen nie (Janse van Rensburg 2016g:3). Raadslid 
Heunis se sinvolle voorstel in die raad was dat die besluit uitgestel word tot 
na die hooggeregshof se uitspraak oor die kwessie van die plek van Afrikaans 
by die UV, wat duidelike juridiese riglyne ook vir die ander universiteite sou 
verskaf. Die raad was nie daarvoor te vinde nie en na die stemming het Jannie 
van der Westhuizen (rektor van Paul Roos Gimnasium) na sy vurige betoog vir 
Afrikaans onmiddellik uit die raad bedank omdat hy hom hoegenaamd nie met 
die nuwe beleid kon of wou vereenselwig nie. Wat hom betref, het die bepalings 
daarvan geen versekering gebied dat die bestaande Afrikaanse lesingaanbod 
gehandhaaf sal word nie en dat dit die weg kon open vir interpretasies wat 
Afrikaans in die toekoms kon bedreig. Hy was ook oortuig dat dit 'n radikale 
uitwerking op die universiteitswese en die grondwetlike regte van 'n groot 
segment van die samelewing sou hê. Saam met Van der Westhuizen het 
Heunis, Johan Theron, Hein Gonzales en professore André Coetzee en Wannie 
Carstens ook die raadsvergadering verlaat (Die Burger 2016:6). Theron se kras 
verduideliking vir sy eie optrede was dat hy nie verder geassosieer wou word 
nie met “oneerbare raadslede wat twee vorige besluite, wat kategories gestel 
het dat die aanbod van Afrikaans nie verminder mag word nie, negeer het”. 
Op sarkastiese wyse het hy die raad as baie “dinamies” bestempel deurdat die 
nuwe besluit binne twee uur afgehandel is en die raad sy besluit van 21 Mei 
dat die Afrikaanse aanbod nie verskraal mag word nie, binne 'n maand tot niet 
gemaak het. Twee vorige raadsbesluite wat bepaal het dat Afrikaans se aanbod 
nie verskraal sal word nie, is eenvoudig geignoreer. Boonop is dié eensydige 

optrede beide kere deur die hof gekeer. Wat as “werksdokumente” bestempel 
is, het skielik beleid geword (Retief 2016a:11). Die raad is vertel daar is wyd 
geraadpleeg, maar die 80%-reaksie ten gunste van gelyke status vir Afrikaans 
is sonder meer genegeer. Nogtans het Theron steeds geglo: Illegitimi non 
carborundum (moenie dat die maaifoedies jou onderkry nie) (Retief2016a:11). 
Carstens se siening was die Afrikaanse gemeenskap vorentoe self sal moet 
besluit hoe om teenoor die US te reageer, want wat hom betref, was die 
taalbeleidsbesluit teen Afrikaans 'n “waterskeidingsoomblik vir Afrikaans 
en die US”. Desnieteenstaande het hy dit moedig slegs as die “begin van die 
taalstryd” gesien. Hy het selfs gemeen Afrikaanse ouers moet goed besin of 
hulle nog die US wil ondersteun, aangesien die raadsbesluit `n “dubbele slag 
vir Afrikaans” was, omdat ook die UP op dieselfde moment 'n soortgelyke en 
selfs meer drastiese taalbeleid aanvaar het waardeur Engels in werklikheid die 
primêre voertaal gemaak is (Janse van Rensburg 2016g:3). 


Die feit dat die UP juis in hierdie stadium, en die UV en Unisa kort tevore, 
taalbesluite tot nadeel van Afrikaans geneem het, het daartoe bygedra dat 
die kritiek uit Afrikaansondersteunende geledere op die nuwe US-beleid des 
te feller was. Afrikaans is bestempel as “vertrap” en die taal is bestempel as 
'n “pasiënt in die “waaksaal” (Volksblad 2016c:1). Breytenbach se reaksie was 
dat die nuwe besluit moontlik nie die doodsklok vir Afrikaans lui nie, maar 
eerder “die einde van die beginproses om weg te doen met Afrikaans.” 


En daarmee saam veeltaligheid. En daarmee saam die verruiming 
van gees en begrip wat 'n weerbare Suid-Afrikaanse gemeenskap 
met haar rykdom aan diversiteit sou kon daarstel. En daarmee 
saam werklike dekolonisering. En daarmee saam aanspreeklikheid. 
(Volksblad 2016c:1) 


Vir hom wasdiebesluit'n voorafskaduwing van die “skisofrenie waar die wêreld 
(en Afrika) slegs ervaar gaan word deur die vervreemding van 'n imperiale 
taal (en daarom verdom)” (Volksblad 2016c:1). 


AfriForum se reaksie was dat die bewese belangrike rolvan moedertaalonderrig 
misken is en die moedertaal van die meeste Wes-Kapenaars gewoon geïgnoreer 

is. Die besluit is kras veroordeel as bewys van “politieke gedienstigheid en `n 
kniebuiging voor anargie". Boonop was ditin stryd met die Grondwet. Die groot 
jammerte was dat die US die enigste van vier universiteite in die provinsie was 
wat Afrikaans nog as verstektaal toegepas het (Janse van Rensburg 2016h:2). 
In die toekoms sou 22 Junie gebrandmerk staan as 'n “swart dag in die 
geskiedenis van Afrikaans", want van Jan Marais se ideaal dat Afrikaans “geen 
mindere plaats” by die US moes beklee nie, het juis dit gebeur, aangevoer 
deur mense met Afrikaanse vanne soos Steyn en De Villiers. AfriForum sou 
belangegroepe en sy regspan raadpleeg oor moontlike verdere litigasie, veral 
omdat die bewese belangrikheid van moedertaalonderrig ontken is en geen 
wedersydse respek vanuit Engelsgesinde oord teenoor Afrikaans getoon is nie 
(Janse van Rensburg 2016k:7). 


Volgens die FAK se woordvoerder was die raadsbesluite van die US en UP 
deel van die proses van taalvernietiging deur die regering. Tóg was die FAK 
steeds positief oor Afrikaans op universiteitsvlak, maar in die vorm van 
Solidariteit se Akademia, en die organisasie sou voortaan volle steun daaraan 
verleen. Die akademiese hoof van Akademia, Piet le Roux, was oortuig dat 
die afskaling van Afrikaans gemeenskappe sou laat besef Afrikaans dat in die 
laaste instansie hulle eie verantwoordelikheid is en dat die taal se toekoms 
steeds blink kan wees. Vir die bestuurder van die NP van Wyk Louw-sentrum 
vir gemeenskapstudies, Christoff van Wyk, was die nuwe beleid `n kwessie 
van “equal discrimination” want Engels is beskou as almal se tweede taal 
en daarom moes teen “almal gediskrimineer word deur slegs Engels as 
volwaardige uinversiteitstaal te erken”. Die onaanvaarbare daarvan was dat 
deur “gelyke diskriminasie” “grondwetlike taalregte geskend, diskriminasie 
geinstitusionaliseer en strukturele taalgeweld gelegitimeer” word 
(Pelser 2016:6). Die beeld is selfs gebruik van Afrikaans op tersiëre vlak wat in 
die “intensiewe sorgeenheid” is en daar beland het omdat Afrikaanssprekende 
studente al hoe meer onderrig in Engels gekies het, wat die taal laat wankel het 
tot op die punt waar Engels die de facto-universiteitstaal geword het. Afrikaans 
kon vorentoe slegs in die “gemeenskapshospitaal” weer gesond gemaak word 
en Afrikaanssprekende gemeenskappe sou dit voortaan self moes vertroetel 

en versorg (Bruwer 2016:7). Een van die VF*-parlementslede was van oordeel 
dat politieke gedienstigheid vir Afrikaans se ondergang verantwoordelik was. 
Hy het dit as 'n “menseregte verkragting” bestempel en daarom sou sy party 
vorentoe optrede vir die taal in die parlement en op kampusse loods. Vir die 
hoof van die ATR, dr. Conrad Steenkamp, het die besluit nie voldoen aan 
die “mees basiese voorvereistes vir volhoubare bestuur van meertaligheid nie”. 
Die hoof van die AB, Jaco Schoeman, het Afrikaans as “teen die toue” beskryf, 
maar het positief gebly dat kreatiewe denke weer die “nuwe taalkolonialisme” 
sou oorkom (Bruwer 2016:7). 


Volgens Roodt, leier van Praag, is 'n “taaloorlog verklaar” deur die US-raad 
se besluit (Roodt 2016:3). Hy het verskeie groepe as vyande van Afrikaans 
geidentifiseer: diegene wat rooi barette en hemde dra; dié wat skuil agter 
woorde soos die Grondwet, demokrasie en toeganklikheid; of afgedwaalde 
Afrikaners wat Engels aanhang deur Engelse skole te steun. Hy was van 
oordeel dat weerstand teen hulle almal op alle wettige wyses moontlik 
noodsaaklik geword het, al was die “stelsel dermate teen ons gelaai, dat wetlike 
metodes haas uitgeput is. Daar word implisiet aanvaar, ook in die howe, dat 
die Afrikaner so magteloos en skaakmat gestel is dat ons vyande so te sê kan 
maak wat hulle wil. Demografie is alles en getalle troef elke beginsel”. Praag 
sou nietemin voortstry en by die “gehate grondwet met sy Engelse en swart 
voorkeure hou", maar die uiteindelike vraag was of die “dwingelandy van die 
Bantoe-empaaier” geduld behoort te word (Roodt 2016:3). 


Een van die beskuldigings wat telkens opgeklink het en beklemtoon is, 
was Afrikaanssprekendes se eie aandeel in die agteruitgang van Afrikaans. 
Dit is deur Sonja Loots getipeer as die “kortsigtige tropmentaliteit van 
Afrikaanssprekendes wat sélf hard teen Afrikaans” stry en eintlik die 
negatiewe besluite moontlik gemaak het. Die feit dat twee voorste HAU's — 
UP en US - 'n voorkeurposisie aan Engels gegee het, het vir haar beteken 
dat Afrikaans as akademiese taal sou doodbloei, want van die versekering 
dat Afrikaans nog op akademiese vlak uitgebou sal word, sou niks kom nie 
(Loots 2016:6). 

Wat as ontstellend ervaar is, was hoe liefde vir Afrikaans en pleidooie vir die 
billike behandeling daarvan “chauvinistiese-afbrekende etikettering” uitgelok 
het en as agterlik en boers uitgemaak is (Volksblad 2016b:6). 


13.1.2 Die taalbesluif: ‘n “bevrydende meganisme” 


Tydens sy onderhoud en in reaksie op die stortvloed van kritiek op die 
aanvaarding van die nuwe taalbeleid was die rektor se positiewe standpunt 
en versekering Afrikaans by die US “gaan nêrens” nie en dat hy die taalbesluit 
eerder sien as `n “besonder bevrydende meganisme. Ons is in die verlede 
geëtiketteer as 'n wit, Afrikaanssprekende enklave en dit is nie so nie. Dit 
is nie wat ons as universiteit wil wees nie” (Volksblad 2016c:1). Hy het weer 
die kern van die taalbeleid uitgelig en bygevoeg hy meen lesings behels meer 
as net kennisoordrag en leer, want wat die nuwe taalbeleid as totale pakket 
aangebied het, was behalwe lesings ook “lesingmateriaalaanbiedings, tutoriale, 
konsultasies in die kantoor, ensovoorts. 'n Lesing as sodanig is eintlik die 
kleinste deel daarvan". Hy het die twyfel oor die bestuur se bedoelings begryp, 
maar ook geglo dat die beleidsmeganismes vir die handhawing van Afrikaans 
die twyfelaars tevrede behoort te stel (Volksblad 2016c:1). Die rektor het 
gemeen dit is onhaalbaar om die presiese tyd te bepaal wat aan Afrikaans 
in lesings bestee word. Daar word nie altyd onthou dat die US meer as 
R80 miljoen bykomend bestee om Afrikaans aan te bied nie en dit word steeds 
voortgesit. Net soos die voorsitter van die raad was hy verstom oor raadslid 
Theron se aanklag teen die ander raadslede se optrede as “oneerbaar”, want hy 
het geglo dat sienings en standpunte binne die groter gemeenskap verander 
en, indien menings verander en aangepas word, verdien ook dit respek. Nie hy 
asook die meeste lede van die raadslede deel Theron se siening nie. Die nuwe 
taalbeleid “verskuif die klem van `n taalaanbod in minute gemeet na toegang 
tot akademiese kennis vir studente” en dit bly steeds studente se goeie reg 
om tussen Afrikaans of Engels te kies. Toegang en meertaligheid is vir albei 
groepe aan die verbeter en vorentoe is sterker beheer oor taalsake aan die raad 
verleen (Janse van Rensburg 2016k:7). 

OS se voorsitter, Simone Cupido, het te kenne gegee dat haar organisasie 
tevrede was met die nuwe beleid, alhoewel die sukses daarvan sou afhang van 
die behoorlike toepassing van die beleid. Twyfel is uitgespreek of die tolke 
opgewasse genoegvir hulle taaksou wees. DieSRhetlaatblykdatdieraadsbesluit 
verwelkom word, maar daar was ontsteltenis oor die negatiewe uitsprake dat 
Afrikaans in die “waakeenheid” beland het. Die besluit was immers nie teen 
enige groep gemik nie, omdat die oogmerk daarvan juis was om oplossings vir 
die uitdagings van meertaligheid te vind (Janse van Rensburg 20161:7). 


Alles was in hierdie stadium nie reeds summier verlore vir Afrikaans op 
universiteitsvlak nie, en Pelser het daaraan herinner dat: by die UP, 74% 
van voorgraadse kursusse steeds in Afrikaans aangebied word; by die US 
het die aantal modulekrediete in Afrikaans sedert 2011 van 64,3% tot 65,9% 
toegeneem; terwyl NWU-studente nog alle voorgraadse lesings in Afrikaans 
of Engels volg (Pelser 2016:6). Die groot probleem en onomkeerbare tendens 
vir die toekoms was egter dat al minder Afrikaanse studente by die US en UP 
die Afrikaanse baan sou kies, terwyl die kultuur van geweld en herhalende 
eise vir “dekolonisering” die stryd vir Afrikaans al meer bemoeilik het. Die 
uitdagings vir universiteitsbesture het bykans onuithoudbaar en ondraaglik 
begin word (Pelser 2016:6). 


13.2 Die finansiële implikasies van die nuwe taalbeleid 


Dit was duidelik dat die US miljoene rand sou verloor deur die verskraling 
of afskaffing van Afrikaans. Maatskappye wat die taal goedgesind was, sou 
volgens die woordvoerder van die AAV twee keer dink voordat hulle in die 
toekoms by 'n bepaalde universiteit belê. Skenkings en bemakings uit trusts 
wat R100 miljoen oorskry het, was reeds besig om na Akademia gekanaliseer 
te word (Swanepoel 2016:6). Solidariteit het namate Afrikaans se posisie 
by die US en UP in gedrang gekom het, talle navrae ontvang van persone 
wat geld vanaf HAU’ na Akademia wou kanaliseer. Binne `n kort rukkie 
het 1803 alumni hulle debietorders na die Solidariteit Boufonds verskuif 
en die verwagting was dat dit teen die einde van 2016 tot 10 000 sou groei 
(Swanepoel 2016:6). 

Ook individue met `n US$-verbintenis het in woede en weersin hulle steun aan 
die US onttrek. So was daar die afgetrede botanis van die US, Deon Kotze, wat 
aanvanklik die US en spesifiek die botaniese tuin in sy testament begunstig 
het, maar herbesin het toe hy van die nuwe taalbeleid hoor. Hy was reeds 
in 2012 ontnugter oor besluite rakende Afrikaans, maar met die jongste 
besluit het hy besef die raadslede is nie werklik so besorg oor Afrikaans as 
wat hulle voorgee nie, met die gevolg dat hy besluit het om Solidariteit 
te steun. Reeds voor die raadsbesluit van 22 Junie het die digter Daniël 
Hugo sy gedigteversameling vanaf die US na Akademia verskuif, omdat hy 
onseker geword het of `n universiteit wat nie aan Afrikaans voorrang gee nie, 
ernstig oor Afrikaanse letterkunde sou wees (Swanepoel 2016:6). Vanuit die 
publiek se kant is prontuit gehoor dat as universiteite nie Afrikaans wil hê 
nie, Afrikaanse geld ook nie welkom behoort te wees nie en die advies was: 
“onttrek alle finansiële ondersteuning en belê in `n onafhanklike Afrikaanse 
universiteit” (Anoniem 2016:8). 


Dit is as onverstaanbaar uitgemaak dat Afrikaans “tot leedvermaak van die 
haters daarvan, ook in eie geledere, in die laaste loopgraaf” beland het. Maar 
die uiteindelik kwessie was nie of Afrikaans aan die sterf was nie, maar die 
positiewe pogings en planne wat beraam kon word om dit te laat oorleef. 
Volksblad het gewaarsku Afrikaans se voortbestaan sou nie op die lange duur 
deur litigasie of allerlei beleidsdokumente afgedwing kon word nie. Dit moes 
vorentoe as “bouer, samesnoerder en rigtinggewer vir 'n land onder beleg” 
ingespan word (Volksblad 2016b:6). Talle akademici en belanghebbendes het 
ernstige vrae en bedenkings oor die bestuur, die raad en die rektor se optrede 
rakende Afrikaans gehad. Op hartroerende wyse het `n Paarliet (wat homself 
“Plaasman” genoem het) De Villiers daaraan herinner dat sy voorganger as 
ideaal 'n US in die vooruitsig gestel het waar die boer en sy werkers se kinders 
welkom sou wees. Die briefskrywer wou weet: 


Ek vra baie mooi, prof. Wim: Is dit nog jou ideaal? Dit is nog ons 
mense se ideaal, maar kan ons nog daarop hoop? U het gesê dat 
u weens weerstand teen die nuwe taalbeleid geld vir Afrikaanse 
onderrig moes gebruik wat bedoel was vir swanger werknemers 

van die US. Wat wou u daarmee te kenne gee? Wou u nie regtig 
geld aan die onderrig aan Afrikaans bestee nie, of wou u hê 
Afrikaanssprekendes van alle rasse moet skuldig voel omdat geld wat 
vir voordele vir swanger werknemers bestem was, aan Afrikaanse 
onderrig bestee moet word? My vrae kom uit die diepte van my hart. 
Antwoord asseblief ook uit die diepte van u hart. (Loots 2016b:6) 


Sonja Loots het nie veel hoop gehad dat “Plaasman” anders deur die rektor 
en bestuur as deur “burokratiese dubbelpratery” geantwoord sal word nie 
(Loots 2016b:6). Universiteite buig agteroor om die rebelse studente van die 
#FeesMustFall-bewegingteakkommodeer, maar geen poging word aangewend 
om Afrikaans as “progressiewe verandering op kampusse te gebruik nie. Daar 
is geen fout met Afrikaans nie en dit is nie naastenby een van die land se 
knellendste probleme nie”, was Pelser (2016:6) se beswaar. 


Die wyse waarop die voorstanders van Engels opgetree heten die standpunte wat 
hulle daarvoor aangevoer het, is as “gebrek aan fynsinnigheid, vindingrykheid 
en geesrykheid” deur die bekende skryfster Marlene van Niekerk bestempel 
(Loots 2016:6). Sy het 'n aantal ongemaklike vrae gevra: 


Waarom kies die bestuur “téén die geleentheid vir kreatiewe korrigering 
van historiese misdade in die Afrikaanse taal- en kultuurwêreld? Waarom 
kan hulle nie, op die einste plek waar die apartheidsmeesters hul rassistiese 
agendas gekonsepsualiseer het, ruimte skep vir presies die teenoorgestelde nie? 
Waarom wil hulle Afrikaans nie 'n kans gun om vernuwe te word as kulturele 
produk wat polities progressief, eties en inklusief is nie? (Loots 2016:6). 


8 Of die rektor ooit hierop gereageer het, is sover vasgestel kon word nooit in die 
pers te berde gebring nie. 

14. LITIGASIE: JULIE 2016 


Aan die einde van Julie 2016 het die stryd oor Afrikaans op tersiêre vlak na die 
howe verskuif toe AfriForum te kenne gegee het hy gaan Unisa, die UP, US en 
die UV in die howe oor hulle taalbeleid rakende Afrikaans aanvat (Swanepoel 
& Malan 2016:8). Op 19 Julie het AfriForum `n dringende aansoek tot die 
Pretoria-hooggeregshof gerig om Unisa te verhoed om sy nuwe taalbeleid, 
waardeur Engels die enigste onderrigtaal sou word, toe te pas, alhoewel die 
senaat se goedkeuring nooit daarvoor verkry is nie en belanghebbendes nooit 
'n geleentheid gegun is om insette te lewer nie. Enkele dae later (21 Julie) het 
die UV bloedneus in die hof gekry oor sy “slegs Engels?-beleid, maar aangedui 
dat appél aangeteken sou word. Ook die US sou volgens AfriForum in die 
voorsienbare toekoms sy besluit in Junie om Engels die voorkeurtaal te maak 
in die hof moes verdedig ten opsigte van die grondwetlikheid daarvan en die 
prosedure wat gevolg is. Die proses is volgens die Forum op 'n wyse gevoer 
om 'n spesifieke uitkoms te verseker, naamlik Engels as verstektaal en daar was 
vermoedelik redes (soos by die UV) dat US-raadslede “mislei” is (Swanepoel 
& Malan 2016:80). Die nuus dat die US ook voor die hof gedaag sou word, 
het 'n dag nadat Heunis uit die US-raad bedank het, bekend geword en die 
bespiegeling daaroor was dat Heunis dit gedoen het ten einde AfriForum 
in die taalsaak te verteenwoordig. In sy bedankingsbrief verwys hy na 
'n “vertrouensbreuk” tussen die raad, die konvokasie en die bestuur en gee 
hy te kenne dat hy voortaan sy steun aan twee inisiatiewe sou verleen wat 
ontstaan het om Afrikaans te beskerm - Gelyke Kanse en Kans in Afrikaans. 
Heunis was bewus van die moontlikheid van 'n etiese beswaar, omdat hy 
kort tevore nog raadslid was en nou vir AfriForum sou optree. Hieroor 
het hy die balieraad gekonsulteer, wat tevrede was dat solank hy president 
van die U$-konvokasie is en sy standpunte daarmee ooreenstem, daar geen 
belemmering vir hom kon wees om die taalbeleid te probeer stuit nie. Soos 
reeds daarop gewys, het Heunis reeds voor sy uittrede uit die raad voorgestel 

dat besluite oor die taalbeleid tot na die hof se beslissing oor die UV-saak 
uitgestel word, maar dit is verwerp. 


Wat die UV betref, was die beslissing van die hof dat Afrikaans, ingevolge 
die Grondwet en die minister se beleid oor onderrigtaal in hoër onderwys, 
bevorder moet word “mits dit redelikerwys prakties moontlik is” (Swanepoel 
& Malan 2016:8). In hulle uitspraak het die regters na die Gerwel-verslag 
verwys en beklemtoon dat HAU’s 'n verantwoordelikheid het om Afrikaans 
te beskerm. Hulle kon ook geen bewyse vind dat parallelmedium-onderrig tot 
rassesegregasie sou lei nie, wat juis die UV se kernargument was. 


Op 1 Augustus het die US se studentehof (n onafhanklike beslissingsraad 
vir grondwetlike studente-geskille) die sewe AfriForum-kandidate vir die 
studenteraad geskors en hulle verbied om verder aan die verkiesing deel 
te neem, aangesien hulle blykbaar meer as die toelaatbare geldbedrag vir 
hulle verkiesingsveldtog aangewend het. Die verkiesing wat tussen 2 en 
8 Augustus sou plaasvind, is ook uitgestel tot na uitsluitsel oor die saak en 
die verkiesingskoërdineerder en die geskorste studente moes op 12 Augustus 
voorleggings doen voordat enige besluit bekragtig sou word, 'n besluit wat 
later sonder opgaaf van redes tot die 15de uitgestel is. AfriForum se prokureur 
het egter laat weet dat die geskorste studente nie die sitting sal bywoon nie, 
omdat die studentehof se bevel strydig met die US se studentegrondwet 
was. Hulle was selfs bereid om `n hof vir `n dringende interdik daaroor te 
nader (Die Burger 2016b:4). Die geskorste AfriForum-kandidate het daarop 
aangedring dat die besluit teen hulle teen middernag op 15 Augustus opgehef 
moes word, sodat hulle die volgende die SR-vergadering kon bywoon (Die 
Burger 2016b:4). Geen reaksie is op AfriForum se aandrang ontvang nie en op 
19 Augustus het Afriforum 'n dringende aansoek in die Kaapse hooggeregshof 
gebring om die US te dwing om die sewe kandidate vir die SR se kandidatuur 
te herstel. Skynbaar is die saak op die nippertjie in der minne geskik en geen 
verdere berigte het daaroor verskyn nie. 

14.1 Die rektor se “four d' Afrikaans” na die bruin 
gemeenskappe: September 2016 


Teen die einde van 2016 en te midde van toenemende anargie op kampusse 
dwarsoor die land het aandrang op en argumente oor die dekolonisering en 
Afrikanisering van kampusse die botoon begin voer. Terselfdertyd het die 
aksie teen Afrikaans al hoe stiller geword namate ekonomiese bekommernisse 
en gepaardgaande opstandigheid onder studente al heftiger na vore getree 
het. Die worstelstryd het nou gegaan oor die finansiering van studies 
in 'n ekonomiese klimaat wat al hoe swakker geword het. Die studente- 
opstandigheid het nie meer wesenlik oor taal gegaan nie, maar oor finansiële 
oorlewing (Pelser 2016b:6). 


By die US het hierdie woelinge egter nie beteken dat die taaldebat agtergelaat 
is nie, en een van die positiewe verwikkelinge was dat die rektor onderneem 
het om besoek te bring aan Afrikaanse gemeenskappe in die Wes-Kaap. 
Hy wou homself vergewis waarom Afrikaans “vir miljoene Kapenaars die 
poort tot naskoolse onderwys is” (Pelser 2016b:6). Terselfdertyd sou die 
rektor die geleentheid benut om die US se taalbeleid aan die hoofsaaklik bruin 
gemeenskappe te verduidelik en die versekering te gee dat Engels en Afrikaans 
steeds gelyke status sal behou. Studente uit die bruin gemeenskappe sou dus 
nie weer teruggedruk word in 'n “opvoedings-ghetto” en vir die tweede keer in 
die US se geskiedenis in `n “tweedeklassituasie” beland en verontreg word nie. 
Dit was immers eers in 1978 dat hulle aan die US kon begin studeer, waarna 
hulle bloot “verduur” is. Die rektor se “tour dAfrikaans” was die uitkoms van 
'n vergadering op inisiatief van die rektor met vooraanstaande bruin leiers 
enkele maande tevore. Die oogmerk was 'n rondborstige gesprek met bruin 
Afrikaanssprekendes en die rektor is aangemoedig om, met die besef en ten 
spyte van skuld teenoor swart studente, seker te maak dat die US se verpligting 
teenoor bruin en ook wit studente nagekom word. Daar was waardering dat 
De Villiers ten spyte van die onrus op die kampus nogtans voortgegaan het 
met hierdie tipe samespreking (Pelser 2016b:6). 

14.2 Gelyke Kanse litigeer teen US: 30 September 2016 


Ten spyte van die bestuur se groter aandag aan Afrikaanssprekendes in sy 
onmiddellike geografiese omgewing is die strydbyl vir Afrikaans geensins 
begrawe nie. Op 30 September 2016 het die groep Gelyke Kanse ’n hofaansoek 
ingedien ten einde die US te dwing om sy taalbeleid te hersien. As deel van die 
aansoek oor spesifieke kwessies was vooraanstaande Suid-Afrikaners’ bereid 
om eedsverklarings daaroor af te lê (Breytenbach 2016:8). GK se hofversoek 
het verskeie eise behels: om die taalbeleid wat op 22 Junie deur die senaat 
en die raad aanvaar is, ter syde te stel; die US te gelas om die taalbeleid van 
22 November 2014 toe te pas; en om te erken en te verklaar dat Afrikaans “nie 
meer 'n gelyke plek? by US het nie. Volgens die regsverteenwoordiger van GK 
was die US se taalbeleid teenstrydig met die Grondwet en spesifiek artikel 27(2) 
van die Wet op Hoër Onderwys. Die hofaksie het veral die beskerming van 
Afrikaans as wetenskap- en akademiese taal ten doel gehad met die argument 
dat die dreigement van geweld teen Afrikaans wat geen rol behoort te gespeel 
het nie, wel ter sprake was en die raad afgewyk het van sy eie beleidstandpunt. 
Die afwyking het feitelik beteken dat die Afrikaanse aanbod verminder sal 
word. GK het te kenne gegee dat die litigasieroete met spyt gevolg word, maar 
die US se “hardkoppige versuim” om gehoor te gee aan die aandrang op die 
behoud van Afrikaans as `n primêre akademiese, wetenskap- en onderrigtaal 
en dit met erns toe te pas, het GK met geen ander keuse as litigasie gelaat nie 
(Breytenbach 2016:8). Die US het besluit om GK se hofaansoek vir hersiening 
teen te staan. 


Die bekende letterkundige Abraham de Vries het GK onmiddellik gesteun 
en wou weet wat eintlik die verskil is tussen studente wat vandalisties optree 
“en die besture en rektore van universiteite wat die rykdom van tale en 'n 
beskermende Grondwet aan die verniel is?” Albei was vir hom in die woorde 
van Langenhoven “donker spore” in `n “duister en verwikkelde drama van 
verval en ontkenning, waarvan die spelers self nog nie die teks goed begryp 


9 Breyten Breytenbach, RW Johnson, Hermann Giliomee, Johann Rossouw, Marié 
Heese, Francis Galloway, Abraham Phillips, Anne-Marie Beukes. 

nie”. Hy het nietemin gereken die studente se opstandigheid en woede was 
meer begryplik as die rektore se optrede (De Vries 2016:10). 


Een van die stigterslede en sterk stemme in GK was die digter en taalstryder 
Willa Boezak, wat in 'n onderhoud met Hanlie Retief prontuit gepraat het van 
die “Stellenbosse here” wat “hierdie lekkerkry-taal van ons, hierdie kleinood, 
so agterlangs en agterbaks smoor. Dit was boonop op Taaldag (14 Augustus) 
toe ek daar in Hof 6 gaan aantree het om te baklei vir Afrikaans” (Retief 
2017:11). Hy wou weet watter sin daarin is om kinders na Afrikaanse skole te 
stuur, maar dit word nie meer op universiteitsvlak aangebied nie. Sy term vir 
die taaluitsluiting wat aan die gebeur was, was “ont-taling” en hy moes erken 
dat dit inderdaad waar was dat die enigste koloniale taal van die elf amptelike 
tale - Engels - besig was “om die sielkundige stryd te wen”. 


14.3 Die mobilisering van oudstudente vir 
herbesinning oor die taalbeleid 


Vroeg in 2017 is `n oproep op konvokasielede gedoen om voor die organisasie 
se jaarvergadering wat op 26 Januarie 2017 sou plaasvind, verdere druk op die 
US uit te oefen vir herbesinning oor die besluit om Afrikaans as voertaal in te 
perk, weens die gevaar dat dit onafwendbaar verengelsing vinnig in die hand 
sou werk. Die U$ moes verplig word om volle rekenskap te gee oor die nuwe 
beleid, wat in die vooruitsig gestel het dat Engels in die toekoms voorkeur sou 
kry. Hierdie konvokasie-inisiatief het gekom voor die hofsaak wat deur GK 
aangevoer is en einde Maart in die Kaapse hooggeregshof aangehoor sou word 
(Malan 2017:7). 


In 'n ope brief aan die konvokasie het Giliomee dit vir die soveelste keer 
uitgespel dat indien Afrikaans uitgefaseer word, dit nadelige gevolge nie net 
vir Afrikaans as skoolvak nie, maar ook vir “Afrikaanse kultuuroordrag” sou 
inhou. Hy het dit ontstellend gevind dat studente slegs by die NWU hulle 
nog vir die onderwys met Afrikaans as voertaal kon bekwaam en ook daarin 
hulle grade en onderwysdiploma kon voltooi. Hy het verder daarop gewys 
dat die konvokasie die enigste US statutêre organisasie was wat konsekwent 
sedert 2002 “bly aandring het op 'n vaste, volwaardige en volhoubare aanbod 

in Afrikaans”. Giliomee het dit duidelik gestel dat dit nie beteken Engels moet 
opsy geskuif word nie, maar Afrikaans moet sy regmatige plek behou en nie 
“ondergrawe” word nie. Die alumni was wel nie by magte om enige beleid voor 
te skryf nie, maar kon sekerlik regtens aandring op `n volle verduideliking van 
die redes vir en verloop van enige taalbeleidwysigings (Malan 2017:7). 


Ook `n voormalige Wes-Kaapse premier, Peter Marais, het sy stem laat 
hoor uit kommer dat Engels besig was om Afrikaans by die US te verdring 
(Die Burger 2017:7). Saam met Giliomee en die sanger Stef Bos was hy 
in Januarie 2017 een van die sprekers by `n protesaksie voor die US se 
administrasiegebou. Die protesoptrede is deur `n Stellenbosch pro-Afrikaanse 
aksiegroep georganiseer met die doel om te verseker dat voldoen word aan 
die grondwetlike reg van moedertaalonderrig. Marais se pleidooi was dat 
alle Afrikaanssprekendes as 'n verenigde groep moet saamstaan. “Ons (wit 
en bruin mense) is een volk. Een pa maar twee mas. Julle het hom (die bruin 
man) nou nodig, want sonder hom kan julle nie `n meerderheid wees nie”. 
Giliomee het gepleit dat daar nie moed verloor of minder opgeëis behoort 
te word nie, behalwe 'n “volwaardige aanbod” van Afrikaans soos deur die 
Grondwet bepaal en erken (Die Burger 2017:7).). 


14.4 Keerpunt vir tale’? Die UV se lifigasie-triomf 
rokende die voorrang van Engels: 28 Maart 2017 


Dit het gelyk asof die jaar 2017 dalk `n keerpunt sou bring oor die wetlike 
reg en rol van Afrikaans by dié universiteite waar dit nog enigsins `n rol 
gespeel het. Dit het gesentreer om die teenstand teen UV se taalbeleid wat in 
Bloemfontein in appél geneem is. Hierdie hofaksie is landswyd in Afrikaanse 
kringe met groot belangstelling gevolg, omdat die uitslag leiding sou gee oor 
in watter situasie Afrikaans vorentoe ook by die US sou beland. Volgens die 
UV het die dubbelmediumbeleid wat in 2003 daar aanvaar is, transformasie 
teengewerk en rasseskeiding bevorder en die nuwe beleid is met 'n klinkklare 
meerderheid deur die raad en senaat aanvaar (Van Rooyen 2017:7). 
AfriForum en Solidariteit se regspan het betoog dat die UV weer van vooraf 
moet besin oor die kwessie dat Afrikaanse onderrig ter wille van politieke en 

maatskaplike oorwegings opgeoffer is, feite wat nie die UV se argument dat 
dubbelmedium verdeeldheid tussen swart en wit veroorsaak het, gestaaf het 
nie. Ook vir Afrikaanssprekendes wat in Engels onderrig wou word, het die 
nuwe beleid waardeur Afrikaans verdwyn ook geen voordele ingehou nie (Van 
Rooyen 2017:7). Waarskuwende stemme is deurgaans gehoor dat Afrikaans 
se voortbestaan nie deur litigasie of beleidsdokumente afgedwing kan word 
nie. Die grootste bedreiging vir die taal was die Afrikaanssprekendes se eie 
onverskilligheid teenoor hulle taal. Die sprekers van die taal moet dit self 
kreatief praat, lees, daarin vermaak vind en veral ander groepe deurgaans 
daarby insluit (Volksblad 2016:6). 


Dit was al hierdie taalverwikkelinge wat Theuns Eloff op 27 Februarie 2017 
tydens `n konferensie van Solidariteit en AfriForum in Centurion laat verklaar 
het dat Afrikaans nog net agt jaar by universiteite sal oorleef. Hy het gemeen 
dat Afrikaans ongeveer nog vier jaar by die US sou figureer en nog een of 
twee jaar by die UV en UP (Kruger 2017:2). Ook rektor Kgwadi by NWU 
wou sentraliseer en nie meer die hoofkampus Afrikaans hou nie. Volgens 
Eloff sou die US binne vier jaar bykans volledig Engels wees, omdat die 
transformasieaksies Afrikaans ondermyn en omdat Afrikaanssprekende bruin 
en wit studente daar deur dosente “geviktimiseer” word (Kruger 2017:2). 


Vanaf Stellenbosch is die pleidooie vir en weerstand teen Engels by die UV 
noukeurig dopgehou. Toe die UV se appél op 28 Maart met koste slaag, is 
dit volgens die waarnemende rektor, prof. Nicky Morgan, as 'n “mylpaal in 
die geskiedenis van die universiteit bestempel” (Van Rooyen 2017:7). Engels 
sou voortaan as primêre taal die UV se talesituasie kenmerk. Die appèlhof 
se volle bank het uitspraak gelewer dat die UV wettig opgetree het toe die 
nuwe taalbeleid in Maart 2016 deurgevoer is, siende dat daar 'n grondige rede 
was waarom die nuwe taalbeleid ingestel is en parallelmedium wel klagtes 
onder studente en dosente veroorsaak en rassespanning laat toeneem het. 
In werklikheid is die UV geloof vir die omsigtige en deeglike wyse waarop die 
nuwe taalbeleid aangepak en deurgevoer is (Van Rooyen 2017:1). 


Die moontlikheid het bestaan dat AfriForum en Solidariteit hulle tot die 
Konstitusionele Hof kon wend, veral omdat die UV-uitspraak wel erken het 

dat taalregte innig verweef is met kulturele identiteit. Dit het gepas gelyk het 
vir die hoogste hof om uitspraak te lewer oor Afrikaans as onderrigmedium 
in tersiêre onderwys in breër kultuurverband. Vanaf 2016 het die UV reeds 
op eerstejaarsvlak Engels as primêre taal begin toepas in die fakulteite medies, 
regsgeleerdheid en geeseswetenskappe, waar die meeste studente onderrig in 
Engels verkies het. Dit sou vanaf 2018 in alle fakulteite behalwe opvoedkunde 
en teologie ingestel word. Studente wat reeds met Afrikaans begin het, sou wel 
hul studies in Afrikaans kon voltooi (Van Rooyen 2017a:7). 


14.5 Afrikaans se “geleidelike bankrotskap” 


Bogenoemde hofbeslissing het die duidelike besef gebring dat die dalende stand 
en status van Afrikaans as universiteitstaal geensins meer slegs hipoteties of `n 
“paranoiese sprong die distopiese donker in” wasnie- “ons is reeds amper daar”, 
was Waldimar Pelser se onverbloemde uitspraak tydens sy voordrag vir die 
Johan Combrink-gedenklesing op Stellenbosch in Februarie 2017 (2017:11). 
Volgens hom het die meeste universiteitsbesture die bestaande Afrikaanse 
lesings as slegs 'n tussentydse reëling beskou, “'n fraai verversingspos op 
pad na die eindbestemming van eentaligheid wat haar voordoen as apolities, 
inklusief en 'n voldonge feit”. Weens onkeerbare Engelse indringing selfs in 
streke soos die Wes-Kaap, waar die meeste van die bevolking Afrikaans gepraat 
het, was Afrikaans ernstig aan die verswak. Nietemin kon Pelser met meer 
optimisme daarop wys dat waar Afrikaans uitgeskuif is, Afrikaanssprekendes 
self die inisiatief geneem het om hulle eie kultuurprojekte te organiseer en 
selfs vol sale te lok (Pelser 2017:11). Uiters onthutsend was egter die voldonge 
feit dat Afrikaans as universiteitsonderrigtaal met die aanbreek van 2017 by 
die UV, UP en Unisa ten gronde gegaan het. Die voorstanders vir Afrikaans se 
saak is veral verswak deurdat hulle onophoudelik van “wit opperheerskappy” 
beskuldig is. Desnieteenstaande was daar in die land nog 140 000 Afrikaanse 
tersiêre studente waarvan 60% wit en 40% bruin was, maar onder hierdie 
studente en selfs hulle ouers het die wil om vir taaldiversiteit op kampusse 
te bly veg en Afrikaans nog altyd te beskerm, ontbreek. Pelser het verwys 
byvoorbeeld na Breyten Breytenbach, wat die gebeure by die US as “tekstuur- 

vernietigend en reaksionêr” bestempel het. Omdat Pelser gemeen het alle 
energie kan nie na kampusse gekanaliseer word om Afrikaans te red nie, 
was die enigste oplossing om Afrikaans te beskerm en selfs uit te bou, vir 
Afrikaanssprekendes om self in te spring om Afrikaanse boeke, lesings, dramas 
voort te bring en kultuuraktiwiteite te steun, al word selfs sulke “privatisering” 
gekritiseer. Daar was inderdaad nog ondersteuners wat optimisties gebly en 
geweier het om moed te verloor en die durf en die kreatiwiteit aan die dag gelê 
het om self die taal te beoefen en te verlewendig. Een van die vaste bakens in 
hulle ondersteuning van Afrikaans was om hulle op die Grondwet en op dié 
wyse indirek op die regering te beroep. Litigasie by die UV en US kon nie die 
enigste inisiatiewe wees om Afrikaans by universiteite te red nie, want indien 
die taal sy status as gevolg van negatiewe hofbeslissings verloor, sou dit bykans 
'n totale nekslag vir die status van die taal wees. Indien die poorte van die 
akademie vir Afrikaans gesluit word, was die logiese vraag of die taal nog kon 
bloei en hoegenaamd sterker word (Pelser 2017:1). 


Daar was steeds die siening dat talle Afrikaanssprekendes se aandrang op 
meertaligheid niks anders was as bloot 'n rookskerm om Afrikaans te bevorder 
nie, en dat die ander inheemse tale slegs bygesleep word om die stryd teen 
Engels te versterk. Dit was die waarneming en waarskuwing van prof. Rufus 
Gouws van die US tydens die Suidoosterfees in April 2017 in gesprek met 
die joernalis Freek Robinson (Die Burger 2017:4). Gouws se pleidooi was dat 
ware meertaligheid nagestreef moet word, wat beteken het dat die versterking 
en uitbreiding van elkeen van die amptelike tale se funksies aktief bevorder 
behoort te word. By hierdie geleentheid het Carstens gewaarsku Afrikaans 
se voortbestaan is nie verseker omdat mense dit praat nie, want die ervaring 
het getoon Afrikaanssprekendes maklik afstand doen van hulle taal. Tydens 
die Robinson-gesprek is verwys na Gerwel se opmerking jare tevore dat 
Afrikaans se ontwikkeling en voortbestaan net gewaarborg sal kan word 
deur nie-rassige Afrikaanssprekendes. Meertaligheid sal bevorder kan word 
indien Afrikaanssprekendes ook “meertalig leef”, was ook prof. Angelique van 
Niekerk van die UV se standpunt (Die Burger 2017:4). 

14.6 Nuwe ras-toelatingsplan vir dat US: Februarie 2017 


'n Nuwe koshuistoelatingsplan van die US is onmiddellik deur kritici veroordeel 
omdat dit indirek ook Afrikaans geraak het. Die beswaar was dat die ras- en 
taaldemografie van die land as kriterium vir toelating gebruik is, eerder as 
die geografiese streek waarin die US geleë was en wat volgens die beswaardes 
eintlik heel eerste oorweeg en weerspieël behoort te word (Swanepoel 2017:8). 
Solidariteit het te kenne gegee dat die nuwe plan op rassediskriminasie kan 
neerkom en die feit dat studente se huistaal nie tydens die keuringsproses in 
aanmerking geneem word nie, is veral bevraagteken. Op 11 Februarie 2017 is 
die nuwe plan deur die raad aanvaar en dit sou in Maart in werking tree. Die 
presiese toelatingsbesonderhede was: tydens die eerste rondte word studente 
by fakulteite net op akademiese gronde oorweeg, ongeag ras, afkoms of sosio- 
ekonomiese faktore; daarna word aansoekers oorweeg op rassegronde om 
sekere teikens te bereik, waarna die sosio-ekonomiese status van studente 
oorweeg sou word ten einde sekere teikens te haal. Indien daar dan nog plekke 
beskikbaar was, sou die akademies-sterkste aansoekers oorweeg word; alle 
studente sou egter aan sekere minimum toelatingsvereistes moes voldoen omte 
verseker dat die US akademiese uitnemendheid bly handhaaf. Transformasie- 
oogmerke sou bevorder word ten einde `n meer verteenwoordigende, 
inklusiewer en nie-rassige universiteitsopset te verseker (Swanepoel 2017:8). 


Kritiek het losgebars omdat wit en selfs bruin Afrikaanse studente dit voortaan 
moeiliker sou vind om plek te kry. Solidariteit se reaksie was dat die US die 
rug gekeer het op blanke middelklasstudente wat ondergemiddeld presteer 
en nie nie-wit, behoeftig of slim genoeg was nie. Vir Christo Viljoen het dit 
na raskwotas geklink en die kwotas vir swart, wit, bruin en Indiër-aansoekers 
het onversoenbaar met uitnemendheid gelyk (Swanepoel 2017:8). Volgens die 
US se woordvoerder was die rasverteenwoordiging in 2016: 61,3% wit, 18,3% 
swart 17,6% bruin, en 2,8% Indiër. Van hierdie studente het 46% Engels, 40% 
Afrikaans en 13,2% `n ander huistaal gehad. Dit was hernieude bewys en 
bevestiging dat Engelssprekende studente reeds in die meerderheid was en al 
hoe meer Afrikaanssprekende studente verkies het om in Engels te studeer. 

Daar was wel ook positiewe reaksie op die nuwe plan om die eenvoudige rede 
dat voortaan meer benadeelde studente toegang tot US sou verkry, alhoewel 
niks vermeld is van finansiële steun vir sodanige studente nie. Vir dr. Dioné 
Prinsloo, hoof van die SA Akademie, het dit voorgekom asof die US deur die 
nuwe plan die posisie van Afrikaans as onderrigtaal wou verswak en sy kon 
nie sien waarom universiteite moes instaan vir die regering se “brouwerk 
op skoolvlak nie” (Swanepoel 2017:8). Dit het inderdaad universiteite se 
grootste las en bekommernis geword om power-voorbereide studente op 
universiteit-studeervlak te kry. Dit het geskied met allerlei bykomende hulp 
en hulpmiddels waarvoor daar geen regeringsteun beskikbaar gestel is nie en 
waarvoor universiteite ook nie gerat was nie. 

15. DIE US SE “VOORTSLEPENDE 
REGSTRYD” 


Ten spyte van die appélhof se eenparige uitspraak in Maart 2016 dat die UV 
wettig opgetree het met die aanvaarding van sy nuwe taalbeleid, het GK 
nogtans besluit om litigasie voort te sit ten einde verengelsing te probeer stuit. 
Die verrassende aanklag is gemaak dat die rektor en bestuur die raad op so 
'n wyse om die bos gelei het, dat dit in sigself rede genoeg was om hulle die 
trekpas te gee (Malan 2017a:2). Dit was slegs een van die opspraakwekkende 
aanklagte in hofstukke vir voortgesette litigasie wat op 3 Augustus 2017 in 
Kaapstad voorgelê is in die voortgesette stryd vir gelykberegtiging tussen 
Afrikaans en Engels. Verder is beweer die voorsitter van die raad (George 
Steyn) het in 'n stadium te kenne gegee De Villiers en die topbestuur het “geen 
geloofwaardigheid meer nie”. Die nuwe litigasie het gevolg nadat die aanklagte 
teen twee raadslede - Wannie Carstens en Johan Theron - ingebring is dat 
hulle die raad se gedragskode oortree het. Die aanklag teen Theron was oor 
sy uitlatings in `n onderhoud met Hanlie Retief (kyk p. 295) in 2016 en is 
by die raad aanhangig gemaak deur `n mederaadslid, Usuf Chikte. Theron, 
'n prokureur op Stellenbosch, het in sy verweer onstellende bewerings oor 
die topbestuur en die voorsitter van die raad gemaak. Die oortuiging was 
dat indien dit as waar bewys sou kon word, dit die hangende saak van GK 
(kyk p. 306) teen die universiteit oor die gelyke status van Afrikaans en Engels 
sterk kon beinvloed. Theron se aanklag was onder andere: die rektor en die 
raad se ondervoorsitter (prof. PW van der Walt) het op “slinkse” wyse nie die 
raad behoorlik ingelig oor die plan om die US te verengels nie; daar is 'n oor 
aan OS verleen terwyl die SR se standpunt geignoreer is; die voorsitter van 
die raad het die vreesaanjaging gesteun dat die kampus verwoesting in die 
gesig staar indien Afrikaans en Engels gelyke status kry; en die topbestuur het 
die kritiese regsmenings oor hulle taalbeleid verontagsaam. Theron het verder 
aangevoer dat spanning tussen die rektor en die dekane ontstaan het nadat die 

rektor ontken het van die dekane het wel goedkeuring vir taalplanwysiging 
ontvang; dat toe AfriForum teen die US litigeer, die US se eie advokate nie 
bereid was om beëdigde verklarings van die rektor en topbestuur in te sluit 
nie omdat die topbestuur as “ongeloofwaardig” geag is. GK het gemeen dat 
Theron se verklaring “onteenseglik” aantoon “dat die rektor se bestuurspan 
die raad mislei het”. Die voorsitter van die raad het blykbaar later `n “pion” 
van die rektor en sy “adjudante” geword, waarskynlik omdat dit die maklikste 
uitweg was (Malan 2017a:2). 


In die oorspronklike aansoek van GK is die gedeeltes van die rektor en Theron 
se gesprek waar die rektor beweer Engels as onderrigtaal onderrig en soveel 
ander dinge makliker sal maak, op Theron se aandrang weggelaat omdat dit 
'n vertroulike gesprek was. GK het egter in hulle aansoek versoek dat Theron 
wel toegelaat word om hieroor te getuig. Die US se reaksie en argument deur 
hulle prokureur (Lorinda van Niekerk) was egter dat Theron nie toegelaat 
behoort te word om te getuig nie, omdat sy stellings irrelevant en hipoteties 
van aard was, nie feitelik gestaaf kon word nie, en geen nuwe perspektiewe sou 
lewer nie, waardeur die US gevolglik benadeel sou word. Verder was die US 
se prokureur se verdere beswaar dat GK voldoende tyd gehad het om Theron 
te verplig om te getuig en dat die nuwe getuienis te kort voor die verhoor 
aanhangig gemaak is (Malan 2017b:6). 


Die verhoor het op 14 Augustus begin en na verwagting sou die uitslag 
waarskynlik “vir etlike maande, dalk jare, sy pad deur die hooggeregs- en 
appélhof tot in die konstitusionele hof beur” (Malan 2017a:2). In `n baie 
kritiese uitspraak deur regters Daniel Dlodlo en Kate Savage in Oktober is 
GK se versoek met koste van die hand gewys. Al die argumente van GK is 
van die tafel gevee en die twee regters het geweier om bykomende verklarings 
deur studente oor die uitwerking van die nuwe taalbeleid sowel as raadslid 
Theron se getuienis oor sy interaksie met die rektor as pleitstukke te aanvaar. 
Hulle redes daarvoor was gebaseer op die regsbeginsel dat die applikant nie 
onophoudelik kan voortgaan om nuwe getuienis voor te lê nie, veral nie 
argumente wat nie direk verband hou met die oorspronklike aansoek nie. Wat 

hulle betref, was GK se bykomstige bewerings “vaag, onspesifiek, hoorsê en/of 
eenvoudig vals” (Malan 2017a:2). 


Hierdie uitspraak is nie goed ontvang nie en in November het GK laat blyk dat 
daar aansoek om verlof tot appèl teen bogenoemde uitspraak gedoen sou word. 
Terselfdertyd sou die KH versoek word om toestemming tot direkte toegang 
tot dié hoogste hof te verleer (Malan 2017:2). Hulle oortuiging was dat appèl 
in hulle guns sou verloop, omdat studente se ervarings van die nuwe taalbeleid 
uiters relevant was en GK nie geargumenteer het dat die nuwe beleid tot die 
algehele verdwyning van Afrikaans sou lei nie. GK was ook geensins tevrede 
met die kostebevel nie en veral nie met die regters se argument dat die kwessie 
van toekenning van koste nooit ter sprake gebring is nie. Volgens GK het 'n 
transkripsie van mondelinge vertoë getuig hoe Heunis betoog het dat daar 
nie van `n “vrywillige organisasie” soos GK met ook studentelede, verwag kon 
word om die US se regskoste te dra in 'n saak wat grondwetlike implikasies 
het nie. Heunis het die KH se “Biowatch'-saak aangehaal, waarin beslis is dat 
“private individue of organisasies sonder winsbejag wat `n staatsliggaam hof 
toe neem om konstitusionele regte af te dwing” nie vir regskoste aanspreeklik 
gehou kan word nie (Malan 2017c:2). 

16. KH BESLIS TEN GUNSTE VAN DIE UV: 
29 DESEMBER 201/ 


Nog 'n verdere slag het GK getref toe die KH op 29 Desember uitspraak ten 
gunste van die UV se “Engelse taalbeleid gelewer het (News 24, 29 Desember 
2017). Nege maande tevore (Maart 2016) het die UV 'n nuwe taalbeleid aanvaar 
wat Afrikaans en Engels as parallelmediumonderrig vervang het met Engels as 
hoofmedium. In 'n meerderheidsuitspraak het hoofregter Mogoeng Mogoeng 
AfriForum se aansoek om verlof teen die uitspraak van die hooggeregshof van 
Maart 2016 (kyk hierbo) van die hand gewys. Die UV se hoofrede vir afwyking 
van die bestaande beleid was dat dit die “nie-doelbewuste” gevolg gehad het 
van segregasie tussen Afrikaanssprekende en swart studente wat besluit het 
om in Engels te studeer. Dit het, soos wat dosente en studente getuig het, tot 
rassewrywing gelei (News 24, 29 Desember 2017). 


AfriForum se reaksie oor die KH se hofuitspraak was dat die 
minderheidsuitspraak van regters Johan Froneman en Edwin Cameron getoon 
het hoe diep die KH versink het in die “rasideologie van die huidige politieke 
orde en heersende elite” (Kriel 2018). In hulle destydse minderheidsverslag 
oor straatnaamverandering het Cameron en Froneman gewaarsku teen 
enige meerderheidsbesluit wat uitloop op `n situasie waar “enige beroep 
wat deur wit Suid-Afrikaners gedoen word op 'n kulturele tradisie gebed in 
die geskiedenis geen erkenning vind nie omdat “so `n geskiedenis blykbaar 
gebed is in onderdrukking” (Kriel 2018). Volgens Kriel van AfriForum het 
die KH bevind dat die “rassediskriminasie teen wit mense in die werksplek 
aanvaarbaar is; dat Afrikaanse skole verplig kan word om hulle taalbeleid te 
wysig; dat proses-gedrewe openbare deelname van mindere belang is tydens 
straatnaamveranderinge” (Kriel 2018). Sy oortuiging was dat sulke bevindinge 
in direkte konflik was met die beloftes wat tydens die politieke oorgang aan 
Afrikaners gemaak is. Afrikaners is toe om die bos gelei dat, indien hulle 

sou afstand doen van hulle politieke oorheersing, die beskerming van hulle 
eiendom, onderwys en taal gewaarborg sou word. Dit het egter duidelik geword 
dat die KH nie Afrikaners en Afrikaanse regte sou beskerm nie. In optimistiese 
trant het Kriel nietemin die versekering gegee dat Afrikaners steeds nie in 
moedeloosheid sou verval nie, want in die loop van sy geskiedenis moes 
Afrikaners reeds groter uitdagings die hoof bied. Die geslagte vorentoe sou wel 
onafhanklike instellings oprig en indien die bestaande opset nie ’n Afrikaanse 
universiteit en ander kultuureie ruimtes vir Afrikaanssprekendes gun nie, sou 
hulle, as een van die minderheidsgemeenskappe, hulle eie instellings ontwikkel 
om sodoende hulle oorlewing te verseker (Kriel 2018). 


Wat steeds `n werklikheid gebly het, was dat diegene vir wie Afrikaans 
belangrik is, ongeag hulle kleur of kultuuraanhang, sou bly agiteer en stry vir 
'n taal wat hulle na aan die hart lê en belangrik is (Rapport 2017:2). 

17. 'N NUWE “LEEFRUIMTE 
VIR AFRIKAANS”? 


Of GK sal voortgaan om hulle op die KH te beroep in die lig van die UV se 
oorwinning om Engels as onderrigmedium sentraal te stel, is onseker. Gerugte 
wil dit hê dat dit inderdaad sal gebeur. Dat daar steeds sprankies hoop vir 
Afrikaans bly voortbestaan, het geblyk toe Theo du Plessis vroeg in Maart 
2018 nuwe optimisme getoon het dat die voorgestelde konsepbeleid van die 
departement hoër onderwys vir “Afrikaans weer leefruimte as 'n volwaardige 
akademiesetaalaanuniversiteite”indie vooruitsig gestelhet (Du Plessis 2018:7). 
Hersiening sou deel wees van die periodieke beleidshersiening ten einde tred 
te hou met die steeds veranderende beleidsomgewing en deel vorm van die 
ministeriële adviesraad vir die ontwikkeling van Afrikatale in hoër onderwys 
se taakopdrag. In bogenoemde konsepbeleid word die universiteite van 
gesloer met die ontwikkeling van Afrikatale (uitgesonder die Universiteit 
Limpopo, KZN en Rhodes) en voorrang van Engels beskuldig. Ter wille van 
transformasie sou universiteite verplig word om alle akademiese Afrikatale 
(waaronder ook Afrikaans) daadwerklik te steun deur hulle behoud, 
taalberegtiging en keusevryheid te verseker. Die meertalige samelewing 
in die land moes sodoende ook by universiteite verreken word. Volgens 
Du Plessis het die HAU's `n “bejammerenswaardige obsessie” getoon om na die 
studenteopstande en bewegings soos #RhodesMustFall van Afrikaans ontslae 
te raak. Dit was “ter wille van vrede en kamstige eenwording en nog allerlei 
mooiklinkende en vertroostende redes om te verengels? (Du Plessis 2018:7). 
Die nuwe beleid het dus taaltoevoeging eerder as wegneming voorgestaan en 
Du Plessis het dit as 'n “drastiese denkskuif oor taal” by universiteite gesien. 
Ten minste sou dit verseker dat taalbeleide by universiteite hersien moet word. 
Wat hy egter nie aanraak nie, is wat al hierdie pogings sal baat indien die 
meeste studente en ouers Engelse onderrig voorstaan en kies. 

Een van die negatiewe faktore vir die uitbouing van Afrikatale was volgens 
Rapport dat baie Afrikaners geen belangstelling toon om Afrikatale te 
bemeester nie. Van swart mense word steeds verwag om Engels of Afrikaans 
te praat (Rapport 2017:12). In reaksie op stellings wat Julius Malema in sy 
MA-skripsie gemaak het, kon Rapport daaraan herinner hoe Afrikaans nie 
meer ongelykheid by universiteite veroorsaak nie, omdat geen universiteit in 
die land meer uitsluitlik in Afrikaans doseer het nie en baie kursusse slegs 
in Engels aangebied word. Dit was klinkklare aanduiding en bewys van die 
oorheersing van Engels. Die sprekers van Afrikatale self sal vir die beregtiging 
van hulle tale moet opstaan. Intussen het Afrikaans die “mees-etnies-diverse 
sprekers” in Suid-Afrika opgelewer en was die taal gewoon nie meer `n “wit 
konstruk” nie (Rapport 2017a:12). 

18. SLOTGEDAGIES 


18.1 Die verswakking van Afrikaans op tersiêre 
vlak en die al groter akkommodering 
van Engels as landswye verskynsel 


Die geleidelike inkrimping en verswakking van Afrikaans by talle skole en by al 
die HAU's het reeds in 1994 begin en was deel van 'n nasionale verskynsel. Van 
uitsluiting met die doel om uitsluitlik Afrikaans te wees of `n oorheersende 
Afrikaanse etos te probeer behou, kon daar by die HAU's geen sprake meer 
wees nie, omdat die regering al strenger eise oor transformasie begin stel het. 
Daarmee saam was daar die toenemende aanhang van Engels as onderrigtaal 
onder ouers en studente, sowel as die afname in wit Afrikaanssprekendes se 
geboortesyfer. Die uiteindelike gevolge wat dit vir die US ingehou het, was dat 
daar teen 2017 en selfs vroeër meer Engelssprekende as Afrikaanssprekende 
studente op die kampus was. In werklikheid het US se topbestuur en die meeste 
dosente die brute werklikheid hiervan al dringender besef en was daarom nooit 
te vinde vir die Afrikaanse eksklusiwiteit of selfs die voortgesette beskerming 
van die taal wat sommige van die Afrikaanse taalstryders na 1994 voorgestaan 
en probeer opdwing het nie. Die een duidelike boodskap van al die rektore 
gesteun deur die oorwig van die topbestuurslede, senaat en raad, asook selfs 
die fakulteite was dat die al groter aandrang op Engels geakkommodeer moet 
word om sodoende enige uitsluiting van studente op die kampus te voorkom. 
Daar kon geen sprake wees van enige verpligting dat alle dosente en studente 
Afrikaans magtig moet wees nie of dat studente deur Afrikaans uitgesluit en 
afgesluit mag word van akademiese bedrywighede op enige vlak op die kampus 
nie. Ook De Villiers het deurgaans die middelgrond vir die bevordering van 
Afrikaans binne 'n veeltalige opset gekies en nie een van die rektore is ooit 
deur die senaat nie en slegs by hoë uitsondering (by name De Villiers) deur 
die raad daarin gerepudieer. 

18.2 Die stryd om Afrikaans se posisie te beveilig 


Die konsekwente uitgangspunt van die topbestuur oor die posisie van 
Afrikaans teenoor Engels het tot hewige konflik met die Giliomee-faksie gelei, 
wat aanvanklik `n heel diktatoriale standpunt oor die posisie van Afrikaans 
ingeneem het met vreemde, onakademiese voorstelle vir beheermaatreëls 
daaroor. Al drie die rektore wat in hierdie studie figureer, het by tye 
weggeskram vandie duidelike beantwoording van netelige taalkwessies en van 
aanvanklike Afrikaanse taalbeloftes wat hulle gaandeweg verbreek of omseil 
het. Hulle aanvanklike versekering vir steun vir Afrikaans het (weens die eise 
van die tyd waaronder veral transformasie, regeringsdruk en demografiese 
realiteite) algaande verwater en reeds aan die begin tydens die rektorskap 
van Brink tot 'n bykans totale volte face gelei. Nie een van die rektore het 
werklik hulle standpuntommekeer ooit onmiddellik erken of 'n behoorlike 
verduideliking of volledige motivering vir hulle standpuntwysiging verskaf 
nie. Die taalstryd het eintlik reeds `n kritieke fase binnegegaan met die 
publikasie van rektor Brink se boek oor die US-taalstryd en sy dapper 
keuse om te midde van groot vyandigheid onder sommige personeellede 
en die groot meerderheid van oudstudente (maar met die steun van die 
meerderheid senaat- en raadslede), 'n differensiële benadering tot die keuse 
van onderrigtaal aan te kondig. Sy keuse was vir `n “oop, multikulturele en 
diverse universiteitsgemeenskap” waar die departemente en fakulteite self 
kon bepaal hoe Afrikaans gehandhaaf sal word en watter onderrigmodel 
die studente die beste dien. Onder sy rektorskap is die verengelsingsproses 
onteenseglik verhaas, veral deur die strewe na wêreldgehalte en die keuse om 
Afrikaans nie as 'n geisoleerde taal in 'n benouende enklave te beskerm nie, 
maar van die US 'n werklik Suid-Afrikaanse universiteit in `n multikulturele 
en veeltalige omgewing te maak. Brink se opvolger, weereens gesteun deur 
die meerderheid raad- en senaatslede, het konsekwent die beleid gesteun vir 
die bevordering van Afrikaans, maar gekoppel aan die belangrikheid van 
veeltaligheid en die beginsel dat geen student deur taalbepalings uitgesluit 
behoort te word nie. 

Dit was in wese niks anders as Brink se oorspronklike beleid van 
'n multikulturele en diverse opset nie. De Villiers se standpunt was dat hy die 
meertalige taalbeleid wat enkelmedium-Afrikaans vervang het, steun en sy 
oortuiging was dat daar vanuit geisoleerdheid na die rykheid van diversiteit 
weggebreek moes word.. Oor die kommer van die stryders vir Afrikaans 
het hy gereageer met die gerusstelling dat daar 'n vaste taalbeleid is met 
'n verbintenis tot gelyke status vir Afrikaans en Engels en meertaligheid 
wat deur parallelmedium en tolking toegepas moet word. Tog was hy 
die eerste rektor wat op sy eie gepoog het om Engels die primêre taal op 
die kampus te maak en hy het in die proses groot argwaan, weerstand en 
repudiëring op die lyf geloop. Hy het egter deurgaans volgehou dat die US 
nie 'n Afrikaanse, Engelse, of Xhosa-universiteit is nie, maar 'n meertalige 
Suid-Afrikaanse universiteit. Gedurende sy termyn is `n dramaties 
veranderde taalbeleid aanvaar waarvolgens meertaligheid sterk beklemtoon 
is en Engels 'n voorste rol gespeel het vanweë die belangrikheid daarvan 
as internasionale akademiese en beroepstaal. Die feit dat dit eintlik die 
lingua franca op die kampus geword het, het beteken dat dit deurlopend 
op die kampus gebruik is. Hierdeur het Engels inderdaad die primêre taal 
op die kampus geword en na die UV se litigasiesukses juis oor Engels het 
dit onwaarskynlik geword dat dit vorentoe deur litigasie omgekeer sou kon 
word. Die aandrang op 'n hoofrol vir Engels het steeds sterker geword namate 
minder Afrikaanssprekende studente Afrikaans as onderrigtaal gekies het 
en die getal Engelssprekende studente teen 2016 die meerderheid uitgemaak 
het. Die uiteindelike weglating van die US se belofte om Afrikaans te bevorder 
en te beskerm het Afrikaans se posisie vir die toekoms ernstig gekortwiek. 


Alhoewel die verkiesings vir raad- en konvokasielede elke keer oorweldigend 
in die guns van die taalhandhawers verloop het, wou die akademiese instellings 
op die kampus desnieteenstaande nie die beleid wat die taalhandhawers 
voorgestaan het, steun of aanvaar nie. Die aanvanklike topbestuurbeloftes 
was inderdaad sterk Afrikaansgeoriënteerd, maar die verloop van die 
land se politieke geskiedenis en die vereistes van 'n nuwe demokratiese 
samelewing het dit uiteindelik ontoepaslik en ontoepasbaar gemaak. Die 

regering se toenemende aandrang op transformasie, onbelemmerde toegang 
tot universitêre studie en volgehoue regstelling van die agterstande deur die 
toepassing van apartheid veroorsaak, is deur die vurige studenteopstande op 
die spits gedryf. Daar was vir die regering geen uitkoms meer as om Engels op 
te eis nie. 


18.3 Die voortdurende aanpassings 
in die onderrrigmodelle 


Die oogmerke en oortuigings van die botsende groepe in die taalstryd het 
die pedagogiese belangrikheid van moedertaalonderrig telkens verdring en 
verwring. Die differensiële benadering tot die onderrigtaal wat uiteindelik 
deurslaggewend was, het daarop neergekom dat die departemente en fakulteite 
self kon bepaal hoe Afrikaans toegepas word en watter onderrigmodel die 
voordeligste vir die betrokke studente sal wees. Die seëvierende wagwoorde 
was `n “oop, multikulturele en diverse universiteitsgemeenskap”. Wat die 
keuse van onderrigmodelle self betref, was daar voortdurende aanpassings. 
In 2009 is die parallelmedium-opsie in plaas van die dubbelmedium-opsie 
op voorgraadse vlak in die vier groot fakulteite aanvaar. Die moontlikheid 
is egter oopgelaat om dubbelmedium steeds in die tweede en derde jaar te 
implementeer. In werklikheid het dit daarop neergekom dat fakulteite hulle eie 
taalplanne kon voorlê. Uiteindelik is in Oktober 2010 as uitgangspunt geneem 
dat alle toegangshindernisse in lyn met die regeringsbeleid moet verdwyn 
en vanaf daardie datum is op 'n kombinasie van parallel- en dubbelmedium 
tesame met tolkdienste besluit. Alhoewel daar geargumenteer is en ook bewyse 
voorgelê is dat dubbelmedium tot verengelsing lei, het dit dwarsdeur die 
taalstryd een van die opsies gebly. Parallelmedium is egter grootliks toegepas 
en die nut en waarde van tolking is gaandeweg ingesien en in gebruik geneem, 
maar ook algaande al kritieser bejeën. 


18.4 Dietwee teenpole in die taalstryd 


Twee teenpole (en dit in sigself is `n vereenvoudiging, want daar was dikwels 
geen eenvormige sienings onder die aanhangers van beide standpunte 

nie) in die taalkwessie was deurgaans te onderskei en het enduit debat 
gevoer met standpunte wat geensins te versoen was nie. Daar was die 
wit Afrikaanssprekendes met 'n laertrek-mentaliteit (ook genoem die 
neo-verkramptes) wat die US vir Afrikaans wou opeis en inpalm, en wit en 
bruin Afrikaanssprekendes met `n ruimer transformasie-ingestelde uitkyk 
(die sogenaamde progressiewes) wat vir Afrikaans `n waardige plek langs 
Engels probeer beding het. Hulle het gepleit vir die middelgrond en vir 
Afrikaans om 'n vriendeliker en meer akkommoderende gestalte aan te neem. 
Hierdie twee groepe het mekaar met agterdog bejeën en dikwels beledigend 
gekonfronteer. Die bewering is selfs gemaak dat Afrikaans stadig om die lewe 
gebring is deur die verwaarlosing en veragting van die taal deur die sprekers 
daarvan self. Al die kras en kwetsende redekaweling oor soveel jare het nie net 
wedersydse onverdraagsaamheid oor een van die mees emosionele kwessies 
in die menslike bestaan - taal - getoon nie, maar ook bewys gelewer tot welke 
uiterstes die liefhebbers vir Afrikaans sou opoffer Selfs kru taal en bedenklike 
metodes was in die taalstryd aanvaarbaar. 


Die ander teenpool was persone met die vaste oortuiging dat die beoefening 
van die akademie en die wetenskap deur medium Engels groter lewensukses 
en uitvlug uit armoede sou bring. Dit sou 'n kragtige aansporing vorm om 
selfs moedertaalonderrig opsy te skuif en stelling teen Afrikaanse onderrig 
in te neem. Die gang van die geskiedenis, die onafwendbaarheid van die 
vereistes vir `n demokratiese bestel en die dwingelandy van die demografie 
het onomkeerbaar die terugkeer na `n uitsluitlik Afrikaanse Universiteit 
Stellenbosch in 'n onbereikbare skimbeeld laat verdwyn. Die venynige debatte, 
die twisgeskille tydens berade, die mobilisering van kragte kon weliswaar nie 
die glybaan na Engels stuit nie, maar het ten minste die verengelsingsproses 
van tyd tot tyd gestuit en vertraag en sterker stimulus aan die gedagte van 'n 
eie Afrikaanse universiteit gegee. 


Die gang van Afrikaans aan die US is ongetwyfeld steeds afwaarts, maar 
daar was tog `n voorlopige keerpunt toe rektor De Villiers gerepudieer 
is in sy verstommende skuif om sonder volledige raadpleging Engels 
'n meerderwaardige plek op die US-kampus en onderrig toe te ken. Die raad 

het vir die eerste keer vasgeskop en die bestaande beleid herbevestig, maar dit 
was slegs `n tydelike verposing vir die taal. Die taalbesluit van 22 Junie 2015 
met die oorweldigende steun van die senaat en weliswaar 'n veel kleiner 
meerderheid in die raad, het die teruggang van Afrikaans in die toekoms by 
die US verseker. 


18.5 Die onvasfheid van Afrikaans op tersiêre vlak 


Al die aanduidings is daar dat Afrikaans op nasionale tersiêre vlak besig is 
om ernstig te verswak omdat die regering, die meerderheid dosente, ouers en 
studente die keuse vir Engels as die bemagtigingstaal vir die toekoms maak. 
Die US (tesame met NWU) is as die laaste bastion beskou om Afrikaans as 
universiteitstaal (alreeds in 'n beperkter mate) te laat voortbestaan. Belangrike 
nuwe akademiese en wetenskaplike ligpunte vir Afrikaans is die positiewe steun 
wat deur 'n instansie soos LitNet se bevordering van Afrikaanse publikasies en 
die nuwe Jan H Marais-prys vir wetenskaplike werke in Afrikaans beskikbaar 
gestel word. Die kreatiewe en dinamiese uitbreiding van sulke aksies op alle 
moontlike wyses om akademici en navorsers aan te moedig en ruim te beloon 
om steeds in Afrikaans te publiseer, sal vorentoe van deurslaggewende belang 
wees om Afrikaans as wetenskapstaal staande te hou; só ook die voortgesette 
ondersteuning van vakwetenskaplike tydskrifte op kampusse en waar ook al 
vakwetenskaplike artikels in Afrikaans nog in al minder wordende publikasies 
aanvaar en gepubliseer word. 


Die kernvraag vir die toekoms is of die demografie en die groter keuse vir en 
aandrang op Engelse onderrig, Afrikaans staande sal kan laat bly. Die effense 
middelgrond wat tans nog tot 'n mate by die US gehandhaaf word, verskans 
Afrikaans ietwat, maar die invloedryke en dreigende aanhang, prestige 
en kruipende gewildheid van Engels verdring en oorweldig Afrikaans op 
universiteitsvlak op onafwendbare wyse. Al bly NWU die enigste baken van 
hoop (maar ook met sterk bevraagtekening deur die rektor) vir Afrikaans se 
hoër funksies, lyk dit asof die enigste ware uitweg uiteindelik `n Afrikaanse 
universiteit sal wees. Die taal is op baie ander vlakke nog springlewendig en 
daar word entoesiasties in die taal feeste gehou, saam gedebatteer en gesing 

en in populêre trant gepubliseer, maar die toekoms vir die hoër funksies 
van die taal lyk bedroewend. Wat die taal self betref, sal elke individu oor sy 
eie bydrae moet oordeel en besin. Afrikaanse boeke, kuns en musiek sal op 
positiewe wyse gesteun moet word en die taal vriendelik gemaak moet word 
deur so wyd moontlik kontak te maak en in te sluit. Deur ook bedag te wees 
op wat Afrikaans vir ander kan doen en beteken, kan die oorlewing van die 
taal versterk en die toekoms daarvan rooskleuriger gemaak word. 


Die veranderde demografie van wie almal die taal praat en veral die 
toenemende vasskop, bevraagtekening en afwysing van Standaardafrikaans 
deur die meerderheid van sy sprekers bring na vore die vaste wete dat 
Kaapse Afrikaans die voorland van die taal is. “Deftige” of “suiwer” 
Afrikaans sal sneuwel weens die al kritieser bevraagtekening van die 
tans gereguleerde, aanvaarbare gebruiksvorm van “behoorlike” gesproke 
Afrikaans en sal onafwendbaar die omhelsing van 'n ander soort Afrikaans 
beteken. Die handhawing van Standaardafrikaans lyk na weinig meer as 
'n al futieler-wordende gespartel om die hoër funksies van die taal te laat 
voortbestaan. Dalk lê daar vir Afrikaans `n nuwe ommekeer voor in iets 
vreemder en eenvoudiger, maar beslis meer demokraties. Dit sal verander 
in hoe die meerderheid van sy sprekers Afrikaans sal en wil praat. Gaan 
dit die geskiedenis van Afrikaans wees - vanaf “kombuistaal” tot verhewe 
akademiese taal en weer terug in die hand, hart en mond van diegene teenoor 
wie apartheid-Afrikaans soos kombuisslawe opgetree het? Sal Afrikaans van 
sy wit verhewenheid (ook sy Standaardafrikaans) afgedwing word deur die 
meerderheid van wie dit praat? Kaapse Afrikaans lyk onafwendbaar, omdat 
dit die variant is wat deur die meeste Afrikaanssprekendes in die land 
gepraat word, of ten minste `n heel andersklinkende Afrikaans as waaraan 
sy wit sprekers tot nog toe gewoond was. Dalk iets soos: “Ek's oorie veld en 
ampe byrie hys. Klein hondjie kom van nêrens af en begin blaf. As klein 
hondjie soe begin blaf, dan komie groot hone gewoonlik agtena, ek skrie 
vi hom: Jou mase ...” en skop en gly ampe. `n Mooi meisie kom veby my 
gehaloep innie rien. Ek's bly “t rien te ha vi haa om te sien ek baklei mette 
klein hondjie innie rien. Ek haloep verbyrie skool, ommie drai, in my 

pad, sopnat. Die tikkoppe het 'n moerse bonfire gemaak inne oil drum? 
(Trantraal 2016:15) Word Afrikaans werklik êrens ‘korrek gepraat deur wit, 
swart of bruin? Dalk is die belangrikste les te leer uit die US-taalstryd: “Taal 
is mens wees, maar dit mag nie jou menswees bepaal nie” (Cupido 2016:10). 
Die sleutel is waarskynlik om die “obsessie oor oorlewing?” eenkant te skuif 
en Afrikaans voluit te laat leef en die taal met almal wat dit praat te geniet 
(Van der Westhuizen 2017:8). Die versterkende argument vir Afrikaans is dat 
dit nie net as middel gebruik is om te onderdruk nie, maar ook ontstaan het 
as verset teen imperialisme. Deur die taal behoort die Afrikaanssprekendes 
blyke te gee dat hulle die dilemma van die werkloses en armes wat sukkel om 
siel en liggaam aan die lewe te hou, beroof en verkrag word en familielede 
deur moord en doodslag verloor, begryp en met empatie bejeën. Die taal 
moet plesier gee en droefheid uitdruk en altyd weer bemoedig en besiel. 


Wat vir Afrikaans wel ’n ligpunt kan wees, is die feit dat alle leerlinge vanaf 
2018 in graad 1 'n Afrikataal as deel van die skoolkurrikulum in staatskole 
sou begin moet neem en teen 2029 sal alle leerlinge van graad 1 tot 12 `n 
Afrikataal leer. Dit vorm deel van die Toenemende Inleiding van Afrikatale 
Strategie (Tias) waarvan die verklaarde oogmerk is om meertaligheid ter wille 
van sosiale kohesie te bevorder deur beter begrip vir mekaar aan te wakker. 
Die strategie sal onder andere wees om Afrikatale as huistale te versterk 
(Kruger2017a:2). Navorsing het getoon dat Suid-Afrika se eertydse tweetalige 
opset (ten spyte van Soweto 1976) tog tweetaligheid bevorder het, “linguistiese 
burgerskap gekultiveer en sosiale kohesie onder bepaalde sektore van die 
bevolking bewerkstellig” het. Theo Plessis is van mening dat Tias dieselfde 
kan vermag “mits die drietaligheidsverpligting proaktief ingevoer en nie as 
strafmaatreël toegepas word nie” (Theo du Plessis 2017:6). 


Die ANC is kennelik aan die verswak en hopelik sal 'n nuwe bedeling die 
Grondwet sterker beskerm en toepas en die bepalings daarvan (ten spyte van 
kritiese bejeëning deur selfs sekere regskenners) oor moedertaalonderrig 
volgens reg behandel. Vir Afrikaans la luta continua, maar hopelik met 
'n vriendeliker aanskyn. 

Word die “grafkelder” van Afrikaans dalk 'n “kraamkamer”, siende dat die taal 
hetnogaltydonder druk beter presteer het, was Flip Buys se vraag (Buys 2017:4). 
Hy het geglo die taal sal al hoe meer “privatiseer” en verwys na die Verenigde 
Nasies se ontwikkelingsprogram wat verklaar: “As die geskiedenis van die 
20ste eeu iéts bewys, is dit dat pogings om kultuurgroepe weg te wens eerder 
'n lewenskragtige kulturele herlewing ontlok.” (Buys 2017:4) 

OOR DIE SKRYWER 


JOHAN C. MOLL is tans 'n navorsingsgenoot by die Departement vir Suid- 
Afrikaanse Gebaretaal en Dowe Studies aan die Universiteit van die Vrystaat. 
Hy is `n voormalige dekaan van die Fakulteit Geesteswetenskappe en `n historikus 
van beroep. Tydens die afgelope dekade het hy verskeie boekpublikasies oor 
naamsverandering en moedertaalonderrig gepubliseer en hy is veral ook bekend vir 


sy bevordering van die kunste en musiek in die besonder. 

ierdie ontleding van die taalstryd op die kampus van die Universiteit Stellenbosch 
Ek. vanaf 2003 tot Maart 2018 en put uit 'n verskeidenheid hoofstroom media, maar 
veral vanuit Afrikaanse dagblaaie - Die Burger, Volksblad en Beeld - wat daagliks minstens 
42,6% van die Afrikaanse leserspubliek bereik. Uit die aard van die onderwerp het veral 
Afrikaanse koerante groot belangstelling getoon en talle berigte oor die US-taalstryd 
gehad, terwyl dekking daarvan in veral Mail é Guardian, The Star, The Cape Times en die 
Cape Argus soms kritieser, indringender en objektiewer ondersoek en standpuntstelling 
bevat het. Dikwels is die taalkwessies so belangrik geag dat dit voorblaaie gehaal het en 
volgens die oordeel van die redaksie, kommentaar in talle hoofartikels geregverdig het. 


Ander aktivistiese wapens wat in hierdie taalstryd uitgewys kan word, is appel op 
politici, driftige optogte en lokaalbesettings; dreigemente van ekondruk, boikot en selfs 
wanvoorstellings en uiteindelik geweldpleging, brandstigting en eiendomsvernietiging. 


Hoewel die verloop van gebeure in hierdie boek oor Afrikaans se stryd om oorlewing op 
'n histories-Afrikaanse universiteit vol drama en intrige verloop het en inderwaarheid 
die aandag van `n wye leserspubliek verdien (in die woorde van een van die keurders), 
is dit in die eerste plek `n wetenskaplike, ontleding van feitelike gebeure rondom 'n 
verwikkelde taalstryd. 

